
PREDGOVOR 

Biskupa FRANJE KOMARICE 


»Uskoro ću, za vrijeme svetoga misnog slavlja, imati radost u 
popis blaženih unijeti ime mladoga Ivana Merza, koji je rođen ovdje 
u Banjoj Luci i koji predstavlja svijetli primjer kršćanskoga načina 
života i apostolskoga zalaganja« (Ivan Pavao II. na dolasku u Banju 
Luku, 22. lipnja 2003.). 

Mnogostoljetna povijest Kristove Crkve u našemu narodu po¬ 
znaje istinske velikane uma, srca, pera, organizacijskoga talenta, 
iznimne pastoralne aktivnosti, misionarske revnosti - sve do žrtvo¬ 
vanja vlastitoga života u obrani i promicanju Božje časti, Božjih pra¬ 
va te nauka evanđelja i Crkve. Pa ipak se mora ustvrditi da su rijetki 
oni pojedini članovi naše Crkve koji bi se mogli mjeriti s »iznimnom 
pojavom blaženoga Ivana Merza« (Benedikt XVI.). Ta je pojava na 
obzorju Katoličke Crkve u hrvatskomu narodu trajala relativno 
kratko, rekli bismo poput pojave meteora. Ali ona je iza sebe osta¬ 
vila neizbrisiv trag u srcima, ne samo njegovih suvremenika, nego i 
generacija koje su slijedile. 

Svjedoci smo i mi te usrećujuće istine. U ovo naše doba progo¬ 
vorila je Božja istina kroz usta vidljive glave Kristove Crkve o ovomu 
istinskom dragulju ljudskoga roda, osobito Katoličke Crkve. Kristov 
namjesnik na zemlji, koji je proglašen blaženim 1. svibnja 2011., 
veliki, nezaboravni papa Ivan Pavao II., na misi beatifikacije Ivana 
Merza uskliknuo je: 

»Ivan Merz je bio vrstan mladić, koji je znao povećati bogate 
prirodne darove što ih je posjedovao pa je postigao mnoge ljudske 
uspjehe... Ono, naime, zbog čega je on danas pribrojen zboru blaže- 
nika jest njegov uspjeh pred Bogom.« 

Kako saznati što više o tajni - bez sumnje uspjela - života ovoga 
našeg sugrađanina? pitali su se i pitaju ne rijetki koji su zadivljeni 
već samo parcijalnim saznanjima o njemu iz do sada objavljenih ma¬ 
terijala. 

Parafrazirajući navedene Papine riječi, usuđujem se ustvrditi da 
će nam to uskoro poći za rukom zahvaljujući sveobuhvatnim infor- 

macijama koje ćemo naći na stranicama ovoga i budućih svezaka, 
koji će sačinjavati Sabrana djela Ivana Merza. 

Na blaženoga bi se Ivana uistinu mogle primijeniti riječi iz knji¬ 
ge Nasljeduj Krista Tome Kempenca: »Koliko je tko više sabran u 
sebi i u nutrini jednostavniji, toliko viša i dublja pitanja razumije bez 
truda, jer odozgo prima svjetlost razumijevanja« (1.3.3.). 

Ovaj izniman pothvat u Crkvi u hrvatskomu narodu, koji je ini¬ 
cirala i želi dovesti do kraja Postulatura blaženoga Ivana Merza, na 
čelu s neumornim postulatorom p. Božidarom Nagyom, SJ, donijet 
će pred našu, a onda i svjetsku javnost obilne i dragocjene plodove 
suradnje jedne kršćanske duše s poticajima Božjega Duha. Saznat 
ćemo da je ta duša bila ispunjena osjećajima kršćanske odgovornosti 
za suvremene izazove, probleme, opasnosti i zadaće s kojima se su¬ 
očava ljudski rod, posebno članovi Katoličke Crkve, napose mlade 
generacije katoličkih vjernika laika. 

Priređivač i izdavači ovih Sabranih djela Ivana Merza učinili su 
uistinu dobro djelo za mnoge članove Crkve, ne samo ove nego i 
budućih generacija u približavanju njegova lika - čovjeka iznimne 
inteligencije, velike vjere, snažne ljubavi, duboke pobožnosti i ne¬ 
umorna, oduševljena apostolata. Dobro koje je taj čovjek-kršćanin 
posjedovao i znalački i neštedimice nastojao drugima podariti u pi¬ 
sanomu, a - po svjedočenju suvremenika - još više u usmenomu 
obliku, bilo je bez sumnje plod djelovanja Božje milosti i njegova 
slobodna i spremna prihvaćanja te milosti. Doista se može iz njego¬ 
ve pisane ostavštine osjetiti da je posjedovao otvorenu dušu i iskre¬ 
no srce koje se radovalo sjaju i toplini Božje blizine i ljubavi. 

Na stranicama ovoga i sljedećih svezaka moći ćemo iščitati 
kako blaženi Ivan Merz, kao uspio čovjek, intelektualac i kršćanin, 
vlastitim primjerom pokazuje na koji se način usrećuje sebe, Crkvu 
i društvo. To je nastojanje oko svetosti vlastitoga života, oko vlastite 
vjerodostojnosti, oko rasta, cvjetanja i donošenja ploda u svojemu 
životnom ambijentu. Surađujući s Božjim darovima uspjelo mu je 
biti čitavim bićem, tj. umom i srcem i dušom i ljubavlju čovjekom 
Crkve, nadasve onoga što suvremena Crkva naziva izvorom čitave 
svoje snage i vrhuncem prema kojemu teži sva njezina djelatnost, tj. 
liturgije (usp II. vatikanski sabor, SC 10). 

Nikakvo čudo što je, potpuno svjestan, na početku svoga testa¬ 
menta/oporuke stavio iznimno snažno izrečenu ispovijest o svojemu 
životu: »Život mi je bio Krist 1 .« 

Tajna njegove revolucionarne pojave i njegova iznimna uspjeha 
leži u njegovoj ljubavi, nadasve u ljubavi prema božanskomu i nad¬ 
naravnom, što je spoznao i prepoznao u Kristovoj Crkvi. Za njega se 
uistinu može reći da je, kao malo tko od naših kršćanskih vjernika 
laika, tako temeljito poznavao istine kršćanstva o Crkvi, o papin¬ 
stvu, o biskupima i svećenicima, o katolicizmu, o liturgiji, o laikatu, 
o akciji i kontemplaciji i njihovu međusobnu odnosu. 

Gotovo pola stoljeća prije II. Vatikanskog sabora on je zastupao 
i promicao i službeno na Saboru izražen crkveni nauk o liturgiji i o 
laicima. Tako ga se može opravdano nazvati pionirom i liturgijske 
obnove i crkvenoga laikata. 

Blaženi će Ivan Merz živjeti i dalje u ovoj našoj, kao i u budućim 
generacijama, u onoj mjeri u kojoj se budemo htjeli i znali okoristiti 
ovdje ponuđenim pisanim blagom njegove plemenite i bogate vjer¬ 
ničke duše i njegove izvanredne inteligencije. Ali još više, u kojoj se 
mjeri, u duhu općinstva svetih, tj. povezanosti s nebeskom Crkvom, 
budemo obraćali njemu za pomoć da i mi - kao članovi Kristove 
Crkve - uspijemo pred Bogom kao i on. 

Blaženi papa Ivan Pavao II. poručio je svima nama: »Ime je Ivana 
Merza za čitav jedan naraštaj mladih katolika značilo program života i 
djelovanja. Ono to mora biti i danas 1 « (Propovijed na beatifikaciji, 22. 
lipnja 2003.) 

A sadašnji mi je Sveti Otac Benedikt XVI. u razgovoru potvrdio da 
je u svojstvu pročelnika Kongregacije za nauk vjere prostudirao Poziciju 
za proglašenje blaženim Ivana Merza. On ga smatra uzorom katoličkoga 
laika 21. stoljeća i reče da mu se osobno svakoga dana moli. 

Ovaj i sljedeći svesci Sabranih djela bez dvojbe će potvrditi ono 
što su članovi Biskupske konferencije Bosne i Hercegovine ustvrdili 
u svojoj pastirskoj poslanici Blaženi čista srca povodom proglašenja 
blaženim Ivana Merza u Banjoj Luci 22. lipnja 2003.: 

»Ivan Merz hrvatski je mislilac i naučitelj... Mislilac jer svojom 
mišlju uranja u Boga i u vječno i neprolazno. A svoje nam ponizne 
i mudre misli nesebično daruje. On zamršenim životnim rebusima 
daje jednostavna rješenja: Ako želiš biti sretan i na ovom i na onom 

svijetu, vjeruj u Krista i slijedi njegove zapovijedi ljubavi. On je na- 
učitelj, jer sve nas kristovski i blago poučava, upozorava i usmjeru- 
je prema onom što je jedini smisao ljudske povijesti i cjelokupnog 
ljudskog bivovanja: Otac nebeski, njegov Sin Isus Krist i njihova lju¬ 
bav Duh Sveti.« 

Izražavam svoju veliku radost što nakon većega broja dragocje¬ 
nih i raznovrsnih izdanja o prvomu blaženiku iz redova naših vjernika 
laika i prvomu blaženiku rodom iz Bosne i Hercegovine (dapače, iz 
moje biskupije i moga rodnog grada) konačno izlazi niz od desetak 
svezaka Sabranih djela Ivana Merza. Zazivam Božji blagoslov i molim 
zagovor blaženoga Ivana za priređivača, izdavače i sve čitatelje ovoga 
i svih budućih svezaka. 

U Banjoj Luci , 10. svibnja 2011. 

* mons. FRANJO KOMARICA, 
biskup banjolučki i predsjednik BK BiH 

OPĆI UVOD U SABRANA DJELA 
IVANA MERZA 


Tijekom kratka zemaljskoga života blaženi Ivan Merz (1896.- 
1928.) ostavio nam je opsežnu pisanu baštinu. Manji je dio svojih 
spisa uspio objaviti, a veći je sve do sada ostao u rukopisu. 

Njegova beatifikacija 22. lipnja 2003. u Banjoj Luci, kada ga je 
papa Ivan Pavao II. uzdigao na oltar kao blaženika Katoličke Crkve, 
pobudila je za njegov lik i djelo veliko zanimanje kako u domovini, 
tako i po svijetu. Pokazala se stoga žurna potreba da se što prije za¬ 
počne s izdavanjem njegovih Sabranih djela. 

Tri dijela pisane baštine bi. I. Merza 

Sveukupnu pisanu ostavština bi. I. Merza, kako ono što je obja¬ 
vio, kao i ono što je u rukopisima, tematski možemo podijeliti u tri 
cjeline. Tu su najprije njegovi osobni spisi: opširan dnevnik, bilješke 
iz duhovnih vježba, nacrti raznih vjerskih predavanja te veoma bogata 
korespondencija. Ovi nam spisi daju dubok uvid u njegov duševni 
svijet i religiozno proživljavanje stvarnosti; osim što dokumentiraju 
širinu njegove naobrazbe i velike kulturne i intelektualne horizonte, 
zahvaljujući tim spisima možemo pratiti i njegov uspon prema kr¬ 
šćanskoj savršenosti. Drugi se dio njegovih spisa odnosi na književnost 
i književnu kritiku. Ovamo ubrajamo najprije njegovu doktorsku di¬ 
sertaciju i profesorski habilitacijski rad. Tu su potom mnoge njegove 
bilješke i zapisi s područja književnosti, kao i objavljeni članci. Treća 
skupina njegovih spisa jesu već zreli plodovi njegove osobnosti kao 
katoličkoga intelektualca, a proizišli su iz njegova duboka religioznoga 
uvjerenja i prožeti su apostolskim duhom. Veći je dio ovih radova 
objavio u tadašnjim katoličkim časopisima i novinama, a neke i zaseb¬ 
no kao brošure; uglavnom su nastali u posljednjemu šestogodišnjem 
razdoblju njegova života kada je razvio veliko apostolsko djelovanje 
u Hrvatskoj od 1922. do 1928., premda je neke članke objavio još 
tijekom studija u Beču i Parizu. Ovi objavljeni radovi, kao i oni u 
rukopisu sa sličnom tematikom, odnose se na ove teme: književnost, 
liturgija, katoličke organizacije, Katolička akcija, Rim - papinstvo, 

Lurd - Marija, teme iz kršćanskoga morala, tjelesni odgoj te ostali 
vjerski sadržaji. 

Književne karakteristike pisanih djela bi. Ivana Merza 

Horizonti bi. Ivana Merza veoma su široki. Krug interesa koji 
privlače njegovu pozornost te o njima piše i iznosi svoje mišljenje 
obuhvaća mnoge strane ljudskoga života. No Merz ne ostaje samo na 
konstatacijama i opisima činjenica, nego u sve to unosi svjetlo kršćan¬ 
ske vjere. Sve gleda,vrjednuje i prosuđuje pomoću kriterija katoličkih 
istina i moralnoga nauka Crkve. Gotovo se na svakoj stranici Merz 
pojavljuje kao homo catholicus, neumoran borac za Božju istinu i ka¬ 
toličku stvar, čovjek nepokolebljive vjernosti Rimu, papi - Kristovu 
namjesniku, crkvenoj hijerarhiji, promicatelj duhovnoga života pu¬ 
tem liturgije. Ostajemo zadivljeni nad činjenicom da je sve to napisao 
mlad čovjek, laik, kojemu teologija i rad za Crkvu nisu bili profesija 
od čega bi živio i uzdržavao se i koji nije imao ni 32 godine kada je 
otišao s ovoga svijeta. 

Njegovi spisi, posebice treća skupina, nose pečat duboka uvje¬ 
renja o onome što piše. Merz nije velik teoretičar. Iznesenu istinu 
tako prikazuje i analizira da bi je čitatelj prihvatio, slijedio i nastojao 
ostvariti u svome životu. Iz njegovih pisanih riječi, a tako je bilo i 
u nastupima i predavanjima, kako potvrđuju svjedoci koji su slušali 
njegove govore, izvire zanos, oduševljenje za vrijednosti koje on sam 
živi, u koje je uvjeren: to su istine kršćanske vjere i njezina načela 
na teoretskomu i praktičnomu moralnom području, što ih crkveno 
učitelj stvo na čelu s papom i biskupima neprestano naučava, prenosi 
i primjenjuje na suvremeni život. 

Dr. Dragutin Kniewald u svojoj prvoj biografiji o bi. Ivanu Merzu 
ovako opisuje svestranost njegova obnoviteljskoga duha i djelovanja 
preko pisane riječi: »Ako je itko kod nas snažno i praktički zahvatio 
u kompleksnost suvremenog života, to je bio dr. Ivan Merz. O tome 
svjedoče njegove knjižice Ti i Ona, Katolici i novi plesovi, njegova pi¬ 
sma mladim prijateljima u Orlovskoj Straži, njegovi članci... I prem¬ 
da je bio i sam mlad i štono se veli bez iskustva, ipak je o svim tim 
pitanjima tako zrelo sudio i nastupao s tolikom mudrošću, da je među 

orlovima i orlicama 1 bio neke vrste autoritet u suvremenim ćudored¬ 
nim pitanjima.« 2 U istoj biografiji dr. Kniewald posvećuje cijelo jedno 
poglavlje književnomu radu bi. Ivana Merza donoseći dragocjene in¬ 
formacije o njegovoj bogatoj djelatnosti kao katoličkoga književnika. 3 

Odmah nakon smrti bi. Merza njegov prijatelj i suradnik Ilija 
Jakovljević objavljuje opširan članak pod naslovom: Dr. Ivan Merz u 
književnom radu 4 . U tome članku među ostalim piše: »Iz Merzovih 
sastavaka izlazi misaona, osjećajna i izražajna snaga. On je doista bio 
književnik. Spajajući u sebi visoko uzdignuti duh i apostolsku radi¬ 
nost, on je bio povučen na raskršća književnog rabotanja, bez kojega 
danas nema u prosvijetljenom svijetu većega obnovnog rada. A dr. 
Merz je bio obnovitelj. Prislonio je uho na prsa ove zemlje i prisluš¬ 
kivao kako odmnijeva bilo svih pet dijelova zemlje. Osjetio je grč čo¬ 
vjeka koji gladuje i kruha zemaljskoga i kruha nebeskoga. U svojim 
se spisima ne razbacuje riječima. Utvrđuje što su istine, i onda ih 
razlaže. Razlikuje do sitnice. On je bio izrazito katolički pisac. Pisao 
je samo za katolike... Kad je započeo borbu protiv nepristojne mode i 
nemoralnih plesova, on je pred svima nosio mač koji žari i pali, dijeli 
duhove i traži dosljednost. I to onako, kako je to mogao samo čovjek 
tako bujna i zdrava unutrašnjeg života, kakvim se isticao on.« 

O snazi pisane riječi bi. Ivana Merza veoma se uvjerljivo izrazio 
hrvatski pjesnik Ton Smerdel u komemorativnomu članku In glori- 
osam memoriam objavljenu prigodom druge obljetnice smrti bi. I. 
Merza: 

»Malo ima ljudi, koji su djelom, pismom i riječju tako na mene 
djelovali i dnevno mi bili uzori u praktičnom radu u Katoličkoj akciji 
kao on. Priznajem da ga nikad ni nisam vidio, ali sam iz svakog rada 
koji je on napisao osjetio snagu, jer je možda on bio jedini među nama 
koji je sve ono što je napisao, napisao u svetom zanosu i blistavom 
okrilju nerazjašnjene Milosti. Tu je bila njegova snaga, a i danas je. 
Zato je mogao djelovati na mladež i baš nju učiniti onom koja će bra¬ 
niti Boga...« 5 


1 Članovi i članice Orlovske katoličke organizacije kojoj je bi. Ivan Merz bio suutemeljitelj, tajnik i 
glavni ideolog. 

2 D. Kniewald ; Dr. Ivan Merz - život i djelovanje, Zagreb, 1932., str. 170. 

3 Isto, str. 195-206. 

4 Orlovska misao, 1927./1928., str. 123-125. 

5 Ton Smerdel, In gloriosam memoriam, Nedjelja, 18. V 1930., br. 20., str. 4. 

Plan objavljivanja sabranih djela 

U prva dva sveska njegovih sabranih djela donosimo članke i stu¬ 
dije koje je bi. Merz objavio za vrijeme svoga života, a razvrstani su 
po temama o kojima je pisao. Treći svezak donosi njegovu doktorsku 
disertaciju Utjecaj liturgije na francuske pisce te njegov habilitacijski 
profesorski rad Lessing i Francuzi. Od četvrtoga sveska nadalje objav¬ 
ljujemo njegova djela, spise, predavanja koja su ostala u rukopisu, a 
odnose se na tematiku njegovih objavljenih članaka i studija. Cijeli 
jedan svezak bit će posvećen njegovu opširnomu dnevniku koji u dak- 
tilo-prijepisu iznosi oko osamsto stranica. Daljnji će svezak biti posve¬ 
ćen njegovim brojnim duhovnim bilješkama, spisima, razmatranjima 
osobnoga karaktera. Opširna korespondencija koju je vodio sa svojim 
roditeljima, prijateljima i suradnicima bit će sadržaj posebnoga sve¬ 
ska. Sveukupni njegov književni opus obuhvaćat će, kako se predviđa, 
oko osam do deset svezaka. 

Zahvala 

Na kraju zahvaljujemo svima koji su nam svojim radom tijekom 
posljednjih trideset godina pomagali u prikupljanju i prepisivanju Iva¬ 
nove pisane baštine. Posebnu zahvalnost upućujemo gospođama: mr. 
ph. Zlati Župan-Dugački, Stefici Cvenk, Ljubici Juzbašić, Jeleni Ber- 
keš, Zorici Ugrinovski, koje su dobrovoljno, bez ikakve naknade za 
uloženi trud, prepisivale brojne članke, studije i rukopise bi. Merza i 
svojim radom omogućile pripremu njihova objavljivanja. Zahvaljuje¬ 
mo i svim zaposlenicima i suradnicima u Postulaturi bi. Ivana Merza 
koji su svojim radom te prepisivanjem tekstova na računalo omogućili 
njihovu neposrednu pripremu za tisak. Posebno zahvaljujemo profe¬ 
soricama Zrinki Jakubin i Anđi Jakovljević na njihovoj stručnoj jezič¬ 
noj pomoći u pripravi tekstova za tisak. 

Želja je izdavača da ovo prvo izdanje njegovih sabranih djela 
omogući široj javnosti pristup sveukupnosti njegove pisane baštine 
i posebice upoznavanju njegove duhovne misli kojom je obogatio ne 
samo katoličku duhovnost nego i hrvatsku kulturu. Spisi Ivana Mer¬ 
za jedinstveno su blago hrvatske duhovne literature XX. stoljeća i 
predstavljaju izvor trajne inspiracije za put prema dobru svima koji ih 
budu čitali. To su jasno i sažeto izrazili njegovi mladi prijatelji i što- 

vatelji kada su mu nakon smrti donijeli na grob vijenac na čijoj vrpci 
(koja je ostala do danas sačuvana) stoji natpis koji uvjerljivo izražava 
što je bi. Merz svojim primjerom i svojim idejama, ovjekovječenim u 
svojoj pisanoj baštini, značio ne samo za hrvatsku mladež, nego i za 
cijeli hrvatski narod: 

»HVALA TI, ORLE KRISTOV; ŠTO SI NAM POKAZAO PUT K SUNCU!« 

Božidar Nagy, SJ 

postulator za kanonizaciju 
bi. Ivana Merza 

PREDGOVOR 

Prvome svesku Sabranih djela Ivana Merza 


U ovomu prvom svesku sabranih djela bi. Ivana Merza donosimo 
tri skupine objavljenih radova koji za teme imaju književnost, liturgiju 
i Katoličku akciju. Bila su to tri područja njegova životnoga zanimanja 
kojima je posvetio svoje energije i aktivnosti, najprije u svome zvanju 
kao profesor književnosti i stranih jezika, a svoje izvanškolsko djelova¬ 
nje posvećuje katoličkomu apostolatu promičući liturgijsku obnovu i 
uvodeći Katoličku akciju; sve je to našlo odjeka u brojnim radovima s 
tematikom iz sva tri područja njegova zanimanja i djelovanja. 

Već se od gimnazijskih dana Ivan Merz zanima za književnost. 
Tijekom srednje škole čita mnoga djela literarne vrijednosti te ih po¬ 
mno analizira u svome dnevniku. Njegovo će zanimanje za literaturu 
na kraju naći svoje potpuno ispunjenje u studiju književnosti u Beču 
i potom u Parizu. 

Istodobno sa studijem književnosti u njemu se razvija religiozni 
osjećaj, posebice za vrijeme i nakon boravka na bojištu Prvoga svjet¬ 
skog rata. Kršćanska religija i njezine vrijednosti postupno zauzima¬ 
ju glavno mjesta u njegovu duševnomu životu. Posebice ga privlači i 
oduševljava liturgija Katoličke Crkve koja mu postaje izvor duhovno¬ 
sti, susreta s Božanstvom i u kojoj nalazi ostvarenje svojih religioznih 
nagnuća i potreba. 

Ta dva interesna područja, književnost i liturgiju, bi. će Merz na 
jedinstven način spojiti u svojoj doktorskoj disertaciji koju je napisao 
na francuskome jeziku pod naslovom Utjecaj liturgije na francuske 
književnike od Chateaubrianda do danas, a obranio ju je u Zagrebu 
1923. god. na Filozofskome fakultetu Zagrebačkoga sveučilišta. 

Nakon završenoga studija i povratka u Zagreb te nakon posti¬ 
gnutoga doktorata ovim dvama interesnim područjima, književnosti 
i liturgiji, koji su do tada dominirali njegovim duševnim svijetom, 
pridružit će se još jedno: to je njegovo angažiranje na području ka¬ 
toličkoga apostolata, posebice među hrvatskom mladeži pod vidom 
uvođenja ideja i načela Katoličke akcije. Ova crkvena organizacija, čiji 
je program sudjelovanje laikata u hijerarhijskome apostolatu Crkve, s 
vremenom postaje strukturirana općecrkvena organizacija katoličkih 
laika. Pokrenuo ju je tadašnji papa Pio XI. i odredio da se proširi po 

cijeloj Katoličkoj Crkvi. Bi. Ivan Merz spremno se odazvao Papinu 
pozivu i prvi unosi u Hrvatsku ove Papine ideje tako da je nazvan pi¬ 
onirom Katoličke akcije. Ovo uvođenje ideja i organizacije Katoličke 
akcije u Crkvu u Hrvata bi. će Merz nastojati teoretski prikazati i 
opravdati u brojnim radovima i člancima koji se nalaze kao treća sku¬ 
pina u ovomu prvom svesku njegovih sabranih djela. 

Svaka tematska skupina radova bi. Merza koje objavljujemo u 
prva dva sveska slijedi kronološki red po datumu objavljivanja. Kod 
čitanja tekstova zanimljivo je usporediti vrijeme objavljivanja određe¬ 
noga članka i starosnu dob bi. Merza kada je koji rad napisao. Lako 
se može uočiti kako je već u tako mladim godinama postigao pravu 
zrelost jednoga katoličkog intelektualca; čitajući njegove radove izne¬ 
nađuje nas širina njegove naobrazbe, oštrina njegova uma i duha te 
produbljena analiza pojedinih tema. 

Bi. Merz objavljivao je svoje članke i studije u raznim publikaci¬ 
jama: novinama, tjednicima, mjesečnicima, godišnjacima. Uglavnom 
piše u katoličkim listovima i časopisima u Hrvatskoj i Bosni; nekoliko 
je članaka objavio na francuskome u Francuskoj. Njegov prvi biograf, 
dr. Dragutin Kniewald, spominje u svojoj biografiji o bi. Merzu činje¬ 
nicu da je on objavio u katoličkome tisku još dosta članaka, ali bez 
potpisa; uglavnom su to bile vijesti iz katoličkoga svijeta koje je za 
hrvatsku javnost prenosio iz stranih katoličkih novina na koje je bio 
pretplaćen ( LOsservatore Romano, La Croix, Kipa ). 

U nastavku donosimo abecednim redom popis naslova dvadeset 
i jednog časopisa i publikacije u kojima su objavljeni njegovi radovi. 
U zagradi je uz naziv časopisa stavljen broj radova koliko ih je bi. 
Merz objavio u toj publikaciji: Franjevački vjesnik (6), Glasnik sv. 
Cirila i Metoda (1), Hrvatska prosvjeta (10), Kalendar Srca Isusova 
i Marijina (2), Kalendar Danica (1), Katolički list (15), Katolički 
tjednik (Sarajevo) (16), Les amities catholiques frangaises (2), Les 
cahiers catholiques (1), Luč (12), Mladost (5), Narodna politika 
(13), Nedjelja (Sarajevo) (11), Orlovska misao (1), Orlovska straža 
(4), Orlovski vjesnik (5), Posestrimstvo (25), Vjesnik Marijinih kon¬ 
gregacija (1), Vrhbosna (3), Za vjeru i dom (14), Život (13). 

Osim objavljenih članaka, bi. Merz zasebno je objavio još šest 
manjih knjižica/brošura o istim temama o kojima je pisao u svojim 
člancima. Ovdje navodimo samo njihove naslove uz naznaku godine 


18 


kada su objavljene: Zlatna knjiga 1924., Najnovija čudesa u Lurdu 

1924., Katolici i novi plesovi 1926., Sv. Ivana od Arka 1926., Ti i ona 

1926., Katolička akcija 1927. 

Na kraju želimo čitatelju da druženjem s ovim tekstovima bi. Iva¬ 
na Merza što bolje upozna ne samo njegovu duhovnu veličinu nego, 
što je važnije, one vrijednosti za koje je bi. Merz živio i ostvarivao ih u 
svome životu i kojima je stavio na raspolaganje svoje književni talent. 
A to je Istina koju je često u svome dnevniku pisao velikim slovom; za 
njom je iskreno tragao i nju je na kraju našao u potpunosti u katoličkoj 
vjeri te ju je potom nastojao proširiti u duše i srca svojih suvremenika. 

BLAŽENI IVAN iVIERZ 

1896.-1928. 

Kratka biografija 

1896.-1914. - Djetinjstvo i mladost u Banjoj Luci. - Ivan Merz rođen 
je u Banjoj Luci 16. prosinca 1896. Tu započinje školovanje. Dva razreda 
osnovne škole pohađao je u Prijedoru, gdje mu je otac, austrijski časnik, kao 
državni željeznički službenik bio neko vrijeme na službi. U Banjoj Luci poha¬ 
đa gimnaziju - realku i maturira s odličnim uspjehom. Odrastao je u liberalnoj 
sredini. Veoma se zanima za umjetnost i književnost. U vjerskomu i odgojnom 
smislu najveći je utjecaj na njega izvršio tijekom školovanja i studija njegov 
srednjoškolski profesor dr. Ljubomir Maraković, katolički javni djelatnik i 
književni kritičar. 

1914. - U Vojnoj akademiji u Bečkomu Novom Mjestu. - Po želji ro¬ 
ditelja nakon mature Ivan polazi u Vojnu akademiju u Bečko Novo Mjesto. 
Napušta je nakon tri mjeseca budući da za vojno zvanje nije imao ni smisla ni 
volje. Boravak u Vojnoj akademiji koristio mu je ipak za stjecanje životnoga 
iskustva. 

1915. - Početak studija u Beču. - Po izlasku iz Akademije upisuje na 
Bečkomu sveučilištu studij prava. Ovo je razdoblje označeno nutarnjim kriza¬ 
ma i traženjima, što se vidi iz njegova dnevnika i korespondencije. U ljetu iste 
godine pozvan je u vojsku. 

1916. -1918. - U krvi i plamenu Prvoga svjetskog rata. - Nakon časnič¬ 
koga tečaja poslan je na talijansku bojišnicu i ondje ostaje do kraja rata. Bora¬ 
vak na ratištu, gdje je svakodnevno gledao smrti u oči i bio izložen stradanjima 
i trpljenju svake vrsti, produbljuje njegovu vjeru i učvršćuje kršćanski nazor na 
svijet. Religiozne vrijednosti zauzimaju od tada prvo mjesto u njegovu životu. 
Bilo je to razdoblje njegova duševnoga sazrijevanja i iskrena obraćenja Bogu. 

1919. -1920. - Nastavak studija u Beču. - Po završetku rata i uz pri¬ 
stanak roditelja konačno započinje studij književnosti, što je želio još od gi¬ 
mnazijskih dana. Vodi i nadalje svoj dnevnik čije stranice postaju dragocjenim 
dokumentom njegova duhovnoga uspona prema kršćanskoj svetosti. 

1920. -1922. - Studij u Parizu. - Zauzimanjem isusovca Miroslava Va- 
nina Ivan dobiva stipendiju jedne katoličke ustanove iz Francuske. Polazi u 
Pariz, gdje nastavlja studij književnosti na Sorboni i na Katoličkomu institutu. 
Dvogodišnji boravak u Francuskoj te mnogi dodiri s katoličkim intelektualci¬ 
ma i obraćenicima proširuju njegove kulturne i religiozne vidike. Posebno se 
zanima za liturgiju; o toj temi skuplja materijal za svoju doktorsku disertaciju. 
Vodi dubok religiozni život pun askeze i kršćanskoga usavršavanja. U jednomu 
pismu iz Pariza piše majci: »Katolička je vjera moje životno zvanje.« 

1923. - Doktorat na Filozofskomu fakultetu Sveučilišta u Zagrebu. - 
Doktorski je rad napisao na francuskome jeziku čiji naslov glasi: Utjecaj litur- 

gije na francuske književnike od Chateaubrianda do danas. (Ova je njegova 
disertacija objavljena u Zagrebu tiskom na francuskom za stotu obljetnicu 
njegova rođenja 1996. g., a drugo izdanje objavljeno je 2005. g. u Parizu, izd. 
Du Cerf.) Iste godine polaže vječni zavjet čistoće kojim se kao laik u svijetu 
potpuno posvećuje Isusu Kristu i radu za proširenje njegova Kraljevstva. Na¬ 
kon postignutoga doktorata dvije godine pohađa privatno kod isusovaca u Za¬ 
grebu tečaj iz kršćanske filozofije i teologije. Potom nastavlja proučavati sve 
crkvene i papinske dokumente posljednjih stotinu godina. Posljednjih mjeseci 
života bavio se proučavanjem suvremenih moralnih problema. 

1922.-1928. - Apostol hrvatske mladeži u Zagrebu i Hrvatskoj. - Po 
završetku studija dolazi u Zagreb i postaje profesorom francuskoga i njemač¬ 
koga jezika u Nadbiskupskoj klasičnoj gimnaziji. Tu službu obavlja sve do 
smrti. Tijekom šest godina boravka u Zagrebu sve svoje slobodno vrijeme po¬ 
svećuje apostolskoj djelatnosti u katoličkim organizacijama za mladež. Uvodi 
u Hrvatsku Katoličku akciju pape Pija XI. Jedan je od suosnivača katoličke 
organizacije Hrvatskoga orlovskog saveza i u njoj obavlja dužnost tajnika. Ovoj 
organizaciji daje geslo ŽRTVA - EUHARISTIJA - APOSTOLAT po kojem 
će živjeti tisuće mladića i djevojaka. Jedan je od najzauzetijih promicatelja 
liturgijske obnove i euharistijskoga života u Crkvi u Hrvata. Svima svijetli 
nenadmašivim primjerom revnosti u širenju Kristova kraljevstva u dušama 
ljudi. Živi svetačkim životom ispunjenim ljubavlju prema bližnjima i herojski 
se uspinje do vrhunaca kršćanske savršenosti. Svake godine obavlja duhovne 
vježbe i zapisuje odluke koje vjerno provodi u život. Piše brojne članke, studi¬ 
je i brošure u kojima ostavlja bogatu idejnu i vjersku duhovnu baštinu. Glavno 
njegovo obilježje kao katoličkoga intelektualca bila je vjernost Crkvi i papi. 
Ljubav prema papinstvu širio je riječju i perom i usađivao ju je duboko u duše 
hrvatskih katolika. »Premda nije nikada obukao reverende, bio je stup Cr¬ 
kvi Božjoj«, pisali su o njemu nakon smrti. Namjeravao je osnovati svjetovnu 
ustanovu katoličkih laika, svjetovni institut, koji bi se potpuno posvetili Bogu 
i apostolatu. Ovu je ideju djelomično ostvarila njegova bliska suradnica Mari¬ 
ca Stanković, osnovavši deset godina nakon njegove smrti prvi ženski svjetov¬ 
ni institut u Crkvi u Hrvata pod nazivom: Zajednica suradnica Krista Kralja. 

10. V. 1928. - Žrtva za mladež - ulazak u vječnost. - Nakon neuspjele 
operacije sinusa dobiva meningitis i umire u četvrtak, 10. svibnja 1928. u 
bolnici u Zagrebu. Prije odlaska u bolnicu, svjestan da će umrijeti, sastavlja 
oporuku u kojoj među ostalim piše: »Umro u miru katoličke vjere. Život mi 
je bio Krist, a smrt dobitak. Očekujem milosrđe Gospodinovo i vječno posje¬ 
dovanje Presvetog Srca Isusova. Moja je duša postigla cilj za koji je stvorena.« 
Na smrtnoj postelji prikazuje svoj život Bogu kao žrtvu za hrvatsku mladež. 
Koliko je ta žrtva bila Bogu ugodna, potvrđuje činjenica da je njegovo ime 
postalo programom života i rada cijelomu jednom naraštaju mladih katolika. 
Njegov svetački primjer i žrtva života donijeli su obilne plodove jer su mnogi 

mladi nastavili ostvarivati njegovu duhovnu baštinu, kako to svjedoči i natpis 
s vijenca koji su mu mladi postavili na grob: »HVALA TI, ORLE KRISTOV^ 
ŠTO SI NAM POKAZAO PUT K SUNCU.«Grob mu se nalazi u bazilici 
Srca Isusova u Zagrebu. 

22. VI. 2003. - Beatifikacija u Banjoj Luci. Papa Ivan Pavao II. dolazi 
u Banju Luku i uzdiže Ivana Merza na oltar kao blaženika Katoličke Crkve. U 
svome govoru Papa je među ostalim rekao: 

»Ivana Merza dajem vam danas kao svjedoka Kristova i zaštitnika, ali 
istodobno i suputnika na putu u vašoj povijesti... On će od danas biti uzor 
mladeži, primjer vjernicima svjetovnjacima... Ime Ivana Merza za čitav jedan 
naraštaj mladih katolika značilo je program života i djelovanja. Ono to mora 
biti i danas! ” 

2007. - Uvršten među 18 najvećih svetaca Crkve! - Papa Benedikt 
XVI. u svojoj apostolskoj pobudnici o euharistiji Sacramentum caritatis, 
objavljenoj 2007. g., uvrstio je bi. Ivana Merza, jedinoga od hrvatskih duhov¬ 
nih velikana, među osamnaest najvećih svetaca Crkve kao uzora štovanja eu¬ 
haristije. Ovo je još jedno veliko priznanje svetosti bi. Ivana, priznanje Crkvi 
u Hrvata i dodatan poticaj da ga što bolje upoznamo i štujemo. 

2011. - Prva župa u Zagrebačkoj nadbiskupiji posvećena bi. Ivanu 
Merzu. - 10. veljače 2011. zagrebački nadbiskup Kardinal Josip Bozanić ute¬ 
meljio je u Zagrebu, u naselju Špansko, prvu župu posvećenu bi. Ivanu Merzu. 

2011. - Papa Benedikt XVI. prigodom svoga posjeta Hrvatskoj 4. i 
5. lipnja, na susretu s mladima na Trgu Bana Jelačića opširno je govorio o bi. 
Ivanu Merzu, o njegovoj ljubavi prema Kristu i liturgiji i preporučio im ga je 
kao uzor kršćanskoga života: »Ovdje, u Hrvatskoj, vi i ja upravimo misli na 
blaženoga Ivana Merza. Sjajan mladić, u potpunosti uključen u društveni ži¬ 
vot. .. Otkriva ljepotu katoličke vjere i shvaća da je njegov životni poziv živje¬ 
ti, i činiti da živi, prijateljstvo s Kristom. Koliko divnih djela ljubavi i dobrote 
ispunja njegov put!« 

Znanstvena istraživanja i proučavanja života i djela Ivana Merza. - 

Osim brojnih maturalnih, seminarskih i diplomskih radova posvećenih Ivanu 
Merzu o njemu su napisane i obranjene četiri doktorske disertacije: 1. Marin 
Škarica: Ivan Merz - promicatelj liturgijske obnove u Hrvatskoj, Rim, 1975. 
(talijanski). - 2. Božidar Nagy: Ivan Merz - čovjek vjere i odgojitelj za vjeru, 
Rim, 1978. (talijanski). - 3. Zdravko Matić: Ivan Merz i Katolička akcija u 
Hrvatskoj, Zagreb, 2005. - 4. Stjepan Ribić: Vjera i razum u životu i misli 
Ivana Merza, Rim, 2007. (talijanski). - 5. U pripremi je i peta disertacija: 
Šaša Ceraj: Doprinos Ivana Merza tjelesnoj kulturi. 

Opširne informacije o bi. Ivanu Merzu mogu se naći na njegovoj službenoj 
internetskoj adresi: www.ivanmerz.hr 

NAJVAŽNIJE KNJIGE O BL. IVANU MERZU: 


Dragutin KNIEWALD: Dr. Ivan Merz - život i djelovanje, Zagreb, 1932. 

SKUPINA AUTORA: Božji čovjek Hrvatske - Dr.Ivan Merz. Zbirka eseja 
i članaka prigodom 10. obljetnice smrti I.Merza, Zagreb, VKS, 1938. 
Pretisak iz časopisa Život, br. 5, 1938., str. 241-320. 

Josip VRBANEK: Vitez Kristov - Ivan Merz, VKB i VKS, Zagreb, 1943. 

Prvi dio 


KNJIŽEVNOST 


Književnost je bila prvo interesno područje koje je još od gi¬ 
mnazijskih dana zaokupljalo umjetnički duh Ivana Merza koji se u 
mladenaštvu budio i otvarao prema vrijednostima života i svijeta. 
Željan novih spoznaja i saznanja, tražeći istinu života u gimnaziji 
čita mnoge knjige, uglavnom literarne vrijednosti. Kako je bio na¬ 
daren i za umjetnost, njegov se umjetnički interes usmjerio prema 
književnosti; ali je pokazivao zanimanje i za likovnu umjetnost, kao 
i za glazbu. U mladosti je svirao violinu i klavir, kasnije se pokušao 
baviti i slikarstvom (sačuvana nam je samo jedna njegova slika). No 
u književnosti je, osim umjetničkih izraza, tražio i nešto više: filozof¬ 
ske istine i moralna životna načela. 

Velik pozitivan utjecaj na njegovo zanimanje za književnost i 
umjetnost imao je njegov srednjoškolski profesor Ljubomir Marako- 
vić pod čijim je vodstvom već od srednje škole čitao mnoge vrijedne 
knjige i preko kojih je dolazio do spoznaja o istini života. Primjer 
njegova profesora bit će odlučujući da se i on opredijeli za studij 
književnosti i prosvjetno zvanje. 

Koliko je književnost na njega utjecala i koliko je ispunjala nje¬ 
gove mladenačke godine, najbolje se vidi iz njegova opširna dnevni¬ 
ka čije su dvije trećine ispunjene prikazom, analizom i književnom 
kritikom raznih književnih djela koja je čitao. Kasnije je pozornost 
usmjerio na studij francuske književnosti, iz čega je i doktorirao. 
Stoga je većina njegovih objavljenih članaka s područja književnosti 
i književne kritike posvećena prikazu, analizi i komentaru djela fran¬ 
cuskih pisaca koja je čitao tijekom studija i čije je sadržaje upotrije¬ 
bio za izradu svoje doktorske disertacije. 

S približavanjem vjerskim vrijednostima, koje su sve više zau¬ 
zimale prvo mjesto u njegovoj duši, posebice nakon povratka s bo- 

jišta iz Prvoga svjetskog rata, Merz je sav svoj književni i spisateljski 
talent upotrijebio za promicanje i širenje katoličke vjere i njezinih 
vrijednosti. Već je njegova doktorska disertacija o utjecaju liturgije 
na francuske pisce izvrstan spoj književnih i vjerskih sadržaja. Bavio 
se i mišlju da napiše jedan roman, naravno s vjerskim sadržajem na 
temelju svojega ratnog iskustva. Kratak i zanimljiv sadržaj toga ro¬ 
mana ostavio je u svojemu dnevniku od 25. ožujka 1918., ali ga nije 
dospio napisati. 

U ovomu prvom dijelu prvoga sveska njegovih Sabranih djela 
donosimo objavljene radove s izrazito književnom tematikom; njima 
smo pridodali i dva njegova veoma zanimljiva neobjavljena teksta o 
književnosti koji stoje na početku i na kraju njegova života i daju nam 
dragocjen uvid u njegov književni talent, kao i u evoluciju njegova 
poimanja uloge književnosti. Svoje mladenačke literarne nazore kao 
osamnaestogodišnjak ostavio nam je zapisane u svome opširnom 
članku o Turgenjevu koji je bio namijenjen za časopis Luč (ali nije 
bio objavljen). A svoje shvaćanje kao zrelog katoličkog intelektualca 
o pravom smislu i svrsi književnosti ostavio nam je u pismu prijate¬ 
lju don Mati Blaškoviću tri tjedna prije smrti. Ova će prva skupina 
njegovih članaka s književnom tematikom biti nadopunjena kada 
bude objavljen Ivanov dnevnik u kojemu se nalaze prikazi, analize i 
kritike brojnih književnih djela koja je bi. Merz čitao. 

Opširniji prikaz književnog rada bi. Ivana Merza čitatelj može 
pronaći u ova dva izvora: 1. Ilija JAKOVUEVIĆ, Dr. Ivan Merz u 
književnom radu. Orlovska Misao, Zagreb, lipanj 1928., br. 9, str. 
123-126. (Članak je objavljen i na Internet stranici bi. Ivana Merza). 
2. Dragutin KNIEWALD, Dr. Ivan Merz - život i djelovanje. Zagreb, 
1932, str. 195-203. 

TURGENJEV 

(1808.-1883.) 


Kao prvi članak Ivana Merza u ovom prvom svesku njegovih Sabra¬ 
nih djela donosimo njegovu studiju o Turgenjevu. To je u stvari trebao biti 
prvi njegov objavljeni rad što ga je još kao student napisao za časopis 
katoličke mladeži Luč. Međutim, članak ipak nije ugledao svjetlo dana 
najvjerojatnije zbog opsežnosti, kako i sam Merz spominje u svome dnevni¬ 
ku, te je sve do sada ostao u rukopisu. Svoj prvi tiskani članak Ivan Merz 
če objaviti tek četiri godine kasnije, 1919. g., nakon Prvoga svjetskog rata 
pod naslovom »Novo doba«. 

Ovu opširnu studiju o Turgenjevu Ivan Merz napisao je na molbu 
Uredništva časopisa Luči još kao student u Beču i dovršio ju je 16. travnja 
1915. g. Imao je tada tek 18 godina i 4 mjeseca. O okolnostima koje su 
pratile izradu ovog rada bi. Ivan piše i u svome dnevniku iz kojega donosi¬ 
mo izvatke koji se na to odnose: 

»Beč, 4. travnja 1915. - Buconjić me je pitao da li imam radnju za 
Luč. Radi toga opet studiram Turgenjeva i upotpunit ču njegove nazore na 
život. Glavno mi je da prikažem Turgenjeva kao svestrano naobražena čo¬ 
vjeka, kao ljubitelja sviju umjetnosti i dovesti ga u kontrast s jednostranim 
Dostojevskim i etikom Tolstojevom. Mislim da ču biti za dva dana gotov te 
da ču prekinuti latinski rad opet moći da nastavim.« 

»Beč, 17. IV 1915.- Jučer sam poslao radnju o Turgenjevu u Luč. Sve 
skupa iznosi 3 1 stranu. Radoznao sam da li će je uvrstiti. Držim da neće, 
poradi opsežnosti.« 

Ovaj je rad još jedan dragocjen dokument o njegovoj književnoj 
nadarenosti. U njoj vidimo njegovu široku naobrzabu, intuitivnost, zrelost 
kojom uočava, prosuđuje i analizira sve finese i bogatstva ljudske duše te 
njegovu literarnu sposobnost da sve to izrazi na književni način. Upravo 
zadivljuje njegov prikaz pojedinih Turgenjevljevih djela i njihovih glavnih 
junaka u koje se tako znalački uživio te je sve to objektivno prikazao. 

Budući da je ovaj njegov tekst sačuvan kao rukopis, ostavili smo stil 
i način izražavanja kojim je pisao pa u tekstu nemamo posebnih jezičnih 

intervencija osim onih najnužnijih koje se odnose na pravopis. U nastavku 
slijedi tekst Ivana Merza prema rukopisnom izvorniku koji se čuva u 
njegovu arhivu. Svoj je rad Merz podijelio samo u tri dijela, ali zbog lakšeg 
čitanja u tekst smo umetnuli naše podnaslove pisane kurzivom kojih inače 
nema u izvorniku. 


»S’il n’etait pas Balzac, j’aurais peut-etre essaye d’ecrire sa biograp- 
hie. Des ecrivains tres mediocres ont eu quelquefois une vie tres interessante 
et en la rencontrant on oublie la mediocrite de leur ceuvre«, veli Brunetiere 
u djelu »Balzac«. 1 Neću iz istoga razloga da pišem biografiju Turgenjevlje- 
vu i da ispričam razne epizode iz njegova života. O tome se je već toliko 
pisalo da se o čovjeku Turgenjevu više znade nego o pjesniku. Uzeo sam si 
za zadaću da podam sliku Turgenjevljeva pjesničkoga rada. 

Turgenjev nije samo jedan od najvećih ruskih pisaca, nego on bez 
svake sumnje spada u kolo najvećih europskih pripovjedača. On je Rus u 
najboljem smislu riječi. On je Europljanin da si boljega ne možemo zami¬ 
sliti. Europsku civilizaciju ljubi neizmjerno: njoj zahvaljuje svoj estetski 
osjećaj, zahvaljuje njoj sav svoj duševni život. »Jest, gospodine, jest gospo¬ 
dine, ja sam zapadnjak, ja sam odan Europi; tj. da točnije rečem, ja sam 
odan obrazovanosti, onoj istoj obrazovanosti kojoj se tako milo u nas sada 
smiju - civilizaciji - da, da, ova je riječ još bolja - i ljubim je sa svim srcem 
i vjerujem u nju, i druge vjere u mene nema i ne će je biti. Ova je riječ ci... 
vi.. .li.. .zacija i razumljiva i čista i sveta, a sve druge, narodnost, što li, sla¬ 
va, zadišu krvlju... Bog s njima... Ja sam, Gospodine moj, takova mnijenja 
da mi ne dugujemo samo znanje, umjetnost, pravo civilizaciji, da se pače i 
samo čuvstvo ljepote i poezije razvija i dolazi do snage pod uplivom iste te 
civilizacije, a tako zvana narodno, naivno, nesvjesno djelo daje bljutavost 
i nesmisao. Već se u samom Homeru opažaju tragovi civilizaciji utančanoj 
i bogatoj, ista se ljubav oplemenjuje njome. Slavenofili bi me s veseljem 
objesili za taku jerezu...« [Dim: Tatugin!) 

U Dimu je Turgenjev najjasnije iznio svoja stanovišta, koja su usmje¬ 
rena proti jednostranim slavenofilima; ljudima koji su europsku kulturu 
mrzili, a rusku cijenili iznad svega. Poradi toga se ne smijemo čuditi kad 
je Turgenjev ovim smjerao i na samoga Tolstoja i Dostojevskoga. Posljed¬ 
njemu nije ni Turgenjev poricao velik dar; vidio je u njemu izvanredno¬ 
ga psihijatra te čovjeka plemenitih tendencija, no njegovo navaljivanje na 

1 Prijevod francuskog teksta: »Da to nije bio Balzac, možda bih pokušao napisati njegovu biografiju. 
Osrednji pisci imali su katkada veoma zanimljiv život i susrećući ga čovjek zaboravlja osrednjost nji¬ 
hova djela.« 

kulturu i umjetnost nije mogao da pregori. Bez posljednje Turgenjev nije 
mogao da živi; ona ga je bodrila i tješila. Najdraži pjesnici mu bijahu Puš- 
kin i Goethe, a od glazbenika Beethoven. Glazbu je silno volio; dobro ju 
je poznavao i imala je velik utjecaj na njegovu umjetnost. Kada npr. Turge¬ 
njev hoće da kaže kakva je narav jednoga čovjeka, pušta da dotični odsvira 
koji komad od svoga ljubimca-glazbenika. Evo jedan primjer: Suzana u 
Nesretnici je nezakonito dijete Židovke i vlastelina. Neki fatum je proganja 
i muči. Nesretna je. Jedina joj je utjeha glazba: »Bilo je što ona sviraše, 
kako kasnije saznadoh, poznata F >Mol< Sonata, op. 57 od Beethovena. I 
kada je to prosvirala nehotice se sjetim riječi kojima je Wagner komentirao 
početak devete simfonije: >Entbehren solist du! Solist entbehrenh 2 Sluša¬ 
mo njenu glazbu i otkrije nam se sva njena slomljena duša, koja je vična 
oskudijevati.« 

Turgenjevljev život nije bio (poput Goetheova) ispremiješan materi¬ 
jalnim brigama. Boriti se nije morao za svagdanji kruh, no kad pomislimo 
da je znao gotovo čitava Fausta napamet te da je tako strastveno ljubio 
Beethovena, vidimo da je njegov naoko bezbrižni život bio faustovska bor¬ 
ba - težnja za Istinom. Sašao je katkada poput Fausta na stranputicu, imao 
je dapače nezakonitu kćerku, ali kasnije se je opet dizao u eterne visine: 
tražio je zadovoljstvo u umjetnosti. Kroz cio se svoj život bavi glazbom i 
pjevanjem. Kod gospođe Viardot je basirao, a s glazbenikom Gounodom 
je raspravljao o operi Sappho. 

Rijetko se nalazi koji pjesnik da znade tako lijepo i snažno opisati 
dojam glazbe kao Turgenjev. Spominjem samo Femmovo sviranje u Ple¬ 
mićkom gnijezdu: »Na jednom mu se učini, da više glave čuje mnoštvo 
najkrasnijih pobjedničkih melodija - kao silna harmonija struji Femmo- 
va glazba sa klavira. Sve od prvoga glasa prodiru nježni i opet strastveni 
zvuci duboko u srce; oni izlijevaju toplinu, ljepotu i oduševljenje; oni se 
dotiču sviju nježnih čuvstava; oni spominju na sve što je sveto i nježno na 
zemlji. Mirna melankolija iz njih struji; onda se čini da se dižu k nebu i da 
opet umiru... U sobi ne gori svjetlo; samo mjesečeva zraka pada nakoso 
kroz otvoren prozor. Zvučeći titra zrak; siromašnu nezgodnu sobicu kao da 
nadzemaljsko svijetlo ispunjava i glava starca izgleda visoka i oduševljena 
u srebrnasto svijetloj polusjeni.« 

Ovako je krasno svirao Femmi; njegova glazba nam je otkrila snažnu 
njegovu dušu. No Turgenjev ne karakterizira svoje osobe samo lijepom 
glazbom: plitkoumni ljudi mrze velike glazbenike; oni se oduševljavaju 
samo za one koji su u modi. Ti ljudi obično gadno i bez čuvstva sviraju, 
njihova svirka je slika njihova karaktera. 


2 Trebaš oskudijevati! Oskudijevati trebaš! 

Svira se duet, citara i fagota: »Već sam rekao da je Tustov sjajno na 
citari svirao, ali mene se je ovaj instrument uvijek neugodno dojmio. U 
svako doba mi se je činilo - i sada još isto osjećam, da je u citari zatvorena 
duša kržljavog kajišara, i da ova kroz nos plače i cvili radi nemilosrdnog 
virtuoza, jer je ovaj sili da glasove od sebe daje. Također me svirka gosp. 
Rača nije zadovoljila. Kod toga je kao rak pocrvenio i sa svojim bjelkastim 
zlobnim kružećim očima poprimilo je lice njegovo neugodan izraz, upravo 
kao da je namjerio lupiti nekoga sa svojim fagotom te se je unaprijed rugao 
i prijetio za vrijeme dok je iz svoga instrumenta prignječene, promukle, 
hrapave glasove istiskivao.« 

Ljubio je narodnu glazbu i pjesmu. U Pjevačima (Lovčevi zapisi1) 
je nenadmašivo ocrtao čar pjesme, koja dolazi iz usta čovjeka narodna. 
Ovakvih scena gdje se opisuje glazba imamo u Turgenjeva mnogo. 

On nas vodi u Baden-Baden da se šećemo po korzu, slušajući Traviatu 
i Straussove valcere, ili u jedan zabitni njemački gradić gdje svijet pleše uz 
Lannerove valcere. Jednom nas je dapače odveo u mletačko kazalište da 
slušamo i gledamo Verdijevu Traviatu. Ljepotu pjesme je sjajno prikazao 
u Tri susreta. Kada slušamo glas nepoznate u ovome djelu sa svim svojim 
nijansama, nehotice se sjetimo gospođe Viardot. 

Od ruskih glazbenika Turgenjev je volio Čajkovskoga i Glinku, a od 
Nijemaca Glticka, Mozarta, Beethovena i Webera; Wagner mu se nije 
sviđao. (Izrazio je to u noveli Klara Milić 1) ... Ove velike glazbenike je 
dobro razumio i bilo mu je žao što Rusi ne osjećaju kao i on: »Da se je 
reklo da je Glinka bio pravi znamenit glazbenik, kojemu su prilike vanjske 
i nutarnje smetale da nije postao osnivač ruske opere, nitko se ne bi tome 
bio usprotivio, no ne, kako se može! Odmah ga je valjalo promaći među 
general-en-chefove, među oberehofmaršale u muzici, a druge narode uza 
to grditi.« ( Dim - Potugin). 

U Dimu je on uopće upozorio na mane koje su vladale u ruskom 
društvu; mržnja proti jednostranim slavenofilima ga je ponukala da ove 
iznese na vidjelo. »Kako samo žbuka kaki valčik ili romansu, tura ruke u 
hlače i usta prezirno iskrivljuje kao govoreći: ja sam ‘genie’. I u slikarstvu 
biva isto i svagdje ... Nemojte, za Boga, u nas u Rusiji, poticati, misliti, 
da se može štogod dobiti bez učenja. Ne može!« Jače nam je iznio svoje 
nazore u slikarstvu u Uspomenama iz književnosti i života. Opisuje nam 
sastanak s ruskim slikarom Ivanovom. I ako to nije velik slikar, Turgenjev 
se slaže s njegovim tendencijama, jer marljivo studira stare umjetnike. Ove 
je on osobito cijenio i u svakome djelu ih spominje: »Sa svojim djetinjim 
licem i ovim izrazom nepomična razmišljanja, tajnoga čuđenja podsjećala 
me je na Rafaelove Madone...« [Čudnovata priča})... »Valoviti sjaj kose, 

kao u Allorijeve Judite u Palazzo Pitti ( Proljetne vode}).a Ove slikarske 
usporedbe pojačavaju realno slikanje vanjštine. 

Predaleko bi me zavelo da sve kažem što je Turgenjev volio i znao, no 
za njegov literarni rad je od velike važnosti boravak u Parizu. Sprijateljio 
se s francuskim realistima; francuska književnost je po ovima na njega 
utjecala. Stvorila je od njega realistu, no nije on plagirao Francuze, nego je 
od njih poprimio samo realistične tendencije. Velik je prijatelj Flaubertov. 
Obojici je realni život izvor poeziji. 

Onaj književni polet, koji se je u Francuskoj razvijao kroz više od 
sto godina, taj se kod Rusa donekle zrcali u Turgenjevljevu književnom 
razvoju. Ondje se je od subjektivnog romana, tj. od romana koji se bavi 
jednim čuvstvom jednoga individuuma stvorio utjecajem Waltera Scotta 
historijski roman; a iz ovoga daljnjom evolucijom - (primjena Scottove 
tehnike na sadašnjosti!) 3 realistični roman. Kod Nijemaca se je slično ra¬ 
zvijalo (Od Werthera - k Ekkehardu - k realizmu). Kod Rusa nije trebalo 
tolike evolucije kao kod Francuza. Turgenjev se je s njima upoznao kad je 
realizam stajao na vrhuncu. Ovaj razvoj promotrit čemo kod Turgenjeva. 
Djela njegova razdijelit ćemo poradi toga u tri grupe: 

I. LJUBAVNE NOVELE. - Odgovaraju donekle subjektivnim djelima 
francuske književnosti. 

II. INDIVIDUALISTIČKA DJELA - Prelazni stadij kod Turgenjeva 
nije više historijski roman, nego individualistička djela, koja se ne bave 
samo jednim čuvstvom nego u kojih je djelokrug širi, tako da već zasijecaju 
u socijalne probleme. 

III. DJELA SOCIJALNE NARAVI. Odgovaraju pravim realističkim 
romanima. 

Ove ćemo tri grupe zasebice analizirati i istaknuti njihove karakteri¬ 
stike. Motto pojedinoj grupi odgovara njezinoj ideji. 

I. LJUBAVNE NOVELE 

Das Ewig-Weibliche zieht uns hinan. 

Faust II.: Chor mysticus 

Žena i ljubav u središtu Turgenjevljeva umjetničkog rada 

»Da, nijedna ne može tako beskonačno, tako odano ljubiti; ona ljubi 
narod i radi za narod jednostavno i čisto bez ijedne riječi, s odanošću, koja 
sama sebe zaboravlja, koja probitak ne poznaje, koja hvale ne traži«, rekao 
je Turgenjev. On je u svojim djelima s toliko čara i promjene opjevao Iju- 

bav i djevojku kao najbolji europski pjesnici. Sam veliki Tolstoj nije pravo 
znao što je to žena, on je nju kao nekulturni Rus - poput Tvora u Lovčevim 
zapisima - smatrao za slugu, nesposobna za dublji osjećaj. Ženu, oko koje 
se sva kultura kreće, nije razumio. 

Kod Turgenjeva je to sasvim drukčije. Bio je dionikom europske kul¬ 
ture i zato je on ženu i ljubav postavio u sredinu svoga umjetničkog rada. 
No ne meće Turgenjev aureole oko glave paloj djevojci kao Francuzi (Ma- 
non Lescaut!) niti on opjevava ljubav koja provejava Rodinov »Baiser«; 
ne, on je obožavatelj Rafaelovih Madona, samo u ovima je nalazio pravu 
ljubav, one su ga sa svojim Ewig-Weiblichen, kako Goethe kaže, zanašale. 

Sve njegove djevojke su živa bića - koje imaju razne osobine i pogreš¬ 
ke, no u svakoj od njih se nalazi iskrica vječno ženskog - Madone. Mi zato 
volimo njegove djevojke, one su nam utjelovljenje čiste ljubavi koja jedina 
budi u nama smisao za sve što je lijepo i vječno. One su jače od muža. 
»Žena je jaka, čovjek je slab«, rekao je Potugin. Dok muževi propadaju 
u borbi jer slabe svoju volju, razmišljajući poput Hamleta, one sa svojim 
naravnim instinktom o dobru i zlu dalje žive i dalje rade. Galerija Turge- 
njevljevih djevojačkih portreta je tako velika da ćemo se osvrnuti samo 
na najzanimljivije slike. Takova je: Asja [Asja), Liza ( Plemićko gnijezdo), 
Zinaida ( Prva ljubav ), Đema ( Proljetne vode), Nepoznata ( Tri susreta), 
Muza ( Punin i Baburin), Liza ( Zapisci suvišna čovjeka), Sofija [Čudnova¬ 
ta priča), Natalija [Ruđin), Jelena [U predvečerje), Marijana [Nov rod), 
Irina [Dim). 

Moralna snaga piščevih djevojačkih likova 

Sve ove djevojke su zagonetne naravi, no za većinu ovih vrijede Zina- 
idine riječi: »Ne, ja ne ljubim takovih na koje moram odozgo gledati. Meni 
je takav muž nuždan, koji bi me umio slomiti...« Ove riječi karakteriziraju 
moralnu snagu, koju u sebi ćute Turgenjevljeve djevojke; one u mužu ne 
traže čovjeka, koji će se njenim prolaznim ljepotama znati diviti, one traže 
muža koji će znati cijeniti njihovu dušu i koji će ih znati da pokori. One 
takve nalaze, ali kad dolazi odlučni čas, muževi se pokažu slabi. Namjesto 
da sreću ugrabe, oni svoja čuvstva analiziraju i razmišljaju, dok ona nije 
otprhnula. Glavni junak je ljubio Asju i da joj je to samo jednom riječju 
spomenuo, ostala bi ona zauvijek njegova. 

Sve Turgenjevljeve djevojke nadalje ljube i jače su od muža. Kada je 
sudbina spriječila ženidbu između Liže i Lavretskoga, otišla je ona u samo¬ 
stan i ljubila je nadalje. 

Iste je naravi Liza u Zapisima suvišna čovjeka te Nepoznata u Tri 
susreta. Njihovi ljubimci su im se iznevjerili, a one njih usprkos svemu 
tome i nadalje ljube. 

Ogledat ćemo sada neke tehničke osobine ovih ljubavnih novela. Va¬ 
njštinu djevojke nije znao dati svaki pjesnik kao Turgenjev u tako malo 
poteza. On junakinju katkad usporedi slikom ili kakvim kipom i time nam 
je zornije predstavi. Evo kako izgleda Gjema: »Gjema je navukla ovelik 
slamni škrljak s lugastim vrpcama, sprijeda se je taj škrljak prigibao u niz, 
zaslanjajući gotovo cijelo lice od sunca. Zarez sjene pukao nad samim 
usnama, a one se rumene djevičanski i nježno, kao cvijetak stolistne ruže; i 
zubići blistaju kradom - nevino kao u djece ...« Od prsta joj gipkih i dugih, 
jedan od drugoga rastavljenih kako ono u Rafaelove Fornarine.« 

Neizmjerno blago ljepote djevojačke duše 

Mnogo bi se dalo reći o tim djevojkama, kojima je on proniknuo u 
dušu i u kojih je otkrio neizmjerno blago duševne ljepote. No kako je 
Turgenjev realista, to je znao uhvatiti i kretnje djevojaka u raznim situaci¬ 
jama i protumačiti razne fiziološke pojave. Navađam jednu scenu iz Dima: 
Jednom je sjedio Litvinov kao đak kod Irine. Oboje su šutjeli. Ona »uzme 
najposlije knjižicu i zaustavi se u njoj čitajući, mrgodi se i gricka usne, 
ako to ne, onda na jednom pita glasno oca ili brata, kako se njemački veli 
strpljenje«. Osobito su mu se svidjele Goetheove djevojke. Lottu je silno 
volio i poznata scena iz Werthera kako Lotta dijeli djeci kruh bila mu je 
uzorom za slijedeću sliku: »Nekoliko koraka od mene - na poljani, među 
grmićima zelene maline, stajaše vitka strojna djevojka u ružičnoj haljini, s 
bijelim rupcem na glavi; oko nje se gurka četvero djece, a ona im redom 
lupka po čelu onim malenim, sivim cvjetovima... Djeca voljko podmeta¬ 
hu svoje čelo, a u kretanju djevinu bijaše tako nešto bajno, zapovjedno, 
ljubežljivo, nasmješljivo i milo!« Tom prilikom se je pripovjedač poput 
Werthera zaljubio u Zinaidu. 

Veliki utjecaj Goethea na Turgenjeva 

»Goethe je učitelj sviju nas«, uskliknuo je jednom Turgenjev. Tako 
se je uživio u njegova djela kao ni jedan Rus. O Faustu je pisao raspravu, 
Ruđin Nataliji čita Fausta, a novela Faust prikazuje kakav dojam čini ovo 
Goetheovo djelo na ženu koja do sad nije znala što je poezija. Turgenjev 
je uopće volio Germaniju, sam ju je nazivao svojom drugom domovinom. 
U duševni svijet Nijemaca se je uživio, svagdje je osjećao dah Goetheov: 
»Gradić Z. omilio mi je položajem svojim podno dvaju visokih humova, 
sa svojim starim zidinama i kulama, pravilnim lipama, tvrdim mostom na 
svijetloj rječici, štono se u Rajnu salijeva - i poglavito sa dobrim vinom, 
čim bi sunce na počinak leglo (bilo je to u lipnju). Fijepe plavokose Nje¬ 
mice i sretnuvši se s tuđincem, ljubežljivim glasom pozdravljahu: ‘Guten 
Abend!’... Upravo sada nešto se prošulja u sjeni oko starinskoga zdenca na 

trokutnom trgu, sada opet zamnije glas noćnoga stražara, dobroćudni pas 
reži na po glasa i zrak se tako razlijeva po licu, i lipe tako slatko mirišu, da 
je grud nehoteći dublje te dublje disala i riječ ‘Gretchen’ - nije to ni usklik 
ni pitanje - sama od sebe na usta izlazi.« Ovako se je u Goetheov život od 
pjesnika uživio moguće samo Jorgensen. (Usporedi sličnu scenu »Auf dem 
Pfadem des jungen Goethe« u Gralu.) 


II. INDIVIDUALI STIČKA DJELA 

»No priroda ne mari za našu 
čovječju logiku, u nje je svoja, 
koju mi ne razumijemo i ne 
priznajemo dotle, dok nas 
kao kotačem ne pregazi.« 

Dim. 

U književnim likovima ocrtane njihove borbe i uloga u životu 

Ove riječi su karakteristične za fatalistički nazor o životu koji prove- 
java grupu Turgenjevljevih djela. Vidjeli smo da se pjesnik u I. grupi bavi 
analizom jednoga čuvstva kao što to rade ostala subjektivna djela (Wer- 
ther, Manon Lescaut). U individualističkoj grupi pošao je Turgenjev za 
korak dalje. Ovdje se on također bavi jednom osobom, no ljubav nije više 
glavni predmet, nego se već crtaju sukobi s okolicom i sudbinom. Sva 
pjesnička snaga je usredotočena u jednoj osobi; pokazuje se njena borba i 
njena uloga u životu. Glavna djela individualističkog udjela su: Zapisci su¬ 
višna čovjeka, Nesretnica, Gospodin sa sivim naočalama, Očajnik, Mumu 
Prkonjica i Kralj Lear stepe. 

Prijelaz prema socijalnim romanima 

Već sam u početku rekao da je milieu ovoj grupi znatno proširen. 
Ova djela su poradi toga prijelaz pravim socijalnim romanima - romanima 
u pravom smislu riječi - Ovi (III.) već obuhvaćaju »la vie toute entiere« 4 , 
kako Brunetiere definira moderni roman. Već i po samome snažnom crta¬ 
nju likova druga je grupa prethodnik trećoj. To su sve ozbiljne osobe, koje 
se znadu boriti, i koje su sudbini podlegle. »Sudbina ne savija, ona lomi«... 
glasi ruska poslovica. Ova izražava Turgenjevljevu filozofiju, ona glavne 
junake čini tragičnim osobama. Po ovoj sudbini, kojoj ni Edip nije mogao 
izbjeći, dolazimo do tako zvanih Suvišnih ljudi, omiljelom predmetu u 
ruskoj književnosti. Pozabavit ćemo se samo s Turgenjevljevim suvišnim 


4 Prijevod: Sav život u cjelini. 

ljudima. Takav je Čulkaturin [Zapisci suvišna čovjeka !); takova je Suzana 
(Nesretnica ) te Gospodin Francois, nadalje i sam Insarov i Nježdanov. 

Problemi suvišnog čovjeka 

Čulkaturin se je zaljubio u Ližu, koja je već voljela jednoga grofa. Su¬ 
višni čovjek je toga grofa pozvao na dvoboj i ranio ga je, no grof je malo iza 
toga ozdravio. Kada je ovaj ostavio Ližu, htjede Čulkaturin zaprositi njenu 
ruku. Svoj cilj nije postigao jer je ona već pošla za drugoga ljubeći grofa 
i nadalje. Ova jedina scena pokazuje suvišnost glavnoga junaka. Sve se je 
odigralo kano da njega uopće nije ni bilo. Kamo je god došao, veselio se je i 
ljutio kao i ostali ljudi, no ljudskome društvu nije ništa pridonio - jednom 
riječju »bio sam peti točak na kolima«. 

Ovo djelo spada među pjesničke pokušaje Turgenjevljeve te već i sto¬ 
ga vidimo da ga je zarana počeo zanimati problem suvišna čovjeka. Već i 
ovdje nalazimo traga fatalizmu: Uslijed sudbine bio je suvišan. Vrijednost 
Zapisaka suvišnoga čovjeka leži poglavito u autoanalizi glavnoga junaka; 
on svoju dušu pred smrt analizira, svome se dnevniku ispovijeda i dolazi 
do bolnoga zaključka da je bio suvišan. 

Fatalizam kod Suzane u djelu Nesretnica 

Ženski pendant Čulkaturinu je Suzana u Nesretnici. Fatalizam je ov¬ 
dje potenciran, samo djelo je dublje shvaćeno od Zapisaka suvišnoga čo¬ 
vjeka. Suzana je nezakonita kći i već je bez ikakve vlastite krivnje izložena 
ruglu i preziru. (Fatalisti uopće rado obrađuju sudbina nezakonitih; kod 
Turgenjeva su Baburim, Nježdanov, Muza i drugi takovi.) Poradi ove zle 
sudbine mora se Suzana boriti proti svojoj okolici. Ova borba ju je digla na 
visok duševni nivo; ona svojom duševnom veličinom natkriljuje svu svoju 
okolicu. Sudbina ju je malo pomilovala: zaljubila se je. 

Usud, koji joj je podijelio ovu sreću, naskoro joj opet oduže. Njen 
dragi - hamletska narav (Turgenjevljev muž!) povjerovao je jednoj kleveti 
i ostavi je. Suzana se je usmrtila. Da je pričekala samo jedan sat, njen 
zaručnik bi se vratio i oni bi kroz cio život bili sretni. Sudbina to nije 
htjela; ona ju je srušila u grob. 

U djelu Kralj Lear stepe fatalizam dostigao vrhunac 

U Kralju Learu stepe je fatalizam udario drugim smjerom. Evo što 
se pjesnik na kraju djela pita: »Je li sreću zaslužila?« Sam si odgovara: 
»Ovakva pitanja čovjek stavlja samo u mladosti. Sve na svijetu dobro kao 
i zlo nije čovjeku dano po zasluzi, nego od jednoga za sada nepoznatoga 
logičkoga zakona u koji se još ne usuđujem da upustim i ako mi se katkada 
čini da o njemu imam tamnu predodžbu.« U ovome djelu je fatalizam 

dosegao vrhunac i ovdje se je on već i preživio. Sudbina nije više ovdje 
slijepa, on ju već donekle razumije, jer o njoj ima »tamnu predodžbu« i 
u njenom djelovanju već naslućuje princip pravednosti. (Vidimo kako su 
Turgenjevljeva djela evolucija.) 

Većina Turgenjevljevih djela se svršava stradanjem glavnoga junaka; 
nazivaše za to Turgenjeva pesimistom. Zadubimo li se u njegova djela, 
vidjet ćemo da ovo nije pesimizam. Ili je to fatalizam kao u Nesretnici ili 
je opet zasebna Turgenjevljeva tehnika. U Očima i djeci vidjeli su kritičari 
pesimistički nazor o svijetu, no od gorega k dobru, rekao je Turgenjev po 
Potuginu. I ako je Bazarov stradao, svejedno je on za vrijeme svoga zemalj¬ 
skoga boravka mnogo učinio jer je regenerirao sinove. Iz ovoga vidimo da 
je Turgenjev optimista da se kroz gore (smrt Bazarova!) dolazi k dobru. Na 
ovo ćemo se već vratiti kod same analize socijalnih romana. 

Autobiografski elementi u djelima Turgenjeva 

Vratit ćemo se opet na neke pripovijetke individualističke grupe. 
Jedna od najdirljivijih pripovijedaka je Mumu, rekao je Carlyle. Uistinu je 
tako. Pred sobom imamo kao iz drveta isklesanoga snažnoga, gluhonijemo¬ 
ga slugu Gerazima. Jednom se je zaljubio u djevojku, koju mu gazdarica 
ote i dade pijanome slugi. (Gazdarica je slika Turgenjevljeve majke.) Ve¬ 
ćina njegovih djela imade autobiografski značaj. U Prvoj ljubavi nailazimo 
na sliku njegova oca, u Puninu i Baburinu vidimo opet njegova prvoga uči¬ 
telja koji ga je oduševio za rusku književnost, a » Proljetne vode to je moja 
pripovijest«, rekao je Turgenjev. Na to je on spasio malo pseto i svu svoju 
ljubav na nj prenese. Pašče se je dopalo gazdarice i ona ga pozove k sebi. 
No kad je ovo na nju zarežalo, zapovjedi da se ovo otme Gerazimu. Pseto 
se je opet ovome povratilo i kada je jedne noći zalajalo, vikne gazdarica: 
»Ah, ah, ja umirem, opet taj pas.« Zapovijedi da se ovo ubije. Gerazim 
to sam učini, uteče na selo i više nije gledao na djevojke niti držao pseta. 
(Jedina pripovijetka gdje muž ostaje jak.) 

Vrhunac realističke književne tehnike 

U Kralju Learu stepe realistično je snažno prikazivanje doseglo svoj 
vrhunac. PJarlov - Lear stepe - snažan je kao kakva pretpotopna životi¬ 
nja, na silnome trupu, bez ikakva vrata, sjedi malo nakrivo silna glavurda. 
Množina razrijeđenih žućkastih kosa pokriva je do čupavih obrva. Iz plav¬ 
kaste, pravilno borane kože, izbija orijaški tupi nos, vire dva mala oka s 
oholim pogledom. Ispod puklih usana i malih usta zvuči promukli i tvrdi 
glas, kano zveket željeznih šiba, koje se vuku po zloj kaldrmi. On uvijek 
govori kao da za jakog vjetra preko široke doline nekome nešto dovikuje. 
Njegove ruke su kao jastuci, njegova leđa dva lakta široka i njegova ramena 

slična su mlinskim kamenovima, a njegove uši kao - pereci izgledaju sa 
svojim zavojima. Ovaj pretpotopni čovjek je prava slavenska narav, pun 
blagosti i dobrote. No kada su ga njegove dvije kćeri istjerale iz kuće, 
pobjesni, valja se po blatu, kao mastodont penje se na krov kuće i nad- 
čovječnom snagom ovu ruši. Kralj Lear stepe je kasno pisan, već vidimo 
Turgenjevljevu snagu da prikaže vanjštinu osoba. Ovu svoju tehniku on je 
primijenio i na prikazivanje osoba u III. grupi i već poradi toga možemo 
reći da su individualistička djela prijelaz socijalnim. 

Po naslovu »Kralj Lear« sudimo da je Turgenjev poznavao Shakespe- 
area. Imao je duboko shvaćanje ovoga Engleza jer tragična krivnja ruskoga 
Leara te motivi koji ga tjeraju do ludila odgovaraju Schakespeareovu Lea- 
ru. I druga njegova djela osobito je volio. U samome uvodu ovoga Kralja 
Leara stepe veli da je u životu sretao Leara, Otella, Falstafa i Hamleta. 

Likovi Hamleta u djelima Turgenjeva 

S ruskim se je Hamletima bavio za vrijeme cijeloga svoga književ¬ 
noga rada. Većina Turgenjevljevih ljudi mozga i analizira svoja čuvstva te 
si kao uslijed toga slabe volju. Hamlet je glavni junak u Asji, Litvinov u 
Dimu, Sanjin u Proljetnim vodama, Nježdanov u Novom rodu te Hamlet 
šćigorskog okruga. Ova zadnja pripovijetka je uvrštena u Lovčeve zapiske. 
Nju i pripovijetku Mrgud (također iz Lovčevih zapisakal) možemo slo¬ 
bodno uvrstiti u individualističku grupu jer po svojemu realnom načinu 
prikazivanja sliče ostalim pripovijetkama. Sam Mrgud - snažni lugar - je 
prethodnik Mumuu. 

Hamlet šćigorskoga okruga već jako sliči socijalnim djelima jer pri¬ 
kazuje ruski društveni tip tridesetih godina 19. stoljeća. Hamlet je bio u 
Njemačkoj i studirao Hegelovu filozofiju. Nakljukan teorijom vratio se je 
u Rusiju i htio je da nešto započne. Izgubio je ono malo zdravoga razuma 
što je imao te postići ne mogaše ništa jer Rusija treba praktičnih ljudi a ne 
teoretičara. Ovo djelo je kulturni dokument ruskoga društva iz tridesetih 
godina i čini prijelaz iz individualističke grupe socijalnoj. Poznato je da 
su se u ono doba pisale brošure o Hegelu, raspravljalo što je to: »Sein an 
sich« 5 i »Apsolute ich« 6 . Svijet si je glavu razbijao u doba kad je trebalo 
praktičnoga rada. Ovaj moment je Turgenjev dakle uhvatio u ovoj pripo¬ 
vijetci. 

Kulturni lik u realističkom prikazu djela individualističke grupe 

Kad sam već kod kulturnih tipova, to ću spomenuti još gosp. Frangoisa 
iz novele Gospodin sa sivim naočalama. Zorni realistični prikaz je karak- 

5 Bitak u sebi. 

6 Apsolutni ja. 

terističan za ovu grupu: »Jedno jutro - bilo je u početku veljače 1848. - 
jedan čovjek visoka rasta, suhonjav i žilav, s crnom prosijedom kosom a na 
orlovskom nosu s naočalama od zarđala željeza i sivo-čađasta stakla stupi 
iz kavane, obazre se na sve strane... Čovjek sa sivim naočalama ne posadi 
se, nego se sruši na stolac, poturne svoj stari cilindar u nazad na zatiljak, 
te skrstivši obje koščate ruke o čvorastu palicu zaište šalicu kave.« Ovaj 
gosp. Francois predviđa sve obrate u državi o kojima drugi i ne sluti. Sve 
što je rekao obistinilo se. On je tragična osoba jer vidi koje će se nesreće 
dogoditi, a ne može ih spriječiti. Jednom riječju, on je suvišan. 

Ovim smo istakli najvažnije osobine individualističke grupe, a sad 
treba da se pozabavimo s najvažnijim Turgenjevljevim djelima, s romanima 
i pripovijetkama socijalne naravi. 


III. DJELA SOCIJALNE NARAVI 

»Novo tlo valja orati plugom koji duboko prodire, 
a ne ralicom što se sklize površinom«. 

Motto Novom rodu 


Ruski kulturni razvoj u socijalnim djelima 

Nešto slično Shakespeareu stvorio je Turgenjev u svojim socijalnim 
djelima. Prvi nam je u svojim dramama o kraljevima podao izrezak iz en¬ 
gleske historije, posljednji nam je u svojim socijalnim djelima prikazao 
ruski kulturni razvoj - djetinju bolest ovoga naroda - od godine 1830. - 
1868. Ovaj dio kulturne povijesti je Turgenjev sam doživio i stavio si je za 
zadaću da razne periode iz ove psihološki protumači i da u čitaocu pobudi 
sveopće - ljudski interes za reprezentante pojedinih perioda. Poradi lakše¬ 
ga pregleda smjestit ćemo ova djela u jedan kronološki red: 

1830. - 1840. Lovčevi zapisi (Hamlet ščigorskoga okruga) 

1830. - 1837., 1861. Punin i Baburin 

1845. - 1848. Ruđin (1855. Nikola I. +) 

1858. - U predvečerje 

1859. - Oci i djeca (1861. Oslobođenje kmetstva) 

1862. - Dim 

1868. - Novi rod. 

(Ove godine nijesu precizne jer su se isti događaji mogli dogoditi 
koju godinu prije ili kasnije. Za nas je samo važno što se je dogodilo prije 
ili kasnije). 

Povijesna pozadina socijalnih djela - kmetstvo i njegovo ukinuće 

Promatrajući ova djela moramo se također upustiti u rusku kultur¬ 
nu historiju. Najvažnija godina XIX. vijeka za Ruse je bez svake sumnje 
godina ukinuća kmetstva - 1861. Dok je još 46.000.000 seljaka stenjalo 
pod jarmom kmetstva, nije se moglo pomišljati ni na kakav razvitak. Sva 
inteligencija je poradi toga uperila sile da isposluje oslobođenje. Đaci su 
putovali u Njemačku da se izobraze te da se mognu, vrativši se u Rusiju, 
svom silom boriti za oslobođenje kmetstva. Tako bi i s Turgenjevom. No 
od njega nije postao borilac, već književnik, koji je zavolio ruskoga seljaka i 
nastojao da olakša ovome život. Kod toga ne smijemo pomišljati da Turge- 
njev na kmetstvo napada; obratno, on u svojim djelima objektivno iznaša 
mane spahija a i njihovih kmetova. U prvom redu je on umjetnik koji piše 
bez ikakve tendencije, a onda istom čovjek koji, objektivno promatrajući, 
vidi mane u svome narodu. Ovo ću već pokazati u Lovčevim zapisima. 

U Lovčevim zapisima opisane sve karakteristike 
seoskog i vlastelinskog života 

Djelo ovo nije izdano odjednom, nego razne pripovijetke štampale 
su se u pojedinim časopisima. Prva i najkarakterističnija je Tvor i Kalinić; 
ona je utemeljila Turgenjevljev glas, a svidjela se je osobito kritičaru Bjelin- 
skom. U Tvoru i Kaliniću pjesnik je suprotstavio dva Rusa. Tvor je snažna 
praktična narav, glave Sokratove, sve planove svoga gospodara poznaje; 
ovome prodire u dušu i ne će da se otkupi. Proti pismu ima antipatiju, a 
svoju ženu smatra za mnogo nižeg od sebe, postavio ju je u kategoriju roba 
ili sluge (Tolstoj). Imade dobroga prijatelja Kalinića. Ovo je nepraktična 
narav, puna ljubavi k prirodi i pjesmi. Karakter jednoga nadopunjuje ka¬ 
rakter drugoga. Obojica spojena u jednu osobu imaju sve osobine Rusa. 
Jedan Rus je samo sličniji Tvoru, drugi opet Kaliniću. Spomenuli smo da 
je pjesnik ovim seljacima koje on tako voli, dao lijepih i gadnih osobina. 
Umjetnik je u pravom smislu riječi, nigdje nema tendencije. Shakespe- 
areova Falstafa mi volimo uz sve njegove pogreške zato jer ga je pjesnik 
umjetnički proživio. Iz istoga razloga nam je drag i lovčev pratioc Jermolaj, 
suhonjav, žilav seljak, koji sa svojom ženom nemilosrdno postupa i vabi 
sebi mlinaricu. 

U Lovčevim zapisima nailazimo na sve strane seoskog i vlastelinskog 
života; tako npr. na jednog slugu, koji je bio čuvar pasa, obućar, krojač, 
glumac, kuhar, kočijaš, a sada je ribar. Većina ovih seljaka živi u bijedi, a na 
usta im ne izlazi ni jedna tužba. Samo kmetstvo smatraju kao i smrt za ne¬ 
oboriv prirodni zakon, a gospodareve kazne podnašaju hvaleći pravednost 
njegovu. Mlinarka bez i jedne tužbe priča o svome bivšem vlastelinu koji 
ju je samo za to otjerao jer je htjela da se uda. Svi ovi Rusi bol i muku sto- 

ički podnašaju, ozbiljnih lica poput Milletovih seljaka očekuju smrt. Oni 
se ove ne boje jer je ona za njih samo ceremonija. Kada je npr. jedan seljak 
saznao da će radi zadobivene ozljede umrijeti, sjeo je na kola, potjerao ko¬ 
nje i uputio se kući, samo da što prije posao obavi. Isto tako umire jedna 
žena koja je u krevetu čuvala novac da ga može dati popu za njegov trud. 

Imade žena i druge naravi i sve ove su snažno oslikane. Svojemu 
mužu koji ih šiba podaju posljednju kopejku za rakiju, a kada on pijan 
leži, pokrivaju ga. Opisana je i ljubav seljanke k jednome nadutome slugi 
u kojemu je opet ženska duševno jača od muškoga. Jedna od najdirljivijih 
priča je Žive mosti. U jednoj bašči leži žena brončana lica, u koju negda 
bijaše 16-godišnji Turgenjev pjesnik zaljubljen. Nespretno je pala, a sada 
se ne može da miče smjesta. Bolesna ovdje leži; ćuti miris cvijeća, sluša 
pjesmu ptice, brujanje pčela i gleda lijet leptira. U ovome dijelu prirode 
ona uživa i misli na Boga. 

Na vlastelu je pjesnik gledao s istom ljubavlju umjetnika kao i na 
seljake. Ima ih nemilosrdnih koji nepravedno seljaka kazne i gule, dočim 
višemu od sebe ulizuju, a ima ih opet dobrih ali nepraktičnih koji bi rado 
seljaku nešto učinili da ga razumiju. Jedini dobri gospodar je žena Tatja- 
na Borisovna, koja razborito s gospodarstvom upravlja i koju svi vole. U 
Certophanovu opet vidimo Don Quijotesku narav. Ovaj na svome konju 
Maljek-Adelju, kojeg ne bi dao ni za »carevinu« u divljemu lijetu, jaše po 
okolici. Jednoga dana mu nestade konja i on pođe u svijet da ga traži. Po¬ 
radi sramote od ljudi ne bi se on nipošto vratio bez konja; na svoju veliku 
sreću našao ga je. No doskora opazi da se je prevario, on ubije konja, a 
naskoro sam umre. Živio je s Cigankom koja ga je ostavila i sa svojim prija¬ 
teljem Njedopunjskinom. Posljednji je cijenio i poštovao svoga gospodara 
i prijatelja, jer ga je ovaj kavalirski izbavio iz jedne teške neprilike. Njihov 
prijateljski odnošaj je preteča odnošaja Punina k Baburinu. 

Turgenjev nas je upoznao još s mnogim drugim plemićima (Lebe- 
otanl) koji su većinom filistarske naravi s tijesnim kravatama, visećim 
bradama i kao prst debelim zlatnim lancima. Oni se spominju još sjajnih 
svečanosti grofa Orlova i njegovih maitressea, no taj luksus oni više ne 
poznaju, nego filisterski uživaju u dobrome jelu i pilu i igri billardea. 

Daljnja vrijednost Lovčevih zapisa i drugih djela jest u opisima prirode 

Vrijednost Lovčevih zapisa ne stoji samo u umjetničkom prikazivanju 
ljudi i običaja, nego i u divnim opisima okoline i prirode. 

Tu nalazimo tako zvani »Stimmumgsmalerei«, Detailmalerei te i gen- 
re-sliku. - Proljeće, ljeto i jesen ruske prirode prikazano je sa svim svojim 
nijansama; pjesnik uživa promatrajući ove i pokorava se njihovom čaru. 
Hodajući po neizmjernoj stepi, nepreglednoj šumi, promatrajući kretanje 

zvijezda obuzimaju ga čuvstva ljudske ništetnosti i praznine. Ovo čini Tur- 
genjeva velikim pjesnikom jer on osječa bol sviju ljudi i težnju njihovu za 
Stvoriteljem ovih krasota. Nije mi moguće da istaknem sve ove prirodne 
opise koje zauzimlju jedno od najvažnijih mjesta u Turgenjevljevoj umjet¬ 
nosti; čitatelj će najbolje učiniti ako sve sam pročita. 

U Novom rodu, Plemićkom gnijezdu, Suvišnom čovjeku imade toliko 
krasnih prirodnih snimaka da se ne možemo dovoljno načuditi njegovoj 
umjetnosti, da s malo riječi u nama pobudi čuvstvo koje u nama prave 
proizvode slike - tako zvani »suggestiveness«. 

Kao lovac Turgenjev je lutao po prirodi, zaboravio je na sve svoje 
znanje i osjećao je i živio s prirodom kao svaki seljak. Poradi toga je on 
znao u Bježinom lugu tako sugestivno pokazati kakav dojam priroda čini 
na čovjeka koji s njom živi. U melodijama koje seljak u prirodi čuje za 
krasne ljetne noći vidi on svirku čudnovatih bića; sve si on to tumači na 
alegoričan način. 

U očekivanju oslobođenja od kmetstva 

Veliki je ovo narod koji ovako osjeća i taj ima uz sve svoje pogreške 
čistu i nepokorenu dušu. 46 milijuna tih ljudi je neoslobođeno; oni pod¬ 
nose jaram kmetski bez ikakve tužbe i u nama se pobudi pitanje kada će 
doći osloboditelj ovome narodu, kada će biti ljudi koji će ovaj osvijestiti. 
Uistinu oni se već javljaju: iz tmine i blata se izvlače sasvim iskaljani i po¬ 
derani. Još ne znaju što će da rade, samo osjećaju da su blaga ovoga svijeta 
nepravedno razdijeljena i da je sav ovaj sistem zao. Komičan dojam još na 
nas čine sans-cullotti, ali mi vidimo da su na pravome putu, jer su uočili 
najcrnje zlo sviju zala - kmetstvo. 

Sudbine ljudi i ideja usmjerenih prema dobrobiti cijelog naroda 

Daljnji niz Turgenjevljevih socijalnih djela bave se ljudima i idejama 
koje rade za dobrobit cijeloga naroda; iznašaju nam se razni reprezentanti 
pojedinih kulturnih epoha; iznašaju nam se njihove težnje i njihov tragični 
svršetak. U njima mi vidimo razvoj Rusije, opažamo da oni nijesu samo 
puni velikih ideja, nego da su zadojeni i zlim duhom. Radi ovoga ti junaci 
stradaju: ono što je u njih bilo dobro preživljuje ih, vječno je. 

Već u Hamletu šćigorskoga okruga naišli smo na čovjeka koji ide za 
tim da prosvjetljuje narod. Rekli smo uzrok zašto nije uspio; no njegove 
težnje nijesu uzaludne jer ga je vodila ideja altruizma. Ova je vječna i 
njom su prožeti svi budući narodni prosvjetitelji. Čudnovati su to ljudi, 
neopazice niču sad ovdje, sad ondje, sad u gradu, sad u selu, sad opet iz 
plemićke kuće, onda opet iz sveučilišnih krugova. U tridesetim godinama 
nikao je iz životne mizerije neki kržljavi čovjek i ovaj hoće da se bori proti 

orijaškome sistemu. Naravna stvar, on sam ne će uspjeti, no doći će ljudi, 
koji će raditi za istu misao i uspjet će da sruše kmetstvo. Ovaj mizerni i 
komični pisarčić je Baburin. 

Prije nego što je on stupio u službu vlastelinke, reče: »Ja sam toga 
načela da se tjelesne kazne ne smiju upotrebljavati proti seljaka!« Silno 
komičan dojam čini taj podrpanac koji je u ogromnoj Rusiji jedini koji se 
usuđuje otvoreno protestirati proti sredovječnom nepravednom sistemu. 
Sam se nazivlje republikancem i uvijek je dosljedan svojim načelima mla¬ 
doga vlastelina - autobiografa - prekorava što ne kuca na vrata kad ulazi u 
sobu. Kroz mizeriju se je vukao za cijeloga svoga života i ova ga je naučila 
da osjeća tuđu bol. Kasnije se je jednom pridružio nekom republikanskom 
udruženju te poradi toga bude poslan u Sibiriju na robiju. Pošao je onamo 
svjestan da je radio za plemenitu ideju i kada je čuo nakon 25-godišnjega 
teškoga rada da su kmetovi oslobođeni, viknuo je taj stari republikanac: 
»Hura, hura, Bog poživio cara.... Nikander, Nikander, jesi li čuo. U Rusiji 
nema više robova! Veseli se u grobu stari prijatelju!« Od veselja je Baburin 
umro; njegov rad nastavlja njegova žena Musa. Ona je »nov tip« žene, kako 
ju je njen bivši ljubavnik, đak Tarhov, nazvao. Musa je prva djevojka u nizu 
Turgenjevljevih socijalnih djela, koja je pratilac mužu i s njim zajedno nosi 
kroz narod luč prosvjete. Ona je pošla s Baburinom u Sibiriju i kada je ovaj 
umro, nije se ona vratila u Rusiju, nego je dalje vodila školu koju je njen 
pokojni muž osnovao. Musa je nov tip, ona je prethodnik Jeleni u Pred¬ 
večerju i Marijani u Novome rodu. (Samo kronološki jer je samo djelo U 
predvečerje pisano prije Punina i Baburina.) Velike su to žene jer su poradi 
prirodne nadarenosti stvorene za praktični rad u narodu. 

Povijesna pozadina socijalnih djela 

Reći ćemo još nešto o pozadini ovoga socijalnoga djela. Prijatelj Ba- 
burinov, komični Punin, spada među prve ljude koji su se oduševljavah za 
rusku književnost (1830!). (Do sada je inteligencija poznavala samo Fran¬ 
cuze, njihovu književnost i historiju, a za svoje duševne produkte i jezik 
nijesu se zanimali. Neki su dapače zaboravih ruski jezik.) Punin sa žarom 
mladome dječaku deklamira Heraskovu Rostijadu i mnoge druge ruske 
pjesme, a kada je nakon sedam godina nešto čitao o Puškinu, prepao se je. 
Ovoga velikog pjesnika više nije razumio jer je čovjek stare dobe. 

Kada je autobiograf - sam Turgenjev - bio u Moskvi, oduševljavao se 
je za Sagoskinov roman Juraj Miroslavski te za Byronovu poeziju. Ideal bi¬ 
jaše ovakva djevojka: »Prezirno-oholi izraz lica, ironično-gorki podsmijeh, 
očaravajući pogled, i ono tajinstveno demonsko, fatalističko ‘Nešto’ - to 
bijahu osobine, bez kojih si mi Muzu, Byronsku muzu, koja je onda mlade 
glave zagrijavala ne mogosmo pomisliti.« 

Ove dvije literarne karakteristike, osoba Punina, Baburona i Muze, 
revolucionari i kmetski sistem sačinjavaju historijsku pozadinu Punina i 
Baburina (couleur locale 7 ). 

Borba za ideje pravde i istine a protiv ruskome zlu kod Rudina 

Doba napreduje. Za ideju pravde i istine se ne zanimaju sada samo 
podrpanci poput Baburina, već ima i inteligentnih ljudi koji se oduševlja¬ 
vaju za sve što je lijepo i koji se bore na svoj način proti ruskome zlu. Takav 
je Ruđin. Ruđin nije samo Rus, nego on pripada cijelome čovječanstvu: 
dok na svijetu bude ljudi bilo, biće i Rudina. Da ogledamo kakav je! 

Pun je najkrasnijih ideja, ljubi književnost i ostale umjetnosti, govo¬ 
ri o požrtvovnosti i samoprijegoru, ima sjajan govornički dar. Kamo god 
dolazi, svijet začarava i pridobiva, ali iza sjajnih aplauza ne znaju što će s 
njim, a on opet ne zna što će s ovima započeti. Nataliji, djevojci vlastelin- 
ke, na čiji je dvor došao, čitao je Fausta i tumačio joj ga, pričao o Bogu i 
narodu te o jakosti volje i požrtvovnosti. Ona se je zaljubila u toga muža 
plemenitih ideja. Mati njena nije dozvolila da ona pođe za čovjeka »bez 
čina«, a ona je bila pripravna da s Rudinom uteče i na kraj svijeta. No ovaj 
sjajni junak na jeziku je klonuo. Kad je trebao da pokaže jakost volje i da 
ovu divnu djevojku sa sobom povede, klonuo je i izrazio da se treba poklo¬ 
niti sudbini. Natalija se tomu nije nadala, vidjevši pred sobom kukavicu 
pošla je za volju materinu za drugoga. Nikada više u životu nije izgovorila 
ime »Ruđin«. (Natalija je najbolja karakteristika za jakost Turgenjevljevih 
djevojaka. Vidi I. grupa!) Ruđin je po svijetu lutao, svagdje je govorio o 
velikim mislima, no nigdje ništa nije stvorio. Iza mnogih neuspjeha nije 
klonuo duhom, nego je ostao optimistom, koji je tražio istinu, dok najpo- 
slije nije 1848. poginuo u tuđoj zemlji boreći se za tuđi narod. On je sam 
sebe dobro poznavao i njegove riječi u pismu Nataliji su se obistinile: »Kraj 
će biti da ću se žrtvovati za jednu glupost, za jedno ništa, u koje sam ne 
vjerujem.« Jedini Ležnjev ga je u dušu poznavao i rekao je da Rudina ima 
po cijelome svijetu: njihova uloga u svijetu nije da stvaraju, nego je njihova 
zadaća da siju dobro sjeme. To je Ruđin doista i učinio jer je oduševljavao 
mladež za ideale, jer im je pokazao jedini pravi put kojim čovječanstvo ima 
da stupa. Rudini su tragične osobe jer one ništa pozitivnoga ne stvaraju, 
njihova je volja slaba i za to oni stradaju - jednom riječju nesposobni su 
za život. - Njihove dobre tendencije ih preživljuju. Već iz ovoga vidimo 
da je Turgenjev počeo upotrebljavati jednu zasebnu tehniku. Onaj koji je 
sposoban za život, dalje živi (Natalija); nesposobni ljudi stradaju. 


7 Lokalna boja 

Analiza djela U predvečerje - snažni lik Jelene 

Sljedeće djelo koje je ovome dosta slično je U predvečerje. I ovdje 
nailazimo na snažnu ženu i na nepraktična čovjeka puna plemenitih ideja. 
No radnja U predvečerje događa se nešto kasnije od Rudina i zato vidimo 
da su sposobnosti muža u ovome djelu već savršenije od Ruđinovih. Insa- 
rov - ovaj muž - ne posjeduje doduše dar govora, no i on ima plemenite 
ideje kao Ruđin. Cijelo njegovo nastojanje je usredotočeno u ideji »Slo¬ 
boda domovine«. No nije on samo Ruđin po ideji, nego u njega ima nešto 
više: spreman je da se žrtvuje. O tome ćemo već malo kasnije progovoriti. 

Naslov djela je U predvečerje. Ono nam daje kulturno-historijsku ru¬ 
sku sliku nakon smrti Nikole I., nosioca apsolutizma. Njegov nasljednik 
Aleksandar II. pročitao je Lovčeve zapise i ove su učinile na nj toliki do¬ 
jam da si je preduzeo seljaka osloboditi. Sva inteligencija se sprema na taj 
svečani momenat, predradnje se zgotovljuju. Potrebno je vel. praktičnih 
muževa, ali ovih nema. No za to Rusija posjeduje velike i požrtvovne žene 
(sjetimo se novog tipa!). (Stojimo u predvečerju novog doba.) Ovaj mo¬ 
ment je Turgenjev uhvatio u ovoj pripovjetci. Glavni junak je Jelena. Po 
njoj je u početku i sama novela nosila ime Jelena. Zaključujemo da je Tur¬ 
genjev svu svoju snagu uperio da prikaže ovu junakinju; ona je nosioc ideje 
ovoga djela (a ne Insarov, kako su mnogi krivo razumjeli). Snažna je to 
djevojka, puna samopožrtvovnosti i ljubavi bližnjemu. Njeguje bolesnike i 
siromašne, zanima se za bijedne životinje, a ljuti na glupost. Laž ne može 
nikako da trpi, nego uvijek teži istini i rado sluša Bersenova, kako joj ovaj 
tumači razne filozofske teorije. Ona ovoga čovjeka ne ljubi, sva duša njena 
traži muža puna volje i plemenitih ideja koji će je znati da vodi (Zinaida). 
Našla ga je, to je Insarov, Bugarin, student historije i filologije koji je težio 
za oslobođenjem domovine. Ovo mu je jedini cilj i za njega je spreman 
da svoju ljubav za Jelenom pregori; no to nije potrebno. Jelena je, poput 
Natalije u Rudinu, spremna da se odrekne svojih roditelja i da s njim ode 
na »kraj svijeta«. Bugarin je na to pristao i uputio se je u svoju domovinu. 
Na putu se je slučajno razbolio i u Mletcima umro. Jelena nije zdvajala, 
jer je poput Turgenjevljevih djevojaka sposobna za život, te se je uputila u 
domovinu muža da njeguje bolesnike i da poradi za dobro narodno. 

Slikanje Jelene je po svojoj ljepoti preteklo skoro sve Turgenjevljeve 
djevojke. U sebi osjeća veliku moralnu snagu i poradi toga traži sebi ravna 
muža. Rusa takvoga nije našla - jer je predvečerje - no zaljubila se je u 
Bugarina. Insarov - to je ime Bugarinovo - nije taj čovjek kakvoga je Jele¬ 
na faktično vidjela. Svakako on nije samo Ruđin što se tiče ljepote ideja, 
nego je on i spreman da djelom ove oživotvori. Iz toga razloga pošao je on 
u svoju domovinu. Mi se pitamo: Sto bi uradio da je onamo došao. Sam 
Insarov to nije znao. Ideja oslobođenja domovine mu lebdi pred očima i za 

ovu se hoće da žrtvuje. Mi znamo da za ovo djelo nije dovoljna ideja nego 
je potrebna i jaka realna sprema. Insarov nije nikada ništa djelom učinio 
- nepraktičan je. Kada bi došao u Bugarsku, stradao bi. Na putu on umire 
jer je po Turgenjevu nazoru nesposoban za život. Ovu nenadanu smrt je 
Turgenjev opravdao na fatalističan način. (Poradi toga je ovo djelo prelaz 
fatalističnog nazora na život - karakteristika II. grupe - k tehnici realistič¬ 
nog romana.) Jelena veli: »Sudbina je njega srušila.« Svaki već što živi sebe 
tereti krivnjom od koje niko nije isključen. 

Ideju ove pripovijetke najbolje je karakterizirao kipar Subin (Jedno 
lice iz Predvečerja koje poput Ležnjeva u Rudinu, Paklina u Novom rodu, 
Potugina u Dimu, prilike pravo razumije i nama shvaćanje djela olakša). 
»Moram reći da Insarov«, veli Subin, »zaslužuje da Jelenu posjeduje. Ali ne, 
manimo se te gluposti. Ja ne poričem da je on spreman čovjek i da će se u 
pogibelji znati da pokaže, ali uistinu do sada nije ni malo više učinio nego 
jedan od nas. - Mi se ne ćemo dičiti; mi nemamo razloga, jer uopće kud god 
pogledali, ljudi nemamo. Sad imamo posla s neveselim, mrzovoljnim licima, 
hamletskim naravima, sad opet s dječacima, koji ništa ne znaju ili napokon 
s ljenčinama junacima na jeziku (Ruđin!)... Ne, ova djevojka se ne bi lako 
odlučila nas ostaviti da je u nas u istinu vrijednih i pametnih ljudi...« 

Analiza djela Oci i djeca - Basarov nositelj nihilizma 

Doba u kojoj se ova pripovijetka odigrala je otprilike godina 1857.— 
1858. Rusija već posjeduje velikih žena, mi čekamo na vrijeme kada će 
se pojaviti i djelotvorni ljudi (ne Rudini). Pođimo za godinu dalje. Već i 
takovih ima. Turgenjev je u O cima i djeci iznio jedan kulturni tip iz godi¬ 
ne 1859.: Basarov je reprezentant ove dobe. Spremanje on liječnik, velik 
idealista, a težnja mu je da koristi ruskome narodu. Da vidimo kako on to 
čini. 

Basarov drži da će jedino onda nešto postići ako sve postojeće sruši. 
Nosioc je nihilizma - duševne revolucije. On ne zna da propagiranjem ni¬ 
hilizma ne ruši samo zlo, nego što je i dobro, na ono što će kasnije sagraditi 
i ne misli: »To već nije naš posao. Najprije valja mjesto raščistiti.« Cijelu 
kulturu, sve dobro i zlo u njoj ne priznaje: »Aristokratizam, liberalizam, 
progres, principi, ruskome čovjeku posve su nepotrebni, mi radimo si¬ 
lom onoga što priznajemo korisnim. Sadašnjem je vremenu najkorisnije od 
svega poricanje - mi poričemo.« Svaki autoritet niječe, čuvstvo i umjet¬ 
nost smatra za romanticizam nedostojan razumna čovjeka: »Po mojemu 
sudu Rafael ni prebite pare ne vrijedi, pa ni oni drugi ne više od njega.« Za 
njega je ljubav samo prirodni nagon; ono što mi nazivljemo ljubav, Basarov 
ne priznaje. A kakvi su to tajinstveni odnošaji među mužem i ženom? Mi 
fiziolozi znamo kakvi su to odnošaji. Prostudirajte si anatomiju oka, od 

kuda ćeš tu, kako veliš, izvaditi zagonetan pogled!? Sve je to romantizam, 
budalaština, gnjilost, pretvaranje.« Samo pozitivne znanosti on priznaje; 
ljudi moraju, isključivo samo da rade. Priroda nije hram, ona je radionica, 
a čovjek u njoj radnik. Ovaj filozofski sistem je stvorio razum Basarova i 
naravna je stvar da se lijepi instinkti čovjeka - srce - proti ovome bore. U 
njemu je silna duševna borba, glas srca svoga hoće da utiša i poradi toga se 
ponaša grubo i neprirodno. On, koji niječe ljubav, sam se je zaljubio i ovaj 
jedini fakat mu pokazuje, da su njegove plemenite ideje nenaravne. Svoga 
druga Arkadija voli, ali ne će da pokaže što osjeća: »Ima, Arkadije, ima u 
mene i drugih riječi, samo ih ja ne ću izreći za to, što je to romanticizam 
- to će reći medom se zaslađivati.« Plemeniti Basarov sam je osjetio nepri¬ 
rodnost svojih nazora i morao je da strada. Njegov prijatelj Arkadije, koji 
ni izdaleka nije tako pametan kao on, ostao je živ i dalje praktički koristio 
narodu jer je bio prirodan. U Basarovu su reprezentirana djeca. Osjećamo 
dah novog doba koje ima plemenite i jake muževe, no ovi su tragični jer uz 
sve svoje velike težnje zadojeni su i zlim duhom. Nijekanje čuvstva je plod 
njihove plemenitosti, dapače su tako požrtvovni da svoja najsvetija čuvstva 
polažu na oltar ideji. Basarov je nijekao ljubav, a kada se je zaljubio, pro¬ 
živio je svečovječansku borbu koja se pita da li mi ljubimo uistinu kako bi 
trebali ili da li mi osjećamo sklonost ženi samo poradi strasti. Basarov je 
uistinu ljubio plemenito, no svojom pincetom u svojoj praksi dosada nije 
naišao na ljubav i zato ju je smatrao nagnućem. Vidjevši da se njegovo srce 
ne slaže s razumom postao je nehajan životu, inficirao se je i umro. 

Kontrast djeci su oci. Dok su prvi praktične naravi (Basarov izvanre¬ 
dan medicinar), oci su nepraktični. Nikolaj Petrovič - Arkadijev otac - je 
agronom, a ne razumije se u agronomiju. Basarov mu preporučuje da čita 
Kraft und Stoff, a on se laća Puškina. Novo je doba za koje oni nisu stvo¬ 
reni. Ima u otaca i lijepih svojstava: dobri su to ljudi u kojih je odgoj srca 
velik, koji uživaju u prirodi i umjetnosti. Nikolaj Petrovič svira violončelo, 
čita Puškina, a kad iziđe u krasnu noć »razmekšano srce nije se moglo smi¬ 
riti u grudima njegovim i on stade polagano hodati po vrtu, sad gledajući 
zamišljeno pod noge, sad podižući oči k nebu gdje su se rojile zvijezde i 
namigivale sebi. On je mnogo hodao, gotovo do umora, a u njemu nemir 
koji traži nešto, nikako da utiša neodređen, tužan nemir. O, kako bi mu se 
Basarov podsmjehnuo što se sad u njemu zbivalo. Njemu četrdeset godiš¬ 
njem čovjeku, agronomu i domaćinu, navirale su suze, bez razloga suze; to 
je sto puta bilo gore od violončela«. 

Turgenjevljev realizam u oba djela - Predvečerju i Oci i djeca 

Vidjeli smo već u Predvečerju da je Turgenjev velik realista, da i nje¬ 
govi junaci (Jelena piše u svoj dnevnik: »Nas oboje ne možemo se za pje- 

sme ugrijati i nemamo smisao za umjetnost.«). Isto objektivno stanovište 
je Turgenjev zauzeo u romanu Oci i djeca. Nikolaj Petrovič kao i Basarov 
imadu svojih lijepih strana, a i svojih pogrešaka. Sto jedan ne posjeduje, to 
ima drugi - jedan drugoga nadopunjava. Naše simpatije su na strani Basa- 
rova jer je on čovjek rada koji je već nešto postigao, koji se u sebi bori - i 
koji je tragičan. 

Arkadije, prijatelj Basarov, spona je između otaca i djece. Negda se je 
oduševio za ideje svoga prijatelja, no kada je došao u očev dom, zaljubio se 
je, preuzeo očevo imanje i praktičnije nego ovaj stao je da radi za dobro¬ 
bit seljaka. Budućnost je njegova. Arkadije nije tako talentiran i duševno 
sposoban kao Basarov, no dalje živi, jer je bio prirodan. Basarov je stradao, 
Arkadije dalje praktično radi, dakle Turgenjevljeva misao je: budite kao 
Arkadije. Iz ovoga već vidimo da Basarov nije bio suvišan na svijetu; on je 
odgojio Arkadija - potomka oca Nikolaja Petroviča - oduševio ga je za ide¬ 
al i za praktični rad. Basarov je tako rekuć nosioc mesianističke ideje: oce 
u osobi Arkadija je regenerirao, davši im ono što nijesu posjedovali (ideal 
i praktični rad). Ono opet što je kod otaca bilo lijepo (smisao za ljubav i 
umjetnost) ostalo im je. 

Analiza socijalnog djela Novi rod 

Ovome djelu po tehnici Turgenjevljevog realističkog romana (Tko 
dalje živi sposoban je za život, tko umire nesposoban je) odgovara njegovo 
najpoznatije djelo Nov rod. Ovaj socijalni roman nam daje izrezak iz ru¬ 
ske kulturne historije nakon oslobođenja (god. 1868.). Turgenjev u njemu 
obrađuje socijalnu epidemiju koja je onda harala u ruskome društvu. Se¬ 
ljacima je bilo skoro gore nego prije oslobođenja, našlo se je lihvara koji su 
narod gulili i isisavali. Plemeniti duhovi htjeli su da tome stanu na kraj ši¬ 
reći po narodu revolucionarne ideje, uperene proti lihvarskoj aristokraciji. 
Svaki intelektualac držao je za svoju zadaću da mora zalaziti u narod i ovaj 
buniti. Ljudi, koji nikada nijesu bili u selu niti poznavali narod, zalazili su u 
nj da ga dižu i da tako dovedu do socijalnog prevrata za noć. Revolucija im 
je bio cilj. Naravna stvar da ovi gradski sinovi ne postigoše ništa. Mladi đak 
Nježdanov takav je čovjek, nezakonit je sin jednoga aristokrata, studirao je 
estetiku i filologiju, a ima velik pjesnički dar. Poput svih dotadanjih inte¬ 
lektualaca govori: »Bolje je propasti u radu za narod, nego polučiti najveći 
uspjeh na književnom polju.« Tadanji ljudi nijesu mogli da pojme da je i 
književni rad dio rada za narod. Nježdanov ne poznaje narod i zalazi u nj da 
ga buni. Vuče se po krčmama, opija se sa seljacima i da svoj cilj postigne, 
laže: »O, kako ja tada proklinjem tu nervoznost, osjetljivost, nehajnost, 
svu tu baštinu svoga aristokratskog oca. Ja, demokrat prijatelj puka, koje¬ 
mu se od samoga mirisa te ogavne rakije - zelenog vina - smućuje i daje 

na bacanje!« Nježdanov prodaje razne brošure te je u razgovoru s narodom 
tako nespretan da ga ovi uvijek nasamare. I on je revolucionaran poput 
Basa rova, no razlika je ta što Basarov ruši duševnu kulturu, a Nježdanov 
teži za materijalnom revolucijom. Plitkim sredstvima hoće da to postigne, 
viče samo puste fraze kao: »Što do bijesa vi spavate, ustanite! Doba je! 
Dolje s porezima! Dolje sa zemljoposjednicima! Za slobodu! Naprijed! 
Maknimo se junački!« Sam je ovaj pjesnik počeo da sumnja u svoje djelo, 
ovaj romantik realizma postao je ruski Hamlet, kako Paklin veli. Uvidio je 
da ne će ništa moći preko noći stvoriti i ubije se. 

Djelo Novi rod namijenjeno cijelom svijetu 

I ako je ovo djelo tijesno socijalne ruske naravi, opet je pisano za cio 
svijet. Nov rod je himna mladosti i njenim idealima. Žao nam je da ovaj 
neiskusni mladić strada u radu za narod. Poput Basarova on je tragična 
osoba i mi vidimo da on nije mogao nikako da uspije, jer je bio na krivo¬ 
me putu. Svi njegovi istomišljenici budu uhvaćeni i zatvoreni, njihov se 
je rad izjalovio. Već sam rekao da je i u ovome djelu provedena tehnika 
realističkog romana. Mi se zato pitamo, tko je ostao nadalje na životu, 
tko je dalje djelotvorno radio. To bijaše Solomin, tvornički mehaničar, i 
Marijana. Solomin je pristaša Nježdanova i on je poput ovoga sa sadašnjim 
sistemom nezadovoljan. Da postigne svoj cilj, nije kao Nježdanov izabrao 
put revolucije nego miran i polagan rad u svome djelokrugu. Kako već 
rekoh, vrstan je on mehaničar i u tvornici je uredio školu te se oženio s 
Marijanom, negdašnjom prijateljicom Nježdanovom. Ona je poput Muze i 
Jelene »nov tip« žene koja sudjeluje sa svojim mužem u prosvjetnom radu. 
I ona poput ovoga radi u svom djelokrugu: pere suđe, para piliće, češlja i 
podučava djecu te njeguje bolesnike. 

Turgenjev nam je opet rekao: »Budite kao Solomin i Marijana i bu¬ 
dućnost je vaša.« Kod toga ne smijemo pomisliti da je Solomin idealan 
lik, bez ikakvih mana i osobina; ne, ne, naravi je dosta prozaične jer mu je 
i posao prozaičan. Neki kritičari rekoše: Turgenjev nije trebao da ovakvu 
suhu narav pokaže simpatičnom. Oni su držali da je Solomin čovjek bez 
srca i osjećaja za lijepo. No oni se varaju. Solomin nije doduše entuzijast, 
ali mi se sjećamo da smo više puta u oku ozbiljnog Solomina vidjeli suzu 
da se cakli. 

Trn u oku ljudima novoga roda bijahu zemljoposjednici. S ovima nas 
je pjesnik također upoznao i ovi posjeduju mnogo zlih strana. Takav je 
lakirani naprednjak Sipjagim, njegova žena, nekadašnja velegradska lavica, 
Kolomjejcev i drugi. Ovo su sve lihvari koji narod gule, a drže se za slobo¬ 
doumne ljude. I ovi su objektivno crtani, pojedina lica nijesu prenatrpana 
zlim svojstvima. S ovim ljudima ćemo se malo bolje upoznati u Dimu. 

Analiza djela Dim 

Radnja Dima je otprilike 1862.; dakle godina dana nakon oslobođe¬ 
nja. Da smo se držali kronološkog reda, trebali smo Dim prije Novog roda 
obraditi, no ostavio sam ga za svršetak jer je Dim sasvim neovisno djelo i 
nije sa socijalnim djelima u tako uskoj vezi, kao što su Oci i djeca s Novim 
rodom. Sama radnja se ne odigrava više u Rusiji, nego u Baden-Badenu u 
Njemačkoj. 

Kada je Turgenjev ovo djelo pisao, izgubio je poradi slavenofila svoj 
književni glas u Rusiji. To ga je tako ražestilo da je od umjetnika Turgenjeva 
postao čovjek strančaran (tj. počeo se je baviti politikom stranaka). Ova 
stranačka tendencija i mržnja provejava čitavo djelo. Slavenofili i aristo¬ 
krate su karikirani - te poradi toga djelo nema tako velike umjetničke vri¬ 
jednosti kao ostala navedena djela. Važno je ovo djelo zato jer su u njemu 
ujedinjene sve mane i vrline Turgenjevljeva rada te i zato što njegovi nazori 
o životu u osobi Potugina nalaze svoj izražaj. 

Sadržaj djela Dim 

Intriga djela je sljedeća: Litvinov je svršio prirodne nauke i došao u 
Baden-Baden da čeka svoju zaručnicu Tatjanu. Ovdje susretne svoju lju¬ 
bavnicu iz đačkog života - Irinu. Udana je za glupog aristokrata Ratmirova 
kojega ona prezire. U gnjusnom aristokratskom svijetu ona živi i ne može 
da ga se otrese. Kada je opazila Litvinova, sva njena plemenita čuvstva se 
probude i zaljubi se u njega. No ovo nije više ona nevina đačka ljubav nego 
je puna sjetilne primjese. Čari njenog krasnog tijela Litvinova zasljepljuju i 
on se u Irinu strašno zaljubi (poput Sanjina što se je u Mariju Nikolajevnu 
zaljubio - Proljetne vode 1). Tatjana dođe sa svojom tetkom u Baden-Ba¬ 
den, Litvinov joj sve reče i ona se vrati u Rusiju. Kao vjetar je ova ljubav 
prošla, Litvinov se povrati u Rusiju i opet uzme za ženu Tatjanu. Kod Irine 
se je Litvinov upoznao s aristokratima a u društvu Rusa s Potuginom. Kod 
ovoga djela je najzanimivije da promotrimo karakteristike ovih ljudi jer 
iako su karikirani, svejedno opet snažno izrazuju Turgenjevljeve nazore o 
životu. No prije nego se ovima pozabavimo, istaknut ćemo samo jednu 
finesu Turgenjevljeve umjetnosti. Irina je žena krasna tijela - moderna 
Venera - no za to je i ona puna plemenitih čuvstava i oholosti. Ona repu¬ 
blikanski misli i mrzi sav sjaj koji je opkoljava. Tako je duboko ona upala 
u taj sjaj da ga se ne može riješiti; i ova Irina nosi karakteristiku Turge- 
njevljevih junakinja. Kada je bila u Moskvi, rečeno je o njoj: »Teško je reći 
što se zbiva u toj duši, no u gomili njenih obožavatelja nema nikoga koga 
bi priznavali za izabranika njezina.« Ostala je i ona jaka, svoje ljubavi više 
nikome nije davala. 

Prikaz petrogradske aristokracije u djelu Dim 

Ogledat ćemo ukratko Petrogradsku aristokraciju. Ovo su sve kari¬ 
jeristi krasnih manira no... »i kneginja Anette, koja bi sve predobila za se, 
kad nekada i nenadano iz nje kao vonj kupusa usred najfinije ambre pro¬ 
vali - prosta seoska pralja; a i kneginja Pachette s kojom se dogodila ova 
nesreća: muž se njezin popeo na visoko mjesto te je na jedanput, Dieu sait 
pourquoi, 8 izbio gradskog načelnika i ukrao 20.000 rubalja u srebru...«. 
Uvijek govore francuski i izgovaraju »kao da je rodom iz Arzamasa«. Ne¬ 
prijatelji su civilizacije i zastupnici najstrašnijeg despotizma. Groza čovje¬ 
ka hvata kada ih čuje: »Ja nisam neprijatelj tako zvanoga progresa; no sva 
ta sveučilišta i seminarije onamo, i narodne škole, ti đaci, popovići, ljudi 
bez čina, svi ti nitkovi..., ne dirajte u disciplinu gore od svega, a mostove 
i obalne nasipe i bolnice možete graditi, a zašto ne prosvjetljavati ulice 
plinom.« 

Za kulturu oni smatraju samo vanjske ustanove, gas, nasip itd., a pro¬ 
tivnici su sveučilišta, škole i drugih kulturnih ustanova. To su niski ljudi 
koji ni ne zavrjeđuju da nose to ime. Jedan drugoga i ne cijeni, a kad koji 
slaže, drugi mu dobaci: »Poznata je stvar da ti među državnike težiš«, ili 
»Valerieu, ii y a des dammes ici. 9 Ja to nijesam od tebe očekivao! Ili ti želiš 
u kakav odbor da dođeš?« Rado oni govore o bljutavštinama i o raznim 
pariškim polusvjetskim damama ... »Brbljanje bez repa i života. U istoj 
vici i uzvicima nije se čuo zanos, u poricanju nije se osjećala strast... Kako 
li nepoimanje svega na čemu se osniva, čim se ukrašava život ljuski!« Do¬ 
sta smo rekli o ovim neprijateljima civilizacije koji nazdravljaju kandžiji. 
Njima je žao što je seljaštvo oslobođeno i nadaju se da će opet stari dani 
svanuti. 

O slavenofilima kao suprotnim likovima aristokrata u djelu Dim 

Pendant aristokratima u obratnom smislu su slavenofili. Čut ćemo 
što o njima misli Potugin, najuspjelija figura u Dimu. Mi smo se s ovim 
upoznali kod Gubareva gdje se je raspravljalo u smrdljivoj sobi od duhana, 
o budućnosti Rusije. Za ovu raspravu je on rekao: ».... a sastane li se deset 
Rusa, u taj mah nikne pitanje o značenju, o budućnosti Rusije... Tom pri¬ 
likom mlate oni po gnjilome zapadu... i gosp. je Gubarev evo i slavenofil 
i demokrat i socijalist i sve što mu drago a imanjem njegovim je upravljao 
i sad još upravlja brat, gospodar staroga ukusa, što ih zovu gulikožama«... 
taj »začne se rugati i prljave anegdote pripovijedati, - da, naš vel. Gubarev 
pripovijeda prljave anegdote...«. 


8 Bog zna zašto 

9 Valerije, ovdje ima dama. 

Ovi slavenofili su glupi ljudi koji se razbacuju imenima i godinama, 
sve rusko dižu u nebo, a veličinu evropske kulture zabacuju. Potugin im 
je neprijatelj; jer on ljubi civilizaciju i razumije sve mane ruskoga društva. 
»Dići staru zgaženu cipelu koja je davno spala s noge Saint-Simonove ili 
Fourierove i s poštovanjem položivši je na glavu nositi je naokolo kao sve¬ 
tinju - to smo kadri, ili člančić nadrljati o historičnom ili suvremenom 
značenju proletarijata u glavnim gradovima Francuske možemo...« 

Zaljubljen je ovaj čovjek u Irinu i opazio je na Litvinovu da ovaj isto 
osjeća. Jedno vrijeme ga je Litvinov držao ljubomornim, no kad ovaj reče: 
»Nije onaj ljubomoran u koga nema ni kapi nade...«, vidio je pred sobom 
slomljena čovjeka. 

Poruke Turgenjeva za kraj 

Vrijeme je ipak da završim, a i dodati se nema što. Rastat ćemo se 
od Turgenjeva; samo ćemo još časak pričekati i poslušati što nam veli na 
rastanku. (To je naputnica koju nam Turgenjev daje kad smo pročitali nje¬ 
gova djela): »A zato i oči mu (Potuginu - Turgenjevu!) se zakrijesiše takim 
prijateljskim čuvstvom, zato ne gurajte eto od sebe mrtve čovječje glave... 
ja vas ne ću više zadržavati, nego dopustite, da vas praštajući se zagrlim... 
S Bogom, Grigorije Mihailiču... dajte, da vam jošte jednu rečem. Još ima 
kad da me poslušate; do odlaska željeznice ima više od pola sata. Vi se vra¬ 
ćate u Rusiju...Vi ćete tamo... s vremenom raditi.... Dopustite starome 
brbljavcu - jer ja sam, jao! brbljavac i više ništa - da vam dade kao naputak 
savjet. Svaki put kad vam se desi da se prihvaćate posla pitajte se, služite li 
civilizaciji - u pravom i strogom smislu riječi? Izvodite li jednu od njezinih 
ideja, ima li trud vaš onaj pedagogijski, evropski značaj koji je jedino kori¬ 
stan i plodonosan u naše vrijeme, u nas? Ako je tome tako - idite smjelo 
naprijed, vi ste na pravome putu i djelo vaše je blagotvorno. Hvala Bogu! 
Vi nijeste onda jedini sada. Vi nećete sada biti ‘pust sijač’, već se i u nas 
nalaze trudbenici - pioniri - to vama nije sada do toga. S Bogom ostajte, 
ne zaboravite nas!« 

Ostala Turgenjevljeva djela 

Time smo svršili analizu glavnih Turgenjevljevih djela. Mnoga smo 
ispustili, a neka, koja su donekle romantičke naravi, samo ćemo spome¬ 
nuti. Takova je Klara Milić, Čudnovata priča i Vizije. Posljednje djelo se 
ističe krasnim prirodnim snimkama; kao što seljaci iz Lovčevih zapisnika 
čine na nas dojam Milletovih slika, tako čitajući opis jednog ostrva u Lago 
Maggiore sjetimo se Bocklinovog Ostrva mrtvih (vidi XIV vizija). Ovdje 
je pjesnik s velikom snagom naslikao paysage raznih europskih zemalja te 
je podao i slika iz svagdašnjeg pariškog života. Ova je priča romantičnog 

ruha jer pjesnik vidi ove krajeve iz visine u koju ga diže Elis, sjena neke 
djevojke. Čudnovata priča je također romantična jer pokazuje djelovanje 
hipnoze. Ova priča je remek djelo i u njoj nailazimo na jednu junakinju 
koja čini ono što govori. Nekada je pričala o samopožrtvovnosti i ljubavi, 
a sada prati jednog »božjeg čovjeka« koji se valja u blatu. »Ja sam sažalije- 
vao da je Sofija uprav ovim putem udarila; ali svejedno sam joj se čudio, 
dapače sam joj izražavao svoje veliko štovanje. Nije ona badava govorila o 
samopožrtvovnosti i poniženju - ona je činila, kao što je govorila.« 

Psihologija Turgenjeva 

Samo ću nešto reći o Turgenjevljevoj psihologiji. S istom snagom on 
gleda u dušu djevojke kao u srce razbojnika. Zbog ilustracije navađam 
samo prikaz jednog psihološkog fenomena - jedne asocijacije. »Kada je 
Litvinov legao u krevet, dojmovi dana su se vrtjeli u njegovoj glavi. A glav¬ 
no: taj miris, postojani, nepomični, slatki, teški miris nije mu dao mira i 
sve više i više se je širio u tami i sve ga postojanije sjećao nečega što nikako 
nije mogao da ulovi... Litvinovu dođe na pamet da je miris cvijeća škodljiv 
po zdravlje noću u spavaćoj sobi i digne se napipa buket i odnese ga u 
susjednu sobu, no i odanle je dopirao u jastuk, - pod pokrivač umarajući 
miris i on se nemirno prevrtao s jedne strane na drugu. Već ga stala podi¬ 
laziti groznica, već je svećenik, ‘majstor od carobije’, dva puta u slici vrlo 
brza zeca s bradom i repićem preko ceste proletio, a Vorošilov je nad njim 
sjedio u ogromnoj generalskoj perjanici, zapjevao kao u grmu slavuj. Kad 
eno se na jednom pridigne u krevetu pljesnuvši u ruke, usklikne: ‘Da nije 
ona; ne, to ne može biti’. Sjetio se je asocijacijom Litvinov Irine.« 

Još dvije tehničke osobine Turgenjevljevih djela - prethistorije i ruho 

Mnoge tehničke osobine Turgenjeva sam već spomenuo, a napomi¬ 
njem i još dvije. To su prethistorije i ruho. Prve su još zaostatak epske 
tehnike: one pričaju pretpovijest raznih lica. Ruho je njegovo originalno i 
pojačava njegov pripovjedački način. Svoja djela počinje otprilike ovako: 
U N.N-skoj guberniji sjedile su tri gospođe za stolom, ili dođe red na 
N.N... a i on ispriča svoju ljubav. U polovici priče se obraća na čitatelja 
s opaskom kao: »Dragi čitatelju metni ruku na srce i sjeti se itd.« Kada 
smo koje djelo Turgenjevljevo pročitali, bude se u nama uzvišenija čuvstva 
jer nas ona sjećaju na ništetnost i prolaznost ljudsku. Turgenjev to ovako 
postizava: čovjeka mlada susrećemo iza nekoliko godina sijeda i vidimo da 
nije u svome životu uspio. 

Katkada nas opet vodi na grob glavnoga junaka kojega smo toliko vo¬ 
ljeli. Evo kako završuju Oci i djeca: Svaki dan dolaze stari roditelji na grob 
svoga sina Basarova: »Sakrivalo se ma kako strasno, grješno buntovno srce 

u grobu, cvijeće što raste na njemu, gleda mirno na nas svojim nedužnim 
očima, ono nam ne govori samo o vječnom miru, o tome velikom miru 
‘ravnodušne’ prirode, ono nam govori i o vječnom pomirenju i o beskraj¬ 
nom životu.« 

U ovome smjeru je epilog Plemićkog gnijezda nedostižno remek dje¬ 
lo. Za vrijeme od pet godina je Lavretski - jer mu je sudbina otela Ližu 
- radio za svoje kmetove i njih pridizao. Jednoga dana se je veselila mladež 
u Plemićkom gnijezdu, u kojem je Lavretski s Lizom tako lijepe časove 
proživio. Lenoćka, onda još djevojčica, sad je već 19-godišnja djevojka, 
zabavlja se u gostinskoj sobi sa svojim zaručnikom i svojim prijateljicama. 
Tu se pjeva, skače, leti i igra. U to se zaročuju tarantas. Lavretski uđe u 
gostinsku sobu, svi se ušute i pogledaju ga, a on im nazove svoje ime. Le¬ 
noćka ga pozdravi i ne bi ga prepoznala, jer je već ostario. On se ogleda u 
sobi, vidi isto pokućstvo, no samo druge ljude. Dah prolaznosti ga obuz¬ 
me. Rekoše mu da su već svi umrli, jedini Paušin i Gedeonovski žive. Oni 
svi izlete van da se igraju, no on sjede na klupu u bašči da zatone u uspo¬ 
mene. Lavretski je jednom bio kod manastira i vidio Ližu kao kaluđericu. 
»Prošla je blizu njega, ravnim, posleno-smjernim hodom monahinje - i ne 
pogleda na njega; tek trepavice k njemu svinuta oka zadrhtale, tek još niže 
ona saglusa svoje opalo lice... što su pomislili što li poćutjeli obadvoje? Ko 
će znati? Ima takovih časova u životu, takovih čuvstava ... Možeš ih tek 
natuknuti i proći mimo.« 

Književna veličina Turgenjeva i njegov veliki utjecaj na mnoge 
nacionalne književnosti kao i na hrvatsku književnost 

Ovo je tako lijepo i poetično i čini Turgenjeva velikim. Mnogi pjesnici 
u ovo su se ugledali. Svršetak Đurđice Agićeve je nastao bez dvojbe pod 
utjecajem ovoga epiloga. Ovim smo svršili Turgenjeva - jednog od največih 
europskih pripovjedača XIX. stoljeća. Utjecao je na mnoge književnosti, a 
u Hrvatskoj je on inspirator realizma. 

Kada je Turgenjev očajavao gledajući na Rusiju, vidio je da je i ruska 
žena i ruski jezik uvijek nepromjenljivi - veliki. O ženi smo već progovo¬ 
rili, recimo samo nešto o Turgenjevljevu jeziku. Po nazoru ruskih kritičara 
on spada medu najbolje ruske stiliste - njegov jezik je pun ljepota i melo¬ 
dije. Turgenjev je ruski jezik osobito volio i rekao je da je on već dosegao 
svoj vrhunac. Petar Veliki je unio strane riječi u ovaj, a ruski želudac ih je 
probavio i sada »stilista srednje ruke uzme vam prevoditi koju vam god 
drago stranicu Hegela - da gospodine, da iz Hegela - ne upotrebljujući ni 
jedne neslavenske riječi«. Što se je dogodilo s ruskim jezikom, to želi da 
bude s cijelom ruskom kulturom. 

Pjesme u prozi završuju s himnom ruskome jeziku i ova karakterizira 
čitavo ovo djelo. »U dnevima dvojbe, u dnevima tužna razmišljanja o sudbi 
moje domovine, - ti si mi jedini oslonac i potpora, o veliki, mogućni, divni 
i slobodni ruski jeziče! Da nije tebe - kako ne bih očajao gledajući sve što 
se zbiva u otadžbini. Meni nije moguće vjerovati da ne bi takav jezik bio 
dan velikom narodu.« 

OBJEKTIVNA KRITIKA 


Neke misli povodom Grgčevoga članka 
»Pjesnici , čitaoci i kritici« l 

HRVATSKA PROSVJETA, Zagreb, 1920., br. 4-5, str. 118-120 


U svojoj vrlo oštroumnoj raspravi P. Grgeč dokazuje da je vrijednost 
umjetničkih djela dosta relativna jer je uvjetovana duševnim horizontom 
epohe, pjesnika i čitatelja. Umjetnina nam se sviđa ako duševni horizont 
umjetnika nije uži od našega. Zato se događa da mali ljudi uživaju isto 
toliko u neznatnome umjetniku, kao čovjek širokoga shvaćanja u Danteu, 
dok će se čitatelju Dantea činiti npr. stihovi Harambašića pustim stiho- 
klepnjama... 

Primijenimo tu teoriju na slavljenu njemačku pripovijest Der Heilige 
od C. F. Meyera. Glavne ličnosti u ovoj pripovijesti su Henrik II. (engleski 
kralj) i sv. Toma, nadbiskup Canterburyski. Tko je imalo upućen u povi¬ 
jest, zna da je sv. Toma bio zaista velik čovjek, svetac u potpunome smislu. 
Takvo je naše mnijenje o tome čovjeku prije nego što uzmemo u ruke 
pripovijest Der Heilige. Mi imamo stanovit horizont i čitajući ovo djelo 
sve se više uvjeravamo da autor ne poznaje istinu, iskrivljuje istinu, mi se 
borimo s njime i svladavamo ga. Čitatelj kojemu povijest nije poznata ili 
koji je prožet autorovim predrasudama (Los von Romi), uživat će u ovo¬ 
mu djelu; mi u umjetnosti tražimo sklad između istine i ljepote. Ovo djelo 
je napisano 1880. Objektivni čitatelj osamdesetih godina koji, recimo, još 
nije potanko poznavao to povijesno razdoblje, slutio je da ovo djelo nije 
umjetnina, slutio je, naime, da sve moguće životne faze (od borbe protiv 
pape do isposnika i mučenika koji prezire svoga neprijatelja), koje pro- 
življuje sv. Toma, ne mogu biti u skladu s istinom. U svakome čitatelju je 
naime težnja za istinitošću. Pa, ako mu se daje jedan povijesni roman, pa 
ma kako on bio dobar, i uz to jedan umjetnički dotjeran kulturno-povijesni 
prikaz onoga istog doba u kojemu se odigrava radnja romana, čitatelj će 


1 Hrvatska prosvjeta. VI. god.; 1919.; br. 11.-12. 

radije posegnuti za povijesnim djelom. Jedan povijesni roman, pripovijest 
i dr. koji se kruto ogrješuje o povijesni duh, ne možemo pročitati bez ogro¬ 
mnih poteškoća. Zato i vidimo da ova tendencija za istinom stvara loše po¬ 
vijesne pripovijesti (kao što je spomenuta Meyerova novela Der Heilige), 
zasebnu pjesničku tvorevinu koja je na granici između monografije i po¬ 
vijesne pripovijesti. Začetnik ove vrste je Voltaire (Karlo XII., etc.). U 
tome smjeru su klasični predstavnici A. Stolz (sv. Elizabeta), Jorgensen 
(sv. Franjo Asiški, a osobito sv. Katarina Sienska). U umjetnosti princip 
istine i vjerojatnosti (pa i u bajci) mora dominirati nad svim. Autori ovih 
djela zato ozbiljno proučavaju povijest, sve moguće rukopise, pohađaju 
one krajeve gdje su njihovi junaci živjeli i daju nam maximum vjerojatno¬ 
sti. 2 I ako povijest ili koja druga znanost za nekoliko godina uznapreduje, 
mi ta djela ne ćemo čitati jer ćemo znati da ne odgovaraju više sasvim 
istini. Čitatelj dakle traži maximum istine. U ovome slučaju se to odnosilo 
na objektivno prosuđivanje couleur localea. Tu je povijest kritičaru poka¬ 
zala istinu. Iste znanstvene metode moramo se držati i kod objektivnoga 
prosuđivanja etičkih umjetničkih vrjednota u pitanju je li ono »dobro«, 
ono što prikazuje umjetnost. Za kritičara je to vrlo važno jer se upravo na 
ovome temelji svaka relativno najobjektivnija kritika. 

Objektivni kritičari mogu biti jedino veliki ljudi (u kršćanskome smi¬ 
slu) jer kršćanstvo stavlja zahtjeve na njihov život, koji su u roku od 2000 
godina dokazali da odgovaraju najidealnijem životu u svakoj epohi. Evo 
jednoga, na oko nešto neobičnoga dokaza: promotrit ćemo, naime, ukoliko 
ideja o postu može poslužiti kritičaru da objektivno prosudi mnoge život¬ 
ne i umjetničke vrjednote. 

Još prije rata, u doba sveopće europske sitosti, većina je intelektu¬ 
alaca smatrala post ludim apsurdom, kojim se religija miješa u osobni ži¬ 
vot pojedinca. A i mnogi prosječni, uvjereni kršćanin je nešto skeptički 
promatrao ovaj zahtjev pozitivnih religija. Nadošlo je doba europskoga 
gladovanja; mnoge predrasude su propale i mnoge istine su ponovno za¬ 
okupile ljudstvo. Oni koji su gladovah stali su se diviti ljudima koji su 
se dragovoljno odricali hrane iz ljubavi prema bližnjemu. Tako je jedna 
povijesna epoha ljudstvu realno pokazala da je post veličajna ustanova. 
No ti ljudi i ne naslućuju da su shvatili samo jednu - možda najneznatniju 
stranu - te etičke vrjednote (abstinentia christianorum r e f e c t i o pa- 
uperum). Promotrimo jedno drugo povijesno doba npr. doba Fichteovoga 
idealizma, kada je mladež, zadojena narodnim oduševljenjem, htjela spar¬ 
tanskim metodama odgojiti otporno tijelo da se spremi za veliko narodno 
djelo, jačajući svoju volju. Zar nije jedno od najuspjelijih sredstava za to 


2 Vidi prikaz Jorgensenove sv. Katarine Sienske u ovomu broju »Hrvatske prosvjete«. 

(naravno uz mnoga druga) dragovoljno odricanje od jela - post?! Zar nije 
ondašnjoj oduševljenoj generaciji ili, što više, zar nije samim Spartancima 
imponirao svaki onaj koji je stegnuo svoje tjelesne potrebe na minimum? 
Time su dvije epohe dokazale da je postulat pozitivnih religija u tome 
pravcu upravo veličanstven. - Kritičari koji ne razmišljaju, promatraju sve 
s današnjeg stajališta i radi toga ne mogu objektivno prosuditi ni život ni 
umjetnost. Njihova mjera je odviše uska: u mjerilu njihovoga prolaznog 
svjetonazora je trun istine opkoljen šikarom modernih laži. No, s obzirom 
na etičko prosuđivanje umjetnosti (to jest da je samo lijepo ono što je 
ujedno i dobro), postoji jedna znanost, jedan svjetonazor koji kroz vjekove 
niže u jednu harmoničnu cjelinu čestice svoga kritičkog suda o svim poja¬ 
vama života koje se neprestano mijenjaju. Taj organizirani kritički nazor je 
shvaćanje Crkve koja se kao gorušično zrno razvila do velikoga stabla. Kri¬ 
tika će prema tome biti relativno najobjektivnija tada kada promatra djela 
primijenivši na njih kršćanske istine; istine o kojima svjedoče vjekovi da su 
istinite. Uzmimo jedan primjer: Tko ne poznaje Shakespearovog Falstafa? 
Literarna kritika tvrdi da je Falstaf jedna od najuspjelijih komičnih figura 
svjetske književnosti. Dovedite u kazalište od gladi i trpljenja izmorenoga 
intelektualca - jednoga tipičnog Srednjoeuropejca. - Dovedite ga da gleda 
proždrljivoga debeljaka, to veliko bure koje misli samo na jelo i piće i na 
druge tjelesne užitke. Izgladnjeli gledatelj se ne će nasmijati i diviti Falsta- 
fu jer je glad istančala njegovu socijalnu svijest. On, kako u životu, tako i 
u umjetnosti, ne može uživati u čovjeku koji preko mjere jede dok druge 
tisuće u najvećoj bijedi gladni trpe. Ali literarni kritičari, koji su do sada 
izražavali o tome poglavlju svoj sud, živjeli su u istoj atmosferi Falstafa i 
nisu opazili da je on gadan čovjek koji nam se ne može svidjeti, ma kako 
on majstorski bio prikazan. Falstafa uzeh samo kao drastičan primjer i ne 
poričem mu svaku vrijednost: tvrdim samo kako u njemu ne možemo 
potpuno uživati (umjetničko djelo potpuno d o ž i v j e t i). (Pitanje kada 
i kako se »zlo« smije prikazivati je zaseban problem koji mimoilazim.) Da 
smo se prema tome odmah kod procjenjivanja Falstafovog tipa poslužili 
kršćanskom normom da je neumjerenost u jelu i piću grijeh, naš bi sud 
bio ispravan. Ili, zamislimo da je prošlo milijun godina kulturnoga života. 
Zar mi ne bismo onda prosuđivali jedno tisućljeće, kao što danas procje¬ 
njujemo jedno stoljeće? Možda će onda kritika reći da je karakteristika 
prve epohe čovječanstva i umjetnosti - od početka kulturnoga života uop¬ 
će, pa recimo do 2000. godine nakon Krista - vladavina Erosa jer će po 
svoj prilici konstatirati da je ljubav u ovomu razdoblju igrala veću ulogu, 
negoli u narednim epohama. Rijetke su umjetnine što danas niču, a da 
ne bi ljubav bila u njima važan čimbenik, a ipak ne bi bilo opravdano ako 
bismo ustvrdili da će ona uvijek biti u umjetnosti tako važan čimbenik, 

kao što je do danas bila. Prema tome, smijemo zaključiti da je i kritično 
iskustvo od skoro tri tisuće godina što ga danas imamo vrlo relativna pod¬ 
loga da stvorimo posve objektivni kritični sud o umjetničkim djelima. U 
razvoju kritičkoga shvaćanja opažamo tendenciju koja nastoji da relativne 
primjese što više odstrani i učvrsti što objektivniji sud; jednom riječju, sve 
teži za apsolutno objektivnim prosuđivanjem umjetnosti - objektivna kri¬ 
tika zahtijeva egzistenciju Boga. Prema tome se obistinjuju Grgčeve riječi: 
»Isto je tako teško odsjeći najviši stupanj pjesničke stvaralačke snage za 
sve ljude i sva vremena. Neke smo pjesnike uvrstili u red genija, označivši 
time najviši stupanj dosadašnjega pjesničkog dara. Ali tko može reći da se 
u budućnosti ne će naći tkogod tko će nadmašiti i te genije? Mi možemo 
barem zamisliti takve ljude prema kojima će npr. Shakespeare iščezavati 
kao Ivo Vojnović ili D’Annunzio prema Shakespeareu.« 

Evolucija kritičnoga nazora dokazala nam je da Shakespeare više nije 
u svemu apsolutni uzor; dokazala je da u Falstafu ne možemo nikako lar- 
purlartistički uživati u njemu samome bez obzira na njegovu okolinu i na 
ideju radi koje ga je Shakespeare prikazao. (O felix culpa: Zlo dakle i u 
umjetnosti mora igrati veliku ulogu, kao i u cijelomu makrokozmosu.) Na 
taj način se najsigurnije može odrediti umjetnička vrijednost djela. Mogli 
bismo zaći u područje glazbe, slikarstva i uvjerili bismo se o tome. 

Istine vjere su dakle jedini umjetnički kriterij da se objektivno shvati 
život i umjetnost. Ovome bi se dalo prigovoriti kako po tome svaki čovjek 
može o svemu izreći svoj objektivni sud, samo ako promisli kako Crkva o 
tome misli. U mnogomu zaista i može pa ako se on i ne razumije u umjet¬ 
nost. Može, ako je uvjeren da je autor npr. naslikao akt bluda i da dotični 
umjetnik u prikazivanju ovoga uživa. Slobodno je ustvrditi da to djelo 
nije umjetnina jer dobro i lijepo nisu u skladu. Od izrazitoga kršćanskog 
kritičara traži se mnogo više. On mora proživjeti sve faze umjetnine i on 
će granicu dobra i zla, sve nijanse nedosljednosti intuitivno spoznati zato 
jer u sebi dnevno proživljava ili barem teži za objektivno najvrjednijim ži¬ 
votom - kršćanskim životom. On dosta lako opaža kada se logički psihički 
razvitak umjetnika stane kidati iz kolotečine objektivnih kršćanskih istina. 
Time zaključujemo da savjestan kritičar mora živjeti što intenzivnijim ži¬ 
votom (euharistijskim, pokorničkim i društvenim), mora nastojati postati 
što veći čovjek - postati svet jer istom takav će u životu i u umjetnosti 
moći na intelektualan i intuitivan način naći i razlučiti neizmjerno fine niti 
koje od carstva Istine, Dobrote i Ljepote stvaraju jednu čvrstu nerazdru- 
živu cjelinu. 

PROŽIVUAVANJE RATA 

Uz Barbusseov »Oganj« 1 

HRVATSKA PROSVJETA, Zagreb, 1920., br. 4-5, str. 88-95 


Barbusseovo djelo izišlo je za vrijeme rata i pobudilo je silnu senzaciju 
u Francuskoj. Novine su se na nj digle i mogli su se neprestano čitati u 
Action frangaise, Libre parole, Echo de Pariš, La C roix i drugim listovima 
napadaji na ovo djelo. Bila je veleizdaja napisati u doba velikih poraza 
pacifističko djelo koje osuđuje nacionalnu mržnju i rat. Kako ga je cen¬ 
zura propustila? Posve slučajno. Cenzor je bio pacifista, djelo se u prvoj 
nakladi tiskalo u 50.000 primjeraka, zašlo je u mase, među vojnike i vlada 
se je našla pred gotovom činjenicom: zabraniti ga više nije mogla. Mnogo 
je stotina tisuča primjeraka zašlo u narod, milijuni su pročitali ovo djelo. 
Francuska kritika ga nije objektivno prikazala. Francuzi su odviše veliki 
nacionalisti pa su se pod dojmom tih ideja u prvi mah nepovoljno izrazili i 
o umjetničkoj vrijednosti djela. Gledat ćemo analizirati ovaj ratni dnevnik 
(djelo nije nikakav roman kao što je to izdavač, zasigurno na vlastitu ini¬ 
cijativu, označio) i s objektivnoga gledišta zauzeti naše stajalište o ovomu 
djelu svjetske književnosti. 

Ne smijemo si zamišljati Le Feu poput Bourgetove Lazarine, 2 djelo 
u kojemu je rat samo povijesna pozadina, a intriga glavno. Sadržaj ovome 
djelu je sam rat i ništa drugo. Bourget nas ne zadovoljava jer autor nije pro¬ 
živio rat. On je možda zavirio katkada za lijepa vremena u šančeve ili je s 
kakva skrivena mjesta promatrao bubnjarsku vatru ili boj na bodeže, ali što 
je rat, on to ne zna. Barbusse ga sjajno definira: »Više negoli su svi nasrtaji 
koji sliče smotrama, više nego vidljivi bojevi koji se protežu kao orijaški 
požari, više od borbe na šake gdje se uz kriku uništava, više nego sve to je 
ovaj rat. On je užasna, nadnaravna iznemoglost, te voda do pojasa, blato, 

1 Henri Barbusse: Le Feu (Journal d’une escouade), Roman, Pariš 1917; Ernest Flammarion, Editeur. 
(Prijevod u Zabavnoj biblioteci br. 146.-149.) - Autor ovoga članka boravi u inozemstvu te se zato 
nije mogao služiti prijevodom Zab. Bibl.; nego citira po originalu i prevodi sam pojedine citate. Prikaz 
ima zasebnu vrijednost po tome što je pisac i sam proživio rat na fronti. - Op. ur. 

2 Prevela Zabavna biblioteka. 

smeće i najgnjusnija prljavština, k tomu još istrunula lica, rastrgana tjelesa 
i leševi koji nisu više ni slični leševima, plivajući na proždrljivoj zemlji. 
Sve to i beskrajna jednoličnost svih mogućih bijeda isprekidana užasnim 
tragedijama, sve to, a ne bajuneta što se blista kao srebro, niti pjev trublje 
za blistava sunčana dana« 3 (XXI./330). 

Samo onaj umjetnik koji je prepatio sve faze rata, koji je u beskraj¬ 
nim kišnim noćima lutao kroz blato močvara ili proživljavao sve moguće 
borbe, može intuitivno shvatiti veliku epohu koja daje obilježje ratnomu 
naraštaju. Barbusse je takav. Njegovo djelo Le Feu ostat će trajan kultur- 
no-povijesni dokument velikoga svjetskog rata koji na genijalan način slika 
beskrajne varijante ovoga rata i prikazuje ideje koje se rađaju u priprostim 
ratnicima. Pisac je u ovom dnevniku znao prikazati najkarakterističnije 
trenutke iz ratnoga života i to tako vješto da uopće zaboravljamo da ži¬ 
vimo s jednim francuskim poluvodom (escouade), 4 već nam se čini kako 
čitamo naše vlastite doživljaje i slušamo razgovore naše braće koja govore 
sasvim drugim jezikom od onih koje opisuje Barbusse. Tim više divimo se 
piščevoj vještini prikazivanja, kada pomislimo da su proglašenjem rata od¬ 
mah bile ograđene granice zaraćenih država kao kineskim zidom te jedan 
narod nije mogao pratiti razvoj ideja kod tzv. neprijateljskih naroda. Au¬ 
toru je unatoč svemu tome uspjelo da nakon poldrug godišnjega ratovanja 
eliminira sveopće ljudske osjećaje od onih koji su karakteristični samo za 
Francuze i to možda samo za jedan stalež Francuza. Ovdje ne osjećamo 
nikakvo neprijateljstvo spram Nijemaca, ne čujemo nikakvih patriotskih 
govora, ne čitamo bombastične zapovijedi francuskih generala, ne sluša¬ 
mo, štoviše, niti oduševljene razgovore francuskih časnika koji su iz novina 
i knjiga usisali otrov nacionalnih predrasuda; ne, mi se upoznajemo s golim 
dušama francuskih građana koji ne prate kretanje velikih armija, koji samo 
iz dosade posegnu za novinama. Upoznajemo se sa životom tih ljudi koji 
ne poznaju predrasude inteligentnih slojeva jer svoj svjetonazor stvaraju u 
borbi s najkrućom realnošću, noseći na svojim ramenima sav teret povije¬ 
sti, umirući bezbučno i tiho. 

Život je beskrajan, a rat je potencirani život. U ratu se očituju sve 
velike ideje i otrovi koji su tiho i često neopaženo djelovali u predratnome 
dobu. Ocijeniti jedan ratni dnevnik, i to jedan dnevnik koji je nastojao pri¬ 
kazati ovaj rat u njegovoj cjelini, gotovo je isto tako teško kao i procijeniti 
sam život. Pisac je nastojao u ovomu djelu objektivno riješiti zagonetku 
života, ali mu to nije sasvim uspjelo. Ove subjektivne primjese ne daju 
mu njegovu umjetničku vrijednost. Djelo je umjetnina zato jer je autoru 
uspjelo prikazati život sam onakav kakav jest, a nije stvorio karikaturu 

3 Prijevodi su direktno po originalu. 

4 Sastoji se od 25 vojnika. 

života, kako bi to u tome slučaju Zola učinio. Zato može svatko kojega 
svjetonazora on i bio, čitati i razmišljati o svemu onome što se zbiva u 
ovome dnevniku; uživati ne smije jer bi se time ogriješio o nakanu samoga 
djela. Tko je proživio ovo doba, rado će čitati ovaj dnevnik dok živi jer će 
moći reproducirati sve strahote koje su se tada survale na čovječanstvo i 
na nj i ponovno će osvježiti zamašne odluke koje je stvorio u tim trenut¬ 
cima, odluke koje su u savezu sa socijalnom odgovornošću pojedinca, a 
tiču se budućih ratova. Mlađim naraštajima bit će ova knjiga memento 
(upozorenje) da se kane svake nacionalne nesnošljivosti i svega onoga što 
je uzrokom novih ratova, već da započnu borbu sami protiv sebe i protiv 
opskurnih elemenata koji na sve moguće načine potkrjepljuju mržnju, a 
bukne li rat, šalju na bojište one koji na rat nisu nikada ni pomišljali jer 
»dvije armije koje među sobom ratuju, jedna su velika armija koja se sama 
ubija« (XXIV/395). 

Što su piramide Verešćaginovih lubanja, Shakespearove ili Hugotove 
na kolac nabijene glave, Maupassantove scene iz rata 1870./71., Mažura- 
nićev krvavi harač, što su sve strahote Danteovoga pakla, kada ih uspore¬ 
dimo s orijaškim borbama svjetskoga rata, poglavito s onima na francusko- 
-njemačkim frontama. Sve ove prošle borbe, usporedimo li ih s minulima, 
čine nam se kao idile koje bi se dale improvizirati za nedjelju - dvije. Ali 
ovi ratovi, kao da su trijumf ljudske organizacije i onoga razuma o kojemu 
Goethe kaže u Prologu u nebu (Faust): 

»Er nennt’s Vernunft und hat’s allein 

Nur tierischer als jedeš Tier zu sein.« 5 

Ovi ratovi su potencirah užasne scene prošlih stoljeća. Grozne li tra- 
gike i kao što opažamo u povijesti da dobra djela postaju sve opsežnija, čini 
nam se da usporedo s ovima, od prvoga ubojstva pa do danas i dalje rastu 
strahote. Tako možemo sve dublje zaroniti u »mysterium iniquitatis« u 
bezdane grijeha i zloće koja baca čovječanstvo od jedne katastrofe drugoj. 

Ovaj dnevnik bez datuma razdijeljen je u 24 poglavlja. U njemu je 
vjerno ocrtan život jednoga francuskog roja u zadnja 3 mjeseca 1915. godi¬ 
ne na sjeverno-francuskim bojištima. Autor je uspio prikazati glavne vari¬ 
jante iz ratničkoga života. Jedino borbe s plinom i glad, dva karakteristična 
elementa druge ratne epohe, sasvim manjkaju... Predgovor djelu je jedna 
sanja (La vision): U lječilištu za sušičave nasuprot Mont Blanca bolesnici 
raznih narodnosti saznaju da je buknuo rat. Svi slute nešto neizrecivo i 
veliko, ali ne mogu shvatiti smisao događaja koji će uslijediti. U naredno¬ 
me poglavlju autor nas odmah uvodi u ratni život i to u šančeve (Dans la 
terre). Upoznajemo se s njegovim drugovima, priprostim ljudima iz raznih 


5 On to zove razumom, a ima ga samo zato da bude gora zvijer od svake životinje. 

staleža i raznih pokrajina, koji govore svaki u svome narječju, služeći se 
izrazima koji ne spadaju u dobro društvo, ali koji uza sve to imaju pripro¬ 
stu dušu što trpi i osjeća. Ne možemo mnogo zamjeriti tim ljudima koji 
su odrasli u takvoj okolini, koje je svatko uništavao i izrabljivao kadgod je 
mogao. Oni se u šančevima dosađuju, bijesni su na one u etapi te na civile 
koji ih ne shvaćaju; očekuju nestrpljivo (loš) objed, vesele se dođe li pošta, 
šale se kada kakva granata promaši ili kada ih uši uznemiruju. Neprestano 
su u kiši i vodi, ne mogu se ni ispružiti u svojim kućicama u kojima skoro 
uvijek voda prokišnjava. Tek što se smire, netko za viče A larme i oni u 
noći instinktivno skaču s ležaja, tovare na se telećake i ostalo te izlaze u 
jarak. Gledamo ih kako su na straži osamljeni, kako vire kroz otvore štito¬ 
va preko vlastitih žica prema neprijateljskim rovovima. Tu i tamo pukne 
puška »Tac! Tac! Pan«, ili se digne u vis kakva raketa koja osvijetli sav pro¬ 
stor kao meteor, tako da se jasno opaža isprevijani sustav rovova. Gledamo 
kako tu i tamo topovsko ždrijelo sine, šrapnela pisne, bljesne iznad glave 
i željezom pospe jarak. Slušamo monotone i tužne razgovore dvojice na 
straži gdje govore o koncu rata, o svome rodu i o cijelome prošlom blista¬ 
vom životu, o obiteljskoj sreći, ljepoti suncem obasjaloga rodnog kraja, o 
toplome krevetu itd. Gledamo kolone kako natovarene teretom idu kroz 
tminu i kišu na odmaranje, kako dolaze u selo gdje noće u prljavoj, tijesnoj 
i mokroj staji... Pratimo ovaj poluvod prije ofenzive na željezničku stanicu 
gdje je silna zbrka vlakova, kola, teretnih automobila, komande, topova, 
marve i ljudi koji ne znaju ni kuda će, ni kamo ni zašto. Ovi vojnici brzo 
zaboravljaju na prepaćene boli, vesele se poput djece kada ih u kakvomu 
selu obasjava sunce, kada mogu neskriveno hodati ne bojeći se da će ih 
tane pogoditi ili zemlja zasuti. U tim trenutcima oni pišu kući da su posve 
sretni i zadovoljni, ne brinući se za to što će za koji dan natrag na bojište. 

Prva polovica djela opisuje uglavnom boj u šančevima (Stellungskrieg) 
sa svim njegovim varijantama. Uvod u drugu epohu počinje s poglavljem 
Šibice (Les Alumettes) gdje četvorica idu tražiti šibice, zalutaju u rov koji 
spaja protivničke šančeve i zakolju jednoga Nijemca, oduzmu mu durbin, 
kacigu i šibice. Gledamo zatim bubnjarsku vatru koja obasipa francuske 
šančeve i sijevajući hita čunjeve zemlje u vis, a odmah iza toga čujemo 
za leđima praske francuskih topova koji šalju svoje pozdrave na njemač¬ 
ku stranu. Zatim dolaze dva grandiozna poglavlja (Le feu i Le poste de 
Secours) koja detaljno opisuju sve strahote rata (245-295; XX. i XXI. 
poglavlje), napredovanje kroz zapornu vatru, preko leševa, ubijanje nepri¬ 
jatelja koji se skrio po kavernama, ručnim bombama; jurišanje, bjesnilo ... 
Sve je to tako realistično prikazano da nam se čini kako sve proživljavamo. 
Barbusse je upravo neiscrpan kada opisuje leševe; mogli bi reći da je ovo 
djelo zbirka opisa raznih leševa. U opisu provizornoga lječilišta (Poste de 

Secours) autoru je uspjelo prikazati svu ratnu bijedu. Nakon boja dolaze 
onamo ranjenici sa svih strana; samci se jedva dovlače, a ostale nose bolni¬ 
čari. »U lošu u zemlju ukopanu kućicu, tik iza fronte, smjestio se liječnik s 
bolničarima. Zavija ranjenike koji jauču od boli. Užasne li slike! Jednome 
su odbijene obje noge i ovaj hoće u groznici skočiti s nosila; drugome se 
opet vidi srce kako kuca, a mnogima su ispala crijeva. No najgore se nije 
još dogodilo. Prasak! Salve granata pogodiše u tu bolnicu, izraniše i razni- 
ješe ranjenike koji su se nadali spasu.« 6 

Navest ćemo neke misli koje su izrekli ovi ljudi, misli koje su osjetili 
ili izrazili ratnici cijeloga svijeta. »Jedne kišne noći, kada su pred vlastitim 
šančevima kopali nove rovove, izloženi ognju njemačkih strojnih pušaka, 
poplavi voda sve: sravni šančeve, kaverne, barake i uništi Francuze kao 
i Nijemce. U toj su noći preostali momci autorova poluvoda lutali kroz 
blato i vodu, 7 nabasali su na Nijemce i izmakli im, prelazili su preko na¬ 
breklih i iznakaženih mrtvaca i napokon se domogoše jednoga humka, gdje 
su izmoreni zaspali. Kada je svanulo, započeše ove umorene, blatne i ne¬ 
znatne nakaze nesvjesno filozofirati: To ti je rat... I tako ti je svagdje. I što 
je čovjek, što je ovo sve skupa i što je sve ovo što nas okružuje? Ništa. Sve 
ovo što ti vidiš ti je samo jedna točka. Pomisli samo da u ovaj mah ima na 
svijetu pruga duga kojih 3.000 kilometara gdje vladaju slične ili još gore 
nesreće« (str. 331). »Paradis«, tako se zove jedan vojnik koji je savio leđa 
pod naslagom crnice i ilovače, htio ih je uvjeriti kako čovjek, služeći se 
mjerom prostora i vremena, ne može ni shvatiti ni omjeri ti rat. (str. 331), 
a onaj koji nije bio u ratu »morao bi biti luđak« (str. 331) kada bi htio da 
ga u mašti sebi predoči. Teško je pri srcu tim ljudima kada pomisle da 
od ovoga trpljenja možda ne će nitko imati koristi, ta možda će oni sami 
zaboraviti na ovu veliku epohu. - »Čovjek je odviše toga vidio. Mi nismo 
stvoreni da sve to zadržimo. Svi ti utisci hrpimice ostavljaju pamćenje; 
ta silno smo sićušni. Jedva prođe malo vremena, već si sve zaboravio. Ne 


6 Neki su predbacili Barbusseu da pretjeruje u slikanju ratnih strahota, a on im je odgovorio: »Sve što 
sam napisao, prava je istina. Duševno stanje onih koji me okrivljuju, spada u onaj sustav koji hoće prika¬ 
zati rat u ružičastomu svjetlu, kao da je današnji boj na šake u neku ruku rat u »svili i kadifi« koji je cvao 
pod jednim režimom, za kojim zasigurno žale moji protivnici. Cesto sam rekao i ne propuštam ni jednu 
priliku da to ponovim: ništa ne ljuti vojnika više, nego kad novine i knjige nastoje oličiti istinu - njemu, 
koji živi s istinom i koji ju najbolje poznaje. Ovakva jadna i lažna sredstva imaju upravo suprotan učinak. 
Ona iskopavaju između fronte i pozadine nesporazume, jazove i pripremaju opravdane izljeve bijesa. 

Vojnici čine svoju dužnost i činit će je do kraja - iz viših razloga - a ne iz straha pred bijedom, boli 
i smrću. Mnogo tisuća vojničkih pisama mi je to potvrdilo i potvrđuje mi svaki dan. Moji prijatelji s 
bojišta zahvalili su mi što sam ih prikazao onakve kakvi jesu i da sam svima pokazao šta oni trpe. »Tebi 
imamo zahvaliti što će nas na ulici pozdravljati.« - I ni jedan mi ne kazuje da bi istina bila u stanju 
oslabiti njegovu misao koja ga je uzdržavala na životu i naprijed gonila...« (V Lit. Echo str. 1515, od 
listopada 1918.) 

7 Duhovito kaže Frangois de Grix u Revue hebdomadaire od 29. IX. 1917. da bi se djelo upravo 
moralo zvati Leau (voda), a ne Le Feu (oganj) jer se većina djela odigrava u vodi. 

samo dugotrajnost ove velike bijede za koju kažeš da se o njoj ne da ni vo¬ 
diti računa otkako je započela: već zaboravljaš i marševe koji ruju i raska- 
paju pokrajine, uništavaju noge, teret koji mrveći kosti postupno biva sve 
veći, kao da će zaorati nebo, umor, zaboravljaš svoje ime, čekanje i stajanje 
na jednome mjestu koje te s temelja ubija, nadčovječni rad, beskonačna 
bdijenja u kojima vrebaš na neprijatelja koji je - kako ti se pričinja - noću 
u svakome kutu, borbu sa snom te uzglavlje od džubra i blata. Zaboravljaš, 
štoviše, i one vražje gluposti o granatama i mitraljezima, minama, otrov¬ 
nim plinovima i protunapadima. U trenutcima kada čovjek to proživljava, 
stoji pod moćnim dojmom realnosti; pa to je i pravo. Ali sve se to gubi u 
tebi, iščezava, a ne znaš ni kako ni kamo, a preostaju samo imena, samo 
riječi tih stvari, kao u kakvomu ratnom izvještaju... Kad sam ono bio na 
dopustu, opazio sam da sam zaboravio dosta toga iz svoga prijašnjeg života. 
Našao sam svoja vlastita pisma koja sam ponovno čitao i činilo mi se da 
imam pred sobom knjigu koju po prvi puta otvaram. I zaista sam unatoč 
svemu tome zaboravio ratne patnje. Mi smo ti pravi strojevi zaboravljanja. 
Eto, to ti je čovjek. Ni mi ni drugi, brate, ne će biti drukčiji! Toliko je tr¬ 
pljenje, dakle, bilo uzaludno« (str. 333). 

Uslijed trpljenja dolaze ovi priprosti ljudi do dubokih filozofskih spo¬ 
znaja. Instinktivno osjećaju tragiku vlastitoga te uopće ljudskoga života. »Ali 
ratna slava ne pripada nama priprostim vojnicima. Ona je samo za neko¬ 
licinu i slava svakoga vojnika, koji ne spada među ove izabranike, puka je 
laž kao i sve ono što nam se pričinja lijepim u ratu. Zaista, žrtve vojnika su 
poput tamnoga iščeznuća. Oni koji su materija jurišnih valova ne dobivaju 
nikakve naplate. Oni jurišajući hrle u bezdan slave. Nikada se ne će moći 
skupiti njihova imena, njihova siromašna, neznatna imena« (str. 347.)... 
»Da, da moj dmže, istina je. Samo pomoću nas se ratuje. Mi smo materija 
rata. Rat je sazdan samo od mesa i duša jednostavnih vojnika. Samo mi 
ispunjamo razbojišta i naša krv teče poput rijeka, ali pojedinca ne možeš 
spaziti niti čuti, radi našega golemog broja. Napušteni gradovi, razorena sela, 
to je naša pustoš. Da, to sve smo mi svi i to smo mi u cjelini. - Da, istina je. 
Narodi su rat; bez njih ne bi ništa bilo, ništa doli malo galame iz udaljenosti. 
Ali oni se ne odlučuju na rat. Gospoda ravnaju njima« (str. 333). Poput 
biljke niče iz zbrke njihovih dosadašnjih pojmova, pod dojmom ratne zbi¬ 
lje jedan kršćanski simbol koji može uspostaviti ravnotežu u životu naroda 
i pojedinaca: pravednost. Kada ova zavlada, »ne će se više dogoditi takvo 
što na kugli zemaljskoj da 30 milijuna ljudi počinja strahote, koje oni sami 
osuđuju« (str. 342). No polako, skoro neopazice, ti junaci iz objektivnih 
spoznaja zapadaju u ekstrem: k socijalizmu. Nemaju toliko snage vinuti se 
nad vlastite boli i prosuditi sve, i ono što im zadaje boli, čistim pogledom: 
»Ljudi će se pitati: Zašto se napokon uopće i ratuje? Zašto, to nitko ne zna; 

ali kome u korist, na to se pitanje može odgovoriti. Budući da svaka narod¬ 
nost donosi dnevno na žrtvenik boga rata svježe meso od 1500 mladića da ga 
on raskomada, svatko će lako uvidjeti da se ratuje samo radi nekolicine vođa 
koje bi čovjek brzo izbrojio. Cijeli narodi idu na klaonicu, poredani u vojnim 
stadima, samo zato da zlatom načičkana kasta uzmogne svoja prinčevska 
imena zapisati u povijest i osim toga da zlatom okovani ljudi, koji spadaju 
u istu kliku, zarađuju više novaca - eto, ratuje se iz osobnih i ništavnih mo¬ 
tiva. - I uvidjet će ljudi, čim otvore oči, kako čovječanstvo nije razdijeljeno 
onako kao što ono misli i onaj jaz o kojemu su uvjereni da ih dijeli, ne po¬ 
stoji uopće« (str. 342). »Drama ovoga svijeta uvjerila nas je i tomu dojmu 
se ne možemo oprijeti i ovoj velikoj istini. Jaz dijeli ljude. Jaz koji je dublji 
i pun jaraka nepremostivijih od onih koji nastaju uslijed razlike rasa. Postoji 
jasna, oštra i neprebrodiva razlika unutar naroda jedne zemlje između onih 
koji zarađuju i onih koji se pate...; onih od kojih se traži da sve žrtvuju, sve 
koji daju sav svoj broj, 8 svoju snagu i svoje mučeništvo i na kojima stupaju, 
napreduju, smiješe se i uspijevaju drugi« (str. 303). I ako ima nešto istine u 
ovoj razdiobi, ona je odviše površna jer mentalitet onih koji nemaju i onih 
koji imaju posve je isti. 

Proleteri su kapitalisti bez kapitala i, kada bi se domogli blaga ili viših 
funkcija u društvu, ne bi bili ni za trun bolji od onih koji ih sada uništavaju. 
Kada bi ti ljudi doživjeli kakvu drugu povijesnu epohu, uvidjeli bi da je nji¬ 
hova tvrdnja bila odviše jednostrana; uvjerili bi se, naime, da zaista postoji 
velik jaz u čovječanstvu, ali jaz koji nije uvjetovan kapitalom, već svjeto¬ 
nazorom. Budućim generacijama činit će se ova Barbusseova socijalistička 
razdioba tako naivna, kao što su nama naivni razni reformatorski planovi 
izvjesnih romanopisaca iz 17. ili 18. stoljeća (Grimmelshausen, Klinger, 
Bernardin de St. Pierre itd.). Na ovim promašenim pretpostavkama autor 
izgrađuje svoj filozofski sustav. »Ali jednakost ostaje uvijek ista. Pravednost 
i bratstvo su samo riječi dok je jednakost stvar. Pravednost (socijalna, jer 
svaki pojedinac vrijedi nešto više ili manje, ali svaki se mora u jednakoj 
mjeri koristiti društvom jer je život jednoga ljudskog bića isto tako vrijedan 
kao i drugoga), da, pravednost je velika formula ljudi. Njezina vrijednost je 
silna. Princip da svako stvorenje ima jednaka prava i da je volja većine sveta 
i nepogrješiva 9 mora da je nepobjediv - i ona će stvoriti svaki napredak, 
sve, upravo s božanskom snagom. Ona će stvoriti prije svega veliku podlogu 
svakoga napretka: sporove će rješavati pravda koja znači isto što i sveopće 
interes« (str. 341). 

Iako je dosta istine u ovim riječima, sa svim tim mislima se ne možemo 
složiti. Barbusse ne bi zasigurno te riječi umetnuo da danas piše djelo. Bolj- 

8 Žrtvuju sve do zadnjeg (»qui apportent jusqu ‘au hout leur nombre«). 

9 Komunisti su protivnici toga principa. 

ševička praksa je pokazala da nije najjači jaz u ljudskoj družbi uslijed klasne 
razlike, već da dva velika svjetonazora dijele čovječanstvo. Događaji zadnjih 
dana pokazali su, kako već spomenuh, da je tzv. proletarijat kapitalista bez 
kapitala. Nisu samo pojedine klase te carevi i prinčevi skrivili rat; skrivio ga 
je također i narod, onaj isti narod koji je uslijed njega i trpio. Skrivili smo 
ga mi svi. Do objektivnoga filozofskog shvaćanja povijesti i života autor se 
nije dovinuo i radi toga se uz mnoge velebne perspektive u djelo upliću ra¬ 
zne disharmonije koje su posljedica autorovih socijalističkih predrasuda. Pri 
koncu pisac žestoko napada sve one koji besvjesno ili iz sebičnosti s univer¬ 
zitetskih katedra brane militarizam i rat. Satira je ova snažna i podsjeća nas 
na Nietzscheovo šibanje naučenjaka u Zaratustri: »Tradicionalisti«, raspiruju 
rat, »koji se zadubljuju u prošlost i kojima su na jeziku samo starinske riječi. 
Po njihovome uvjerenju je svaka nepravda zakon ako se ova ovjekovječila 
i oni hoće da im mrtvi pređi budu vođe, jer svim silama nastoje podrediti 
budućnost i napredak, pun života i strasti, vladavini utvara i babljih priča. 

»U njihove redove spadaju svi svećenici koji vas nastoje ra- 
zdražiti i uspavati vas morfijem svoga raja, samo da ostane sve pri starom. 
Ima odvjetnika - ekonoma, povjesničara i što ti ja znam sve, koji vam 
pamet pomućuju teoretskim frazama koji proklamiraju međusobno nepri¬ 
jateljstvo narodnih masa. Oni kažu da je nadalje svaka moderna narodnost 
geografska jedinica koja je slučajno nastala unutar apstraktnih nastanjenih 
granica i da taj teritorij nastanjuje umjetna smjesa rasa; i geneolozi koji 
sumnjive vrijednosti proizvode u osvajalačkim težnjama i u želji za pljač¬ 
kom, krive filozofske svjedodžbe i izmišljene plemićke povelje. Kratko¬ 
vidnost je bolest ljudskoga razuma. Cesto su naučenjaci prave neznalice 
koji gube s vida jednostavnost događaja i ukidaju je, potamnjuju i formu¬ 
lama i detaljima. Iz knjiga se uče sitne stvari a ne velike« (str. 345). 

»I štoviše, dok ovi ljudi govore da oni neće da se ratuje, čine oni sve 
da rat ovjekovječe. Oni uspiruju taštu nacionalnu svijest i ljubav prema 
pravu jačega ... Od patriotizma ... stvaraju nekakav nemogući i utopistički 
pojam koji ruši svjetsku ravnotežu, stvaraju nekakav rak koji upija sve žive 
sile, zaprema sav prostor, uništava život i koji poput zaraze stvara ratne 
sporove ili iznemoglost ili mrtvilo oboružanoga mira. - Oni krivotvore mo¬ 
ral koji valja obožavati. Kolike li su oni zločine učinili vrlinama - dodavši 
im samo riječ - nacionalan. Štoviše i samu istinu oni izobličuju. Mjesto 
vječne istine, svatko meće svoju narodnu istinu. Koliko narodnosti, toliko 
i istine koje iskrivljuju i navrću istinu« (str. 346.). 

Autor je uvjeren socijalist i ne čudimo se da se tu i tamo loše izražava 
o religiji. Gore smo vidjeli gdje okrivljava svećenstvo jer da ono goni narod 
u boj, obećavajući mu raj, a na jednome drugom karakterističnom mjestu 
jedan vojnik u ime pisca napada na svećenstvo: »Ima i takvih koji govore: 

Pognite glave i vjerujte u Boga. Jasno opažamo kako ovaj antagonizam auto¬ 
ra prema kršćanstvu nije subjektivni rezultat vlastitoga iskustva, već usisa- 
na predrasuda. Ovu tvrdnju jasno dokazuje scena u lječilištu tik iza fronte 
gdje granata ubija jednoga uvjerenog katolika, nekog debelog narednika koji 
je često krunicu molio i pripovijedao o Blaženoj Djevici: »Promatram ovu 
golemu nepomičnu masu i zamišljam da je ovaj čovjek bio dobar. Njegovo 
srce je bilo dobro i prožeto osječajem. Koliko li se kajem što sam ga češće 
nepravedno napao, radi njegovih naivnih i skučenih ideja i radi neke kleri¬ 
kalne brbljavosti koju je primjenjivao na sve! - Sjećam se kako me je jed¬ 
nom raspalio radi svojih nazora o svetoj Gospi i Francuskoj. Nisam mogao 
vjerovati da je iskreno izrekao ove ideje. A zašto on ne bi bio iskren? Zar on 
nije danas zaista i pravo poginuo? Sjećam se također dobrano požrtvovnosti 
i dobrovoljne strpljivosti ovoga debelog čovjeka kojemu rat kao ni život nije 
bio prava domovina - ostalo su samo sitnice. Štoviše i same njegove ideje 
su samo sitnice, usporedimo li ih s njegovim srcem koje leži smrvljeno na 
zemlji u ovomu dijelu džehenema. Koliko sam sažalijevao ovoga čovjeka od 
kojega me je sve dijelilo« (str. 294.). Barbusse je time intuitivno i nehotice 
priznao kako ga od ovoga čovjeka ne dijeli gotovo ništa - ideje su samo sit¬ 
nice s obzirom na život - a u drugu ruku pobija svoju gore navedenu tvrdnju 
da je čovječanstvo razdijeljeno na dva tabora: na one koji imaju i one koji 
nemaju. Ovaj debeli katolik kao i Barbusse, posve su siromašni i zajednički 
trpe, a ipak autor tvrdi da ga je od ovoga čovjeka »sve« dijelilo. Spontano 
pisac priznaje da svjetovni nazor, a ne kapital dijeli čovječanstvo. 

Ova zanimljiva psihološka pojava pokazuje kako je utjecaj kršćanstva 
tako silan da se ispod njegova dojma ne mogu oteti suvremeni mislioci ni uz 
najjače pokušaje. Sam Nietzsche koji je htio živjeti i misliti obrnutim vrjed¬ 
notama (»mit umgewerteten Werten«) izrekao je spontano toliko kršćan¬ 
skih istina da se upravo divimo njegovoj nadarenosti. S toga stajališta mora¬ 
mo prosuditi umjetnost svih stoljeća, pa makar ona poticala i od formalnih 
protivnika kršćanstva. Jedino i isključivo kršćanske ideje daju umjetničkim 
djelima, socijalnim tvorevinama i drugim pojavama kulturnoga života trajnu 
vrijednost. Ostale natruhe, koje su često vrlo zgodno isprepletene tim ide¬ 
jama (kao npr. socijalizam u ovomu dnevniku), čine nam se često bitnim sa¬ 
stavnim dijelovima ovoga djela. No razvoj uvijek pokazuje da ova djela radi 
tih natruha ne bi nikada dosegla svoju vrijednost: ove blijede s vremenom, a 
kršćanska srčika preostaje. Toliko slavljena djela Voltairea, Davida Straussa, 
Haeckela, erotična lirika Sainte-Beuvea, mnoge tvorevine likovne umjetno¬ 
sti i glazbe koje su u svoje doba zasjenile remek-djela svjetske umjetnosti i 
znanosti - tko se oduševljava danas za njih? Koliko li je bilo sličnih mislilaca 
i umjetnika u prastara vremena, kojima se čovječanstvo divilo, a danas im ni 
imena više ne znamo. Tko se danas oduševljava za sofistiku, za Arijev pokret 

i Albigenze ; tko će se oduševljavati za nekoliko desteljeća za komunizam; 
ali ideje kršćanstva oduševljavale su i oduševljavaju velikane uvijek. Luč An- 
tigone ; kipovi Fidije, tamni žar Ovidijevih elegija, blistavilo Mistika, burni 
plamenovi Dantea, organizatorski rad sv. Pavla, heroizam volje sv. Katarine 
Sienske, pjesnički žar asiškoga sveca te moćne socijalne institucije Respu- 
blicae christianae i bojovne organizacije svetoga Ignacija probijaju svojim 
svijetlom stoljetne magle i dokazuju da su jedino ideje kršćanstva stvorile 
trajna kulturna djela. 

Barbusseov pacifistički dnevnik možemo uvrstiti među vrsna djela 
svjetske književnosti zato što je autoru uspjelo snažnim tehničkim sred¬ 
stvima, koja su često ekspresionistička, prikazati jednu znatnu epohu u ra¬ 
zvoju čovječanstva. Kako je umjetnost, napose književnost, najbolji odraz 
doba u kojemu je nastala, ovo djelo i nehotice odražava jednu fazu socija¬ 
lističkoga razvoja koju je već danas, nakon 5 godina, već sam socijalizam 
prebrodio. Ali ovo djelo ne pokazuje ovu veliku epohu u cjelovitosti i pre¬ 
ma tomu se ovaj dnevnik ne smije nazvati romanom. Roman mora podati 
cijeli život. Barbusse je prikazao samo po prirodi dobre ljude koji ne znaju 
da je Krist centar svega pa i povijesti. Onoga debelog narednika (katolika) 
upoznali smo samo mimogred, ali ga ne pratimo kroz razne ratne etape, 
kao ostale ratnike koji su ravnodušni spram vjere. Osjećamo da je djelo 
jednostrano jer se dvije orijaške energije biju za ljudske duše: Duh dobra 
i vrag; ovom borbom ravna slobodna volja čovjeka. Borba tih principa kri¬ 
stalizira se u životu, a na osobit način u ratu i pri tome izostaviti kako Bog 
djeluje s jedne strane na psihu katoličkih ratnika, a Sotona na uvjerene 
protivnike Crkve, znači da autoru nije uspjelo posve umjetnički prikazati 
ovu epohu. To tim više žalimo što su Francuzi jak katolički narod te su 
i štoviše i sve one ideje o pravednosti i trpljenju, koje je izrekao autor i 
njegovi drugovi, rezultat kršćanske kulture. Da mu je uspjelo prikazati 
psihu jednoga katoličkog radnika, on problem rata ne bi riješio na temelju 
kratkotrajnih socijalističkih ideja, već bi taj problem organski uklopio u 
kršćanski filozofski sustav (vidi: Keppler, Das Problem des Leidens), su¬ 
stav koji mu je najvelebniji umjetnički izraz dao u liturgiji Velikoga petka. 

Već spomenuh kako se djelu moramo diviti kao tehničkoj umjetnini. 
Realistički detalj je prikazan često klasičnom, a često i ekspresionističkom 
tehnikom. 10 Ovo je dnevnik, a nipošto roman, kako je to knjižar po svoj 
prilici na svoju ruku otisnuo na djelo. Doživljaji što su ovdje prikazani, 
kao da su porazbacani, ali ipak dovode arhitektonskom preciznošću do 


10 Frangois Grix u navedenomu časopisu uspoređuje ovo djelo s Bourgetovom »Lazarinom« i M. 
Barresovim: »Les familles spirituelles de la France« i prema tome tvrdi da je djelo nastavak Zolinog: 
»Sorees de Medan«, da je autor lirik koji u sebi ujedinjuje sve Zoline vrline i grješke, da je naime 
romantički naturalist koji je učio od Mendesa. 

zadnje scene - do filozofske spoznaje. Teško je čitati ovo djelo u originalu. 
Bez obzira na mnoge tehničke izraze, mnoga lica govore u narječju svoje 
provincije i k tome u vojničkome dijalektu (L’argot poilu). Ovo narječje 
daje djelu osobit kolorit: ove su riječi nastale dobrim djelom u ovomu ratu 
ili su preuzete iz prošlih ratova. Mnoge sasvim obične riječi, znače opet u 
vojničkome jeziku nešto sasvim drugo. - En ecraser na primjer je zgnječiti 
(gamad), a upotrebljava se umjesto riječi spavati. Humor koji prožima 
ovaj dijalekt, zaseban je. 11 Podsjećam samo da se i među našim vojnicima 
u šančevima razvio sasvim novi jezik koji upravo silno duhovito karak¬ 
terizira psihu našega naroda. (Vidi neke scene iz romana Narcisa Jenka 
Spiritus procellarum koji je izlazio 1919. godine u Hrvatskoj prosvjeti.) 

Sa zanimanjem čitamo ovo djelo i u koliko već sada možemo objek¬ 
tivno procijeniti njegovu umjetničku vrijednost, možemo ustvrditi da se 
ono ne će zaboraviti dotle dok se ne pojavi kakav umjetnik koji će imati 
isti stupanj tehničke spreme kao Barbusse koji je barem toliko proživio 
kao autor, ali koji je veći filozof. Taj će znati još jače istaći objektivne 
vrjednote, spojiti oštroumnije sve prikrite životne niti, preciznije lučiti 
trajno od prolaznoga. On će time stvoriti djelo koje izravno gravitira k 
vječnome težištu. Neka svatko pročita ovo djelo; neka ga proživljava, kao 
neku vrst Križnoga puta! Neka osjeti na sebi svu vlagu, neka ratnicima 
pomogne nositi po sklizavoj ilovači goleme terete, neka se uživi u njihovo 
beznadno raspoloženje i onu silnu osamu koja spopada čovjeka u časovima 
trpljenja. Neka napokon umire s njima previjajući se od boli pa će mu zasi¬ 
gurno omiliti život: veselit će se poput Poterloa i Tulacquea, junaka ovoga 
djela, bijelome sunčanom danu, malome cvjetiću i bezbrojnim Božjim da¬ 
rovima koje i ne opažamo jer ih dnevno imamo pa mislimo da to sve tako 
mora biti. Djelo poradi toga spada među velika djela svjetske književnosti 
upravo jer je u svojoj biti proizvod trpljenja i života i na nj se daju doslovno 
primijeniti Nietzscheove riječi: »Od svega onoga što je napisano, najdraže 
mi je ono što netko piše svojom krvlju. Piši krvlju i uvjerit ćeš se da je krv 
duh« (Nietzsche: Zarathustra, poglavlje »Vom Lesenu. Schreiben«). 


11 Vidi: A. Dauzat: Largot de la guerre (La Housse), te Saineau: Uargot des tranchees i mnoga druga 
slična djela. 

K PROBLEMU 

KATOLIČKE KNJIŽEVNOSTI 


HRVATSKA PROSVJETA, Zagreb, 10. III. 1921., br. 1, str. 28-30 


Donosimo sadržaj članka g. Ph. Rambauda koji je publiciran u 
francuskoj katoličkoj reviji »Les Lettres« od 15. svibnja 1914. 1 Iako članak go¬ 
vori samo o problemu francuske katoličke literature, on je ipak vrlo zanimljiv 
jer je pisac uspio analizirati uzroke zašto u Francuskoj do najnovijega vreme¬ 
na ne vidimo suvislu katoličku literaturu, a zašto se ona danas mora razviti. 

Umjetnička djela srednjega vijeka ekspresija su mišljenja i osjećanja 
cijeloga naroda. Iako francuska književnost u to doba nije dose¬ 
gla umjetničku visinu klasičnih djela, ipak »ako izbliza promotrimo njene 
junačke pjesme, njene kronike, njene ljubavne pjesme, one imaju zaseban, 
štoviše jedinstven karakter. U njoj živi divna duša vitezova, svetaca i cije¬ 
loga kršćanskog naroda; nevina, jednostavna, nježna i plemenita duša koju 
nije mogao ni naslutiti Plutarh«. 

Dolazi renesansa koja prekida s tradicijom i stvara u Francuskoj jaz iz¬ 
među naroda i književnosti. Francuski pisci 17. i 18. stoljeća, iako su dobri 
katolici, pišu posve poganski. »Jedan gospodin kao Račine, Corneille može 
biti dobar kršćanin, ići na misu i moliti Flore kao kakav kanonik, nositi 
svijeću prigodom procesije, vršiti službu podđakona ili sjediti u posebnoj 
crkvenoj klupi; on može obavljati devetnice i hodočastiti, podvrgavati se 
štoviše i disciplini, postiti da izbjegne paklenoj kazni; on će pobožno od¬ 
gojiti svoju djecu, savjetovat će ih poput najboljega kršćanina i sam će ih 
odvesti u samostan; ali kada odluči posvetiti svoje slobodno vrijeme histo¬ 
riografiji kralja ili crkvenih starina, on prestaje biti kršćaninom. On stavlja 
na stranu brevijar i govori kao poganin. Pisati i imitirati Rimljane i Grke 
je jedna te ista stvar. Ako slučajno zaluta u predjele koji ne spadaju strogo 
u područje književnosti, on ostaje u sasvim određenim i konvencionalnim 
granicama. On piše poganski, štoviše i protuvjerski. Njegov Cid, Spanjo- 


1 Zahvaljujemo gosp. G. Bernovilleu, glavnome uredniku ove revije koji je, zanimajući se za 
pojave katoličke literature kod nas, stavio »Hrvatskoj prosvjeti« nekoliko brojeva ovoga lista na raspo¬ 
laganje. 

lac i Križar ni ne spominje Djevicu Mariju ili sv. misu. Njegov Bajazet ne 
poznaje Muhameda niti Kuran.« 

Katolički književnici koji predstavljaju ovu epohu, kao Pascal, Bo- 
ssuet i drugi nisu književnici »ex professo«. Oni su apologeti koji često 
ne shvaćaju misiju literature. Oni vide da je ona protuvjerska i zato oni 
napadaju književnost uopće. 

Romantika također nije premostila jaz koji je zjapio između života 
katolika i njihovih književnih djela. Dona Sol u Hugotovoj drami Hernani 
pije otrov i »kao dobra kršćanka« ostavlja polovicu Hernaniu. Francuska 
literatura XIX. stoljeća ne poznaje katolicizam i ukoliko katolicizam, koji 
još živi u duši naroda, dolazi u književnost, slika mu je posve iznakažena. 

Iako današnja književnost još nije ekspresija cijeloga čovjeka, ipak 
vidimo da se u Francuskoj rađa katolička književnost. Književnici, koji su 
nakon unutarnjih borbi svladali znanstveni diletantizam Renana, uvidje- 
še da je srednji vijek bio u sebi harmoničan i umjetnost je bila proizvod 
cijele narodne duše. On ne poznaje dualizam koji je renesansa unijela u 
život kulturnoga čovječanstva. Nova katolička generacija proživljava poput 
ostaloga naroda katolicizam i prema tome njihova djela bivaju umjetnički 
izričaj cijeloga naroda. Najmlađi književnici su uvjereni katolici i prema 
tome sva njihova djela nose na sebi biljeg toga uvjerenja. - Katolicizam 
u sebi danas osjeća silnu snagu; on danas gleda u budućnost. Evo čemu 
katolici hoće postaviti snažne temelje. Poučeni iskustvom, oni hoće biti 
do krajnosti logični. Kao što žele biti potpuni katolici u politici, u ekonom- 
skome životu, u svagdanjem djelovanju, oni to žele biti i u književnosti. Mi 
danas više ne činimo nikakvih koncesija. Jedan katolik stvarat će katoličke 
romane, katoličku kritiku, katoličke drame. On je uvjeren kako je svaki 
kompromis nelijep i naivan jer je pobjeda zajamčena. Zurnalističke lovor- 
vijence ubiru danas katolici, kao svi ostali. 

Kada se radi o umjetnosti, moramo biti čvrsto uvjereni da je svako ka¬ 
toličko nastojanje u isto doba nastojanje u korist umjetnosti. Sve što je uči¬ 
njeno protiv Crkve učinjeno je, vjerovali u to ili ne, u korist gluposti i anar¬ 
hije. Što je bilo izgubljeno za Crkvu, kao što je to jasno istakao Barres, nije 
donijelo nikakve koristi Razumu, ali je prouzrokovalo zbrku među ljudima... 

Interes Crkve postaje interesom književnosti. Kao u doba invazija, 
Crkva će braniti prosvjetu pred barbarima. Nered je samo drugi oblik 
lijenosti i kukavičluka. »Kršćanstvo je poziv, disciplina; njegov interes je 
ujedno interes svih vrijednih radnika. Književni radnici crpsti će energije 
za svoj teški napor...« Autor zaključuje da narod i književnici moraju biti 
jednoga svjetonazora ako želimo stvoriti jedinstven i velik stil. 

Iako je taj članak pisan još prije rata, ipak vidimo da je poput proroka 
označio smjer kojim će proći francuska književnost. Zaista vidimo da su 

najjači predstavnici suvremene Francuske ujedno i predstavnici katoličke 
umjetnosti. Današnji francuski književnici su u tijesnome kontaktu sa svo¬ 
jim narodom, a francuske književne revije odgajaju svoje čitatelje u strogo 
katoličkom duhu. Zanimljivo je npr. pročitati samo naslove predavanja 
koje priređuje revija »Les Lettres« da se o tome uvjerimo. Donosimo pro¬ 
gram u cjelini jer je vrlo karakterističan: 

RASPORED 

15. I. Uvodno predavanje. 

I. Principi Zapadne drame 

Sedam predavanja g. Robert Vallery-Radota; 

22. I. Drama se rađa u religiji: Postanak katoličke i grčke drame. 
5. II. Drama prikazuje cijeli život (toutes les realites): Ruteboeuf 

et J. Bodel. 

19. II. Patetika: Čudesne igre Majke Božje (Les Miracles de Notre 
Dame). 

5. III. Katolička atmosfera u svjetskoj drami. 

19. III. Sve umjetnosti stvaraju Misterij. 

16. IV Drama je zahvalnica Bogu: ona izražava strahopoštovanje 
stvorenja Tvorcu. 

30. IV Ubojstvo Misterija. 

II. Estetski principi Zapadne umjetnosti. 

Sedam predavanja g. Maurice Storeza. 

9. I. Umjetnost se rađa u religiji. - Postanak umjetnosti plastike u 
VI. stoljeću u Grčkoj i u XII. stoljeću u Francuskoj. 

12. II. Katedrala je ogledalo svijeta (Miroir du Monde). 

29. II. Istančanost čuvstava raste od XII. do XIV stoljeća. Njena 
uloga. - 

12. III. Duša i tijelo katedrale. 

9. IV Sve umjetnosti surađuju za katedralu. 

23. IV Umjetnost je zahvalnica Bogu: ona izražava strahopoštova¬ 

nje stvorenja Tvorcu. 

7. V Zločin renesanse. 

Kod svakoga predavanja o drami prikazivat će se neke kazališne scene 
iz srednjega vijeka u originalnim odijelima i na stiliziran način uz pratnju 
kora i glazbe itd. 


72 


KATOLIČKA TRAGEDIJA 

Paul Claudel: LAnnonce falte a Marie 1 


HRVATSKA PROSVJETA, Zagreb, 25. VII. 1921., br. 9-10, str. 274-287 


I. 

Francuski narod slavio je dana 8. svibnja o. g. svetkovinu sv. Ivane 
d’Arc. Po prvi puta se sklapa, nakon užasnih borbi, koje su gotovo iscrple 
moralnu energiju francuskoga naroda, između Kristove Crkve i skoro bez- 
vjerske vlade Union sacree. Laička država pod pritiskom većine francu¬ 
skoga naroda napušta borbu protiv najmoćnije organizacije svijeta i uzima 
sveticu Katoličke Crkve za zaštitnicu. Kao ono 1429. g., kad je Providnost 
na čudesan način sudjelovala u povijesti Francuske očuvavši je od potpune 
propasti, tako je eto bezvjerska Francuska Voltairea i Renana, Zole i dru¬ 
gih predstavnika dekadentnoga čovječanstva na čudesan način ponovno 
spašena. Današnju su Francusku spasili njeni obraćenici. 

Providnost se ne obazire mnogo na nacionalističke dokaze o istinitosti 
kršćanstva - dokaz su tome autoanalize tih obraćenika - već Ona npr. šalje 
vjeru Renanovu unuku, poručniku Psichariju, kad se nalazio u jednoj pu¬ 
stinji neke francuske kolonije. Isto i francuski diplomat P. Claudel - posve 
prožet doktrinama materijalizma - dobije Milost vjerovanja kad se nije ni 
nadao, prisustvujući slučajno božićnome obredu u katedrali Notre-Dame. 2 

Naveo sam samo ovu dvojicu, a isto bi se dalo reći za Huysmansa, 
Bourgeta, Dumesnila, Bloya, Helloa, Jammesa, Salomea, Bertranda te za 
niz drugih aktivnih radnika na području novinarstva, socijalne akcije, žen¬ 
skoga pokreta itd. 


1 Paul Claudel: L Annonce faite a Marie; Mystere en quatre actes et un prologue (Pariš, Edit. de la 
Nouvelle Revue Francaise; 35 & 37, rue Madame; 1919.). 

Bibliografija: Joseph de Tonquedec: L Oeuvre deP.Claudel (Beauchesne).; Romans-Revue od 15.1.1913. 
pag 55-59.; La revue critique od 10.1.1913.; La vie Catholique dans la France Contemporaine (Fort. 
Strowsky, Edit. Bloud et Gay).; Revue des Jeunes od 10.V1921. U navedenim djelima citirane su 
ostale vrlo brojne studije o ovome Claudelovom djelu. 

2 Mainage: Introduction a la Psychologie des convertis La Psychologie de la Conversion 

Uz ovaj natprirodni trenutak veliku ulogu igrala je tradicija. Velika 
revolucija ; koja je uništila velik broj crkava, opljačkala kraljevsku grobnicu 
u St. Denisu, 3 nastojala je uništiti sve što je i malo podsjećalo na ancien 
regime. U tomu razornom poslu nije posve uspjela jer veliki broj gotičkih 
katedrala posijan po cijeloj zemlji, mnoštvo francuskih junačkih pjesama, 
djela sv. Bernarda, primjer Luja Svetoga, sve je to svjedočilo o velikoj na¬ 
cionalnoj i kršćanskoj prošlosti francuskoga naroda. 

Srednji vijek (osobito XIII. st.) je epoha cvata narodne umjetnosti. 
Dolaskom renesanse umjetnost postaje u Francuskoj nažalost svojina ka¬ 
ste. Svi narodni staleži, od težaka do zanatlije, od vladara do pape, koji su 
u srednjemu vijeku bili tvorioci civilizacije, moraju se pod silu pokoriti 
nekolicini literata. 4 Zatim dolazi klasična epoha kad je Louis XIV okupio 
oko Louvrea i Versaillea gotovo sve francuske umjetnike onoga doba. Ne 
možemo poreći ovoj epohi zaseban značaj u povijesti civilizacije uopće. 
Ovo je doba bilo karakterizirano dvorskim svečanostima, vatrometima i 
baletima u prirodi, vojničkim paradama, posmrtnim govorima velikih go¬ 
vornika, a s druge strane narod je postajao iz dana u dan sve bjedniji. Ali 
kad je Louis XIV okupio oko Louvrea i Versaillesa gotovo sve, stoljeće sv. 
Margarete Marije Alacoque i sv. Vinka postavlja osnove neumrlih organi¬ 
zacija. Te su institucije učinile za proširenje civilizacije više negoli ukupno 
sva djela Louisovih dvorjanika, Racinea, Sullya, Corneillea, Poussina itd. 
Ne možemo, kako rekoh, zanijekati veličine njihovih djela, ali ne smijemo 
zaboraviti da je bujan vjerski život one epohe inspirirao sve umjetnike. 
Sv. Vinko je odgojio Bossueta, a Pascal i Račine imaju svu svoju veličinu 
zahvaliti Port-Royalu. 5 

S pravom se kaže da su glavni Corneilleovi junaci kršćani, pa makar 
se oni zvali Augustus, Horace ili Britannicus, ali ipak valja ustanoviti da 
je pojava dekadencije kad katolički umjetnik kao Corneille i Račine ne 
promatra povijest s katoličkoga stajališta. Mi se kod studija tih umjetnika i 
njihovih djela još i danas divimo preciznoj analizi različitih ljudskih strasti, 
formalnoj dotjeranosti njihove kompozicije, ali mi ne možemo aktivno i 
osobno sudjelovati u radnji. Te drame pisane su za jedan stalež, za dvor- 
janike Luja XIV, za stalež koji se zanimao za situaciju na Neronovu ili 
Augustovu dvoru, ali ti nas sadržaji ostavljaju danas prilično hladnima jer 
nisu pisani sub specie aeternitatis. Analizu zavisti, zloće, samilosti, brač¬ 
ne vjernosti i drugih općih ljudskih osobina pratimo sa zanimanjem, ali - 
kako rekoh - ta djela ostavljaju u našoj duši prazninu. 


3 Divna gotička crkva iz XII. stoljeća u kojoj su pokopani franc. kraljevi od Dagoberta I. dalje. 

4 Poznato je npr. da je franc. parlament zabranio prikazivanje misterija. 

5 Bernardinski samostan, kulturni centar XVII. st. 

Kršćanska tradicija zadnjih stoljeća dijelom je izbila tu i tamo na javu 
i u francuskoj dramskoj umjetnosti, 6 ali junaci francuskih drama, čija se 
radnja odigrava među kršćanskim narodima, djeluju i misle uglavnom kao 
da ljudi nisu pribili Boga na križ. Želimo li prema tome studijem umjetnosti 
prosuditi europsku civilizaciju od renesanse pa do danas, moramo se zgro¬ 
ziti nad ogromnom regresijom u kal poganstva. To je doba karakterizirano 
laičkim, moralno-autonomnim državama, seksualnom slobodom, socijalnim 
egoizmom, znanstvenom napuhanosti i nacionalnim ratovima. Na svoju ve¬ 
liku radost možemo ustanoviti da su koncem XIX. stoljeća motori Kristove 
Crkve započeli kao pomlađeni djelovati: posvuda se osnivaju katoličke orga¬ 
nizacije, katoličke tiskare, raspačavaju se u narodu evanđelja i misal. Crkva 
kao da ponovno počinje preporađati pogansko društvo kao što je to činila 
u prvim stoljećima nakon dolaska našega Otkupitelja. Nečujno se zatrpava 
jaz koji nas dijeli od kršćanskoga srednjega vijeka i elita suvremenih katolika 
već se započela nadovezivati na tradiciji, što ih je renesansa u cvatu uništi¬ 
la. Umjetnički odraz te nove europske kršćanske epohe možemo pratiti u 
djelima suvremene francuske književnosti od Huysmansa pa do Claudela. 

Držim kako je bilo potrebno prikazati cijelu povijesnu pozadinu i 
učvrstiti točku u kojoj je nikao Claudelov Misterij. Bilo je to potrebnije, 
što promatrač, koji ne živi u vojujućoj Crkvi, ne će možda razumjeti da je 
misterij u kojemu se događa čudo na pozornici, umjetnička ekspresija XX. 
stoljeća. Ekspresija je i zato jer je cijelo kršćanstvo danas kao i prije dva¬ 
deset stoljeća sazdano na vjerovanju u čudesa. Površni promatrač mogao 
bi pomisliti da je djelo, jer se radnja događa u doba sv. Ivane d’Arc, posve 
umjetni proizvod, rezultat studija jedne propale epohe. Dokazat ćemo 
upravo obratno, to jest, da je radnja samo okvir pjesniku da u nj projicira 
unutarnji život današnjih katolika i to katolika kakvih danas Francuska 
broji na stotine tisuća u svojim divnim konfesionalnim organizacijama. 

Predradnja 7 je ova: Pierre de Craon htjede u jednome trenutku sla¬ 
bosti silom zavesti Violainu, ali ne uspije radi odlučnosti kojom se oprla. 
Bog ga kazni. On ogubavi. 

Prolog započinje sa scenom kako Pierre dolazi u zoru k Violaine i 
pripovijeda joj o svojim umjetničkim planovima »jer mu je Bog povjerio 


6 Corneille: Polyeucte, Musset: Barberine i dr. 

7 Da čitatelj uzmogne lakše pratiti detaljniju analizu cijele drame, evo intrige u njenim najglavnijim 
potezima. Graditelj katedrale, Pierre de Craon, ljubi Violainu, kćer ratara Anne Vercors i njegove 
žene Elizabete. Ona je zaručena za Jacques Hurya koga ljubi, ali ujedno posve intuitivno shvaća genij 
graditelja. Kad je ovaj htjede jednom prilikom zavesti, ona ga svlada i doskora mu oprosti. Radi toga 
grijeha dođe na nj guba, a ona ga jednom iz samilosti poljubi. Guba prijeđe na nju, ona ostavi zaruč¬ 
nika koji drži da je zgriješila i ode na osamljeno mjesto da trpi i umre. Njezin se otac uputio u Svetu 
Zemlju, a zaručnik se oženio njezinom sestrom Marom koja rodi dijete. Ovo naskoro umre, a Violaina 
ga uskrisi. Mara usmrti Violainu jer je njezin muž Jacques mislio neprestano na svoju bivšu zaručnicu. 
Otac se povrati iz Sv. Zemlje, a Violainina smrt preporodi Marinu dušu. 

da povede u svatove sve ove crkve koje se sada rađaju« (str. 14.). Odmah 
zatim započne zvonjava jutarnjih zvona i Pierre i Violaine posve spontano 
mole: Regina Coeli, laetare, Alleluja... Ovaj intimni kontakt prirode koja 
se iza sna budi i pojava uskrsloga Spasitelja kojega dočarava ova molitva, 
prva je ilustracija miljea u kojemu će se radnja odigrati. Osim toga, čuje 
se jutarnji koral iz jednoga ženskog samostana tako da je konvencionalna 
impresija Srednjega vijeka potpuna. Duboko kršćansko proživljavanje pri¬ 
rode u ovoj sceni podsjeća nas na mnoge psalme i svježinu himana sv. Fra¬ 
nje. Promatrajući prve trake zore, Pierre de Craon kliče: »Pax tihi - kako 
je cijela priroda uronjena s Bogom u duboki misterij! Sto je bilo skriveno 
dolazi na vidjelo s Njime i osjećam na mome licu dah, svjež poput ružice. 
Hvali svoga Boga, blagoslovljena zemljo, u suzama i u tami ga hvali! - Plod 
je za čovjeka, ali cvat je za Boga i miomiris i sve što se rađa« (str. 18.). Na¬ 
kon ove ilustracije kršćanskoga odnosa između čovjeka i prirode, Claudel 
nam u nekoliko crta riše kulturnu pozadinu srednjega vijeka. To je doba 
kad cijeli narod sudjeluje kod gradnje katedrala, kad cehovi kupe novac 
u tu svrhu, kada - kako to stari kroničar pripovijeda - jedan engleski đak, 
nemajući više novaca, skida s vrata zlatni lanac i daje ga za gradnju char- 
treske katedrale. Riječi Pierra de Craona nam dočaravaju tu epohu: »To je 
crkva koju mi dadoše cehovi Reimsa da je sagradim ... i to da zahvale Bogu 
za sedam rodnih godina u doba nesreće u kraljevini...« (str. 20.). On gradi 
Crkvu u čast sv. Justicije čiji su grob nedavno otkrili. »Cijeli Reims je radi 
toga otkrića zanesen i mnogi znaci i mnoga čudesa pokazuju se« (str. 22.). 
Violaina je poput onoga engleskog đaka ushićena za gradnju crkve te skida 
s prsta zlatni zaručnički prsten i daje ga umjetniku. 

Kontrast izbija odmah na javu između naivne, profinjenom senzual¬ 
nošću protkane Violaine koja je posve sretna i umjetnika koji da se malo 
uzdigne, mora stvoriti djelo cijele jedne katedrale ... (str. 29.). Tragika je 
umjetnika - to se odmah vidi iz prvih razgovora - da mora trpjeti, ako želi 
stvarati. Za nj nema obiteljske sreće. Toliko zvonika stvaram i njihova sje¬ 
na opisuje, dok se sunce pomiče, sate po cijelome gradu! Zar ne ću nikada 
stvarati nacrt za domaće ognjište ili za dječju sobu?« (str. 32.). »Samo ova 
crkva će biti moja žena koja će biti izrađena iz moga rebra kao Eva od ka¬ 
mena u snu i u boli« (str. 32.). 

On voli Violainu, a ona njega potpuno razumije iako je vjerna svome 
zaručniku, Jacques Huryu. Tako se smilovala gubavom umjetniku, koji ju 
je još nedavno htio obeščastiti, da ga je iz samilosti poljubila u usta. Taj je 
čin ugledala njezina demonska sestra Mara koja bi željela pridobiti Viola- 
ininog zaručnika Jacques Hurya za se. Ova poleti odmah k njemu da mu 
izda taj čin. 

U prvomu činu koji slijedi Claudel je nastojao prikazati svu dubinu 
i svu poeziju kršćanske obitelji. Gledajući domaćina Anne Vercors kako 
dijeli ženi i djeci kruh i kako je sav njegov govor protkan aluzijama na li¬ 
turgijski život, nehotice se sjećamo nazaretskoga tesara. 8 

I eto, taj priprosti ratar komu je rad služba Božja i koji sije pšenicu da 
se upotrijebi za pravljenje presv. euharistije, hoće, pošto je odgojio svoju 
djecu, raditi za proširenje Kristove Crkve. Ostavit će ženu i djecu i poput 
ostalih stotina tisuća uputit će se u Jeruzalem. Ovamo ga zove unutarnja 
sila. »Zove me mukla truba koju svi čuju, truba koja zove sve ljude od vre¬ 
mena do vremena da se svakome da njegov udio. Truba iz Jozafata, prije 
nego je jeknula truba iz Betlehema, kad je August obavljao popis na zemlji. 
Truba Uzašašća, kad biše sazvani apostoli. Zove me zvuk koji nadomješta 
Riječ, kad glavara više nema među ljudima ...« (str. 49.). Osjećaj da valja 
napokon otići u pravu domovinu, u Raj, tjera ga križu. »Eno ga, kako vuče 
sve k sebi. Uz križ je točka koja se ne može izbrisati, čvor koji se ne može 
razriješiti, zajednička baština, unutarnja međa koja se ne da istrgnuti te 
autor i srž zemlje, središte čovječanstva u komu je sve skopčano zajedno« 
(str. 49-50). Anne Vercors osjeća u svakomu životnom trenutku svoju 
poziciju u svemiru i njegov odnos prema Bogu. On ga ljubi franjevačkom 
ljubavlju: »Kuga cvili usred ružičastoga i pozlaćenoga stabla. Što kaže? Da 
je noćna kiša vrijedila zemlji poput zlata nakon ovih dugih vrućih dana. 
Što još kaže? Da je prekrasno na zemlji, da je Bog velik, da će još dva sata 
proteći dok ne kucne podne. Što još kaže mala ptičica? - Da je vrijeme 
da starac ode na drugo mjesto i pusti svijet na svome poslu.« S kolikim li 
ponosom govori taj obični ratar o svojoj životnoj misiji! On zaista govori s 
ponosom Božjega djeteta koje je bilo pomazano za kralja u sakramentu sv. 
krsta. »Ja nisam sam! Vrlo velik narod prožet je veseljem i odlazi sa mnom 
u Svetu zemlju: narod svih mrtvih pređa je sa mnom. 9 Sve ove generacije 
duša od kojih preostaju samo kameni grobovi i svi ovi kamenovi, koji su 
kao i ja pokršteni, traže svoj potporanj! I jer je istina da kršćanin nije sam, 
već je on u vezi sa svom svojom braćom, sa mnom je cijelo kraljevstvo koje 
vuče i hiti k Prijestolnici Božjoj i koje svoje osjećaje i svoje biće upravlja 
k Njemu. I ja sam poslanik toga kraljevstva sa zadaćom da ga ponovno 
podvrgnem pod vlast vječnoga Gospodara.« Žena se napokon uzdiže do te 


8 »O dobrog li rada rataru, gdje svijetlo sunce poput našeg vola i kiša naš bankar i Bog svakog dana naš 
pratilac u poslu čineći od svega najbolje 1 . - Drugi iščekuju blagostanje od ljudi, ali ga mi dobivamo izravno 
od samoga neba, sto po sto, klas za jedno zrno i drvo za jednu košticu. Takva je Božja pravda s nama i 
ovo je njegova mjera, kojom nas plaća. - Zemlja je vezana za nebo, tijelo je vezano za dušu, sve stvari, 
koje je stvorio, u vezi su, sve su u isti mah potrebne jedna drugoj«. »Drži drške pluga mjesto mene«, 
savjetuje on Jacquesu, »oslobodi iz zemlje hljeb, što ga je sam Bog želio (Presv. Euharistija 1 ). Daj hranu 
svim stvorenjima, ljudima i životinjama, duhovima i tjelesima i besmrtnim dušama«, (str. 62.) 

9 Dogma o Općinstvu svetih 1 

visine da ga pušta u Svetu zemlju, prožeta osjećajem prolaznosti ljudskoga 
života, jer »naskoro dolazi drugi rastanak«, smrt, kako bi to ljudi rekli, a 
misal bi taj dan nazvao rođendanom. 

III . 

Doskora postaje jedna druga tragična moć motorom radnje. Violaine 
je ogubavila poljubivši Pierre de Craona. Morat će se po tadašnjem običaju 
posve izolirati od svijeta i umrijeti od neizlječive bolesti. Posve se nehotice 
pitamo: »Što bi Sofoklo učinio s tim problemom?« Posve je vjerojatno da 
bi on smjesta oćutio kobnu moć nekoga fatuma (sudbine), ali problem 
trpljenja ne bi znao riješiti. I sam se Račine prije obraćenja ne bi snašao u 
analizi takvoga problema. Badava je tu poznavanje svih prirodnih elemena¬ 
ta ljudske duše budući da postoji još jedan neizmjerni svijet u koji prodire 
jedino vjera. - Samo kršćaninu vjerniku otvoreno je carstvo Milosti i P. 
Claudel je jedan od prvih pjesnika koji je, oslanjajući se na srednjovjekov¬ 
ne tradicije, otvorio posve nove putove razvoju kršćanske drame. 10 On je 
pokazao ovom dramom da je Milost stvaran čimbenik u čovječjem životu 
koji posve prirodno nadomješta »deusa ex machina« u poganskoj drami. 
(Nije li deus ex machina poganske drame »tip« Milosti?) Pogledajmo kako 
je Claudel riješio problem trpljenja. Anne Vercors traži od Violaine da od¬ 
mah pođe za Jacquesa Hurya, ne znajući da je ogubavila, da mu uzmogne 
povjeriti kuću i kućište. Violaina je presretna, a Mara je zavidna i želi joj 
na svaki način preoteti Jacquesa. Ta ista Mara sili svoju vlastitu majku da 
razbije taj brak jer će se inače objesiti. Njezina zavist unosi razdor u har¬ 
monijski tijek radnje. Ona osim toga izda Jacquesu Huryi da je Violaina 
poljubila graditelja. Jacques dakako ne može povjerovati. U ljubavnoj sce¬ 
ni između Jacques Hurya i Violaine dolazi do potpunoga izražaja sva svje¬ 
žina srednjovjekovne djevojke. Mogli bismo tu scenu nazvati francuskom 
Pjesmom nad pjesmama. Učinak je potenciran još time što je Violaina 
u odijelu časne sestre »koje imaju pravo obući žene iz Cambernona dva 
puta: prvi puta prigodom njihovih zaruka, drugi put kada umru«. Kako li 
iz narednih citata snažno izbija na javu simboličko značenje braka, ljubav 
Krista i Crkve! »O kako li si lijepa, Violaina! I kako li je lijep ovaj svijet 
gdje si ti ... Ne, moj lijepi ljiljane, ne mogu se umoriti promatrajući te u 
tvojoj slavi.« Violaina mu na to odgovara poput djevičanske duše Kristu: 
»To si ti, Jakove, najbolji na cijelome svijetu ... Uvijek će sve što je moje 


10 Prethodnik Claudelov je Corneilleov »Polyeucte« gdje također Milost na čudesan način obraća ne¬ 
vjernike. Razlika je u tome što Corneille ne posjeduje umjetnička sredstva 19. stoljeća (dramski 
impresionizam, Maeterlinckova podsvijest) i što nije participirao na unutarnjem životu Isusa Krista 
(pomoću liturgije) kao Claudel. 

biti i tvoje... Ne reci ništa. Ja od tebe ništa ne tražim. Ti si ovdje i to mi 
je dosta ... O kako li je lijep ovaj sat i drugoga ne želim ... O Jakove, reci 
također da ti se sviđam ... da sam za te najljepša žena i da ostale žene 
tebi nisu ništa ... Reci da me ti osobito ljubiš kao što najnježniji muž ljubi 
najsiromašnije biće koje mu se posve predalo ... Ja ne činim nikakvo zlo 
ljubeći te. To je volja Božja i volja moga oca ... Znaj što činiš uzimajući me 
za ženu. Dopusti da ti to kažem posve ponizno, gospodaru Jacque, koji ćeš 
primiti moju dušu i moje tijelo iz ruku Božjih i očevih koji su ih stvorili ... 
Svjedokom našega braka nije nikakav čovjek već Gospod, od koga samoga 
smo primili sve u leno, koji se zove Svemogući i Bog Vojski.« Jacques ne 
može posve razumjeti ovu svetu dušu jer »ja niti sam klerik, niti monah 
niti blažen ... Nitko ne može od mene tražiti da razumijem što je iznad 
mene i zašto su se ove svete žene (jednoga ženskog samostana) uzidale 
tamo gore u onome golubinjaku. Neka bude nebo anđelima, a zemlja lju¬ 
dima. Jer žito posve samo ne raste i zato je potreban dobar ratar«. Violai- 
na, uvjerivši se ipak o njegovoj posve prirodnoj i iskrenoj ljubavi, odlučila 
je s Kristom trpjeti. Bog ju je naime obdario gubom. Bol je posebna Božja 
milost, tako ona rezonira i odlučuje se primiti poziv trpljenja. »Pusti me! 
Za nas dvoje ne postoji obveza, već samo vjera i milosrđe. Zašto me hoćeš 
ženiti? Zašto hoćeš uzeti za ženu onu koja pripada Bogu samome? Božja 
ruka je na meni i ti mi ne možeš braniti, Jacques! Mi ne ćemo biti muž i 
žena na ovome svijetu.« On upravo ne zna o čemu se radi, ali naslućuje 
da Violaina ima mnogo viši poziv nego što je materinstvo. 11 »O Violaina, 
kako li si divna sada«, tužno kliče on, »a ipak me obuzima neki strah i ja 
te vidim u ovome odijelu što me straši! Jer to nije nakit žene već odijelo 
žreca na oltaru onoga koji pomaže svećeniku ... Ah ne okreći k meni to lice 
koje više ne pripada ovome svijetu. Jao, to nije više moja draga Violaina!« 
Ona mu napokon otkrije tajnu i on u očaju pomisli da je zgriješila s Pierre 
de Craonom. Vodi ju na osamljeno mjesto gdje započinje svoj mučenički 
život. Njezina duša roni u mističko carstvo, a njezino tijelo trune. 

Radnja se živahno nastavlja. Prošlo je već osam godina i ona je oslije¬ 
pila. Pierre de Craon gradi katedralu u Reimsu, a Ivana d’Arc je u povije¬ 
snoj pozadini. »Dan je na izmaku. Snijeg je na zemlji i nebo je snježno. - 

Badnjak. 12 Claudel nam ponovno dočarava pred očima jednu tipičnu 
sliku srednjega vijeka prikazujući na pozornici radnike koji sudjeluju kod 


11 Posve je obratan slučaj u malome francuskom epu iz XII. vijeka »Vie de Saint Alexis«, što ga je 
nedavno dramatizirao g. Henri Gheon (»Le Pauvre sous l’escalier«, daje se u Theatre du Vieux 
Colombier u Parizu). 

12 Ovo je povijesno netočno jer je sv. Ivana d’Arc okrunila Karla VII. već 17. VII. 1429, a ne o Božiću, 
kako to čini Claudel s namjerom da potencira efekt čuda podavši mu pozadinu božične liturgije. 

gradnje katedrale. 13 Ovi priprosti ljudi govore o suvremenoj političkoj si¬ 
tuaciji, o pastirici iz Domremya i njezinom crnom konju (Ivana d’Arc), 
ali među njima se ističe učenjak Pierre de Craona koji iznosi misli svoga 
učitelja. Evo npr. kako on tumači ulogu šarenili prozora na katedrali: »Nji¬ 
hova šarolika svjetlost pretvara naša blatna tjelesa u tjelesa slave« - kako 
veli sv. Pavao. Mislite li, o ljudi, da je tijelo bilo indiferentno starcu Noi 
kad je stvorio svoju lađu? Zar je indiferentan broj koraka od vrata do žr¬ 
tvenika i visina do koje je oku dopušteno pridići se? Zar je indiferentan 
broj duša koji može stati u dvije polovine Crkve? Da, zaista, poganski je 
umjetnik činio sve izvana, njemu su omjeri bili indiferentni, ali mi, kr¬ 
šćanski umjetnici, činimo sve iznutra, kao pčele. Jer kao 
što duša stvara za tijelo (ništa nije nepomično, sve živi), tako je sve 
što mi radimo, očitovanje hvale Tvorcu. U blizini 
ove družine radnika stanuje slijepa Violaina, a Mara, njezina sestra kojoj 
je umrlo dijete, dolazi, zahtijevajući od sestre da joj ga uskrisi. Ta čemu 
joj svetost, kad joj ne može pomoći? Violaina se svim silama opire u ovoj 
vrlo živoj dramskoj sceni gdje joj Mara predbacuje da je Pierre de Craonu 
žrtvovala tijelo i dušu. 

Claudel se ovdje usuđuje uzdići pod vrletne vrhunce analize svetosti. 
On je pokušao psihološki analizirati djelovanje Milosti i tako motivirati 
čudo na pozornici (deus ex machina kršćanske drame!) Evo što Violaina 
govori: »I ja sam poznavala radost prije osam godina (kad je slavila zaruke) 
i moje je srce bilo zaneseno tako da sam ludo tražila od Boga, jao!, da traje 
i nikada ne prestane! I Bog me je na čudan način uslišao! Zar će moja guba 
ozdraviti? Nikada dok bude na meni i komadićak smrtnoga tijela trunuo. 
Zar će ljubav u moru srca ozdraviti? Nikada dok bude postojala besmrtna 
duša koja će je hraniti ... Nemoj zavidi ti radi ovoga (mističkog) svijeta 
izgorjelomu tvorenju koje je u nj potpuno utopljeno i po kome ono može 
u sebe zaroniti ... I da ti provedeš barem jednu noć u mome tijelu, ti ne bi 
rekla da ova vatra nema topline. - Muž je svećenik, ali ženi nije zabranjeno 
biti žrtvom. Bog je škrt i ne dopušta, da bude ijedno stvorenje zapaljeno, 
a da pri tome malo nečistoće ne izgori« (str. 134.-135.). Od svoje vlastite 
boli prelazi ona na opću bol koja je Crkvu u ono doba snašla. Ona posveću¬ 
je svoje trpljenje preporodu čovječanstva. »I zaista je nesreća našega doba 
velika. Kršćani nemaju više oca. Oni gledaju i ne znaju više gdje je kralj, 
gdje je papa. Evo zašto djeluje tijelo moje raspada- 


13 Stare kronike govore o radnicima kako nisu bili pripušteni tomu svetom poslu, ako se ne bi barem 
jednom nedjeljno ispovjedili i javno jedan drugome oprostili uvrede, jer je bila posebna sreća sudjelo¬ 
vati kod gradnje Božjega stana. Isto tako stare francuske junačke pjesme često spominju kako su veliki 
vojskovođe ostavljali sve časti da mogu obavljati najpriprostije pokore kod gradnje katedrala. 

jući se za kršćanstvo. Moćno je trpljenje kad je 
ono isto tako hotimično kao i grijeh. 

Dospjeli smo do središta tragedije. Problem boli je posve metafizički 
shvaćen. - Gdje je grijeh, tamo je i trpljenje, a gdje je hotimično trpljenje 
jednoga uda u zajednici s glavom mističnoga tijela Isusom Kristom, tamo 
često Bog poklanja griješnicima Milost oproštenja. Milost na taj način po¬ 
staje jednim velikim čimbenikom u kršćanskoj drami i time je učinjen 
velik korak k dubljem shvaćanju umjetnosti. 

U vrlo živahnomu dijalogu Mara narine Violaini leš svoga djeteta, no 
ubrzo ih prekine zvonjava ponoćke. Mara čita Violaini božični oficij, a ona 
zaroni u kontemplaciju i začuje kako anđeli pjevaju božične korove: »Ho- 
die nobis de coelo pax vera descendit, hodie per totum mundum melliflui 
facti sunt coeli...« Pomoću liturgije zaroni ona tako u Isusa Krista da joj 
On usliša molitvu i Marino dijete oživi. »Oči djeteta bijahu crne, a sada 
postadoše plave kao što su tvoje, Violaina« (str. 155.). Mara opazi, osim 
toga, kap mlijeka na usnama oživjelog djeteta. »Bog sam, a s Bogom vjera i 
očaj majke« oživjeli su dijete i osim toga pomisao da je to dijete dijete nje¬ 
zinoga nesuđenog zaručnika, njezino vlastito nesuđeno dijete. Da čovjek 
stvori sebi sliku ove scene, valja je proživjeti u cjelini. Evo kako Violaina 
retrospektivno analizira proces čuda. »O Jacques, samo tebi ću ispripovje- 
diti ovaj veliki misterij. Istina je da se moje srce zgrčilo kad sam osjetila 
ovo mrtvo tijelo na mome tijelu - dijete tvoga tijela... Kao da je željezo 
probolo moju dušu! Evo dakle, što držim u svome naručju kao dar Bad¬ 
njaka i sve što je preostalo od našega koljena: jedno mrtvo dijete! I ja sam 
slušala Maru kako čita Oficij ove svete noći. I mišljah na malo Djetešce 
što nam bi dano, mišljah na evanđelje Radosti. Ah, ne reci da ne poznajem 
ništa što je tvoje! Ne reci da ja ne znam što znači trpjeti radi tebe! Ni da 
ja ne poznajem nastojanje i podjelu žene koja daje život. - Ja znam da je 
ono bilo mrtvo i najednom osjetih glavu kako se miče. I život je poletio 
iz mene najedanput u jednome mahu i moje je usmrćeno tijelo procvalo! 
- Ah, ja znam što su ona mala slijepa usta koja traže i ovi nemilosrdni zu- 
bići« (str. 173.). Claudel nam se eto, usudio sugerirati akciju čuda i morali 
bismo upitati kakvoga čudotvorca je li unutarnji proces toga akta ispravan. 
Možemo ustvrditi da stanje Violainine duše posve odgovara Kristovim ri¬ 
ječima: »Ako ostanete u meni i riječi moje u vama ostaju: štogod zaželite, 
ištite i dat će vam se.« (Iv. XV 7.). Osobito potpuno proživljavanje božič¬ 
ne liturgije ima tu sugestivnu moć ucijepiti nam u dušu djelomičnu spo¬ 
znaju unutarnjega života Isusa Krista. Prema tome, Claudel je upotrijebio 
najbolje sredstvo da na pozornici opravda čudo. - 

Približavamo se kraju misterija. Jacques, koji je kroz osam godina 
bračnoga života s Marom neprestano mislio na Violainu, nije ništa dočuo 

o tome čudu. Marina se zavist nije utišala i ona mora uništiti suparnicu, 
Violainu. Došulja se do njezinoga skloništa i strmoglavi je u jedan pje¬ 
ščanik, potpuno uvjerena kako ju je usmrtila. Pierre de Craon, koji je na 
čudesan način ozdravio, nalazi je tamo i donosi u očev dom da ondje umre. 
Jacques se uvjeri da je Violaina nevina žrtva 14 koja je okajala njegovu za- 
sljepljenost. Odsada će moći posve ispuniti svoju ratarsku misiju i živjeti 
s Marom »jer to je sve, što se od tebe traži ... tebi nitko nije obećao sre¬ 
ću ... Ti moraš posjedovati snagu i stvarati djela, tebi potrebna određena 
dužnost i uzvišen čin«, (str. 175.). Da je Violaina ostala na životu, on bi 
se uvijek kolebao između bračne dužnosti i ljubavi Violaine i nikada ne bi 
izvršio zadaću koja mu je dana na ovoj zemlji. Ona umire radosna, poput 
svetice govoreći: »Kako li je divno živjeti! I kako li je svesilna slava Božja! 
Ali kako li je također dobro umrijeti! I sve je sasvim svršeno i nas malo 
pomalo pokriva tama, kao kakva mračna sjena« (str. 178.). Otac Anne 
Vercors se vraća te osim majke, koja je također umrla i Violaine, svi su 
na okupu i sve je preporodila Milost što ju je Violaina zaslužila. Štoviše i 
demonska Mara se obratila. »O Jacques, ja nisam više ista. U meni kao da 
je nešto prestalo. Ne boj se! Prema svemu tome sam ravnodušna. Nešto 
je slomljeno u meni i ja ostajem bez snage, kao udovica bez djece.« Anne 
Vercors, koji je iz kršćanskoga idealizma otišao u Palestinu, osjeća moralnu 
nadmoć svoje kćeri: »Ali moja je mala kćerka Violaina bila mudrija. - Zar 
je svrha života da se živi? Zar će noge djece Božje biti uvijek privezane 
uz ovu jadnu zemlju? Ne radi se o tome da se živi, već da se umre i ne 
da se teše križ, već da se na nj popnemo i damo smiješeći 
se, sve što posjedujemo« (str. 195.). Što vrijedi cijeli svijet 
s obzirom na život? I što vrijedi život, osim da se pokloni? I zašto razbi¬ 
jati glavu, kad je lako slušati? - I tako je Violaina bila u isti mah spremna 
slijediti ruku koja je prihvatila njezinu« 15 (str. 196.). Svi su preporođeni. 
Res publica christiana je uspostavljena! Izabran je novi papa, a francuski 
kralj je okrunjen u Reimsu. Pierre de Craon nema više putenih napasti, a 
Jacques Hury može svjesno nastaviti s Marom teški ratarski život. Stari 
Anne Vercors ostat će na njihovome ognjištu i spremat će se na put u 
vječni život. Djelo završava zvonjavom koja poziva vjernike na sv. pričest. 

IV. 

Cijela tragedija koncentrično je grupirana oko glavnoga lica, Violaine. 
Već 1892. napisao je g. Claudel dramu La Jeune Fille Violaine i tek dva¬ 
deset godina nakon toga dobila je ona današnji oblik. Violaina je heroj 

14 Motiv Parsifala. 

15 Ovih nekoliko riječi markantno izražava pjesnikov unutarnji život koji se dotiče sfera svetosti! 


82 



evanđeoske poslušnosti. Ona je nosilac glavne ideje. Otac Tonquedec kaže 
u svojoj studiji o Claudelu da je autor uspio analizirati »psihologiju pot¬ 
pune žrtve«. Sto nam on ovdje prikazuje, nije neutralna žrtva koju je ona 
podnijela da zadovolji nekoj apstraktnoj dužnosti. To je kršćanska žrtva 
uzvišena pred Križem i u imitaciji Isusa Krista« (str. 55.). Iako je psiholo¬ 
gija svetosti jedan od najtežih problema za kršćanskoga umjetnika jer se 
od njega traži svetost da je uzmogne razumjeti, ipak je Claudel u ovomu 
slučaju ispunio svoju zadaću. Geslo Violainine svetosti kao da su Marijine 
riječi: »Evo službenice Gospodnje, neka mi bude po Riječi tvojoj« i od 
početka pa do kraja ona ostaje posve vjerna ovoj misiji. Claudel je zasigur¬ 
no i pomišljao na odgovor Bi. Djevice Marije nazvavši i sam ovaj misterij 
»annonce faite a Marie«. 16 To je shvaćanje većine francuskih kritičara. 17 - 
Ona trpi, jer to Bog od nje traži. Ona živi u epohi dekadencije. To je doba 
triju papa i nesreće Francuske i »zato evo, moje tijelo, raspadajući se, dje¬ 
luje za kršćanstvo. Moćno je trpljenje kad je hotimično kao i grijeh«. Ona 
je svojom žrtvom obratila Maru i Pierre de Craona i u zajednici s mnogima 
pridonijela je obnovi kršćanstva. »Ali kralj i papa ponovno su dani Francu¬ 
skoj i čovječanstvu. Shizme nestaje i ponovno se izdiže nad sve ljude Prije¬ 
stolja« (str. 194.) i narodi cijeloga svijeta poštuju autoritet rimskoga pape 
koji je u znak opće radosti odredio »ukidanje svih dugova, oslobođenje 
zarobljenika, obustavu rata ...« (str. 194.). Time je ova tragedija dignuta 
na viši stupanj te postaje predstavnicom jedne velike epohe. Osim toga, 
ona je prva uspjela umjetnička i dramska ilustracija dogme o Općinstvu 
svetih. 18 Žrtvama pojedinaca (Violaine, njezinoga oca, križara i poklonika) 
uspjelo je uspostaviti poremećen crkvenopolitički poredak čovječanstva i 
uništiti zloću pojedinaca. Tragična krivnja nije u tomu slučaju na Violaini 
već na njezinoj okolini koja - ne izuzevši ni Jacquesa - ju je voljela »kao 
što se voli slatka zvijer, lijepi cvijet« (motiv Ibsenove Norel), ali koja nije 
cijenila njezinu veliku dušu. 


16 Jedan francuski kritičar (v. Revue critique od 10. siječnja 1913.) drži da naslov Annonce faite a 
Marie označuje novi poredak u čovječanstvu koji je nastao Kristovim dolaskom i koji je prema tome 
stvorio Violainu i druge slične heroje ( LAnnonce faite a Marie, c’est l’Angelus, et c’est aussi la re- 
demption, l’entree du Sauveur chez les hommes, le point du jour de la grace, le premier rayon duquel 
partent tous les autres dans la suite de siecles«). 

17 Nedavno je pisao o tome g. Rene Salome u »Revue des Jeunes«: »Violaini Gospod daje moć i život 
ljubeći je kao pokorno i ponizno dijete jer, kao što Marija koja blago odgovara izvanrednomu navje- 
štenju anđela: »Ecce ancilla Domini«, isto tako Violaina, blago, bez mrmljanja, bez oklijevanja, drage 
volje i radosno izvršava ono što Bog traži od njezine ljubavi«. 

18 Podsjećam na ove dvije stavke katekizma: Stavak o općinstvu svetih (Communio sanctorum) pou¬ 
čava nas da su duhovna dobra Crkve zajednička svim njezinim članovima koji su međusobno povezani 
kao članovi jednoga te istoga tijela. Zatim vjernici, koji su na zemlji, povezani su međusobno (sont en 
communion entre eux), jer milosti što ih svaki vjernik dobiva i dobra djela što ih čini, koristi svim 
ostalima. (Violaina!) 

Konvencionalna shema tragedije je kristijanizirana. Nosilac tragične 
krivnje ne mora u tragediji stradati, već nevina žrtva može na natprirodan 
način uništiti posljedice grijeha. (Dalekih li perspektiva što ih ovo djelo 
otvara za razvoj umjetnosti!) 

I ako možemo u djelu ustanoviti utjecaj Maeterlincka (izrabljivanje 
podsvijesti, aluzije na Plavu pticu, Slijepac na pozornici), Ibsena, a možda 
i G. Hauptmanna, ipak je cijelo djelo lirska ekspresija Claudelove duše. 
Upozorili smo već na analogiju unutarnjega života Violaine i Claudela. 
Anne Vercors personificira pjesnikov osjećaj Božje prisutnosti i njegovu 
franjevačku ljubav prema prirodi. Pierre de Craon i njegov naučnik iznose 
naprotiv njegov umjetnički c r e d o . »Ja radim iznutra i vidim sa svih 
strana, kako se sve u isti mah diže! ... Ništa nije za me preduboko. Moji 
bunari prodiru do vodenih žila. Ništa nije previsoko tornju koji se diže 
pod nebo i otimlje Bogu grom! Pierre de Craon će umrijeti, ali će deset 
djevica, njegovih kćeri, ostati poput lađe udovice u kojoj se bez prestanka 
obnavlja brašno i sveta mjera ulja i vina. O kako li je teret njegovoga sveu¬ 
kupnog djela nešto pravedno i lijepo! Kako li je vjeran i kako čuva ideju ...« 
(str. 198.). Genij inspiracije je za nj bila djevojka (Violaina) i zato će nje¬ 
zin kip postaviti na vrh jedne crkve: »Tako ću na vrh, usred neba postaviti 
drugu Justiciju, Violainu gubavu i glorificiranu, Violainu slijepu na koju 
svi upraviše poglede. - I ja ću je prikazati povezanih očiju s prekriženim 
rukama na prsima, kao klas napola obavit košuljicom.« 19 Umjetnik ima 
nadalje znatnu ulogu u društvu, ali on mora djelovati u skladu s ostalim 
staležima. Po pjesnikovomu shvaćanju svi zanati su proširena liturgija, a 
napose znatan položaj zauzima ratar jer on daje brašno za presv. euhari¬ 
stiju. Ali što je ratar bez graditelja? »O rataru, tvoj je posao dovršen. Vidi 
prazno polje, vidi obranu žetvu i već plug ponovno zalazi u strnište! A što 
si ti započeo, moram ja dovršiti. - Kao što ti otvaraš brazdu, ja dubem ka¬ 
men, ja pripravljam svetohranište. I kao što ti ne možeš učiniti da sazrije 
žetva, već sunce, isto čini i Milost. I ništa ne će postati klasom, ako ne izi¬ 
đe iz sjemena. I zaista, Justicija je lijepa. Ali koliko li je ljepše plodno drvo 
čovječanstva, kojemu snagu ulijeva euharistijski sok« (str. 201.). Važno je 
spomenuti da su glavne ličnosti kroz cijelu radnju prožete osjećajem da su 
na zemlji samo putnici i valja im napokon otići. Taj ugođaj, ta utrnulost u 
more misterija i taj osjećaj neprestane ovisnosti od Providnosti koja ravna 
i najsitnijim činima i slučajevima, posve prirodno zamjenjuje i nadmašuje 
fatum grčke drame. 


19 Dokaz kako sveci djeluju na razvoj likovne umjetnosti! 

V. 


Ova drama otvara, kako evo vidimo, posve nove vidike u razvoju kr¬ 
šćanske drame. Ona se osim toga nadovezuje na tradiciju srednjovjekov¬ 
nih misterija i popravlja što su francuski klasici pod dojmom renesanse 
pokvarili. Valja samo usporediti ovo djelo s Corneillovim Polyeuctom da 
se uvjerimo kako je katolički pjesnik 17. stoljeća posve racionalistički vje¬ 
rovao. I mučeništvo Polyeucta na natprirodan način obraća grješnike, ali 
mi to vidimo, a ne osjećamo. Sedamnaesto stoljeće udaljilo se od liturgije i 
nije htjelo aplicirati kršćanstvo na cijeli život i radi toga nije moglo osjetiti 
djelovanje Milosti u ljudima i djelovanje Boga u cijelomu stvorenom svije¬ 
tu. Claudel je svladao poganski racionalizam svoga prethodnika jer njegov 
katolicizam ima mnoge oznake svetosti. Osim toga je imao na raspolaganje 
i umjetnička sredstva, kako to već naglasismo, koje klasici ne poznavahu. 

Teško je sada već prosuditi, hoće li se ovo djelo u današnjemu obliku 
održati na pozornici, jer uza svu veličinu možemo opaziti i mnoge nedo¬ 
statke. Tako radnja mjestimice zaostaje i jedino nas divni zborovi i lijep 
scenarij donekle privlače da to ne opazimo. Najveći je nedostatak u načinu 
upotrebe čuda. Iako je Francuska zemlja čudesa, ipak je motivacija čuda u 
ovoj tragediji donekle u protuslovlju s karakterom Violaine. Claudel nije 
htio u Violaini prikazati svetački tip par excellence koji se posve otkida od 
svijeta i poput sv. Franje Ksaverskoga ili drugih uskrisuje mrtvace tako reći 
posve prirodno. Ona još na samrti ljubi senzualnom ljubavi Jacquesa. Mi 
bismo nakon čuda koje pretpostavlja (barem ja tako mislim) dosta visok 
stupanj svetosti, očekivali da će ljubav prema Jacquesu stupiti posve u 
pozadinu. S potpunim pravom veli g. M. de Mondadon (Etudes 1913.): 
»Ako je ona sveta, čovjek bi mislio da Violaina s tih visina ne će više ni za 
čime žaliti. Kad se duša jednom riješila i predala, samoljublje je, ako nije 
posve nestalo, nazočno samo u najmanjoj mjeri. Kako je moguće da je uoči 
smrti ova herojska žena još tako puna ženske slabosti, srce još ispunjeno 
jadnom ljubavlju iz prošlosti da traži užitak zadnjega očitovanja ljubavi. 
Milost ne trpi kompromis. Da je psihologija g. Claudela bila 
pažljivija, bila bi izmakla tomu slomu u ovoj osobi.« Držim da Violaina nije 
zatražila na samrti očitovanje ljubavi i da se boja očiju uskrsla djeteta nije 
promijenila, dramatski proces bi bio posve prirodan. Iz ove pogrješke, a i 
nekih drugih, vidimo kako se Claudel svim silama nastoji istrgnuti ispod 
jarma suvremene dramatske tradicije i nadovezati se na misterije srednje¬ 
ga vijeka. Kasniji kršćanski pjesnik će po svoj prilici tu teškoću prebroditi 
i udovoljiti našim zahtjevima u tome pogledu. I ako dubina Claudelovoga 
unutarnjeg života daje djelu svu veličinu, ipak ni stil ni ritam nemaju onu 
sugestivnu moć francuskih klasika i simbolika. Uza sve ove nedostatke 

ovaj misterij ostavlja trajan dojam u gledatelju«. U trenutcima beznadnoga 
trpljenja stane nam u duši drhtati lik Violaine mučenice. U svako doba 
možemo otvoriti tu knjigu i naći ćemo nešto što odgovara našemu unu¬ 
tarnjem životu. U tome i jest umjetnina! Katolicizam je od prosječnoga 
pjesnika, što je bio Claudel prije obraćenja, stvorio velikoga umjetnika! 
Zato s punim pravom ocjenjuje g. Tonquedec Claudelova djela ovako: »Mi 
u njima nalazimo nešto od našega vlastitog iskustva i jedan duševni život 
koji u našim dobrim časovima u nama rađa moguće i neke drhtave odlom¬ 
ke iz našega vlastitog života ili iz duše koja je bliza našoj.« 

VI . 

Annonce faite a Marie se po prvi puta prikazivala 1912. g., a zatim 
je djelo prošlo sve veće pozornice svijeta. Naredne godine je Francuska 
akademija nagradila pisca. Ove godine, u mjesecu Svibanjske Kraljice, kad 
je radosna Francuska posvuda slavila sv. Ivanu d’Arc, narod je hrlio u Co- 
medie Montaigne da prisustvuje tragediji u kojoj se govori o »Djevojci koja 
je protjerala Engleze ispod Orleansa što su ga opsjedali i koja će ih sve 
protjerati iz cijele zemlje«. 20 

Pri koncu ćemo se ukratko osvrnuti na sud francuske kritike koja 
je ovo djelo zanosno pozdravila. Evo npr. što čitamo u Matinu od 29. 
prosinca 1912.: »Čudno je da je takvo djelo moglo niknuti u naše doba. 
Ovo kao da pripada jednoj davno zaboravljenoj umjetnosti, kao npr. onoj 
što je rađala katedrale... To je zaista misterij koji pokazuje, s posve jed¬ 
nostavnom radnjom, sukob ljudskih sila. Ovo djelo uzima od drame samo 
simbolizam da tako uzmogne prikazati nevinu samilost, žrtvu, svetost i 
čudo te Milost koja je posve nejednako podijeljena među ljudima; i napo¬ 
kon ono pokazuje veze ljubavi kojima su povezani vjernici.« (Communio 
sanctorum). Dnevnik Figaro (24. prosinca 1912.) uspoređuje ovu dramu 
sa šarenim gotičkim prozorom što ga je stvorio i ukrasio istinski svetac. 
Poznati kritičar g. Henri Massy bio je tako ushićen (Opinion 29. prosin¬ 
ca 1912.) da je za vrijeme predstave posve nehotice uvijek pomišljao na 
Eshila i Shakespearea. Svoju kritiku završava riječima: »Zaista, unutarnja 
sila ovoga pjesnika osvojila je i one gledatelje koji ne zamjećuju odnose iz¬ 
među principa katoličke vjere i divote ovoga kompleksa lirske umjetnosti. 
U ovoj ih je drami osvojilo čovječanstvo koje trpi, sva patetska veličina, 
a i sama forma ukoliko je dramatska. Neizreciva emocija gušila je cijelu 
dvoranu i posvuda je vladao pobožni mir. Ova tragedija ljubavi ispunila je 
dušu gledaoca s neizrecivo mnogo velikih i dubokih problema.« 

20 Govorilo se da zagrebačko kazalište kani prikazati ovo djelo. Mi to od srca želimo jer smo uvjereni 
kako djela prožeta vjerskom inspiracijom najbolje odgovaraju duhu hrvatskoga naroda. 

FRANCUSKI KATOLIČKI 
NATURALISTIČKI ROMAN 

Emile Baumann - L'Immole 1 
LUČ, Zagreb, 31. X. 1922., god. XVIII, br. 1-2, str. 28-30 


Donoseći prikaz ovoga djela nipošto ne namjeravamo braniti knji¬ 
ževnu struju Zole, Goncourta, Ibsena etc... Autor Immolea, odgojen u 
generaciji koja je čitala naturaliste, poslužio se samo njihovom metodom, 
njihovom tehnikom da prikaže sub specie aeternitatis razne socijalne i re¬ 
ligiozne probleme. Ukoliko je uspio, razabrat ćemo tijekom analize ovoga 
romana. No, budući je kod nas ovo djelo još nepoznato, trebamo podati 
njegov sadržaj u ponajglavnijim crtama. 

Sadržaj 

U Lyonu živi Daniel Rovere, student prava, s ocem i majkom. Mati 
boluje od koštane sušice, a otac, pravi birokrat, ne misli mnogo na svoju 
obitelj. Jednoga dana Daniel i mati dočuju da im se otac utopio. Učinio 
je samoubojstvo jer nije mogao namaknuti dvadeset i pet tisuća franaka. 

Koje li trpljenje za preostale?! Što će biti s dušom njihova oca? Daniel 
je spreman žrtvovati se za spas očeve duše. Providnost je mogla predvi¬ 
djeti, to su njegove misli, njegovu svojevoljnu žrtvu i po svome milosrđu 
spasiti nesretnoga oca. No, mladost i strast zavedu Daniela. Podlegne jed¬ 
noj strastvenoj djevojci i doskora sazna kako se njegov otac zbog nje ubio. 
Prekine s njome i zaposli se kao učitelj u jednoj isusovačkoj gimnaziji. 
Hoće sav svoj život posvetiti kršćanskome preporodu radničke klase. Za¬ 
lazi među njih i drži im predavanja. 

Njegova je mati na umoru. Moli za čudo i bude uslišana. Posve ozdra¬ 
vi na dan Bezgrješnoga Začeća. Ta divna kršćanka posvećuje odsada sav 
svoj život karitativnoj akciji. Bezbožni učenjak, dr. Lieuvain koji ju je lije- 


1 Grasset, 1911. 

čio, nije htio povjerovati u čudo. Nakon nekoliko mjeseci njezina se bol 
povrati i ona umre. Daniel nastavlja svoj apostolski rad. Zalazi u gostionice 
i kupi oko sebe radnike. Prigodom jedne javne skupštine, koju je sazvao je¬ 
dan katolički svećenik da raspravlja sa socijalistima, skoro nastrada. Neko 
vrijeme nakon toga rulja navali, pjevajući Internacionalu, na jednu crkvu s 
namjerom da je sravni sa zemljom. Mladi pravnik je obrani; teško ranjena 
ga odnesu. Malo se oporavi, ali osta cijeloga života nesposoban za javni rad. 

Idej a djela 

U rimskome časoslovu čitamo ove riječi svetoga mučenika Ignacija 
(1. veljače, 6. lekcija): »Ja sam Kristova pšenica, neka me zubi divljih zvje- 
ri samelju, da zaista postanem čisti hljeb.« To je geslo Danielovo. Sve svoje 
želje, sve svoje ambicije zaboravlja i podaje svu svoju dušu Kristu. 

Djelo je, dakle, u neku ruku komentar onih molitava o kojima sveu¬ 
kupna Crkva razmišlja na dan prvoga veljače svake godine. Ovo razumije¬ 
vanje liturgije jedna je od karakteristika današnjih katoličkih književnika. 

Francuska u doba kulturne borbe 

Iz kratkoga sadržaja može se razabrati da se radnja odigrava u bur¬ 
no doba. Mi smo usred kulturne borbe, uoči rastave Crkve od države. 
Iako sama radnja nije nikakav povijesni dokument, ona ipak vrlo zorno 
prikazuje onu epohu. 2 Roman nam iznosi psihu raznih miljea, a što nas 
napose zanima, on donosi vrlo živ prikaz Katoličke akcije u Lyonu. Tu se 
upoznajemo s takozvanim »katoličkim« kapitalistima koji žive u izobilju i 
nemoralu. Radujemo se kad nas pisac uvodi u jednu isusovačku gimnazi¬ 
ju ili u jedan dominikanski samostan ili kad gledamo kako jedan župnik 
svoje nove cipele daje jednoj siromašnoj babi. U salonu jedne požrtvovne 
katolkinje također se upoznajemo s jednim elegantnim svećenikom koji je 
izgubio sav smisao za asketski život i baveći se estetikom, želi igrati ulogu 
u društvu. Slika tadašnje Francuske ne bi bila potpuna da nam g. Baumann 
nije prikazao u dr. Lieuvainu tip modernoga znanstvenika, koji svu svo¬ 
ju egzistenciju posvećuje znanosti, a ne vjeruje pak u ništa. Kao svjedok 
čuda, ne će se poniziti i povjerovati, a na smrtnoj postelji traži revolver 
da si skrati trenutke trpljenja. On je predstavnik intelektualnoga ateizma. 
Njegov pandan su bešćutne socijalističke mase koje, opojene lažnim fraza¬ 
ma, poput kakve bijesne rijeke, sve ruše pred sobom. U središtu je jedna 


2 Huysmansov »Oblat« se odigrava u isto doba. 

divna katolička obitelj koja sve svoje trpljenje prinosi na Božji oltar. Njihov 
religiozni mentalitet je tipičan za francusku vjersku dušu. 

Francuska vjerska duša 

Ne ćemo analizirati one elemente francuskoga vjerskog mentaliteta 
koji odgovaraju našemu (npr. karitativno!). Zadržat ćemo se pri onima 
koji su jače razvijeni kod Francuza i koje susrećemo u novoj francuskoj 
književnosti. Tri elementa katoličke psihe kao tri dragulja krase dušu Ma- 
dame Rovere i njezinoga sina Daniela. 

Nakon očeve smrti - već smo to istaknuli - čistilište i pakao postaju 
za njih stvarnost. Njihove misli su neprestano kod onoga kojega su voljeli 
dok je boravio na zemlji. Koliko li trpi njihov otac! Mati i sin trpe s njim; 
oni realno osjećaju njegove boli i u mašti im lebde najužasnije scene iz 
onozemnoga života. To proživljavanje čistilišta nije za njih samo intelektu¬ 
alno, ono prouzrokuje stvarne boli. 3 Daniel i njegova mati nalaze utjehu u 
tome što mogu spasiti dušu svoga hranitelja. Radosno žrtvuju svoj život, 
ne samo za njegov spas, nego za sve duše koje su u tmini. Čitatelji Hrvat¬ 
ske prosvjete će se sjetiti daje ovaj motiv »substitucije« središnji čimbenik 
u Claudelovoj Annonce faite a Marie, a Huysmans mu se u En Route ne 
može nadiviti. 4 S tim je u uskoj vezi dublje shvaćanje kontemplativnoga 
života i veliko štovanje kontemplativnih redova. 

Ali što stranca najviše dira, to je mnoštvo javnih i privatnih čudesa 
koja se neprestano zbivaju u Francuskoj. Teško je naći kakvo moderno 
književno djelo u kojemu ne bi bilo govora o Lurdu. Osim drastičnoga 
Huysmansovog opisa Lurdske gomile, govori o Lurdu Francis Jammes, Psi- 
chari i drugi. Madame de Rovere obavlja devetnicu i moli blaženu Gospu 
da je usliša i ona zaista ozdravi. Mi prisustvujemo toj sceni koja je opisana 
na vrlo realističan način. Baumann je prilično uspio - kao i Jammes u 
Ozeronskom župniku - sugerirati nam taj dolazak vječne, velike, dobre Bi. 
Djevice Marije među sićušne ljude koji su duboko dirnuti tim posredova¬ 
njem vječne sile među prolaznim crvićima. Osim toga se ovo ozdravljenje 


3 Upozoriti valja da je ova komunikacija s dušama koje trpe u čistilištu neiscrpno vrelo inspiracije za 
svakog kršćanskog pjesnika. (Lirske teme!) Daje ovo duboko shvaćanje kršćanske dogme o opstanku 
čistilišta zaista karakteristično za francusku vjersku dušu, dokaz su neki ženski redovi kojima je misija 
vojevati ovdje na zemlji za otkup duša u čistilištu. Osim toga Francuzi poštuju mrtve kao rijetko koji 
narod. 

4 In eo vero summa Dei bonitas et clementia maximis laudibus et gratiorium actionibus praedicanda 
est, qui humanae imbecillitati hoc condonavit, ut unus posset pro altero satisfacere...ita qui divina 
gratia praediti sunt, alterius nomine possunt, quod Deo debetur persolvere. (Cat, de Trente: De 
Symb.cap, XXIV, &4.) Poznato je da se na ovome principu osnivaju kontemplativni redovi (trapisti, 
benediktinci etc.) Najljepši umjetnički izraz ove vjerske istine je liturgija oblačenja (časnih sestara) (V 
Pontifikal). Vjerojatno je da je taj obred nadahnuo spomenuto Claudelovo djelo. 

zbilo na jednu svetkovinu Bi. Djevice Marije; ono je dakle liturgično. (Ovi 
razni opisi čudesa u francuskoj književnosti imaju veliku apologetsku vri¬ 
jednost: oni dokazuju da se čudesa zaista zbivaju!) 

Socijalni problem 

Komunikacija s dušama u čistilištu, zamjena i vjerovanje u čudesa 
su tri vrline francuske duše. Ali glavni junak ovoga djela, Daniel Rovere 
je praktični socijalni radnik. On zalazi u gostionice među radnike i kupi 
ih oko sebe. Ne boji se suprotstaviti se sam samcat velikoj rulji bijesnih 
socijalista. Djelo se zbiva početkom dvadesetoga stoljeća, a već je 15. svib¬ 
nja 1891. Leon XIII. izdao encikliku Rerum novarum. Mi očekujemo od 
Daniela da će on na temelju ovoga fundamentalnog djela započeti svoj 
socijalni rad. Ne, on kao da ni ne zna za veliku socijalnu struju koja teče 
u žilama Crkve; on posve individualno hoće obnoviti društvo, a zapravo 
ne zna kako. Sličan je Nježdanovima i Ruđinima, taj sin Katoličke Crkve. 
Time smo takli u živac nesocijalni francuski karakter; čemu plemenita 
požrtvovnost, kada je konačan rezultat minimalan. Ako još k tomu uzme¬ 
mo u obzir da je u godinama u kojima se odigrava ovo djelo, Association 
Catholique de la Jeunesse Frangaise razvila po cijeloj zemlji vrlo živahnu 
akciju da ostvari leonske ideje, snebivamo se pri pomisli da Daniel ni ne 
zna za opstanak ove divne organizacije (kao što ni g. Baumann ne zna način 
kojim se socijalno preporađa jedan narod.) 

Opća karakteristika Baumannovoga djela 

Razabrali smo iz naših izvoda da roman Immole prikazuje jedan dio 
francuskoga života u doba kulturne borbe i u svojim analizama donosi po¬ 
sve nehotice prikaz francuske vjerske duše. Nismo se zadržali kod mnogih 
detalja radnje, kao kod obraćenja Danielovoga prijatelja Hermesa i kod 
analize njegova prijatelja Andre Marca. Zanimljivije nam je obazreti se na 
tehniku samoga djela. Valja nam naime u nekoliko poteza pokazati zašto 
smo uvrstili E. Baumanna među katoličke naturaliste. Sto ga veže uz natu- 
raliste? Što ga od njih dijeli? 

Ovo je djelo isječak iz života. Pisac, iako katolik, posve hladnokrvno 
prikazuje grješne nagone, pad u moralno blato i zatim opisuje najsuptilnije 
scene iz religioznoga života. Na naturalizam nas podsjeća također velika 
uloga koju u djelu igra nasljednost; Daniel je, poput glavne osobe u Ibse- 
novim Sablastima nasljedno abnormalan. Njegov spolni život se vrlo lako 
uzbudi i jedino nadnaravni život svladava sve napasti. Kao zadnju natura- 
lističku karakteristiku ovoga djela navodimo manjak poezije. Iako ga s ve- 

likim zanimanjem čitamo, ne osjećamo u njemu nikakvu pjesničku dušu. 
Neprestano smo u buci velikoga grada, krećemo se među svjetiljkama, a 
blistavo sunce ne vidimo skoro nikada. 

Pisac se poslužio svim tehničkim sredstvima naturalističkoga romana 
i prikazao nam je u mutnome, bučnome i proziačkome miljeu jednoga 
velikog grada djelovanja Milosti u ljudskim dušama. Baumann je tako reći 
oteo naturalistima njihovo oruđe kojim su htjeli prikazati ljudsku zvijer; 
on je na isto tako živ način dokazao da usprkos dekadenciji koja vlada u 
velikim gradovima, nitko ne može zanijekati - a ni lažljivi naturalisti - da 
Milost djeluje i u industrijskim središtima. 

EGZOTIČNI ROMAN U FRANCUSKOJ 

Ernest Psichari - Le Voyage du Centurion 
(Put evanđeoskoga satnika) 1 


LUČ, Zagreb, 15. III. 1922., br. 5, str. 131-136 


Suvremeni egzotični roman izražava nemir moderne duše. Najpozna¬ 
tiji predstavnik te književne vrste je Pierre Loti koji je u djelima 
kao Desertet Jerusalem idr. iznio svoje vjerske poteškoće. 
Najbolji katolički egzotični roman je djelo: Put evanđeoskoga 
satnika odErnesta Psichari a. 

Život poručnika Psicharia: Rodio se 1873. godine. Njegova je mati kći 
Ernesta Renana. (Važno nam je to istaknuti.) Bilo mu je devet go¬ 
dina kad mu je djed umro. Sjećao ga se dobro i brižljivo je proučavao njegova 
djela. - Odgojen je dakle u posve ateističkome elegantnom miljeu. U okolini 
u kojoj je proveo djetinjstvo nitko nije znao za posljedice istočnoga grijeha. 
- Po naravi je žestok i povjerljiv. Katkada čita De Imitatione. Račine i 
Baudelaire su mu najdraži pjesnici. Griješio je spolno poput ostale 
mladeži one generacije. Proživljava grozne krize i stupa u francusku vojsku 
jer je osjetio olakšicu u akciji. Zavoli vojnički stalež i počne pisati djela u 
kojima iznosi svoje misli o zadaći vojske. Otputuje u kolonije u Mauretaniju 
i boraveći 3 pune godine u saharskoj pustinji, daleko od svakoga kontakta s 
civilizacijom, obraća se na katolicizam. Vrativši se u domovinu, Renanov unuk 
hoće okajati grijehe svoga djeda. 2 (Tipično za francusko shvaćanje vjere!) Stu¬ 
pa u Treći red svetoga Dominika s namjerom da postane svećenik toga reda. 
Svjetski rat buknu. Pogine 22. kolovoza 1914. u Belgiji braneći svoje topove; 
oko ruke mu je bila ovijena krunica. 

Analiza njegova djela. Djelo nema skoro nikakve radnje. Pisac pri¬ 
povijeda povijest svoje vlastite duše koja iz tmine polako dolazi do svjetla. 


1 Pariš 1916., L.Conard. - A. M. Goichon. E. Psichari (Revue des Jeunes, 1922). 

2 Psichari je bio posve uvjeren da se je Renan prije smrti pokajao, samo što nije imao odvažnost to 
javno priznati. 


92 



Morat ćemo se zato zadržati pri analizi psihološke evolucije. Čar i veličina 
djela leži u tome što je ono jedan istiniti dokument: jedna divna autoanali- 
za djelovanja Milosti u duši jednoga čovjeka. 3 P. Bourget poradi toga 
uspoređuje ovu knjigu s najljepšim djelima francuske mističke književno¬ 
sti (npr. s Pascalovim Mystere de Jesus). 

Tri glavna problema: Maxence - glavni junak - je satnik. Na čelu 
jednoga vojničkog odjela polazi iz Senegala i kreće s vojskom na sjever. Lijepo 
je opisana ova ekspedicija: natovarene deve, pješaci, strojne puške na konji¬ 
ma, kola s opskrbom itd. Kroz mjesece putuju i prodiru u pustinju koja se 
katkada poput mora pmža pred njima. Katkad opet koja gora uskrsne pred 
njima. Zamislite si to veliko carstvo gdje susreću nomadska arapska plemena. 

Maxence je na čelu jednoga francuskog vojničkog odjela i počinje 
razmišljati. S kojim on pravom pripaja Francuskoj nove teritorije? Zašto je 
on uopće vojnik? Svaka akcija mora imati svoje mističko značenje!? Koje 
je mističko značenje vojske? A domovine koja ga ovamo šalje? On, koji ne 
vjeruje u ništa, s kojim pravom on kažnjava Muslimane koji mu se opiru? 
Sta ga dijeli od njih? Kršćanstvo?! Njega koji ne vjeruje!? Tri problema ga 
muče u pustinji: što je vojska, što je domovina, što je Crkva? Zadnji pro¬ 
blem je najvažniji. Kada ovaj riješi, nestaje svaka tajna. 

Psichari u pustinji nalazi Boga. Autoanaliza je bitni dio ove knjige. 
Pisana je lakim bistrim stilom u kojemu se zrcali divna duša Psicharia. 
Razni elementi vode ga k Bogu. Najhitniji su Samoća i Sukob s musliman¬ 
skom kulturom. 

Samoća: »O svi vi koje muči jedno nepoznato zlo, koji ste izmučeni 
i izmoždeni, pobjegnite iz gradova i njihovih laži. Hitajte u neobrađene 
zemlje koje kao da se još dime jer su netom izišle iz ruku Tvorčevih...« U 
samoći »duša nije zaglušena svjetskom bukom i može se izmjeriti koliko 
sama vrijedi. Ona iznemože pod neizmjernom strpljivosti noći...« »Daleko 
od napretka, Maxence se osjeća u težištu moralnoga sustava i on se pod¬ 
vrgava njegovomu zakonu s istom lakoćom kojom zvijezde u svemiru hite 
označenim stazama.« »I mladić koji u svojoj domovini nije čuo ništa drugo 
od dokaza da je svemir bez Boga... dođe li u Afričke Tebaide, vraćen k 
samome sebi, on će posumnjati u sve i tražit će kontrolu i obrazloženje.« 
»Jao onima koji ne poznaju tišinu. Tišina je dio neba koje silazi k čovjeku. 
Ona dolazi iz silnih nepoznatih daljina, ona dolazi iz ogromnih međuzvjez- 
danih prostora, iz nepokretnih krajeva hladnoga mjeseca. Ona dolazi iz 
zadnjih pozadina prostora, tamo s granica gdje vremenitost prestaje, prije 
negoli su postajali svjetovi i odanle gdje svjetovi više nisu. Oh, tišino, alaj si 
divna! ...« I kada je on napustio ovu osamu ... sve kao da je u njemu govo- 

3 Djelo je napisano nakon Maritainove knjige Psihologija obraćenja u kojoj učeni pisac dokazuje da je 
svako obraćenje plod neposrednoga nadnaravnog djelovanja koje je dosta lako analizirati. 

rilo: »Sve mi potvrđuje da jesi. Oče nebeski. Nema nijednoga sata koji ne 
potvrđuje tvoj opstanak, nema ni jednoga sata, pa bio on crn kao crna noć, 
gdje ti nisi prisutan, nema ni jednoga dokaza koji ne bi bio dokaz da jesi«. 

U samoći ga osjećaj vječnosti neprestano uznemiruje. U ostalom, ci¬ 
jela knjiga je pisana tako da iz nje izlaze tajanstveni traci koji nas svojim ča- 
rom obvijaju. Oni ulijevaju u našu dušu te silne osjećaje osame, vječnosti, 
prolaznosti,... on sluša pobožno kako sati padaju u vječnost koja ih okru¬ 
žuje i on umire svijetu koji ga je razočarao. »Večer je, gdje svaka minuta 
vrijedi, gdje svaka sekunda daje svoj glas, koga bi čovjek htio ovjekovječiti. 
Čovjek je u potpunoj vezi sa svemirom, on je kao metalna ploča (gonga) u 
koju vrijeme udara sitnim udarcima...« »On ćuti život, ćuti da je on ovdje, 
realan i nipošto umišljotina, već duboka realnost koju on može obuhvatiti 
i omjeriti.« Posljedica ove spoznaje vječnosti, osame, budi u njemu čežnju 
za nečim nepoznatim, velikim... »on osjeća veliku osamu koja pada, a u 
sebi samome neku prazninu, jedan val gluhe zabrinutosti...« 

Ovi osjećaji su prva etapa našega satnika prema Bogu. Drugi udar 
koji ga goni da postane katolikom je sraz s jednom civilizacijom koja je 
sazdana na vjeri u jednoga Boga, ali koja ne može zadovoljiti njegovu dušu. 
Evo do koje spoznaje dolazi ovaj borac francuske narodne misli, borac 
koji ne vjeruje ni u Boga ni u Crkvu. »Maxence je poslanik jedne zapadne 
vlasti...« i »dvadeset stoljeća kršćanstva dijeli njega od Maura. Ova vlast 
čiji je on sada borac, to je ona koja je povratila pješčare od muslimanskoga 
polumjeseca, to je ona koja na svojim leđima nosi ogromni križ.« On uviđa 
kako je on nehotice kršćanin jer, što njega dijeli od muslimana, to je dva¬ 
deset stoljeća kršćanske prošlosti. I eto taj »kršćanin« koji sav svoj duševni 
opstanak duguje toj vjeri, nije do sada htio ni znati za nju. 

Promatrajući muslimane kako se Bogu mole, kako nastoje oko savrše¬ 
nosti, nehotice kliče: »Oh ne, lažljivi glasi, vi nemate riječi života. Vi imate 
vašu vjeru, ja imam svoju. Vi imate vašega proroka, ali ja imam svoga Boga 
koji je Krist Isus...« 

No ova konstatacija je plod opozicije, posljedica čežnje da se poka¬ 
že Maurima superioran i u religioznomu pogledu. Ali koje li razočaranje, 
kada mora priznati superiornost jednoga priprostog muslimana! Pokaza 
mu, naime, brzojav bez žica želeći uvjeriti Maure o nadmoći francuske 
civilizacije, a dobije odgovor: »Da, vi tamo, vi Francuzi, vi posjedujete 
zemno kraljevstvo, ali mi Mauri, naše je kraljevstvo nebesko...« 

Eto krivovjerac uvjeri Maxencea da najpriprostiji čovjek koji vjeruje u 
nešto, više vrijedi od najciviliziranijega koji ne vjeruje u ništa. Koja li osuda 
Europe?! (Jer Maxence je predstavnik moderne agnostičke civilizacije!). 
I ipak ukoliko se on divi ovim muslimanima, on osjeća da je u njegovim 
vlastitim činima nešto, što muslimani nemaju. »Sta imamo dakle više? Ne 

znam... Nešto što je mnogo bogatije i mnogo istinitije - spoznaju našega 
dostojanstva i naše nevrijednosti.« (Muslimani prvo nemaju.) 

Spoznaja Crkve. Utjecaj prirode i muslimanske kulture utječu na 
Maxencevu dušu. Spoznaje, ponajprije opstanak Boga, a zatim božanstvo Kri¬ 
stovo. »Dakle, točno u ovaj čas što li se zbiva tamo gore u nebu u obitavalištu 
Onoga koji promatra najtajnije porive duše? ...« Iako Maxence nije vidio ni¬ 
kakvo čudo, divni prirodni sklad koji tako silno čuti u divnim zvjezdanim no¬ 
ćima je za nj dokaz Božjega opstanka. »Prirodni poredak nije bio poremećen 
pred mojim očima. Ali ja sam prisustvovao tome čudu promatrajući kako se 
prirodni poredak neprestano obnavlja. Ja vidjeh Boga kako ostavlja svaku stvar 
na svome mjestu, upravo onako kako je on to uredio svojim prvim naređe¬ 
njem.« Uspomena na domovinu u kojoj ima kršćana, u kojoj je sva civilizacija 
sazdana na kršćanskim temeljima, tjera ga Kristu. Divne li vizije: »Odvaži li 
se ova siromašna ljudska misao poletiti na granicu svemirnoga bezdana i ona 
će vidjeti Tvorca nebrojnih svjetova gdje se je nagnuo nad ovu zemlju koju je 
želio lijepu i koja ga zadivljuje od vječnosti. Jer, između svih, nju je izabrao i 
ona Mu se najviše sviđa, draža Mu je od milijardi ostalih zvijezda koje su oko 
nje. I na njoj se on odmara, na njoj jer je na nju poslao svoga Sina...« A ako 
Krist nije Bog, je li on, Maxence, može ljubiti svoju domovinu? Ako li Djevica 
Marija nije Majka Božja, nije li sva francuska kršćanska prošlost sazdana na 
laži? O, bolje bi bilo »da lađa crkve Notre-Dame bude sravnana sa zemljom 
ako Marija nije zaista Majka Božja i naša istinita Carica. Neka ta Francuska 
propadne, neka tih dvadeset stoljeća kršćanske prošlosti bude izbrisano za¬ 
uvijek iz povijesti, ako je to kršćanstvo laž. Neka je prokleta ova kršćanska 
Francuska, ako je ona sazdana na bludnji i nepravdi... Promatranje Francuske 
dakle, nije ni izdaleka tako važno kao ekumenska spoznaja.« 

Do istine kršćanstva dolazi posve naravnom spekulacijom. »Zašto on 
koji mrzi napredak odbacuje Rim koji je kamen apsolutne vjernosti?« Mora 
postojati nešto što će mu dati pravu spoznaju jer: »Ti si vezan o ljudske 
proporcije i veze koje vežu ljude, ti ih poznaješ. Ali veze od ljudi k Bogu, od 
vidljivoga svijeta k nevidljivome, od naravnoga k nadnaravnome, od vidlji¬ 
voga akcidenta k nevidljivoj supstanci...« će ga voditi Crkvi. »Jer, istina je, 
čovjek može težiti svoj moralni život proširiti bez Boga. To su činili stojici i 
hugenoti. Ali u to se umiješa oholost koja sve pokvari i koja je laž.« 

On se želi sjediniti s vječnošću da utisne u svoje srce žig trajnosti »Čežnja 
je u njemu za jednim hljebom koji je istinita supstanca, jer hoće da napokon 
ove opsjene, radi kojih on umire, nestanu - ne teži on za slatkim sanjama srca, 
već za ozbiljnim poletom duha k vječnome posjedovanju.« Napokon kliče: 
»Ah! blaženi i preblaženi oni koji su pomoću sakramenata prodrli u vrtove 
nadnaravne spoznaje, blaženi i preblaženi oni koji počivaju u srcu svoga Boga 
i koji se ogrijevaju na njegovoj živoj vatri, blaženi, na vijeke blaženi bili svi oni 

za koje je cijelo nebo u maloj hostiji koja je potpuni Isus Krist! ...« 
(Divnoga li slavospjeva!) Težnja njegove duše da si već na zemlji uklopi svoj 
život u sustav vječnih moralnih gravitacija je praktična posljedica svih ovih 
proživljavanja... »S jedne strane je u meni želja da živim po zakonima koji me 
čuvaju od grijeha, a k tomu hoću da ovaj zakon odgovara istini i da on nad- 
mašuje ljudske potrebe.« »Oh! Kako li čovjek želi biti čist da tako bude posve 
oslobođen od svega zemnoga.« U toj se duši, koja je sada spoznala sve zemno 
ništavilo, rađa želja za savršenstvom; za aktivnom propagandom. - »Ali, tko su 
oni koji stupaju prvi, noseći svoja srca pred sobom, kao baklje? To su junačine 
koje gladuju za krjepošću, koje žeđaju za pravdom.« 

Maxence spoznaje da su svi ovi osjećaji djelovanje jedne sile, koja je 
izvan njega i »vojnik, roneći sam u se, sluša glas Gospoda u 
p u s t i n j i«. I Gospod neprestano govori u njegovoj duši i mi se divimo 
ovim velebnim dijalozima između ljudske duše i beskrajnoga Boga. Nema 
više otrcanja: »Gas je kucnuo, valja navući svadbenu halju i vratiti se u kuću 
jer ja znam da On jest i da se On ne može prevariti. On jest koji nije ni ja, 
ni ovaj čovjek, ni onaj tamo i koji je ipak osoba, vječna Osoba, ali drukčija, 
nevidljiva Osoba, ali ipak realna i jedina zaista koja je realna.« Maxence pada 
na koljena i moli, kao što su molili njegovi pradjedovi: »Oče naš, koji jesi...« 

Iznijeli smo glavne faze ove divne evolucije. Djelo valja čitati na ori¬ 
ginalu. Ispustili smo već spomenute mistične dijaloge, zatim divne remi- 
niscence na Lurd koje djeluju na Maxencovu dušu. 

Nacionalna evolucija. U srazu s muslimanskom kulturom Maxence 
je uvidio da je on u očima tih ljudi poslanik kršćanske kulture. Pa makar 
kakvo stajalište zauzela francuska vlada, ona ne može zanijekati kršćanstvo 
koje je stvorilo francusku civilizaciju. Crkva i Francuska su dakle tijesno 
vezane. »Da, kroz duge vjekove, Crkva se prignula nad Francusku i ona 
plače s njome i veseli se s njome,« i »zabaciti kršćanstvo, ne znači li isto¬ 
dobno zabaciti Francusku?« Uviđa da Francuska ima posebnu misiju u Cr¬ 
kvi Kristovoj i ideja nacionalna znači nešto jedino ako je službenica Crkve. 

Kršćanski vojnik. Psichari je svom energijom tražio istinu. On je čovjek 
akcije, satnik. Na čelu je jedne vojne ekspedicije. Može li katolik biti vojnik? 
Nije li Krist bio antimilitarist? Motto knjige je evanđeoski tekst (Mt 8, 8-9) 4 
»Krist, koji reče bogatašu: >Napusti svoje bogatstvoi ne reče satniku: >Napusti 
vojnu službu<« (predgovor P Bourgeta). Vojnik bi proglašen prvim uzorom u 
kršćanskome poretku, 5 a jedan drugi vojnik stajao je pod križem i reče, ot¬ 
krivši se pred jadnim Licem: »Ovaj čovjek je zaista sin Božji«. Cezarov satnik, 


4 A satnik odgovori i reče: Gospode! Nisam dostojan da uđeš pod krov moj, nego samo reci riječ i 
ozdravit će sluga moj jer i ja sam čovjek pod vlašću: imam pod sobom vojnike pa rečem jednomu: idi, 
i ide; i drugomu: Dođi, i dođe; i služi svojemu: Učini to i učini. 

5 Aluzija na Kristove riječi: »Zaista vam kažem, ne nađoh tolike vjere u Izraelu.« 

ako zapovijeda svojim vojnicima, on sluša Cezara. I zaista, on posjeduje moć 
zapovijesti i on može izmisliti što je korisno u zgodan čas... Ali je on u isti 
mah sluga koga gledaju oči njegova gospodara, on je pravi i istiniti rob. Krist je 
dakle između svih ljudi izabrao vojnika da istodobno veličina i ropstvo vojnika 
budu zemni simbol veličine i ropstva kršćanina. Evo, Maxence se raduje što je 
vojnik. Taj tip će dakle opstati do konca svijeta već iz ovoga transcendentalno¬ 
ga razloga. Kršćanin radi u nakanama Božjega zakona, on je rob etičkih princi¬ 
pa, ali posve svjesno i svojevoljno širi kraljevstvo Božje na zemlji. (Vojnik, koji 
ne kritizira zapovijesti svojih vođa i sve svoje energije ulaže da ih dobro ispuni, 
zemni su simbol duševnoga djelovanja svakoga kršćanina.) 

Moderno društvo. Udaljen od velegradske buke, moderna civilizacija 
dobiva u Mexencovoj duši posve druge konture: »Ja sam ovdje, pruživši 
svoj vrat spram neusporedive večeri, dok se ljudi lažljivci, prignuti nad ko¬ 
mentarima i zadaćama, tamo daleko vesele radi duhovitosti Sotone koji je 
u njima.« »Moderni čovjek« bježi! On bježi pred svojom vlastitom dušom, 
besmrtnom i božanstvenom dušom koja je u njemu, on bježi pred svojom 
dušom koja je stvorena da ljubi svoju dušu, koja je ljepša od sedmoga ne¬ 
beskog svoda (empirija)! 

Opća karakteristika djela. U uvodu rekosmo kako djelo spada među 
egzotične romane. To je egzotični roman par excellence jer on ne iznosi samo 
nemir moderne duše, već i nalazi uzrok tomu nemiru. Pro¬ 
blem obraćenja ga idejno nadovezuje u struju obraćeničke literature koja je 
jedna od karakteristika suvremene francuske književnosti (svršetak posve 
odgovara Bourgetovom Disciplu). Napokon je ovo vojnički roman koji ana¬ 
lizira unutarnji život jednoga kršćanskog satnika: spada u niz francuskoga 
vojničkog romana (pretšamik mu je Vi g n y e v : Servitude et Grandeur). 

»A što to dokazuje?« Kada je jednom veliki matematičar d’Alembert, 
(1717.-1783.), osnivač bezbožne Enciklopedije, izišao iz kazališta gdje se 
prikazivala jedna Racinova drama, zapitao se: »A što to dokazuje?« 6 Zaista, i 
mi si često postavljamo to pitanje kada smo pročitali kakvo književno djelo. 
Što ono dokazuje?! Ne bi li bilo bolje da mnoga djela nisu napisana?! Što 
koristi najbolja tehnička obrada, divan stil, arhitektonska kompozicija kada 
u knjizi nismo otkrili jednu istinu koju do sada ne poznasmo? A što nam do¬ 
kazuje Psicharijeva knjiga? Samoća je veliki odgojni čimbenik, ona nas vodi 
k spoznaji vlastite duše i zatim Boga. Ovo je djelo velebna afirmacija kon¬ 
templativnoga života, predivni savjet svima nama da Boga tražimo u samoći. 


6 Odgovorio si je: »Pa to ništa ne dokazuje.« 


97 



FRANCIS JAMMES: 

Les Georgiques Chretiennes 

Životopis i analiza njegovoga najvažnijeg djela 


LUČ, Zagreb, 8. IV. 1922., br. 6, str. 161-164 


I. Životopis 

Kod nas se mnogo govori o suvremenoj francuskoj katoličkoj knji¬ 
ževnosti, a valja priznati da ju mi skoro ni ne poznajemo. Ovaj mali prikaz 
posvećujemo milomu patrijarhu pirinejskih ravnica koji je s tolikim čarom 
opjevao svoju užu domovinu. 

Francis Jammes rodio se na podnožju Pirineja u neposrednoj 
blizini Lurda (Tournay, 2. decembra 1868). Iz svojega rodnog kraja nije se 
skoro nikada udaljio. Zaslužujući koricu kruha kao odvjetnički pisar, živio je 
idiličnim životom pirinejskih ratara. On je promatrao taj jednostavni život, 
zaljubio se u sve njegove detalje i opisivao ih je franjevačkom ljubavlju. Kako 
je zarana izgubio vjeru, posve je prirodno da je padao iz jedne duševne krize 
u drugu. Naposljetku ga nije mogla zadovoljiti ni ljubav prema prirodi, ni 
prema ljudima rodnoga kraja. »Kao ljudski život, tako mu je i priroda bila 
jedan nerazrješiv problem. Ovaj ga je misterij mučio i priroda bez Boga sa 
svim svojim blistavilom nije mu značila ništa više od obične kazališne deko¬ 
racije. Silno je trpio poradi užasne praznine vlastitoga života. 1 Nije li njegovo 
nesvjesno jecanje bio glas kršćanskoga atavizma, dozivajući Boga koji je na¬ 
pustio njegovu dušu.« 2 Nakon mnogih unutarnjih poteškoća taknut Milošću 
i primjerom Paul Claudela, velikoga francuskog pisca, obraća se: 

»Najjadnije, najbjednije od svih obraćenja to je moje. Ja nisam kročio 
prema Tebi, Gospode, s cvijećem radosti u rukama i medene pjesme nisu 

1 Evo pjesme iz te epohe: O srce moje, kako to da nisi već mrtvo od lani?... - Ništa, više ništa nemam 
što bi me sokolilo. - O, zašto je priroda tako divna i zašto sam se rodio? - Spavati. Samo spavati. Sve 
prespavati - Pod plavim kišama, pod svježim olujama. - Oh, kao da čujem gdje nešto plače u meni, - 
Gdje muklo jeca za nekim koji nije ovdje... 

2 Julien Laurec: Le Renouveau Catholique dans les Lettres (Bonne Presse.) 

izvirale iz moga grla. Ja bijah tmurno dijete; bujica me zahvatila, izgubio sam 
tlo pod nogama, ali ubrzo spazih na obali grančicu koju zgrabih: grančicu što 
ju je pružila Gospa onoj maloj djevojčici koja se utapala u Gavi Betharam- 
skoj. 3 Ja sam pio s mnogih usana, jeo svakovrsno zabranjeno voće i već sam 
došao do granice koja dijeli čovjeka od životinje. Hladna žalost je prodirala 
u me i kao da me tištila crna smrt jer ja ne mogoh pojmiti da se može tražiti 
neizrecivo blago obnovljene milosti i u isto vrijeme činiti zlo. 

Jednoga jutra ležao sam ispružen na krevetu. Duša i tijelo su mi bili 
izmučeni; sav sam bio neurasteničan. Kada svladah ovu iznemoglost koja 
je trajala dvadesetak minuta, jedva izgovorih od suza što su me gušile u 
grlu: To mora biti ili uopće ništa ne postoji! 

To - što!? Crkva katolička, apostolska i rimska, koju mi je ponovno 
počeo propovijedati, unatoč mora što su nas dijelila, moj drugi anđeo ču¬ 
var, Paul Claudel.« 4 

Vjerske trzavice mučile su ga kao i sve obraćenike i u tim je očajnim 
trenutcima molio krunicu koju mu je donio P. Claudel iz Svete zemlje. 5 

Time su rečeni najvažniji događaji njegovoga mirnog života. G. Fran- 
cis Jammes i danas živi u Orthezu (Basses-Pyrenees) istim prirodnim živo¬ 
tom odgajajući svoju djecu i pjevajući o Božjoj ljepoti i o seoskome narodu. 

II. Les Georgiques Chretiennes 

Nešto dulje ćemo se pozabaviti njegovim najpoznatijim djelom: Kr¬ 
šćanskim georgikama koje je nagradila Francuska akademija. Tko bi želio 
potpuno proučiti našega pjesnika neka se posluži biografskim bilješkama 
na koncu ovoga članka. 

Po samome naslovu se razabire da je sadržaj djela opis seljačkoga ži¬ 
vota, kao i u Virgilija. Radnja je posve jednostavna. 


3 To je bila pastirica Bernadetta Soubirous kojoj se Gospa ukazala u Lurdu 18 puta (1858). Od toga 
dana počinju poznata lurdska čudesa koja ne prestadoše ni do današnjega dana. Ova je godina bila 
osobito blagoslovljena: ne prođe skoro nedjelja dana da francuske novine ne donesu detaljni izvje¬ 
štaj novih ozdravljenja. I mi smo ove godine imali udio kod tih ozdravljenja; časna sestra Vjekoslava 
Prešern (Sarajevo, samostan sv. Josipa) imala je priliku osobno vidjeti čudo. 

4 On je tada bio konzulom u Kini. - Evo pjesme iz toga doba: 

»Jer sada hranjen neopisivim žitom (presv. euharistija) - Činilo mu se da se njegovim očima prika¬ 
zao novi svijet. - Koji on nije poznavao i crijep - Koga su zrake sunca pogodile - Bio je za nj dubok i 
divan. - To nije bila više ona luda i groteskna mora - Gdje se stvari same sebi čude što postoje: - Sada 
je svaka stvar bila onakva kakva uistinu jest...« 

5 Evo lirskoga dokumenta: 

»Ta držeći kao šaku pšenice - Krunicu, to zrnje tamne poniznosti - Pjesnik ih sije po božanskim po¬ 
ljima sjene - Gdje pupa žetva svih molitava... - Pjesnik usprkos očaja moli, on doziva svoga Boga. - I 
dok zove, jedan tajanstveni osjećaj - Kao da polako dolazi, ali dolazi iz dubine, - Koje ga pokrivaju, 
polako, polako, poput ronca... - To su plodovi njegova čisla koji se otvaraju - U nebu. To su plodovi 
vjere uskraćeni - Tužnoj oholosti koja prezire ovo zrnje šimširovo - Jer ona ne poznaje tajni smisao 
svega što postoji«. 

Žitna polja opkolila su seoski dvor. Baka hrani perad, čeljad ide u polje 
žeti ili obavljati berbu. Bivši mornar se zaručuje, ženi i dobiva sina. O Božiću 
čitava kuća odlazi na ponoćku i pričešćuje se. Na povratku radosno primaju 
prosjaka koji, sjedeći u kutu, tumači različite slike. Baka umire, mlada dje¬ 
vojka ide u samostan, a slijedećega Božića prosjak umire u snijegu. 

Ovaj je mali epos jednostavan kao i seljački život. Ali koje li novo 
promatranje prirode, koje li shvaćanje života? Između jednostavnih, posve 
priprostih seljačkih riječi, slika, izričaja, izvire neka misteriozna poezija. 
Pjesnik, promatrajući posijana žitna polja, vidi kako anđeli s ratarima kose, 
kako im oni taru znoj sa čela. Gledajući taj teški seljački rad koncentriran 
oko proizvodnje pšenice, uvijek nam lebdi vizija presv. Euharistije, posve 
nesvjesno pred očima, oko koje se okupljaju vatre sunca, obilne kiše, po- 
gnojene zemlje, rad i muka ljudi. Koja li poezija u slikanju prosjaka koji 
donosi blagoslov kući! Peto pjevanje je osobito lijepo i vrlo karakteristično 
za poeziju g. Francisa Jammesa. I površni čitatelj lako opazi da između po¬ 
sve jednostavnih riječi, koje se neprestano ponavljaju i koje bi mogao svaki 
neškolovani seljak izgovoriti, ključa neka misteriozna duša. Jedna scena 
opisuje npr. kako je jedna seljanka otkrila u sebi redovničko zvanje. U 
njoj se očituje ono isto misteriozno Božje djelovanje, koje se kroz vjekove 
ponavlja u milijunima ljudskih duša. 6 


6 »Dok je razmišljao stari patrijarha, - Njegova se mila kći uputi k njemu - Ona stiže pod drvo što baca 
okruglu sjenu - I metnu svoju glavu pod starčevu časnu bradu. - Kćeri moja, reče onaj koji ju je rodio, ti 
plačeš? - Moj oče, odgovori ona, zaista; vrijeme je. - Kćeri moja, reče joj, što mi hoćeš kazati? - Oče moj, 
odgovori ona, moram ostaviti dom. - Kćeri moja, reče joj, ti ćeš onim putem koji dolje vodi? - Moj oče, od¬ 
govori ona, ima jedan drugi put. - Kćeri moja, reče joj, kojim ćeš putem? - Oče moj, odgovori ona, gdje stu¬ 
pa krjepost. - Kćeri moja, reče joj, zar nije u mome domu? - Oče moj, odgovori ona, istina je; ah ti plačeš... 

- Kćeri moja, reče joj, zar se ti nadaš boljemu? - Oče moj, odgovori ona, moram ići Bogu. - Kćeri moja, reče 
joj, zar su moja polja neplodna? - Oče moj, odgovori ona, ona daju sto po tisuću. - Kćeri moja, reče joj, zar ti 
prezireš moju pšenicu? - Oče moj, odgovori ona, ona služi za otajstvo. - Kćeri moja, reče joj, zar ti prezireš 
moje pčele? - Oče moj, odgovori ona, one bdiju poradi voštanica. - Kćeri moja, reče joj, zar ti prezireš moje 
slatko voće? - Oče moj, odgovori ona, u obliku križa je ono sazorilo. - Njihovi su si jecaji šutke odgovarali 

- Kao sveti stihovi koji se dižu sa dvije lire. - Ona je svojoj majci, kada joj je djed umro, - Obećala da će ju 
živu smjestiti u mrtvački plašt. -1 evo gdje sada njene otvorene ruke - To ponovno potvrdiše onomu koji ju 
je začeo -1 učinivši veličanstvenu i pokroviteljsku kretnju, - Kao da razapinje šator nad tim slatkim vratom. 

- I on pade nečujno na koljena i zemlja - Podnese mučeništvo i slavu jednoga oca. - Kao u Abrahama pred 
lomačom Izakovom - Njegova burna krv je lupala poput obalnih valova. - Ona osjeti kretanje prorečenih 
žetvi - Kao kada je gospodar Ilijin prolazio poput lahora. - On diže čelo spram ptica svoga gnijezda - I 
kliknu: Blagoslovljen bio vječni Bog! 

Jedne večeri u kući još ostade - Mnoga čeljad oko domaćina koga svi štuju. - Svi su svršili zajedničku 
molitvu - Tako da su se sva njihova srca slila u jedno jedincato. - Gospodar zatim saopći nakanu svoje 
kćeri. - Suze zablistaše poput kosa. - Majka ponajprva posvjedoči i najstariji ljudi - Da je ova duša stvorena 
za Nebesku službu - Oličeni zemljom svi pokročiše jedan za drugim. - I kao da će položiti zakletvu pred 
evanđeljem. - Postaviše se pred zaručnicu Božju - Svaki joj pruži ruku i zatim si obrisa oči. - Mornar - ratar 
joj reče: Sto se tiče oluja - Vaše molitve će biti ulje koje će vodu poboljšati. Bačvar reče: vaše molitve će 
pokriti - Vinograd plaštem koji će ju čuvati. - I lovac reče: U jesen će vaše molitve - Čuvati nas da ne 
posrnemo u lovu na divlje patke. - Braća i snahe ju grijahu dugo - A snažan i sladak jecaj se mogao čuti. - I 
otac i majka. I sjena vrata - Kao da je na prag položila mrtvu službenicu... - Međutim, budući da su uvijek 
nazočni našemu životu - Anđeli, oni su se plačući smijali i pogledavahu serafine. - Ovomu je rastanku 

Naš mali prikaz k poznavanju toga odličnoga francuskog katoličkog 
pjesnika zaključujemo divnom ocjenom poznatoga književnika, g. Robert 
Vallery-Radota koji se ovako izražava o svome prijatelju: »Ni jedan pjesnik 
nije promatrao zemlju s više nježnosti i s više ozbiljnosti. Sam Bog nam 
ga je poslao da nam otkrije divotu svega stvorenoga svijeta koja je tako 
zaboravljena u ovo doba znanstvenoga napretka i istančane umjetnosti... 
S kojom li pobožnošću ocjeliva on stvari, izrađuje oblik i postavlja sve u 
Božje svjetlo. Stvari nam se čine posvećene kao pr¬ 
voga dana Geneze kada su izišle posve svježe iz 
ruku Tvorca; njihova duša baca zrake i njihovo vječno značenje se 
posve spontano očituje. Francis Jammes uvijek je imao vjerski dar velike 
mističke poezije. Ali pošto je prešao preko praga Crkve koja je lišćem 
odjevena 7 njegov je pjev poprimio čudnovat unutarnji sjaj, neko bijesno 
veselje koje ne će posve pokazati, ali ono ulijeva u posve jednostavne riječi 
božansko drhtanje. Zaista ih je teško protumačiti, ali one duši razotkrivaju 
silne dubine. Verlaine je opjevao suze kajanja, izljeve razmetnoga sina za 
Očevim stolom, ali ovaj divni mir kršćanina koji kroči s Bogom u srcu, 
ovaj svemir koji klikće radi božanske nazočnosti, ovaj dnevni Emmaus ni¬ 
jedan pjesnik nije opjevao na tako veličajan način. Jammes je pjesnik Božje 
Sveprisutnosti .« 8 


sudjelovala i priroda - Koja odražava uvijek lice koje ona voli. - Dok se ove večeri otpremalo - Dalekim 
kućama posljednje blago žetve: - Najzgodniji snop, koji se uspravio k nebu - Upravio je svoju misao 
djevojci, koja se molila: - Sestrice moja, odrezaše mi pletenice zreloga klasja; - Bogu služiti je slatko, 
ali teško. - Sestrice moja, pokosit će ti tvoje kose; - Misli, molim te, na me, kada budeš polagala 
zavjete: - Nepronicava tajna veže pšenicu - Uz velo, koje će pokrivati tvoje nevine sljepoočice«. - 

7 »L’Eglise l’habillee de feuilles« je naslov jedne Jammesove pjesme. 

8 Bibliografija o Francis Jammesu: 

Djela: Glairiere dans le ciel, - Le cure d’ Ozeron, - De l'angelus de l’aube a l’angelus du soit, - 
Feuilles dans le vent, - Les Georgiques Chretiennes, - Ma fille Bernadette, - Le rosaire du Soleil, - Le 
Triomphe de la vie, - La Vierge et les sonnets, - Le livre de Saint Joseph.- Izdao Mercure de France. 
O Francisu Jammesu: 

R. Vallery-Radot: Anthologie de la Poesie Catholique (Cres) p. 234. 

La Vie Catholique dans la France Contemporaine str. 475-481. (Bloud). 

J. Laurec: Le Renoveau Catholique dans les Lettres (Bonne Presse) Correspondant 10. kolovoza 1917. 
Mercure de France 1. srpnja 1920. 

Pierre Laserre: Les Chapelles litteraires (Protivnik Jammesa.) 

FRANCIS JAMMES: 

Monsieur le cure d’Ozeron 

Gospodin župnik u Ozeronu 1 
LUČ, Zagreb, 26. VI. 1922., god. XVII, br. 9-10, str. 259-265 


Uvod 

Povodom ocjene o Kršćanskim Georgikama analizirali smo život i 
rad katoličkoga književnika Francis Jammesa. U ovome članku ćemo na¬ 
stojati prikazati književnu struju mističkoga realizma kako se očituje u 
djelu Monsieur le Cure d’ Ozeron. Da čitači mogu lakše slijediti tok naših 
izvađanja, na čelo naše rasprave stavljamo sadržaj ovoga romana. 

Sadržaj 

Već po samome naslovu lako je razabrati da je opisan život i rad jed¬ 
noga župnika u užoj domovini pjesnika. (Podnožje Pireneja!) Njegov život 
je posve jednostavan: on je pastir svoje malene župe. Izmiruje protivnike, 
pohađa bolesnike i skrbi se za nesretnike. U ovaj posve tihi i jednostavni 
život neku živahnost unosi sudbina jedne plemenitašice koja je povodom 
svoje ženidbe poklonila predšasniku ozeronskoga župnika biserni đerdan u 
vrijednosti od kojih dvadeset tisuća franaka. Bog je blagoslovio ovaj milo¬ 
dar i s tom svotom novaca, poslao je abrekavski župnik (tako autor nazivlje 
toga predšasnika) mlinarevoga sina u Ameriku da tamo stekne imetak. 
Nakon smrti toga svetog svećenika baštinio je ozeronski župnik taj novac 
koji se je pomnožio tako da se s njegovim kamatama načelnikov sin, koji je 
potrošio očevo imanje, uputio u Ameriku nakon što se mlinarev sin vratio. 
Ovaj je iz zahvalnosti poklonio u fond za siromahe svotu od preko četrde¬ 
set tisuća franaka i time je vratio svoj dug. Međutim je žena siromašnoga 


1 Pariš, Mercure de France, 1918. 

načelnika umrla, a protivnici Zefirin i Poli, koji su se zavadili radi jednoga 
pijetla, postadoše posredovanjem župnika najbolji prijatelji. 

Ima li što jednostavnijega od ovakvoga seoskog života? Francis Jam- 
mes, da ovoj monografiji jednoga župnika poda više interesa, povezao je uz 
nju jednu socijalnu dramu. (Motiv iz Bourgetovih romana!) 

Ova je u vrlo uskomu savezu sa središnjom radnjom. Već smo vidjeli 
da je plemenitašica neizravni čimbenik karitativnoga rada ozeronskoga žu¬ 
pnika. Njezin milodar (biserni đerdan) urodio je stostrukim plodom. Ali 
zašto je ona poklonila abrekavskome župniku toliku dragocjenost? Zar je 
njezin život u tako uskomu savezu s njegovim? To ćemo odmah razjasniti. 

Abrekavski župnik bio je oženjen prije negoli je stupio u bogosloviju. 
Živeći i uživajući u Božjoj prirodi zarana se oženio. Žena mu iza poroda 
umre ostavivši djevojčicu. Kako je taj župnik bio pjesničke naravi, spjevao 
je svojoj pokojnoj ženi epos u kojemu je shvatio bračnu ljubav s vrhuna¬ 
ravnoga gledišta. Jedina mu je utjeha bila njegova kćerka Marija na kojoj 
doskora opazi grbu. Ona umre i nakon što je i njoj spjevao epos, ode u 
sjemenište, a oba djela pošalje jednome starom znancu da ih sačuva do 
njegove smrti. 

Posjednik obaju djela bio je otac naše plemenitašice. Još dok je ona 
bila posve malena, slušala je svoga oca kako u blistavoj prirodi čita pred 
majkom izvatke iz spomenutih djela. Cista poezija koja je izvirala iz ova 
dva eposa, preobrazila je njezinu djevičansku dušu i ona je počela sanjariti 
o idealnoj ljubavi. Doskora se ona zaruči i svu svoju nevinu kršćansku dušu 
preda zaručniku. Oženivši se, pokloni đerdan abrekavskmu župniku čija 
su ju djela toliko oduševila. 

Jammes nam ne prikazuje život plemenitašice Benigne. Ona nam ga 
na koncu sama ispripovjedi, ali ona nikada ne iščezava s pozornice. Tako na 
primjer, ona jednom zatraži noćište za se i za svoju kćer kod ozeronskoga 
župnika i kod njega vidi sliku njegovoga pokojnog predšasnika kojemu je 
darovala đerdan. U Lurdu se ona također sretne sa svojim gostoprimcem. 
Što se dogodilo? Zašto ona toliko luta sa svojom kćerkom? Gdje joj je muž? 

Odigrala se jedna socijalna drama (Bourget!). Ona je jednoga dana 
zatekla svoga muža, kako bludno griješi s jednom služavkom. Doskora je 
on otputovao živeći posve javno s tom bludnicom. Ali zašto ona luta po 
pirinejskim dolinama, zašto ide u Lurd? Njezina kći je nijema i ona se moli 
u tim krajevima Blaženoj Gospi Lurdskoj i svetomu župniku abrekavsko- 
mu da joj dijete na čudesan način izliječe. Sve je uzalud. Ona povjeri svu 
svoju bol ozeronskome župniku koji s njom ureče sastanak na grobu svoga 
svetoga prethodnika. Čudo se tom prilikom ne dogodi. 

Iste večeri, sjedeći u mlinarevu vrtu, mala Marija, koja se igrala uz 
obalu potoka, okliznu se malo i p o v i č e »Mama!« - Majčina molitva je 
bila uslišana, njezina kći je ozdravila. 

Međutim je njezin muž teško obolio radi razbludnoga života i uslijed 
te bolesti pokaje se i obrati se. Benigna pristane za nj se žrtvovati i nje¬ 
govati ga do smrti. Od ozeronskoga župnika dobije dovoljnu svotu nova¬ 
ca - kamate od njezinoga bisera - i ona se smjesti sa svojim čovjekom u 
jednomu lurdskom lječilištu. Nakon njegove smrti, ona blagoslovi zaruke 
svoje kćeri i time otvara roman novi vidik u budućnost jedne sretne kr¬ 
šćanske obitelji. 


Ruho i motiv 

Iz sadržaja se posve jasno vidi da su oko središnjega svijeta - život 
ozeronskoga župnika - povezane dvije posve samostalne, sporedne rad¬ 
nje: život abrekavskoga župnika i Benigne. Prvi je kronološki anterioran, a 
drugi anterioran i istodoban s glavnom radnjom. S formalnoga stajališta g. 
Francis Jammes nije znao estetski skladati akord između ova tri sadržaja, 
tako da u tomu pogledu daleko zaostaje za jednim Flaubertom ili Bour- 
getom; što više tehnička koncepcija je daleko lošija od samih kršćanskih 
Georgika. Bolje je uspio u načinu kako je unutar glavne radnje upleo život 
sporednih lica: Polija, Zefirina, Marte, mlinareva sina, načelnikove obitelji 
i drugih. U pozadini ovoga akorda čuje se i vidi glavni motiv koji prati čitav 
tijek ovoga romana: blagotvorno djelovanje bisernoga đerdana. 2 

Realistički detalj 

Radnja se događa danas i tko je na vlastite oči vidio sve one predjele, 
taj se može vrlo lako uživiti u cijeli slijed ovoga romana. Francuzi, a oso¬ 
bito Jammesovi zemljaci, silno vole svoga pjesnika i često ne opažaju da je 
realistički detalj katkada nejasan. Francuzu je dovoljna samo jedna aluzija 
da zamisli jednu situaciju u Lurdu, ali mi od književnika tražimo strplji¬ 
vost poput Zole i Huysmansa da nam često znanstvenom točnošću nacrta 
milje u kojemu se odigrava djelo. 

Jammes se često zadržava pri risanju mačkinoga repa (Ch. XIII. p. 
238.) i raznih minijatura, ali u ovome romanu nije nam znao prikazati u 
velikim konturama svu pozadinu. Štoviše, mi ne znamo točno kakva je 
vanjština glavnih lica. 


2 Svaka tisuća predstavlja ovdje jedan biser koji je Ocean izlučio poput suze, po dobroti Božjoj, da 
priskrbi svagdanji kruh siromahu. (Ch.III., p.56.). 

Psihološki detalj 


Naprotiv, mi s osobitim interesom pratimo analizu unutarnjega života 
ozeronskoga župnika. To je zaista za katoličkoga pjesnika najzanimljiviji, ali 
i najteži problem. Lako je opisati lošega svećenika, a posve je naravno da 
psihoanalize dobrih svećenika moraju biti posve neispravne, ako taj posao 
poduzme nekatolik. Mistični život, koji je u duši svakoga čovjeka u stanju 
Milosti, jest terra incognita za svakoga onog koji ne živi tim životom. Fran- 
cis Jammes je nastojao prikazati jednoga idealnog siromašnog svećenika 
kakvih Francuska danas ima na tisuće. On je uspio skicirati njegovo vanj¬ 
sko djelovanje, a u analizi njegovoga unutarnjeg života nije potpuno uspio. 
(Skoro je nemoguće jednomu laiku, koji dnevno ne čita misal i brevijar, 
reproducirati vjerski život jednoga dobrog svećenika.) Naš pjesnik je u 
dušu ozeronskoga župnika projicirao svoj vlastiti unutarnji život (barem 
pozitivnu stranu svoga života!) i ove analize su s toga gledišta od velike 
vrijednosti. Bit ćemo vrlo diskretni u ocjeni toga duševnog života koji je 
Providnosti mio, ali mi moramo ustanoviti da su nas Jorgenseni sa svojim 
divnim znanstvenim psihoanalizama svetosti i Huysmansi sa svojim anali¬ 
zama liturgije (En Route, l'Oblat ) tako razmitili da najradije prebivamo u 
vrletnim snježnim visinama svetosti i nerado silazimo na brda i brežuljke 
gdje vidik nije tako dalekosežan. 

Ozeronski župnik je oduševljen prirodom i ovaj entuzijazam ga vodi 
k Bogu. U slijedećemu izvatku nam g. Fr. Jammes iznosi svu svoju dušu, 
sve svoje pjesničko-vjersko vjerovanje: »Iz srca gospodina ozeronskoga žu¬ 
pnika se diže ponajprije pozdrav svima stvorenim stvorovima: ovoj kugli iz 
koje curi žuto svjetlo, ovim brdima koja kao da su nacrtana olovkom, ovim 
tekućim brežuljcima, isprepletenim koncima pauka, načičkanim drvljem, 
bodljavim žuticama, paprati i vrijesom, ovim livadama gdje se poput pare 
spušta prvi mraz. I evo pozdrava k nevidljivim stvarima u koje vjerujemo 
poradi našega Gospoda koji u ovaj čas počiva na srcu gospodina ozeron¬ 
skoga župnika (nosi presv. Sakrament bolesniku!) I u našem Gospodu je 
gospodin ozeronski župnik, s Gospom i svecima, s abrekavskim svećeni¬ 
kom koji tiho govori svome duhovnom djetetu o rajskome veselju i pro¬ 
matra odozgor i najmanje pokrete onih koji ga se sjećaju. I katkada se čini 
gospodinu ozeronskome župniku da se abrekavski pastir približuje njemu 
u svojemu siromašnom odijelu koje je nosio na zemlji i da stupa uza nj« 3 
(Ch. IV, p. 69). 

Osobito je lijepo analizirana Litanija svih svetih, meditacija Benigne 
pred Propelom, simbolično shvaćeni život Prosjaka (kao u Kršćanskim 


3 Poznato je da Francuzi silno štuju mrtve. Skoro su u svima crkvama u zlato urezana imena poginulih 
ratnika tako da ih se svatko može sjetiti molitvom. Ne bi li se mi mogli u njih ugledati? 

Georgikama!) te mnogi trenutci u kojima Krist govori župniku da ne su- 
stane u svome apostolskom radu (Ch. IV ; p. 86-87.). 

Psihološki intermezzo 

Pri ocjeni psihološke analize moramo dotaknuti jedan mali intermez¬ 
zo koji unosi svjetovne elemente u ovaj tihi pobožni seoski život. To je ona 
karika koja ovo djelo povezuje uz one socijalne drame koje je tako često 
prostudirao P. Bourget. A i psihološka analiza ovoga kratkog dijela često 
nas podsjeća na Bourgetovu tehniku. Za ilustraciju citiramo najmarkantni¬ 
ji dio ove psihoanalize. 

Kada je Benigna zatekla svoga muža u činu preljuba, pjesnik ovako 
analizira njezino stanje: 

»Koji je čovjek, koji je živio na svjetski način, mogao ikada naslutiti 
užasnu rastrganost u duši jedne kršćanske supruge koja se posve podala, 
strastveno podala; koja je djevica tijelom i dušom i koju je muž izdao. 
Nijedan nije vidio ni razumio tu muku. Naš Gospod je pio sam ovu žuč iz 
svoga kaleža kada je oplakivao preljub na Maslinskoj gori.« (Mistički reali¬ 
zam! Jammes, da analizira jedno realno stanje, služi se jednim motivom iz 
kontemplacije svih kršćana: »Koji se za nas znojio krvavim znojem.«) 

»Benigna je radila kao sve njezine sestre u Kristu. Ona je oprostila, ali 
je ostala skršena. I uvijek je ona u sebi osjećala kao kakav mukli udarac. 
I ona je imala taj osjećaj da je njezina duša postala nijema...« (Ch. X., p. 
192-XI.). 

Vjerojatno je da je ova kratka, ali vrlo uspjela analiza odnosa kršćan- 
ke i muža koji bludno griješi samo element kojim se poslužio Jammes da 
upotpuni i zaokruži djelo. Ti ga socijalni problemi ne zanimaju toliko jer se 
odigravaju u suptilnim intelektualnim krugovima. Možemo naslutiti da je 
Francis Jammes živio velegradskim životom da bi si on brzo prisvojio sve 
finese modernoga psihološkog romana. 

Povijesna pozadina: nedostatci 

Kod analize romana ne možemo nikada mimoići kontroliranje toč¬ 
nosti povijesnoga miljea. Ma gdjegod se odigravala radnja - pa makar i 
u najzabitijemu selu, kao što je to u ovome djelu - moramo imati pred 
sobom jedan karakterističan povijesni događaj. Zaista u jednome trenutku 
osjećamo da smo u jeku kulturne borbe i rastave Crkve od države (- jedan 
činovnik dolazi naime u sakristiju ozeronske crkve popisati inventar -), 
ali mi po ovome romanu nimalo ne zapažamo zamašitost tih događaja. I 

to je jedan novi dokaz o malome daru g. Francisa Jammesa za koncepciju 
jednoga tehnički dotjeranoga romana. 

Od katoličkoga romanopisca tražili bismo da će biti u pozadini jedan 
veliki crkveni događaj, kao što je npr. izdanje enciklike Rerum novarum 
ili Motu proprio o crkvenoj glazbi koja dva dokumenta su urezala dubo¬ 
ke brazde u socijalni, odnosno liturgijski rad svih katolika - pa i onih u 
Ozeronu. Ništa se o tome ne osjeća u ovome romanu, štoviše, život mli- 
narevoga i načelnikovoga sina u Americi (koji se tamo obogaćuju) odiše 
više duhom gospodarskoga liberalizma nego li kršćanskoga solidarizma. 
Gospodin Francis Jammes nema one široke koncepcije koju mi tražimo 
od modernoga katoličkog romanopisca. Njegovo značenje ima više regio- 
nalistički karakter. 

R e g i o n a 1 i s t i č k a povijesna pozadina: ljepote 

Uz nabrajanje ovih nedostataka ne smijemo zaboraviti da ovaj roman 
nije posve lišen povijesne pozadine. Tu su poklonstva u Lurdu i vjerovanje 
u lurdska čudesa. To je jedan kulturno-povijesni čimbenik koji je za kato¬ 
ličkoga filozofa od neprocjenjive vrijednosti (Memento Providnosti čovje¬ 
čanstvu koje je otpalo od Kristal). Jammes upire svoje poglede u Lurd kao 
najpriprostiji poklonik koji vjeruje da ga Majka Božja može izliječiti, ali ne 
razmišlja o zamašitom značenju samih čudesa. 

Kulturno-povijesni dokument je također psihološka analiza onih lica 
koja su u kontaktu s lurdskim događajima. Benigna moli Bi. Djevicu Ma¬ 
riju da joj na čudesan način ozdravi kćer. Taj psihološki problem je skoro 
iščezao iz francuske književnosti dolaskom renesanse. (U srednjemu vije¬ 
ku je drama često na divan način prikazala ove duševne stadije. Ruteboeuf 
i drugi.) Zola se također bavio tim problemom, ali je u svome Lurdu kri¬ 
votvorio činjenice, a čini mi se da je i g. Anatole France u svojoj biografi¬ 
ji Jeanne d’Arce slično učinio. Citiramo malu psihološku analizu koja se 
odnosi na čudo: 

»Marija (nijema kći Benigne) dopratila je svoju majku koju je evo 
već nekoliko dana obuzela teška žalost. Poduzimanje ovoga novog hodo¬ 
čašća na jedan grob da isprosi zdravlje svoje kćeri, bacilo je vojvotkinju u 
teško duševno stanje: nije više vjerovala da će se čudo dogoditi... Ona je 
prolazila kroz krizu smalaksalosti koju poznaje i najpobožnija duša. Ima 
trenutaka kada ruke iznemognu jer su toliko bezuspješno molile. Agonija 
jedne žene je tako dugo trajala...« Zatim slijedi scena pri procesiji presv. 
Oltarskoga Sakramenta u Lurdu: »Toliko puta jao! ona je vidjela Hostiju 
gdje se udaljuje i toliko puta, držeći malu nijemicu za ruku, ovaj joj je po¬ 
klik izmakao: On odlazi! Zaista joj se je činilo da se Krist od nje odvratio s 


107 


užasnom veličanstvenom gestom, a nije ju uslišao iako je On poznavao bol 
svoje vlastite majke. Ne tražimo od Tebe, Gospode, da nam položiš račun 
radi toga. Gospode, mi te ljubimo, Gospode mi te obožavamo.« 4 

»Nimalo oduševljenja, nimalo topline u duši, već samo pusta suhoća i 
upit zašto napokon da se molim - sve to ukoči i najpobožni- 
ja srca... Nije li ona dovoljno molila Blaženu Gospu? ... Nebo je bilo gluho... 
Ne valja tvrdoglavo nešto tražiti od Boga što on valjda ne će dati. ... U svojoj 
duši ni izvan mene nemam nikakav predosjećaj da bi se čudo moglo zbiti« 
(Ch. XII., p. 219-220.). 

Iz ovoga malog izvatka se vidi da je ona remek-djelo koje štoviše u 
svojoj preciznosti nadmašuje sličan slučaj u E Claudelovoj drami: L'Annonce 
faite a Marie. (Ova analiza ima za nas također apologetsku vrijednost: zar 
su lurdska čudesa »klerikalna izmišljotina« ako već književnost s njima ra¬ 
čuna kao sa svakom drugom povijesnom istinom?!) Osim toga je g. Francis 
Jammes fiksirao u ovome romanu jedan misteriozni fenomen koji je na sebi 
vjerojatno osjetio svatko tko je došao u blizinu Lurda. 5 

»Napokon, nakon jednosatne (željezničke) vožnje, Milost se spusti u 
dolinu. Kao daleki snijeg, prisutnost Gospe uli u njih neku stu¬ 
denu jezu. Duša je zadržala jecaj. Nebo kao da je letilo po brdu. Vjetar je 
orao oblake. Ništa više nije bilo smiješno; nije bilo više govora ni o tatu ni o 
razbludniku. Vladalo je samo milosrđe. Sve se smiri. Pjesme umukoše. Tamo 
dolje! Ona je bila tamo dolje, tamo dolje gdje se je razabirao gorući grm svijeća 
i gdje stoji u svome nepromjenjivom blistavilu: Ona!« (Ch.VII., p. 125.). 6 

Ideja 

Prije negoli postavimo ovaj roman na ono mjesto kojemu spada u fran¬ 
cuskoj književnosti, nastojat ćemo izlučiti dvije temeljne ideje koje ovome 
djelu daju veliku moralnu vrijednost. Prvu misao smo nabacili kada smo go¬ 
vorili o motivu: biseri su omogućili ozeronskome župniku i njegovome pret¬ 
hodniku utažiti mnoge suze i učiniti mnogo dobra. Cijela radnja je zapravo 
komentar onome liturgijskom stihu iz Himne triju mladića (Dan III.178., 
u brevijaru »Laudes« nedjelje) koji glasi: »Mora i rijeke, blagoslovite Gos¬ 
poda.« Mora su zaista izlučila biser koji je učinio toliko dobra. Druga ideja, 
koja daje djelu moralno značenje, je realizacija Kristove propovijedi gdje on 


4 Zadnja rečenica je izvadak iz teksta molitve koju svećenik glasno moli za vrijeme procesije. 

5 Autor ovoga članka priznaje kako nije imao prilike da o tome intervjuira nekatolike, ali svi koji su s 
njim hodočastili u Lurd, potvrdili su mu tu nepobitnu činjenicu. 

6 Sjetimo se ovom prilikom onoga što je rečeno o realističkome detalju koji je odviše površno obra¬ 
đen. Tko nije bio u Lurdu ne može si predstaviti »grm svijeća« itd. Ova aluzija uskrisuje u duši 
Francuza cijeli kompleks asocijacija, ali romanopisac ne smije računati samo s Francuzima koji detalje 
o Lurdu poznaju već po pripovijednju onih koji su ondje bili. 

govori svojim učenicima »Vi ste sol zemlje« (Mt 5,13). Pokojni abrekavski 
župnik je svojim epovima odgojio mladu Benignu tako da je ona poklonila 
biserni đerdan koji je zatim spasio od propasti nekoliko obitelji. Ozeronski 
župnik učinio je s kamatama toga milodara mnogo dobra i osim toga je od 
moralne i materijalne katastrofe spasio Benigninoga muža, svojom je moli¬ 
tvom posredovao kod ozdravljenja njezine kćeri i omogućio je time njezin 
brak. Na koncu djela, kada se Marija raduje svojim zarukama, naš pjesnik 
može pun optimizma i pun vjere u navedene Kristove riječi završiti: 

»I kroz ... suzu koja je još močila njezino oko, ona opazi gdje pastirska 
obitelj sjedi na rubu budućih žetvi, puna radosne snage, i ona vidi gdje 
nakon budućih ratova i usprkos njima onaj evanđeoski život ra¬ 
ste koji je propovijedao veliki abrekavski sve¬ 
ćenik i časni ozeronski župnik.« 

Da, zaista, ti sveti svećenici usrećili su svoje suvremenike na ovome 
svijetu, osigurali su im Nebo i ojačali su kršćansku obitelj koja je sjeme 
budućih članova Neba. 

Opća karakteristika F. Jammesa 

Jammes zna s posve jednostavnim sredstvima prikazati djelovanje 
Milosti u priprostim ljudskim dušama. U Kršćanskim Georgikama u for¬ 
mi dijaloga pokazuje zašto seljanka ide u časne sestre, a ovdje vidimo kako 
se jedan seoski geđo obraća na katolicizam. 

»Poli, zar te nije strah da ćeš u pakao? Ja mu odgovorim: To ti je glu¬ 
post, pakao ni ne postoji. On (njegov prijatelj Zefirin) ne prestaje: Da, da, 
Poli, on postoji. A gdje si ti to našao? Bome u katekizmu. Ah katekizmi 
ti lažu. Tada se Zefirin podiže i reče mi: Poli, zar je gospodin ozeronski 
župnik lažac? A ja mu odmah odgovorim: ja na to nisam pomišljao; svako¬ 
mu tko mi to kaže, smrskat ću gubicu. Tada će Zefirin: Zaista, gospodin 
ozeronski župnik podučava djecu u katekizmu. Mi malo šutimo, a zatim ja 
upitam Zefirina: Šta li je ono pakao? Vatra gdje se uvijek gori. Do vraga! 
Je li lako onamo doći? Da se onamo ne ode, valja se pokrstiti i o Uskrsu 
primiti pričest.« 

» E da! Gospodine župniče, to me je zabezeknulo i prestrašilo. Ja 
sam pomišljao: To će proći, to je umor (Ch.VI., p.112). Zatim opazivši 
svoje nekršteno nezakonito dijete, srce mu se zgrči pomišljajući da bi ono 
moralo u pakao. On obrati svoju priležnicu, oženi se s njome i župnik mu 
pokrsti dijete.« 

Iako je ovaj opis humorističan, duboko nas se doima ova intuitivna 
snaga našega pjesnika. Obrađivanjem motiva obraćenja on jasno dokazuje 
da je član one iste pjesničke generacije koja je u En Routeu (Huysmans) 


109 


ovjekovječila svoj Credo - Huysmans analizira obraćenje intelektualca, a 
g. Jammes tvrdi kako »nije potrebno da se jedno obraćenje svidi Nebu, 
da ono bude povezano uz ime kakvoga slavnog pjesnika ili učenjaka« (Ch. 
IX., p. 157). Time Jammes izriče svoj umjetnički Credo: on hoće biti ka¬ 
tolički pjesnik priprostih ljudi, kao što su njegovi pariški drugovi katolički 
pjesnici intelektualaca. 

Evolucija k mističnomu realizmu 

Budući da je ovo djelo pisano vrlo zanimljivim tonom, niz nedostata¬ 
ka, koje kritičar mora registrirati, gotovo se ni ne opaža. 7 Ipak možemo već 
ovdje posve zapaziti daljnju fazu u evoluciji francuskoga katoličkog roma¬ 
na. Dovoljno nam je poradi toga usporediti ozeronskoga župnika s djelima 
jednoga Bourgeta i uvjeriti se o nepobitnoj činjenici da razvoj ka¬ 
toličkoga romana ide usporedno s religioznom 
evolucijom cijeloga naroda. 

Bourget na posve znanstven način secira dušu svojih junaka i poput 
najnemilosrdnijega naturaliste daje sintezu njihovoga duševnog života. 

Kada čitate Discipla (Učenik) koji je karakterističan za ovu objektivnu 
i znanstvenu metodu, ne ćete naći ni jednu aluziju koja bi mogla otkriti 
pjesnikovo subjektivno shvaćanje. On analizira život onako kakav ovaj jest 
i on je sam po sebi najbolja apologija kršćanskoga svjetonazora. Mi takvo 
pisanje razumijemo kod Bourgeta koji je na posve intelektualan način spo¬ 
znao istinitost katolicizma. On predstavlja prvo razdoblje kršćanske epohe 
(njegov prethodnik je Stendhal koji je još poganin!). Bourgetova generacija 
je tako reći osvojila kršćanstvo. Iako je Francis Jammes bio u svojoj mladosti 
nekatolik, ipak je kroz dvadeset godina koje su protekle od Bourgeta do 
Jammesa uznapredovala religiozna spoznaja francuskih katolika. Za njih su 
duša, zlo, dobro, pakao, nebo, Bog, Milost, Krist postali isto tako realni teh¬ 
nički čimbenici kao što je za generaciju osamdesetih godina bila bol, mržnja, 
slučaj. Vidimo, prema tome, da Francis Jammes posve naravno govori o 
Milosti koja potiče čovjeka na obraćenje. On govori s anđelima te o stvar¬ 
nome kontaktu čovjeka s Bogom u molitvi i o svim sitnim trenutcima koji 
nisu nipošto slučajevi, već djela Božje mudrosti. Pjesnik živi euharistijskim 
životom i prema tome sav život promatra s vrhunaravnoga stajališta. Kada 
njegov ozeronski župnik promatra cjepanicu, dolazi mu pomisao »da ona 
ponizno pjeva himnu prije negoli će se pretvoriti u divnu žaru koja će onda 
moći ispeći pečenicu, rastaliti tamjan, osušiti mokre cipele kakvoga siro¬ 
maha. O tajno drveta! O drvlje koje si vidjelo kako zori plod grijeha i plod 

7 Nedostatci su nedotjerana kompozicija, površan realistički detalj, nejasna kulturno-povijesna poza¬ 
dina, nesocijalna i neliturgijska orijentacija, transpozicija autorove duše u Ozeronskoga župnika. 

spasa!« (Ch.VI., p.l 15). Tako osjeća ozeronski župnik, a i misli g. Francis Ja- 
mmesa se mogu poistovjetiti s ovima. Evo kako on tumači »slučajni« susret 
Benigne i župnika u Lurdu. »Jedini interes što smo napomenuli ovaj susret 
je taj da je on mogao služiti namjerama Providnosti, čije mnoge detalje ne 
možemo shvatiti« (Ch.VII., p.l 28.). Objektivni način prikazivanja nije time 
nipošto ponižen, već naprotiv, time je tehnika romana obogaćena. Čimbeni¬ 
ci nadnaravnoga života smatraju se isto tako stvarnima kao i oni iz naravnoga 
života. Time smo karakterizirali bit Mističkoga Realizma. 8 

Literarno povijesno mjesto Francis Jammesa 

Francis Jammes spada prema našoj analizi u generaciju modernih 
katoličkih književnika koje međusobno povezuje integralni katolicizam, 
interes za problem obraćenja i za kobne posljedice seksualne slobode. 
Ovaj roman nadalje predstavlja daljnji stupanj evolucije od katoličkoga 
realističkog romana k mističnome realizmu, a njegovo značenje je u toliko 
regionalističkoga karaktera, što on život svoga sela promatra sa stajališta 
jednoga dobrog i pobožnog seoskog intelektualca, a nema pretenzije da 
poput književnika koji žive u središtima katoličke akcije i misli, promatra 
i najsitnije seoske događaje pod spektrom univerzalnih perspektiva Crkve 
u njezinome srcu - Rimu. 9 


Kraj 

Francuzi osobito cijene g. Francisa Jammesa. Radi toga smo mu 
posvetili ovako opsežnu studiju koja je na nemilosrdan način istaknula 
mnoge nedostatke u njegovome djelu. Pošto katolička kritika promatra 
sva umjetnička djela sub specie aeternitatis , naravno da ona i na najvećim 
književnim djelima - pa makar se ona zvala Divina Commedia ili Sagesse 
- nalazi pogrješke. Upravo zato što su naši ideali neizmjerni, mi se teško 
zadovoljavamo s malima. Jedino katolička liturgija može posve zadovoljiti 
naše umjetničke zahtjeve - jer je njen autor sam Duh Sveti. 


8 Citirali smo, kada smo govorili o P. Bourgetu, kao ilustraciju za ovu struju, tumačenje jednoga du¬ 
ševnog fakta s agonijom Našega Spasitelja na Maslinskoj gori. 

9 Time nimalo ne smijemo podcjenjivati vrijednost Jammesovoga književnog rada. Kao što u duši 
svakoga pojedinog čovjeka nastaje umjetnički odraz života koji je oko njega (seljak ima seoske reflekse, 
radnik radničke...), tako mora postojati cijela pjesnička hijerarhija: od seoskih, gradskih, staleških, 
pokrajinskih, narodnih pjesnika - pa sve do katoličke liturgije, koja je l'art par excellence. 

JORIS-KARL HUYSMANS 

(1848-1907). 

LUČ, Zagreb, 28. II. 1923., br. 5-6, str. 129-130 


Uloga obraćenja 

Jedna je od karakteristika suvremene francuske katoličke književno¬ 
sti što je ona dobrim dijelom djelo obraćenika. Roman g. Paul Bourge- 
t a, Disciple (Učenik, 1889.) pokazuje kako ideje utječu na razvoj čovje¬ 
čanstva; kada su one loše, postaju uzrokom raznih socijalnih katastrofa. 
Tim je on diskreditirao pred sociolozima Ta i n e o v o fatalističko poi¬ 
manje svijeta; taj je filozof naime vidio da se povijest čovječanstva razvija 
po fatalnim zakonima koje čovjek ne može spriječiti. 

Iako je g. Paul Bourget napisao Disciplea prije svoga obraćenja, ipak 
glavni junak osjeća na koncu djela kako je vjera ono jedino nepomično 
uporište za koje se mora čovječanstvo prihvatiti ako ne želi propasti. Stu¬ 
dij socioloških problema doveo je g. Bourgeta do katolicizma. 

Huysmans je tri godine nakon toga (1892.) došao do istoga rezultata 
s tom razlikom što su na nj djelovali isključivo estetski momenti. On je na¬ 
stojao, jer je bio učenik E. Z o 1 e, na posve naturalistički način opisati razne 
životne pojave. U tome pogledu je on bio mnogo više savjestan od svoga vla¬ 
stitog učitelja; on je otkrio da čovječji život nije sastavljen samo od čisto ma¬ 
terijalnih akata - kao što je to Zola tvrdio - već da je u čovjeku jedan neovisni 
element - duša sa slobodnom voljom. Naturalistička metoda ga je, prema 
tome, dovela do uvjerenja da osim materijalnih sila postoji također i jedan 
duševni svijet. Osim toga se on dao na proučavanje sotonizma ( La-Bas ) i ovaj 
je potkrijepio njegovo osvjedočenje o opstanku jednoga duševnog carstva. 

Ne valja pri tome zaboraviti da Huysmans nije bio samo naturalistički 
romanopisac, već ga valja uvrstiti među najbolje kritičare umjetnosti onoga 
razdoblja. Proučavajući poglavito glazbu, slikarstvo i graditeljstvo on se uvje¬ 
rio da se nijedna umjetnost ne da usporediti s ljepotom katoličke liturgije 
koja u harmoničnu cjelinu ujedinjuje sve umjetnosti. Kršćanska arhitektura 
je okamenjena gregorijanska glazba, a ova je nasuprot glasovna arhitektura. 

U svojemu djelu En Route (1896.) u kojemu on opisuje svoje umjetničko 
obraćenje, Huysmans analizira razne mise, glazbene komade itd. i pokazuje 
kako najbolja djela svjetske umjetnosti ne mogu nadmašiti liturgiju. 

Da uzmognemo bolje razumjeti Huysmansa,' donijet ćemo u naredno¬ 
me broju prijevod jedne od najznamenitijih scena iz njegova romana En Rou¬ 
te. Tu on opisuje koji dojam je na njegovo umjetničko shvaćanje učinio obred 
oblačenja časnih sestara. Kako je poznato, redovnice su Isusove zaručnice par 
excellence. One poklanjaju svoju dušu božanskome Zaručniku i žive samo za 
Nj. Redovnice svetoga Benedikta, koje Huysmans opisuje, kontemplativni su 
red. One nikada ne izlaze iz svoga samostana (klauzure); pjevajući neprestano 
božanski oficij i trapeći se, one daju zadovoljštinu za one grijehe koje bezbož¬ 
nici nanašaju Isusovomu veličanstvu, a poglavito Presv. Sakramentu. 

Sto su najveća remek-djela dramske umjetnosti spram ove ceremonije? 
Kada gledamo kako se Ifigenija žrtvuje na pozornici, mi znamo da je to samo 
slika, da ona glumica koja prikazuje Ifigeniju nije Ifigenija. Posve druga stvar 
događa se još i danas u benediktinskoj kapelici rue Monsieur. Mi znamo da je 
djevojka koja stupa u bijelomu zaručničkom odijelu pred opata mnogo više od 
same Ifigenije. Njezino davanje svoga vlastitog bića nije samo slika već prava 
stvarnost. Izgovarajući liturgijski tekst, mi znamo da ona poklanja svu svoju 
egzistenciju; ostavlja i braću i roditelje da uzmogne slijediti samoga Spasitelja. 

Kada je Huysmans vidio realnost toga žrtvovanja i kada se uvjerio da 
ono mnoštvo redovnica pjevajući i trpeći čeka jedino na dolazak Zaruč¬ 
nika, spozna da duševni svijet mora postojati. Inače bi bilo nevjerojatno 
da tolike djevice kroz stoljeća ostavljaju svu sreću samo da se uzmognu 
žrtvovati jednome fantomu. On se osim toga uvjeri da je liturgijski tekst 
ove ceremonije od osobite ljepote i najbolja dramska djela svjetske knji¬ 
ževnosti ne mogu se mjeriti s njim. 

Scena, koju ćemo donijeti u prijevodu, prikazana je na prilično drasti¬ 
čan način. No valja imati na umu da Huysmans još nije bio katolik kada joj je 
prisustvovao. Ona je bila samo etapa u njegovomu umjetničkom obraćenju; 
a pobudila je svojedobno veliku senzaciju. Od toga vremena su mnogi knji¬ 
ževnici i umjetnici hodočastili k benediktinkama u rue Monsieur; a neki su 
se u njihovoj kapelici i obratili. 1 2 


1 Njegova djela prije obraćenja: Soeurs Vatard, En Menage, A Vaul’eau, En rade, A Rebours, La-bas; 
nakon obraćenja: En Route, Cathedrale, Sainte-Lydwine, Foules de Lourdes. Vidi također: Blandin, 
J.-K.Huysmans; te Lj. Maraković, Crteži iz francuske književnosti: La Cathedrale i Kripta, stil. ogled 
iz romana La Cathedrale [Luč, 1912., str. 245-254; 292-299). 

2 V Walcheren, Journal d'un Converti (Tequi, 1910.) i Mainage, Svjedoci katoličke obnove. (Knjige 
katoličkoga života, Zagreb 1922.). 

UMJETNIČKI UTJECAJ LATINSKE LITURGIJE 
NA OBRAĆENJE JEDNOGA 
NATURALISTIČKOG KNJIŽEVNIKA 

Odlomak iz/. - K. Huysmansovog »En Route.« 1 
(Plon, str. 154-163.) 

LUČ, Zagreb, 1923., br. 9-10, str. 204-209 


Ovaj odlomak iz Huysmansova romana En route preveo je osobno 
Ivan Merz i objavio ga u rubrici Katolička književnost u časopisu Luč. 
Premda to nije njegov izvorni članak nego samo prijevod tuđega teksta, 
svi biografi i proučavatelji njegova života uvrštavaju ga u bibliografiju 
njegovih radova s područja književnosti. Sam je Merz kao student u Pa¬ 
rizu u toj kapelici sestara benediktinki doživio isti takav doživljaj kao i 
glavno lice ovoga romana Durtal, kada je osobno prisustvovao identičnu 
obredu oblačenja novakinje benediktinke što je dirljivim riječima opisao 
u svojemu pariškom dnevniku od 4. studenog 1921. g. Pod snažnim doj¬ 
mom posvećenja Bogu jedne mlade djevojke, generalove kćerke, koja ulazi 
u klauzurni samostan, Merz je, kada se vratio u Zagreb, često pisao o 
tomu svojem doživljaju i objavljivao je tekstove koji su s time povezani; 
među njima je i ovaj članak-prijevod nekoliko za Merza važnih stranica 
iz Huysmansova romana En route. Sam je taj književnik osobno doživio 
prije Merza u tomu istom samostanu ono što je umjetnički opisao u ovomu 
svojem romanu. Osim najnužnijih pravopisnih ispravaka koje smo morali 
provesti u tekstu, prijevod smo ostavili onakvim kako ga je Merz objavio ne 
ulazeći u promjenu određenih riječi koje bi se mogle eventualno i drukčije 
prevesti. Po svojemu bi sadržaju ovaj članak više pripadao u skupinu čla¬ 
naka o liturgiji, međutim budući da gaje Merz objavio u rubrici Katolička 
književnost, ipak smo ga uvrstili u ovu prvu skupinu njegovih članaka. 


1 Odnosi se na prikaz koji je izišao u Luči, br. 5-6. 

Durtal je išao u nedjelju izjutra prema rue Monsieur, 2 3 a u glavi su mu 
se vrzle različite misli o samostanima. Na svaki način, mrmljao je on, usred 
blata koje su vremena nagomilala jedino su oni ostali čisti. Oni su zaista 
u neprestanoj vezi s nebom i služe kao tumač zemlji da mu ona iznese 
svoje poteškoće. Da, ali čovjek mora razumjeti i istaknuti da se ovdje radi 
o zatvorenim samostanima koji su ostali po mogućnosti posve siromašni. 

Pomišljajući na ženske zajednice i žureći se sve više i više mrmljao je 
on: čudne li činjenice koja ponovno dokazuje da je genij Crkve nenadma¬ 
šiv; njoj je uspjelo podati život ženskim košnicama, a da se one međusobno 
ne uništavaju i još se k tome pokoravaju i to bez prigovora, jednoj drugoj 
ženi; ta to je nečuveno! Napokon prispio sam - i Durtal koji je znao da 
je zakasnio pojuri u dvorište benediktinki i uzleti uza stube male crkve 
grabeći četiri po četiri. Odrine vrata i stade na pragu oklijevajući. Vatra ga 
je male kapelice, koja je bliještila u svojem sjaju, posve zaslijepila. Sve su 
svjetiljke bile zapaljene - a iznad glava je plamsao oltar, kao upaljena šuma 
u kojoj bi svaka svijeća bila poput gorućega stabla. U pozadini kapelice 
opažalo se rumeno lice jednoga bijelog biskupa, kao da je naslikano na 
zlatnoj pozadini kakvoga ikonostasa. 

Durtal se ušulja u svjetinu, laktima probije sebi put i opazi svećenika 
Gevresina koji mu je dao znak; on dođe do njega i sjedne na stolac koji mu 
je svećenik bio pričuvao. Zatim točno promotri trapističkog opata, oko 
kojega su bili svećenici u kazulama i mali ministranti u svojoj liturgijskoj 
nošnji: jedni bijahu odjeveni u crveno, a drugi u modro. Za njima je bio 
trapist s obrijanim tjemenom oko kojega je izrasla kruna kose. Držao je u 
ruci drvenu palicu na čijemu dršku je bio izrezan mali monah. 

Trapist je imao bijelu pelerinu s dugim rukavima. Na kapuci se nala¬ 
zio zlatan žir, a na prsima je bio opatski križ. Poradi svoje glave na kojoj je 
bila niska merovinška mitra, širokih pleća, sivkaste brade i radosne boje 
lica, don Stjepan je činio na njega dojam kakvoga starog Burginjonca, ko¬ 
jega je sunce opalilo dok je radio u vinogradu. Učini mu se da je opat neki 
dobričina koji se nije ugodno osjećao pod mitrom; kao da je odviše stenjao 
pod teretom svojih časti. 

Oštar miomiris koji je palio njuh, kao što neka mirodija pali usta, mi¬ 
omiris mirhe lebdio je u zraku. Nastade nemir u mnoštvu; iza rešetke, čiji 
crni zastor bi uklonjen, zapjevaše redovnice stojeći himnu sv. Ambrozija: 
Jesu corona virginum? A zvona opatije zujala su što su bolje mogla. U 

2 Ta ulica se nalazi u sedmome kotaru Pariza. Posve je tiha i uska. 

3 Latinski original himna Isuse, kruno djevica: 

Jesu corona virginum, 

Quem mater illa concipit, 

Quae sola Virgo parturit; 

Haec vota clemens accipe. 

kratku aleju, koja je vodila od ulaza spram kora i uzduž koje se postavio 
red nagnutih žena, uđe križonoša popraćen od nekoliko svjećonoša. Zatim 
izađe novakinja odjevena u odijelo zaručnice. Bila je smeđe kose, lagana 
hoda i malena stasa. Nešto je smeteno kročila naprijed, oči su joj bile spu¬ 
štene, a zdesna i slijeva su je pratile majka i sestra. Durtalu se učini u prvi 
mah da ona nije ništa neobična: ta njena ljepota se nije isticala ničim. In¬ 
stinktivno potraži drugoga druga, jer je pomutila njegovo shvaćanje, kada 
je opazio gdje se bez muža sklapa brak. 

Svladavajući svoje ganuće, novakinja prođe kroz lađu, dospije do kora 
i poklekne nalijevo pred jednu veliku svijeću. Njezina majka i sestra, koje 
su još služile kao djeveruše, stajahu uz nju. 

Don Stjepan pozdravi oltar, popne se uza stuba i sjedne na stolicu od 
crvenoga baršuna koja je stajala na najvišoj stepenici. 

Tada jedan od svećenika dođe po djevojku koja posve sama poklekne 
pred monahom. 

Don Stjepan je bio nepomičan poput Budhe, a i njegove kretnje su 
odgovarale tomu idolu. 

On podiže jedan prst i blagim glasom reče novakinji: 

- Što tražite? 

Ona govoraše tako tiho da se jedva čulo: 

- Moj oče, osjećam kako me živa želja goni da se žrtvujem Bogu, 
poput prave žrtve u zajednici s našim Gospodinom Isusom Kristom koji 
se žrtvuje na našim oltarima i provedem svoj život u neprestanomu po- 


Qui pergis inter lilia, 

Septus choreis Virginum, 

Sponsus decorus gloria, 

Sponsusque reddens praemia. 

Quocumque tendis Virgines 
Sequntur, atque laudibus 
Post te canentes cursitant 
Hymnosque dulces personant 

Te deprecamur supplices; 

Nostris ut addas sensibus 
Nescire prorsus omnia 
Corruptionis vulnera. 

Virtus, honor, laus, gloria 
Deo Patri cum Filio, 

Sancto simul Paraclito, 

In saeculorum saecula. Amen. 

Citirali smo ovu cijelu predivnu himnu sv. Ambrozija (340.-397.). Na žalost ne možemo uvrstiti note 
ovih prekrasnih melodija. Svaki svećenik koji ima Antifonarij pomoći će ih pribaviti onomu koji se 
zanima za ljepotu crkvene glazbe. 

klonstvu njegovu božanskom Sakramentu, pokoravajući se pravilima na¬ 
šega slavnog oca Benedikta. Ja vas ponizno molim da mi podijelite milost 
svetoga odijela. 

- Ja vam je drage volje podjeljujem ako držite da ćete moći živjeti 
takvim životom, koji priliči jednoj žrtvi, žrtvi koja je svoj život posvetila 
presvetomu Sakramentu. 

A ona odgovori odvažnijim tonom: 

- Ja se uzdam u pomoć neizmjerne dobrote moga Spasitelja Isusa 
Krista. 

- Neka vam Bog udijeli ustrajnost, reče dostojanstvenik; on se diže, 
okrene prema oltaru i poklekne. Na glavi mu više nije bila mitra i on zapje¬ 
va pjev »Veni Creator« koji prihvatiše glasovi svih redovnica koje stajahu 
iza prozirne željezne rešetke. 

Tada on uze mitru na glavu, pomoli se i pjev psalama se podiže ispod 
svodovlja. Novakinja, koju su međutim bili ispratili do njena mjesta gdje je 
klečala na klecalu, pridiže se. Ona pozdravi oltar i ode da poklekne izme¬ 
đu svojih djeveruša do nogu trapističkog opata koji je opet sjeo. 

I njene dvije družice odvezaše velo zaručnice, snimiše krunu od na¬ 
rančinoga cvijeta, razvezaše pletenice. Međutim je jedan svećenik prostro 
velik rubac na koljena dostojanstvenika, a jedan đakon mu je ponudio na 
podnosu duge škare. Tada pred ovim činom monaha, koji se je spremao 
poput kakvoga krvnika ošišati osuđenicu kojoj je zadnji sat kucnuo, uka¬ 
za se užasna ljepota nevinosti koja se pridružila zločinstvu. Ona je sebe 
poklanjala da uzmogne dati zadovoljštinu za opačine koje nije ni sama 
poznavala, koje nije mogla uopće razumjeti. Sve se to učini publici straš¬ 
nim. Ova zadrhta kada je biskup zgrabio punom rukoveti djevojčine kose, 
spustio ih na njezino čelo i povukao k sebi. Publika, koja je došla iz rado¬ 
znalosti u kapelicu, bila je ražalošćena radi ovoga prividnog pomanjkanja 
nadljudske pravednosti. 

Opat rezaše djevojčine kose i bi kao da željezo sijeva usred crne kiše. 

Cu se u mrtvačkoj tišini crkve kako škare škripe i kako se muče kroz tu 
vunu koja se izmicala ispod oštrica. Sve se ušuti. Don Stjepan otvori ruke i 
na njegova koljena popadaše crne duge niti poput dugih mlazova kiše. 

Svima je odlanulo kada su svećenici i djeveruše odveli zaručnicu koja 
je čudno izgledala u svojoj dugoj haljini, sa svojom iznakaženom glavom i 
sa svojim golim vratom. 

Iza nekoliko trenutaka se ovi opet vrate, ali među njima nije više bilo 
zaručnice u bijeloj odjeći, već je s njima došla redovnica koja je bila odje¬ 
vena u crno odijelo. Ona se pokloni pred trapistom i opet klekne između 
svoje majke i svoje sestre. 

Dok je opat molio Gospoda da blagoslovi svoju službenicu, glavar 
ceremonija i đakon uzeše sa stola, koji je stajao uz oltar, košaru. Ispod 
ružičinog lišća, kojim je bila pokrivena, bio je skutren pas od suhe kože. 
To je simbol one razbludnosti kojoj je sijelo, po kazivanju crkvenih otaca, 
u području bedara. 

Unutra se također nalazio skapular, koji znači da će njegov posjednik 
živjeti onako, kao da su mu sve radosti ovoga svijeta na križ pribijene. Velo, 
koje je također bilo pod ružičnim lišćem, simbolizira osamljenost života 
koji se provodi u zajednici s Bogom. I pošto je crkveni dostojanstvenik 
protumačio novakinji smisao ovih simbola, uze i pruži upaljenu svijeću, 
koja je bila u svijećnjaku pred njom, te joj rastumači jednom riječju simbol 
koji ona prima: Accipe, carissima sorror, lumen Christi. (Uzmi, predraga 
sestro, svijetlo Kristovo.) 

Zatim Don Stjepan uze škropilo, koje mu dodade svećenik, poklo¬ 
nivši mu se. On poškropi mladu djevojku znakom križa, upravo onako 
kao što se to čini kada se daje odrješenje pri pogrebima, i progovori zatim 
blagim i tihim glasom, a da se pri tome nije ni pomaknuo. 

Prozbori samoj novakinji i hvaljaše veličajni i ponizni život u samosta¬ 
nima. Ne gledajte unatrag i ne žalite ni za čim, jer evo, po meni vam Isus 
ponavlja ono obećanje koje je on nekad dao Magdaleni: ti si izabrala bolji 
dio i nitko ti ga neće oteti. Recite samoj sebi, kćeri moja, da ste sada iz¬ 
maknuli vječnim djetinjarijama uzaludnih muka i da ćete vi na ovoj zemlji 
učiniti korisno djelo; vi ćete vršiti ljubav bližnjemu u najvišemu stupnju 
što ga uopće ima; vi ćete davati zadovoljštinu za tuđe prekršaje, vi ćete se 
moliti za one koji se uopće ne mole, vi ćete pridonijeti sve što je u vašim 
silama da uništite onu mržnju koju svijet goji prema Spasitelju. 

Trpite i bit ćete sretni; ljubite svoga Zaručnika i vi ćete vidjeti kako je 
on slab prema svojim odabranicama! Vjerujte mi, njegova ljubav je takva 
da ne će čekati ni dotle dok vas smrt ne pročisti da nagradi vaše jadno 
trapljenje i bijedno trpljenje. On će vas nagraditi prije reda svojim milosti¬ 
ma, tako da ćete ga žarko moliti da vam pokloni smrt i preobilje njegovih 
radosti će vas odviše izmoriti. 

I malo pomalo se stari monah zagrijavao ponavljajući Kristove riječi 
koje je rekao Magdaleni. Naglasi uz to kako je sam Isus izjavio da kontem¬ 
plativni redovi stoje na višemu stupnju, negoli svi ostali. Zatim joj dade 
kratke savjete, istučući potrebu poniznosti i siromaštva koje su kreposti, 
prema riječima svete Klare, dva najglavnija stupa redovničkoga života. Na¬ 
pokon blagoslovi novakinju koja mu poljubi prsten. Cim se ona vrati na 
svoje mjesto, zamoli on Gospoda podignuvši oči, da primi ovu djevicu kao 
hostiju, koja sama sebe poklanja, da time zadovolji grijehe svijeta. Napo¬ 
kon zapjeva stojećke »Te Deum«. 

Svi ljudi se digoše sa sjedala i ceremonijanti predvođeni križem i svi¬ 
jećama iziđoše iz crkve i zbiše se u dvorištu. 

Tada se Durtalu učini, da je odnesen daleko od Pariza u kakvu pra¬ 
staru epohu. 

Dvorište je bilo zatvoreno sa svih strana kućama, a nasuprot glavnih 
vrati bio je visok zid, usred kojega su se nalazila dvokrilna vrata. S obe 
strane je šest tankih jela čistilo zrak, a popijevanje se je čulo iza zida. 

Djevica je bila sprijeda i posve sama. Spuštene glave je držala svoju 
svijeću pred zatvorenim vratima. Trapistički opat naslonjen na svoju bi¬ 
skupsku palicu, stajao je nekoliko koraka dalje od nje. 

Durtal je točno promatrao lica; mala, koja je tako priprosto izgledala 
u svojemu zaručničkom odijelu, bila je sada čarobna. Sada je njeno tijelo 
dobilo neki tanki i krhki čar; oblici, koji su bili odviše jasni pod svjetovnim 
odijelom, iščezli su sada pod redovničkim ruhom. Njene su se konture 
jedva raspoznavale te je čovjek dobio dojam da su joj godine iščezle i da su 
oblici poprimili lik koji su imali dok je još bila dijete. 

Durtal joj se približi da je uzmogne temeljitije promotriti. On je na¬ 
stojao prozreti lice, ali je ona ostala kao nijema ispod uleđene mrtvačke 
koprene uresa što joj je sada bio na glavi. Stajala je zatvorenih očiju i činilo 
se da više ne živi našim životom. Jedino su usne još kazivale, smiješeći se 
sretno, da je ona još među nama. - I golem rumeni monah poprimio je 
posve drugi oblik, kad ga je čovjek posve izbliza promatrao. Njegovo tijelo 
bilo je još uvijek snažno i njegovi obrazi su gorjeli; ali vodenaste modre 
oči, koje su sličile vodi bez sjene i bez valova, vodi, koja je protekla iz živca 
kamena, te oči su bile posve čiste i preobražavale su obični izraz njegova 
lica. One oduzimahu ovome čovjeku lik vinogradara što ga je imao kad ga 
je čovjek izdaleka promatrao. 

Na svaki način, govorio je Durtal, duša ispunja svu nutrinu ovih ljudi 
i ona kleše njihove fizionomije. Neka sveta vedrina se zrcali u zjenicama, 
u ustima: u tim jedinim otvorima, do čijih granica dolazi duša, čini se kao 
da ona proviruje iz tijela te je čovjek može opaziti. 

Najednom prestane pjevanje iza zida. Mala pokroči korak, pokuca 
svojim savijenim prstima na vrata i slabim glasom zapjeva: 

»Aperite mihi portas Iustitiae: Ingressa in eas, confitebor Domino«. 
(Otvorite mi vrata Pravde: Čim stupim u njih, ispovijedat ću Gospoda.) 

I vrata se otvoriše. Jedno se drugo dvorište pokaza. Bilo je posuto 
riječnim šljunkom. Na njegovoj krajnjoj granici nalazila se kuća. Sve re¬ 
dovnice, koje su stajale u polukrugu s crnim knjigama u ruci, pjevahu: 

»Haec porta Domini: Iusti intrabunt in eam.« (Ovo su vrata Gospod¬ 
nja: pravednici će ući u njih.) 

Novakinja kroči za korak naprijed, stade na pragu i zapjeva svojim 
udaljenim glasom: 

»Ingrediar in locum tabernaculi admirabilis usque ad domum Dei.« 
(Ući ću u divno svetište dok ne dođem u dom Božji.) 

I bešćutni kor redovnica odgovori: 

»Haec est domus Domini, firmiter aedificata: Bene fundata est supra 
firmam petram.« 

(Ovo je dom Gospodnji, čvrsto sazidan: Dobro je utemeljen na čvrstoj 
hridini.) 

Durtal je na brzu ruku promotrio njihova lica, koja čovjek ne može 
tako često vidjeti, jer je ova ceremonija jedina prilika za to. Učini mu se 
da gleda niz leševa koje stoje u svojim mrtvačkim koprenama. Sve su one 
bile beskrvne, imale su blijede obraze, modre vjeđe, a sive usne. Njihovi 
glasovi bili su iznemogli od oskudijevanja i od molitava i skoro su sve bile 
male zgrbljene; štoviše i najmlađe među njima. - Jao, silnog li umora u 
ovim siromašnim tjelesima!, zavapi Durtal. 

Ali on morade prekinuti svoja razmišljanja; zaručnica, koja je bila po- 
klekla na prag, okrenu se prema Don Stjepanu i zapjeva tihim glasom: 

»Haec requies mea in saeculum saeculi: Hic habitabo quoniam elegi 
eam.« (Ovo je počivalište moje u vijeke vjekova: Ovdje ću stanovati jer 
sam ga izabrala.) 

Monah snimi svoju mitru i odloživši biskupsku palicu, reče: 

»Confirma hoc, Deus, quod operatus est in nobis.« (Potvrdi to, Bože, 
što si učinio u nama). 

I novakinja odgovori: 

»A templo sancto tuo quod est in Jerusalem.« (Od svetoga hrama 
tvoga koji je u Jeruzalemu.) 

Prije negoli je postavio mitru na glavu i uzeo palicu u ruke, dostojan¬ 
stvenik se pomoli svemogućemu Bogu. Tražio je od Tvorca da izlije rosu 
svoga blagoslova na svoju službenicu. On onda prikaže mladu djevojku 
redovnici koja je izišla iz reda onih među kojima je sama stajala. Kada se 
ona također postavila na prag, reče joj: 

»Predajemo u vaše ruke, gospođo, ovu novu zaručnicu Gospodnju. 
Štitite ju u njezinoj svetoj odluci, koju je svečano objavila, želeći se žr¬ 
tvovati Bogu, poput žrtve koja hoće provesti svoj život na čast Našega 
Gospoda Isusa Krista koji se žrtvuje na našim oltarima. Vodite ju po stazi 
božanskih zapovijedi, pokažite joj kako se slijede božanski savjeti i kako se 
valja pokoravati samostanskim pravilima. Pripravljajte ju za vječno sjedi¬ 
njenje, u koje ju njezin nebeski Zaručnik poziva. Neka ovo radosno uve¬ 
ćanje povjerenog vam stada bude za vas nova prilika da pokažete vašu 
majčinsku brižljivost.« 

I to bi sve. Redovnice se okrenuše jedna za drugom i nestade ih iza 
zida, a mala je išla za njima, kao bijedno psetance koje slijedi postrance 
svojega novog gospodara spuštene glave. 

Krila vratiju se zatvoriše. 

Durtal ostade posve zabezeknut i gledaše siluetu bijeloga biskupa i 
leđa svećenika, koji su se penjali uza stube, da u crkvi odsluže blagoslov. A 
iza njih su išle majka i sestra novakinje skrivajući u rupcu zaplakana lica. 

- Dakle?, reče svećenik, uhvativši ga ispod ruke. 

- Dakle, ovaj prizor je na svaki način najdirljivija imitacija smrti koju 
čovjek može vidjeti. Ovo je živo stvorenje, koje samo sebe dragovoljno 
zakapa u najužasniji grob, jer njezino tijelo još trpi, zaista veličanstveno. 

Sjećam se što ste mi vi govorili o onima koje prigrle ova stroga pravi¬ 
la. Ja drhćem kada pomišljam na vječnu adoraciju u zimskim noćima; kada 
se sjetim da djevojče poput ove, koju smo sada vidjeli, mora skakati na 
noge trgnuvši se naglo iz svoga prvog sna. Znam da ona mora moliti posve 
sama klečeći na pločniku za hladnih sati u mračnoj maloj kapelici, a da od 
slabosti i od straha ne padne u nesvijest. 

KRITIČKI PRIKAZ NOVIJE 
FRANCUSKE KNJIŽEVNOSTI 

Dragutin Knieivald: Dr. Ivan Merz - život i djelovanje, Zagreb, 1932., str. 202-204. 

Osamnaest dana prije smrti, a nekoliko dana pred odlazak u bolnicu, 
22. travnja 1928., Ivan Merz je uputio pismo prijatelju don Mati Blaško- 
viću, svećeniku na Hvaru, u kojemu mu piše o francuskoj književnosti. Bio 
je to u stvari njegov odgovor na pismo koje mu je o istoj temi uputio ovaj 
svećenik i u kojemu je tražio savjete i sugestije za čitanje djela francuskih 
pisaca. Ivan Merz mu opširno odgovara dajući s katoličkoga stanovišta 
kritičku prosudbu pojedinih francuskih pisaca i njihovih djela. Zanimljivo 
je da iz ovoga pisma nitko ne bi slutio da je Ivan teško bolestan i da se 
sprema na operaciju; pismo je pisano mirno i s potpunom predanošću za 
samu stvar o kojoj govori, ali se pri kraju pisma već osjeća dah vječnosti 
kojoj Merz ide ususret i u čijemu svjetlu sve zemaljske vrijednosti i ljepote 
dobivaju novo svjetlo i postaju relativne, odnosno toliko su vrijedne i smi¬ 
slene koliko pridonose pravoj svrsi čovjekova zemaljskoga putovanja. Ovo 
nam pismo veoma dobro prikazuje književne nazore Ivana Merza i njegovo 
shvaćanje književnosti općenito pred kraj njegova života. Premda se radi 
o tekstu koji pripada osobnoj korespondenciji i koja će biti objavljena u 
posebnu svesku njegovih Sabranih djela, donosimo ga ipak ovdje na kraju 
njegovih tekstova o književnosti jer ga se može smatrati kao zaključak nje¬ 
gova profesionalnoga bavljenja književnošću. Budući da se original pisma 
nije sačuvao, prenosimo ga iz prve biografije Ivana Merza gdje je objav¬ 
ljeno. 

»Dragi moj velečasni! Nabrojili ste mi mnogo imena francuskih knji¬ 
ževnika. Preporučam da si nabavite ovu povijest francuske književnosti: 
Parvillez-Moncarey, La Litterature frangaise (Beauchesne). Ova je knjiga 
vrlo pregledna, a osim toga odmah izriče katoličko gledište. Bez jednoga 
takva priručnika jedva čete se moći objektivno orijentirati, pogotovu ako 
ste možda u kontaktu s nekim koji nema katoličkih kriterija u prosuđiva¬ 
nju umjetnosti. Bojim se da ta profesorica francuskoga jezika u Lausanni 
nema ne samo pravih pojmova o literaturi, nego ni o životu, kada se ne 
žaca preporučivati Mussetove Les amantes de Venise, kao da francuska 
literatura nema boljih stvari! Mislim da možete čitati sve poznate fran- 

cuske lirike (Hugo, Lamartine, Vigny, Musset) da dobijete uvid u smjer 
što su ga zastupali i o njihovim literarnim odlikama. Stoga Vam je potpuno 
dovoljna jedna antologija (Edit. Nelson: Anthologie de la Poesie frangai- 
sej, a šteta bi bila kada biste npr. čitali cijeloga Sullyja Prudhommea ili 
sve Contemplations , Legendes des siecles itd. U tim djelima ima odličnih 
partija, ali kao cjelina sve su veće stvari Prudhommea i Hugoa posve pro¬ 
mašene jer je jedan bio bezvjerac, a drugi naduveni i šuplji filozof. 

Ne vidim razloga da čitate Les fausses confidences i običnu erotiku, 
ma kako nevina bila ta erotika. Uglavnom su junaci i junakinje tih dra¬ 
ma, objektivno uzevši, slabići kod kojih ljubav nije onaj veliki, od Boga u 
ljudsku narav usađeni nagon s ciljem da se rađaju budući sveci i da bude 
znamen veze Krista s Crkvom. Musset je pogotovu bio slabić i nemoralan 
čovjek (R.I.P.), pun talenta, ali što ćete, kao katolici tek u rijetkim nje¬ 
govim djelima možemo estetski uživati. Estetski uživati možemo samo 
onda ako jedna ideja dolazi do izražaja u jednoj svijetloj formi. A kako 
da se naš razum zadovolji da uživa u tim mršavim idejama? Stoga bih 
Vam preporučio da čitate i proučavate autore kod kojih ideja dominira 
vanjštinom, koja široki idejni svijet naravi i objave ima kao temu svojih 
umjetnina, a ne odveć ograničeni svijet erotike (kao da izvan erotike nema 
ništa na svijetu!). 

Čitajte od lirika: Verlainea (sva djela), Peguyja, Claudela, Cardonne- 
la. Toplo bih Vam preporučio Bossuetove propovijedi (on je velik lirik) 
i Dantea. Nabavite sebi Manuel Mustre de la Litterature catholique en 
France de 1870 a nos jours; Calvet: Le Renoveau dans la litterature ca- 
tholique (Bloud) te Vallery: Anthologie de la Poesie catholique. Poglavito 
ćete u ovomu posljednjem djelu naći supstancijalnu hranu: veliku kršćan¬ 
sku poeziju u kojoj ćete zaista moći naći potpun duševni užitak, duševno 
smirenje u sjaju ideje. Molim Vas, čitajte u Hrvatskoj straži sve članke 
što su ih pisali Califron i Mahnić o umjetnosti te sebi nabavite knjigu od 
Maritaina Art et scolastique. 

Ova će Vam se knjiga svidjeti jer će Vas dovesti do najviših vrhunaca 
gdje se vječna, nestvorena Ljepota zrcali u stvorenoj. Mislim da bi ovo po¬ 
znavanje katoličke nauke o Ljepoti, lijepomu i lijepoj umjetnosti moralo 
pratiti kršćanina u prosuđivanju svih vrsta umjetnina. Nažalost, mi smo 
s v i danas tako liberalno uzgojeni da se zagrijavamo za djela kod kojih je 
idejni sadržaj tako plitak. Mislim da mi katolici često u tome griješimo što 
ne polažemo dovoljno pažnje na ideju. Čitajte od Gheona Le Pauvre sous 
l’escalier i usporedite s Fausses confidences ; koliko li kod Gheona uživa¬ 
mo, kao da nas radnja nosi u nebo, u izvor svake krjeposti, kada gledamo 
kako se glavna junakinja odriče dozvoljenog braka da ostane vjerna 
svome mužu za koga drži da je mrtav. Heroizam kršćanske i vrhunaravne 

žrtve koja između dva dobra bira savršenije čovjeka oduševljava, velika 
svjetlost obuzima um, a volja i čuvstvo obuzimaju tu krjepost i hoće da je 
sebi asimiliraju (1). Ja sam tako duboko uvjeren da izvan Crkve za kršćani¬ 
na nema potpune ljepote i umjetnosti; sama naravna ljepota, kako nam je 
daju Homer i Sofoklo, prava je ljepota, ali nas ne može zadovoljiti, nas koji 
živimo okruženi sjajem bogoslovskih krjeposti i darova Duha Svetoga, koji 
smo zaronili u Srce Vječne Ljepote i koji se hranimo nebeskom Krvlju Ja- 
ganjca. Mislim da se vrhunci stvorene ljepote nalaze u Misalu i Brevijaru, 
u pontifikalnoj misi i gregorijanskim melodijama. Idejni je sadržaj ovdje 
apsolutan - to su same riječi Božje, a zaodjenute su u najjednostavnije i 
transparentno ruho ritmičkih kretnja i koralnih melodija. Ta je 
transparentnost tako fina da kroz nju tako reći stojimo u direktnu doticaju 
s vječnim, vrhunaravnim idejama koje rasvjetljuju naš um i usrećuju našu 
volju i čuvstva. To je prava anticipacija estetskih užitaka u nebu, anticipa- 
tio visionis beatificae. 

Uvjeren sam da ste oduševljeni za veliku katoličku umjetnost i za 
liturgiju, gregorijansko pjevanje, Palestrinu, Bossueta, fra Angelica, Ver- 
lainea, Gheona, Claudela (Annonce faite a Marie ), chartresku katedra¬ 
lu, Dantea. Nitko nije nama katolicima ravan na polju umjetnosti; Hugo, 
Lamartine, Musset, sve su to pigmejci kojih se tragika sastoji u tomu što 
nisu bili katolici jer da su bili katolici, možda bi od njih još štogod posta¬ 
lo. Kada, ako Bog da, jednom vijek opet postane kršćanskim, tada se u 
historijama književnosti njihova imena neće više tako opširno spominjati 
kao sada. Dva i tri retka bit će dosta o njima. Baudelairea Vam zaboravih 
spomenuti. Moje je mišljenje da je njegova poezija zdravija od poezije ro¬ 
mantika jer on jasno razlikuje dobro od zla i uvijek je, tako reći, i u svome 
grijehu sebi svjestan prisutnosti Božje koja taj grijeh gleda i osuđuje. On 
je iskren i kod njega čujemo kucaje Milosti koja ga zove na pravi put i po 
njemu i druge: »Soyez beni, Mon Dieu, qui donnez la souffrance comme 
un divin remede a nos impuretes!« 1 

Svakako sebi nabavite autobiografiju Velike Svete Terezije (španjol¬ 
ske). I ona je puna ekrazita, kao i Vi. Međutim, skoro mi je i žao da sam 
se toliko raspripovijedao o literaturi jer je važnije od umjetnosti odgajati 
i voditi ljude k Isusu, a u tome poslu umjetnost, kao i sve što je stvoreno, 
ima samo pomoći čovjeku da dođe do Isusa. Stoga znam da ćete se baviti 
knjigom i umjetnošću samo toliko koliko Vam to ustreba za Vaše stado, 
da mu budete dobar pastir i da sebe i njega jednom dovedete do vječne 
Ljepote...« 


1 Hrvatski prijevod: Budi blagoslovljen, moj Bože, koji nam daješ patnju kao božanski lijek našim 
nečistoćama. 

Dr. Dragutin Kniewlad u svojoj biografiji o Ivanu Merzu, komenti¬ 
rajući ovo njegovo pismo, među ostalim kaže: »U ovomu nam pismu Ivan 
i nehotice očituje kako je riješio mnoga pitanja koja su njega u mlađim 
danima zanimala, ponešto i mučila. To su pitanja od vječitoga zamašaja 
jer tek što ih je jedna generacija - ovako ili onako - riješila, već dolazi 
drugo pokoljenje u čiji život opet zahvaćaju ova ista pitanja. U tomu nam 
pismu Ivan kao stručnjak daje i svoj zaokružen pogled na modernu fran¬ 
cusku liriku i praktične savjete za njezin studij. Kako Ivan znade jasnoću 
i, recimo, oštrinu katoličkih načela, primijenjenih na umjetnost, odnosno 
na umjetnički rad, sjediniti s priznanjem formalno-umjetničkih odlika, 
osobito kod djela koja, doduše, izrijekom ne napadaju katolicizam, ali ga 
nemaju ni kao svoje ishodište, pa u mnogomu zastranjuju, lijep je primjer 
njegov prikaz i ocjena Barbusseova Ognja. Ivan takva djela naziva tehnič¬ 
kim umjetninama. Stroži je, razumije se, kod onih djela koja imaju protu- 
katoličku tendenciju, kao što je na pr. Zolin Lurd. No najviše se zanimao 
za ona djela koja su umjetnički izraz pravoga katoličkog života, za pravu 
katoličku književnost i umjetnost, posebice za liturgiju, koju smatra najve¬ 
ćom umjetninom svijeta.« 2 


2 D. KNIEWALD ; Dr. Ivan Merz - život i djelovanje, Zagreb 1932., str. 204 

Drugi dio 

LITURGIJA 


Liturgija - bogoslužje Katoličke Crkve bila je središte kršćan¬ 
skoga života bi. Ivana Merza odakle je svakodnevno crpio nadahnuća 
i snagu za svoj duhovni i apostolski život. Najkarakterističnija crta 
njegove duhovnosti bila je upravo uska povezanost s liturgijom. 

To je svoje iskustvo važnosti života po liturgiji želio podijeliti s 
drugima i njih potaknuti na otkriće ljepote povezanosti s liturgijom. 
U tu svrhu objavio je brojne članke i studije posvećene liturgiji. Tu 
je najprije njegova doktorska disertacija, pisana francuskim jezikom, 
koju je posvetio temi utjecaja liturgije na francuske pisce . 1 Zatim 
dolaze brojni drugi članci objavljeni na hrvatskom jeziku u raznim 
vjerskim časopisima. 

Osim članaka razasutih po raznim časopisima, bi. Ivan Merz je 
vodio tijekom tri godine stalnu rubriku »Liturgijski kutić« u časopi¬ 
su Posestrimstvo. Svi su ti članci sada sakupljeni i ovdje objavljeni. 
Čitajući ih uočavamo da se radi u stvari o malom liturgijskom tečaju 
tijekom kojega je čitatelj bio upoznat s temeljnim pojmovima o li¬ 
turgiji i njezinoj važnosti za osobni duhovni život. 

Čitajući njegove spise o liturgiji ostajemo zadivljeni nad dubi¬ 
nom njegovih misli. Bez posebnoga djelovanja Božje milosti u njego¬ 
voj duši ne možemo objasniti kako je taj mladi čovjek mogao tako 
duboko zaroniti u značenje liturgije za Crkvu i za kršćanski život 
svakoga vjernika. 


1 Prvo izdanje disertacije bi. Ivana Merza na francuskom izvorniku objavljeno je u Zagrebu 1996. u 
prigodi 100. obljetnice njegova rođenja. Drugo izdanje disertacije objavila je katolička izdavačka kuća 
Le Cerf u Parizu 2005. g. 

LITURGIJSKE TEME U 
DNEVNIKU IVANA MERZA 

U svome Dnevniku bi. Ivan Merz nam je ostavio nekoliko zapisa o li¬ 
turgiji. Već kao srednjoškolac (18 god.) Ivan uočava važnost bogoslužja na 
narodnom jeziku. Još više je u to uvjeren nakon Prvoga svjetskog rata kada 
je u Dnevniku zapisao zanimljivo razmišljanje o važnosti slavenske litur¬ 
gije u bogoslužju. Imao je tada 22 godine. A kao student u Beču (24 god.) 
sudjeluje na liturgijskim duhovnim vježbama u kojima je otkrio važnost 
i središnjost liturgije kako za život Crkve, tako i za svoj osobni duhovni 
život. Donosimo u nastavku sva tri izvatka iz njegova Dnevnika. 

Da se misa služi glagoljicom, bilo bi uzvišenije 

Banja Luka, Uskrsna nedjelja, 12. travnja 1914. 

Danas sam bio na velikoj misi u biskupovoj crkvi i pjevalo se glago¬ 
ljaški. Ljepše je nego latinski. Da se misa služi glagoljicom, bilo bi uzvi¬ 
šenije i privlačilo bi Hrvate više, jer bi se mogli ponositi da imaju svoju 
starodrevnu crkvu (kao što se je prije kod njih služilo). 

Narodne liturgije moraju se nakalemiti na lozu Crkve 
i tako će u ove ući silne bujice života 

Maslovare, 18. prosinca 1918. 

Krist je došao na svijet, da svu prirodu posveti, da svakog čovjeka i 
svaku narodnost posveti. Zato je, držim, silna pogrješka sa strane crkvenih 
faktora, što s bojazni gledaju na ponarođenje crkvenih formi. Upravo u 
tome ima da se pokaže vječnost Duha što vodi Crkvu, da On uz svaku 
formu, uz svaki jezik, može da jedinstveno i snažno drži na okupu svu tu 
veliku organizaciju, što ju sačinjavaju raznobojni narodni elementi, koji 
su sav svoj narodni mentalitet i kolorit stavili u službu uzveličanja Crkve. 
Rimski kolorit dao je zaista dosada najveće vrednote Crkvi, ali on nije, i to 
ni Božja Providnost tako ne želi, da bude jedini kolorit. Time se mladenač¬ 
ki žar mora gubiti i napokon mora da zavlada skučenost, čiji se tragovi već 
zapažaju. Narodne liturgije moraju da se nakaleme na lozu (Weinstock) 
Crkve i tako će u ove ući silne bujice života, koje će sav narod preporoditi. 
Mi to danas jedva i shvaćamo, ali povijest Crkve će drugačije suditi. Crkva 

je živi organizam, koji se razvija i ona je zapravo proživjela istom roman¬ 
sku ili latinsku fazu, jer su romani dosada i bili nosioci katoličke kulture. 
Germani uslijed protestantizma ne doprinesoše ni izdaleka toliko razvoju 
Crkve, a na kršćanskim slavenima sada leži sva budućnost. Pripoje li se, to 
će se oni usrećiti, a Crkvi dati opet silnih vrednota; istrgnut će Crkvu iz 
latinske sfere i proširiti joj internacionalni horizont tako da će nastati veli¬ 
ke i starostavne knjige poput Tominih, Augustinovih u narodnim jezicima, 
da će u Crkvi vladati narodni običaji i da će neke Istine, kojima je narav 
dotičnih naroda nekako sklonija i koje su nekako opažene i nerazumljive 
do onda bile, u svoj svojoj svetosti i veličini izići po novim svecima na javu. 

Problem unijatski je za naše prilike najvažniji; Bosna imade veliku 
misiju da pravoslavlje pripoji Rimu i da tako bude putokazom za sav istok. 
Biće teške borbe, kako se vidi iz života sv. Jozafata. Religiozna nehajnost i 
neznanje najveći su neprijatelji unije. Jozafat je bio i radi toga progonjen 
i ubijen. Istom nakon njegove smrti uvidješe njegovu veličinu i silni svijet 
se obrati za kojega se je on u tu svrhu i žrtvovao. Ruska crkva je i nadalje 
krvoločno proganjala uspomenu toga čovjeka i narod unijatski sve do naj¬ 
novijeg doba. 


Liturgija je najveća umjetnička tvorevina 
jer umjetnički prikazuje život Kristov 

Beč, ponedjeljak, 5. IV 1920. 

Proveo sam od čiste srijede do danas u St. Gabrijelu kraj Modlinga. 
Bio je to moj najljepši Uskrs; proživljavao sam umjetnički refleks velikih 
događanja - Kristovu muku i njegov Uskrs - uživši se u liturgijsku umjet¬ 
nost. Ispočetka smo postili, šutjeli i razmišljali. Kada se je svjetska buka 
raspršila i duša ostala mirna, sama sa sobom, iz dubine se je poput pjene 
dizalo blato grijeha, koje se je nakupilo skoro nesvjesno. Zatim sjajno pje¬ 
vanje lamentacija pa diona Misa Velikog Četvrtka sa svojim veseljem i sv. 
Pričesti unutar svečane Mise upravo onako, kao kada je Isus ustanovio 
presv. Euharistiju, pa onda žalost usred te Mise sa ritmičkim kretnjama 
svih redovnika i sjajnom pratnjom orkestra itd. Otkrivenje Križa, te trplje¬ 
nje Križnog puta su potresli mojom dušom. U subotu opet ono silno vese¬ 
lje nad uskrsnulim Spasiteljem, koje je tako divan izražaj našlo u liturgiji. 

Kao što je teologija centralna znanost tako je liturgija centralna umjet¬ 
nost. Ona je sasvim objektivna i odgovara Wagnerovu idealu, koji je htio 
sjediniti sve umjetnosti u jednu. Liturgija je izražaj duše Crkve, na njenom 
temelju lako bi bilo izraditi teoriju umjetnosti. U njoj se ogledava kao u 
kakvom zrcalu život Kristov, ali ne onakav kakav nam se u historiji čini, 
nego onakav, kako ga gleda objektivni gledalac, koji nije vezan na vrijeme 

ni na mjesto, već iz visine promatra život, videći sav nadnaravni savez svih 
događaja: recimo kako ga promatra anđeo. Na taj način postaje umjetnost 
objektivno zrcalo za života, koje pohvata i one niti, koje obični čovjek ne 
opaža. Liturgija je dosegla vrhunac: ona je najveća umjetnička tvorevina 
koja opstoji na svijetu, a uz to je ona centralna umjetnina, jer umjetnički 
prikazuje život Kristov, koji je centar historije. - Sve ostale umjetnosti se 
moraju služiti istom metodom kao Duh Sveti u liturgiji: umjetnik mora 
npr. motiv rata, ljubavi, bluda, ubojstva i razne ostale teme umjetnosti pri¬ 
kazati u nadnaravnom savezu i čim bolje on to učini tim je umjetnina vr- 
jednija. Naravno za to se traži da bude umjetnik svet. Uzmimo npr. Krist 
kaže: Tko pogleda na ženu bližnjega s pohotom, čini u svojoj duši grijeh. 
Za Krista je to dovoljno i on tu ideju ne može dalje da na daleko i široko 
razlaže, jer on mora da zasije sjeme svih ideja koje vladaju i koje će vladati 
u čovječanstvu. Tu ideju je Tolstoj u Kreutzerovoj sonati obradio i to vrlo 
dobro: on objektivno promatra ljudsko društvo i ono se zrcali na zaseban 
način u njegovoj duši. Slika u tom zrcalu prikazuje sve niti bludnje i grijeha 
u koje se je zaplelo moderno društvo... Tolstoj se dakle služi liturgijskom 
metodom. Ona izreka u Evanđelju je samo karika na koju je nadovezan 
ovaj roman. Ova se metoda da primijeniti na sve umjetničke tvorevine i u 
koliko su one teocentrične imaju umjetničku vrijednost. 

Samostan St. Gabrijel ostat će mi nezaboravan za cijelog život. Poka¬ 
zuje kako Crkva Katolička rađa svukud novo prekrasno cvijeće. Ima oko 
300 teologa Nijemaca iz Reicha, koji idu u Kongo, Novu Gvineju i druge 
zemlje da šire Kristovo Evanđelje. Većinom su snažni lijepi ljudi, šutljivi i 
ponizni. Ustaju u 3 1/4 izjutra i svu svoju ljubav su koncentrirali na službu 
Božju. St. Gabrijel je mali Beuron. 

RAZMATRANJA O RIMSKOME MISALU 

U povodu prvoga hrvatskog prijevoda 1 
HRVATSKA PROSVJETA, IX./br. 3-4, Zagreb, 23. II. 1922., str. 81-86 


Prvi put izišao je u hrvatskome prijevodu Rimski misal. Iako prije¬ 
vod nije potpun, ipak na temelju ove knjižice, u obliku molitvenika, lako 
možemo zaključiti o harmonijskoj ljepoti ovoga djela. Ostali kulturni na¬ 
rodi već su odavna preveli službene liturgijske knjige. 2 U Francuskoj je, 
štoviše, u XVII. stoljeću bio preveden cijeli časoslov. Najveći književnici, 
kao Corneille i Račine, preveli su na francuski sve himne i mnoge psal¬ 
me. Liturgija je oduševila najveće duhove od sv. Augustina (koji je plakao 
slušajući hvalospjeve sv. Ambrozija) do Dantea. U srednjem vijeku bila 
je pobornikom civilizacije: gregorijanske melodije, pravi glazbeni odraz 
katoličkoga unutarnjeg života, sugerirale su kršćanske osjećaje dušama 
neciviliziranih kršćanskih slušalaca. U XVII. stoljeću, uz katoličanstvo, u 
Francuskoj se preporodio i liturgijski život u dušama pojedinaca. Na dvoru 
je svaka gospođa imala svoje »hore« ili »mali časoslov Bi. Djevice Marije«, a 
veliki Pascal je redovito pjevao božanski oficij, poput kakvoga benediktin¬ 
ca. XVIII. stoljeće je u svakome pogledu stoljeće tame i tek 1802. godine, 
izdanjem Chateaubriandova djela Genij kršćanstva, obrazovani se staleži 
počinju zanimati za poeziju liturgije. No, ona je pobjednički počela osva¬ 
jati suvremeno društvo tek polovicom XIX. stoljeća, kada je benediktinac 
Dom Gueranger (Solesmes, Francuska) sustavno započeo proučavati sta¬ 
re rukopise i rekonstruirati izvornu gregorijansku glazbu. Pod utjecajem 
te obnovljene crkvene glazbe obratio se (1895.) u Parizu veliki estetik 
I. K. Huysmans i opisao svoje liturgijsko obraćenje u djelu En route. Sva 
njegova ostala djela (osobito LOblat ) nisu gotovo ništa drugo doli estetski 
komentari različitih misa, psalama, himana... 

Nekoliko godina nakon Pfuysmansova obraćenja, nakon dugotrajnoga 
studija benediktinaca, PioX. 22. studenoga 1903. izdaje svoj Motuproprio 
u kojem tumači kako je gregorijanska glazba »sveta i formalno dotjerana, iz 
čega slijedi da je univerzalna«. U Francuskoj se obraća niz intelektualaca. 

1 Rimski misal, priredio dr. D. Kniewald. Naklada dr. Stjepana Markulina, Zagreb 1921. Cijena 100 k. 

2 Misal, Časoslov, Ritual, Pontifikal i Martirologij. 

Očarala ih je ljepota liturgije. U Njemačkoj je jedan od centara katoličke 
renesanse upravo benediktinski samostan (Beuron), o kojem se već i u 
Hrvatskoj prosvjeti poprilično govorilo. 

Je li liturgija zaista tako lijepa da je i najveći umjetnici priznaju? Što¬ 
više, tko se jednom uživio u ljepotu taj se popeo na one vrhunce umjetno¬ 
sti gdje mu se sva - i najviša - djela čine niska. Odmah ćemo to shvatiti. 
Uzmimo praktičan primjer. U vrijeme Velikoga tjedna pažnja svih kršćana 
usmjerena je na duševno gledanje muke Kristove. Gledajući npr. Majku 
Božju pod križem, pjesnik Jacopone da Todi spjevao je 1306. godine divnu 
posljednicu ( sequentia ) »Stabat mater« (Stala mati bola svetog, str. 746.). 
Ta je pjesma potpuno odgovarala osjećajima sveukupne Crkve te je ušla 
u liturgiju. Da je u toj pjesmi i najmanja sitnica smetala osjećaju svih 
kršćana, ona nikada ne bi našla mjesta u katoličkoj liturgiji. Slobodno mo¬ 
žemo ustvrditi da je sam Duh Sveti nadahnjivač te pjesme, jer On djeluje 
u duši Crkve - On je autor liturgije. To je samo mali primjer. Zamislimo 
si sada da kršćani cijelu godinu razmišljaju o glavnim tajnama svoje svete 
vjere: o utjelovljenju (o Božiću), o uskrsnuću, o došašću Duha Svetoga. 
Oko ta tri žarišta (projekcija Presvetoga Trojstva) nižu se ostale činjenice 
iz Spasiteljeva života: nedjelje došašća, Bogojavljenje i dr. (božični ciklus), 
pretkorizmeno i korizmeno javno djelovanje Spasiteljevo, Spasovo i dr. 
(uskrsni ciklus), Sv. Trojstvo, Tijelovo, nedjelje po Duhovima (duhovski 
ciklus). Ova crkvena godina kao u kakvome pomičnom zrcalu odražava 
život Isusov od njegova boravka unutar Presvetoga Trojstva - zemaljski 
život - pa sve do drugoga dolaska (Sudnji dan). U taj okvir uklopljeni su 
svetački dani, koji su opet umjetnički odraz djelovanja Zaručnice Kristove 
na zemlji. U njima Crkva razmišlja o životu prvoboraca čovječanstva i daje 
nam uzore kako valja u najrazličitijim životnim prigodama, u najčudnijim 
povijesnim epohama primjenjivati Spasiteljeve ideje na život. U tim dani¬ 
ma, u duhu gledamo život apostola, mučenika, priznavalaca, svetih žena 
ili djevica. 

Ima li, dakle, išta ljepše i plodnije od duševnog proživljavanja crkvene 
godine?! Osobna molitva, koja je jednostrana Qer je također uvjetovana 
povijesnim miljeom i stupnjem obrazovanja onoga tko moli) postaje so¬ 
cijalna i univerzalna. Neki trenuci u Spasiteljevu životu (koji je apsolutan 
u svojoj punini), koje pojedinac sam za sebe ne bi mogao nikada shvatiti, 
postaju jasniji jer su u misalu koncentrirane najvažnije ideje, koje se od¬ 
nose na onaj dio Spasiteljeva života što se slavi upravo toga dana. Prema 
tome, liturgija ima veliko odgojno značenje i s punim pravom možemo 
reći kako je Rimski misal najpedagoškije djelo što ga uopće imamo: on je 
pedagogija par excellence. 

Svatko tko sustavno u sebi proživljava Kristov život uzvisuje i prepo- 
rađa svoju dušu i izgrađuje od nje univerzalan tip (jer je Krist univerzalan: 
uzor svim narodima i svim vjekovima). 

Uzmite i čitajte svaki dan - u zoru po mogućnosti - Rimski misal i 
uskoro ćete se uvjeriti kako je ta knjiga i s čisto literarnoga stajališta ljepša 
od svih djela sveukupne svjetske književnosti. 3 

Tom je prigodom dobro udubiti se malo više u ljepotu molitve Ka¬ 
toličke crkve. Uz misal, najljepši je molitvenik časoslov. Ne, on nije samo 
molitvenik, on je s misalom najljepše književno djelo što ga čovječanstvo 
posjeduje. Možda će se tkogod nasmiješiti čitajući ovu tvrdnju. Razumlji¬ 
vo! Mi katolici u Jugoslaviji živimo još u takvoj tmini da uglavnom nema¬ 
mo posve jasne pojmove ni o djelovanju Crkve u čovječanstvu, ni o ljepoti 
njezina bogoslužja. (Mi nemamo, na žalost, dovoljan broj kontemplativnih 
redova koji bi činili liturgijsku promidžbu.) 

Zaustavimo se malo na brevijaru: svaki dan podijeljen je u sedam 
dijelova: matutin 4 poziva vjernike da još prije zore junački ustanu te hvale 
Bogu za san, laudes (jutarnja) podsjeća na Spasiteljev izlazak iz groba i 
poziva na molitvu za blagoslov u danu koji otpočinje; prima (prvi čas - 6 
sati izjutra) utire ideal kršćanskoga života (moli za umjerenost u govoru, 
u gledanju, u hrani i dr.); tercija (treći čas - 9 sati) je spomen na silaženje 
Duha Svetoga, seksta (podne - šesti čas) podsjećanje je na smrt Kristovu 
na križu (ili na viziju svetoga Petra o pozivu pogana), nona (deveti čas - 15 
sati) poziva na razmišljanje o smrti Spasiteljevoj (ili silaženje u pretpakao 
ili na izlječenje šepavca); na večernjoj kršćanin zahvaljuje na proteklom 
danu i Crkva moli za vječni odmor, koji će doći nakon zemaljskih muka. 
Prije sna (kompletorij) traži se od Boga milosrđe, da odstrani zloduha i 
udijeli ugodan počinak. 

Ti su sati uklopljeni u dane, a svaki dan posebice podsjeća na jed¬ 
nu epohu u stvaranju svijeta: nedjelja slavi fiat lux, ponedjeljak dijeljenje 
voda, srijeda stvaranje cvijeća, voćaka itd. K tomu valja znati da svi ti mi¬ 
steriji imaju preneseno značenje, koje se odnosi na unutarnji život čovjeka, 
i u čudu se pitamo kako li je moguće da jedna duša u se upije te bujice 
ljepote. 

Apeliram malo na maštu čitalaca. Zamislite na primjer subotu 24. 
prosinca 1921., jedan sat poslije pola noći u nekom kulturnom gradu. Re¬ 
dovnici ili redovnice svetoga Benedikta dižu se iz svojih postelja i počinju 
pjevati gregorijanske melodije (matutin). Podsjećaju Stvoritelja kako su se 
zbog njega rano digli i mole Ga za vječni spas. U to su uklopljene reminis¬ 
cencije na sutrašnji dolazak Spasiteljev. Laudes mole da im sunce Kristovo 

3 Vidi npr. misu na str. 736.-739. 

4 Danas Služba čitanja, prvi čas u danu. 

sine, kao što će sinuti sunce zemaljsko. Zatim misa skicira Josipov san, 
u kojemu mu anđeo naviješta rođenje Kristovo. Ostale hore iznose teme 
koje smo već spomenuli, a osim toga, budući da je subota (to jest spomen 
na sedmi dan), slavi se mir u Bogu, koji se sedmoga dana odmarao. Popod¬ 
ne, na večernjoj, pjevaju se velike antiennes (antifone): On je proslavljen, 
čije lice želi da promatra sva zemlja itd., himna koja govori o Stvoriteljevu 
rođenju i dr. K tome, ne smijemo zaboraviti da je svih 150 psalama raspo¬ 
ređeno na cijeli tjedan, tako da je u navedene molitve dnevno uključeno 
oko dvadeset psalama. 

Sa zemlje se, eto, neprestano dižu molitve k nebu. Među katoličkim 
pukom (na žalost, kod nas to još nije provedeno) nema sata ni časa da 
redovnici ili svećenici ne mole Bogu. Tako je to raspoređeno; čim jedni 
prestanu, drugi nastave i kontinuitet se ne prekida. I kako se sunce kreće 
od istoka prema zapadu, tako se sati i molitve kreću od istoka prema za¬ 
padu i nikada ne prestaju. O divne li Crkve, koja bez prestanka u zajednici 
s nebeskim vojskama pjeva hvalu Stvoritelju! 

Usporedimo jedno djelo svjetske literature s liturgijom! Uzmimo 
Fausta ! To je umjetnički odraz ljudske duše koja traži istinu. Za deset- 
petnaest stoljeća Faust će služiti, među ostalim, kao okamina one epohe 
Goetheove duše (koja je bila tip za cijelo jedno razdoblje) kada je pisao 
Fausta. Čitamo li to djelo, uskrisit će u našoj duši kao u kakvome kine¬ 
matografu život i kretanje pjesnikove duše. Bacimo li knjigu u zakutak, 
njezin je sadržaj mrtav. Posve je drukčije s liturgijom. Gospod Bog je život, 
kretanje; ljudske duše su zrcalo u kojemu se to kretanje Božje zrcali. E da, 
umjetnički odraz unutarnjega Božjeg života naša je sveta liturgija. Ona bez 
prestanka, dan i noć, zimi i ljeti, od generacije do generacije svira poput 
kakvoga divovskog orkestra i šalje svoje raznolike zvukove i melodije na¬ 
trag svome začetniku. 

Liturgija je, dakle, umjetnost par excellence jer je živa kao što je i naš 
Gospod živ. (Svjetska literatura je muzej okamina raznih stadija ljudskih 
duša koje su boravile na zemlji.) 

Vratimo se na naš prijevod Rimskoga misala. Iz ovoga razlaganja lako 
je zaključiti kako je prijevod ovako fundamentalnoga djela epohalna po¬ 
java u našem književnom životu. Mogli bismo, štoviše, reći da je to najvr- 
jednija knjiga koju uopće imamo na hrvatskome jeziku. (Stariji prijevod 
evanđelja ne može doći u obzir jer mu je jezik odviše zastario). Prepo¬ 
ručujemo, dakle, svakomu, a osobito članovima 
našega pokreta, da tu knjigu nabave i prema 
njoj urede svoj život. Uvjereni smo da će ona 
odgojiti niz solidnih, požrtvovnih, katoličkih 

radnika i osobito molimo Boga da u mnogim čitaocima probudi želju 
da se priključi svećeničkom odnosno redovničkom redu. 

Kod ovoga izdanja ne smije se ostati! Najteže je učinjeno, a u nadi 
da će se uskoro prirediti potpuno izdanje i da bi bilo dobro već pomišljati 
na prevođenje brevijara, koji među kulturnim narodima i laici mole, uzet 
ćemo si slobodu da malo kritiziramo novoizišlu knjigu. 

Držimo, naime, da su se izdavači morali više obazreti na značenje 
crkvene glazbe. Originalna sveta misa, kako ju je Gospodin osnovao za Ve¬ 
liki četvrtak, bila je pjevana misa. Svim kršćanima je, dakle, ideal 
misa u kojoj se pjeva, a ne tiha misa. Gregorijanske melodije » čuvaju nam 
melodije čiji su zvuci posve analogni onima, koje je pjevao Krist i apostoli 
i koji su se rabili već u prvim stoljećima kršćanstva« (Dom. G. Lefebvre, 
Liturgia, Saint Andre par Lophem les-Bruges, Belgija; str. 250.). Glazba 
naglašava značenje i smisao teksta tako što nam ga ona tumači i s osjećajne 
strane. Osim toga, kada više ljudi pobožno pjeva religiozne pjesme, svaka 
pojedina duša ulijeva u zvuke, koji izlaze iz njezina grla, sav svoj unutarnji 
život i priopćuje ga drugima. Ovo međusobno obogaćivanje, koje se po¬ 
stiže zajedničkim pjevanjem, od velike je važnosti. Mislili smo stoga da 
bi bilo dobro u predgovoru sljedećega izdanja iznijeti osnovne ideje Motu 
proprio od 22. studenoga 1903. To nas dovodi, dakako, posve teoretski, 
do vrlo osjetljivog problema. Predgovornik ga nije dovoljno iscrpio, zasi¬ 
gurno zbog ograničenog prostora, koji mu je bio stavljen na raspolaganje. 
To je problem narodnih jezika u katoličkoj liturgiji. Mišljenje bogoslova u 
tome se razilazi. Budući da je to pitanje od velike važnosti za nas, moramo 
ga također teoretski obraditi. Navedeni Motu proprio od 22. studenoga 
1903. polazi sa stajališta da ekspresija univerzalnih ideja jednoga univer¬ 
zalnoga (kršćanskoga!) naroda mora biti i jedan univerzalni jezik. (Jedna 
vjera, jedan jezik, jedno pjevanje.) Pri biranju jezika uvijek 
valja pomišljati na obrede pjevane gregorijan¬ 
skim melodijama. Jasno je da nije uvijek lako prilagoditi prijevod 
tim melodijama jer je sama ova glazba utjecala na kompoziciju tekstova. 
(Francuzima je npr. nemoguće uvesti narodni jezik jer je njihova metrika 
kvantitativna i ne podudara se s latinskom ili s našom.) S teoretskoga se 
stajališta čini kako je latinska liturgija onaj idealan stupanj kojemu teže 
sve narodne liturgije. Kršćanski narod je samo jedan na cijelome svijetu i 
latinski jezik je narodni jezik svih kršćana, onih koji su bili prije nas, koji 
sada žive i koji će nakon nas doći. Narodne liturgije su više taktičkoga zna¬ 
čenja: one su kao poluga, koja nacionalne elemente diže k univerzalnome 
rimskome svijetu. (Nacionalni jezik ne može biti ekspresija nadnacionalne 
vjere!) Vjerojatno je, dakle, da ne smijemo koordinirati grčki, starosla- 

venski i druge narodne jezike s latinskim, već latinštinu valja postaviti u 
središte, oko kojega se narodni jezici moraju grupirati. 

Potkrijepit ćemo tvrdnju da je latinska liturgija viši tip od svih ostalih, 
ne samo da je treba staviti u središte već joj moramo pripisati posebnu bo¬ 
žansku misiju. Pročitajmo samo list spomenutog don Guerangera, jednog 
od najvećih liturgičara prošloga stoljeća, što ga je poslao rimskomu nadbi¬ 
skupu. Među ostalim kaže i ovo: »Kratko će vrijeme proteći i bič pomut¬ 
nje jezika, koji nas je bio, nestat će i Crkva će vidjeti zemlju (to je želja, 
što ju je više puta izrekla), koju joj je njezin božanski Zaručnik dao, gdje 
govori na ista usta i istim jezikom kao u prastara vremena: Erat terra 
labii unius et sermonum eorundem...« ( v. La Croix, 
29. prosinca 1921.). 

Nije li, dakle, providencijalna misija crkvene latinštine prema nauku 
najvećih bogoslova uspostava jezičnoga jedinstva, koje je čovječanstvo iz¬ 
gubilo povodom gradnje kule babilonske? 

S čisto praktičnoga stajališta treba dobro promisliti hoćemo li napu¬ 
stiti latinštinu jer je s nacionalnim jezikom svaki misionarski rad među 
drugim narodima isključen, a to bi bilo štetno za Crkvu, kada bismo, mi¬ 
sleći samo na sebe, zaboravili na one stotine milijuna neslavenskih, neka- 
toličkih besmrtnih duša. K tome, neki redovi - npr. benediktinci - uopće 
ne mogu napustiti latinsku liturgiju, a da ne iznevjere svoju misiju. 

Praktična posljedica ovih izvođenja bila bi ta što bismo u sljedećem 
izdanju morali tiskati latinski tekst nepromjenjivih dijelova mise (to je 
važno i za ministrante!) i onih promjenjivih, koji se glasno pjevaju. Tek 
upućeni mogu pratiti pjevanu misu sa sadašnjim prijevodom, a puk će se 
jedva moći orijentirati samo s hrvatskim priručnikom. 

Prijevodi slavospjeva i posljednica upravo su uzorna djela. Neki su 
dosegnuli ljepotu samoga originala. No, poželjno bi bilo da se u napomeni 
spomene autor i prva rečenica latinskoga teksta. Osim toga, valjalo bi 
uvrstiti psalme 109., 111., 112. i 113., kako bi se pobudio interes za lje¬ 
potu večernjeg obreda. K tome bi dobro bilo kada bi pjesnik slavospjeva 
»Nebeski Kralju vječiti« (str. 342.) ispravio osmi redak (Povratit vijenac 
izgubljen) koji nije posve točno preveden jer je plural Reddas coronas per- 
ditas ovdje bitan. Sv. Ambrozije ovdje misli na trostruku krunu, koju 
smo zbog grijeha izgubili: krunu prirode, krunu milosti i krunu slave.5 
Iako je druga kitica na str. 427. pjesnička zamisao od velike ljepote, ipak bi 
bilo zgodnije prilagoditi je originalu (kod prevođenja ovako svetih tekstova 
prevodilac mora upravo besprijekornom točnošću reproducirati svaki sim¬ 
bol i svaku misao, ako već ne može svaku riječ!). Na str. 246. trebalo bi u 


5 V C. Albin. La Poesie du Breviare, T. 1. 

treću kiticu umetnuti prijevod acetuma, a runda, sputa. To su sve sitnice, 
na koje se obaziremo samo zato jer su ovi prijevodi himana i posijednica 
prave umjetnine. Bili bismo zahvalni prevodiocu kad bi ih objavio u po¬ 
sebnome izdanju (po mogućnosti bi ih valjalo sustavno poredati po shemi 
časoslova i pridodati im latinski original). Na stranici XXV drugi redak je 
mala tiskarska pogrješka: Mora biti: Hello Ernest: Physonomies de Saints. 
Stranica 487. redak treći mjesto »Oca« (važno!!!), str. 737., redak 11. 
mjesto »gore«, treba ispraviti »gora«. 

Na koncu ove ocjene još bismo izrazili želju da se u budućem izdanju 
umetne ona lijepa molitva koju je Leon XIII. sastavio za sjedinjenje Crka¬ 
va. Želimo svemu našemu puku, a osobito našemu đaštvu, da prigrli ovu 
knjigu svim žarom svoje duše. Neka je nosi u crkvu i u školu, na igralište i 
na put. Neka uči na pamet slavospjeve i posljednice i tako nagomila blago 
vjerskoga znanja i prave poezije, koja će ga sve više i više približiti Gospo¬ 
dinu našemu Isusu Kristu. 

Svaki organizirani katolički radnik neka bude struna koja će nepre¬ 
stano brujati u zajednici s velikim orkestrom cjelokupne Crkve na čast 
svojemu Začetniku milozvučne slavospjeve katoličke liturgije 6 . 


6 Tko se želi temeljitije upoznati s Liturgijom neka nabavi zbirku Ecclesia orans (Herder, Beč). 

UTJECAJ LITURGIJE 
NA FRANCUSKU KNJIŽEVNOST 
OD CHATEAUBRIANDA (1801.) DO DANAS 

KATOLIČKI LIST, Zagreb, 1923. g. br. 33, str. 394-397; br. 37, str. 446-448; 

br. 38, str 459-461 


PREDGOVOR UREDNIŠTVA KATOLIČKOG LISTA 

U povodu Euharistijskog kongresa donosimo predgovor iz disertacije 
dr. I. Merza. Upravo kada se tisuće pripadnika hrvatskoga naroda skupe 
oko žrtvenika da molitvom i pjesmom proslave svoga Božanskoga Kralja, 
treba govoriti o važnosti liturgije, oko koje se mora koncentrirati život sve¬ 
kolikog katoličkog naroda. 

Karakteristika je ove opsežne disertacije (400 str.) ta što je nehotice 
postala obranom (apologijom) liturgije. Osobito je važno istaknuti kako 
se golemo značenje gregorijanskoga pjevanja pokazalo u potpuno novome 
svjetlu i gotovo cijela ova disertacija mogla bi služiti kao komentar slje¬ 
deće rečenice sv. Hildegarde: Sicut corupus Jesu Christi de Špiritu sancto 
ex integritate Virginis Mariae natum est, sic etiam canticum l a u - 
d um, secundum coelestem harmoniam per Spiritum s a n c t um 
in Ecclesia radicatum. Duh Sveti je u neku ruku autor gregori¬ 
janske glazbe. Poznato je da su srednjovjekovni ratnički barbarski narodi, 
kada bi ih netko poveo u koju samostansku crkvu, u kojoj su se obavljale 
ceremonije popraćene gregorijanskim pjevom prema egzaktnim tradicio¬ 
nalnim zahtjevima, pitali: »Jesmo li ušli u nebo?« 

Pitanje svećeničkog podmlatka dobrim dijelom ovisi o poduči djece 
gregorijanskom pjevanju. Crkvena je praksa to pokazala, a posve nove vi¬ 
jesti iz Francuske potvrđuju nam da se u schola cantorum vrlo uspješno 
njeguju svećenička zvanja. 

Ova je disertacija zanimljiva i stoga što sadržava popis velikoga di¬ 
jela crkvenih službenih molitava i po tome se mogu naći u samoj radnji 
njihove estetske analize i najljepši izvadci iz djela onih književnika koji 
su bili pod njihovim utjecajem. Sam pisac je osobno pohodio razna sredi- 

šta liturgije u Francuskoj - Montmartre, Chartres, Lourdes, benediktinsku 
ulicu Monsieur u Parizu - i druga i tako provjeravao opise književnika 
koje je obradio. Neka ovih nekoliko riječi potakne u našemu svećenstvu 
ljubav prema gregorijanskoj glazbi, kako ju je želio sv. otac Pio X. i neka 
još više prionu uz ljepote misala i brevijara, knjiga, koje su prema nazo¬ 
ru velikih francuskih književnika, s čisto umjetničkoga stajališta, najveća 
remek-djela literature što ih čovječanstvo uopće posjeduje. Disertacija je 
pisana francuski. 

UREDNIŠTVO 


M o 11 o disertacije: 

»... Latinskih se naroda... dojmila osjetima 
pristupačna vanjština i pompa bogoslužja...; 
oni pridaše najveću važnost obredima, vanj¬ 
skim djelima, vidljivim činima, kojima se oči¬ 
tuje pobožno st.« 

Taine, Filozofija umjetnosti (III., str. 242.) 

Uvod 

SAŽETAK - I. Srednjovjekovna drama rodila se iz liturgije. - II. li¬ 
turgija u to je vrijeme imala civilizacijsku ulogu. - III. Sve umjetnosti 
mnogo duguju liturgiji. - IV. Sve srednjovjekovne književne vrste nose tra¬ 
gove njezina utjecaja pa i neka djela iz XVII. stoljeća. - V XVIII. je stolje¬ 
će bilo posve antiliturgično. - VI. U ovom su radu, s obzirom na liturgiju, 
francuski pisci podijeljeni u 3 grupe: liturgijski pisci, antiliturgijski pisci 
i indiferentni. - VII. Dom Guerange r ponovno je u Francuskoj uveo 
liturgijsko jedinstvo i pridonio proširenju liturgije. - VIII. Kratak sadržaj. 
- IX. Rimska liturgija čini francusku nacionalnu baštinu i njezini tekstovi 
pružaju francuskomu narodu često životnu doktrinu. Također se prema li¬ 
turgiji obavljaju obraćenja. 

I. - Proučavajući utjecaje liturgije na francusku književnost od Cha- 
teaubrianda do danas, ne treba smetnuti s uma ono sjajno doba francuske 
povjesnice kad je sav vjernički narod jatomice hrlio u benediktinske samo¬ 
stane da tamo pribiva svečanom prikazivanju vjerskih tajni. Svatko dobro 
pozna liturgijsku dramu srednjega vijeka, koja je proizišla iz potrebe da se 
puku na zoran način predoče tajne liturgije i koja se uspela do visokoga 
stupnja savršenstva na čitavome području Rimokatoličke Crkve od kraja 
IX. do kraja XIII. stoljeća. 

»Misteriji« su postali temelj francuske dramske umjetnosti. Njima 
se ima pripisati onaj povoljan utjecaj što ga je srednjovjekovno kazalište 
imalo na svoju publiku te bi tako još i danas u tome pogledu moglo služiti 
kao uzor našemu modernom kazalištu. 

II. — Poznato je vrlo dobro kakvu je važnu ulogu imala rimska litur¬ 
gija u srednjovjekovnome društvu. 1 Ta i n e, koji je svojim djelom O r i - 
gines de la France contemporaine uspio dati vrlo točnu 
sliku toga utjecaja, ispravno je naglasio civilizacijsku ulogu liturgije. »Svo¬ 
jim mnogobrojnim svetačkim legendama, svojim katedralama i njihovom 
strukturom, svojim kipovima i njihovim izražajem, svojim bogoslužjem i 
njegovim još prozirnim smislom, srednji je vijek učinio vidljivim i osjetlji¬ 
vim Kraljevstvo Božje i na ovaj realni svijet dogradio idealni svijet, poput 
veličanstvenoga barjaka od zlata na močvarnoj bari.« 

III. - Odgojen liturgijskom ljepotom, srednjovjekovni je puk nužno 
morao stvoriti umjetnička djela koja odaju taj duh. Povjesničari umjetno¬ 
sti mogli bi nam to dokazati postajanjem i razvitkom slikanih minijatura 2 , 
slikarstva 3 ili vitraja 4 . 

Nema, naime, doista umjetnosti koja ne bi pridonijela ukrašavanju 
hrama Božjega. Sve su umjetnosti, bez iznimke, služile liturgijskim po¬ 
trebama. Dodamo li tomu da je do velike revolucije od godine 1789. »od 
Baltičkoga mora do sirskih obala i od zelene Irske do stepa poljskih« 5 po¬ 
stojalo tridesetak tisuća benediktinskih samostana, kojima je stoljećima 
glavno zanimanje bila liturgija, onda si možemo donekle zamisliti kolika je 
bila civilizatorska snaga liturgije u kršćanskih naroda, što su je ti samostani 


1 Sertillanges: Vie de Saint-Lous (str. 21.). Detalji o liturgičkom životu velikog kralja Ljudevita 
Svetog. 

2 Martin: Les peintres des Manuscrits et la Miniature en France (Ed. Laurens). Dom Gueranger par 
un moine benedictin I/p. 254. 

3 »Te su knjige bile oruđe božanske hvale, kanali Božje milosti. Kršćanska je estetika često činila od 
njih čitava čudesa; ona jepostupalas knjigama razmjerno kao i s crkvama i sa svetim 
posuđem« (Dom Gueranger, Inst. lit. III./str. 400.). - »Liturgijske knjige; rimske, pariške i navlastito 
one iz Antvverpena su uopće najljepše knjige što su tiskane latinskim slovima« (ibid. III./328.). 
- Po liturgijskim rukopisima sačuvali su se crtež i slikarstvo kao umjetnost« (ib. III./348.). - »Počevši 
od VII. stoljeća inicijali su se ukrašavali svim sredstvima crteža« (ib. III./349.). - »Namjera da se s 
najvećim sjajem ukrase inicijali i naslovi, stvori minijaturistička umjetnost.« (ib. 357.) 

»Crkveno slikarstvo je čedo liturgije. Liturgija je, shvaćena, Osječana i izvođena otkrivala 
ljudima molitve i osame nebeske tipove koje su oni onda s toliko sreće slikali« (ib. 382.). »Samostani 
su bili poglavito radionice zlatarskoga i cizelirskoga liturgijskog umijeća« (ib. 423.) 

4 »Isto će se tako trebati, ako hoćemo shvatiti simpatiju puka za čuda što ih je kist srednjovjekov¬ 
nih umjetnika predočavao njihovim pogledima po vitrajima i zidovima crkava, sjetiti da je liturgija 
umjetnički izvođena u cijelosti tijekom cijele godine, od početka do kraja u tolikim stolnim, školskim 
i samostanskim crkvama, u vjernicima podržavala živi smisao za svrhunaravne stvari« (ib. III./383.). 

5 La Vie et les Arts Liturgiques VI/67 (L’esprit liturgique de Pascal). 

izvršavali. Taj se utjecaj benediktinskoga djelovanja zrcali u svim umjetnič¬ 
kim djelima; sve književne vrste o njemu govore. 6 

Dostatno je samo otvoriti četiri sveska »Institutions liturgiques«, 
Dom Guerangerova glavnog djela o povijesti liturgije, i pročitati poglavlja 
posvećena našemu predmetu. Premda je ova studija tako zanimljiva, treba 
je sada prijeći da možemo bolje uočiti mnogostruke odnose liturgije i knji¬ 
ževnosti tijekom stoljeća. 

IV - Osim vjerskoga i svjetovnoga srednjovjekovnog kazališta i junač¬ 
ki epovi chansonsde geste, životinjski ep Roman du Renarti 
rimovane novele tzv. fabliau, kao i neke druge vrste često nam predočuju 
pojedinosti vjerskih obreda. Dapače, i sam njihov stil često odaje dubok 
liturgijski utjecaj. Na kraju ove studije dodali smo listu srednjovjekovnih 
djela u kojima smo se namjerili na mjesta koja se odnose na naš predmet. 
Ne imajući težnji biti potpuna, ta lista hoće samo predočiti neprekidnu 
suvislost utjecaja liturgije, počevši od IX. stoljeća, te bi mogla poslužiti 
onima koji bi se dali na istraživanje ove ruke u raznim književnim vrsta¬ 
ma srednjovjekovne knjige. Mi smo toj listi dodali i imena nekih pisaca, 
koji su poslije bili pod utjecajem liturgije. Ipak, treba istaknuti vrlo važnu 
činjenicu da su najveći pisci iz stoljeća Luja XIV bili liturgijski pjesnici. 
Račine i Corneille preveli su Himne rimskoga bre¬ 
vijara. Pascal je s neizrecivim zanosom i veseljem pratio sve obrede 
kartuzijanskih pustinjaka (solitaires) dok je boravio u Port-Royalu. 7 I ve¬ 
liki seBossuet nadahnjivao liturgijskom godinom za svoje »Propovije¬ 
di«. Literarni kritik Saint-Beuve utvrđuje tu moć liturgije na duše 
XVII. stoljeća uskršavajući u svojoj Povijesti Port-Royala (I, 
str. 430.-431.) život »jednog od najsavršenijih učitelja Portroyalovih ško¬ 
la... humanista, helenista, matematičara« - Lancelota. Mi ćemo sada 
navesti odlomak iz toga života jer dobro predočava sav onaj liturgijski duh 
kojim je odisalo obrazovano društvo Velikoga stoljeća (XVII.). »Kad sam 
je ugledao 8 kad se pojavila kraj rešetke, odjevena u samostansku halju, 
opasana debelom uzicom, bosonoga, s trnovom krunom na glavi, s križem 
u jednoj, a s gorućom svijećom u drugoj ruci, priznajem, taj me je prizor 
dirnuo jer nikada nisam prisustvovao takvim obredima. I bio sam tako 
dirnut izvanrednim veseljem koje se čitalo na njezinu licu te sam ušao u 

6 »Ako je studij liturgije nužan za kulturnog povjesničara i istraživača starina, on nije manje nužan za 
umjetnika. Ali tko danas zna što sve razne umjetnosti, graditeljstvo, slikarstvo, kiparstvo, glazba dugu¬ 
ju liturgiji, a time i katolicizmu« (II., 131. ibidem). - »Mi nečemo ovdje govoriti o utjecaju katoličke 
liturgije na umjetnosti, o uzvišenom nadahnuću kojim je ona prožela glazbu, slikarstvo, poeziju ni o 
besmrtnim spomenicima što ih duguju kiparstvo i graditeljstvo. Povijest bi svake od ovih umjetnosti, 
promatrana u samom odnosu s našim obredima, pružila prostrano polje za golemu erudiciju« (ib. 
II./35. Mgr. Affre: Etudes ecclesiastiques). 

7 Radi se o oblačenju jedne reformirane klarise. Vidi Port-Royal II., str. 272. 

8 Ovaj je opis preveden u ovogodišnjoj Luči (br. 11 -12). 

se i vidjevši je u nekom raju, dok sam ja još živio u svijetu, udarih u silan 
plač i nisam znao gdje sam.« 

Čitajući ovo mjesto kako da se ne sjetimo Renea Chateau- 
b r i a n d a koji je prisustvujući oblačenju svoje sestre gotovo poludio, ili 
Huysmansova romana En route u kojem opisuje sve pojedinosti jednog 
takva prizora. 9 

Mi ćemo o tome opširnije govoriti tijekom naše rasprave. Mogli bi¬ 
smo navesti još brojna mjesta koja se odnose na liturgijski život XVII. 
stoljeća. Ali zbog obujma ovog rada ne možemo to učiniti. 

V - Sa stajališta liturgije XVIII. stoljeće još je zanimljivije, ne sto¬ 
ga što bi liturgijski pisci bili brojniji, dapače, tu ćemo se sresti s jednom 
posebnom pojavom, to jest s onim individualističkim duhom koji su na¬ 
učavali i propagirali enciklopedisti i »filozofi« i koji je napokon zarazio i 
samo francusko katoličko svećenstvo. Dom Gueranger, čije će se ime u 
ovom radu često spominjati, stvorio je u tom smislu poseban tehnički 
termin »antiliturgijska hereza«, nazivajući tim imenom sva ona nastojanja 
koja su u Francuskoj nakon dekadentnog stoljeća dovela do sloma jedin¬ 
stvene liturgije, stvorene prema Karlu Velikom. Ako uočimo da se 80 od 
130 crkava 1791. godine odreklo rimske liturgije kako bi je nadomjestili 
djelima bez ikakve doktrinarne i estetske vrijednosti, sastavljenima često 
od slobodnih mislilaca, onda možemo lako zamisliti da takva epoha doista 
nije mogla nadahnuti velike umjetnike. 

Što se tiče filozofa, oni su bili posve protiv zamisli socijalnoga kulta. 
Rousseau, koji je poznavao liturgiju i koji se bavio teorijom gregorijan¬ 
skoga pjeva, bio je posve antiliturgijski duh. Držao je da čovjek ne treba 
bogoslužje koje je više ili manje vezano uz umjetnosti niti pak društvene 
veze da se uzdigne Bogu. 

Savojski vikar i Heloizasu antiliturgijski tipovi koje 
ćemo uz zastupnike liturgije sretati tijekom XIX. stoljeća. M u s s e t, 
Lamartine, Vignyi mnogi drugi pisci stupali su Jean-Jacqueso- 
vim stopama. 

VI. - Od koristi je, dakle, zabilježiti važnu činjenicu da je uz liturgij¬ 
ske pisce uvijek bilo pisaca koji su se radije priklanjah teoriji protestantiz¬ 
ma, tj. da je svaki vanjski kult neko oskvrnuće vjere, koja je nešto bitno 
unutarnje. 

Velik broj pisaca, kao Balzac, Flaubert i drugi, budući da su glede 
liturgije u početku bili posve ravnodušni, morali su je napokon u svojim 
djelima navesti ipriznati joj presudnu ulogu u nacionalno¬ 
me životu svoje domovine. Mi smo ove pisce nazvali »indife- 


9 Revue des jeunes od 25. 1. 1917. (La vocation d’une chapelle). 

rentnima«, te ćemo samo letimice spomenuti neka mjesta iz njihovih djela, 
koja će služiti kao uzorak duševnoga raspoloženja ove grupe prema liturgiji. 

VII. - Te tri grupe - liturgijski, antiliturgijski i indiferentni pisci - 
daju posebno obilježje cjelokupnoj književnosti XIX. stoljeća, ali i današ¬ 
njoj. Ipak, trebamo označiti okvir liturgijske povijesti ovoga doba koji smo 
si uzeli u zadaću da ga proučimo i zatim okarakteriziramo najvažnije struje 
koje su se tu očitovale. 

Čim je izišao, Chateaubriandov Genij kršćanstva (1802.) za 
francuske je pisce označavao očitu revoluciju u shvaćanju liturgije. Dok je 
većina prosvijećenih ljudi slijedila Rousseauovo shvaćanje koje je od sebe 
odbijalo sve što je disalo katoličkim kultom, Chateaubriand je bio prvi 
koji je počeo promatrati taj kult s estetske strane. Svoje brojne analize sta¬ 
novitih ceremonija uspoređivao je s remek-djelima svjetovne književno¬ 
sti. Ipak, unatoč povratku francuskoj liturgijskoj tradiciji u intelektualnoj 
sredini, većina naroda nije imala koristi od preporoda zbog jednostavna 
razloga što je Francuska u prošlome stoljeću bila raskinula jedinstvo rim¬ 
ske liturgije. Tako se 1828. godine u Francuskoj koristilo dvadeset raznih 
brevijara i dvadeset raznih misala, velikim dijelom bez ikakve doktrinarne 
i estetske vrijednosti. Dakle, tamo gdje tada nije bilo dobrih misala i gdje 
se nije moglo slijediti bogoslužje prema gregorijanskoj estetici, naravna je 
posljedica da liturgija nije mogla ostaviti dubokih tragova. 

Ali baš u to doba nađe se jedan genijalan čovjek, nadaren rijetkom 
znanstvenom spremom i osobitim estetskim odgojem, te on sam vrati li¬ 
turgijsko jedinstvo Francuskoj. Dom Guerganger ime je tomu divnome 
benediktinskome redovniku, koji je uspio svladati ponajprije otpor reak¬ 
cionarnoga episkopata i klera i napokon uništiti sve nakazne uspomene na 
liturgijske knjige osamnaestoga stoljeća. Godinu dana prije njegove smr¬ 
ti (+1875.) orleanska je biskupija opet prihvatila (i to zadnja po redu) 
rimski časoslov i Dom Gueranger je s veseljem mogao gledati na svoje 
djelo okrunjeno uspjehom. Od toga su se doba u svim francuskim cr¬ 
kvama i svetištima mogle čuti one lijepe himne koje se pjevaju od prvih 
stoljeća poslije Krista i svatko je mogao pratiti one tekstove koji su prava 
remek-djela. Dakle, poznavanje djela Institutions liturgiques (1840.) pri¬ 
jeko je potrebno svakomu tko želi proučavati i razumjeti liturgiju proma¬ 
tranu s različitih aspekata. Osim tog djela, taj je benediktinac izdavao i 
»Liturgijsku godinu«, nastojeći francuskoj publici, u neku ruku trajnim 
komentarom, predočiti sve ljepote liturgijske godine. 

Treba istaknuti da su najveći pisci druge polovice XIX. stoljeća kao 
i današnji poznavali i poznaju to djelo i mnogi od njih priznaju da je na 
njih utjecalo. To je, dakle, popularno djelo, zahvaljujući Dom Guerange- 
ru, utjecalo na cijelu jednu generaciju prijatelja liturgije i pridonijelo da 

mnogi Francuzi ponovno postanu liturgična bića. Tako umjetnost jednog 
Huysmansa, Verlainea ili Claudela i tolikih drugih književnih prvaka mno¬ 
go duguje liturgiji. 28 djela objavljenih od 1910. do 1920., za koje smo do¬ 
znali, tvore u neku ruku apologiju liturgijskih ljepota. Premda je hvale vri¬ 
jedno, djelovanje beuronskih benediktinaca u Njemačkoj, koje se cijeni u 
cijelom svijetu zbog poznatih publikacija danskoga pisca Jorgensena, ipak 
nije ostavilo onako dubokih tragova u književnosti i u raznih pisaca kao što 
je npr. djelovanje benediktinaca iz Solesmesa ili benediktinske kapelice 
iz pariške ulice Monsieur. 10 U Francuskoj je 1921., kad je oko Božića u 
svim crkvama pariške biskupije rimski izgovor latinskoga jezika zamijenio 
francuski izgovor koji je činio taj jezik nerazumljivim svakome strancu i 
vrijeđao uho svakoga artista, dovršeno Dom Guerangerovo djelo. * 11 

VIII. - Mi smo, dakle, time napravih okvir liturgijske povijesti i u nj 
uvrstili ove tri struje, koje se doduše ne daju strpati u uske granice, ali ipak 
u francuskoj knjizi djeluju originalno. 

IX. - Razni pregledi, što smo ih dodali ovoj studiji, olakšat će done¬ 
kle analizu glavnih zastupnika ovih triju struja i pomoći nam da shvatimo 
sve pojedinosti. Budući da smo proučili najveći dio moderne književnosti, 
možemo utvrditi: rimska liturgija tvori nacionalnu baštinu koja, 
stoga, i ima veliku ulogu u životu francuskoga naroda. Svi slojevi naroda, 
od zadnjega seljaka do člana francuske akademije, stoje pod moćnim doj¬ 
mom sjaja što ga pružaju rimski obredi. Osim ovoga vanjskog i estet¬ 
skog utjecaja, treba zabilježiti i doktrinarnu važnost liturgije. Svi vjernici 
imaju svoje male misale pomoću kojih s razumijevanjem prate obrede. 
Sveti im tekstovi i napose izvadci iz epistola i evanđelja, što ih tu nalaze, 
pružaju filozofiju života, kojoj oni podređuju svoje djelovanje. B a 1 z a c je 
to točno primijetio u svom Seoskom župniku, a P. Bourget izvrsno analizi¬ 
rao u svom romanu Divorce. Taj je utjecaj doktrine često bio tako snažan 
i dubok da je pokrenuo čitava obraćenja. 12 

Nastavlja se u: KATOLIČKI LIST br. 37, 1923., str. 446-448. 


10 Motu proprio de S. S. Pie X. en forme d’instruction (1910. Schola cantorum). 

11 Revue des jeunes od 25. 11. 1921. (Vincent d’Indy: Musique sacree et M. profane). 

12 U jednom od sljedećih brojeva donijet ćemo cijelo poglavlje o »Utjecaju rimske liturgije na književ¬ 
nike - obraćenike«. 

PRVI DIO - Prvo poglavlje 


LITURGIJSKI PISCI 

Povijesni pregled 

SAŽETAK. - I. Zbog konkordata iz 1801. godine prisustvujemo no¬ 
vomu procvatu vjerskih svečanosti. To je razdoblje karakterizirano Cha- 
teaubriandovim djelom »Genij kršćanstva«. - II. Romantičarsko doba 
od temelja je antiliturgijsko. - III. Već oko 1848. osjeća se u Francuskoj 
djelovanje Dom Guerangera. Barbey d’ Aurevilly je preteča liturgijskoga 
pokreta među francuskim piscima. Huysmansov »En route« (1896.) ozna¬ 
čava prvo doba procvata liturgijskoga utjecaja u francuskoj književnosti. 
Claudelova zbirka »Corona Benignitatis Anni Dei« (1913.) drugi je takav 
vrhunac utjecaja liturgije. - IV. Liturgija će ubuduće imati važnu ulogu u 
životu francuskoga naroda. Ne znamo koja će umjetnost odsada biti više 
pod njezinim utjecajem. 

I. Tko baci letimičan pogled na kronološki pregled na kraju ove stu¬ 
dije, radi lakšega shvaćanja, uočit će velik broj liturgijskih pisaca koji su 
ponikli u Francuskoj nakon konkordata iz 1801. Crkve, koje su za strašnih 
godina revolucije bile zatvorene, otvorile su se. 

Francuske su katedrale iznova postale svjedocima veličanstvenih 
vjerskih ceremonija. Te su ceremonije u francuskome puku prouzroko¬ 
vale neopisivo veselje i nasta, neki bi rekli, liturgijski entuzijazam u cije¬ 
loj Francuskoj. Sve više se tu uživalo u liturgijskim manifestacijama koje 
su prije nekoliko godina bile zabranjene drakonskim zakonima. Ipak, ne 
valja zaboraviti da je Napoleonova krunidba bila liturgijski čin od velike 
važnosti, koji je bio kadar pokrenuti sav onaj sjaj ceremonija koji smo 
spomenuh. Ovaj preporod liturgijskoga poleta, koji u literaturi označavaju 
prva Chateaubriandova djela i ona koja su tada citirana na kraju 
Genija kršćanstva , 13 kratko je potrajao. 

II. Istina je da nam je francuski romantizam dao remek-djela lirske 
poezije, ali se dao povući u posve protuliturgijske vode. Vjerska inspiracija 
Lamartinea, V. Hugoa, Musseta iliDe Vi gny ja po¬ 
sve je individualistička i potpuno neodređena. Jer, dok je vjersko nadahnu¬ 
će liturgije sama točnost i dok ono traži od svakoga, bio on kojeg mu drago 
staleža ili odgoja, vjerske i u isti čas socijalne ushite, ali vrlo određene, 
romantičari su ponajviše pjevali o Bogu tako da se nisu htjeli podvrgnuti 
pravilima bilo kojega obreda već unaprijed određenoga. Možemo reći da je 
takvo duševno raspoloženje neprijeporno vladalo u francuskoj književnosti 
sve do izbora Luja Napoleona (1848.) za predsjednika republike. U taj čas 

13 Npr. La Harpe, Fontanes, De la Renaudiere, Delille. 

Lamartine ostavlja javno poprište i drugi si utjecaji utiru put kroz 
svijet još pun individualizma. 

III. Tada su započeli Annee liturgique i druga djela Dom Gueran- 
g e r a preobražavati unutarnji život tolikih pisaca, a posljedica je bila što 
je 40 biskupija prihvatilo rimsku liturgiju. 

Prvi romani Barbeya d’Aurevillya navijestili su liturgijski 
preporod u francuskoj književnosti. Doduše, Barbey d’Aurevilly 
nije se namjeravao posvetiti liturgijskom apostolatu. Ali važna uloga koju 
liturgija ima u njegovim sotonističkim romanima i efekti groze 
koje on iz nje i z v 1 a č i na način romantičara (V. Hugo: Lu- 
krecija Borgia) dokazuju kako mu liturgija nije izmaknula iz vida, kao to¬ 
likim drugim piscima prije njega. Međutim, baš pravi liturgijski preporod 
koji su navijestili Huysmans svojim Areboursom (1884.), B 1 o y i Ver- 
1 a i n e, popeo se na svoj vrhunac 1895. godine kad je izišao Huysmansov 
roman En route. Kapela benediktinki u ulici Monsieur, koju je on tu opisao 
i proslavio, postade pravim utočištem umjetnika. 14 Tu su se najprije našli 
Coppee i Brunetiere, poslije Holandez de Walcheren i 
R . Salome. Salome je toj kapeli posvetio zanimljiv članak u Revue des 
Jeunes iz 1917. (25. siječnja) koji ćemo spominjati u ovoj studiji. Ta moć 
liturgijskoga duha nije prestala sve do naših dana i čini se kako je postigla 
svoj najviši vrhunac u godinama prije svjetskoga rata. Taj vrhunac označava 
prava lirska djela Paula Claudela, a napose njegova zbirka Corona 
Benignitatis Anni Dei. 

IV Opasno je graditi se prorokom, ali će liturgija nesumnjivo i ubu¬ 
duće imati važnu ulogu u životu francuskoga naroda. Međutim, budućnost 
će nam reći hoće li se njezin utjecaj na knjigu uvijek očitovati u tako od¬ 
ličnom stupnju ili će možda u tom pogledu književnost natkriliti slikari, 
glazbenici, arhitekti ili koreografi. 

Time se, međutim, iza poduljega uvoda, evo, vraćamo na našu izlaznu 
točku i sad ćemo moći udobno analizirati u obliku liturgije onaj niz pisaca 
koji su se temeljito nadahnjivah vjerskim i svetim tekstovima. 


14 Vidi Luč 1923. (9-10, Obraćenje pomoću lat. liturgije). 

Drugo poglavlje 


REAKCIJA PROTIV XVIII. STOLJEĆA 
Chateaubriand (1768.-1848.) 

SAŽETAK. -1. Rene Chateaubriand uspostavlja kult u očima javno¬ 
ga mnijenja. Ali njegovi dokazi nisu znanstveni. - II. On opisuje najpozna¬ 
tije ceremonije i čini se da tako prosvjeduje protiv antiliturgijskoga duha 
Rousseauovih pristaša. - III. Njegovo je poznavanje liturgije površno. - IV. 
On se služi liturgijom da iz nje izvabi sentimentalne i romantične efekte, 
a ne da njome preobrazi svoj vlastiti etički život. - V On je s uspjehom 
reagirao protiv »antiliturgijske kuge«. VI. Jedna od njegovih zasluga je da 
je pokazao sklad koji postoji između prirode i vjerskih ceremonija. Njegove 
logične dedukcije nisu baš točne. - VII. Liturgijske ceremonije često izraža¬ 
vaju narodni polet Francuza. - VIII. Zaključak. 

I. Chateaubriand je uspostavio, kako smo rekli, katolički kult u oči¬ 
ma javnoga mnijenja. Onih dvanaest poglavlja u Geniju kršćanstva što ih 
je posvetio (4. dio I. knjige) kultu, analiza su istoga sa stajališta estetike 
i doktrine. Dokazi koje je Chateaubriand navodio za potvrdu izvrsnosti 
kršćanske estetike mogli su imati apologetsku vrijednost samo u njegovo 
vrijeme. Danas su izgubili mnogo od svoje solidnosti. Sustav njegove apo- 
logetike daleko je od toga da bude znanstven. On je svoj posao organizirao 
tako kako bi ljudima svojega doba protumačio najobičnije ceremonije. I 
zato se ne čudimo ako odmah u početku njegova razlaganja nalazimo jedno 
poglavlje o zvonima (IV/I./l., str. 370.). On tu na svoj način govori 
o poetičnosti liturgijskoga teksta kojim se Crkva služi kada blagoslivlja 
zvona. 15 

»Bijaše to, čini nam se, dosta divna stvar, naći način, kako će se jed¬ 
nim jedinim udarcem čekića poroditi u isti čas isti osjećaji u tisućama 
raznih srdaca te prisiliti vjetar i oblaci da prenose ljudsku misao. Pro¬ 
matrajući zatim zvono sa stajališta suzvučja, ono je bez dvojbe nadasve 
lijepo...« (str. 370.) 

»Isti noćni glasovi zateknu često« »uho žene preljubnice« ili »bezboš- 
ca«, koji se za svoga bezbožnog bdjenja usudio napisati da nema Boga. Pero 
mu ispadne iz ruke, on sluša sa strahom mrtvačku zvonjavu koja kao da 
mu govori: Zar dakle nema Boga?« (str. 371.) 

To je sve krasno rečeno i vrlo pjesnički, ali je takvo dokazivanje bez 
ikakve apologetske vrijednosti. 


15 Et cum melodia illius auribus insonuerit populorum, crescat in eis devotio fidei, procul pellantur 
omnes insidiae inimici, fragor grandinum, procella turbinum. (Vidi: Pontificale Romanum) 

II. - Chateaubriandu je bilo dostatno da jedan običaj bude 
kršćanski te da se odmah požuri dokazati da je dobar i lijep, pun poezije. 
Odijela i sveti nakiti njega su ispunjavali udivljenjem jer oni čine »jedini 
ostatak one starine koja je došla do nas«. Taj je dokaz mogao služiti nepo¬ 
bitnim njegovim suvremenicima koji su se zagrijavali za klasičnu starinu te 
njezin ugled nije bio uzdrman razornim valovima velike revolucije. Danas 
se čvrstina tih dokaza ne može održati. 16 

Tako se isto nalaze u Geniju kršćanstva opisi ceremonija koje puk 
najbolje poznaje: K r š t e n j e (pogl. 6., I./lMisa kod ženidbe 
i ženidbeni blagoslov (II/I/10, str. 42.). Molitva umi¬ 
rućih, Oficij Sv. tjedna (str. 378., 391Spomen svih 
mrtvih (397. str.), Prvi dolazak u crkvu iza porođa¬ 
ja, Pogreb. 

Evo kako se Chateaubriand izražava o dvama zadnjim obre¬ 
dima: 

»Molitve kršćanskih ceremonija, koje se odnose na građanske ili vjer¬ 
ske predmete ili, dapače, samo na obične događaje iz života, predočuju 
nam savršena spominjanja, uzvišene osjećaje, velike uspomene u jednome 
stilu, koji je u isti mah priprost i veličanstven.« 

Što se tiče P o g r e b a, on tvrdi kako »u tom obredu samom za sebe 
ima više ljepota nego u svemu što znamo o kultu mrtvih u starih klasičnih 
naroda« (str. 391.). 

On hoće znanstveno dokazati tu tvrdnju i predočuje nam »sve¬ 
ćenika ... odjevena u bijelo... ćelave glave, blijeda lica, zatvorenih očiju«, 
gdje govori Bossuetov »Mrtvački govor nad lijesom kraljice Velike Brita¬ 
nije«. 

Ili dodaje malu skicu, doduše vrlo lijepu, ali bez svake apologetske 
vrijednosti: 

»Lijes se pokriven mrtvačkim suknom zibao, poput crnoga maka 
iznad zlatnoga klasja i purpurnog i ažurnog cvijeća.« (str. 394.) 

Ponovne analize Molitava za umiruće, Obreda za¬ 
dnje pomasti koje nalazimo posvuda u Chateaubriandovu djelu, 
čine nam se danas kao jedan silan protest protiv Rousseaua koji je u tim 
molitvama i obredima vidio samo strahotu i »grozu«. Autor Duha kr¬ 
šćanstva divno ih prosuđuje: »Sad su to krikovi boli, sad krikovi nade: 
bolesnik se tuži, veseli se, dršće, primiruje se, uzdiše i moli.« 17 


16 Vidi također Rene, str. 79. 

17 Vidi str. 44., 394-396. 

III. - Sve nam to pokazuje kako je Chateaubriandovo poznavanje li¬ 
turgije puno više sjaja negoli dubine. Kult u njegovim očima čini dražesnu 
i ljupku stranu vjere, onu stranu koja treba biti pristupačna svakomu: 

»Bog ne brani kićene putove kad služe tomu da se njemu povratimo; 
ni zalutala ovca ne vraća se uvijek oporim i uzvišenim brdskim putovima u 
ovčarnicu.« (Uvodu Genij ). 

Kad Chateaubriand analizira ljepotu stanovitih ceremonija, 
riječi koje obično dolaze njemu pod pero čine nam se nešto neodređene 
i nejasne. 18 Istina je kako on zna predati čitaocu svoje dojmove u povodu 
jedne vjerske ceremonije, ali su ti dojmovi, žalibože, odveć površni za sve 
one koji su proučavali Dom Guerangera ili su čitali neke duboke Huy- 
smansove analize: 

»Većina je psalama uzvišena svojom ozbiljnošću. Služba Božja mr¬ 
tvačko je remek-djelo; čini se da čovjek čuje muklo odzvanjanje groba... 
U službi Velikoga tjedna ima muka po svetome Mateju. Povjesničarevo 
pričanje, krikovi gomile, otmjeni odgovori Isusovi čine jednu patetičnu 
dramu« (str. 284). 

(.Nastavlja se u: KATOLIČKI LIST br. 38,1923., str. 459-461.) 

IV - Ipak njegovo sentimentalno shvaćanje liturgi- 
j e nesumnjivo čini pečat, i to jedan od najhitnijih ove prve epohe roman¬ 
tizma, koji označavaju Rene i druga slična djela. 

Kao što će liturgija stoljeće poslije dati Louisu Vemillotuu 
ruke moćno oruđe za njegov politički rad, aFrangoisu Coppeeu 
pružiti dokaz o demokratskom shvaćanju katolicizma, tako ona sada pru¬ 
ža Chateaubriandu jedno od oruđa da pokaže brojnim Renei- 
ma svojega stoljeća kako je katolička vjera naj- 
osjećajnija na svijetu. Evo tomu dokaza: 

»Noć se primicala. Kako prolazismo između ograde zidova u jednoj 
pustoj ulici, iznenada glas orgulja dospije do naših ušiju i iz dubine susjed¬ 
ne crkve začuše se riječi kantika: Laudate Dominum omnes 
gentes... Mi ne možemo opisati osjećaje koje 
probudiše u nama ti vjerski pjevi. Činilo nam se, da čujemo 
glas s n e b a «. (Genie III/5/111.). 

Ili: 

»Još uvijek mi se čini da čujem zvono koje za noći zazivaše opatice na 
bdjenje i molitvu. Dok je ono polagano zujalo i djevice se t i h o 
približavale žrtveniku Svemogućega, ja potrčah k samostanu: i 


18 On npr. kaže: »i te divne molitve i te krasne ceremonije«. (Genie, str. 10.) 

tamo samotan podno zidova slušah u svetoj ekstazi za¬ 
dnje zvukove kantika, koji se pod svodovima hrama miješahu s 
laganim šumom valovlja« (Rene, str. 98). 

Huysmans bi na Reneovu mjestu bio analizirao kantike koje re¬ 
citiraju opatice i dokazao ljepotu stanovitih mjesta gregorijanskog pjeva. 
Možda bi bio našao koju prispodobu sa slikama Primitiva (Angelico, Me- 
mling). Čini se kako Chateaubriand uopće nije ni poznavao te tek¬ 
stove. 

Liturgija može također potresti u našoj duši osobne i duboke žice 
prema mnijenju našega pjesnika te nam može sugerirati osjećaje 
strahote koje su pisci romantične književnosti toliko njegovali u Fran¬ 
cuskoj i u stranom svijetu. 19 Obred oblačenja redovnice, 
kako ga opisuje Rene, uspoređen s onim što se iscrpno analizira u djelu 
E n r o u t e, 20 savršeno nam otkriva ponor koji dijeli Chateaubriandov 
liturgijski romantizam od Huysmansova realizma. Liturgija je u očima na¬ 
ših romantičara samo sredstvo pridizanja sjaja jednog prizora ili isticanja 
jednoga značenja: 

»Golemo mnoštvo naroda napunjaše crkvu. Odvedoše me do klupe 
u svetištu i ja se bacih na koljena, a da nisam ni znao gdje sam i što kanim. 
Svečenik već čekaše pri žrtveniku. Iznenada se otvori tajnovita rešetka i 
Amelija se pojavi ukrašena svim sjajem ovoga svijeta. Bijaše tako lijepa, na 
njezinu licu bijaše nešto tako božansko da pobudi iznenađenje i udivlje- 
nje. Svladan slavnom boli svetice, shrvan veličinom vjere, svi moji planovi 
otmice iščezoše. Snaga me ostavi, ja se osjetih vezan od neke svemoguće 
ruke, i umjesto da kunem i prijetim, u srcu se 
mome nađe samo duboko udivljenje i ponizno 
jecanje.« (Utjecaj liturgije 1 ) 

Amelija pođe pod jedno nebo. Počne žrtva uz svjetlo baklji sred svije¬ 
ća i mirisa, od kojih je žrtva imala postati ugodna. Na prikazanje svećenik 
skine svoju odjeću i zadrži na sebi samo platnenu halju, uspne se na propo¬ 
vjedaonicu i u priprostom i patetičnom govoru ocrta sreću djevice koja se 
posvećuje Bogu. Kad je izgovarao riječi: »Ona se učini poput tamjana koji 
na žeravi izgorijeva« činilo se da se slušateljstvom širio veliki mir i nebeski 
miris. Sve se osjećalo kao pod zaštitom zakriljeno mističnom golubicom 
i kao da anđeli silaze na oltar i dižu se opet k nebu s mirisima i cvijećem. 

Svećenik dovrši svoj govor, opet se odjene i nastavi misu. Amelija 
poduprta dvjema mladim opaticama klekne na zadnju stubu oltara... Vje¬ 
ra je slavila slavlje. Moja se sestra posluži mojom zabunom i smjelo pruži 
glavu. Sa svih strana pada njezina kosa pod svetim željezom. Duga odjeća 

19 Hugo: Lukrecija Borgia; E. T. A. Hoffmann itd. 

20 Cijeli je taj prizor preveden u Luči (1923., 9.-10.) 

od etamina nadomjesti njezino svjetsko odijelo, ali ona ostade jednako li¬ 
jepa. Jadi se njezina čela sakriše pod platnenom vrpcom i njezina se glava, 
zauvijek ošišana, okruži tajnovitim velom vjere... 

Međutim, još Amelija nije bila položila zavjete i da bi umrla svijetu, 
trebala je proći kroz grob. Moja se sestra polegne na mramor. Prekriše je 
mrtvačkim pokrovom, a s četiri strane postaviše četiri baklje. Svećenik, sa 
štolom o vratu i knjigom u ruci, započne oficij mrtvih, a mlade ga djevice 
nastaviše. O veselje vjere, što si golemo, ali š t o si strašno«. {Rene, 
95.-96. str.) 

Pošto se čovjek nadivi lijepom opisu ove dirljive vjerske ceremonije, 
tko bi mislio da će Amelija priznati pod grobnim velom kako odavno izga¬ 
ra plamenom jedne rodoskrvne strasti. 

Liturgija je bila, dakle, u ovoj zgodi samo jedno 
romantično sredstvo. »Nesretni Rene nije vidio u liturgiji drugo 
doli zgodu da se njegova mašta razvije i afirmira njegov genij...« kako za¬ 
ključuje A. Mortier 21 u članku koji je ponešto začudio liturgijske krugove 
u Parizu. 22 A nama se njegova tvrdnja da je Chateaubriand bio 
»epikurejac« katoličke mašte čini opravdana što se tiče liturgije. Jer, doista 
se kod njega osjeća onaj posve vanjski smisao za sjaj i ljepotu kulta, dok 
su u njega vrlo rijetka mjesta na kojima bismo mogli osjetiti, kao npr. kod 
P. C 1 a u d e 1 a, napor da svoj život uredi prema doktrini koju sadržavaju 
sveti tekstovi. 

V - Chateaubriandovo liturgijsko shvaćanje mogli bismo kritizirati 
i s drugih gledišta, ali ako se zamislimo u njegovo doba, ne možemo ne 
priznati njegove silne zasluge za liturgijski preporod u Francuskoj. Dom 
Gueranger je u svojim Institutions liturgiques (II, 
587.) analizirao umnom oštrinom i svojom neprijepornom kompetenci¬ 
jom djelo našega pjesnika. On kaže: 

»Pojava Duha kršćanstva, pravi uspjeh za vjeru, započinje re¬ 
akciju na antiliturgijsku kugu.« I dalje: »Pisac je neizrecivim 
darom predočio harmoniju vjerskih obreda s 
najvećim prizorima u p r i r o d i« (II, 587). 

VI. - Pokušali smo tim retcima dokazati prvu Dom Gueran¬ 
ger o v u tvrdnju, odnosno da Chateaubriand započinje borbu protiv an- 
tiliturgijskoga duha koja je iza žestokih prepiraka morala napokon dovesti 
Francusku do velikog liturgijskoga rimskog jedinstva. Sada se trebamo 
malo zaustaviti kod druge spomenute tvrdnje. I doista nam pisac At a - 
1 e izričito kaže: »kako su kršćanske svetkovine divno 


21 A. Mortier, La Liturgie dans le roman (Revue pratique d’Apologetique 1918. str. 481 i 483). 

22 Vidi Annuaire de la Societe des Amis de l’art liturgique, 1918. Art catholique (str. 113-114 i bilj. 
10 .) 

koordinirane prizorima u prirodi. Svetkovina 
Stvoritelj eva pada u doba kad nebo i zemlja očituju njegovu moć, 
kad šume i polja vrve novim porodom.« 

Budući da nam je tako opisao neke vjerske obrede, npr. rogacije (str. 
367.) i pokazao kako postoji sklad između njih i prirode, on pokušava do¬ 
kazati da je utjecaj tih obreda na puk uvijek bio 
od izvanredne moralne snage: »U našim svečanostima, 
kaže, sve je bitno etično« (str. 385.). 

Predaleko bi nas odvelo kad bismo htjeli navesti sva mjesta koja se 
odnose na ove tvrdnje. Evo samo nešto. »Tri kralja uvijek su bila veselje 
obitelji, jer su ju sakupili oko običajnih kolača, koji označuju darove mu¬ 
draca.« 

Zatim 1 i t u r g i j a sretno utječe na estetski odgoj 
puka: »U noći kad se rodio Mesija, gomile dječaka obožavaju ga u jasli- 
cama, crkve su rasvijetljene i cvijećem okićen e 23 , puk se 
gura oko kolijevke svog Boga, kršćani se povuku u kapelicu da se pomire 
nebo i zemlja, čuje se veselo ‘aleluja’, orgulje zvone i zvona bruje, a sve to 
pružalo je prizor sjaja puna nedužnosti i veličanstva.« 24 

Već smo citirali izvadak iz Renea, u kojem se »Zadnji zvuci kantika... 
miješahu s lakim šumom valovlja« (str. 98.) 

Isto tako, prisustvujemo u At a 1 i obredu zadnje pomasti (str. 62.) 
sred divlje prirode i divimo se u istom djelu onoj slikovitoj misi gdje se 
sve natječe u podizanju sjaja toga divnog obreda. 25 

Kad tu misu izbliže pogledamo, nalazimo u njoj cjelokupno Cha- 
teaubriandovo liturgijsko shvaćanje. Nedostižnom i sjajnom 
pejsažistu pridružuje se tu apologet neoprosti¬ 
ve lakoumnosti. Jer se on raznježuje nad ljepotom tog i tog prizora, 
on odatle zaključuje kako je jedino kršćanstvo prava vjera. Doista, to je 
apologetika kakvu ne bi valjalo nigdje zazivati. Evo za rečeno dokaza: 

»Čim je božanski svećenik odjenuo bijelu tuniku od dudove 
kore , izvukoše svete posude iz tabernakula podno križa, pripraviše 
oltar na jednoj špilji, zagrabiše vode u s usjed- 
nome potoku, a divlja loza dade vino za žrtvu. 
Mi svi pokleknusmo u visoku travu i tajna započne. 

Zora se pojavi za brdima i istok je gorio. Sve bijaše u samoći zlatno i 
ružičasto. Zvijezda koju je toliko sjaja navijestilo iziđe napokon iz ponora 

23 V Sully Prudhomme, str. 333. 

24 V analiza Mise, str. 381. 

25 »G. L e v r a n t je također ispravno konstatirao kako nam Chateaubriand nastoji predočiti 
poeziju kulta: misu prikazivanu na zidovima špilje, krštenje i ženidbu na otvorenom polju, procesiju 
gdje se blagoslivljaju polja. I iz svega toga proizlazi jedno nepomiješano blaženstvo«. (L e Roman, 
str. 74.) 

svijeta i n j e z i n prvi trak pade na posvećenu hostiju 
koju je svećenik baš u taj čas podizao u visine. O caru vjere, o veličanstve- 
nosti kršćanskoga obreda. Žrtvovatelj je, evo, jedan stari pustinjak, oltar 
špilja, crkva pustinja, a puk nedužni divljaci. Ne, ne, ja ne sum¬ 
njam da se je u času kad se bacismo na koljena 
izvršila velika tajna i da Bog nije sišao na zemlju, jer ja 
o s j e ć a h da on ulazi u moje srce. ( Atala , str. 49.). 

Tomu možemo pridodati opis u kojemu je Chateaubriand na savršen 
način opisao ljepotu jednoga kantika što ga pjevaju mornari na golemom 
Atlantskom oceanu. Doista se rijetko može naći u književnosti jedno mje¬ 
sto u kojem je ljepota kulta tako usko združena sa sjajem naravi. (Vidi 
Genij 2/V/12. str. 114.) 26 

VII. - Zbog njegove dokazane snage evo još prizora u kojem je Chate¬ 
aubriand htio skladati između naravi i liturgije, pridruživši nacional¬ 
no oduševljenje, koje u Francuskoj često u li¬ 
turgiji nalazi svoj posve naravni izraz: 

»Napokon je sam zanos potaknuo pjev Tebe Boga hvalimo. 
Kad je jedna francuska vojska na ravnici kod Lensa ili kod Fontenoya sred 
krvi i prašine, izbrazdana ratnom vatrom, prigibala koljeno i začinjala Bogu 
himnu bitaka ili kad su sred svjetiljaka, zlata, baklji i miomirisa, uz zvuk 
orgulja, uz njihanje zvona, uz trublje i gudala od te himne odzvanjali vitra¬ 
ji, podzemlje i svodovi jedne bazilike, ne bijaše tada čovjeka koji se ne bi 
osjećao zanesen, ne bijaše čovjeka koji ne bi osjećao neko gibanje onoga 
zanosa koji je tresao Pindarom u olimpskim šumama ili Davidom na po¬ 
toku Cedronu.« 27 

Vidjet ćemo kako su ovi opisi liturgijsko-domorodnih obreda poslije 
postali sve brojniji u francuskih pisaca i da su dostigli svoj vrhunac za svjet¬ 
skoga rata (vidi Henri Gheon: Temoignage d'un Converti). 

VIII. - Sve u svemu, Chateaubriand zauzima važno mjesto među 
liturgijskim piscima. Premda njegovo poznavanje liturgije nije ni opsežno 
ni duboko, i čini se kako nije niti znao za poeziju č a s o s 1 o v a. 28 Premda 
njegovo poznavanje liturgije zaostaje za onim velikih klasika XVII. stolje¬ 
ća, ipak mu pripada čast što je uspješno reagirao protiv antiliturgijskoga 
shvaćanja u prošlome stoljeću. 

I tako je utro put Dom Guerangeru koji je srednjovjekovnu 
civilizaciju, obuzet zanosom prema njoj, koju ju je uzdizao i Chateaubriand, 
poslije znanstveno proučavao kako bi otkrio dotada neslućenu umjetnost 


26 V Genij III./V/5. »Ils ont passe...« sve do riječi »etaient descendues«. 

27 Katol. filozof J. deMaistre osjećaše gotovo jednako za pjevanje Tebe Boga hvalimo. 

28 Sve što smo mogli konstatirati u tom pogledu jest to da je cijenio Prijevod Himna iz 
Brevijara, kako ga je izveo Račine (vidi Genij , str. 375.) 

liturgije. Ako pak Chateaubriandove zasluge promotrimo samo s 
čisto književnoga gledišta, one se sastoje u tome što nam je ostavio mnogo 
majstorskih opisa u kojima obredi i prirodne ljepote 
tvore harmonično i pjesničko jedinstvo. Njegovi ga 
nasljedovatelji, zvali se oni Renaudiere, Delille ili Fontanes 
nisu dostigli. Njihovi opisi liturgijskih i pučkih ceremonija nemaju one 
pjesničke veličine, koja je pravi pečat Chateaubriandova djela. 29 
Oni zanimaju povjesničara liturgije samo kao svjedočanstvo koji su obredi 
bili više obljubljeni za prvoga carstva, i ništa više. 30 


29 Vidi te opise u dodatku Geniju. 

30 »Kroz lyonske ulice išla je od god. 1801. Tijelovska procesija, a narodi su joj klicali opijeni radošću. 
Tada se pitao uMercure de Franceu onaj književnik, koji je upravo počeo da piše Genij 
kršćanstva: »Koje je ona izvanredna moć, koja podiže ovo sto tisuća kršćana na noge i vodi ih po 
ovim ruševinama?« (Sličan je bio naš upit povodom zadnjega euharistijskog kongresa!) »Zbog kojega 
se čuda križ opet u trijumfu pokazuje u ovome gradu, gdje ga još nedavno jedno užasno ismjehivanje 
vuklo kroz blato i kroz krv? Odakle li dolazi ovo netom još prognano slavlje? Koji li je pjev smilovanja 
tako naglo nadomjestio grmljavinu topova i jauk umirućih kršćana? Jesu li to očevi, majke, braća, se¬ 
stre, djece onih žrtava koji se mole za neprijatelje vjere i koje vi vidite posvuda, klečeći po prozorima 
razbijenih kuća i na hrpama kamenja, gdje se još puši mučenička krv? Ovi brežuljci puni samostana, 
koji su duboko religiozni i ako su prazni; ove dvije rijeke u koje se tako često bacao prah ispovjednika 
Isusa Krista; sva ova mjesta, koja su prvi galski misionari posvetili; ova špilja sv. Potina, ove katakombe 
sv. Ireneja - sve ovo nije vidjelo većega čuda od onoga, koje se danas događa«. 

(Dom Gueranger, lnstitutions liturgiques , II/p. 584-585.) Ovaj izvadak jasno dokazuje, do 
kakve je liturgičke eksplozije došlo u Francuskoj nakon terora francuske revolucije od 1789. 

PREPOROD CRKVENE GLAZBE 

NARODNA POLITIKA, Zagreb, 9. 1.1923. g., br. 6., str. 2-3 


Prošloga mjeseca održao se u Parizu veličanstveni kongres kojemu 
su prisustvovali svi koji se zanimaju za religijsku umjetnost. Znanstvenici 
svjetskoga glasa kao don Mocquereau i don Cabrol, glazbenici kao Vincent 
d’ Indy i Widor uložili su sve svoje sile da pokažu mnogobrojnim sudioni¬ 
cima kongresa koji su onamo dohrlili iz svih dijelova Francuske kako Motu 
proprio Pia X. od 22. studenoga 1903. mora biti svakomu katoliku kodeks 
njegova glazbenoga poimanja. 

Osim mnogobrojnih teoretskih predavanja koja su sa znanstvenoga 
stajališta osvijetlila genijalni Motu proprio, mnoge pjevačke škole (scholae 
cantorum), oratorijski zborovi itd. otpjevali su u raznim crkvama neka 
remek-djela stare i moderne crkvene glazbe. To nipošto nisu bili tzv. du¬ 
hovni koncerti za kojih katoličko svetište postaje slično kazalištu, već se 
u ovim priredbama odaje čast i slava Kristu nazočnomu u presvetome 
oltarskom sakramentu. 

Koncerti duhovne glazbe koji su održavani u Francuskoj u doba tzv. 
liturgijske hereze (Dom Guerangerl), u doba bezvjerskoga racionalizma 
XVIII. stoljeća nisu tamo više u modi. To je velika zasluga književnika 
Huysmansa koji je nesmiljeno napao sve ljude koji su u crkvi izvodili ona 
djela što pripadaju operi, ili su iznašali pred vjernike djela koja su glazbeni 
izraz onoga duha za koji je naš Spasitelj rekao kako je od »ovoga svijeta«. 

Mnogobrojne scholae cantorum koje su osnovane u svim dijelovima 
Francuske jasno pokazuju da ideje velikoga Pia X. prodiru i u narod. Mno¬ 
gi ljudi priznaju, naime, kako je gregorijanska glazba jedini umjetnički do¬ 
tjeran glasovni izraz katoličkoga vjerovanja, ali ipak zastupaju stajalište da 
je ona nepristupačna puku. Na taj način oni dolaze u sukob s crkvenim 
zakonikom koji kaže: »Osobito valja svim silama nastojati gregorijansku 
glazbu unijeti u narodne slojeve, kako bi vjernici uzmogli aktivno sudjelo¬ 
vati u crkvenim obredima, kao što je to nekada bio običaj« (M.p. II./3.). 

Cijela crkvena povijest potvrđuje istinitost riječi Pia X., a praksa koja 
se provodila posljednjih godina u Francuskoj pokazala je kako je narod 
sposoban izvoditi i razumije tradicionalnu crkvenu glazbu. Osim nekih 
redova koji još smiju djelovati u Francuskoj i spomenutih škola, toj obnovi 

najviše pridonose bogoslovna sjemeništa, u kojima se izvode obredi prema 
crkvenim propisima. 

Kod nas se, na žalost, ne obraća gotovo nikakva pažnja na zahtjeve 
kršćanske estetike. Ako valja pohvaliti brigu o tradicionalnoj hrvatskoj re¬ 
ligioznoj glazbi, koja je glasovni izraz našega svjetskog genija, kao katolici 
ne smijemo zaboraviti na univerzalni glasovni izražaj: na gregorijan¬ 
sku glazbu. Prvi uzrok ovomu glazbenom liberalizmu, koji još vlada kod 
nas, bit će u prvome redu nepoznavanje filozofskoga značenja glazbe uop¬ 
će, a napose naše crkvene glazbe. Ljudi ne pomišljaju na to da katolička 
glazba mora biti vokalni izraz svetosti, jer ona želi odgovarati osjećajima ne 
samo našega naroda i naše epohe već svih naroda i svih epoha. Jer kao što 
je svetac jedini tip čovječanstva koji nije deplasiran ni u jednome miljeu, 
ni u jednome razdoblju, isto tako i tradicionalna crkvena glazba izražava 
osjećaje svetosti. Ona je nepristupačna u prvi mah onomu čovjeku koji 
živi samo za ovaj svijet, ali tko hoće imati onakve osjećaje kakve bi morao 
imati jedan savršen čovjek - svetac - taj neka prilagodi svoj unutarnji život 
autentičnim gregorijanskim motivima. Kao što se mi ne možemo zadovo¬ 
ljiti moleći iz kakvoga molitvenika koji je sastavio bilo koji površan vjernik, 
isto se tako ne možemo prilagoditi onim djelima crkvene glazbe koja je 
skladao jedan čovjek, koji je u moralnome pogledu možda na nižemu stup¬ 
nju od nas. Budući da crkvena glazba mora podcrtavati liturgijske teksto¬ 
ve, radi umjetničke harmonije mi tražimo da ona bude sveta i univerzalna. 
Bogoslužja, u kojima se, dakle, izvađaju glazbena djela koja ne odgovaraju 
potpuno zahtjevima svetosti i univerzalnosti, nose u svojoj umjetničkoj 
strukturi jednu pukotinu koja se neugodno doimlje svakoga onoga tko je 
imao prigodu priučiti se na pravilno izvedene mise, večernje i dr. 

Time nikako ne želimo isključiti njegovanje narodne crkvene glazbe. 
Naprotiv, ona je prijeko potrebna jer je ona glazbeni dokument o odnosu 
umjetnika, odnosno naroda i epohe u kojoj je djelo nastalo, spram Boga. 
Štoviše, njegovati valja duhovne koncerte u kojima se izvode i djela neka- 
tolika i to treba činiti u glazbenim zavodima, ali nipošto u kato¬ 
ličkim crkvama jer nam ti koncerti daju samo osjećajnu interpre¬ 
taciju o vjerskome životu pojedinih umjetnika. Kao što mi s osobitim inte¬ 
resom čitamo djela Dostojevskoga ili Tolstoja jer u njima vidimo nastojanja 
velikana koji ne poznaju Katoličku Crkvu, a traže na sve moguće načine 
istinu koju još nisu našli, isto tako mi s dubokim poštovanjem moramo 
slušati glazbena djela umjetnika katolika i nekatolika koji traže Boga. Kao 
što bi bilo apsurdno zahtijevati od katolika da ponese u crkvu Tolstojevu 
Kreutzerovu sonatu, umjesto jednog autentičnog komentara evanđelja koji 
iznosi ispravno tumačenje Kristovih riječi: Kažem vam tko pogleda ženu 


156 


sa željom, učinio je preljub« (Mt 5, 28) isto tako je besmislenost izvoditi 
u crkvi glazbena djela koja nisu skladana upravo na slavu pravome Kristu i 
s osvjedočenjem kako je on nazočan u presvetome oltarskom sakramentu. 

Kao što nastoji sve obnoviti u Kristu, ako hoće biti dosljedan samomu 
sebi, katolički pokret mora skršiti glazbeni liberalizam koji kod nas još 
vlada. 

Sjemeništa bi u prvome redu morala izvoditi što uzornije gregorijan¬ 
ska bogoslužja. Našim franjevačkim samostanima ne bi bilo teško ugledati 
se u svoju braću u drugim zemljama i lijepo moliti barem ponajglavnije 
točke božanskoga oficija [primu, terciju, sekstu, vespere i kompletorij). 
Velik broj naših duhovnih škola, što muških, što ženskih, isto bi mogao 
postati pobornikom Motu proprio Pia X. Jednom valja započeti i izvesti 
posve točno, npr. u katedrali jednu pontifikalnu misu sa tercijom i sekstom 
i jedne svečane vespere - u bogoslužju bi smjeli sudjelovati samo praktični 
katolici, a nipošto članovi kazališta - i onda bi se tek mnogi začudili kakvo 
blago poezije krije u sebi Katolička crkva, a njezini ga vjernici zanemaruju. 


1 Tolstojeva Kreutzerova sonata obrađuje navedene Kristove riječi. 

CRKVENI KONCERT 

NARODNA POLITIKA, Zagreb, 24. III. 1923., br. 69., str. 2-3 


U posljednje vrijeme u nas su učestali crkveni koncerti. Zagrebačka 
publika posvećuje im vrlo velik interes. Osim toga, mnoge su naše revije 
posvetile pažnju ovoj grani crkvene umjetnosti i velik dio njihovih članaka 
bavi se problemima koji se mogu svesti na pitanja: Dopušta li Crkva ova¬ 
kve izvedbe i koji su uvjeti da bi takav koncert bio u njezinu duhu? 

Narodna politika već se jednom osvrnula na tu temu (9. 1. 1923.) te 
je izrazila mišljenje da takvi koncerti mogu biti u crkvenome duhu, ako se 
ispune stanoviti uvjeti. U ovome članku osvrnut ćemo se upravo na pret¬ 
postavke koje moraju ispuniti priređivači ovakvih koncerata, ako ne žele 
odbiti od sebe katoličke vjernike. 

Hram je po nazoru Crkve »stan Božji« (II. Parah 7,16.) koji mora biti 
»svet« (Ps. 92, 5.) i služiti molitvi. Naš je Spasitelj izričito rekao: »Kuća 
moja zvat će se domom molitve« (Mt 21,13). Tko se ogriješi o ovaj »dvor 
Božji«, o ova »vrata nebeska«, bit će kažnjen, jer je »strašno ovo mjesto« 
(Post 28,17.). »Mjesto je ovo od Boga učinjeno, ono je neprocjenjiva sve¬ 
tinja i nepovredivo« (Grad. Dedic.), a duša vjernika »čezne i gine... za 
hramom Gospodnjim« (Post 28,17.), jer ona nema na ovoj zemlji milije¬ 
ga doma od ovoga. »Ova je kuća besprimjerno vrednija i svetija od vaših 
(privatnih).« »Jer ovdje, braćo moja, nalazi se naše najdragocjenije blago; 
ovdje se nalazi predmet svih naših nada. Zar tu ima išta što nije veliko i 
uzvišeno?« (sv. Ivan Zlatousti; Hom. 32. o sv. Mat.). 

U ovu zgradu kršćanin dolazi jer se želi »klanjat u hramu svetomu... i 
slavit ... ime Gospodnje« (Ps. 137,2). Snađe li ga kakva nevolja on s osta¬ 
lim bijednicima hrli u nj, jer »svi oni koji se u njemu skupljaju na molitvu, 
utjecali se oni u Vas u makar kakvoj nevolji, znaju da ćete ih Vi utješiti« 
(Or. Dedic.) jer je rečeno u knjizi Otkrivenja: »I sam će Bog otrti svaku 
suzu s očiju njihovih...« (21, 2-5). 

Nauk nas Crkve, dakle, uči da je obeščašćenje Crkve zabranjeno; ova 
zgrada namijenjena je molitvi. Crkveni koncerti koji ne služe slavi Božjoj i 
spasu duša ne pripadaju Crkvi. 

Izbor programa također mora biti u crkvenome duhu. Apsurdno je 
u korizmi, kada Crkva razmišlja o skorome trpljenju svoga Zaručnika, o 

misteriju svetoga križa, kada glas orgulja zašuti i kada se Gloria ne čuje, da 
u to doba u program uđu motivi koji su u očitom protuslovlju s osjećajima 
Crkve i njezinih vjernika. 

Kod izbora instrumenata, Crkva vrlo nerado dopušta uporabu lime¬ 
nih glazbala. Evo teksta iz Motu proprio Pia X.: »Najstrože je zabranjeno 
da glazbena društva u crkvi sviraju; u samo nekim izuzetnim slučajevima 
ordinarij može dopustiti ograničenu i razboritu uporabu puhaćih glazba¬ 
la...« (VI. 20.). 

Razumljivo je da razlog mora biti važan i korizmeno je doba posve 
nezgodno za uporabu trublja i sličnih instrumenata. 

Osim toga, Crkva želi da pjevači pjevaju na slavu Božju, da budu 
uvjereni katolici. U crkvi se imaju »sastati oni koji vjeruju u Krista« (sv. 
Augustin, Kerm. 256. ili 336.) i »oni postaju samo utoliko hram Gospod¬ 
nji« (a hram vidljivi sazdan od kamenja je samo vidljivi simboli), ako ih 
veže međusobna ljubav. (Ibid.) Sveti Petar kaže to isto drugim riječima: »I 
vi sami budite međusobno povezani kao živo kamenje i tvorite tako dušev¬ 
ni hram« (I. 2,5.). Pjesma ovih »živih kamenova« mora biti »izraz ljubavi; 
glas ovoga pjevača je žar Božje ljubavi« (sv. Aug. ibid.). 

Crkveni koncerti kojima prisustvuju ljudi koje ne veže međusobna 
ljubav i gdje pjevači nisu uvjereni katolici, samo su karikature i ne prido¬ 
nose ništa spasu duša. 

Zadnji crkveni koncert nije udovoljio ni jednoj od navedenih pretpo¬ 
stavki: izbor djela bio je u očitom protuslovlju s liturgijskom godinom, a 
pjevači su pjevali zbog čisto umjetničkih motiva jer nisu katoličkoga svje¬ 
tovnoga nazora. 

Katoličko je svetište postalo koncertnom dvoranom; mjesto koje je 
u očima kršćanina najsvetije, gdje bijednik nalazi svoju jedinu utjehu, po¬ 
stalo je stjecištem artista, vjerskih indiferentista, a vjerojatno i protivnika 
Crkve. 

Ovakve priredbe odbijaju od Crkve još ono malo kršćana koji u nju 
zalaze. Evo autentičnih riječi koje je pred katedralom rekla jedna rastuže- 
na priprosta žena: »To je grehota, u crkvi koncerte delati, kak se bum tamo 
Bogu molila?« 

Poznato je da su crkveni koncerti u Francuskoj bili u modi potkraj 
XVII. i tijekom XVIII. stoljeća. Veliki liturgičar Dom Gueranger tvrdi 
da je u ovome razdoblju vladala tzv. »protuliturgijska hereza«. Narod kao 
i svećenici zaboravih su značenje gregorijanske glazbe i njegovah su sve 
moguće surogate, ne posvetivši pažnju lijepo izvedenim misama, ves- 
perama i dr. Uglađeno društvo one epohe nije možda ni slutilo u kakvoj 
se dekadenci nalazi i tek danas povjesničar može jasno zapaziti niti koje se 

isprepleću od liturgijskih surogata - crkvenih koncerata - do katastrofal¬ 
nih događaja francuske revolucije. 

Držimo da je kod nas zadaća »Svete Cecilije« poraditi na procvatu 
lijepih tradicionalnih obreda i strogoj kontroli kako ne bi i budući crkveni 
koncerti imali protucrkveni karakter. Mnogi su se ljudi obratili slušajući 
gregorijansku glazbu (Huysmans, Walcheren) i ne bi bilo teško sastaviti ci¬ 
jelu knjigu literarnih dokumenata (od sv. Augustina pa do Paula Claudela) 
iz kojih bi se vidjelo kako je tradicionalna crkvena glazba 
jedan posebni kanal Božje milosti, koji se ne da 
ničim drugim nadomjestiti. Crkveni koncerti , kao što je 
bio posljednji, ne samo da ne obraćaju nevjernike, već u mnogima učvr¬ 
šćuju vjerski indiferentizam. 

Ovakvo oskvrnuće svetišta duboko vrijeđa uvjerene katolike. 

LAMENTACIJE U KATEDRALI 

NARODNA POLITIKA, Zagreb, 29. ožujka 1923., br. 73., str.4 


Priličan je broj zagrebačke publike dohrlio u katedralu kako bi pri¬ 
sustvovao veličajnim obredima. Čovjek bi pomislio kako je ona dohrlila 
onamo da se moli na onaj savršeni liturgijski način, kao što to sveta Crkva 
želi. Začudo, katedrala se nakon treće lamentacije ispraznila. Zašto? Jer 
zbor nije više pjevao. Eto, crkvena je glazba za našu neupućenu publiku 
još uvijek sredstvo samo umjetničkoga užitka, a ne molitve, kao što bi to 
moralo biti. 

To površno shvaćanje potkrjepljuje i neupućenost priređivača. Čud¬ 
no je što oni ne znaju da Crkva zabranjuje ispuštanje i preskakanje litur¬ 
gijskih tekstova. Oni ne znaju s kakvom je pomnošću sveta Crkva kroz 
cijelu svoju povijest branila najmanju riječ iz sv. liturgije jer je uvijek bila 
uvjerena da se u njoj kroz tisućljeća čuva njezino naučavanje. Nastavite s 
ispuštanjem tekstova pa ćete s vremenom izopačiti i sam nauk sv. Crkve. 
Osim toga, posve je nepsihološki pjevati jednu lamentaciju solo, a drugu 
opet višeglasno. Na taj način, slušajući melodije, publika prestaje moliti pa 
čisto artistički »uživa« u raznim izvođenjima. 

A zar ne mislite da i crkveni sluga ima misiju upozoriti onu gospodu 
iz publike konstantno okrenutu leđima prema Presv. Sakramentu? Crkva 
je sveto mjesto. 

PAUL CLAUDEL I LITURGIJA 1 

XXII. poglavlje doktorske disertacije Ivana Merza 


HRVATSKA PROSVJETA, Zagreb, 25. IX. 1923., br. 9., str. 414-424 


NAPOMENA REDAKCIJE Sabranih djela Ivana Merza: Ovaj isti članak, tj. 22. poglavlje svo¬ 
je disertacije Ivan Merz objavio je sljedeće godine na francuskom jeziku pod naslovom LA LITURCIE 
CATHOLIOUE DANS LCEUVRE DE PAUL CALUDEL u francuskom časopisu LES AMITIES 
CATHOLIOUES FRANCAISES. Pariz, 15. IV. 1924., br. 12, str. 15-17; i 15. V 1924., br. 13, str. 
13-16 


I . 

S velikim katoličkim francuskim pjesnikom Paulom Claude- 
1 o m kojega ćemo ovdje proučavati u vezi s liturgijom, prilazimo jednom 
vrlo zanimljivom i lijepom studiju koji sliči Huysmansovoj studiju, jer je 
taj veliki pisac u lirskoj poeziji upravo ono isto što je Huysmans na po¬ 
dručju romana. Osim što oba pisca pokazuju veliku ljubav za srednji vijek, 
oni imaju tu zajedničku oznaku da je njihovo obraćenje velikim dijelom 
posljedica njihove duboke umjetničke intuicije: tako im ona otkr 
jednim mahom katolički svijet u sjaju liturgij¬ 
ske umjetnosti. 

Studij liturgijskoga shvaćanja u Paula Claudela ne pruža mnogo po¬ 
teškoća jer imamo dva izvora osobite vrijednosti i važnosti koja olakšavaju 
našu zadaću: prvi je opis njegova obraćenja što ga je napisao on sam, a 
drugi je knjiga francuskoga isusovca Tonquedeca, koji našemu pred¬ 
metu posvećuje duboku analizu. Nama jedino preostaje da upotpunimo 
njegova razlaganja, dodajući potanju analizu djela La Messe la bas i ista¬ 
knuti što ima originalno i veličanstveno s obzirom na liturgiju u »misteriju« 
Navještenje Marijino. 2 


1 Naš je suradnik u svojoj disertaciji obradio »Djelovanje liturgije na francusku književnost od 
Chateaubrianda (1801.) do danas«. Ovdje donosimo dvadeset i drugo poglavlje te opsežne radnje, 
dok je jedno poglavlje donio »Katolički list« 16. kolovoza 1923. str. 394-397. - Napomena Uredništva 
Hrvatske Prosvjete. 

2 Ovaj se »misterij« davao g. 1921. u zagrebačkom kazalištu pod imenom »Blagovijest«. 

11 . 

Možemo razlikovati više stadija u Claudelovu liturgijskom razvitku. 
Ponajprije liturgija je za njega kao i za Baudelairea bila neka vrsta luksu¬ 
znog podražila, kako on to sam pokazuje u opisu svojega obraćenja: 

»Takvo bijaše to nesretno dijete, koje se uputi 25. prosinca 1896. 
u katedralu Naše Gospe Pariške da tamo prisustvuje božičnom oficiju. 
Ja sam tada upravo počeo pisati i činilo mi se da ću u katoličkim cere¬ 
monijama promatranima sa stajališta jednoga superiornog diletantizma, 
naći poticaj i predmet za svoje dekadentne vježbe« (Vidi M a i n a g e: Les 
Temoins du Renouveau catholique, str. 65.}.' 

Zatim liturgija dirne pjesnika tako te se sav obrati Bogu. 

»I u takvom sam raspoloženju ... s osrednjim užitkom prisustvovao 
velikoj misi. Zatim, nemajući što raditi, svratim onamo na večernju. Djeca 
u koru, odjevena u bijelo i pitomci maloga sjemeništa Saint-Nicolas-du 
Chardonnet koji posluživahu, upravo su pjevali nešto za što sam poslije 
doznao da je to M a g n i f i c a t. 

I tada se zbio događaj koji dominira mojim životom. 

U jedan tren moje je srce bilo dirnuto i ja 
vjerovah. Ja vjerovah tako snažno pristajući tako dubokim potresom 
svega svojega bića, tako silnim uvjerenjem, takvom izvjesnošću da nije 
preostalo n i truna bilo kakve d v o j b e... Suze i uzdasi dođoše, 
a tako nježni pjev pjesme »Adeste« još je povećao moje tronuće« (ibid. str. 
66). 1 2 

Dok je tako vjersko pjevanje u njemu pobudilo neopisiv užitak, ve¬ 
ličanstvena je umjetnost koju sadržavaju religi¬ 
ozni oficiji otvorila put njegovu zvanju kršćan¬ 
skoga pjesnika. 

»Od sada sam provodio sve nedjelje u crkvi Notre-Dame, a tamo 
sam svraćao i preko tjedna što je češće bilo moguće. Sveta se dra¬ 
ma obavijala preda mnom s veličanstvom koje 
je nadilazilo svu moju m a š t u. O! To već ne bijaše bijedna 
riječ kojekakvih pobožnih molitvenika. Bijaše t o najdublja i naj- 
grandioznija poezija, n a j u z v i š e n i j e geste, koje 
su ikad povjerene rukama čovječjim. Nisam se 
mogao nasititi misne drame i svaka se sveće¬ 
nikova kretnja duboko usijecala u moj duh i u 
moje srce. Čitanje oficija Pokojnika, božičnog oficija, prizori Velikoga 
tjedna, uzvišeni pjev E xu 11 e t, do kojega su mi se najopojniji naglasci 


1 Ova je knjiga prevedena i na hrvatski: Svjedoci katoličke obnove (Knjige katoličkog života; sv. 4.). 

2 Jedno posebno poglavlje ove disertacije posvećeno je djelovanju liturgije na književnike-obraćenike. 

Sofoklovi i Pindarovi činili dosadnim, sve me to bacalo u prah od počita- 
nja, od veselja, od zahvalnosti, od kajanja i od poklanjanja! Malo-pomalo, 
lagano i mučno, krčila je sebi put u mom srcu misao dasuumj etnost 
i pjesništvo također božanske stvari, i njima u 
žitci tijela ne samo da nisu nužni, nego su im 
dapače štetni« (ibid. 69-70). 

III. 

Čitavo je jedno poglavlje (Natprirodni svijet) francuski isusovac 
Tonquedec u svojoj studiji posvetio Paulu Claudelu (str. 69.-100.) - tra¬ 
govima liturgije u našega pjesnika. Izdvojit ćemo najznačajnija mjesta bu¬ 
dući da je pisac predmet obilno iscrpio. On tu ističe najočitije crte koje 
čine pjesnikovu veličinu i pokazuje kako se u njegovu djelu odražavaju 
odnosi prirodnoga i natprirodnoga svijeta. 

Javni kult umjetniku pruža ljepote koje su ga osobito zadivile, zajedno 
povezane ili gdje se jedna pojavljuje kroz drugu: 
to jest, ljepotu fizičkoga i ljepotu natprirodnoga 
s v i j e t a. Njegova ljubav za simbole nalazi ovdje zadovoljenje, tu je za nj 
nepresušno vrelo iz kojega pjesnik požudno crpi« (ib. 89.-90.). Sva gibanja 
u svemiru čine mu se pravim liturgijskim činom. »Kretanje svjetova pro¬ 
storom, odmicanje sati, dana i godišnjih doba su faze neke beskonačne 
ceremonije koja teče na slavu Božju.« »I to je eto, možda ... jedan razlog te 
pod Claudelovim perom, dapače u djelima naoko najneutralnijim dolaze 
tako obilato toliki vjerski izrazi, tolike formule. Jer u njegovim očima sav 
svijet doslovno obavlja vjerski kult.« U djelu »Connaissance de 1’ Est« 
prisustvujemo jednoj pravoj liturgiji prirode. »Pljusak šumi i naprežući 
uho ja meditiram bezbojni i bezbrojni zvuk psalma. Zrak bijaše savršeno 
nepomičan, bijaše sat, u koji sunce izvršava tajnu podneva«. Periodični 
povratak te zvijezde jest »vječno Bogojavljenje« (sib. str. 78.-79.). Znamo 
da Claudel vrlo pomno zapaža vrijeme godine u kojem se jedna radnja 
zbiva. Često manje precizno bilježi godišnje doba i liturgijski sat. Iz toga 
sinkronizma on izvlači najpjesničkije i najdirljivije efekte. Tko se tu ne 
sjeća onoga divnog prizora uNavj eštenju Marijinu gdje božićno 
veselje silazi na ubogu zemlju, u snijegu zadrijemalu, s riječima oficija i 
ispunja bijednu kolibu Violaineinu koja je postala gubava: Hodie nobis de 
coelo pax vera descendit, hodie per totum mundum melliflui facti sunt co- 
eli. (str. 91 .-92). 3 Tonquedec dodaje još jednu činjenicu koju treba dobro 
uočiti, ako hoćemo ispravno shvatiti Claudelovo djelo: »Neke su stvari 


3 Danas nam s neba siđe pravi mir. Danas je po cijelom svijetu iz nebesa potekao med. 

nesumnjivo bačene na papir nakon molitve ili pričesti ili službe Božje« 
(str. 81., ibidem.). Zatim, str. Claudel zalazi pomoću liturgije u područja 
nevidljivoga svijeta: »U predvečerje Svih svetih pjesnik čita oficij za pokoj¬ 
nike i nevidljiva se prisutnost duša koje trpe njemu očituje. Nije to samo 
neka >parada<. Tko god je recitirao oficij mrtvih, nalazi u Claudelovim 
stihovima jezovit dojam toga oficija« (ib. 82- 83). Kako je liturgija satkala 
njegovu dušu, koje čudo, da i njegov stil pokazuje tragove iste liturgije. 
»Rekao sam«, kaže Tonquedec »da on piše instiktivno u 1 i - 
turgij skome stilu.« Treba dodati kako on osobito voli usporedbe 
iz liturgije. 

Evo nekoliko primjera koji potkrjepljuju riječi oca Tonquedeca: 

»Što je srce moje teško hvalama i što se mučno diže k Tebi. Poput 
teškog kandila od zlata krcata tamjanom i žeravkom« (Pet velikih 
Oda, str. 84). 

»I evo, slično smrti, gdje će primiti zaređenje za trud nakon jedne 
duge godine, kao što svećenik kad leži licem prostrt na zemlju između 
dvaju svojih pobočnika, poput đakona koji će primiti najviši red« (ib. 97. 
str.). 

»Sve bijaše bijelo poput svećenika u bijelom« (ib. 98. str.). 

»Nije to jutarnja prizivna pjesan ni laudate o usponu sunca ni kantik 
djece u ražarenoj peći« (ib. 116./111.). 

»Misao ga kuće Božje«, nastavlja naš odlični kritik, »ne ostavlja, kao ni 
psalmista. Uspomena na svete obrede, na predmete kulta, na vjerske čine 
odasvud se javlja u njegovoj svijesti i pruža mu bezbrojne slike, usporedbe, 
aluzije...« (str. 88.-90.). 

»Anđeo Božji jednom u godini ide i uzima zlatni kalež na oltaru i 
polazi mrtvome puku. Poput svećenika odjevena u zlatnu misnicu pred 
kojim ide akolit (bogoslov) sa svijećom do pričesne ograde. S kaležom 
punim i prepunim naših dobrih djela posvećenih Bogom, naših glasova, 
naših trapljenja, i krunica i prikazanih misa« (Ode, str. 182.). 

Zatim pjesnik kliče u svojoj odi Magnificat što je oslobođen 
lažnih idola znanosti i modernoga života i što je našao pravoga Boga. Tako 
on razvija sveti tekst i primjenjuje ga meditirajući o svom osobnom slu¬ 
čaju. 

Naprotiv, njegov Processional je neka vrsta zahvalnoga obreda 
u kojem Claudel zahvaljuje Bogu za sva njegova dobročinstva. To je u isti 
mah neko ispovijedanje tradicionalne vjere koje nas podsjeća na La Messe 
la-bas. Tu odu, isprepletenu anđeoskim stihovima iz Glorije, kruni na kra¬ 
ju Vjerovanje Atanasijevo. 

IV. 


Nema međutim ništa neobično u ova zadnja dva djela. Pristupimo, 
dakle, analizi djela Corona Benignitatis Anni Dei « (1914.), u kojem je 
Claudel zabilježio svoje vlastite meditacije u povodu glavnih svetkovina 
liturgijske godine. Radi se o istoj stvari koja je predmet i Verlaineovih In¬ 
timnih liturgija. 4 Ipak, postoji velika razlika između djela obojice pjesnika. 
Dok su kod Verlainea lirske impresije samo spontana jeka različitih obreda 
koji nemaju mnogo uspješna utjecaja na moralnu preobrazbu pjesnikova 
života, Claudelove pjesme nam pružaju sliku duše u kojoj liturgija ima 
ulogu moćnoga oruđa koje obnavlja sve pjesnikovo biće. Claudel nastoji 
proživjeti sve glavne tajne liturgijske godine, »biti uz njih, uvesti ih u svoj 
život i izvesti i ustaliti u njihovoj atmosferi svoje dnevne brige i svoje dnev¬ 
no zanimanje« (Tonquedec, str. 13.). U liturgiji on nalazi velike i lijepe 
primjere koji mu crtaju veličanstvene uzore za nasljedovanje. 

Zatim je »Corona Benignitatis« jedan »islikani pjesnički časoslov, 
slikama urešen misal, liturgijska godina u bojama. Tu ima himni za razli¬ 
čite svetkovine gdje priroda uvijek pokazuje svoje promjenljivo lice pod 
isto tako pokretnom aureolom koju tvore manifestacije svijeta milosti. 
Ima tu molitava za križni put i dvanaest slika apostola, koje sliče starim 
izražajnim i grubim gravirama na drvu. Ima dapače i »znakova za čitanje«, 
kao što je posmrtni memento Charles-Louis Philippea« (Tonquedec, str. 
91.-92.). Napokon su neke pjesme »poput malih grotesknih figurica koje 
je srednjovjekovno kiparstvo stavljalo u stanovite kutove koje lijepe tihe 
crkve. Smijeh se miješa s molitvom, pobožnost i šala intimno se vežu ...« 
(ib. str. 87). 


V. 

I u Verlainea nalazimo umjetničke odraze što ih je misa i njezini ra¬ 
zličiti dijelovi bacala na nutarnji pjesnikov život. Pri istoj činjenici sad 
ćemo se zaustaviti kod Paula Claudela. Ali u njega, kao što je uostalom 
i prirodno, ne nalazimo one blage i milozvučne glazbe združene s bojom 
i odabranim mirisima čemu se kod Verlainea svemu divimo. Claudel je 
zato nadoknađuje time što u njega možemo rukom do¬ 
hvatiti doktrinalnu snagu liturgije. La Messe la bas 
je u tome pogledu upravo standardmork . Ono nam crta čitavu filozofiju 
ljudskoga života, promatranu sa stajališta kršćanskoga, koje za Claudela 
jedino postoji. 


4 Ove su analizirane u 18. poglavlju ove disertacije. 

Da bi za vrijeme jedne mise proživio svu istinu kršćanstva, pjesnik je 
morao proći različita stanja od kojih ćemo navesti najvažnija. 

Paul Claudel, koji je kao diplomat uvijek na putu, vazda je obuzet 
strašnim osjećajem neizrecive osame. 

»Ima čovjek koji je svojim zanatom izvan svega i njegov je dom što ga 
nikad nije kod kuće. Nijedna zadaća nije baš njegova zadaća, on je vječno 
svuda amater i uzvanik i Nestalni gospodin: Samo izgnanstvo njemu govori 
o domovini.« (La Messe, str. 32.) 

Sve će stvari nestati, misli pjesnik, dapače i one koje najviše voli (nje¬ 
gova žena i njegovo dijete). »Sve je to i opet slično onim stvarima koje nisu 
nikad postojale«, (str. 7., ib.) 

Sav će svemir proći, kao da nikada nije postojao. Taj prognanički život 
koji Claudel provodi na zemlji uvjerava ga da nema domovine na zemlji. Ta 
mora biti negdje drugdje gdje se čovjek neće osjećati prognanikom. Ako je 
dakle ovaj život nešto prolazno, treba ga se riješiti i osloboditi kao vojnik 
svoje krvi i tražiti gdje je istina koja razjašnjava smisao života. 

»Ovo tijelo nije toliko naše da ga se ne možemo otresti! Ova krv, 
francuski vojnici evo govore da se može proliti.« (str. 34.) 

»Budući da je tvoje stoljeće postalo pogansko, ti si imao iznova početi 
i tražiti i čekati, živjeti. Poput starozavjetnih ljudi, koji su stupali ususret 
Mesiji.« (str. 43.) 

I budući da je hrana koju čovjek uzima u se samo tašti i lažni pričin, 
trebamo se je također riješiti i osloboditi. 

»Smiješna li evo kruha na mome stolu i prolazna vina, sve kao da 
općim s ništavilom.« (str. 33.) 

»O Bože, ja ti posvećujem ovu golemu čežnju za bitkom! O Bože, ja ti 
prikazujem ovu golemu čežnju izmaći pričinu i slučaju«, (ibid.) 

Bez prestanka je pjesnik obuzet čežnjom za ispunjenjem i ujedinje¬ 
njem svojega bitka s nečim vječnim i besmrtnim. Misa čovjeku označava 
put kojim treba stupati želi li imati udjela u vječnosti. Liturgijske molitve 
i evanđelja sadržavaju istinu. 

»Evo jedne knjige na oltaru koja sadržava sve tajne života i smrti« (str. 
21). »Čini nam se da smo to oduvijek znali, tako je to ljudski i obiteljski« 
(str. 24). 

Ako čovjek priljubi svoj život zapovijedima koje mu pruža liturgija, 
stječe pravu slobodu i tako biva počelo života. 

»On je poput zapovjednika ratnog broda koji je zauzeo svoje mjesto. 
On sluša i sva sredstva pod njim oko njega su, čekaju na njega jer je on 
energija i uzrok« (str. 23). 

Njegov je društveni položaj u isti čas određen i preostaje mu samo 
da sluša savjest prosvijetljenu evanđeoskim načelima. Kršćanin poznaje 
dakle: 

»Oca čiji su sinovi posve njegovi, djecu koja su posve svojega oca. 
Braću zajedno pod istim krovom, jednu divnu i dražesnu majku« (str. 14). 
»Idi k djelu koje ti pristaje, a koje ne razumiješ i koje je dobro. Kao što 
pčela koja ništa ne zna, ali ima u isti čas osjećaj cvijeta i šesterokuta, tako 
je drago znati da smo s počelom, s kojim su sve stvari po prirodi u skladu.« 
(str. 85.) 

Sakramenti koji čine sastavni dio liturgije daju čovjeku nužnu snagu 
da ne padne na mučnome putu. Euharistija potpuno zadovoljava sve čo¬ 
vječje težnje jer njome čovjek opći s vječnošću, budući da je u njoj dana 
mogućnost da se po akcidentima (prilikama) dovinemo bitka supstancije. 
Liturgija mu dakle daje: 

»Kruh koji je doista kruh i koji hrani. Vodu koja doista pere, vatru 
koja doista grije, svijetli i razara« (str. 25). »To što si tražio tako daleko, 
Vječnost pristupačnu iz ovoga života svim osjetilima; digni oči i upri ih 
preda se, vidi tamo beskvasni hljeb u gori« (str. 39). »Koprena stvari za 
mene je u jednoj točki postala prozračna. Ja zahvaćam napokon bitak kroz 
prigode« (str. 40). 

U djelu koje analiziramo nalazimo doista sve najvažnije dijelove mise 
u redovnome slijedu. Claudel, koji dobro poznaje liturgijski tekst, ne misli 
mnogo na nj u ovom slučaju, već uz misu veže svoja osobna promatranja 
o svom životu i životu svojega prijatelja R i m b a u d a i svojega naroda. 
Tako mu prizori mise pružaju životni program, pokazu¬ 
jući mu što treba činiti ako hoće svojoj djelatnosti dati pravi 
i duboki smisao i uspostaviti i moralni red koji je već nekoliko stoljeća 
izopačen. Liturgija je, dakle, za Claudela jedan od 
životvornih izvora koji mogu preporoditi palo 
čovj ečanstvo. 


VI . 

Sada nam još preostaje analizirati misterij Navještenje Marijino 
(1912.), djelo koje je za prvoga svoga prikazivanja podiglo oluju zanosa te 
su tako njegov pjesnički dah usporedili s najvećim što postoji u Sofokla i 
Shakespearea. 5 


5 Vidi analizu ovoga djela u »Hrv. prosvjeti« (1921.). Osim toga, valja istaknuti da je zagrebačko kaza¬ 
lište prigodom prikazivanja »Blagovijesti« upravo liturgijsku scenu prikazalo neliturgijski. Da se valjalo 
poslužiti isključivo gregorijanskim pjevanjem, a nikako trubama (koje se u crkvi samo toleriraju), bit 
će jasno nakon naših izvoda. 

Utjecaj liturgije na to djelo može se promatrati s više stajališta. Već 
zvukovi Pozdravljenja (Regina coeli) u početku djela (str. 
16-17) uvode nas i prenose u atmosferu tajne. Smjesta se osjećamo za¬ 
neseni onim ekstatičnim veseljem koje gledaocima dočarava preobraženje 
uskrsloga Krista u molitvi. Violaine i Pierre de Craon koji mole zaronili su 
duboko u natprirodni svijet koji u njihovim očima nadmašuje sve čari vid¬ 
ljivoga svemira. Tom molitvom Claudel nam otvara pogled u njihove duše. 

Zatim nam riječi Anne Vercorsa, Violainina oca, dozivaju u pamet 
jedno mjesto himne »Caelestis urbs Jerusalem«: 

»Ja nisam sam. Velik se narod sa mnom veseli i putuje sa mnom. Na¬ 
rod svih mojih mrtvih je sa mnom. Te duše, jedna nad drugom, od kojih je 
preostao još samo kamen. Svi ti kršteni kamenovi koji traže svoj potporanj« 
(Navještenje, 23. izd. str. 50). 

Vladanje Anne Vercorsa kao čovjeka i muža sve nam nehotice do¬ 
vodi u pamet epistolu druge mise jedne Djevice 
Mučenice, 6 budući da taj starac ostavlja svoju obitelj da se preda brizi 
za »stvari Gospodnje«. Dapače sama misao »misterija« koju bi Huysmans 
bio nazvao »mističnom zamjenom«, ista je onoj koja se na majstorski način 
izražava u ceremoniji Odijevanja (vidi: Pontifikal). 7 Violai- 
nea okajava tuđe grijehe na isti način kao i svaka časna sestra iza svojega 
prikazanja u liturgijskoj ceremoniji odijevanja koju nalazimo i u romanu 
En route. Međutim, dok nam tekst Odijevanja još ne pokazuje obraćenje 
grješnika izvršeno ovim žrtvama pomirnicama, u Navještenju C 1 a u d e - 
lovu već vidimo plodove Violainine žrtve. 

»O Jacques. Ja više nisam ista. U meni ima nešto skončano. Ima ne¬ 
što slomljeno u meni.« 

Žrtva je Violainina iznudila nebu milost obraćenja njezine sestre 
Mare. Ista nam ta činjenica tumači u Corneilleovu Polyeuctu 
obraćenje tiranina Feliksa s tom velikom razlikom da je aludiranje na 
liturgijski tekst kod Claudela posve prozirno i čini nam nenadanu promje¬ 
nu u Marinoj duši gotovo nužnom i vrlo prirodnom s psihološkoga staja¬ 
lišta, dok je Feliksovo obraćenje u Corneillea kao neki deus ex machina. 
Feliks govori nakon obraćenja: 

»Neki tajni užitak me na to sili (tj. na obraćenje) 

I ja popuštam ushićenju, koje upravo i ne poznajem; 

I zbog jednog nagona, koji ne mogu ni shvatiti 

Od prvog krvoločnog bijesa (koji je bio uperen protiv kršćana), 

Prelazim k žaru svoga svata (mučenika Polyeucta) 


6 Epistola I. Korinćanina 7, 25.-34. »Evo dakle, braćo, zato kažem: vrijeme je kratko i zato i oni koji 
imaju ženu trebaju biti kao da je nemaju...« 

7 Vidi »Luč« (1923. br. 9.-10.; Konverzija... zbog lat. liturgije). 


169 



To je on, budite uvjereni, čija nevina krv 
Za svoga progonitelja moli Boga svemoćnoga; 

Njegova ljubav, koja je obuhvatila svu obitelj, 

Za sobom vuče u isti čas oca kao i njegovu kćer.« 

(Polyeucte , stih 1769. - 1776.) 


VII . 

Kad vidimo gdje se Violainea pojavljuje (str. 83. cit. 23. izd.) u »odi¬ 
jelu časnih sestara s Monsanviergea gotovo sasvim takvom samo, osim ma- 
nipula, u odijelu što ga one nose u koru. 

Dalmatika je đakonska, a koju one imaju privilegij nositi, i same u 
neku ruku svećenici, same hostije ...« pisac nas jednim mahom uvodi 
u onaj nevidljivi svijet koji može preobraziti duše i izvoditi promjene u 
stvarnom životu. Dapače i čudo, koje svjetovno kazalište smatra nekim 
deus ex machina, ne izlazi u kršćanskome kazalištu 
iz okvira zakona, koji njime ravnaju. Jedina poteško¬ 
ća za kršćanskoga dramaturga je da uroni radnju u natpri¬ 
rodni red. Claudel nije mogao bolje postići svoju svrhu, nego time 
što je dao svomu »Navještenju Marijinu« liturgijsku podlogu 
koja posjeduje tu izvanrednu mogućnost da nas 
prenese u natprirodni svijet, to jest onaj koji 
prema njemu igra glavnu ulogu u ovome životu. 
Promotrimo, dakle, izbliza kako tu natprirodno pristupa prirodnim zako¬ 
nima i koje mjesto pri tome zauzima liturgija. 

Na kraju trećega čina za Božičnih matutina Mara traži od 
Violaine da joj uskrisi njezino mrtvo čedo. Kako se može usuditi tražiti 
ovakvu stvar? Zato jer zna da je Violaina žrtva pomirnica koje je duša za¬ 
ronjena u carstvo Milosti. Što se zbiva u tome svijetu? Koji opći osjećaji 
vladaju tim krajevima? 

Liturgija, vjerno zrcalo toga svijeta, kaže nam: 
Hodie nobis de coelo pax vera descendit, hodie per totum mundum melli- 
flui facti sunt coeli ... Hodie illuxit nobis Dies redemptionis novae, repa- 
rationis antiquae, felicitatis aeternae... O magnum mysterium et admira- 
bile sacramentum ut animalia viderint Dominum jacentem inpraesepio... 8 
»Evo naviještam vam veliku radost. 9 


8 »Danas nam s neba pravi mir siđe, danas je na cijelom svijetu s nebesa protekao med ... Danas nam 
je zasjao dan novoga otkupljenja, staroga popravka, vječnoga radovanja ... O velike li tajne i predivnog 
sakramenta gdje životinje vidješe Gospodina kako leži u jaslicama.« 

9 Mi citiramo samo nešto. Mara glasno čita sestri ove stranice Božičnog oficija: prvu, četvrtu i sedmu 
lekciju, responzorije l.,4.,7., 8. i Evanđelje sv. Luke 2, 1-14 (izvatke). 

To golemo veselje, koje nam sugestivno pruža liturgija i kojem je 
uzrokom rođenje jednog Djeteta, koje je u isti čas i Spasitelj i apsolutni 
gospodar svemira, daje Violaini prigodu da za Njega moli nešto vrlo jed¬ 
nostavno: da uskrisi mrtvo čedo Marino. Ona je uslišana i mi (suvremenici 
lurdskih čudesa) 10 osjećamo kako se zbilo nešto prirodno i ne baš izvan¬ 
redno. 

I tako je čudo, koje je zapremalo važno mje¬ 
sto na srednjovjekovnoj pozornici, prema C 1 a u - 
delu rehabilitirano u suvremenoj drami. Tom je či¬ 
njenicom, kako se čini, blagotvorna uloga liturgije na 
modernu književnost dostigla svoj vrhunac: prizor 
božične noći u Navještenju Marijinu kruna je onim bezbrojnim književnim 
djelima koja su se koristila liturgijom. Dok inače liturgija, osim u Peguya, 
ima samo dekorativnu ulogu i samo povećava pjesničke efekte mnogih 
književnih prizora, ona u Claudela aktivno sudjeluje 
u samoj radnji drame. Ona je postala oruđem 
kojim se služi Milost, kao jednom osobnošću te 
popunja dramatsku radnju i baca novo svjetlo na razvitak 
životnih sila. 


VIII. 

Sad možemo sabrati naše razmatranje i kazati kako je Claudel za lir¬ 
sku poeziju ono što je Huysmans na području romana. On je litur¬ 
gijski pjesnik par excellence, koji nam u svojim pjesmama daje 
dijelove svojega unutarnjeg života. To su poleti prema Bogu Stvoritelju 
u euharistijskome Kristu kojega često prima. Njegove mistične težnje na 
prvi pogled nemaju nikakva originalnog biljega. Jer Claudel je tako usvojio 
liturgijski govor da se pod njegovim perom bez prestanka vraćaju molitve i 
evanđeoske riječi, stihovi himana ili psalama. * 11 »Rimovani versiculus, 
koji on toliko voli, također doziva u pamet stanovite proze srednjega vije¬ 
ka.« (Vallery-Radot, Anthologie, str. 255.) 

Misa mu pruža životni program i pokazuje mu sredstva koja bi mo¬ 
gla preporoditi čovječanstvo. Pontifikal (De Benedictione et 
Consecratione Virginu m) inspirira ga kada piše »Navještenje 


10 Kasniji umetak (I.M.). 

11 Opjevajući liturgijskim zanosom jedno intimno očajanje, on spontano citira stihove psalma: »Spasi 
je od pogibelji smrti i ždrijela živine« (Corona, str. 118.), on poput Huysmansa komentira znače¬ 
nje graditeljstva stihom poznate himne: »Et antiquum documentum novo cedat ritui«. Claudel j e 
često nerazumljiv za one koji ne poznaju dobro liturgije. Tako se on 
zadovoljava samo natuknuvši u svom »Memento pour le Samedi Soir« (ibid. 200. str.) neke liturgijske 
odlomke i čitalac mora asocijacijom misli i osjećaja zazvati u svoj duh čitav psihološki pejsaž. 


171 



Marijino« i liturgija tu aktivno ulazi u radnju, budeći u nama svijest o na¬ 
zočnosti natprirodnoga reda i služeći oruđem Milosti. 

Paul Claudel svojim je genijem našao ono što su Chateaubriand, 
Hugo, Barbey d’Aurevilly i Baudelaire jedva slutili. On nam je u svojoj 
kršćanskoj umjetnosti približio onaj svijet tajne koji je pobuđivao strah i 
neizvjesnost samo u onih koji nisu znali za njegov pravi sadržaj. Služeći se 
liturgijom pokazao je da »fatum« nije jedna nadzemaljska realnost, da ona 
realnost koja se obično označuje riječima »tajne sile« nije tako jednostav¬ 
na kako se to na prvi pogled čini. Claudel je pokazao, uvodeći liturgiju u 
svijet umjetnosti, kako te »tajne sile« čine jedan vrlo raznolik i bogat, do 
tada gotovo neistražen svemir. Svemir, čija kauzalnost i zakonitost, divna i 
veličanstvena, premda se pod teško prozirnim velom često čini neodređe¬ 
na, nije time manje istinita, manje stvarna i manje logična. 12 


12 Kada sam kasnije čitao Henri Lasserreovo djelo »Les Apparitions de Lourdes« u kojemu ovaj knji- 
ževnik-ozdravljenik pokazuje sklad između svakoga ukazanja bi. Djevice u Lurdu i teksta liturgije 
onoga dana, kada se je ovo zbilo, uvidio sam tek genijalni gest Claudelov koji je - pišući isključivo na 
slavu Božju - i popuštajućoj svojoj umjetničkoj intenciji unio Liturgiju u dramu i time u jedan mah 
uspostavio kontakt između prirodnoga i natprirodnoga svijeta - kontakt koji je umjetnost izgubila 
prije nekoliko stoljeća. 

DUHOVNA OBNOVA PO LITURGIJI 

Predavanje održano na susretu katoličke đačke mladeži 
u Požegi, kolovoz 1924. 

LUČ, Zagreb, 4. studenoga 1924., god.XX./br. 1, str. 11-17 


Promotrimo li povijest Crkve Kristove, zadivit će nas veliko mnoštvo 
redova, svetaca, institucija te remek-djela svake ruke. Zaista s ponosom i 
veseljem možemo promatrati prošlost katoličkoga puka: sav heroizam pr¬ 
vih mučenika i križara, sav apostolski žar braće sv. Franje i Dominika, svu 
državničku mudrost jednog sv. Ljudevita i Henrika, svu znanost jednog sv. 
Tome i jedne sv. Terezije. Na Crkvu i njezinu povijest možemo s pravom 
primijeniti riječi Sv. Pisma: Circumdata varietatibus (Ps. 44, 10). 

Ipak, promotrimo li dublje svu ovu šarolikost Crkve u raznim stolje¬ 
ćima i kod raznih naroda, uvjerit ćemo se da je podloga tomu šarenilu du¬ 
hovni život pojedinaca - odnos njihovih duša spram Boga i djelatnost koju 
Milost Božja obavlja u njihovim dušama. To je ono bitno, ono supstancijal- 
no, a sve ostale manifestacije vjerskoga života, svi ti vidljivi izražaji djelat¬ 
nosti Duha Svetoga u ljudskoj povijesti - sve je to nebitno, akcidentalno. 

A mi, koji smo skupljeni u tzv. organizacijama Katoličke akcije - toj 
suvremenoj manifestaciji djelatnosti Duha Svetoga u Crkvi - povezani 
smo s minulim katoličkim generacijama ovom bitnom akcijom, koja je 
nešto posebno u životu Crkve; sav taj sustav laičkih organizacija s ciljem 
da učvrste, primijene, štite i brane katolička načela u životu pojedinaca, 
obitelji i ljudskoga društva - sav taj sustav, kažem, posve odgovara potre¬ 
bama današnjega raskršćanjenog društva. Metode akcije, kojom se mi da¬ 
nas služimo, zasigurno ne bi bile pristajale u drugim stoljećima, a metode 
prijašnjih stoljeća danas su u mnogočemu nesuvremene. Ipak, na dnu svih 
tih raznovrsnih metoda rada nalazi se duhovni život katolika koji je u svim 
stoljećima bio jednak i koji je bio prvobitno načelo svih ovih raznovrsnih 
aktivnosti. 

Ako, dakle, želimo dostojno izvršiti svoju ulogu kao članovi Katoličke 
akcije, bezuvjetno moramo spoznati temelje svoga rada kako bismo pri¬ 
hvatili onaj univerzalni duhovni život koji ostaje jednak kod svih naroda i 
u svim stoljećima. 

Mislim da razumijete moju misao: ono što je zajedničko svim kato¬ 
licima jest njihov vjerski život. I čim taj vjerski život bude savršeniji i rad 
pojedinaca u »obnovi svega u Kristu« (Ef 1,10) bit će uspješniji. Budući 
da je čovjek društveno biće koje se mora oslanjati na svojega bližnjega, želi 
li se usavršiti u kojem mu drago pogledu - pa i u vjerskom - svaki se po¬ 
jedinac treba okoristi tekovinama drugih: riječju, od drugih mora naučiti 
duhovno živjeti. 

A tko je bolja učiteljica duhovnoga života od sv. Crkve, koja osim 
svog iskustva dugog dvije tisuće godina djeluje pod utjecajem samoga 
Duha Svetoga; ima li boljih metoda od onih koje ona sama naučava. Po- 
kucajmo, dakle, smjerno na njezina vrata i zamolimo je da nam Ona bude 
voditeljicom u našemu duhovnom životu; zamolimo je da naš ograničeno 
ništetni život postane dionikom Njezina beskrajnoga unutarnjeg života, da 
se naša sitna duša proširi do neizmjernosti božanskoga života. 

Crkva to ionako čini po svojoj svetoj liturgiji. Liturgija je službena 
molitva Crkve, službena molitva Zaručnice Kristove, razgovor između Za¬ 
ručnice i božanskoga Zaručnika. O, kako rado prisluškujemo kada dva vrlo 
mudra čovjeka međusobno razgovaraju; čini nam se da se naša prsa šire i 
mi postajemo mudrijima. A što tek biva onda kada prisluškujemo razgo¬ 
vor između Krista Boga i njemu slične Crkve? Zar da sav taj idejni svijet 
ostane za nas bespredmetan, da ne digne naš život do neizmjernih visina 
božanskoga života? Oh ne! I kada k tome pomislite kako je svaka ljudska 
duša zaručnica Kristova i kako vaša duša postaje zrcalom neizmjernosti 
Riječi Božje, tada se u čudu preneraženo pitate: Gospodine Bože, je li mo¬ 
guće da si tako ograničeno biće učinio nosiocem vječnosti; da s ljudskom 
dušom činiš tolika čudesa? 

Do svih tih spoznaja mi dolazimo po sv. liturgiji. Potrebno je zato 
upoznati je što temeljitije i njome se što više okoristiti. Evo što je najhit¬ 
nije. Najveća stvar koja postoji na svijetu jest sv. Crkva, najveća stvar u 
Crkvi jest misa, a u misi pretvorba. I kao što je Krist za svojega zemalj¬ 
skog života bio usmjerio sve svoje misli prema Golgoti, tako Zaručnica 
Kristova, Crkva, upire sve svoje poglede prema oltaru. Dakle, ono što se 
događa na oltaru najveća je stvar koja se uopće događa u svijetu. Tamo se 
zbiva posebno socijalno djelo kategzohen, molitva i žrtva koju je za spas 
cijeloga svijeta prikazao Isus na Kalvariji i koju katolička hijerarhija - taj 
nosilac Kristova svećeničkoga reda - javno prikazuje Bogu za sve ljude i u 
ime svih njih. 

No, kako bismo mogli razumjeti svu veličinu toga čina i okoristiti se 
njime, sveta misa odjevena je u posebno ruho. Molitve koje se tom pri¬ 
godom mole i pjevaju prava su remek-djela književnosti i glazbe, odijela i 
kretnje koje uljepšavaju čar bogoslužja obogaćuju našu spoznaju. Razni li- 

turgijski ciklusi upoznaju nas tijekom godine s najvažnijim otajstvima naše 
sv. vjere. Tako se tijekom godine upoznajemo s cijelim Isusovim životom 
i o došašću razmatramo kako je Riječ Božja stanovala u beskrajnom krilu 
Oca nebeskog, o Božiću ga gledamo kako je poput orla probio svjetske 
tmine i sišao u betlehemsku štalicu. Pratimo ga, nadalje, na njegovim mi- 
sijskim putovanjima, plačemo s Marijom ispod križa, klikćemo od radosti 
nakon Uskrsnuća, primamo njegove darove o Duhovima te iščekujemo 
čas da se vrati poduhovsko doba i da se On pokaže na oblacima, odjeven u 
nebeskom sjaju, okružen anđelima i svecima. Sve ove faze Isusova života 
proživljavamo pomoću liturgije; nastojimo zaroniti u Spasiteljevu dušu u 
pojedinim trenutcima i pitamo se što je on mislio ovom ili onom prigo¬ 
dom: 

»Što si mislio, Spasitelju, kada si ležao na tvrdoj slami u betlehemskoj 
štalici? Zasigurno te moramo oponašati te se moramo zadovoljiti malim i 
ljubiti siromaštvo. A možda si bio žalostan u svojoj duši, jer si predvidio 
kako će Betlehem biti uništen jer ti nije htio dati prenoćište. Tvoje su mi¬ 
sli plovile dalje i tugovao si nad onim narodima koji nisu htjeli primiti Tebe 
i tvoju sv. Crkvu i koje također čeka sudbina nesretnoga Betlehema. I dok 
mi razmatramo na temelju evanđelja koje se upravo na Božić čita u misalu, 
Duh Sveti budi nam osjećaje velike ljubavi prema malom Isusu i mi mu 
odgovaramo: Istina je, koliko li sam puta i ja zgriješio, koliko li sam puta 
prezreo tvoj nauk te ni ja nisam dostojan da me zateče bolja sudbina od 
stanovnika Betlehema. A naš narod? Kada pogledamo kako se on, Isuse, 
udaljio od svog nauka, kako u njemu vlada psovka, bezvjerje, tada strepim 
nad njegovom budućnošću. Sve mi se čini da zaslužuje sudbinu Betlehe¬ 
ma. Ali ipak, Isuse, sjeti se, Isuse, da nisi došao na svijet upropastiti, već 
spašavati i zato ti ja osobno obećajemdaću zadovoljiti za svoje 
grijehe i grijehe svojega naroda tako što ću te oponašati, ljubiti sv. siro¬ 
maštvo, konkretno ću danas učiniti sljedeće žrtve i bit ću prema svakomu 
ljubazan ili ne ću pojesti niti jedan kolač za ručak ili ću se poniziti pred tim 
i tim i reći mu svoje pogrješke...« 

Tako cijelu godinu razmišljam o neizmjernu Kristovu životu; naša 
duša na taj način postaje odrazom same neizmjernosti. Liturgija nam na¬ 
dalje iznosi život Blažene Djevice Marije, anđela te napokon svu povijest 
sv. Crkve, onako kako se odražava u njezinim reprezentantima - svecima. 
Kada razmišljamo o svim tim otajstvima, već na Zemlji postajemo dioni¬ 
cima božanstva, postajemo u neku ruku bogovi. 

Osobito su lijepe one mise što su posvećene Bi. Djevici Mariji. Pro¬ 
čitajmo npr. čitanje iz svetkovine Krunice: »Gospod me je imao u po¬ 
četku putova svojih, prije nego što je što učinio od početka. Od vijeka 
sam postavljena, od starine, prije nego je postala Zemlja. Još ne bijaše 

bezdana, a ja sam se već začela...« Te riječi iz Knjige Mudrosti (8, 22-24; 
32-35.) primjenjuje sv. misa na Bi. Djevicu Mariju. Evo nekoliko misli za 
razmatranje. Prije negoli je Gospodin Bog stvorio svoje najveće remek- 
djelo koje svojom ljepotom i svojim čarom nadmašuje sav svemir sa svim 
divotama te same anđeoske korove, prije negoli je Vječna Mudrost stvo¬ 
rila Blaženu Djevicu Mariju, zasnovao ju je u svojoj misli. Oh, beskrajnih 
li radosti Velikoga umjetnika koji od iskona svijeta uživa u svojoj umjetni¬ 
ni. I kao da Praumjetnik nestrpljivo iščekuje čas da stvori to remek-djelo 
svih remek-djela, on u tijeku predmarijinih vjekova svojom pastom skicira 
glavne poteze buduće umjetnine: Zar nas Eva, taj ures zemaljskoga raja, 
i Sara ne sjećaju Marije? Uzmite prečistu i prelijepu Rebeku, rascviljenu 
Rahelu, pobjedonosnu Mojsijevu sestru Mirjam, službenicu Rutu i straho¬ 
vitu Juditu, poniznu Esteru, herojsku Majku Makabejaca... na svim tim 
starozavjetnim ženama, kao na skici, prepoznat ćete onu koja će postati 
Majkom Božjom. A mi, kada zavirimo pomoću presv. liturgije u unutarnji 
život Božji, tad iz njega crpimo cijelu metodu akcije: Želimo li otvoriti 
jedno veliko remek-djelo, npr. osnovati jednu organizaciju, odgojiti jednu 
jedinu dušu, obratiti jednoga protivnika, moramo si stvoriti posve točan 
plan kako ćemo provesti svoju namisao. I ta će temeljna ideja tako zaoku¬ 
piti našu unutarnju pažnju da će se i u našim drugim djelima nesvjesno 
odražavati naša konačna namisao. Kao što i Rut, i Estera i Debora na sebi 
nose neke Marijine poteze, tako će i naše konačno djelo bacati svoje odra¬ 
ze na djela koja ćemo stvarati. Nadalje, kao što je sam Gospodin Bog od 
vječnosti, prije stvorenja svijeta, obavljao veliko razmatranje, tako i svaki 
pojedini katolik mora prije negoli započne svoj dnevni posao obaviti ba¬ 
rem jedno kratko razmatranje. 

Već se iz navedenoga vidi da se najbolje razmatra na temelju svete 
liturgije. Budući da nemamo ni potpuno hrvatsko izdanje misala niti se 
u nas još poznaje pjevana svečana Božja služba kako to traži Sv. Stolica, 
sljedeće upute odnosit će se samo na ono što je provedivo u sadašnjim 
okolnostima. Sve ove upute mogu se svesti na tri savjeta: 

1. Čitaj svaki dan duhovno štivo 

2. Razmatraj svaki dan na temelju misala 

3. Ne prisustvuj misi, a da se tom prigodom i ne pričestiš. 

PRVO 

Želimo li, naime, pravo i duboko shvatiti značenje misala, njegovih 
molitava, sekvencija, psalama, čitanja, potrebno je solidno vjersko znanje. 
Neka zaista ne prođe niti jedan dan, a da ne obogatimo svoje vjersko zna¬ 
nje. Ne smatrajmo to činom koji ovisi o našoj dobroj volji, već budimo 

uvjereni da je to naša dužnost. Današnja se škola ne brine za tu poduku; 
nadomjestimo sami te manjkavosti suvremene škole. O knjigama koje su 
za to primjerene možete dobiti podatke kod svojih duhovnih vođa. No 
svakako morate dobro upoznati sav Spasiteljev život i živote najistaknuti¬ 
jih svetaca. 


DRUGO 

Jeste li jednom upoznali Spasiteljev život i sam misal će vam biti ja¬ 
sniji. U hrvatskome misalu imate mise svih nedjelja u godini te najvažnije 
svetkovine. Pročitajte si uoči svakoga dana ili misu sljedećega dana ili u 
cijelosti ono poglavlje iz evanđelja ili poslanice koja će se čitati sljedeće 
nedjelje. Iz ovoga izdvojite jednu ili više rečenica za koje držite da odgo¬ 
varaju vašim duševnim potrebama i s tim mislima zaspite. Nastojte, ako 
je ikako moguće, svaki dan prisustvovati svetoj žrtvi. Sada ovisi o vašem 
vremenu hoćete li svoje razmatranje obaviti izvan mise ili za vrijeme same 
sv. mise. I svakako bih bio za to da za svete mise ništa ne molite, već da 
molite samu misu. Budući da je vrijeme ograničeno, sve do podizanja mo¬ 
žete razmatrati one rečenice koje ste si izabrali prije počinka. Na taj način 
razmatrate ideju koju iznosi sv. misa i kombinirate liturgijsku molitvu s 
običnom meditacijom. Podsjećam vas samo na glavne trenutke svakoga 
razmatranja. Prvo je: pripravite sam predmet. To ste učinili u predvečerje. 
Dolazi kajanje za grijehe - tu morate biti vrlo konkretni - i molitva da 
vam se oni oproste. Sjetite se Božje prisutnosti: osjećate da je On uz vas 
i da vi u Njegovoj prisutnosti klečite i On budno pazi kako ćete obaviti 
svoje razmatranje. Možete si, također, predočiti kako Isus na vas gleda iz 
svetohraništa. - Kada ste svjesni te prisutnosti, izgradite si u svojoj mašti 
okolicu u kojoj se npr. događa evanđeoski prizor. Tako si o Božiću u svojoj 
mašti predočite štalicu, Mariju, Josipa, vola, magarca i sve detalje koji vam 
padnu na um. - To je prijeko potrebno sredstvo koje sprječava vaše misli 
da ne uteku i da se ne rastresu. Sada zaprosite Boga neka blagoslovi ovo 
vaše razmatranje i udijeli vam sve milosti koje želite dobiti prema tom 
razmatranju. 

To je dosada zapravo bila samo priprava. Pravo razmatranje tek zapo¬ 
činje i teče onako kako smo to već pokazali u betlehemskom prizoru ili u 
ideji o Marijinu stvaranju. Kod ovoga razmatranja nije glavno da se u vama 
rasplamsaju veliki i žarki osjećaji; glavno je da stvorite posve konkretne 
odluke kako ćete istoga dana pridonijeti neke žrtve suzbijajući stanoviti 
grijeh ili čineći neko dobro djelo. Čuvati se valja općih odluka, npr. bit ću 
ponizan, dobar itd. Zatim zahvalite za zadobivene milosti i ukratko pono¬ 
vite cijelo razmatranje. 

Nastojte to završiti prije podizanja. Kod podizanja prikažite svoje od¬ 
luke, svoje žrtvice u zajednici s Kristovom žrtvom Bogu Ocu i molite ga 
neka je udostoji primiti i vas same jednom učiniti dionikom druge božan¬ 
ske osobe, da vas ona unese u samo srce Presvetoga Trojstva. 

Slika iz vašega razmatranja neka ostane u vašoj mašti. Znajte da onaj 
isti Isus, o kojemu ste malo prije razmišljali, leži tamo u jaslicama i da je u 
njegovu srcu velika čežnja za ujedinjenjem s vašim srcem i sa svim srcima 
ostalih vjernika u crkvi. 


TREĆE 

Budite uvjereni da je sveta misa bez svete pričesti donekle fragmen¬ 
tarna. Spasitelj se mogao utjeloviti također pod prilikama zlata ili kamena, 
no on to nije učinio, već je primio prilike kruha i vina i time nam je jasno 
rekao kako želi da ga kod svake svete mise blagujemo. Mi se kao mistično 
tijelo, punina tijela Kristova, u svetoj misi žrtvujemo našom glavom. Žrtva 
je potpuna tek onda kad se u misi najtješnjim vezama ljubavi sjedinimo s 
Isusom pretapanjem jedne biti u drugu. To činimo po sv. pričesti. Zato su 
se prvi kršćani pričešćivali prigodom svake svete mise, a Tridentski je sa¬ 
bor već prije 350 godina izrazio želju da se kršćani pričešćuju uvijek kada 
prisustvuju svetoj misi. Učinimo i mi tako, budimo suvremeni katolici 
i postanimo po sv. pričesti dionicima beskrajnoga života Riječi Božje. U 
tome činu, u kojem se vaše tijelo i vaša duša ujedinjuju sa samim Božan¬ 
stvom, mora biti vrhunac vašega života; u tome je činu i vrhunac cjeloku¬ 
pne sv. liturgije. Sve veličanstvene molitve i pjesme, sva vaša razmatranja, 
svi vaši čini tijekom dana moraju biti kristocentrični; moraju biti usmje¬ 
reni prema tomu jedinom času vašega dnevnog života. Na taj se način već 
na zemlji ispunjava vaša zadnja svrha i postajete dionicima same Božje biti. 

Da, toliko blago mi katolici ostavljamo zapušteno, a čudimo se kako 
naš rad često ne urađa blagoslovom. 

Prema liturgijskome razmatranju, svaki katolik postaje velik i uni¬ 
verzalan. On ostavlja po strani svoje osobne interese i počinje osjećati 
što osjeća sama Crkva, taj velebni odraz samoga neizmjernog Krista. Na 
temelju liturgije odgaja se svaka pojedina duša. Može se reći da je liturgija 
pedagogija u pravom smislu riječi jer pomoću nje vjernik u svojoj duši pro¬ 
življava sve faze vječnoga Kristova života. Prema katoličkoj liturgiji, svi lju¬ 
di na cijeloj zemlji razmatraju istoga dana iste stvari i na taj se način učvr¬ 
šćuje svijest o katoličkome jedinstvu svih naroda. Napokon, po liturgiji, 
čovjek na najsavršeniji način odaje Bogu onu čast koja mu pripada. Vjernik 
koji se liturgijski moli pridružuje se korovima anđeoskim, koji neprestano 
hvale Stvoritelja i čovjek se zapravo na taj način već na ovoj zemlji počinje 

vježbati u onoj službi koju će pun radosti i ushićenja obavljati u vječnosti. 
»Ako netko niječe da je svijet stvoren na slavu Božju neka bude izopćen 
(anathema sit)«, kaže Tridentski sabor. Pjevajmo i mi razumna bića sla¬ 
vu Božju, ujedinimo svoje molitve i pjesme s nostalgičnim molitvama i 
pjesmama Zaručnice koja ovdje u ovoj suznoj dolini progonstva pjevajući 
vapije za božanskim Zaručnikom - riječju neka i naša molitva odsada bude 
društvena, sjedinjena sa sv. Crkvom - neka bude liturgična! 

LITURGIJSKA PREDAVANJA U ZAGREBU 

NEDJELJA, Zagreb, 4. svibnja 1924., br. 18, str. 2 


Marijina kongregacija Bezgrješnoga Začeća zasnovala je niz predava¬ 
nja o 1 i t u r g i j i s nakanom da pobudi zanimanje katoličkih krugova za 
ljepotu i značenje obreda svete Crkve i za gregorijansko pjevanje, kako je 
to želio veliki glazbeni papa Pio X. 

Prvi je referat »O umjetničkoj vrijednosti rimoka¬ 
toličkih obreda prema svjedočanstvima suvremenih francuskih 
književnika«, održao g. dr. I. M. U njemu je predočio kako rimska liturgija 
svojom ljepotom uvelike nadmašuje sve ostale umjetnosti i naglasio kako 
ni u jednom djelu svjetske književnosti nema tako lijepih stranica kao u 
pontifikalu, časoslovu i misalu. Upozorio je, zatim, na sve vrline grego¬ 
rijanske glazbe - korala - koja se svojom dubinom i umjetnošću može 
natjecati s najboljim svjetskim glazbenim remek-djelima. - Od velike se 
umjetnine, naime, traži da sa što manje sredstava postigne što veći učinak, 
a veliki umjetnici priznaju kako je jednostavno gregorijansko pjevanje pre¬ 
obražavalo njihove duše. Nije zato čudo što sveta Hildegarda kaže kako 
se pjevana služba Božja rodila u Crkvi prema nebeskim 
harmonij ama pod utjecajem samoga Duha Svetoga. Tim više, kato¬ 
lici imaju razloga da u svojim crkvama njeguju službenu crkvenu glazbu, 
koral i iz nje izbace sve natruhe kazališne, operne glazbe. Zatim je preda¬ 
vao vlč. g. dr. K. o značenju uskrsne liturgijei pokazao da je ona 
prošireni obred krštenja. Današnja liturgija tih svetih dana još danas nosi 
tragove onih prvih stoljeća kršćanstva, kada su se katekumeni pripravljah 
za primanje svetoga krštenja, presvete pričesti i svete krizme. Njegovo je 
predavanje ilustrirao zbor malog nadbiskupskog sjemeništa koji je otpje¬ 
vao prevedene himne »Slava, čast i hvala Ti, Spasitelju Kralju Kriste« te 
»Barjaci kreću Kraljevi« i posljednicu »Svetoj Žrtvi uskrsnici«. 

Vlč. str. pjevao je u prijevodu neke izvatke iz Jeremijinih Lamentacija 
te iz Exulteta. Slušajući ove divne melodije, prisutnici su zasigurno osjetili 
kako je gregorijanska glazba ljubav - caritas - koja je poprimila zvučan 
oblik i tek kada su sami izvođači katolici koji pjevaju na slavu Božju, tek 
tada duboko djeluje, tek tada posvećuje ljude. Tako su, eto, i zagrebački 
kongreganisti pokazali s kojom su ljubavlju odani rimskoj liturgiji, kako 

znaju cijeniti njezinu ljepotu i kako prema njoj namjeravaju urediti svoj 
vjerski život. - I to je veoma važno. Papa Pio X., koji si je za zadaću uzeo 
»sve obnoviti u Kristu« - a isti nam je program ostavio u naslijeđe naš 
pokojni vođa biskup Mahnić - isti je Pio X. stavio za temelj »sve obnove 
u Kristu« svoj euharistijski i liturgijski program. Euharistijski pokret već 
se počeo širiti u našim krajevima; s ovim sada usporedno mora ići i litur¬ 
gijski pokret. Narod mora polako učiti kako se prati sv.misa, mora polako 
zamijeniti svoje često vrlo nezgodne molitve malim misalićima ; kao što je 
to u drugim zemljama. 1 Za veće svečanosti i kongrese trebalo bi uvježbati 
mise na točno gregorijanski način pa će veličanstvenost tih obreda mnoge 
zalutale ovce ponovno vratiti u majčino krilo svete Crkve. A praksa drugih 
naroda uvjerava nas kako je gregorijansko pjevanje bilo mnogoj djeci pobu¬ 
da da probudi u njemu želju za stupanje u Kristovu vojsku - u svećenike. 


1 Rimski misal, 25 D. - Zagreb; Narodna prosvjeta (Kaptol 27.) 


181 



KATOLIČKA LITURGIJA 
U DJELU EMILA BAUMANNA 1 

LES CAHIERS CATHOLIQUES, Pariš, 10. X. 1924., No. 116, str. 3170-3179 


I. - Emile Baumann, koji poput Paul Bourgeta proučava odjek reli¬ 
gioznih problema u francuskim obiteljima, u svojim romanima rezervira 
Liturgiji pozamašno mjesto. Pri tom nadaleko nadvisuje autora Divorce i 
Le Demon de Midi, jer se on manje predaje podrobnoj analizi različitih 
stanja duša, u čemu je Paul Bourget odličan. Tipična značajka njegovog 
talenta je veće zanimanje za vanjske manifestacije života. Ako li je toliko 
privučen vanjštinom, čini mi se prirodno da se mora što ustrajnije predati 
opisivanju vjerskih ceremonija koje je gotovo potpuno zanemario izvan¬ 
redni majstor suvremenog psihološkog romana. Još je jedan razlog koji 
nam objašnjava da postoji mnogo veći broj liturgijskih opisa kod Emile 
Baumanna nego kod Paul Bourgeta. Bourget na scenu izvodi likove koji su 
izgubili sav živi doticaj s religioznom vjerom, dok Baumann uživa u tome 
da nas uvede u katoličke obitelji u kojima su se liturgijske tradicije očuvale 
još svježe i pune života. Prirodna simpatija koju Emile Baumann izražava 
prema odvijanju sjajnih ceremonija razlikuje ga u našim očima od njegovog 
sjajnog suvremenika. 

II. - Upravo smo naglasili: Emile Baumann je u svojim romanima 
posvetio veliko mjesto Liturgiji. Međutim ne bi ih se smjelo, kao Huy- 
smansove romane, obuhvatiti općim imenom »liturgijski romani«. Postoji 
zaista između Huysmansa i našega pisca u tom pogledu ogroman ponor. 
Čitamo u Le Bapteme de Pauline Ardel (1913.) /Krštenje Pauline Ardel/ 
slijedeći odlomak koji posve točno i vrlo upadljivo pokazuje u čemu valja 
razlikovati ta dva pisca: 

»On ju je uputio, budući da je znala malo latinski, da na jeziku Crkve 
čita Psalme, Evanđelja i Rituale Romanum gdje će joj predivne molitve 


1 Ovo je hrvatski prijevod članka ,,LA LITURGIE CATHOLIQUE DANS L’CEUVRE D’EMILE 
BAUMANN« što gaje Ivan Merz na francuskom jeziku objavio u francuskom časopisu LES CAHIERS 
CATHOLIQUES. U stvari članak donosi 14. poglavlje disertacije Ivana Merza o Utjecaju liturgije na 
francuske književnike. 

osvijetliti prirodni put sadašnjega života. Potaknuo ju je još više na poha¬ 
đanje siromašnih« (str. 301). 

U tom slučaju Huysmans bi postupao posve drugačije: on bi je uputio 
u Liturgiju da njezina umjetnička vrijednost dovede djevojku do vjere. E. 
Baumann se služi Liturgijom kao svakom drugom filozofskom riznicom 
iz koje se obilno mogu crpsti rješenja najpotresnijih misterija sadašnjega 
života. Stoga on potiče djevojku, mučenu problemom života, da pohađa 
siromašne, što bi Huysmans, bez sumnje, zaboravio učiniti. 

Međutim imali smo prilike upoznati jednog drugog pisca čije se litur¬ 
gijsko shvaćanje u mnogim točkama približuje shvaćanju E. Baumanna: to 
je Leon Bloy. Budući da je taj čudni pisac dao najveću važnost neprekidnom 
doticaju sa siromašnima, upravo tako nije dopustio da Liturgija bude ispred 
drugih očitovanja religije u životu kršćana. On joj je u aktivnom životu dao 
mjesto koje mu je najviše odgovaralo između toliko drugih. 

III. - Sto više napredujemo u svojim analizama, to više osjećamo 
poteškoće u stavljanju svake knjige na njezino pravo mjesto u liturgijskom 
strujanju. Ako smo romane E. Baumanna pridružili nizu koji izravno po¬ 
tječe od Leon Bloya, ostavljajući po strani Huysmansova liturgijska djela, 
ipak u njegovim djelima postoji određeni elemenat koji im je zajednički s 
liturgijskim shvaćanjem M. Barresa: 

»A Severin, kad je to čuo« (kako nekoliko tisuća glasova bretonskih 
seljaka pjeva Magnificat) , »zadrhta od nekog ganuća koje mu se činilo da 
dolazi iz pradavnih stoljeća; i sve oko njega bijaše ganuto. Nijedna pje¬ 
sma, kao ovaj hvalospjev ne bi mogao u nekoliko nota zaokružiti pradavno 
postojanje jedne zemlje...« ( Fer sur l’Enclume - Željezo na nakovnju, str. 
295-297). 

Čitajući taj odlomak, mogli bismo pomisliti da pred svojim očima 
imamo nešto od najbolje tinte izvanrednog francuskog nacionalista. Malo 
dalje ćemo usporediti ta dva pisca. 

IV - U talionici djela E. Baumanna isprepliću se najrazličitija liturgij¬ 
ska strujanja. Tu se pronalazi ponešto od onoga što sačinjava bitni elemenat 
liturgijskog shvaćanja pisaca kao što su Bloy, Huysmans i Barres. Ako bismo 
romanima našega pisca dodali njegovu apokaliptičku viziju kakva je La Paix 
du Septieme Jour (1918.), došli bismo u napast da tog uglednog katoličkog 
pisca smjestimo uz bok onih autora koji su napisali La-Bas, La Colline inspi- 
ree i Le Demon de Midi. Dok bismo mogli nazrijeti izvanredno mjesto koje 
u tim romanima zauzimaju falsifikati i parodije Liturgije, posve suprotno 
susrećemo u La Paix du Septieme Jour. Vizije i idealizacije Liturgije tu imaju 
prvo mjesto; one sačinjavaju uistinu ravnu ploču toga triptiha čiji središnji 

dio prikazuje stvarne opise, a na lijevoj strani pokazuje nam parodije i falsi¬ 
fikate Liturgije. 

V - Sada nam samo preostaje da činjenicama potkrijepimo tvrdnje 
koje smo iznijeli i da ih podrobnije razvijemo. E. Baumann se zanima za 
sve religiozne ceremonije. On nam opisuje Mise zajednice ( LImmole - 
Žrtvovani, str. 143-145), Mise vjenčanja ( Fosse aux lions Lavlja jama), 
ispovijedi ( Le Fer sur l’Enclume), krštenja (Le Bapteme de Pauline Ardel, 
str. 357-343). Prisustvujemo podjeljivanju Bolesničkog pomazanja (ibid. 
str. 262), redovničkom oblačenju (ibid. str. 168-174) i mnogim drugim 
jednostavnim obredima (Le Fer sur l’Enclume, str. 293-297). Poezija psa- 
lama (ibid. str. 178-179), himan De Profundis (LImmole , str. 105), La 
Paix du Septieme Jour, str. 163), Mise za pokojne (Le Fer sur l’Enclume, 
str. 244-245; 283-285), Dies irae (La Paix du Septieme jour, str. 22) i 
»Časoslova« (ibid. str. 139-140; Oficij 8. prosinca, šesta lekcija) izmami 
mu često na usnice usklike oduševljenja. 

VI. - Estetska ljepota ceremonijala privlači ga u prvom redu: 

»Daniel nije molio, silno je uživao u tom svetom rasporedu; neki tako 
blještav žar obuhvaćao je njegovo srce i njegova osjetila« (LImmole, str. 
143-144). 

Zato ga podsjeća na brojne vitraje francuskih crkava koji neprestano 
očaravaju stručnjake na području umjetnosti. 

»I sve te osobe bijahu nepokretne, spokojne, poput onih likova sveta¬ 
ca raspoređenih na vitraju« (LImmole, str. 143-144). 

Upravo Liturgija, po njegovu mišljenju, stvara užitak svima Francu¬ 
zima i igra neospornu ulogu u odgoju njihova ukusa. I sami tekstovi pri¬ 
vlače našega pisca svojom umjetničkom vrijednošću: »... zajedno, glasno, 
recitirali su Gospine litanije, zaustavljajući se pri svakom zazivu da bi mu 
pronikli svu uzvišenost... njegova potresna nada rascvjetala bi se u blještavi 
snop simbola...« (ibid. str. 287) 

Međutim, opisi ceremonija brojem i ljepotom daleko nadvisuju od¬ 
lomke koji se sasvim jednostavno povezuju s tom literarnom analizom u 
čemu je Huysmans bio nenadmašiv: 

»Snažne mase crkvenog zbora, izgovarajući Vjerovanje, usporavale su 
svoje psalmodiranje na riječi >Homo factus estc, i sve se glave prignuše. 
Njegov se pogled vinu prema zboru isto tako divnom poput kakve anđeo¬ 
ske statue Danteova Čistilišta. Otraga, iza glavnog oltara, rokete pjevača 
presjajivale se žarom kao mnoštvo krila ili košarica ljiljana; tube su orgulja 
bljeskale. Sprijeda na sagu, čistom i svijetlom, po kome su prostranstva 
poprečne lađe raprostirala nejasne vatre ametista, sučelice je sjedilo šest 

svećenika, pokrivenih zlatnim kazulama; iza njih je stajalo sedam svjećo- 
noša; malo podalje sedam drugih svećenika također u zlatnim misnicama; 
zatim kardinali na klecalima; zatim sa strane kanonici u svojim klupama, 
ramena zaogrnutih hermelinom, biskupi u ljubičastom, redovnici u bijelim 
ili crnim haljama, svećenici i klerici; napokon, na desnoj strani, pod grimi¬ 
znim baldahinom, kardinal-nadbiskup, između dva druga prelata, predsje¬ 
dao je naginjući svoju glavu okrunjenu mitrom.« ( LImmole , str. 143-144). 

Umjesto toga E. Baumann često uvodi takve scene u kojima Liturgija 
objašnjava junacima njegovih romana njihove vlastite misteriozne osjećaje 
koje si sami ne mogu protumačiti. Tako nevjernik Severin, u Le Fer sur 
l’Enclume, nakon što je počinio preljub, osjeća grižnju savjesti i ne može 
si protumačiti gdje se nalazi izvor tih osjećaja. »Slučajno otvori obred za 
mrtve gdje pročita: Jesu li ti oči putene? Da li vidiš kao što čovjek vidi pa 
da tražiš njegovo bezakonje i računaš moj grijeh,< (p.179). Tako misterij 
bi osvijetljen.« 

Pa i pred očaravajućim prizorima prirode taj se pisac ne može, a da se 
ne posluži poezijom psalama koja izvanredno izražava takve vrste zanosa. 

»Sjećam se jedne rečenice u jednom psalmu. >Noć je moja rasvjeta u 
mom uživanju.< Čovjek koji pjeva taj stih svete miline, imao je kao i ja, na 
srcu teških brodoloma. Da li je ipak bio u krivu što se jednom ovakvom 
noći opijao?« {Le Fer sur l’Enclume, str. 232-233). 

I najpotresniji filozofski problemi koji se nameću svakom misaonom 
čovjeku nalaze svoje točno rješenje u liturgijskim tekstovima. Severin koji 
se osjeća pritisnut teškim teretom grižnje savjesti, jer je počinio preljub i 
dao život jednom djetetu, u Liturgiji pronalazi čvrstu sigurnost da će mu 
zločin biti oprošten: 

»David genuit Salomonem ex quae fuit Uriae - Od one koja je bila 
Urijina! Među Spasiteljevim precima plod preljuba i ubojstva...« (str. 
284-285). 

Ako dakle Otkupljenje može postojati kroz >bol i grijeh stoljeća!, 
time je sigurnije da će iz toga proizaći veliko oproštenje.« Zato je redak 
jednog psalma E. Baumannu protumačio prve neuspjehe francuskog oruž¬ 
ja: »Ostendisti populo tuo dura; vino compunctionis potuisti nos. To »vino 
pokajanjai, prerana berba godine, osjećam mu dugo već u dnu grla gorku 
kiselost. Ipak, ne mogu očajavati. Čini mi se, kad bih i samo jedan trenu¬ 
tak vjerovao u poraz, ja bih ga osjetio na sebi.« {La Paix du Septieme Jour, 
str. 93; Le Fer sur l’Enclume, str. 245). 

Svemirski kataklizmi na koncu vremena, kako on misli, su nepobitna 
činjenica, budući da to svom snagom tvrdi sekvencija Dies irae : 

»Jedna jednostavna kitica Dies irae prenosi tu tjeskobu: Cuncta stric- 
te discussurus. Planeta pod udarom zvijezda bit će sva razmrskana; Bog će 

je odbaciti u stranu kao što lončar mete, psujući, krhotine glinenog lonca 
koji se rasprsnuo u vatri« (ibid. str. 22). 

VII. - Nužno se preoblikuje duhovni život svakoga čovjeka koji se 
podvrgao moćnom utjecaju Liturgije: »Pred veličanstvom obreda zaborav¬ 
lja bijedu svojih pohota, njime ovladava neka nepromjenjiva, pročišćava- 
juća snaga...« ( LImmole str. 143-145). «... Činilo mu se (zatim za vrijeme 
Pristupa) da će nečist čovjek u njemu odmah umrijeti, raspadala se stara 
ilovača njegovog grešnoga života... Njegova nekadašnja neodlučnost, slje¬ 
poća tih pohota otkrivala se tako daleko i bijedno da ih više nije mogao 
razumjeti...« (ibid. str. 273-277). 

Ili pak: 

»Xavier je gledao Djevicu s umjetničkim dijademom. Žarko ju je mo¬ 
lio neka ga učini »blagim i poniznim« i neka utvrdi njegov put. Suze su mu 
vlažile oči...« ( Le Fer sur l’Enclume, str. 293-297). 

Pa i nevjernici, ako prisustvuju ganutljivim obredima, kao na primjer 
oblačenju habita, odlaze potpuno uzbuđene duše: 

»Ta jednostavna i ganutljiva ceremonija potresla je Paulinu; bijaše to 
nekako kao da bi prisustvovala nekoj krvavoj žrtvi prinosnici.« (Le Bapteme 
de Pauline Ardel , p. 170). 

E. Baumann tvrdi dakle da Liturgija ima u sebi onu moć da izvodi 
obraćenja, koja su francuski današnji pisci i oni prijašnjih stoljeća tako 
često bilježili (Lanselot, Le Sage, Huysmans...) a 

I čitave francuske pokrajine, u kojima cvate liturgijski život, dostižu 
visoki stupanj moralnog odgoja: 

»Izvor kreposti našega roda nalazi se ovdje, u ovoj liturgijskoj izgrad¬ 
nji i u ovoj razini poslušnosti. Ona srž ljubavi prema bližnjemu u kostima 
naših ljudi dolazi im od Crkve... Prije Blagoslova, kad se zaorila iz tride¬ 
set tisuća grla, Ave mariš stella, zapjevaše i Albert i Xavier ... Živahnost 
strofa je odjekivala, silna kao bojni pjev križarskih ratova...« (Le Fer sur 
l’Enclume, str. 293-297). 

Stapanje klasa i nacionalna svijest, koji se pri tom vidljivo pokazuju, 
duguju svoje podrijetlo jedino svečanim pučkim obredima: »Osim toga, 
Misa Oprosta« (to je ime tog mjesta) »značila je za njihove duše više nego 
jedna župska ceremonija ... taj je dan ponovno u njima oblikovao jedno- 
dušnost jednog naroda« (Le Fer sur l’Enclume, str. 284). To je ista činjeni¬ 
ca koju je Taine istaknuo za srednji vijek u Origines (Podrijetla) i koju je 
Huysmans ustanovio prigodom svoga hodočašća u Lurd. 

VIII. - Kako se provodi taj preobražaj duša? E. Baumann ga objašnja¬ 
va pokazujući nam najskrovitije uglove duhovnog života onih koji doživlja¬ 
vaju taj preobražaj: 

»Dok se kanon odvijao spokojstvom jednog Žrtvovanja, on je svim si¬ 
lama nastojao biti dionikom u beskrajnoj boli žrtve kao da bi prisustvovao 
svojoj stvarnoj agoniji, i kao da bi Čovjek-Bog, iznad oltara, dao se uistinu 
pribiti na drvo križa, da on, Danijel, ne bude pribijen kao naknadu za svoje 
grijehe...« [LImmole, str. 273-277). 

Međutim središnja točka tog preobražaja čitava čovjeka u stvarnom 
udioništvu s Liturgijom jest čin svete Pričesti: 

»Prava duhovna glad nagnala ga je da klekne za euharistijski stol. Ni¬ 
malo nije osjećao ono što je nekoć smatrao znakom velike gorljivosti, drh¬ 
tajem u očekivanju, jedne gotovo bolne želje. Ponizan, ali jak, muževnog 
pouzdanja, približavao se, zbunjujuća sigurnost da sam Bog živi u njegovim 
grudima, da je izmiješan s njegovom krvlju, uzdizala je njegovo srce iznad 
svega prividnoga, topila ga je poput voska na žeravici. Postajao je, na neko¬ 
liko trenutaka, prema neusporedivoj riječi »Nasljeduj Krista< sama vatra, 
Totus Ignitus...« ( LImmole , str. 273-277). 

Mnogobrojna liturgijska razmatranja, koja nalazimo razasuta u dje¬ 
lu E. Baumanna, povijesni su dokumenat neprocjenjive vrijednosti da se 
uvjerimo o stanju religiozne psihologije u Francuskoj u jednom određe¬ 
nom razdoblju i u jednoj određenoj sredini. Ta razmatranja su nam izne¬ 
sena s tolikom istinitošću i iznenađujućom savršenošću. Evo jednog od 
najljepših: 

»U trenutku kada je svećenik prinosio na plitici kruh koji će netom 
posvetiti, on,« (Daniel) » izgovarao je, zajedno s njim, ganutljivim poštova¬ 
njem, riječi prinosa. Već gotovo dvadeset stoljeća misterij Kruha, misterij 
pomiješane Vode i Vina, ponavljao se pred milijunima svetohraništa, a 
upravo sada, dok se mise služe posvuda gdje je Krist propovijedan, to 
znači po cjelokupnom nastanjenom svijetu, nema jedne minute vremena, 
nema jedne točke zemaljske kugle okrenute prema izlazećem suncu koju 
ne bi ispunila Gozba koja se jede i pije prema obredima. Vječnost Muke 
ispunja se u nizu sati onim neumornim neprekidnim trajanjem žrtvovanja; 
sva je zemlja opasana samo jednom svetom bujicom, krv Kristova teče 
njezinim žilama, i to tako duboko da je katkada, nezahvalnica, ni ne osjeća 
da teče« ( LImmole , str. 273-277; ibid. »On se divio kao nečemu ... razbi¬ 
strenom«). 

Karakter jednog jednostavnog komentara koji često poprimaju ta raz¬ 
matranja, ni najmanje ne zasjenjuje blještavilo njihove privlačne i umilne 
ljepote. Evo što je on mislio dok se pjevao Magnificat : 

»Evo već dvadeset stoljeća ... otkako je jedna siromašna nepoznata 
Židovka prorokovala: >Odsad će me svi naraštaji zvati blaženom...! U ljud¬ 
skoj povijesti veće ništa nije bilo i nikada neće biti.« ( Le Fer sur l’Enclume, 
str. 293-287; Vidi scenu krštenja u Le Bapteme de Pauline Ardel, str. 
337-343). 

IX. - U općem pregledu koji smo dali o E. Baumannu, aludirali smo 
na različite manifestacije liturgijskog utjecaja na francuski narod. Taj nas 
romanopisac uvodi u unutrašnjost stanova francuskog građanstva gdje pri¬ 
sustvujemo zajedničkom moljenju psalama i litanija ( LImmole, str. 105 i 
287). Pa i oni koji nemaju nikakvo vjersko uvjerenje, moraju se u svom ži¬ 
votu sudariti s manifestacijama religiozne prirode: prvi šok izaziva u njima 
osjećaje nezadovoljstva i »zlokobne mrtvačke misli...« {Le Bapteme, str. 7 
i 14). Sve se mijenja, ako imaju prilike uputiti se malo dublje u liturgijsku 
znanost. Snažan primjer takvog razvoja nalazimo kod Pauline Ardel, koja 
se od potpunog neznanja uzdiže do vrlo širokog shvaćanja Liturgije. 

X. - Sto se tiče seoskog puka to varira već prema regijama. Tako 
u Bretanji žene pjevaju: »Bez misala ... stihovi psalama izmjenjuju se s 
korom svećenika i seljaka...« {Le Fer sur l’Enclume, str. 293-297). One 
koje bijahu »naučene na latinsku psalmodiju liturgija, započinju po taktu 
stihove Gloria...« (ibid. str. 283-284). 

Liturgijski zanos utaplja u tome »njihove duše kao neki proišćava- 
jući val« (ibid.) i usredotočuje »u nekoliko riječi pradavno postojanje te 
zemlje.« (ibid.). Liturgija pripada nacionalnoj riznici francuskog naroda, 
tu je misao već izrekao Maurice Barres, jer on prigodom jednostavnih ili 
svečanih obreda iznosi čitavo svoje srce sa svojim patnjama i radostima: 

»Oni su tamo dolazili kao molitelji, pružati ruke pune milosti, otvo¬ 
rene kao u čudu, za kišu blagoslova. Prikazivah su kao svoj prinos Djevici 
Lolgoatskoj Bretanju poniznu i odanu...« (ibid. str. 284). 

Ili pak: 

»Takva je u Bretanji snaga kulta pokojnih da ni sami nevjernici ne 
izbjegavaju misu pjevanu na spomen unesrećenog sudruga; a poslodavac, 
ovdje, nije više poslodavac, nego otac...« (ibid. str. 244). 

Liturgija si je prokrčila put sve do najdubljih dubina njihove duše 
tako da liturgijske uspomene iskrsavaju čak i kod onih koji su daleko od 
svakog vjerskog života. Tako i Severin kaže posve spontano {Le Fer sur 
l’Enclume, str. 56), našavši se pred utopljenicima: » Requiescant in pače « 
(V str. 178-179 na De Profundis). 

XI. - Budući da Liturgija zauzima tako široko mjesto u djelima ovoga 
pisca i prema tome i u samom njegovu duhovnom životu, nije ništa čudno 

ako u njegovom stilu susrećemo mnogobrojne aluzije na svete tekstove ili 
različite obrede. Tako uspoređuje »mnogostruku buku radionica« s »tihom 
glazbom, liturgijom rada« [Le Fer sur l’Enclume, str. 311). 

Vrh tornja jedne crkve ističe se »ponosom liturgijskim i feudalnim 
poput jednog Magnificata koji se vinuo u nebesa (ibid. str. 279-280). 
Prelatov govor posjedovao je »intonaciju starog kantora koji pjeva psalme 
Kompletorija« ( LImmole , str. 52). Određena mjesta nisu ništa drugo nego 
liturgijski izrazi ukratko sažeti koji se trude riječima izreći manifestacije 
duhovnog života pokrenute prije svega upravo mistikom: 

»Tako, upleteni među zemlju i posvećene životinje, Blaženici pjevaju 
poput psalama svoje razmatranje i istodobno dušu uzdižu pred lice Gos¬ 
podnje«, (Ps 26, 9) »kojeg poznaju kao što on njih pozna, u središtu miline 
svoje,« (Ps 26,4), »koji ih steže i odnosi u proždrljivi ponor« (Ps 55, 7). 
»Uživaju i znaju da njihov užitak neće imati kraja. Ljube više nego što 
razumiju; njihova želja za razumijevanjem i ljubavlju sve je veća što se oni 
više zasićuju.« (La Paix du Septieme Jour, str. 256). 

XII. - Sve što smo do sada istakli kod E. Baumanna nalazi se više-ma- 
nje razvijeno kod velikog broja francuskih pisaca. Međutim kod njega valja 
uočiti jedan element koji bismo teško mogli pronaći drugdje u Francuskoj. 
Radi se o idealiziranju liturgijskih motiva. Knjiga La Paix du Septieme Jour 
(1918.) koja izvanredno izlaže liturgijske vizije - makar nije roman i prije 
bi ju trebalo smjestiti u granice teologije - sadrži u sebi tu zanimljivost da 
nam, i daleko bolje negoli njegova druga djela, daje više točnih naznaka o 
širini liturgijskog poznavanja kod svojeg autora: 

»Vjernici su, u jedan glas, zapjevali >Ave verum corpus<; najudaljeniji 
u toj golemoj procesiji promatraju u isto vrijeme sjajne Prilike i Isusa ona¬ 
kvog kao u trenutku Posljednje Večere, ali u vidljivoj slavi. Njegov plašt 
svećenički je crven kao umočen u posudu mučenika; svjetlo, od koga bi 
umrle, kad bi ga mogle doseći, nečiste oči, njegovu dugu kosu kruni kruna 
načinjena od isprepletenog trnja; anđeli nad njegovom glavom uzlaze i sila¬ 
ze; sveti Mihael je naklonio prema hostiji, poput baldahina, svoju zastavu 
na kojoj podrhtava cvijeće ljiljana i žarkog zlata; a iza njega polagano stupa 
dvadeset i četiri starca mašući s dvadeset i četiri kadionice napunjene mi¬ 
risom molitava« (str. 234; vidi str. 210, 235 i 255). 

Izvanredna i neslućena ljepota pojedinih odlomaka koji su tu obilno 
razasuti nikada ne bi mogla biti izmišljena da E. Baumann nije pronašao 
osnovnu građu u slavnim nedjeljnim službama Božjim, u svetim pjesmama 
i u crkvenoj umjetnosti koja se sada u Francuskoj njeguje s mnogo ljubavi 
i istinskim razumijevanjem. 

XIII. - Izuzmemo li Huysmansa, uistinu u Francuskoj ne nalazimo 
nijednog romanopisca koji bi imao tako široko liturgijsko znanje. Ono se 
podjednako tiče i obreda i svetih tekstova; znanstveni komentari naizmje¬ 
nično dolaze u njegovim djelima s lirskim zanosom: svi zajedno oblikuju 
jedinstveni hvalospjev Liturgiji. Vjerski obredi u prirodi pod vedrim ne¬ 
bom, (Le Fer sur l'Enclume, str. 293-297) i Te Deum, koje pobjedničke 
vojske pjevaju ( Le Bapteme de Pauline Ardel, str. 97) mogli bi pripada¬ 
ti Chateaubriandovu ukusu ( Genie ). Naše misli se same od sebe okreću 
prema Fluysmansu kad E. Baumann govori »o osobama ... nepokretnim 
... poput svetačkih likova porazmještenih na vitraju« ... ili kad tvrdi da 
je »ozbiljna poniznost« jednog »Sanctus-a u punom gregorijanskom pjevu 
pilagođena pokorničkom polumraku katedrale« ( LImmole , pp 143-145). 
Čak i vizija katedrala, koje se uzdižu k nebesima, čini se kao da je doslovno 
preuzeta od Fluysmansa. 

XIV - Ipak treba postaviti ishodišnu točku između liturgijskog shva¬ 
ćanja ove dvojice romanopisaca: taj će nam postupak pomoći da uđemo u 
samu bit E. Baumannove individualnosti, s obzirom na liturgijsko gledanje. 
Daniel u LImmole nastoji prilagoditi svoj duhovni život životu Liturgije: 
on u mjesecu prosincu obavlja devetnicu da bi postigao majčino ozdravlje¬ 
nje. Ipak u svoj toj analizi ne nalazimo ni spomena na Došašće, iako bi se 
činilo nužnim da nam kaže kakav bi naročiti utjecaj takvo razdoblje očeki¬ 
vanja i nade inače moralo vršiti na tu dušu. Prisustvujući Misi na blagdan 
Bezgrešnog Začeća (str. 143-145) Daniel se ograničava da shvati izvanjske 
utiske ne obraćajući pažnju na tekst poslanice ili na druge odlomke službe 
Božje toga dana. Baumann posjedujući široko liturgijsko znanje, koje uo¬ 
stalom nije onako sistematsko kao Huysmansovo, nema umjetničke intu¬ 
icije kao ovaj zadnji. Za njegove junake pa i za slavnoga pisca Liturgija je 
manje skup nepobitne umjetničke vrijednosti, ona je riznica dubokih misli 
koje nam tumače misterije života i usmjeruje naše postupke na dobar put. 
Nije ništa čudno što vjerski život njegovih junaka ne ide uvijek usporedo 
s liturgijskom godinom. Kada se savršeno koristi filozofskim elementima, 
on im podlaže svoje estetske misli. 

Međutim proučavajući pažljivo njegova djela možemo se uvjeriti o 
evoluciji koja je nastala u njegovu liturgijskom shvaćanju: silno je uočljiva 
razlika između umjetničke intuicije autora LImmole i autora La Paix du 
Septieme Jour. Treba samo usporediti analizu života redovnica u L Immole 
(str. 273-277) s parabolom o pet djevica u La Paix du Septieme Jour (str. 
130-136) da se uvjerimo kako je autor u tom vremenskom razmaku obo¬ 
gatio svoje estetsko poznavanje Liturgije a da nije prestao posvećivati svoje 
glavno zanimanje filozofskom značenju. 

NEŠTO O LJEPOTI 
RIMOKATOLIČKE LITURGIJE 

Svjedočanstva suvremenih francuskih književnika 
ŽIVOT, Zagreb, rujan 1924., god. V, br. 5, str. 260-267 


U nas se mnogo govorilo o problemu katoličke umjetnosti, a posebno 
katoličke književnosti. Nitko se tom prigodom nije obazirao na katolič¬ 
ku liturgiju; nije se pomišljalo na to da je u jedinstvenoj liturgiji najljepši 
umjetnički izražaj. I zaista, katoličku liturgiju uljepšavaju sve umjetnosti: 
poezija i slikarstvo, ritmičke umjetnosti kao i kiparstvo, glazba i arhitek¬ 
tura itd. Sve one tvore jedinstvenu cjelinu, stavljajući se u službu hvale 
Božje. - Liturgija je dakle umjetnost u pravome smislu riječi - l’Art par 
excellence. 

Posve je naravno da su pravi velikani spoznali te ljepote i u svojim 
su nam djelima ostavili svjedočanstvo o utjecaju liturgije na njihov život 
i rad. U ovome referatu nećemo govoriti o civilizatorskoj moći liturgije 
koja je u srednjemu vijeku odgajala barbarske narode, ni kako se je iz nje 
razvila srednjovjekovna drama. Uzeli smo si za zadaću pokazati s kojim 
su ushićenjem francuski književnici devetnaestoga i dvadesetoga stoljeća 
govorili o ljepotama ove umjetnosti i kako su zanosno hvalili umjetničke 
vrline gregorijanskoga pjevanja. Neka, dakle, sami citati govore, a mi ćemo 
se zadovoljiti time da ih povežemo u jedinstvenu cjelinu. 

Liturgija je potrebna. Sama je ljudska narav zahtijeva. Vjere i ljudi koji 
tvrde da se može Bogu odavati čast bez ustaljenih obreda ne poznaju ne¬ 
promjenljivu bit ljudske duše. Evo što o tome kaže francuski filozof Bon- 
troux (nekatolik): »Vjera nastoji uspostaviti između svih ljudi vezu ljubavi 
kao potporanj, kao načelo materijalne veze. U tome smislu ona brižljivo 
čuva obrede koje prenose tolika stoljeća i narodi i ovi su na taj način neus¬ 
poredivi simboli trajnosti i opsežnosti ljudske obitelji.« (Bontroux, Science 
et Religion, str. 340). Ljudi koji su odrasli izvan djelokruga katoličkih načela 
osjećaju u svojoj duši nesvjesnu čežnju za ustaljenim liturgijskim norma¬ 
ma; čežnju koja se često poistovjećuje s traženjem Boga. Ernest Psichari, 
Renanov unuk, polako je u afričkim pustinjama dolazio do Božje spoznaje 

i tom je prigodom napisao: »Ohl Sretni i presretni su oni koji su po milosti 
sakramenata prodrli u vrtove vrhunaravne spoznaje, sretni i presretni oni 
koji počivaju u srcu svoga Boga i koji se griju na živoj toplini sretni, na vijeke 
bili sretni oni za koje se cijelo nebo nalazi u maloj hostiji koja sadržava Isusa 
Krista...!« (Psichari, Voyage d’un Centurion, str. 221). 

Protestantizam je sa svojim iskrivljenim tumačenjem Spasiteljevih 
riječi: »Pravi će se klanjaoci klanjati Ocu u duhu i istini« (Ivan 4., 23.) 
zbacio divnu rimsku liturgiju i na taj je način i sama umjetnička vrijednost 
njihovih obreda izgubila sav čar. Louis Veuillot, veliki francuski novinar i 
obraćenik, o svome posjetu Germanikumu u Rimu kaže: »Mala je crkva 
Germanskoga kolegija... jedno od svetišta gdje se bolje izvodi rimsko pje¬ 
vanje...« 

Luther koji je pjevao ove božanske molitve po ovim božanskim ri¬ 
tmovima, sve je zanijekao. Molitve i ritmove, sve je nadomjestio riječju. 
Luthera ne osuđuje samo vjera, već i sam umjetnički instinkt i ovaj traži od 
njega da vrati poeziju koju je odveo od ljudskoga srca. (Veuillot, Parfum de 
Rome, II. str. 67. - 70.). 

Taj proces umjetničke dekadencije vidimo kod svih crkava koje se 
bore s Rimom i već nam sama njihova liturgija jasno govori da ni njiho¬ 
va vjera nije prožeta dobrim životnim načelom. Paul Bourget, katolički 
romanopisac, prikazao nam je u svojemu djelu »Demon de Midi« tako¬ 
zvane modernističke mise koje nas podsjećaju na mise naših siromašnih 
starokatolika koji još nisu pokazali dosta smjelosti da prekinu s baštinom 
katoličkih vjekova i koji su robovi obreda one vjere koju su izdali. 

U ovu osudu ne uključujemo pravoslavlje kojemu je beskrajno Božje 
milosrđe dopustilo da sačuva veličanstvene istočne obrede - divnu okami¬ 
nu bez duše - ali čija nam ljepota jamči kako će jednom opet novi život 
prostrujati tim umjetničkim oblicima. 

Vratimo se našoj temi. Sam umjetnički smisao osuđuje Lutherovu 
revoluciju i nije čudo što protestanti u svojoj duši osjećaju nesvjesnu če¬ 
žnju za katoličkim obredima. Margareta u Goetheovu Faustu počinje je¬ 
cati i pada u nesvijest slušajući sekvenciju Dies irae, a Faust se također 
ne može oprijeti poeziji katoličkoga Uskrsa. Evo o tome Veuillotova suda: 
»Kojom li veličinom Faust uništava načelo moderne zablude, slobodno 
istraživanje, ovu nevrijednu igračku bića koje misli. Kako li on drhti, kako 
li plače slušajući zvuk zvona katoličkoga Uskrsa «. (Veuillot, Parfum de 
Rome, str. 268. - 269.). 

1. Općenite oznake rimske liturgije 

Svečana liturgija u neku je ruku projekcija neba na zemlju. Središte 
je neba, ako nam je dopušteni izraziti se na ljudski način, sam Trojedini 
Bog, a anđeli i sveci oko njega obavljaju liturgijske čine. Kada si, naime, u 
mašti zamišljamo nebo, obično se služimo slikama iz Otkrivenja sv. Ivana 
Apostola, a on nam ga je predočio kao najuzvišeniji hram u kojemu se 
obavljaju neusporedivo lijepe liturgijske funkcije. 

Kao što je prema sv. Ivanu Jaganjac središte neba, isto tako se sv. 
liturgija kreće oko presvete Hostije, oko samoga Isusa Krista. 

»Riječi i kretnje mise, molitve časoslova, sva sveta liturgija bježi pre¬ 
ma Tebi (Kriste) kao rijeke prema oceanu«, veli nizozemski obraćenik 
Walcheren u svojemu djelu Journal d’un Converti, str. 249. 

Nadalje, bitno obilježje katoličke liturgije jest preobraženi mir. Evo, 
kako dubokim riječima o tome govori veliki katolički filozof Ernest Hello: 

»Jedna je od oznaka Crkve katoličke njezin nepomućeni mir. Ovaj 
mir nije hladnoća ... Usred gromova i topova ona slavi nepobjedivu slavu 
Miroljubivih i ona je slavi pjevajući: brda se svijeta mogu srušiti jedna na 
druga. Ako je toga dana svetkovina jedne male pastirice, svete Germaine, 
na primjer, ona će slaviti malu pastiricu s nepomičnim mirom koji joj 
dolazi od Vječnosti. Pa makar kakvu buku oko nje činili narodi i kraljevi, 
ona ne će zaboraviti jednoga od svojih siromaha, jednoga od svojih pro¬ 
sjaka, jednoga od svojih mučenika. Dok gromovi tutnje, ona će se vratiti 
tijekom stoljeća da slavi besmrtno slavlje neke djevojčice koja je za života 
bila nepoznata, a koja je umrla još prije tisuću godina. 

Uzalud se svijet prolama. Crkva broji svoje dane po svojim svetkovi¬ 
nama. Ona ne će zaboraviti ni jednoga od svojih staraca, ni jedno od svoje 
djece, ni jednu od svojih djevica, ni jednoga od svojih pustinjaka. Vi je 
proklinjete; ona pjeva. Ništa ne će uspavati i ništa ne će zastrašiti njezino 
neizrecivo pamćenje« (Hello, Physionomies des Saints, str. IX. -X.). 

Vanjski izražaj toga mira koji dolazi iz nepromjenljive vječnosti jest 
latinski jezik. Osim toga, on uspostavlja jedinstvo među svim katolicima 
svijeta; on je materinji jezik katoličkih naroda, bez obzira na njihovu rasu 
i podrijetlo. Zato razumijemo sljedeći ushićeni usklik francuskoga roma¬ 
nopisca Emilea Baumanna: »Ne možemo zamisliti da bi Blaženi pjevali na 
nebeskim poljanama ljepše pjesme od pobjedničkih psalama, jezikom koji 
je Riječ za svoju Crkvu posvetila za sve vijeke vjekova« (Baumann, Paix du 
Septieme jour, str. 163). 

Ali osim nepromjenljivoga jezika, čitava liturgija ima obilježje stalno¬ 
sti. Njezine molitve i melodije, njezine nošnje i kretnje potječu iz pradav¬ 
nih vremena i ostat će do konca svijeta. Narodi i države dolaze na poprište 

ljudske povijesti, sa sobom donose svoje običaje i mode, ali stablo liturgije, 
usred valovlja ovih promjena, ostaje nepomično kao stijena. Istina je da 
ona od svih stoljeća uzima ono što je najbolje i to se stablo s vremenom 
razgranjuje i postaje bujnijim, ali njegovi temeljni oblici ostaju uvijek isti. 
Nije čudo što mnogi književnici vide u rimskoj liturgiji onu stijenu koja 
počiva na vječnosti i čovjek se mora za nju uhvatiti, ne želi li propasti u 
uzburkanu moru prolaznih nauka i nazora. 

Duboko je to osjetio obraćenik i pisac života sv. Augustina Louis Ber- 
trand, prigodom svojega puta na Istok. 

»I to je također možda bio jedan drugi osjećaj koji me je na to sklonuo 
(naime, da prisustvujem misi na brodu na Sredozemnome moru): usred 
ovih neograničenosti što su se gibale i na kojima je lađa plovila, bila je to 
tamna potreba da sam sebi dokažem kako sam se prislonio uz nešto čvr¬ 
sto, trajno ili, štoviše, vječno. Nisam htio biti samo putnik na brodu koji 
putuje, prolazni brzi odraz života koji sklizne i na oceanu izbriše trajanja, 
kao vodena brazda u zelenim morskim beskrajima« (Mainage, Temoines 
du Reneuveau catholique, str. 124-125). 

I kod samih katoličkih naroda ima tako malo stvari koje stoljećima 
ostaju nepromijenjene. Liturgija je ona tradicionalna veza koja povezuje 
žive s mrtvima i s budućim naraštajima i koja ulijeva u čovječju dušu svi¬ 
jest da nije osamljen, već da je i on jedna stanica u povijesti svojega naro¬ 
da. To je istom prigodom utvrdio g. L. Bertrand: »Katolička se misa služila 
pod jarbolom. Veoma me se dojmila... Prisustvovao sam joj da posvjedo¬ 
čim kako sam tu s onima moje domovine i moje rase, s Latinima i Francima 
koje ujedinjuje stara rimska disciplina« (Ibid., str. 124-125). 

No, ona ne povezuje samo jedinice jednoga naroda u jedinstvenu cje¬ 
linu, već uspostavlja niti među svim narodima i čini ih braćom i djecom 
jednoga Oca na nebu. Narodi koji prekidaju liturgijsko jedinstvo zapadaju 
u poganstvo koje vjeru podređuje narodu, a narod dovodi u opreku s cije¬ 
lom ljudskom zajednicom: 

»Vaša Njemačka pjeva, ali više ne pjeva hvale Bogu: Svet, Svet, Svet. I 
nebesa i zemlja puni su tvoje slave. O, Nijemci, da ste vi poznavali ovu pje¬ 
smu, da su je ovi veliki duhovi Goethe, Hegel, Fichte poznavali..., kojim 
bi danas sjajem blistalo čelo velike Njemačke i koja bi žetva prave slave 
napunjala njezine učene duše« (Veuillot, Parfum de Rome, II. str. 71). To 
su Veuillotove riječi. 

Stanemo li razmišljati o velikom milosrđu Božjemu koje obdaruje 
ljudski rod svojim vlastitim bićem pod prilikom Kruha i Vina, moramo 
se diviti Božjoj ljubavi i mudrosti koja zemaljsku kuglu opasuje pojasom 
svojega bića i rijekama Krvi Svoga Sina povezuje ljude svih krajeva svi¬ 
jeta u jedinstvenu mističnu cjelinu. Evo razmatranja već spomenutoga 

romanopisca Emila Baumanna: »U trenutku kada je svećenik prikazivao 
na plitici kruh koji će posvetiti, Daniel je istodobno s njim, sa strahom 
punim strahopočitanja, izgovarao posvetne riječi. Već se ponavljaše pred 
milijunima svetohraništa otajstvo Kruha i otajstvo s Vinom pomiješane 
Vode i danas, jer se svagdje čitaju mise, gdje se propovijeda Krist, to jest 
na cijeloj nastavanoj zemlji, i danas ne postoji niti jedna minuta trajanja, 
niti jedna točka zemlje okrenuta prema izlazećem suncu u kojoj se ne bi 
prema obredima blagovali Kruh i Vino. Vječnost muke obnavljala se u 
nizu satova zbog ovoga neumornoga nizanja žrtava; cijela je zemlja bila 
opasana jednom jedinom svetom bujicom; krv je Kristova tekla u njezinim 
žilama, tako duboko da ona, nezahvalnica, više nije ni osjećala strujanje 
kroz njih« (Baumann, LImmole, str. 273-277) 

Ako je, dakle, u sv. misi prisutan sam tvorac svjetova, nestvoreni Bog, 
razumljivo je da je prisustvovanje misi vrlo važan čin; da je napokon život 
s liturgijom koja nam donosi razne faze iz života Boga - Čovjeka, bitan 
život, a sav naš ostali red, usporedimo li ga s tim proživljavanjem Isusova 
života prema liturgiji, neznatan je i nebitan. »Sto se događa u Crkvi za 
vrijeme liturgijske godine jest bitnost, jest sva zbilja. Vani su ljudi svijetli, 
zabliješteni varkama« (Walcheren, Journal d’un Converti, str. 214-215). 

A Peguy, kojega ubrajaju među najveće francuske pjesnike našega 
stoljeća, kao da nastavlja tu misao govoreći da je Podizanje uopće najuzvi- 
šeniji čin koji se događa na ovoj zemlji. Samo kukavice koje pred svakim 
moćnikom ovoga svijeta prigiblju glavu, ne reagiraju na taj liturgijski čin. 
Sam Bog Otac govori: 

»Narode francuskih baruna, 
narode koji znaš dignuti glavu 
i koji znaš govoriti s moćnima. 

I prema tome sa mnom, sa Sve-Moćnim. 

Oni, koji uvijek sagiblju glavu, 

Ne vidi se da ovi također sagiblju glavu 
Na Prikazanje i na Podizanje Tijela mojega Sina. 

Ali ovi Francuzi koji uvijek pridižu glavu 
Koji imaju uvijek uspravljenu i visoku glavu 
Kada u jednoj crkvi sto i pedeset 
ili dvije stotine nizova pokleklih Francuza 
Zajedno sagiblje glavu istodobno po tri puta, 
kada zvonce zazvoni tri puta, 

Za Pristup i za Prikazanje 
I za posvetu i za podizanje tijela mojega Sina, 

Vidi da oni sagiblju glavu i sav svijet razumije 
Da se to isplati, 

Da je to svečan čas i najveće otajstvo 

i najuzvišeniji čas, koji uopće može postojati na svijetu« 

(Peguy, Saints-Innocents, str. 76-77). 

Liturgija ima posebnu moć da djeluje na ljude i dovodi ih k spozna- 
nju vjere. Osobito se to može ustanoviti onda kada okolnosti dopuštaju 
njezinu izvedbu na tradicionalan način, sa svim sjajem i popraćenu grego¬ 
rijanskim pjevanjem. Walcheren opisuje svečanu Božju službu u kapelici 
benediktinki u ulici Monsieur, jednom od središta liturgijskoga apostola- 
ta u Francuskoj, i pokazuje kako su božični obredi izvedeni prema čisto 
gregorijanskim propisima, uz pratnju samoga korala, duboko djelovali na 
njegovu umjetničku dušu: 

»To se ne da izraziti riječima. Divan je sjaj božanstvenih riječi i glaz¬ 
be prodro u mene, kao bura u praznu kuću. Podvrgao sam se slavnomu 
nasilju i moja je duša slušala kao što dijete otvorenih očiju, dršćućih usa¬ 
na prisluškuje čarobnu priču. Crkva je vidljiva projekcija Boga na zemlju. 
Kada je poglavarica... imenom nazivala imena Isusovih predaka, pjevajući 
jednoglasnu melopeju (jednoglasni recitativ) i kada su svi ovi muževi i sve 
ove žene prolazili tako pred nama u svečanoj procesiji, shvatio sam, pun 
sve većega i većega ushićenja, značenje ljubavi - karitasa. Moja se duša 
s riječima penjala prema vrhovima, unutarnja napetost postala je nesno¬ 
snom. Zatim poglavarica zapjeva zadnja imena rodoslovlja: Jakob zatim, 
rodi Josipa zaručnika Marijina iz koje se rodi Isus, nazvan Kristom. I izne¬ 
nada, kao da se veliko svjetlo rasprsnulo i mir, neograničeni mir dubokih 
voda. Koja li noći Nisam li bio u Betlehemu u štali, kada se rodi dijete?« 
(Walcheren, Journal d’un Converti, str. 222-223). 

Današnji pokvareni ukus nema više shvaćanja za ljepotu liturgijske, 
gregorijanske glazbe. Ne pomišlja se na to kako upravo ta glazba preporađa 
ljudske duše i čini ih boljima; po njoj čovjek dobiva intuiciju o stvarnosti 
vrhunaravnoga svijeta. Zato razumijemo riječi iz Walcherenova dnevnika 
koje je napisao nakon što je prisustvovao takvomu obredu: »Nije moguće 
da je to puka igra, ovaj sveti sjaj... Negdje mora postojati neka zbilja, a sve 
ove stvari samo su vidljivi znaci« (Walcheren, Journal d’un Converti, str. 
110 ). 

I zaista, liturgija je poprilično djelovala na njegovu dušu i postao je 
katolikom: »Prisustvovao sam ovoga jutra u kapelici benediktinki misi 
Gluhe nedjelje. Koji li široki simbolizam u obredu ili liturgiji ovoga dana! 
Isusov život je središte vremena; godine se razvijaju oko ovoga u slijedu 
svetih dana i svetaca koji se vječno obnavljaju. Pipam vječnost« (Walche- 
ren, Journal d’un Converti, str. 192.; 207-210). 

Ove su analize od vrlo velike važnosti i otvaraju nam poglede u jedno 
dosta zanemareno carstvo katolicizma. Želimo li, naime, nekoga uvjeriti 

o istinitost katoličke vjere, iznosimo mu svu silu razumnih, apologetskih 
dokaza. A eto, iz toga vidimo kako ima mnogo ljudi koji su posve drugim 
dokazima mnogo pristupačniji: prava, neoskvrnjena ljepota znatno dublje 
djeluje na njih i oni osjećaju da jedino Istina može biti tvorcem prave lje¬ 
pote. Tako Huysmans i Walcheren nisu mnogo razmišljah o katoličkim do¬ 
gmama, već su prisustvujući liturgiji i prateći gregorijansko pjevanje osje¬ 
tili opstanak vrhunaravnoga svijeta i došli do zaključka da je jedino Duh 
Istine mogao stvoriti ljepotu liturgije i njezine nebeske melodije. Walche- 
ren doslovno kaže: »Jednoga od ovih dana bio sam u kapelici benediktinki 
i osjećao kako mi srce lupa zbog velikoga unutarnjeg uzbuđenja. Bilo mi 
je posve jasno i neprijeporno sam bio uvjeren da Bog postoji, a (VValcheren, 
Journal, d'un Converti, str. 187). 

2. Liturgija je sredstvo borbe 

Umjetnost nije puka igra. Ona je potrebna ljudskomu rodu. Isto se 
može reći i za liturgiju. Zamislite si da dnevno tolike stotine tisuća sve¬ 
ćenika čita svetu misu i časoslov i to gotovo doslovno iste dijelove i riječi 
pa ćete razumjeti kako je sv. liturgija jedno od najmoćnijih sredstava sve¬ 
općega mira. Dok milijuni novina šire narodnu mržnju i laž, Crkva mirno 
stoljećima obavlja svoju miroljubivu misiju i daje u ruke svojim službeni¬ 
cima stotine tisuća časoslova i milijune misala koji govore o ljubavi pre¬ 
ma Bogu i bližnjemu. L. Veuillot je iznio misao na sličan način: »Divno li 
predviđanje Crkve koja hoće da njezini svećenici uvijek imaju u rukama 
Sveto pismo da se neprestano uzmognu napuniti njegovom snagom; i mi, 
poput rose mudrosti, neprestano primimo ovaj nebeski nauk! Manje se 
bojim bezbroja ljudi koji pišu. Kažem sam sebi kako je Bog predvidio ovu 
poplavu. On je učinio svoju knjigu, Crkva je tumači, istina će nadvladati 
knjižnice, akademije i novine. Nebo će i zemlja proći, ali moje riječi ne će 
proći« (Veuillot, Parfum de Rome, II. str. 266.). 

Dok danas ljudi navještaju borbu klasa i dok mnogi demagozi govore 
o jednakosti, Crkva svojom liturgijom posve naravno propovijeda kako ne 
poznaje razlike između bogataša i siromaha, učenjaka i priprostih ljudi. 
Pučki pripovjedač i obraćenik Francois Coppee veli: »Radi siromaha služ¬ 
ba Božja služi se s punim sjajem, svećenik i dva đakona odjeveni su u bo¬ 
gate nakite i izvode pred oltarom svete kretnje i pokrete, glasovi pjevača 
i djece hitaju prema zvučnome svodu dostojanstvene melopeje liturgije, 
velike se orgulje uzbuđuju, sada grde, plaču, snivaju, jecaju i prolijevaju u 
širokim valovima molitvu i ekstazu prema svima onima pognutima ... Ove 
je nedjelje Crkva često prosula toliki sjaj svojih obreda jer je ona, unatoč 
svim prigovorima, velika škola demokracije. Kada bijesni demokrat koji 

snuje kako će sve pognuti na isti stupanj, ugošćuje siromašnoga rođaka, on 
međutim ne pali veliki svjetiljnak u salonu i ne silazi u podrum da donese 
u košari boce staroga vina. Ma kako neznatni bili vjernici, kršćanski ih 
svećenik prima sa svim sjajem kojim raspolaže, kao što se to dostoji ljublje¬ 
noj braći « (Coppee, Bonne Souffrance, str. 130-132). 

Tko dobro poznaje liturgiju imat će također temeljitu apologetsku 
spremu kojom će se moći poslužiti u borbi s protivnicima. Vrlo je zani¬ 
mljiva sljedeća činjenica: Maurice Barres, netom minuli francuski nacio¬ 
nalist i romanopisac koji je inače uvijek branio katolicizam, iako sam nije 
vjerovao, htio je dokazati francuskim framasonima, a osobito Briandu, da 
uzalud uništavaju francuske crkve jer su, kaže, one samo simboli one Cr¬ 
kve sazdane od živoga kamenja - od ljudskih duša. Sav svoj parlamentarni 
borbeni materijal crpio je iz himna Celestis urbs Jerusalem koja potječe iz 
VII. stoljeća, a Crkva ga pjeva kod posvete hramova. Barres hoće razuvje¬ 
riti ministra Brianda i posve jednostavno analizira taj poznati himan. Evo 
nekoliko stavaka iz tih dokazivanja: 

»Evo već od prve kitice duboke ideje Crkve: postoji trostruka analo¬ 
gija između kamenja građevine, blaženih nebeskoga Jeruzalema i vjernika 
koji se ovdje dolje bore. I od početka pa do konca himna ova će se tema 
razvijati na podlozi ove namjerne zbrke i zapravo se nikada ne zna radi li se 
opipnoj ili mističnoj zgradi. Ova kamena građevina istodobno je duhovna 
građevina, zajednica vjernika i zaručnica Kristova ... Kako će se ući u ovu 
kuću, u ovo društvo, u ovaj nebeski Jeruzalem? To će nam reći treća kitica. 
Svi koji trpe u Kristovo ime imaju pravo na ulaz... Ova trpljenja, što otva¬ 
raju ulaz u Crkvu, također su prethodila njezinoj gradnji. Kako udarcima 
čekića radnik oblikuje, uređuje kamenove tako i nebeski radnik oblikuje, 
uređuje duše. Kamenje i duše usavršavaju se pod trpljenjem i ono im daje 
mjesto u hijerarhiji građevine«. 

»I radnika i graditelja ove crkve, Krista, ovamo je postavio njegov 
Otac: on ostaje na podlozi građevine, on je kutni kamen, on spaja dvo¬ 
struki zid. I vjernici po vjeri u Krista tvore jedno društvo i ostaju u vezi s 
mrtvima ...« 

»Budući da je pročitao ovu staru, uvijek suvremenu pjesmu, koja se 
ponavlja svake godine, već punih četrnaest stoljeća u svim francuskim cr¬ 
kvama... g. Briand bi znao iz najpouzdanijeg izvora što je, prema katolič¬ 
kim načelima, značenje vjerske zgrade; duše koje je slijepila ista vjera, 
veza živih s mrtvima, jedan visoko sagrađeni stan da se vjera uzmogne 
navijestiti, učvrstiti i sačuvati, ukratko, jedino snagom prožeto vjerovanje 
usred i iznad gradova...« 

»Zaista bi bilo važno kada bi g. Briand znao zašto nam se svojim 
stoljetnim autoritetom pjevaju stare latinske kitice i neka dobro zapam- 

ti kako je prema nazorima vjernika prava Crkva u prvome redu sagra¬ 
đena od živoga kamenja, ne od neisklesanoga. ‘Construitur in coelis 
vivis ex lapidibus’. (Barres, La Colline inspiree, str. 54-55)«. 

Barres dakle, tvrdi da g. Briand uzalud misli kako će uništiti Katolič¬ 
ku Crkvu, ako uništava njezine kamenite hramove. Liturgija je, dakle, za 
svakog katolika moćno oružje kojim će širiti i braniti vjeru. 

Peguy je tu misao izrazio u sljedećim naivnim stihovima: 

»Isusovo oružje, Mojsijev je zakon, 

Deset zapovijedi liturgijskog puka. 

I koga nije izbrisao iz apostolskog Rima... 

Isusovo oružje buduće je pokoljenje 
Bogati misal, te minijatura, 

I nebo i pakao i zemlja u slikama«. 

(Peguy, Tapisserie de Ste Genevieve, str. 301-306). 

LITURGIJA I UMJETNOST 

ŽIVOT, Zagreb, studeni 1924., god. V, br. 6., str. 336-340 


Liturgija je umjetnička cjelina u kojoj surađuju sve umjetnosti i koja 
je djelovala na sve umjetnosti. U njoj ništa nije bez značenja. Mnogi drže, 
a među njima je bio i Goethe, kako su sve to puke formalnosti. Evo što 
kaže Louis Veuillot: »Međutim, i Goethe se je (boraveći u Rimu) zausta¬ 
vio pred grubom vanjštinom. On nije poznavao pravi Rim. On je udisao 
njegov miomiris poput onih svjetskih ljudi koji se ušuljaju u naše hramove: 
ushićeni su, ali ne znaju da su himni i sveta odijela i dim tamjana (prave 
pravcate) molitve « (Veuillot, Parfum de Rome, I. str. 14). 

Liturgija djeluje na razna osjetila: na oko svojim bojama, kretnjama, 
na uho svojim riječima i melodijama, na njuh svojim miomirisima itd. Već 
prema tome, nadmašuje sve ostale umjetnosti koje obično djeluju samo na 
jedno jedino osjetilo. Po tome i samo prisustvovanje liturgijskim obredima 
(naravno obredima koji se obavljaju u potpunom skladu s crkvenim propi¬ 
sima) postaje nekom pripravom umjetničkim užitcima života blaženika u 
nebu; jer u nebu će sva naša osjetila istodobno uživati. Zato i sam Dante 
kaže u svome Raju kako je njegova opojnost ulazila kroz sluh i kroz oko: 

A1 Padre, al Figlio, allo Spirito Santo 
commincio »Gloria« tutto ii paradiso 
si che m’ inebbriava ii dolce canto. 

Cio ch’ io vedeva mi sembrava un riso 
dell’ universo; perche mia ebbrezza 
entrava per V udire et per lo viso. 

Ocu i Sinu i Duhu Svetomu 
Vjekovima slava!« Zazvuči Raj cio 
A medeni zvuk opajao me. 

Kao smiješak svemira bio 
Sto tu kušah, jer sam uživ’o 
Stog što slušah i stog što sam zrio. 

(Parad. XXVII. 1-6 ) 

I zaista si ne možemo drukčije zamisliti život u nebu negoli predodž¬ 
bama uzetima iz liturgije. Evo kako npr. Emile Baumann u jednome opisu 
o kraju svijeta prikazuje nebo: »Vjernici su zapjevali jednim jedinim gla¬ 
som Ave verum corupus ; najudaljeniji u golemoj pratnji promatraju isto¬ 
dobno blješteći se prilike Kruha i Isusa, kao što je bio na zadnjoj večeri, ali 
s vidljivom slavom. Njegovo je misno ruho crveno, kao da je umočeno u 
krv mučenika; jedno svjetlo, od kojega bi umrle nečiste oči kada bi ga ove 
mogle dosegnuti, obavija njegovu dugu kosu krunom iz užarenoga trnja; 
anđeli se uzdižu i spuštaju iznad njegove glave. Sveti Mihovil prigiblje, 
poput baldahina svoju zastavu, gdje dršće cvijeće ljiljana i gorućeg zlata; i 
iza njega stupaju dvadeset i četiri starca, njišući dvadeset i četiri kadionice 
napunjene miomirisom molitava« (Baumann, La Paix du Septieme jour, 
str. 234.). 

Zaista možemo reći kako su katolički obredi nadahnuti Duhom Ono¬ 
ga koji nadahnjuje Crkvu i zato se moraju duboko doimati svakog čovjeka. 
Barbey d’Aurevilly, sotonistički književnik, inače katolik, kaže: «... Pje¬ 
vanje psalama ljulja pobožne duše na valu božanstvenih osjećaja. Ništa 
nije lijepo, kao ovaj svečani trenutak katoličkih ceremonija kada svećenici, 
odjeveni u svoje bijele misne košulje ili u blistava odijela (chapes), stupa¬ 
ju polako pred nebnicom i slijede srebrni križ što ga odozdo rasvjetljuju 
svijeće i koji presijeca sa svojim sjajem sjenu svodova u kojoj kao da pliva 
poput križa što je prije osamnaest stoljeća zasjekao brazdu u tmine što su 
pokrivale svijet« (Barbey d’Aurevilly, LEnsorcelee, str. 80-88.) 

Tako je čarobna ljepota katoličkih ceremonija - razumije se mi ovdje 
uvijek mislimo na točno izvedene, kao što to čine kontemplativni redovi, 
benediktinci, kartuzijanci, trapisti, donekle franjevci i drugi - da čovjek 
koji je jednom osjetio njezine čari, osjeća u duši čežnju da ostavi sve i sav 
svoj život provede u liturgijskim molitvama, pjevajući dan i noć bez pre¬ 
stanka hvalospjeve Presvetomu Trojstvu. 

»Ah, ne biti više tako podijeljen«, kaže Huysmans, »ostati nerazdje¬ 
ljiv, imati dušu dovoljno umrtvljenu da se uzmognu osjećati jedino žalosti, 
jedino proživljavati radosti liturgije, biti svakog dana samo u službi Isuso¬ 
voj i u vašoj, slijediti samo vaš život koji se reda u godišnjem krugu služba 
(Božjih), radovati se s Božićem, smijati se o cvjetnome Uskrsu, plakati u 
Velikome tjednu, biti ravnodušan prema svemu ostalom, ne računati više 
sa samim sobom, ne zanimati se više ni za koga, koja li sanja i kako bi onda 
bilo lako skloniti se u samostan« (Huysmans, La Cathedrale, str. 356). 

To zaista pokazuje kako dubok dojam ostavlja »liturgija u dušama 
pravih umjetnika. Zato i vidimo kako se u svim mogućim umjetničkim 
djelima javno osjećaju tragovi njezina utjecaja. Tko se ne sjeća opisa mise 
u Chateaubriandovoj noveli »Atala« u kojoj se prikazuje sklad između pri- 

rode i liturgije ili onoga opisa oblačenja redovnice u Reneu ? Evo što veli 
autor Genija kršćanstva: »Molitve kršćanskih ceremonija, koje se odnose 
na građanske ili vjerske predmete ili štoviše samo na obične događaje iz 
života, predočuju nam savršena spominjanja, uzvišene osjećaje, velike us¬ 
pomene u jednome stilu koji je u isti mah priprost i veličanstven.« 

Što se tiče Pogreba, Chateaubriand tvrdi da u tome obredu »sa¬ 
mom za sebe ima više ljepote nego u svemu što znamo o kultu u starih 
klasičnih naroda« (Chateaubriand, Genie du Christianisme, str. 391. - 
v. Katolički list, od 13. IX. 1923., str. 448). 

Istu misao znatno zanosnije izriče Walcheren: »Liturgija je sveto bli- 
stavilo. Apsurdno je, dobro to osjećam, izgovarati riječi udivljenja. Odviše 
je očita ljepota ovoga bogoslužja koje izražava neizrecivo, Božanstvo i koje 
u crni život suklja čisti sjaj bijeloga i ravnoga plamena. Kako li je površna i 
siromašna umjetnost, kako li nam se čini ispraznom usporedimo li je s ovim 
uzvišenim pjevanjem, s ovim pjevanim biblijskim riječima, s ovim svetim 
tekstovima, s ovim molitvama tuge i izvanrednoga veselja...« (Walcheren, 
Journal d’un Converti, str. 194-195). 

Gotičke katedrale, ta remek-djela kršćanske umjetnosti, u kojima 
je cijelo teološko i profano znanje srednjega vijeka izraženo na plastičan i 
slikovit način pokazuje mnoge liturgijske motive. Huysmans je to u više 
navrata pokazao u svome opsežnom djelu La Cathedrale: «... kamenje i 
prozori ponavljaju a n t i f o n e Bi. Dj. Marije i sve do nekih ratobornih 
sitnica svetišta, sve do one viteške kretnje koje podsjećaju na križarske 
vojne, s oštricama mačeva i sa štitovima ružnih prozora, kacige oštrih lu¬ 
kova, željezni prstenovi, oklopne košulje, rešetke nekih prozora, sve to 
dozivlje u pamet kapitul Prime i antifonu Lauda, njezine Male službe i 
ponavlja onu terribilis ut castrorum acies ordinata; sve govori o velikoj 
povjerljivosti kojom se zaodjene, kada želite biti >poput vojske poredane u 
bojne redove, strašnorm« (Huysmans, La Cathedrale, str. 486.). 

Imamo i mnogo lirskih pjesnika koji su opjevali svoje liturgijske doj¬ 
move. U Danteovoj Božanstvenoj komediji ima vrlo mnogo takvih mje¬ 
sta. Navedimo za ilustraciju samo stihove svećenika-pjesnika Louisa Le 
Cardonnela kojega dan danas ubrajaju među prve pjesnike klasicističkoga 
smjera. Evo njegovih stihova koji se odnose na pjevanje kompletorija u 
jednome zatvorenom ženskom kontemplativnom samostanu: 

I glasovi, koji dolaze s kora, 

U ovom kratkom danu, što preostaje, 

Još su uvijek puni iste tjeskobe, 

Puni iste tužne ekstaze. 

Nevidljive blizu oltara 

Sestre, čovjek naslućuje da su blijede, 

Zanesene ljubavlju besmrtnog Učitelja 
Šapuću polako kompletorij. 

I kada se tmine spuštaju, 

Kada kapelica zatvara svoja vrata 
Čovjek bi rekao, iz dubokog podruma 
Da čuje gdje uzlaze glasovi umrlih. 

Et les voix qui viennent du choeur 
En ce peu de jour qui persiste, 

Ont toujours la meme langueur, 

Le meme accent d’extase triste. 

Invisibles pres de 1’ autel, 

Les soers, qu’on devine palies 
Par l’amour du Maitre immortel 
Murmurent lentement Complies. 

Et quand les tenebres se font 
Quand la chapelle clot ses portes 
On croie, d’un caveau profond 
Quir monter des voix de mortes. 

(Le Catonnel, Complies) 

Pa i onaj čovjek koji nije pjesnik, ako hoće dati izražaj svojim osje¬ 
ćajima često ne nalazi lijepih riječi, negoli u liturgijskim stihovima. Ne 
čudimo se onomu redovniku koji, ugledavši izdaleka tornjeve Rima, po¬ 
novno zapjeva neke stihove iz himna Decora lux aeternitatis što se moli u 
časoslovu na Svetoga Petra i Pavla: 

O sretni Rime koga je grimizom obojila 
Dragocjena krv tolikih Prvaka, 

Ne nadmašuješ svojom slavom, već njihovim zaslugama, 
Svu ljepotu ovoga svijeta. 

O felix Roma quae tantorum Principum 
Es prpurata pretioso sanguine, 

Non laude tua sed ipsorum meritis 
Excellis omnem mundi pulchritudinem. 

(Veuillot, Parfum de Rome I. str. 75.) 

Liturgija i umjetnost su u tako uskoj vezi da prva postaje pravom 
školom svim katoličkim umjetnicima. Tek kada je budu temeljito proučili, 
kada budu prema njoj živjeli i s njom znali trpjeti i uživati, tek tada će 
moći da shvate uzvišenu misiju svakoga katoličkoga umjetnika. O tome 
imamo vrlo značajnu ispovijest Paula Claudela, obraćenika i pjesnika: 

»Sve sam nedjelje proveo u crkvi Notre-Dame i išao sam onamo i 
tjednom što češće mi je bilo moguće ... sveta se je drama preda mnom 
razvijala sa sjajem koji je nadilazio sva moja maštanja. Ah! To nije više bio 
siromašni jezik pobožnih knjiga. To bijaše najdublja i najveličanstvenija 
poezija, najuzvišenije kretnje koje su se ikada povjerile ljudskim bićima. 
Prizor mise nije me mogao nikako zasititi i svaka se kretnja svećenika du¬ 
boko ucijepila u moj duh i u moje srce. Čitanje ofičija Mrtvih i Božića, 
prizori dana Velikoga tjedna, uzvišeni pjevi Exulteta, uz koji mi se najo- 
pojniji akcenti Sofokla i Pindara čine dosadnim, sve me to prenapunjalo 
strahopočitanjem, veseljem, zahvalnošću, kajanjem i klanjanjem! Malo- 
pomalo, lagano i mučno, sve je jasnijom u mom srcu postojala misao da 
su umjetnost i poezija također božanske stvari i da im tjelesne radosti nisu 
samo prijeko potrebne, već im naprotiv nanose najveću štetm (Mainage, 
Les Temoins du Renouveau catholique, str. 69-70). 

U KRILU SVETE LITURGIJE 1 


HRVATSKA PROSVJETA, Zagreb, 25. XII. 1924., br. 12., str. 510-518 


Gle smirenje moje u vijeke vjekova, 
boravit ću tu jer tako sam odabrao. 

(Psalam 131 .) 


Na putu 

Postelja je moja u plamenu - pomislih prema preporuci sv. Terezije; 
skočim naglo na noge, zahvalim Stvoritelju, predam se u naručje današ¬ 
njemu svečaru sv. Ivanu Evanđelistu koji me primi i urnebesnim letom 
stade nositi prema beskrajnome Božanskom Srcu. Međutim, već sam se 
umio; otvorio sam ključanicu velikih kućnih vrata i - hladan zrak i mrak 
prodrmaju svim mojim bićem. 

Požurim se kroz mrak prema Južnome kolodvoru. Iščeznu iz moje 
duše pomisao na orlovski let sv. Ivana i tajna noći stane djelovati na moju 
odmorenu dušu. I što se više kroz mrak žurim, to mi se posve nehotično 
sve jasnije ukazuje slika Učitelja koji se također u noći ustajao, preko gora 
i dolina, kroz gradove i šume išao dok su ostali ljudi počivali; i tada je 
pomišljao na spas svojega bijednog stada koje je došao otkupiti. A tako su 
činili i apostoli: i oni bi probdjeli čitave noći, moleći se beskrajnom Stvo¬ 
ritelju, vrhovnomu zapovjedniku milijuna zvijezda što trepte na nebu, Za¬ 
konodavcu svemira koji uzdržava sunce i najmanju travu i svako pojedino 
stvorenje vodi prema određenoj svrsi. I tajna noći sve više me zaokupljala 
i u kretanju svemira osjetio sam bilo Onoga koji je bio u početku, koji jest 
sada i koji će kraljeva ti u vijeke vjekova. 

I apostoli i mučenici, i redovnici i ispovjednici, i djevice i svete žene i 
svi ti heroji čovječanstva, svi ti koji su u prošlosti probdjeli noći u molitvi 


1 U ovome članku bi. Ivan Merz opisuje »liturgijski izlet« što ga je organizirao 27. XII. 1923. u trapi- 
stički samostan u Rajhenburg u Sloveniju za članove Marijine kongregacije mladića koji su se okupljali 
kod oo. isusovaca u Bazilici Srca Isusova u Zagrebu. Među sudionicima ovoga izleta bio je i maturant 
Franjo Seper, koji je kasnije postao zagrebački nadbiskup i kardinal. Kardinal F. Seper pokrenuo je 
1958. g. postupak za proglašenje blaženim i svetim Ivana Merza, svoga starijeg prijatelja iz Marijine 
kongregacije. 

ili koji su u smirenim zvjezdanim noćima čekali da ih odvedu pred krvnika 
- svi ti, pa među njima i mnoge tisuće hrvatskih mučenika - svi su osjetili 
kucanje noćnoga bila, tajanstvenu sveprisutnost Božju ... 

U tim mislima i osjećajima stigao sam na kolodvor. Tamo je već bilo 
nekoliko učenika-kongreganista i svi su bili smireni; kao da je i na njihovu 
mladenačku dušu djelovala tajanstvenost i dostojanstvo velike, beskrajne 
noći. 

Tek što je željeznica krenula i njezin isprekidani ritam u našim duša¬ 
ma počeo prekidati pravilnost svemirskih kretanja, dali smo se na posao. 
I dok su se nizala sela i gradovi, pojavljivale u daljini crkvice i tvornice, 
mi smo puni neke neizvjesne nade i čežnje pomišljali na doživljaje koji nas 
čekaju u Rajhenburgu. Putujemo u trapistički samostan pohoditi utjelov¬ 
ljenu Riječ Božju, našega Gospodina Isusa Krista koji tamo stanuje i vjer¬ 
nicima govori pomoću svete liturgije na osobito mio, sladak način. 

Već smo se radovali kako ćemo prisluškivati koralno pjevanje trapista 
po kojemu Zaručnik na posebno ljubazan i čaroban način govori ljudskim 
dušama; kliktali samo od radosti što ćemo mi, razumna bića, u raznim tre¬ 
nutcima dana u ime nerazborite prirode, u ime zvijezda i sunca, u ime leda 
i snijega, u ime ekvatorskih vatri i ražarenih peći tvornica, u ime devetoga 
sata kada je sišao Duh Sveti na zemlju i u ime dvanaestoga kada je Isus bio 
za nas na križu raspet, kako ćemo mi u ime svih nerazboritih stvorova i u 
naše vlastito odati Bogu Tvorcu čast, hvalu i slavu. 

Željeznica stane. Iskočili smo brzo i počeli se penjati bijelim zavojima 
prema tvrdoj kuli Marijinih vitezova. Već izdaleka opazismo dva redovnika 
u bjelini. 1 

Bili su to prečasni opat i prior. Nakon srdačnoga pozdrava, odvedoše 
nas u predvorje. Nad glavnim vratima stoji kip Blažene Djevice Marije. 
Da, eto Marijina djeca, kongreganisti, Marijino pješaštvo došlo je pohoditi 
teško Marijino topništvo. Marija je naša kraljica; ona je onaj nepobjedivi 
toranj Davidov s kojega visi tisuću štitova (Pj 4,4); to su bile misli koje 
su me na početku zaokupljale. Prošli sm o kroz ova vrata i pročitali natpi¬ 
se: Bernarde ad quid venisti (Bernardo, čemu si došao?) i Quod incipis, 
perfecte incipe (Što započneš, temeljito započnil). U predvorju ove kule 
Blažene Djevice Marije vidjeli smo velik kip sv. Bernarda, ovoga srednjo¬ 
vjekovnoga Marijina viteza, štovatelja nebeske Kraljice. U maloj, vrlo si¬ 
romašnoj kapelici pogledamo rasvijetljene jaslice iznad kojih su se sjala 
crvena vatrena gotička slova: Gloria in excelsis Deo (Slava Bogu na visini). 


1 Zahvaljujemo ovom prigodom prečasnom ocu opatu, ocu prioru i ostalim redovnicima koji su nas 
tako srdačno primili, lijepo poučili i obilno podvorili. 

Terca 2 


Uskoro su polaganim dostojanstvenim hodom ušli bijeli redovnici i 
nekoliko njihovih gimnazijalčića te su stali moliti t e r c u iz maloga časo- 
slova Blažene Djevice Marije. Nakon što su ovu završili, izmolili Oče naš 
i Zdravo Marijo, jedan među njima zapjeva tugaljivim glasom: Deus, in 
adjutorium meum intende (Bože, priteci mi u pomoć). Svi skupa zapjevju 
složno, duboko pognuvši gornji dio tijela: Gloria Patri et Filip et Spiritui 
Sancto (uspravivši se zatim) sicut erat in principio et nunc et semper et in 
saecula saeculorum Amen, označivši time kako je svrha cijeloga nji¬ 
hovog života i njihovih neprestanih molitava odavanje časti Presvetomu 
Trojstvu. Budući da je to bila tercija (u 9 sati prije podne) koja nas pod¬ 
sjeća na silazak Duha Svetoga, svi su složno zapjevali himan sv. Ambrozija 
Nunc Sancte nobis Špiritu s... U ovome se Duh Sveti moli 
da poput sunca, koje se već poprilično diglo nad obzorje, svojom ljubavlju 
rasplamsa naše duše da uzmognemo ustima, jezikom, duhom, osjetilima i 
svim silama ispovijedati slavu Božju i uz to ljubiti bližnjega svoga. 

Nakon ove molitve koja uređuje odnos pojedinih duša spram čovje¬ 
ka, svi se sjete svečara sv. Ivana Evanđelista i zapjevaju: »To je onaj učenik 
koji o svemu tome svjedoči.« A o čemu svjedoči? To su redovnici već noćas 
doznali kada im se s matutina čitala poslanica sv. Ivana u kojoj on tvrdi 
kako je bio s utjelovljenom Riječi i zbog toga mu se mora vjerovati. 

Psalam 119. koji je usmjeren protiv zlobnih jezika, posve odgovara 
svetkovini dana. Sam sv. Ivan napisao je svoje evanđelje protiv raznih he¬ 
retika i klevetnika koji su tvrdili da Isus nije postojao prije Marije. Sveti 
Ivan posve se pouzdao u Božju pomoć. Kakav je bio njegov unutarnji život 
u to doba, kazuje 120. psalam koji su trapisti zapjevah: »Digao sam svoje 
oči gorama odakle će mi doći pomoć. Pomoć dolazi od Gospodina koji 
je stvorio nebo i zemlju. Neka ne dopusti da tvoja noga posrne... Ne, ne 
drijema ni ne spava onaj tko čuva Izrael...« I sami se trapisti moraju boriti 
poput svečara i oni željno iščekuju smirenje; sva je njihova težnja jednom 
ući u dvore nebeskoga Jeruzalema. Radost obuzima njihovu dušu kada 
pomisle na taj čas. Sve te osjećaje izražavaju pjevanjem: »Radovao sam se 
radi onoga što mi se reklo: Ići ćemo u stan Gospodnji. Naše su se noge 
zaustavile kod tvojega predvorja, Jeruzaleme. Jeruzalem, koji je sagrađen 
poput grada, čiji se dijelovi međusobno drže. Jer onamo su se uspela ple¬ 
mena, plemena Gospodnja ... da hvale ime Gospodnje...« 


2 Treći čas u Božanskom časoslovu, moli se u 9 sati. 

Misa sv. Ivana Evanđelista 

Nakon nekih drugih molitava započne svečana, konventualna misa. 
Kako je dostojanstvena! Kako sve ide polako da čovjek osjeti kucanje vječ¬ 
nosti. Čemu se žuriti kada čovjek pjeva hvalu Božju radi koje je i stvoren?! 
Čovjek je došao do svoga cilja, on ima samo da motri. A o čemu razma¬ 
tramo glasno, glazbeno? »Usred Crkve otvorio je svoja usta, svi krajevi, 
svi vjekovi čuli su njegovo evanđelje u kojem govori s božanskoj mudrosti 
i razboritosti.« I zaista je sv. Ivan div duha; sam Duh Sveti govorio je po 
njemu i već na samoj zemlji »odjenuo ga u odijelo slave«. S ushićenjem 
moramo priznati kako je »dobro hvaliti Cospodina«, kao što je to činio sv. 
Ivan »i slaviti... ime Svevišnjega. Slava Ocu...« 

Molimo se zato da Cospodin prosvijetli svoju Crkvu i neka »rasvi¬ 
jetljena naukom blaženoga Ivana Apostola i Evanđelista dođe do vječnih 
dobara.« 

Craduale sa svojim jednostavnim melodijama doziva u pamet 
prizor kada je Spasitelj rekao Petru da ga slijedi, a Ivanu da pričeka dok 
On sam ne dođe. Cijeli sadržaj doznali smo tek kod čitanja Evanđelja, a 
ofertorij uskoro pun nadnaravne radosti zapjeva: »Pravednik će cvasti po¬ 
put palme i umnožit će se poput cedra koji je na Libanonu.« Osobito kod 
razvučene melodije »multiplicabitur« - umnožit će se - nehotice sam se 
sjetio hrvatskih Orlova koji su si nedavno izabrali sv. Ivana za zaštitnika. 
Zaista će se njegov rod umnožiti; svaki Orao ima postati malim Ivanom 
koji će ga nasljedovati u čistoći, počivati na Presv. Srcu i poput orla kružiti 
u nedohvatnim visinama božanskih ideja. 

O svim ostalim dijelovima mise ne ću govoriti. Radost nas je okuplja¬ 
la jer smo vidjeli pravu misu, misu u kojoj je živi kontakt između sveće¬ 
nika koji moli i puka koji odgovara. Kada su svi prisutni izišli, pošli smo 
za njima da se porazgovorimo s redovnicima. Pri tome je učenike najviše 
zanimao njihov »nijemi govor« pa su htjeli naučiti te »tajne« znakove. 

S e k s t a 3 

Uskoro smo otišli kako bismo prisustvovali pjevanju sekste. To je sat 
kada je Spasitelj za ljetne žege obećao Samaritanki živu vodu koja će teći 
u život vječni. Samaritanka je bila poganka. U podne, dakle, pogani su bili 
pozvani postati Božjom djecom. Zbog toga je i sv. Petar u podne vidio kako 
s neba silazi veliki plašt s raznovrsnim nečistim životinjama, poganima koje 
će si kraljevstvo Božje prisvojiti. Toga se sjeća sv. Crkva kada moli sekstu. 


3 Šesti čas u Božanskom časoslovu, moli se u 12 sati. 

Trapisti zapjevaše himan sv. Ambrozija Rector potensu kojemu 
mole Tvorca neka ugasi vatru prepiraka. To je psihološki posve opravdano. U 
podne sunce tako pali da čovječja volja oslabi i lakše popusti grijehu. U podne 
je čovjek također izmoren pa treba osobite Božje pomoči. Evo kakao glasi 
ovaj pjev: »O Bože istine, čija moč svima ravna i koji upravljaš svim mijenama, 
daješ jutru čar svjetla, a podnevu svoje vatre. Utrni vatre prepiraka, odnesi 
svaku štetnu strast; daj našim tijelima zdravlje i našim srcima pravi mir...« 

Umorni od posla, redovnici nisu izgubili nadu u Božju pomoć. Pjeva¬ 
ju zato 122. psalam: »Digao sam svoje oči spram Tebe koji stanuješ na ne¬ 
besima, kao što oči slugu gledaju u ruke svojih gospodara... isto tako upire¬ 
mo oči spram Gospodina, našega Boga... Pjevajući 123. psalam, sjećaju se 
kako ih je Gospodin već prije oslobodio: ... Naša je duša umaknula, kao 
vrabac, mreži lovaca; možda se je rastrgla, a mi smo oslobođeni... Mogu 
biti puni pouzdanja. Te osjećaje izražava 124. psalam: Tko se pouzdaje u 
Gospoda, poput gore je Siona; tko stanuje u Jeruzalemu, ne će biti nikada 
svladan...« 

Takav je bio i sv. Ivan. »Naš Gospodin Bog hranio ga je hljebom raz¬ 
boritosti i ugasio mu je žeđ vodom mudrosti koja daje spas.« 

Nakon ručka učenici su otpjevali gregorijanski Salve Regina. 
Trapisti su se obradovali kada su vidjeli pravi interes za liturgijsku glaz¬ 
bu, ali su međutim izjavili da oni pjevaju jedan svečaniji Salve regina koji 
ćemo čuti navečer kod kompletorija. Međutim, jedan otac koji se brine 
za glazbu odveo je dvojicu među nama u jednu posebnu sobicu gdje nas je 
uputio u pratnju koralnoga pjevanja. 

Razgledali smo cijeli samostan. Natpisi Claustrum ubi regnat Cari- 
tas est paradisum in terra te izvadci iz Sv. pisma jasno pokazuju koji duh 
nadzemaljskoga duševnoga mira vlada u tim pustim studenim zidinama. 
Iz spavaonice, gdje su tvrde postelje s raspelom i sličicom u svakoj ćeliji, 
pruža se pogled na Savu i štajersko gorje između kojega se rijeka vijuga. 
Mjesto je zaista predivno; ova visina kao da simbolički označuje kako tra¬ 
pist mora biti izvan svijeta, visoko gore, bliže nebu. 

Budući da je naša ekskurzija imala liturgijski karakter, nismo dospjeli ni 
razgledati gospodarstvo i tvornicu čokolade. Braća i svećenici rade sve mo¬ 
guće fizičke poslove i na taj način doslovno izvršavaju načelo: »Moli i radi.« 4 


4 Svećenici također 6 sati (zimi 3) obavljaju fizičke poslove na polju, a taj rad prekidaju liturgijskim 
obredima u crkvici. Svi skupa ustaju u 2 sata u noći i razmatraju do 3 sata; tada mole matutin 
Laude i primu. Zatim u 4 sata imaju svetu misu. Braća od 3 do 4 obavljaju kućne poslove, zatim idu k 
sv. misi i sv. pričesti. Zimi lože samo u sobi kapituluma. Nikada ne jedu meso. 

N o n a 5 


Morali smo se požuriti na nonu i zatekli smo trapiste kako recitiraju 
mali časoslov. Taj nas sat podsjeća na Spasiteljevu smrt na križu. To je 
trenutak kada su iz njegova Presv. Srca potekli sakramenti, izvori našega 
posvećenja. Budući da zemaljsko sunce već počinje zalaziti, molimo Gos¬ 
podina da Krist, duhovno Sunce, nikada ne zapadne našim dušama. 

Lakše to možemo činiti jer nas je Kristova smrt, na koju nas podsjeća 
ovaj čas, oslobodila iz lanaca smrtonosnoga grijeha. »Kada je Gospodin 
oslobodio robove Siona, bili smo posve utješeni. Tada je radost napunila 
naša usta i naš je jezik klicao. Zatim su govorili narodi: »Gospod im je 
učinio velike stvari...« Psalam 126. koji slijedi izriče uvjerenje kako čovjek 
sam ne može ništa, ljudi moraju svoja djela pripisati Bogu: Ako Gospodin 
ne gradi kuću, uzalud rade oni koji je grade. »Ako Gospodin ne čuva grad, 
uzalud bdije onaj tko ga čuva.« Zato je glavno uvijek provoditi volju Božju: 
»Blaženi su svi oni koji se Gospodina boje i koji idu njegovim putovima«. 
Budu li trapisti to činili, moći će se uzdati da će imati dosta pomlatka i 
Crkva - taj novi Izrael - moći će se u miru razvijati: »I (želim ti) da vidiš 
djecu svoje djece i mir nad Izraelom!« (Ps. 127). 

Vespere 5 6 

Kod satova koje smo do sada proživjeli bili su prisutni samo svećenici 
i njihovi mali redovnici (gimnazijalci). K vesperama su došla i ostala braća 
u svojim tamnosmeđim odijelima. Kad su izmolili odgovarajući dio malo¬ 
ga časoslova, započne pjevanje ovoga najsvečanijega popodnevnog obreda. 
Na polju je mrak i sve je skriveno. Radi toga sjećamo se onih dana kada 
je Spasitelj bio skriven u mraku Djevičine utrobe. Taj nas mrak također 
sjeća na Spasiteljevu muku radi koje je njegova slava u očima svijeta bila 
nakratko potamnjela. U ovo nočno doba Spasitelj je osnovao presvetu eu¬ 
haristiju, bio skinut s Križa i pokazao se učenicima u Emausu. 

Na sve ovo mislimo prigodom vespera. Himan toga dana E x u 11 e t 
coelum laudibus (IX. stoljeće) dozva nam u pamet svu moć i 
slavu apostola. Zato na kraju molimo pjevajući: »Kad dođe sudac Krist na 
kraju vjekova, neka nas učini dionicima vječnih radosti«. Antifone i psalmi 
nam govore o vječnom porođenju Riječi: »iz svojega krila, prije negoli je 
Lucifer postojao, ja sam te poslao«. 

Najvažniji dio vespera jest pjevanje Magnificata. Kao što izjutra kod 
podizanja zazvone sva zvona, isto tako se to dogodi kada se začuše prvi 


5 Deveti čas u Božanskom časoslovu, moli se u 15 sati. 

6 Večernja molitva u Božanskom časoslovu, moli se oko 18 sati. 

zvuci ove pjesme. Kako nas se ona radosno doima u ovo noćno doba! Ma- 
gnificat nas sjeća na Zvijezdu Mora koja pokazuje putnicima put u luku 
spasa. Tom prigodom mislimo na sva Božja dobročinstva, a osobito na ot¬ 
kupljenje po kojemu nas je Bog otac spasio od vječnoga trpljenja. 

Večernja je bila kombinirana s blagoslovom s presvetim Sakramen¬ 
tom. 

Trapisti liježu već u sedam navečer. Jedva smo dospjeli vidjeti knjiž¬ 
nicu i s nekom nostalgijom gledali smo veliku seriju bolandista, te mnoge 
Dom Guerangerove sveske Annee liturgique. Vidjeli smo mnogo 
francuskih knjiga i začudili se kada nam knjižničar reče da sva braća govore 
francuski. Samostan su u osamdesetim godinama podigli prognani francu¬ 
ski trapisti i još danas ima u njemu više Francuza. 

Kompletorij 7 

Večernjoj smo se molitvi, kompletoriju, najviše veselili. Posve razu¬ 
mljivo! Htjeli smo čuti kako trapisti pjevaju Salve R e g i n a, taj biser 
crkvene glazbe. 

Redovnici koji mole kompletorij povode se za Spasiteljem koji je na 
Maslinskoj gori molio i tu prolio svoju krv za naše grijehe. San što će 
uskoro doći samo je slika smrti. Moramo posvetiti Bogu ovu noć i moliti 
ga da potjera vraga koji najradije, a osobito redovnicima, u noći šalje svoje 
napasti: »Braćo, budite umjereni i bdijte jer vrag, vaš neprijatelj, kao ričući 
lav obilazi okolo i traži koga da proždere: njemu se puni vjere oprite. No, 
Ti se Gospodine, smiluj nama.« Iako redovnici znaju da je kula njihova 
samostana okružena neprijateljima duše, vragovima, ipak se oni potpuno u 
Gospodina uzdaju: »Kada sam ga pozvao, Bog moje pravednosti uslišao me 
je... Spavat ću i posve ću se u miru odmoriti jer si me sam Ti, Gospodine, 
na poseban način u nadi okrijepio«. Istu misao obrađuje i sljedeći devede¬ 
seti psalam: »Tko stanuje pod okriljem Svevišnjega ostat će pod zaštitom 
nebeskoga Boga... ti se nećeš bojati noćnih strašila ni strijele što danju leti 
ni zala što se po mraku kreću... Jer je on zapovjedio svojim anđelima da 
te čuvaju na svim tvojim putovima«. Himan sv. Ambrozija Te 1 u c i s 
ante terminum sadržava sav taj noćni ugođaj. Osobito se u njemu 
moli noćna zaštita i obrana od loših, nečistih snova i različitih prikaza... 

Uskoro su se začuli zvuci antifone Salve Regina. Sva ljepota 
ovih stihova koji potječu iz jedanaestoga stolječa može se razumjeti tek 
kada ih pjevaju pobožne duše. Čovjeku se čini kako tužni anđeli nose k 
nebu suze žalosnice ljudskoga roda. Zadnji krik sv. Bernarda: O clemens, o 


7 Posljednji čas u Božanskom časoslovu, moli se prije počinka. 

pia, o dulcis Virgo Maria sa svim svojim modulacijama izražava svu žalost 
zapuštenoga čovječanstva koje njeguje neizmjernu ljubav prema Onoj koja 
okrunjena suncem stoji na mjesecu, a ovjenčana je s dvanaest zvijezda. 

Unutarnji sjaj 

Kada dođete u Chartres i izvana stanete razgledavati glasovitu sred¬ 
njovjekovnu katedralu, ne opažate na njoj ništa osobito. Vidite bezbroj ši- 
ljatih lukova i lučića, stupova, oslonaca, kipova. Pomno promatrate zavoje 
velike središnje ružice (rosace) »rozete« i sivo staklo isprugano bjelkastim 
crtama što označuju razne biblijske scene. Stanite unutra za lijepoga sun¬ 
čanog dana! O udivljenja! Unutrašnjost gori grimiznorumenim, tamno- 
modrim, žutim, zelenim bojama. Kao da ste ušli u kaleidoskop, u carstvo 
fantastičnih priča. Tko bi rekao da ona velika ruža koja izvana sliči sivom 
ispruganom staklu, baca tako divne odsjaje boja i pretvara čitav golemi 
prostor katedrale u magično carstvo najdubljih ugođaja? Tko bi rekao da 
na njoj žive anđeoski prizori koji sa svojim žarkim, šarenim bojama pjevaju 
himan Bogu? I kada zrake sunca prolaze kroz ta stakla, ona počinju živjeti i 
svojim čarobnim bojama blago umivati svu unutrašnjost katedrale... 

I kada bijednik bez vjere dođe u trapistički samostan čini mu se da je 
došao pred bezbojnu kamenitu katedralu. Možda će se diviti organizaciji 
toga reda, svim lukovima i lučićima njihova života, svim sitnicama njihova 
dnevnoga reda, ali zasigurno ne će moći razumjeti zašto razboriti ljudi mogu 
prigrliti takav život. Ne će to moći razumjeti jer sve promatra izvana; neka 
uđe u katedralu njihove duše u kojoj tinja vječno svjetlo Duha Svetoga i 
koju rasvjetljuje sunce Posvetne Milosti i ne će se moći nadiviti čarobnomu 
sjaju i ljepoti što će ih otkriti. - A za nas katolike koji živimo u svijetu, sveta 
liturgija su ona vratašca pomoću kojih možemo zaviriti u to svetište. 

Zaista, dođe li čovjek nekatoličkoga duha u trapistički samostan, on 
u svemu vidi samo ono što je teško i skrajno: hladne sobe, tvrde postelje, 
ustajanje u dva sata noću, bezmesnu hranu, postove, neprestanu šutnju, 
turobno i često moljenje, natpise koji podsjećaju na smrt, vječnost, duše 
koje trpe u čistilištu i slično. Samog Chateaubrianda prolazili su srsi kada 
bi pomislio na trapiste. 

Posve drugi osjećaji obuzimaju novi katolički naraštaj kada stupa 
među ove tihe zidine. Nehotično mu melodije psalma 41. počinju strujati 
dušom: »Unići ću u mjesto počivališta predivnoga, sve do doma Božjega« 
ili liturgijski stihovi: »Ovo je stan Gospodnji, silno je čvrsto sagrađen i 
dobro zasnovan ponad moćne hridi«. 

Naime, kada znamo u čemu se sastoji unutarnji život trapista, pri¬ 
lično lako zaboravimo sve one fizičke poteškoće koje mnoge napunjaju 

stravom. Sav njihov rad, sve žrtve imaju služiti želji da postanu što boljim 
dionicima samoga Božanskog života. Svi svećenici dolaze u određene sate 
danju i noću i pjevaju božanski oficij. Kada slušamo ove divne melodije 
i nastojimo razumjeti i shvatiti smisao teksta, tek onda možemo pojmiti 
sreću tih ljudi koji su ostavili prolazne radosti ovoga svijeta i već ovdje na 
zemlji počeli pjevati hvalu Tvorcu, ne iščekujući zato, kao mi što živimo u 
svijetu, trenutak smrti. 

I ako se učenicima, koji su prisustvovali terci, konventualnoj misi, 
seksti, noni, vesperama i kompletoriju, rastumačilo značenje pojedinih di¬ 
jelova, ipak su oni mogli tek naslutiti ljepotu svečane liturgije. Kod sljede¬ 
će liturgijske ekskurzije trebat će temeljito pripraviti tekst 
onih dijelova kojima se namjerava pribivati. Tada sudionici ne će smjeti 
biti samo puki gledaoci koji s manje ili više razumijevanja promatraju što 
drugi rade, već će morati biti dionici; oni će već unaprijed morati tako 
dobro upoznati sam tekst kako bi tom prigodom mogli obavljati glazbeno 
razmatranje i tako pred prijestoljem Svevišnjega pojačati zbor onih koji 
mu pjevaju hvalu. 

Kada bismo se uputili u sve potankosti svojih dojmova iz Rajhenbur- 
ga, to ne bi bilo ništa drugo, nego još točnije analiziranje oficij a sv. Ivana 
Evanđelista. Drugo upravo nismo ni doživjeli; tom prigodom nastojali smo 
upiti osjećaje svete Crkve i podali smo se dojmu onih nostalgičnih melodi¬ 
ja koje izražavaju čežnju Zaručnice za svojim božanskim Zaručnikom. »Ta¬ 
kav je prizor za mene«, kaže francuski književnik Leon Bloy (Le Desespere, 
str. 131.) »najsvježiji od svih odmora. Kada čovjek to vidi, mora priznati 
da do tada nije ništa znao o redovničkome životu. Čovjek se, štoviše, čudi 
da je tako slabo poznavao kršćanstvo koje je do toga časa upoznavao samo 
iz nevrijednih književnih djela. I kao da je Otac nebeski uzeo srce u svoju 
ruku da ga rastopi poput leda u užarenoj peći! Osamnaest stoljeća kršćan¬ 
stva ponovno započinje, kao nečuvena, nepoznata pjesma ... dosta je da 
se čovjek toga sjeti i nikada ne zaboravi ovu noć - jer je sam Bog 
tada prozbori o.« 

Sto Leon Bloy kaže za noćni oficij u jednom ovećem kartuzijanskom 
samostanu, mi možemo dobrim dijelom primijeniti na naš pohod u Raj- 
henburg. 

HRVATSKE CRKVE 

Euharistija u povijesti i sadašnjosti hrvatskog naroda 1 
KALENDAR DANICA Društva sv. Jeronima, Zagreb, 1925. g., str. 12-16 


Želim da prigodom tisućite obljetnice osnutka hrvatske kraljevine 
govorimo i o hrvatskim crkvama. Naše su crkve kroz deset stoljeća pratile 
hrvatski narod kroz njegovu burnu povijest, i one bi znale pripovijedati o 
mnogim žalostima i radostima, koje su potresale dušama naših pređa. Tre¬ 
ba da im zato budemo zahvalni i da promotrimo, da li mi danas, koji smo 
daleko napredniji od suvremenika Tomislavovih, imamo razloga da s istim 
žarom ljubimo i resimo crkve, koje se nalaze na tlu hrvatske domovine. 

Od kralja Tomislava do naših dana sveta je Misa najljepša baština 

Zamislite si jedan čas! Kada stupite u jednu rimokatoličku crkvu i vi¬ 
dite upaljene svijeće, okićene oltare i svećenika odjevena u svečano misno 
ruho, zamislite sebi da ste za tisuću godina stariji i da se upravo toga dana 
slavi na Tomislavovu dvoru jedna velika svečanost. Lako ćete to učiniti, jer 
je sveta Misa u doba hrvatskoga kraljevstva bila 
skoro ista takva, kao što je i mi danas služi¬ 
mo po našim selima i gradovima. Rimokatolička služba Božja spada dakle 
među onu živu baštinu, koju su naši oci predali narednim naraštajima, i 
vrlo je malo stvari dandanas, koje bi bile tako živa i lijepa uspomena na 
dane naših djedova, kao baš sveta Misa. 

Euharistija poput čvrste hridine veza je 
narodnog jedinstva i narodne svijesti 

Dok su se razni običaji promijenili tokom vjekova, rimokatolička 
Misa stoji poput čvrste hridine, kojoj podnožje počiva u prvoj hrvatskoj 
kršćanskoj prošlosti, a vrhunac joj siže u buduće vjekove, među našu unu¬ 
čad i praunučad. Sveta nas Misa povezuje poput čvrste niti s onima, koji 


1 Ovaj podnaslov, kao i ostale podnaslove u kurzivu u tekstu, nije napisao Ivan Merz, nego su redakcij¬ 
ski intervent, kako bi se članak mogao lakše čitati i slijediti bogatstvo misli koje su u njemu iznesene. 

počivaju u sjeni naših zvonika i koji će jednom za nama doći. Ona je dakle 
moćna veza našeg narodnog jedinstva i naše narodne svijesti. 

No ona nema samo narodno značenje. Hrvatski je narod katolički 
narod, a to znači, da njegova povijest nije osamljena, već da se on razvijao 
rame uz rame s drugim narodima i da je vršio uzvišenu zadaću »predziđa 
kršćanstva«, koju mu je Bog namijenio. 

Po svetoj misi ulazi se u krug katoličkih naroda 

I upravo sveta misa, koju služe toliki hrvatski svećenici svakoga dana 
diljem hrvatske domovine, pokazuje, da je nauka, koju naš narod ispo¬ 
vijeda, zajednička svemu obrazovanom čovječanstvu, da hrvatski narod 
ispovijeda vječna načela Kristova i da se ne nalazi u onom bijednom stanju, 
u kojemu čame narodi, koji nijesu sazdani na Petrovoj stijeni, koji ne pri¬ 
znaju u zajednici s drugim velikim narodima Svetog Oca Papu kao svoga 
vrhovnoga poglavara. 

Da, po svetoj misi hrvatski narod dnevno i javno ispovijeda, da i on 
spada u kolo prosvijećenih katoličkih naroda, kod kojih se dnevno služi 
ista ona služba Božja kao i u našim hrvatskim selima. Došli vi u London ili 
Pariz, u Ameriku ili Afriku, svuda se na svijetu, gdje imade katolika, služi 
ona ista sveta Misa kao i kod nas. 

Euharistija izmiruje staleže i stvara slogu kao zalog narodne budućnosti 

Ali imade još jedna važna stvar, koju treba istaknuti. U hrvatski narod 
ne spadaju samo gospoda ili seljaci ili trgovci ili građani. Ne, svi i seljaci i 
gospoda i građani i trgovci i svi staleži, bez obzira na to, nosili oni opanke 
ili cipele, bili stari ili mladi, muško ili žensko, bogati ili siromašni, svi sku¬ 
pa sačinjavaju hrvatski narod. I svi se ti okupljaju u crkvi kod svete Mise, 
i tu se ne pita, je li tko učio školu ili ne, da li je gazda ili prosjak. Svi su 
u crkvi dobro došli. I to je upravo danas vrlo važno. Dok naime neki loši 
ljudi govore, da treba započeti tako zvanu »klasnu borbu«, to jest, da se 
siromah ima da buni proti bogatašu, seljak proti radniku i tako dalje, sveta 
nam Misa govori: »Oj ljudi, ljubite se, dok ste na zemlji, živite složno! Svi 
ste djeca nebeskoga Oca, svi ste Hrvati. Radnik ne može da živi bez selja¬ 
ka, seljak bez radnika, činovnik bez oba ova staleža.« 

Zaista, Hrvat mora ljubiti svoju Crkvu. Ona ga povezuje s prošlošću, 
pokazuje put u budućnost i kazuje mu, da je član čovječanstva u zajednici 
s drugim katoličkim narodima, kojima je na čelu rimski papa. Sveta Misa 
izmiruje razne staleže i tako otvara slogu kao zalog velike narodne buduć¬ 
nosti. 

Ljudske djelatnosti i narodna umjetnost pridonose ljepoti Božjega hrama 
Seljak sije pšenicu, da se od nje napravi Hostija, vinogradar sadi lozu, 
da vino postane krvlju Isusovom, vrtlar sadi cvijeće, da okiti oltare, žena 
prede lan i veze šare, da ih uresi, zlatar izrađuje nakite za crkve, staklar 
prozore, slikar slike, glazbenik pjeva pjesme. Recite mi, da li ima koji stalež, 
koje zvanje, koji zanat, koji ne bi mogao nešto pridonijeti ljepoti hrama Bož¬ 
jega? Zaista, što ljudi imaju najljepšega, to donesu u crkvu, i zato su crkve u 
svim vjekovima bile stjecišta prave narodne umjetnosti. Ako nam je dakle 
stalo do ljepote i do istinske narodne umjetnosti, koja neće mrtva ležati po 
gradovima i muzejima, treba da kitimo i resimo hrvatske crkve kao sam 
hram Boga živoga i uživajmo u toj mladoj ljepoti! Pa zar bi moglo biti i druk¬ 
čije? Zar da naše kuće i stanovi budu ljepše urešeni i bogatije okićeni, nego li 
stan Božji? Zar zgrada, u kojoj je kolijevka našega vječnoga života, tamo gdje 
se krstimo i gdje nam pjevaju opijelo, da ta zgrada bude zapuštena? 

Liturgijski tekstovi i molitve nadilaze najljepše stranice književnih djela 
A znate li, kako lijepe molitve moli svećenik u ime hrvatskoga naro¬ 
da, dok služi na primjer božičnu svetu Misu? Evo poslušajte jednu takvu: 
»Predragi! Pokaza se milost Boga, Spasitelja našega, svim ljudima, učeći 
nas, da se odreknemo bezbožnosti i svjetovnih želja, da trijezno i praved¬ 
no i pobožno poživimo na ovome svijetu, čekajući blaženu nadu i dolazak 
slave velikoga Boga i Spasitelja našega Isusa Krista, koji je dao sebe za nas, 
da nas otkupi od svakog bezakonja, i očisti sebi narod izabrani, koji čezne 
za dobrim djelima« (Tit, 2,11-14). Nijesu li te riječi lijepe i pune dubo¬ 
koga smisla, pokazujući nam, kako valja da živimo? I te je iste riječi molio 
hrvatski narod u Tomislavovo doba i kada je živio po tim riječima, postao 
je velik i sretan. I nama su danas možda još potrebnije takve riječi, jer dan¬ 
danas tolike bezbožne i sramotne novine truju srca naših mladića, naših 
djevojaka i naše djece i ne znaju ništa drugo do li riječi mržnje, do li kleve¬ 
ta i napadaja na svetu Crkvu. No poslušajte dalje, kako sveta Misa 7. rujna 
zanosno slavi jednoga Hrvata, bi. Marka Križevčanina, koji je svoju krv 
prolio za katoličku vjeru: »Metnuo si, Gospode, na glavu njegovu vijenac 
od dragoga kamenja; života zaiska u tebe, i dade mu.« A za Mariju, kraljicu 
Hrvata, veli čitanje u svetoj Misi na Veliku Gospojinu: »I ukorijenih se u 
narodu poštovanom, i u dijelu Boga mojega, koji je nasljedstvo njegovo; i u 
punini je svetačkoj boravište moje. Kao cedar na Libanu podigoh se, i kao 
čempres na gori Sionu. Kao palma u Kadešu podigoh se, i kao nasad ruža 
u Jerihu; kao lijepa maslina u polju i kao makljen podigoh se kraj vode na 
putu. Kao slatka korica i balsam mirisavi dadoh miris; kao smirna izabrana 
dadoh sladost mirisa.« I kada je Marija bila uznesena na nebo, Isus je do- 

čeka i reče joj uz radost vojske anđeoske: »Slušaj ; kćeri, jer omilje Kralju 
ljepota tvoja. Aleluja. Aleluja.« 

Zar da ne zavolimo još više svetu Misu, u kojoj se mole tako lijepe 
molitve i s kojom se u čaru ne mogu da takmiče najljepše stranice iz svih 
drugih napisanih knjiga? 2 

Euharistijski Krist izlijeva svoj blagoslov na hrvatski narod 

A napokon o najvažnijemu još nijesmo ni govorili. U hrvatskim se 
crkvama nalazi sam prisutan Isus Krist i On se u njima za nas moli i žr¬ 
tvuje. Iz svetohraništa se izlijeva blagoslov na naša polja i livade, na naše 
obitelji, na djecu našu. I sam taj Bog se ujedinjuje s dušama hrvatskim već 
od Tomislava i prije pa do dana današnjega i On Hrvate uzdiže na veliko 
dostojanstvo djece Božje. Po Njemu nam govore naši djedovi i pradjedovi, 
koji su se borili proti Turčinu i prolijevah svoju krv za katoličku vjeru, vje¬ 
ru otaca naših. Oni nam vele preko Isusa u Hostiji: »O Hrvati dvadesetog 
vijeka! Primajte što češće Jaganjca Božjega, koji je sišao u pšenicu vaših 
polja i u vino vinograda vaših. Primajte ga što češće, ako želite postati no¬ 
vim ljudima, ako želite, da se jednom s nama, djedovima vašim, radujete 
u nebeskim dvorima bez prestanka pjevajući hvale Gospodu. Budete li 
zapuštali Tijelo Isusovo, budete li prezirali njegovu ljubav, koja vas dozivlje 
k sebi iz svih pa i najmanjih svojih crkava, bit ćete već na zemlji nesretni. 
Djeca će vaša dići ruke na vas, obitelji će živjeti u zavadi, sela će se među¬ 
sobno klati, gadna će se kletva razlijegati mjesto pobožne pjesme, a napo¬ 
kon, oj prevelike žalosti, izgubit ćete slobodu i propast ćete netragom. A 
drugi će bolji narodi obitavati vaše zemlje i ognjišta vaša i spominjat će sa 
žalošću vaše ime i narod, koji je prezreo ljubav Isusa Krista.« 

Evo, predragi hrvatski narode, koje nam se misli nameću prigodom 
tisućgodišnjice hrvatskoga kraljevstva. Ljubimo naše crkve, resimo ih što 
bolje možemo, pričešćujmo se što sabranije i češće molimo Gospoda, da 
nam dade što boljih, što svetijih, što brojnijih svećenika. U ovome je pravi 
zalog naše velike i blagoslovljene budućnosti. 


2 Tko želi dobiti misne molitve, koje svećenik moli na oltaru, na hrvatskom jeziku, neka sebi nabavi 
»Rimski misal« dr. Knievvalda. Stoji 25 dinara, a naručuje se u Zagrebu kod »Narodne prosvjete«, 
Kaptol 29. 

KATOLIČKA LITURGIJA 
I NEKOJI OBRAĆENICI 

ŽIVOT, Zagreb, siječanj 1925., god. VI., br. 1, str. 41-43 


Liturgija duboko djeluje na ljudske duše i mnogi su se ljudi pod njezi¬ 
nim utjecajem obratili na katolicizam. Taj je utjecaj ona imala tijekom svih 
stoljeća. Citiramo list prvaka francuskoga helenista Lancelota koji opisuje 
obred odijevanja jedne klarise: 

»Kad sam je ugledao kad se pojavila pokraj rešetke, odjevena u svoje 
redovničko odijelo, opasana debelom uzicom, bosonoga, s trnovom kru¬ 
nom na glavi, s križem u jednoj, a s gorućom svijećom u drugoj ruci, pri¬ 
znajem, taj me prizor dirnuo jer nikada nisam prisustvovao takvim obre¬ 
dima. I tako me zanijelo njezino izvanredno veselje koje joj je odsijevalo 
s lica te sam ušao u sebe i videći je u nekom raju dok sam ja još živio u 
svijetu, udario sam u silan plač i nisam znao gdje sam (Sainte-Beuve, Port- 
Royal II., str. 272. - v. Kat. list, od 16. VIII. 1923., str. 395). 

Veliki promatrač i romanopisac Le Sage prikazuje u svome inače 
vrlo sumnjivome romanu Gil Blas utjecaj liturgije na dva lopova. Možda 
ni sam Le Sage nije bio svjestan golemog značenja riječi koje je napisao. 
Njegovo je oštro oko zapazilo taj utjecaj, ali zasigurno nije znao kako je 
njegova konstatacija najljepši hvalospjev katoličkoj liturgiji kojom se Bog 
poslužio da takne duše grješnika i tako ih privuče u svoj očinski zagrljaj: 

»Slučaj je htio te uđemo u kartuzijansku crkvu upravo kada su redov¬ 
nici u koru pjevali psalme... mi slušamo i stanemo sanjariti što je za nas 
bilo spasonosno. >Lamela<, reče mi don Rafael kada smo bili izvan crkve, 
>kako ti je nakon onoga što smo čuli i vidjeli? Sto se mene tiče, ne mogu 
ti zatajiti, ja sam nemiran. Nešto me nepoznato dira, prvi put u životu 
predbacujem si svoje pogreške.! >1 meni je isto tako<, odgovorim mu ja. 
>Moja zla djela koja sam počinio dižu se u ovome času protiv mene i moje 
srce koje nikada nije osjetilo grižnju savjesti, sad je kao izgriženoh >Ah! 
Dragi Ambrozije’, nadoda moj drug, >mi smo dvije zalutale ovce koje Otac 
nebeski hoće iz smilovanja natrag dovesti u tor’«. (Le Sage, Gil Blas X/6. 
str. 454.). 

Ovim je zadnjim riječima pisac barbarskog vremena Gil Blas izre¬ 
kao sav problem liturgije i obraćenja: Kod obraćenika, koje ćemo odmah 

citirati, vidjet ćemo kako Otac nebeski hoće iz smilovanja zalutale ovce 
natrag odvesti u svoj tor. Evo ispovijesti protestantskog teologa Baviera, 
čiji opis obraćenja pripada najboljim djelima ove ruke: 

»Kao što se nisam razumio u geste i u položaje, tako mi se misa kojoj 
sam prisustvovao jedan ili dva puta pričinila nenaravnom i nešto teatral¬ 
nim obredom i ponosno sam uspoređivao isprazni sjaj katolicizma s našim 
protestantskim bogoslužjem u duhu i u istini« (Mainage, Temoines du Re- 
nouveau catholique, str. 173. - 174.). 

»Kupio sam si mali misal i ljepota rimske liturgije me osvojila. Ka¬ 
toličke molitve bile su istodobno gorljivije i nježnije. Rimski misal bio je 
veliki hvalospjev obožavanja ljubavi koji je malo sličio našoj liturgiji« (Ibid. 
str. 191. - 192.). 

Isto tako je Huysmans, dekadentni i perverzni Huysmans; Huy- 
smans, Zolin učenik, usred moralnoga kala u kojemu je živio, osjećao kako 
na njega djeluje liturgija, poglavito gregorijansko pjevanje. Evo kako nam 
ovaj pročišćeni umjetnički kritik opisuje svoje dojmove prije obraćenja: 

»Prisustvujući obredima, osjećao je samo neku malu jezu i ono malo 
drhtanje koje se javlja nakon slušanja ili gledanja kojega lijepog djela« 
(Huysmans, A. Rebours, str. XXII.). 

»Koliko li puta des Esseintes nije bio ščepan i pognut od neodoljivoga 
vjetra, kada se Christus factus est gregorijanskoga pjeva podigao u lađi, čiji 
su stupovi drhtali u oblacima tamjana. Ali poglavito je osjećao neizrecivu 
radost slušajući koral« (Ibid. str. 268.). 

Huysmans još uvijek govori prije obraćenja: »Uspoređujući ovo ve¬ 
ličanstveno pjevanje koje je stvorio nepristrani, anonimni genij Crkve ... 
svaka druga religiozna glazba činila mu se svjetovnom ... Odsada, odlučno 
protivnik... ovoga provaljivanja svjetske umjetnosti u liturgijsku, des Esse¬ 
intes (Huysmans) je izbjegavao ova sumnjiva djela« (Ibid. str. 270.). 

Oduševljeni pristaša gregorijanskoga pjevanja, Huysmans se obratio 
zbog čisto umjetničkih razloga: uvjerio se kako ljepota gregorijanske glaz¬ 
be ne nosi na sebi pečat ljudskih tvorevina: 

»Bog me je iznenada zgrabio i vratio Crkvi, služeći se mojom ljubavlju 
prema umjetnosti, mistici, liturgiji, koralu« (Huysmans, Cathedrale, str. 
472.). 

Isto se tako obratio Paul Claudel, veliki francuski pjesnik čiju su »Bla- 
govijest« izvodili i u zagrebačkome kazalištu. Evo što nam on veli o svoje¬ 
mu liturgijskom obraćenju. 

»U takvom sam raspoloženju ... s osrednjim veseljem prisustvovao 
svečanoj misi. Kako nisam imao boljega posla, navratio sam i k vesperama. 
Djeca u bijelim odijelima i učenici maloga sjemeništa Saint-Nicolas-du 
Chardonet pjevali su (što sam poslije doznao) M a g n i f i c a t... I u tom 

času zbiva se događaj koji nadvisuje cijeli moj život. U jednom trenu moje 
je srce bilo ganuto i ja povjerovali. Povjerovao sam tako silno, s tolikim 
uznesenjem cijelog svoga bića, tako snažno uvjeren, s tolikom izvjesnošću, 
te je nestalo i najmanje sumnje. Suze i jecaji nadošli su i nježni je pjev 
Adeste još pojačao moje uzbuđenje« (Mainage, Les Temoins du Renouveau 
catholique. str. 66.). 

Claudel se obratio kod pjevanja Magnificata, a Coppee tvrdi 
kako bi ceremonija Pepelnice morala obratiti i najzagriženijega nevjernika 
kada bi joj prisustvovao s iskrenom nakanom: 

»Gledalac će biti ganut. Gledajući gdje se na njihove glave stavlja 
pepeo koji možda prema Hamletovim riječima sadržava atom Aleksandra 
ili Cezara i u neku ruku predočava sliku tolikih razorenih civilizacija, toli¬ 
kih ponestalih naroda, sjetit će se da je povijest jedan dugi krik boli, da se 
posvuda i uvijek usud slabih i malenih jedva mogao podnijeti i nikada nisu 
našli boljih olakšica za svoje patnje negoli dignuvši oči k nebu. U ovome 
vjerskome zraku, pred ovim siromasima u molitvi, nevjernik ...bi povjero¬ 
vao u Isusa Krista« (Coppee, Bonne Souffrance, str. 217.). 

A siromašni je lirik Paul Verlaine spjevao, kao i Claudel ( Corona Be- 
nignitatis Anni Deij nakon njega, liturgijski ciklus pjesama ( Liturgies inti- 
mesj. U svojoj je slabosti slutio snagu liturgije i izrazio svoju nadu kako će 
ga ona spasiti od bijede iz koje se nije mogao izvući: 

»O moeurs plus initmes du culte, 

Eh oui, c’ est encore vous, en depit de P insulte, 

Qui nous sauvez peut-etre, a tel moment donne.« 

O običaji vrlo tajnih obreda 

Da, to ste opet vi, unatoč napadajima, 

Koji nas možda spašavate u jednome određenom času. 

BOŽIČNO BOGOSLUŽJE 
KOD OTACA FRANJEVACA 

Odgovor »Hrvatskom pravu« 
KATOLIČKI LIST, Zagreb, 22. I. 1925., br. 3, str.35-37 


»Hrvatsko pravo« od 29. XII. 1924. donijelo je vješticu pod naslovom: 
»Zar i vi, časna braćo franjevci?« U njoj se na nepristojan način napada otac 
gvardijan i cijeli zagrebački samostan. Prigovara im se što »mjesto naših na¬ 
rodnih božičnih popijevaka - časna braća franjevci nađoše za shodno da 
pjevaju pod sv. misom neku latinsku tešku misu... pa iz crkve izidosmo zlo¬ 
voljni, ljuti, da bijesni - duboko žaleći da i časni oci franjevci, zajedno sa svo¬ 
jim današnjim glavarom nemaju ni toliko takta spram hrvatskog i katoličkog 
građanstva grada Zagreba, pa da ne ukidaju bar one hrvatske pjesme u svojoj 
crkvi, koje odavna opstoje i radi kojih se dolazi na sv. misu... Tko je tomu 
kriv? Bit će da i ovdje vrijedi ona: >Riba od glave smrdic« 

Upozoravamo anonimnoga »Hrvata-katolika«, pisca ovog članka daje 
posve neupućen u značenje sv. mise, u značenje korala i udjel koji narodna 
pjesma može imati u katoličkome bogoslužju. Žalimo što o tako važnim i 
značajnim pitanjima, npr. o glagoljici, kod nas pišu nestručnjaci i što naše 
novine otvaraju stupce svakom neznalici. 

Čitamo u Motu proprio pape Pia X. od 22. studenoga 1903.: »Zbog 
tih razloga gregorijanski se pjev smatrao najsavršenijim uzorom crkvene 
glazbe te se s pravom može postaviti ovaj opći zakon: glazbena kompozi¬ 
cija za Crkvu je tim veća, sveta i liturgična čim se više naslanja na grego¬ 
rijanski napjev, a manje je dostojna hrama čim se »više udaljuje od ovoga 
vrhovnog uzora.« 

»Treba dakle, stari tradicionalni gregorijanski pjev u velikom opsegu 
opet uvesti u svečanu liturgiju, a svi mogu biti uvjereni kako liturgijski 
čin ništa ne gubi od svog sjaja, ako ga ne prati druga glazba (drukčija od 
gregorijanske).« 

»Posebno se treba pobrinuti da se gregorijanski pjev uvede u puk 
kako bi vjernici opet onako djelotvorno sudjelovah u liturgiji kako je to 
nekada bilo.« 

Ovo shvaćanje nije vlasništvo ovoga ili onoga privatnika, ovoga ili ono¬ 
ga biskupa ili pape, ono je nazor cijele katoličke prošlosti, same sv. Crkve. 

I zato papa Pio X. u tome Motu proprio kaže: »Stoga potpunim zna¬ 
njem i vlastitom ponukom izdajemo nazočnu uputu koja ima služiti kao 
kodeks prava za crkvenu glazbu te krepošću našega apostolskog ugleda 
naređujemo da ona ima vrijediti kao zakon i svi vjernici imaju ju doslovce 
obdržavati.« 

Oci franjevci započeli su s reformom koju od njih traži sveta Crkva - 
to jest sam Krist. U prvome redu oni se moraju obazirati na Kristovu želju 
jer je On Bog i zakonodavac i jer On ništa ne naređuje što nije korisno za 
spas duše, iako to vjernici u svojoj ograničenosti odmah ne shvate. 

Činjenica je kako se liturgijski pokret u drugim zemljama silno raz¬ 
mahao i već se prije mnogo godina počelo s reformama sličnima onoj ko¬ 
jom je započeo novi otac gvardijan. - Plodovi reforme bili su za kršćanski 
preporod upravo veličanstveni i velik se dio književnika, umjetnika, inte¬ 
lektualaca u stranim zemljama obratio pod utjecajem svečanog, latinskog, 
gregorijanskoga bogoslužja. I ti pojedinci - ta elita liturgijskih obraćenika - 
za sobom su povukli tisuće duša. Uzmite modernu francusku književnost 
i priznajte da su najglasovitiji književnici upravo u onakvom bogoslužju 
crpili svoj apostolski žar, a koje tako neupućeno napada takozvani »Hrvat- 
katolik«. Što su Paul Claudel čija se je »Blagovijest« davala i u zagrebačko¬ 
me Narodnom kazalištu, Baumann, Hysmans, negoli liturgijski pjesnici? 

Evo s kojim zanosom piše veliki i obrazovanomu svijetu poznati nizo¬ 
zemski obraćenik Walcheren o istome onom bogoslužju koje se ne sviđa 
našemu anonimusu: 

»Pariz. 27. prosinca 1909. - Božić. Proveo sam cijelu noć u kapelici 
benediktinki: prisustvovao sam jutarnjoj (matutinum), polnoćki, hvala¬ 
ma (laude) i poslije, prije dana, zornici. Još sav dršćem zbog vrhunaravne 
ljepote ovoga bogoslužja. Vanjština je veličanstvena, pjevanje, riječi, sve¬ 
čana misa koju su služila tri svećenika. No, poglavito me je do dna duše 
potreslo ono što osjećam da se nalazi iza ovoga divnog odijela, svaka kret¬ 
nja, svaka riječ, svaki čin skriva smisao - sve je kao nekakav vidljivi pla¬ 
men jedne nevidljive vatre, neka opipna stvarnost otajstva; neko udaljeno 
poimanje božanskih peripetija...« 1 

Sljedeće godine napisao je glasoviti nizozemski obraćenik o božičnoj 
Božjoj službi ove lijepe riječi: 

»Sto češće mogu, idem u kapelicu benediktinki u kojoj se dnevno 
pjeva svečana latinska misa i cijeli latinski časoslov (nap. ur.). Tamo smo 
bili u božičnoj noći i prisustvovali smo jutarnjoj, velikoj polnoćnoj misi i 


1 Pierre van der Meer de Walcheren: Journal d’un Converti, Tequi, 1921., str. 185-186. 

hvalama. To je iznad svakoga izražaja. Strahovit je sjaj Božanskih riječi i 
glazbe prodirao u mene, kao oluja u praznu kuću. Podvrgao sam se tom 
slavnom nasilju i moja je duša slušala, kao što dijete sluša čudotvornu 
priču, širom otvorenih očiju, dršćućih usana. Crkva je vidljiva projekcija 
Boga na zemlji. Kada je poglavarica pjevajući monotonu melopeju, svojim 
starim i golemim glasom u kojem je svaka strast bila ukroćena, imenovala 
imena Isusovih predaka - kad su svi ovi ljudi i sve ove žene tako pred 
nama prolazile u svečanoj procesiji - razumio sam u svom sve većem i 
većem ushićenju što je to Ljubav. Moja se duša s riječima penjala prema 
vrhuncima, unutarnja napetost postane nesnosnom. Tada poglavarica za¬ 
pjeva zadnje riječi rodoslovlja: Jacob autem genuit Joseph virum Mariae, 
de qua natus est Jesus, qui vocatur Christus. - I najedanput je bilo kao 
da se veliko svjetlo rasprsnulo i mir, neograničeni mir dubokih voda. Koja 
li noć! Nisam li bio u Betlehemu u štalici kod rođenja Djeteta? Nisam li 
vidio roditelje i pastire, magarca i vola? Nisam li slušao zbor anđela?« 2 

Kod nas se još uvijek drži da sve mora ostati po starom i da su naše 
narodne pjesme vrhunac poezije. Mnogi misle kako se u crkvu dolazi po¬ 
radi pjesme. Ali, načelo je katoličke liturgije ne pjevati pod misom, već 
pjevati misu. Ako smo mi u našim zemljama još uvijek pod utjecajem 
liturgijskoga liberalizma i ne osjećamo kako smo nazadni, moramo s još 
većim oduševljenjem pozdraviti ovaj početak reforme zagrebačkih otaca 
franjevaca. Jer, poznato je kako upravo taj red ima velike zasluge za sv. 
liturgiju. I kod nas je o. Vlašić, franjevac, počeo s prijevodima dijelova 
časoslova te će tako i narod s vremenom početi razumijevati sv. liturgiju i 
pomoću nje se posvećivati. 

A što se tiče narodne crkvene poezije i glazbe, ona će opet pod utje¬ 
cajem latinske, univerzalne glazbe i poezije početi buditi na nov život i 
cvasti. Uzmite samo naše stare hrvatske pjesmarice pa ćete vidjeti kako 
Hrvati uopće ne bi imali narodnih crkvenih pjesama da se u prijašnjim sto¬ 
ljećima u našim zemljama nije njegovalo latinsko, službeno, gregorijansko 
bogoslužje. Na žalost, liberalistički duh nacionalizma, koji je izgubio smi¬ 
sao za univerzalnost, gotovo je sasvim potisnuo smisao za svečano latinsko 
bogoslužje. Od prijeke je potrebe vratiti mu u svim crkvama njegovo mje¬ 
sto, a narodna hrvatska crkvena umjetnost kao cvijećem će ga ovjenčati. 

To su shvatili oci franjevci pa su otpjevali i odslužili bogoslužje kako 
to Crkva od njih traži, a onda su se kod njih pjevale narodne božične 
pjesme. I odmah nakon blagoslova polnoćke sav narod pjevao je nekoliko 
kitica »Narodi nam se kralj nebeski«, a nakon zornice su se pod sljedećom 
misom redom pjevale hrvatske božične pjesme, tako da je narod udovoljio 


2 Ibid. str. 232-233. 


223 



želji svojega srca. A iza popodnevnoga blagoslova otpjevale su se, od prve 
do zadnje, sve naše običajne pjesme. O nekom ukidanju nema ni govora i 
zato je neumjesna ona nepristojna kleveta na č. oca gvardijana. 

Što se pak tiče prigovora da se pjevala nekakva »teška« misa i što 
koral nije bio najbolje izveden, treba primijetiti kako je to bila obična 
misa, propisana za te dane. Istina je da zagrebački franjevački samostan 
iza sebe još nema dugu koralnu tradiciju i umjetnička vrijednost njihovih 
izvođenja još se ne može usporediti s veličanstvenim pjevanjem talijanskih 
ili francuskih koralista. No to je nebitno. Bitno je da se crkveni pjevači 
drže odredbe Crkve koja ovako glasi: »Konačno se određuje da se za člano¬ 
ve crkvenoga zbora smiju uzeti samo ljudi prokušane pobožnosti i čestita 
života, koji če svojim čednim i pobožnim ponašanjem za vrijeme trajanja 
liturgijskih funkcija pokazati da su vrijedni službe koju obavljaju.« (V/14.) 

Stoga se više radujemo pobožnomu pjevanju franjevaca koje na nas 
djeluje kao ljubav koja je poprimila zvučni oblik, negoli da su pjevala 
umjetnički izvježbana grla opernih pjevača koja ugodno djeluju na uho, 
ali srce ostavljaju posve hladno. Koral postaje koralom Božje milosti koja 
posvećuje naše duše jedino onda kada ga pjevaju pobožne duše, a dovlače¬ 
nje bezvjernih opernih pjevača u Božje hramove, kao što se to na žalost još 
uvijek čini, samo oskvrnjuje svetost crkvene glazbe. 

Hvala očima franjevcima na njihovoj reformi. Neka i nadalje njeguju 
narodnu crkvenu pjesmu, ali pod uvjetom da svečano i službeno crkveno 
bogoslužje ostane posve netaknuto i da se s vremenom uznastoji da i sam 
narod počne razumijevati njegove ljepote i započne aktivno u njemu su¬ 
djelovati. 

Dosta se teoretski pisalo po našim listovima u Životu, Luči, Kato¬ 
ličkom Listu, Posestrimstvu, Hrvatskoj Prosvjeti o liturgijskoj obnovi i o 
liturgijskom pokretu: oci franjevci započeli su praktički provoditi te po¬ 
trebne reforme i taj uzvišeni apostolat. Neka Gospodin blagoslovi taj nji¬ 
hov smjeli pothvat! 

ART POUR DIEU 1 

(Umjetnost za Boga) 


HRVATSKA PROSVJETA, Zagreb, ožujak 1925., br. 3., str. 73-76 
i svibanj 1925., br. 5., str. 123-125 


I. Vjera i glazba 

Čini se da je glazba po svojoj prirodi sama po sebi religiozna. Ona veže 
najužom i najčvršćom estetskom vezom Boga i ljude, a zatim ljude među¬ 
sobno. Često se glazba nazivala sociološkom ili socijalnom umjetnošću. 
No bilo bi bolje nazvati je umjetnošću ljubavi i bratstva. Nijedna umjet¬ 
nost ne može djelovati na mnoštvo kao glazba, skupiti ga i među stotinama 
i tisućama bića postići pravu slogu, čak i jednodušnost. Graditeljstvo u 
tom pogledu zaostaje za glazbom. Njegova je moć slabija. U katedrali se 
okuplja mnoštvo; ona je u neku ruku izraz toga mnoštva, ali nepomičan i 
nijem. Glazba je duša toga mnoštva; duša koja se kreće i pjeva. 

Glazba ne veže samo ljude međusobno, već i s Bogom. Sjetite se 
Pjesnikovih riječi: »Bog govori, treba mu odgovarati«. A glazba je najčišći 
umjetnički izražaj toga tajanstvenog razgovora. Iako se još danas ne zna po¬ 
sve točno kako su se u ljudskom rodu rodili prvi početci glazbene umjet¬ 
nosti, sve nas potiče na slutnju da vjerujemo kako se rodila iz vjere. Jer, 
ima li umjetnosti koja bi po samoj naravi toliko sličila vjeri? Ona se gotovo 
i ne veže uz ovaj svijet; njezina materija je tako istančana da se raspline i 
iščezne gotovo u istom trenu kada je ugledala svjetlo svijeta. 

Chateaubriand kaže u svom djelu Genie du Christianisme: »Pjevanje 
nam dolazi od anđela, a izvor koncerta nalazi se na nebu.« Na jednom 
drugom mjestu kaže: »Vjera potiče vestalke na jecaje, usred noći, pod 
okriljem tihih hramova; vjera tako slatko pjeva na uzglavlju smrtne po¬ 
stelje nesretnika. Jeremija joj ima zahvaliti svoje tužaljke, a David svoje 
uzvišene pokorničke psalme. Bila je ponosna u Starome zavjetu, jer je 


1 Ovo je slobodan, prerađen i nadopunjen prijevod članka Camilla Bellaiguea što ga je taj poznati 
glazbeni kritičar napisao za Dictionnaire apologetique de la Foi catholique, Fasc. XV i XVI.; Pariz, 
Beauchesne. 

slikala boli vladara i proroka; no u Novome zavjetu je čednija, iako isto 
tako kraljevska; njezini jecaji pristaju isto tako moćnima kao i slabima j e r 
je u Isusu Kristu našla veličinu ujedinjenu s 
poniznošću«. 

Ove neodređene pjesničke riječi iznose vezu između glazbe i vjere. 
Bliže ćemo doći istini ako uzmemo ovaj primjer: slikarstvo i kiparstvo izra¬ 
žavaju samo vidljivu stranu Božanstva; njegovu smrtnu čovječansku narav 
u koju se odjenulo zbog nas. No glazba se u neku ruku, i to posve usko, 
veže uz riječi, uz samu Riječ, uz Riječ koja je bila u početku, koja bijaše 
u Bogu i koja je sam Bog. Crkvena glazba, glazba što se pjeva u crkvi ne 
prati i ne tumači samo molitvu ili riječi koje mi kazujemo Bogu, već prati 
i tumači riječi koje nam je Bog rekao i koje nam On neprestano govori. Iz 
toga razumijemo kako uska veza mora postojati između vjerskoga sadržaja 
i glazbenoga izričaja. - A uzmite sada neku religioznu sliku Rubensa ili 
Veronesa, neki Berninijev kip, tih slikara necrkvenoga duha i postavite je 
u crkvu. Ne će vam smetati (dakako, slika se ne smije ogriješiti o ćudo¬ 
ređe). No pjevajte u crkvi lijepu i pristojnu salonsku ili opernu melodiju! 
Zgrozit ćete se i poviknut ćete: »To ne pripada crkvi«. A i sama arhitektura 
koja je kudikamo više simbolična i netvarna umjetnost, po načinu svog 
izražavanja nije ni izdaleka tako podređena službenica liturgije, kao glazba. 
Graditeljstvo može graditi Božje hramove na raznolike načine. Misa se 
može čitati u svakome prostoru; ali se ona svagdje govori posvećenim i ne¬ 
promjenljivim riječima. Graditeljstvo nije u tako uskoj vezi s misom jer se 
ono nije tako združilo sa samim misnim riječima, kao pjesma. I zato posto¬ 
je veze između riječi liturgije i graditeljstva, to su te veze vanjske naravi. 
Naprotiv, melodija se nalazi u riječima; ona ih 
nadahnjuje i oživljuje, ona u neku ruku ispunja 
njihovu unutrašnjost. 

No, u veličajnoj kreposti prave crkvene glazbe (gregorijanske), naj¬ 
točnije riječi izrekao je veliki i svestrani genij sv. Toma Akvinski: »Zvučni 
su hvalospjevi potrebni da dignu srca Bogu. Sve što može postići taj sretni 
učinak, može se upotrijebiti kao hvalospjev Bogu«. (Ila Ilae, g. 91, art. 
2.) Nadalje, on govori kako glazba povećava pobožnost svetaca i kajanje 
grješnika. Tješi potištene, jača nas u borbi i pridiže nas nakon pada. Ona 
napokon više negoli sam govor ističe riječi, to 
jest misli; ona se na njima zaustavlja, ako je 
potrebno k njima se vraća i tako pred očima 
duha dulje zadržava istinu. Ono što Bogu ili pred Bogom 
moramo pjevati, to su Njegova veličina, Njegova dobrota i naši grijesi. 
Tako, eto, religiozna glazba izražava naše udiv- 
ljenje, našu zahvalnost i naše kajanje. Ona nas veže 

s Bogom, a time i ljude i to sve ljude međusobno. U srcu svakoga čovjeka 
stvorit će kao neki predjel nevinosti [regionem innocuam) gdje se poprav¬ 
lja naša međusobna nepravednost, gdje se briše zlo što ga ljudi čine jedan 
drugomu. Na taj će način glazba, koja je vjerska s ljudskoga i božanskoga 
gledišta, izvršiti svoju potpunu zadaću. A osobito katolici, i to organizirani 
katolici Katoličkoga pokreta morali bi njegovati ovu gregorijan¬ 
sku crkvenu glazbu da ne budu samo zajednica istih načela, već da i među 
njima dođe do jedinstvenosti volja i srdaca. 

I uloga papinstva u povijesti u tom je pogledu veličanstvena i blago¬ 
tvorna. Od VI. stoljeća pa do naših dana, od svetog Grgura pa do Pia X., 
kroz cijeli srednji vijek, renesansu i u najnovije doba imamo niz papa - 
glazbenika. Oni su poticali i širili crkvenu glazbu koja je izišla iz hramova i 
djelovala na razvoj moderne glazbe. Tako glasoviti muzičar Vicent d’Indy 
kaže da ne postoji ni jedan moderni glazbeni oblik koji se ne bi već nalazio 
u gregorijanskoj glazbi. 

Dante nam uCistilištu i u Raju kaže kako duše pokornika 
i blaženih pjevaju. Tu ideju on je uzeo od svetoga Tome koji izriče: »Vjero¬ 
jatno je da će duše nakon uskrsnuća p j e v a t i hvalu Božju« (laus vocalis) 
(Ha, Ilae, g. 13, art. 4.). 

Može li katolička vjera glazbenicima učiniti veće veselje, nego ako im 
kaže kako će nebeska glazba biti daleko divnija od zemaljske? Veza između 
vjere i glazbe koja je započela na zemlji i koja je tu još puna nečistoće, po¬ 
hlepe, strastvenosti, u nebu će postati potpuna. Tek u nebu naći će svoje 
savršenstvo i svoju slavu. 

II. Povijest i bit gregorijanske glazbe 

Kada se govori o religioznoj glazbi, treba dobro razlikovati dvije vrste. 
Jedno je crkvena ili 1 i t u r g i j s k a glazba, a drugo je sveta ili pobož- 
n a glazba (musique sacree). 

Prva, liturgijska glazba znatno je starija i potpuno je u skladu s obre¬ 
dima: to je gregorijanska glazba (planus cantus) i njezina mlađa 
sestra koja se već više stoljeća združuje s prvom jest vokalna polifonija ili 
pjevanje a c a p p e 11 a. Druga vrsta je religiozna (necrkvena) glazba koja 
je skladana za koncertne dvorane, kazališta. I o njoj ćemo govoriti. 

No vrjednije i važnije od same vokalne polifonije jest gregorijansko 
pjevanje. »Gregorijanska glazba nije samo jedan oblik religiozne melo¬ 
dije, to je jedini oblik koji je primio i odredio autoritet (svete Crkve). 
To je pjevanje Crkve. Prema tome, mogu reći kako postoje razne vrste 
pjevanja, različitoga oblika, pjevanja koja se upotrebljavaju, u kojima se 
uživa ovdje ili ondje; može se naći iznimnih vrsta pjevanja koja služe u 

raznim prigodama i koja je, štoviše, odobrila Crkva [par l'Eglise ); no 
postoji samo jedna glazba Crkve [d e l’Eglise ) koja je njezino vlasniš¬ 
tvo, a to je gregorijanska.« To su riječi jednoga od prvih stručnjaka u tome 
pogledu, g. Arnedea Gastonea (La musique d’Eglise, Lyon, Ja- 
nin freres, 1911.). Razvila se iz židovskih i grčko-rimskih elemenata. Iz 
židovskih stoga što je židovska vjera naša majka. Eppure e nostra mamma 
rekao je veliki glazbenik papa Pio X. Prema tome, u novom je Jeruzalemu, 
u Katoličkoj crkvi ostalo nešto i od staroga židovskog Jeruzalema. Drugi 
su elementi uzeti iz grčko-rimskoga svijeta. I kao što oba ova izvora, ži¬ 
dovski i poganski, nisu bila posve čista, kršćanstvo je u neku ruku utjecaj 
svojega otkupljenja proširilo i na glazbu. Dva je puta kršćanstvo otkupilo 
pjevanje nove Crkve: od poganstva i od nesavršenosti Starog zakona. Isus 
je rekao: »Nisam došao ukinuti Zakon, već ga ispuniti.« To je i Crkva uči¬ 
nila sa židovskom glazbom. A kao što je uloga poganstva bila Crkvi dati 
nove elemente, tako je i Crkva sjajno prisvojila nešto iz poganske glazbe i 
usavršila je. 

Bit gregorijanske umjetnosti je samo pjevanje. Najsavršenija glazba 
melodija je ljudskog grla jer se na taj način najmanje tjelesnosti vješa uz 
riječ da je optereti, sili i promijeni. Sam sveti Toma ovim dokazima tumači 
prednost ljudskoga glasa nad svim glazbalima. On si postavlja samo ovo 
pitanje: »Treba li Boga hvaliti pjesmom« (Utrum Deus sit 1 a - 
udandus PER CANTU M). To znači, u molitvi ne valja hvaliti 
glazbalima. Iz svetišta stoga izbacuje sva glazbala, a za trublju kaže kako će 
se upotrijebiti tek na Sudnjem danu. Zove jeinstrumentalis c a - 
usa resurrectionis (In IVm sent., d. 43, art. 2 q. 2, etc.). A kako 
to da su se u Starome zavjetu upotrebljavala sama glazbala, a psalmist je 
naredio: »Gospoda hvaliti harfom i njegovu slavu slaviti na psalteriju?« Ra¬ 
zlog tomu je što je židovski narod »taj narod tvrde glave koji je bio daleko 
tuplji i sjetilniji, trebalo potaknuti znatno bučnijim glazbalima, jednako 
kao što su bila potrebna zemaljska obećanja i mamila materijalnih dobara 
kako bi ga privezali uz Gospodina« (Ha, Ilal, q. 91, art. 2, ad 4m). No 
kršćanski narod koji je znatno duhovniji mora se zadovoljiti glasom. Glas 
nadvisuje glazbala koja ga samo oponašaju. Razlika je između oboje, kao 
što je upravo nedostižna razlika između originala i kopije, između zbilje i 
priviđenja. 

Pa ako katolici danas često više vole druge vrste glazbe od gregorijan¬ 
ske, znači da su, po sv. Tomi, još prilično tupi i sjetilni i trebaju se služiti 
bučnim sredstvima da ih dovedemo k Bogu. No, u načelu moramo priznati 
da gregorijanska glazba više odgovara duhu novog, otkupljenog Jeruzalema 
i da je treba što više širiti među svim slojevima naroda. 

S čisto akustičnoga gledišta, ni glazbala, a ni solo-pjevanje ne pripa¬ 
daju crkvi. Jedino se zvono izvana i orgulje iznutra mogu miješati s glasom 
vjernika, ali pod uvjetom da ga ne uguše i s njim se miješaju na svet način. 

Prva je bitna oznaka gregorijanske glazbe, kako smo vidjeli, da se 
samo pjeva. Druga je njezina isto tako bitna oznaka rječitost. Dok 
naša moderna polifonija pomoču harmonije i zvukova ( timbre ) postiže 
istinitost i raznolikost izričaja, gregorijanska melodija do toga dolazi po¬ 
moću same riječi. Gregorijanska glazba nije uglazbljena 
r i ] e č (mise en musique), v e ć glazba koja izvire, koja je 
proizašla iz same riječi u kojoj je bila zatvore¬ 
na i s k r i v e n a. Riječ tu nije nikakva ropkinja ili sluškinja zvukova, 
već je ona njihova gospodarica i kraljica. I vlast je te riječi u 
skladu s načelima i sa zakonima kršćanskoga 
poretka. Sveti Toma je rekao: »Stvaranje (creatio) je glas Riječi i sva 
bića su kao skup glasova koji ponavljaju tu istu Riječ« (In Im Sent. d. 27, 
q. 2, art. 2 ad 3m). Svetost i dostojanstvo pjevanja sastoji se upravo u toj 
vezi i toj podređenosti Riječi. Riječ, i to sama Riječ »bila je u početku« 
gregorijanske glazbe. 

Ona nije samo pjevana, već je istodobno jednoglasna -homofo- 
n a . Služi se samo glasovima i od svih njih stvara samo jedan glas. I to 
ima svoje duboko značenje. Čini nam se kako je brojna jednoglasnost onaj 
zvučni oblik koji najbolje može izraziti i stvoriti jedinstvenost: i to 
ne samo jedinstvenost vjernika među sobom, već jedinstvenost svakoga 
pojedinca, njegovu duhovnu i unutarnju jedinstvenost. Ova umjetnost ne 
razdvaja dušu, već je skuplja. Ona na nju djeluje da sve njezine čestice 
dođu u sklad i da svi njezini dijelovi, sve njezine sile počnu zajednički dje¬ 
lovati. »Neka budu jedno kao što smo Otac i ja jedno.« 

Starost gregorijanske umjetnosti povećava njezino vjersko obi- 
1 j e ž j e. Ona je pravi suvremenik svega onoga što pjeva; ovaj je način 
izražavanja nastao u isto doba kad i one ideje i osjećaji o kojima ona pje¬ 
va. Nastajala je već kod Židova kada je Bog objavljivao istine, a počela 
se razvijati u apostolsko doba odmah kako je Riječ Božja donijela svjetlo 
ljudima. Sam Isus Krist je na posljednjoj večeri služio pjevanu svečanu 
pontifikalnu misu. Ako, dakle, želimo slaviti vječne stvari, slavimo ih na 
najstariji način, na onaj način koji najviše odgovara vremenu kada nam ih 
je Bog objavio. 

Gregorijanska je glazba odrasla s kršćanstvom. Njegov je 
vršnjak, zemljak. Duh je istoka prostrujao primitivnim melodijama Crkve. 
Ni jedan im čar ne manjka; ni čar dalekih zemalja, a ni čar ta¬ 
janstvenosti. Ne znamo ni za imena stvaralaca tih melodija, a zato 
što su anonimne ponizne su. I eto, njihova je ljepota združena s tom kr- 

šćanskom krepošću. I sve što su imale od ljudi, pa bilo to i samo ime, 
sve je iščezlo. Sačuvale su samo ono što im je došlo od Boga; unutarnju 
ljepotu, svetački žar, zvučni izražaj onih deset milijuna Duhom Svetim na¬ 
punjenih srdaca koja su u prvim stoljećima poginula mučeničkom smrću. 

Napokon, Bog je htio da ova umjetnost bude n e o s o b n a, da se u 
njoj ne isprsuje ovaj ili onaj tašti umjetnik. Ta je umjetnost z a p u k i sliči 
puku koji ju je često i sam stvorio. U srednjemu vijeku bila je vrlo uska 
veza između crkvenoga pjevanja i narodne pjesme. I to je dobro. Jer ova 
kršćanska umjetnost, koja na sebi ima odsjev Božanstva, ne smije biti za 
velikaše i spretnj ako viče ovoga svijeta, već za siromašne duhom i za bijed¬ 
nike, za one kojima je bilo obećano kraljevstvo nebesko. 

Evo, ovo je značenje gregorijanske glazbe. Sveti Ambrozije (340. 
- 397.) već o njoj govori. Najveći dio crkvenih melodija bio je već gotov 
u 7. stoljeću. Sveti Grgur, papa je fiksirao, skupio i reformirao te 
melodije. I prema njemu se i zovu gregorijanske. Do IX. stoljeća u Crkvi 
se sačuvala čista gregorijanska glazba. No tada dolazi polifonija i prijeti 
opasnost da će gregorijansku monotoniju zbaciti s njezina prijestolja. To je 
u 14. stoljeću spriječio papa Ivan XXII. Polifonija se lijepo razvija i postiže 
vrhunac u XVI. stoljeću (Palestrina). Da se uzmogne bolje braniti, grego¬ 
rijanska glazba postaje odviše suhoparna i ukočena. Sedamnaesto stoljeće 
je zapostavlja i kvari. Osamnaesto i prva polovica devetnaestoga stoljeća 
gotovo su je posve uništili. A u crkvu se ušuljala i njome zavladala svjetov¬ 
na glazba i od toga u mnogim zemljama još uvijek trpi. 

Na sreću, benediktinski red u drugoj polovici prošloga stoljeća ot¬ 
kriva veličinu i ljepotu gregorijanske glazbe koja je bila zakopana u starim 
rukopisima i papa Pio X. nameće ju cjelokupnoj Crkvi svojim glasovitim 
Motu p r o p r i o od 22. XI. 1903. U njemu kaže kako gregorijanska 
glazba u crkvi zauzima prvo mjesto i n a j 1 j e p š a je. 

No, to ne znači da je ona jedina za crkvu. Jedan drugi oblik 
zvučnoga ideala smije se ubrojiti u liturgijsku glazbu, no pod uvje¬ 
tom da taj ideal bude na drugome m j e s t u. Taj ideal, 
ali d r u g o g reda, ostvaren je u glazbi u Palestrininu stilu koji je gotovo 
do savršenstva podigao ovu drugu vrstu crkvene glazbe. 

(Članak se dalje nastavlja u: 

HRVATSKA PROSVJETA, br. 5, 1925., str. 123-125.) 

III. Polifona crkvena glazba 

Dok je gregorijanska glazba prodirala od Rima prema sjeveru, polifo¬ 
nija je išla obrnutim smjerom. Osamnaesto i prva polovica devetnaestoga 

stoljeća posve su zanemarili tu umjetnost; to površno razdoblje enciklo¬ 
pedista i bezbožaca nije shvatilo dubinu te umjetnosti. No, čim su ljudi 
počeli dublje shvaćati životne probleme, veličina te glazbe ponovno im 
se ukazala. Nastajala su razna društva koja su njegovala tu umjetnost dok 
papa Pio X. nije okrunio sva ta nastojanja. On je na temelju svoje zako¬ 
nodavne vlasti naredio da se jedino gregorijanskom glazbom i 
glazbom Palestrinina stila smije pjevati Božja služba. Gregorijanskoj glazbi 
pripada prvo mjesto. Gregorijanska glazba u najvišem stupnju 
(in građo summo) ima vjersko obilježje, a druga tek u najboljem 
stupnju (in ottimo građo). Stoga ne treba vidjeti neko proturječje iz¬ 
među te dvije vrste crkvene glazbe, već ih treba lijepo razlikovati i ujedi¬ 
niti. 

Te dvije vrste razlikuju se samo oblikom ili ako hoćete vanjštinom. 
Ali se po svojoj biti i po svome osjećaju združuju i nalikuju si. I polifonija 
se već proslavila. Proslavila sepo svojim uzornim djelima i po velikanima 
koji su ih stvorili, ali i po Rimskoj crkvi koja ju je potpomagala. Slavna je 
i po tome što je bila učiteljicom mnogih, pa i svjetskih genija, kao malo¬ 
ga Mozarta koji je zapamtio harmonije iz Sikstinske kapele te starca 
Wa g n e r a koji je u svome zadnjemu divnom djelu, P a r s i f a 1 u iznio 
Palestrinine božanske harmonije kako lebde nad rumenim kristalom bo¬ 
žanske krvi. 

Nije li najčišća supstancija gregorijanske glazbe pokoja melodija, po¬ 
koja tema, katkada ušla kao element ili kao bitna stanica u složeno ustroj¬ 
stvo palestrinske polifonije? Ako je istina da nas ne sabire toliko kao gre¬ 
gorijansko jednoglasje, ona nas ipak može združiti. Ona je prilično vidljiv 
i jasan simbol simpatije i jednodušnosti. Sopran, alt, tenor i bas, dakle sva 
skala, svi stupnjevi i svi se zvuci ljudskoga glasa nalaze u ova četiri glasa. 
U pjevanju a cappellatise glasovi nikada ili gotovo nikada ne dije¬ 
le. Budući da nema s o 1 a, toga osobnog egoističnog tumačenja, njihova 
bratska sloga divan je glazbeni izričaj, ne samo vjere 
već i ljubavi. 

No palestrinska glazba nije tako vjeran i pokoran sluga riječi, kao gre¬ 
gorijansko pjevanje. Tekst se manje čuje i slabije izražava, ali ona nikada 
nije s njim u opreci. Polifonija zaostaje u rječitosti (već smo rekli što misli¬ 
mo pod tim izrazom) za gregorijanskim pjevanjem, ali u pogledu zvučnosti 
(vocalite) ga dostiže. Ona ništa ne zna i ne će, nego samo pjevanje. Ona 
se služi samo glasovima i to skrivenim, tajanstvenim glasovima; ona ne do¬ 
pušta da bi i najmanja stvar odvratila pažnju vjernika i poremetila njihovu 
pobožnost. 

Osim toga, u palestrinskoj umjetnosti je ideja ili još više osjećaj go¬ 
tovo isključivi predmet obrade. Ravnodušna je prema vanjštini, ništa ne 

ustupa »svijetu« i gotovo nikada ništa ne ustupa svemiru i prirodi. To je 
umjetnost molitve i razmatranja, ona se prije svega sabire i više se kon¬ 
centrira, negoli širi i prema tome ta je umjetnost divnija u dubini, negoli u 
širini. Pa budući da se u glazbi alla Palestrina i u gregorijanskoj radi samo 
o veličini duševnoga života i jer ga one izražavaju na najduhovitiji način, te 
dvije vrste glazbe su i najreligioznije. 

Kada je P i o X. u svome spomenutom Motu proprio iznio ove tra¬ 
dicionalne ideje i potvrdio jedini privilegij ovih dviju vrsta glazbe, neki su 
glazbeni trgovci, izbačeni iz hrama, poviknuli: »To nije više reforma, već 
prava revolucija«. 

Iz toga ne slijedi kako je svaka crkvena glazbena kompozicija koja 
danas nastaje isključena iz Crkve. Isti je veliki Papa naglasio kako Crkva 
uvijek potiče razvoj umjetnosti, no traži od crkvene glazbe da se drži pra¬ 
vila liturgije i da je u duhu gregorijanske i palestrinske glazbe. Crkva ne 
zaustavlja bujicu glazbenoga života, već je stanovitim granicama kanalizira 
i tako čuva od nastranosti i nekorisnoga prelijevanja na razne strane. 

Tako je veliki papa i na glazbenome polju poveo svoj program omnia 
restaurare in Christo (Ef 1, 10), sve obnoviti u Kristu, a katolički pokret, 
vjerna jeka vječnoga Rima, želi posvuda i na području glazbe skršiti i duh 
ovoga svijeta, glazbeni liberalizam i prema uputama Svete Stolice provo¬ 
diti taj veliki program. 

IV. Religiozna glazba izvan Crkve 

Vjerski duh, već prije više od tristo godina, počeo je puhati i u kon- 
certnim dvoranama i u kazalištima. Već su se u XVII. stoljeću stvarale 
biblijske sonate (Kuhnau) za klavir, čiji je sadržaj uzet iz Sv. 
Pisma. Poslije jeBeethoven svome adagiu petnaestoga quatuora dao 
naslov: Pjesma zahvalnica ozdravjela bolesnika Bo¬ 
žanstvu, po lidijskom načinu. Na počasno mjesto treba po¬ 
staviti L i s z t o v e klavirske kompozicije: Sveti Franjo Asiški 
propovijedajući pticama i Sveti Franjo Paulski 
hodajući po valovima. 

Vjerski motivi ispunjaju dvije vrste glazbe: cantata sacra i 
oratorij. Sv. Filip Neri osnovao je oratorij. Njegov životopisac je 
rekao: »Veoma je volio glazbu i bila je uvijek povrh svih njegovih misli« 
(Kard. Capecelatro). U prvome poglavlju konstitucija, reda što gaje osno¬ 
vao (oratorijanci) stoji: »Neka se zajedničkom pjesmom ohrabre na raz¬ 
matranje božanskih stvari« ( Mušico concentu exctentur ad coelestia con- 
templanda). Veliki Palestrina bio je prijatelj svetoga Filipa; kod njega 
se ispovijedao i u njegovu je naručju i umro. Isto tako je pobožni i čisti 

A n i m u c c i a, prethodnik Palestrine i prvi glazbenik onoga doba, bio 
njegov prijatelj. Sveti Filip imenovao ga je kapelnikom svoje kongregacije. 
Također ga je zamolio da sastavi nekoliko izvanliturgijskih djela koji će 
služiti zabavi i posvećenju mladeži što ju je oko sebe skupljao. Ta glazbena 
djela određena za te sastanke prozvali su l a u d e s. Iz njih su se razvili 
pravi duhovni koncerti. 

Pet godina nakon smrti sv. Filipa, godine 1600. u Rimu se prikazuje 
Cavalierova R a p r e s e n t a z i o n e d’anima e di cor- 
po (Prikazanje tijela i duše). U ovom djelu nalaze se one dvije glavne 
struje one pobožne, ali izvancrkvene glazbe koju će od kazališnoga jarma 
osloboditi četiri glazbenika: Carissimi i Haendel najradije će 
pjevati o velikim dramama i velikim ličnostima svetih knjiga, o događajima 
i junacima; Schtitz i Sebastijan Bach poći će dalje i pjevat će 
o uživanju u Bogu, o nježnome i mističnom susretu duše s Bogom. Vjerska 
glazba, izvancrkvena, još se i danas kreće među ova dva pola: s jedne stra¬ 
ne je povijest i epopeja, a s druge je lirizam sa svim oblicima i nijansama. 

Prema tome, vjerski ideal izvan crkve izražava se u glavnom u o r a - 
torijima, svetim pričama (histoires sacrees), duhovnim 
koncertima, kantatama. One često izvan liturgijske kompozi¬ 
cije uzimaju tekst iz liturgije. Tu pripadaju npr. psalmi Marcella, 
Rameauxa, Liszta, Cesara Francka, Gounoda. A 
Muke (Passions) su se razvile iz recitativa evanđelja koji se pjeva u Ve¬ 
likome tjednu. Sebastian Bach dao nam je uzorna djela na tom 
području. Isto vrijedi i za himne, proze, kao Stabat Mater ili 
Te D e u m, te za razne obične mise (B e e t h o v e n) ili rekvijeme. 
No, sve ove pobožne crkvene kompozicije nisu bile određene za crkvu i 
kao liturgijske ne smiju se izvoditi u njoj. 

No, neki od spomenutih glazbenika su protestanti. Upravo je njihova 
glazba u najvećoj opreci s protestantizmom. A i predmet i same riječi jed¬ 
noga od prvih uzor-djela protestanta Bacha jest m i s a, i to katolička misa. 
(Protestanti su izbacili misu iz svojih obreda.) U svojim je kantatama 
ostavio nama katolicima pravi brevijar unutarnjega i mističnoga života, se¬ 
riju dijaloga između Isusa Krista i duše koju jedino možemo usporediti s 
knjižicom Nasljeduj Krista. 

A što se tiče korala, neki tvrde da je on protestantskoga podrijetla. 
No zna se da ga je L u t h e r uzeo iz narodne pjesme i gregorijanske glaz¬ 
be. I tako vidimo kako je katolički ideal ostao i u samoj protestantskoj 
umjetnosti. Glazba nije konfesionalna; iako se Bach kao čovjek nije pri¬ 
znavao katolikom, njegov genij bio je širokogrudniji od njegove vjere i po 
njemu je on naš. Njegove Muka po sv. Ivanu i Muka po 

s v. M at e j u odgovaraju čisto katoličkom shvaćanju. Umjetnost je bila 
sretnija od vjere; njezinu nešivenu haljinu nije raskomadala nikakva hereza. 

V. Kazališna vjerska umjetnost 

Mnoga su kazališna velika djela odala čast katoličkoj vjeri. Francuska 
romantika prva je započela u tom smjeru s Meyerbeerom. Zvali su 
ga velikim liturgičarom. Iako je provodni motiv njegovih Hugenota 
protestantska crkvena pjesma Eine fešte Burg, već znamo kako se 
protestantski koral razvio na osnovi katoličke gregorijanske glazbe. Dodaj¬ 
mo da je Židov Meyerbeer sastavio »veliku katoličku dramu R o b e r t a« 
(George S a n d) te P r o r o k a, tu katedralu zvukova i pokazao nam, kako 
ističe Wagner ; »kako na pozornici treba govoriti o božanskim stvarima«. 

Uzmite Gounodova djela Faust (prizor u crkvi), Romeo i 
J u 1 i j a (Bračnu propovijed brata Lovre), Polyeucte (prizor u zatvo¬ 
ru). I uzmite napokon Wa g n e r a. Njega biste mogli nazvati glazbenikom 
Otkupitelja. Tako je ideja dogma žrtve pokajnice temelj i vrhunac divnih 
djela kao što jeTannhauser te još nedostižnijeg djela, P a r s i f a 1 a. 

I po samome obliku u tim djelima vidimo utjecaj liturgijske glazbe. 
Nema veće umjetnine od P a r s i f a 1 a, gdje bi se izvan crkve savršenije 
prikazivala otajstva Katoličke Crkve. I upravo u tom djelu je Wagnerov 
genij dosegnuo vrhunac crkvene glazbe: gregorijansko jedno- 
glasje i polifoniju ali a Palestrina. 

Tako u religioznim prizorima Parsifala nemate ni jedan solo, ni jednu 
stvarčicu koja bi podsjećala na kazalište, na koncert. I sam orkestar ustupa 
mjesto glasovima. No, postoji jedno glazbalo, i to crkveno, kojemu se dra¬ 
govoljno podredio sav orkestar, a to je zvono. 

Glavna religiozna tema Parsifala, koja je najljepša od svih i koja 
sve nadmašuje, približuje se gregorijanskome tipu. Posjeduje sve bitne 
oznake gregorijanske glazbe: gotovo bez pratnje, čista je melodija i sva je 
njezina oznaka, barem u prvome dijelu, jednostavan slijed tonova jer nema 
kombinacije. A i po ritmu kojemu se više pokorava, negoli taktu, također 
je gregorijanska. Po osjećaju ili e t h o s u upravo je natprirodna. Izražava 
riječi: »Uzmite i jedite, ovo je moje tijelo. Uzmite i pijte, to je moja krv«. 
I Bach je u Muci sv. M a t e j a obradio te riječi, ali ga je Wagner 
natkrilio jer ih je zaodjenuo u gregorijansko ruho koje je najbolji zvučni 
izričaj vječnih istina. 

I cijeli zborovi u Parsifalu (Montsalvatska kapelica), koji izražavaju 
molitvu, razmatranje, klanjanje, ekstazu, imaju kršćanski, katolički, čovjek 
bi rekao - rimski karakter. 

I tako se jedno od zadnjih i najvećih glazbenih kazališnih velikih djela 
nije zadovoljilo da ima crkveno obilježje po duhu i duši. Ono svojim obli¬ 
kom i stilom ne odaje čast samo katoličkoj vjeri, več i njezinoj liturgiji. 

Sveci, naučenjaci Crkve, hvalili su glazbu. Glazba je tražila nadahnu¬ 
ća u crkvenoj povijesti, dogmama, vjerskim tekstovima. Glazba nije tumač 
vjere poput drugih umjetnosti, ona je štoviše njezina družica. Crkva ju 
je usko spojila s riječima i s duhom svojih molitava. I zbog toga uskog 
sudjelovanja liturgijska glazba je iznad svake 
druge glazbe, u nju ulazi više istine i više svetosti. Jedna prava li¬ 
turgijska služba Božja, kao što se čuje u Beuronu i Solesmesu, potpuno se 
usredotočuje na sklad Ljepote, Isitne i Dobrote. U religioznoj umjetnosti 
beuronskih ili solesmeskih redovnika ništa nije izmišljeno ili prividno (kao 
npr. u najljepšemu kazališnom komadu, gdje znamo kako pozornica nije 
zbilja). Jer tko je iskreniji u svome umjetničkom izražavanju: glumac koji 
tumači neki lik ili redovnik koji proživljava istinu, a ne tumači nikakvu ulo¬ 
gu. Redovnici ništa ne glume, ne iznose ništa tuđe. Njihova se umjetnost 
nimalo ne razlikuje od njihovih misli, osjećaja (glumac će tumačiti stotinu 
različitih uloga!); ona je izričaj njihova cijeloga bića; ona je usko stopljena s 
istinom u koju vjeruju i koju ljube. I ta njihova istina nadmašuje sve osta¬ 
le istine svijeta. Istine drame i opere, istine naših radosti i naših žalosti, 
naše ljubavi i naše mržnje, naših promjenljivih strasti, sve te ljudske istine 
što ih izražavaju najveća djela svjetske umjetnosti, samo su istine drugoga 
reda i relativne vrijednosti. Sve one iščezavaju pred glavnom, nužnom, 
apsolutnom božanskom istinom koja se ne mijenja i ne prolazi. 

Prema tome, liturgijska glazba je glazba koja nadilazi sve druge. Ona 
obrađuje i izražava ono što je glavno, bitno, jedino nužno - ljubav prema 
Bogu. I drugi osjećaji koje obrađuje poštena svjetska umjetnost su dobri, 
ali najviši stupanj zauzima umjetnost čiji je izravni, neposredni predmet 
prvo načelo i konačni cilj svega - Bog. 

Gregorijanska, liturgijska glazba ne ide nikada protiv Boga i uvijek je 
svjesna Božje prisutnosti; ona se nikada od Njega ne udaljuje i ne zane¬ 
maruje Ga. Nikakva se zemaljska misao, pa ni najsvetija, ne nalazi u njoj. 
Ona nije podijeljena između Stvoritelja i stvorenja; ona je pravi uzor čo¬ 
vječanstva; ona ne služi dvojici gospodara. Ništa zlo, ništa nečisto ne kalja 
je i ne uznemiruje; ne dotiče je se. Ona je glazba svetosti. Njezin odnos 
prema svjetovnoj, ali u sebi ćudorednoj glazbi je kao sakrament sv. reda 
prema sakramentu braka, kao milost prema prirodi. I brak i celibat su u 
sebi dobri, ali celibat ipak pripada višem redu jer je to stalež mističkoga 
zaručništva s Kristom. A gregorijanska glazba preobražena je umjetnost 
toga životnog ideala. Čovjek mora izići sam iz sebe da se izdigne iznad 
običnoga života i zemaljskoga ideala da uzmogne razumjeti taj životni ideal 

i uživati u njemu. Sveti Bernard je rekao da bi ljudi na juriš zauzeli samo¬ 
stane kada bi znali kako ovi usrećuju ljude. Isto tako danas mnogi katolici 
misle kako je svetost, a u tome i gregorijanska glazba, nešto dosadno, u či¬ 
joj suhoparnosti mogu uživati samo stanovito predodređeni ljudi. O kada 
bi znali njezinu ljepotu, ostavili bi sve koncerte i sva kazališta i na juriš bi je 
zauzeli! Samo bi u njoj uživali, samo bi nju pjevali jer bi njihovu dušu ispu¬ 
nila samim Bogom. U svjetovnoj glazbi užitci su samo čaše vode koje bez 
prestanka bacate u prazno morsko korito, a nikada ga ne ćete napuniti. A 
ljudska duša je to beskrajno korito koje samo Bog može ispuniti i usrećiti. 

Da, kako veli Dom Gueranger, veliki redovnik liturgičar, mo¬ 
litva je za čovjeka prvo od svih dobara, a gregorijanska glazba je u redu 
umjetničkih ljepota »prvo od svih dobara«. I ako uzmete najdivnija, naj- 
čišća djela svjetske umjetnosti, od neizmjerno je veće vrijednosti jedna 
ponizna kantilena što je na koljenima pjeva nekoliko redovnika. Njihova je 
umjetnost nad Beethovenom; sva je božanska: potekla je od samoga Boga 
i Bogu se vraća; Bog je njezin uzrok i njezina svrha. 

HIMAN DJEVICA 

Jesu corona virginum 

Napisao: sv. Ambrozije - preveo o. Milan Pavelić 
ZA VJERU I DOM, Zagreb, 1925., br. 5, str. 107 


Himan sv. Ambrozija (IV stoljeće) pravi je biser kršćanske poezije. 
Jedino je kršćanstvo moglo dati tako zanosan pjesnički izričaj djevičan- 
stvu. To je prava i usrdna molba koju djevičanske duše upravljaju Kri¬ 
stu, zaručniku djevica. Treba ga slušati kod oblačenja 
redovnica u jednome ženskom samostanu i to 
kada ga pjeva veliki zbor redovnica na ponizni 
jednoglasni gregorijanski način. Tek onda naša 
duša shvaća pravu veličinu ovoga malog remek- 
djela.- Prve tri kitice tumače prvi stih: Isus je kruna djevica, rođen je 
od Djevice, zaručnik je djevica i stanuje na nebu i na zemlji usred djevica. - 
Nema na svijetu veće nagrade od kraljevske krune. A Isus je ta najveća na¬ 
grada djevicama. Vjerojatno je taj izraz uzet iz Svetoga Pisma: »Toga dana 
će Gospod vojska biti krunom slave (corona gloriae) i kita radosti svom 
preostalomu narodu« (Iz 28, 5). - Ljiljani su u Svetomu Pismu simbolom 
neokaljanih duša: »Moj je dragi moj, a ja sam njegova, koji pase među 
ljiljanima« (Pj 2, 16.). Sveti Ambrozije veli: »Djevice su Kristovi ljiljani.« 

Slika iz treće kitice uzeta je iz opisa neba Ivanova Otkrivenja (14,4): 
»Oko Jaganjca su djevice pjevale novu pjesmu; one su ga slijedile kamogod 
je On išao. - A u koje pašnjake je išao? - pitao se sveti Augustin. U paš¬ 
njake gdje su trave radosti, ali ne isprazne svjetske radosti. Radost djevica 
jest boraviti s Kristom” (De Virg., XVII., 29.). Ovaj se himan pjeva kod 
večernje svetih djevica i kod dirljivih obreda za oblačenje redovnica. 

1. O kruno djeva, Isuse 
Kog zače Majka blažena, 

Sto djevom rodi jedina, 

Na molbe blag nam pogledaj. 

2. Ti stupaš posred ljiljana 
Neokaljanih djevica. 

Ko zaručnik božanstveni 
Što zaručnice dariva. 

3. Kud pođeš, tuda kreću se 
I djevičanski redovi, 

Uzvisuju Te zanosno 

I slatke pjesme pjevaju. 

4. Svim srcem Tebe molimo: 

O ne dopusti, Isuse, 

Da ikad bi nas ranila 
I sjenka grijeha nečistog. 

5. Sva hvala, slava, čast i moć 
Nek budu Ocu višnjemu 

I Sinu s Duhom presvetim 
U vječne vijeke vjekova. Amen. 

Budući da je sv. liturgija riznica kršćanskog nauka, i prijevod litur¬ 
gijskih tekstova mora do u sitnice odgovarati originalu. Stoga nakon ovih 
nota donosimo jedan nešto izmijenjeni prijevod toga himna koji nije tako 
jezično dotjeran kao gornji, ali više odgovara latinskom originalu. 

1. Isuse, Kruno djevica, 

Kog majka zače blažena. 

Što djevom rodi jedina, 

Ti primi blago zavjete. 

2. Ti stupaš posred ljiljana, 
Okružen kolom djevica, 
Vjerenik slavom urešen, 

Ti vjerenice darivaš. 

3. Kamogod krećeš djevice 
Slijede Te, pa i hvaleći, 

Za Tobom lijeću, pjevajuć, 
i himne slatke ore se. 

4. Svim srcem Tebe molimo, 

Naša ojačaj sjetila, 

Da ne bi znala nikada. 

Za rane grijeha gadnoga. 

5. Sva hvala, slava, čast i moć 
Nek budu Ocu višnjemu 

I Sinu s Duhom presvetim 
U vječne vijeke vjekova. Amen. 

HIMAN PRVACIMA APOSTOLA 


Beate pastor Petre..., Egregie Doctor Paule ..., 

Decora lux aeternitatis 
Napisala Elpis, supruga Boecija 

ZA VJERU I DOM, Zagreb, br. 6, 7, 8, str. 132-133 

Ovaj je himan u čast prvacima apostola i Vječnome gradu spjevala 
jedna žena, Elpis, supruga glasovitoga književnika Boecija (470.-524.), koji 
je u tamnici napisao vrlo poznato djelo o Utjehama filozofije. Elpis je bila 
teta sv. Placida (benediktinca), a sestra Faustine. Bila je vrlo mlada kada 
se udala, a umrla je oko god. 493. u Paviji. Od nje imamo još lijepe nad¬ 
grobne stihove, što ih je sama sebi spjevala. - Četvrta, peta i šesta kitica 
pjevaju se kod Hvala (Laudes), a prva, druga, treča i šesta kod Večernje 
na blagdan svetih apostola Petra i Pavla (29. lipnja). Eto tako su u sveča¬ 
no bogoslužje svete Crkve (časoslov - brevijar) ušli kićeni stihovi jedne 
katoličke intelektualke. Treča kitica, koju donosimo s notama, uzeta je 
iz Paulina akvilejskoga. - Ova iskrena oda veliča slavu prvaka apostola. 
Današnji je tekst nešto izmijenjen. Kršćanska tradicija nazivala je sv. Petra 
vratarom, jamačno radi riječi Spasiteljevih: »Tebi ću dati ključeve.« (Mt 
16, 19). U starom originalu Petar ima nadimak dobri (Jam bone, Pastor 
Petre). Pjesnikinja taj nadimak daje svetom Petru, kao što ga je evanđelist 
dao Isusu. Sv. Bernard raspravlja dirljivim riječima o dobroti Pape i Petra: 
»Što je slađe od Petra, koji tamo slatko sebi zove sve grješnike, govoreći, 
braćo moja, nemojte se bojati.« (Bern., Infest. SS. App. Pet. et. Paul. serm. 
I.) Naši su grijesi lanci koji sputavaju naše ruke i noge tako da su naša dje¬ 
la bez ikakve vrijednosti: kao da su povezana. Neki pripisuju petu kiticu 
Elpidiusu, Teodorikovom liječniku, koji je živio u isto vrijeme. - Od svih 
je kitica najljepša treća O felix Roma - O sretni Rime i spada među prve 
u svoj liturgijskoj poeziji. Silno moćno djeluje na ljudsku dušu, slušamo li 
je kada je pod divovskom Michelangelovom kupolom nad grobom sv. Pe¬ 
tra izvodi zvučnim melodijama Palestrine velik zbor pjevača. - A glasoviti 
francuski katolički novinar L. Veuillot kaže u svom djelu Miomirisi Rima 
(Parfum de Rome), da putniku nesvjesno dolaze na um ti stihovi velike 
kršćanke Elpis, kada se približava besmrtnomu gradu. (Vidi C. Abbin La 
Poesie du Breviaire, Tome I.) 

1. Milina svijetla vječitoga zapali 
U blaženome ognju ovaj zlatni dan, 

Sto kruni glave apostolskih knezova 
I grješnim nama put u nebo otvara. 

2. Nebeski vratar, s njima svijeta učitelj, 

Što očevi su Rima, suci naroda, 

Od mača smaknut jedan, drugi razapet, 

U zboru živih slavom blistaju se sad. 

3. O, sretni Rime, što prvaka časna dva 
Posvetiše te svojom krvlju preslavnom! 
Rumeneć se u ovom caru grimiznom 
Ljepotu zemnu svaku sam nadvisuješ. 

4. Čuj pastiru naš blagi, Petre blaženi, 

I riječju svojom skini lance grijeha s nas 
Jer tebi dana vlast je, da nam otvaraš 
Nebesa i da otvorena zatvaraš. 

5. O učitelju Pavle, živjet uči nas, 

I srca naša nosi k nebu sa sobom, 

Dok vjera još kroz veo gleda jasni dan, 

I poput sunca sama ljubav kraljuje. 

6. Nek’ Trojstvu svetom bude slava vječita, 

I čast i vlast i pjesma puna radosti, 

Božanstvu jednom, što nad svijetom čitavim 
Gospoduje i vlada u sve vijeke vjekova. Amen. 

OBRED ZA OBLAČENJE NOVAKINJE 
KOD REDOVNICA SV. BENEDIKTA 
KAD FUNKCIJU VRŠI BISKUP ILI OPAT 

Objavljeno u rubrici VJEČNI RIM 
ZA VJERU I DOM, Zagreb, 1925. g. br. 9., str. 242-244 i br.10., 260-273 


Do sada je rubrika »Vječni Rim« poglavito donosila izvatke iz papin¬ 
skih okružnica koje imaju socijalno-reformatorsko značenje; upoznali smo 
se s načelima Katoličke a k c i j e , s a školstvom, s Jubi¬ 
larnom godinom. Sljedeći će brojevi donositi jednu od najljepših 
crkvenih drama: »Oblačenje redovnice s v. B e n e d i k t a«. 
Ova drama je službeni crkveni obred koji se nalazi uPontifikalu. S 
književnoga gledišta, ona je prema sudu francuskoga obraćenika i knji¬ 
ževnika H uy s m a n s a jedno od najvećih remek-djela crkvene poezije. 
Sveta Hildegarda kaže da je crkvena glazba nastala pod utjecajem Duha 
Svetoga; a i mi mirne duše možemo reći da je ovo djelo katoličkoga pjesniš¬ 
tva nadahnuo sam Duh Sveti. - Moramo si zamisliti kako je to tekst jedne 
drame koja će se odigravati do kraja svijeta, a nije samo pripovijedanje 
tuđih događaja kao u kazalištu - i po njoj postajemo svjedocima duše koja 
se zaručuje s Djevičanskim Zaručnikom. Pravu veličinu te drame možemo 
shvatiti tek onda kada vidimo sve te obrede u jednoj drevnoj gotičkoj ili ro¬ 
maničkoj kapelici i slušamo otegnuto preobraženo pjevanje gregorijanskih 
melodija. - Ova drama neka nam bude novim dokazom da pod utjecajem 
papinstva niču sve vrste kulturnih vrjednota - a sve one odišu blistavilom 
nadnaravnoga sjaja svetosti. 

Za oblačenje novakinje crkva se ukrasi kao za blagdan. Na stolić uz 
oltar stave se pas, škapular, bijeli veo i pribadače kojima će se veo učvr¬ 
stiti na djevojčinoj glavi, i sve se to pospe cvijećem. Pripravi se i posuda 
s blagoslovljenom vodom, nožice, rubac na koji će se primiti kosa, bijela 
voštanica, vrč i ubrus. Na zaklonjeno mjesto u crkvi, gdje će se novakinja 
odjenuti, stavi se i pripadajuća odjeća: tunika i rupci za glavu i vrat isto 
tako posuti cvijećem. Pod oltarom se u svetištu razmjeste klecala i stolice 

za novakinju i za njezine dvije pratiteljice te svijećnjak na koji će ona sta¬ 
viti svoju svijeću. 

Nakon večernje se poreda procesija i krene uza zvuk zvona k samo¬ 
stanskim vratima. Na čelu procesije nosi se križ, a za njim stupaju svje- 
ćonoše pa svećenstvo i napokon dostojanstvenik u ornatu, a uza nj dva 
služitelja u crkvenome odijelu. 

Nato se otvore vrata klauzure; opatica i redovnice doprate djevoj¬ 
ku odjevenu poput nevjeste. Ona poljubi dostojanstveniku prsten i stupi 
među svoje dvije pratiteljice. Kad ona iziđe, počinje se pjevati himan: 
Isuse, kruno djevica (vidi tekst i note u 5. broju) i procesija kreče put cr¬ 
kve, a djevojka među pratiteljicama stupa odmah ispred dostojanstvenika 
i služitelja. 

Procesija ulazi u crkvu: djevojka među svojim pratiteljicama ide k 
mjestu za nju pripravljenu, pokloni se pred oltarom, klekne i moli. Do¬ 
stojanstvenik, pokriven mitrom, popne se uza stube oltara i sjedne na fal- 
distorij. Nato ceremonijar dovede djevojku bez njezinih pratiteljica pred 
oltar; ona klekne, a dostojanstvenik je pita: 

Sto tražiš? 

Djevojka odgovara: 

Milosrđe Božje i milost svetoga odijela. 

Dostojanstvenik nastavi: 

Gospodin ti dao vjernost i postojanost. 

Tada djevojka ustane, vrati se na svoje mjesto i klekne. Dostojanstve¬ 
nik ustane bez mitre, klekne na najgornju stubu oltara i započne: 

Himan 

Quae tu cre - a - sti pec-to- ra (A - - men.) 

Te gru-di što ih sa- tvo- ri. 


Dostojanstvenik se digne nakon prve kitice i tako ostane do konca 
himna, okrenuvši lice k oltaru. 

2. Ti Tješitelj se nazivaš. 

Ti dar si Boga Svevišnjeg, 

Vir živi, oganj, ljubavi, 

I pomazanje duhovno. 

3. Ti nagrado sedmostruka 
Ti prste Božje desnice 
Po Ocu slavno obećan 
Ti puniš usta besjedom. 

4. Zapali svjetlo dušama. 

I nalij ljubav u srca, 

U nemoćima tjelesnim 
Pokrepljuj nas bez prestanka. 

5. Zla duha od nas otjeraj 
I postojani mir nam daj 
Ispred nas idi, vodi nas, 

Da svakog zla se klonimo. 

6. Daj Oca da upoznamo 
I vječnog Sina njegova, 

I u te Duha njihova, 

Da vjerujemo sveudilj. 

Ovaj se hvalospjev nikada ne mijenja: 

7. Sva slava Ocu vječnomu 
I uskrslomu Sinu mu 

S Duhom punim utjehe 
Nek bude sad i uvijeke. Amen. 

S. Pošalji Duha svojega i sve će biti stvoreno. (Aleluja.) 

P. I obnovit ćeš lice zemlje. (Aleluja.) 

Pomolimo se. 

Bože, koji si poučio srca vjernika rasvjetljenjem Svetoga Duha, daj da 
mi u tome Duhu što je pravo razumijemo i njegovu utjehu uvijek uživamo. 
Po Kristu Gospodinu našemu. 

P. Amen. 

Pomolimo se. 

Bože, koji si nas obratio od svjetske taštine i užižeš u nama želju za 
krunom na koju smo odozgor pozvani, i koji u nebu pripravljaš stanove 
onima što se odriču svijeta: užeži srce svoje službenice željom za nebeskim 
dobrima tako da je drži veza sestrinske ljubavi, da bude s drugima jedno- 

dušna, vrši redovničke ustanove, bude trijezna, prostodušna i mirna te 
upozna da joj je badava dana milost njezina zvanja. Po Kristu Gospodinu 
našemu. 

P. Amen. 

Nakon toga se dostojanstvenik pod mitrom okrene i progovori nazoč¬ 
nima ovako: 

Molimo, predraga braćo, Gospodina našega Isusa Krista za ovu nje¬ 
govu službenicu koja njemu za ljubav ide odložiti svoju kosu s glave: neka 
joj dade svoga Svetoga Duha da je on očuva u svetoj odluci što ju je učinila 
prigrlivši redovničko življenje i brani njezino srce od zapreka ovoga svijeta 
i svjetskih želja, pa kao što će se one promijeniti izvana, tako neka joj de¬ 
snica Svevišnjega unutrašnjim djelovanjem promijeni duh da se oslobođe¬ 
na od svake duhovne sljepoće napuni svjetla vječne milosti. Koji živi i kra- 
ljuje s Bogom Ocem u jedinstvu Duha Svetoga, Bog po sve vijeke vjekova. 

P. Amen. 

Zatim odloži mitru i rekne ovu molitvu: 

Pomolimo se. 

Daj, molimo te svemogući Bože da ova tvoja službenica koja danas 
tebi za ljubav odlaže svoju kosu odbaci također tašte sklonosti i ostane 
zauvijek u tvojoj ljubavi. Po Kristu Gospodinu našemu. 

P. Amen. 


Poslije molitve dostojanstvenik pod mitrom sjedne, a zbor redovnica 
pjeva ovu antifonu: 




Tu es Do-mi-na* qui re- sti - tu-es he -re-di -ta- tem me- am mi-hi E u o u a e 
Ti si Go-spo-de ko- ji ćeš me-ni ba- šti-nu mo-ju po- vra- ti- ti (Ps. XV) 


Nakon antifone pjeva zbor redovnica : 

P s a 1 a m 15. 

Čuvaj me, Gospodine, jer se u te ufam. Rekoh Gospodinu: »Ti si moj 
Bog,* i tebi ne treba mojih dobara.« 

Prema svetima koji su u zemlji njegovoj,* dao mi je da pokažem svoju 
darežljivost. 

Mnoge su muke onih* koji lete za bogovima tuđim. 

Nikad ne ću sudjelovati u njihovim krvavim zborovima* niti će moja 
usta spominjati idola njihovih. 

Gospodin je dio baštine moje i čaše moje;* ti ćeš Bože, dati baštinu 
moju meni. 

Uže mi je odmjerilo krasan dio,* da, baština mi je moja preugodna. 

Blagoslivljam Gospodina koji mi je dao razum,* srce me moje potiče 
i po noći da mu zahvaljujem. 

Uvijek mi je Gospodin pred očima,* on je s moje desne strane da se 
ne pokolebam. 

Stoga se raduje moje srce i klikće veselo jezik moj,* dapače se i tijelo 
moje smiruje u nadi. 

Jer ne ćeš ostaviti duše moje u tamnom boravištu* niti ćeš dopustiti 
da svetac tvoj vidi trulost. 

Pokazat ćeš mi put života, licem ćeš me svojim napuniti radošću:* 
slatkoće su u desnici tvojoj uvijek. Slava Ocu... 

Ant. Ti ćeš Gospodine, dati baštinu moju meni. 


Psalam 23. 




Haec ac- ci -pi - et be-ne-dic -ti - o -nem a Do -mi- no et mi - se - ri - cor -di - am a De- o 
Za(Te) će pri-mi - ti bla-go-si - lja -nje od Go-spo-di - na, a - li i mi - lo - sr - đe od Bo-ga 

sa - lu - ta - ri su - o qui - a haec est ge- ne - ra - ti - o 
spa - se - nja svo - je - ga, jer je to po - ko-lje-nje o-nih, 


quae-ren-ti-um Do-mi-num 
ko - ji tra-že Go-spo-da. 

E u o u a e (Ps. XXIII.) 


Gospodnja je zemlja i što god je u njoj,* svijet i svi koji stanuju u 
njemu. 

Jer ga je on osnovao na morima* i na rijekama ga je utvrdio. 

Tko će moći uzici na goru Gospodnju?* I tko će stati na svetom mje¬ 
stu njegovu? 

Onaj koji je nedužnih ruku i čista srca, koji nije predao dušu svoju 
laži* i koji se ne zaklinje prijevarno svomu bližnjemu. 

Taj će dobiti blagoslov od Gospodina i milosrđe od Boga Spasitelja 
svojega. 

Ovo je rod onih koji traže njega,* koji traže lice Boga Jakovljeva. 

Dignite, knezovi, vrata svoja, uzvisite se, vrata vječna,* i unići će kralj 
slave. 

Tko je taj kralj slave? Gospodin jak i silan,* Gospodin silan u boju. 

Dignite, knezovi, vrata svoja, uzvisite se vrata vječna* i unići će kralj 
slave. 

Tko je taj kralj slave?* Gospodin nad vojskama: on je kralj slave. 

Slava Ocu... 

Ant. Ova će dobiti* blagoslov od Gospodina i milosrđe od Boga, spa¬ 
sitelja svojega, jer je ovo rod onih koji traže Gospodina. 

(Članak se nastavlja u: 

ZA VJERU I DOM, Zagreb, 1925. g. br.10., 260-273) 

Kada zbor započne antifonu T i si G o s p o d e (str. 244.), pristupi 
djevojka s pratiteljicama i poklonivši se oltaru i dostojanstveniku klekne 
na stubu pred dostojanstvenikom. Tada pratilac skine s nje nakite, otkriju 
joj glavu, odmotaju njezinu kosu i pruže je dostojanstveniku, a taj je od- 
striže iznad vrata. Tad joj one stave na glavu rubac i otprate je do mjesta 
gdje će izmijeniti svjetovne haljine s redovničkim. Kad je to gotovo, povedu 
je opet k oltaru gdje ona opet klekne. Tad se dostojanstvenik digne, odloži 
mitru i govori ovu molitvu: 

DOSTOJANSTVENIK: Pomolimo se. Budi milostiv, Gospodine, na¬ 
šim molbama i udostoj se blagosloviti ovu svoju službenicu, na koju u tvoje 
sveto ime stavljamo redovničku odjeću: neka ostane s tvojom pomoći tebi 
odana i zasluži dobiti vječni život. Po Kristu Gospodinu našemu. Arnen. 

Nakon ove molitve dostojanstvenik sjedne, uzme mitru i uz pomoć 
pratiteljica stavi na djevojku pojas govoreći: 

DOSTOJANSTVENIK: Opasao te Gospodin pojasom pravednosti i 
čistoće da zaslužiš ulaz u ženidbenu sobu božanskoga Zaručnika. 

SVI ODGOVORE: Amen. 

Zatim stavi na djevojku škapular i veli: 

DOSTOJANSTVENIK: Primi jaram Gospodnji i nosi breme njego¬ 
vo što je slatko i lako. 

SVI: Amen. 

Kad pokrije djevojci glavu velom, govoreći: 

DOSTOJANSTVENIK: Primi bijeli veo na svoju glavu u znak čistoće 
i poslušnosti; neka ti bude štitom spasenja, da ne spotaknuvši se dođeš 
kraju svoje kušnje. 

SVI: Amen. 

Pratiteljice pričvrste veo pribadačama. Iza toga, dostojanstvenik pre¬ 
da novakinji zapaljenu voštanicu i kaže: 

DOSTOJANSTVENIK; Primi svjetlo u ruke da Zaručniku, kada 
bude dolazio, pođeš ususret sa zapaljenom svjetiljkom i budeš puštena na 
nebesku svadbu. 

SVI: Amen. 

Novakinja ustane, vrati se na svoje mjesto i postavi svoju svijeću na 
svijećnjak. Dostojanstvenik ustane, okrene se k njoj i kaže: 

DOSTOJANSTVENIK: Spasi službenicu svoju. 

SVI: Bože moj, koja se ufa u te. 

DOSTOJANSTVENIK: Budi joj, Gospodine, jaki toranj. 

SVE Protiv neprijatelja. 

DOSTOJANSTVENIK: Gospodin s vama. 

SVI: I s duhom tvojim. 

DOSTOJANSTVENIK: Pomolimo se, Gospodine Isuse Kriste, vođo 
i jakosti naša, smjerno te molimo da ovu službenicu svoju, koju si žarom 
svete skrušenosti odijelio od svjetske taštine i od zemaljskih sklonosti, tako 
odlikuješ da joj uliješ s neba svetost i napuniš je milosti s kojom će ustrajati 
u tebi, da utvrđena tvojom zaštitom izvede s tvojom pomoći što želi po 
tvom nadahnuću i izvršivši do kraja svoje obraćenje zavrijedi radosti što si ih 
obećao onima koji ustraju. Koji živiš i kraljuješ u sve vijeke vjekova. 

SVI: Amen. 

DOSTOJANSTVENIK: Pomolimo se. Bože, koji si blaženoga Benedikta 
istrgnuo iz svjetskih oluja i zapovjedio mu da samo za te vojuje, daj, molimo te, 
ovoj svojoj službenici, koja ti pod njegovim pravilom hoće služiti, stalnost da 
ustraje i milost da sebe samu potpuno nadvlada. Po Kristu Gospodinu na semu. 

SVI: Amen. 

Svršivši molitve, dostojanstvenik poškropi novakinju blagoslovljenom vo¬ 
dom i, ako hoće, potakne ju kratkim govorom da u redovničkom zvanju vjerno 
služi Bogu. Iza toga ona pristupi oltaru, poklekne i poljubi dostojanstvenikovu 
ruku. Kad se ona vrati na svoje mjesto, siđe dostojanstvenik niza stube oltara 
i intonira Te D e um. 1 Tad se poreda procesija i krene prema vratima samo¬ 
stana tako što naprijed ide križ, zatim svjećonoše, pa kler, onda novakinja i 
njezine pratiteljice i napokon dostojanstvenik sa služiteljima. 

SVI PJEVAJU: 

Tebe Boga hvalimo, priznajemo Te Gospodom. Tebi Ocu vječnomu 
čitava se zemlja klanja. Tebi čete Anđela, Tebi sva nebesa i svekolike vlasti: 
Tebi Kerubi i Serafi neprekidnim glasom uzvikuju: Svet je, Svet je, Svet 
je Gospodin Bog nad vojskama. Puna su nebesa i zemlja veličanstva slave 
tvoje. Tebi predično svih apostola kolo: Tebe proroka hvali dostojna četa. 
Tebe mučenika sjajna vojska pjesmom hvali. Po čitavome krugu zemalj¬ 
skom. Tebe Oca bezmjernoga veličanstva sveta ispovijeda Crkva. Istinito- 

1 Objavljivanje službenih nota »Tebe Boga hvalimo« zauzelo bi previše prostora. Prijevod što ga dono¬ 
simo može se pjevati na službenu melodiju te se tako ne treba mijenjati niti jedan zvuk veličanstveno¬ 
ga crkvenog himna. 

ga Tvoga časnog i jedinoga Sina. I svetoga Utješitelja Duha. Ti kralju slave, 
Kriste. Ti si Očev sin vjekovječni. Ti, za spas čovjeka uze njegovu priliku 
ne zgrozivši se utrobe Djevičine. Ti si, pobijedivši žalac smrti, otvorio vjer¬ 
nicima kraljevstva nebeska. Ti uz desnicu Boga sjediš u Očevoj slavi. Mi 
vjerujemo, doći ćeš suditi. Molimo te, dakle, pomozi slugama svojim koje 
si prevrijednom krvlju otkupio. Daj da se vječnoj slavi pribroje sa svim 
svecima Tvojim. Daj ozdravi narod svoj, Gospodine; i daj blagoslovi bašti¬ 
nu Tvoju. I vladaj njime i uzvisuj ove sve do u vijeke. Mi te svakim danom 
svi blagoslivljamo. I hvalimo ime Tvoje u vijeke i vijeke vjekova. Udostoj 
se, Gospodine, toga dana sačuvati nas bez svakoga grijeha. Oj smiluj se, 
Gospodine, daj smiluj se nama, neka nad nama bude Tvoje milosrđe, Gos¬ 
podine, dokle god se uzdamo u Tebe. U Te se Gospodine ufam i neću se 
postidjeti nikada. 

Novakinja ide do samostanskih vrata koja su zatvorena i kada je T e 
D e um gotov, pokuca na vrata i pjeva: 


| J> J) J3 JI' J) .fr [ ? 


spi 


A-pe - ri - te mi-hi por-tas ju-sti-ti - ae: 
O-tvo-ti - te me-ni vra-ta pra-ved-no-sti: 


in-gres-sa in e- as con-fi-te-bor Do-mi-no. 
u-ni-šav na o-va pri-zna-vat ću Go-spo-da. 

(Ps. CXII.) 


Redovnice iznutra otvaraju i odgovaraju: 

REDOVNICE: 

| ^ > i' P ? j ^ j j u 

Haec por-ta Do- mi - ni: jus - - ti in - tra - bunt in e - am. (Ps. CXII.) 

Gle vra- ta Go-spod-mjih kroz njih će u - - ći pra - ved- ni. 


Novakinja stupa na prag i nastavlja: 
NOVAKINJA PJEVA: 




In - gre - di - ar in lo - cum ta-ber - na - cu - li ad - mi - ra-bi - lis 

U - ni - ći ću u mje - sto po - či- va - li - šta pre- di - vot - - no - ga, 


J> j> h 


us - que ad do-mum De - - i. 
sve do do-ma Bož- je - - - ga. 


(Ps. XLI.) 

REDOVNICE ODGOVARAJU: 


/ — -j — l i l K i. rj hl ]=H= THR=rfT^ 5ii 



T-h-R—tHV 












Haec est Do-mus Do-mi-ni fir - mi -ter ae - di- fi - c 

- 

0 

ta: 

be-ne 

*-fun-da 


ta est 


O- vo je stan Go-spo-da sil - no je čvr - sto sa - gra - đen: i do-bro za - - sno-van 






su- pra fir-mam pe-tram. 
po- nad moć-ne hri-di. 


Novakinja uđe, okrene se k dostojanstveniku, klekne unutra i nastavi: 
NOVAKINJA: 

j> ^ j 1 ^ ^ ^ ^ n y 

Haec re - qui - es me - a in sae - cu - lum sae-cu - li: hic ha - bi - ta - bo, 

Gle smi - re - nje mo - je u vi - je - ke vje-ko - va: bo-ra - vit ću tuj, 



quo-ni - am e - le - - gi e - am. (Ps. CXXXI.) 

jer ta - ko sam o - - aa - bra - la. 


DOSTOJANSTVENIK: Potvrdi ovo, Bože, što si izveo u nama. 

SVI: Od svetoga hrama svojega što je u Jeruzalemu. 

DOSTOJANSTVENIK: Pomolimo se. Svemogući vječni Bože, koji 
sam činiš velika čudesa, zakrili ovu svoju službenicu duhom spasonosne 
milosti, i da Ti ona doista bude uvijek mila, napuni je rosom svoga blago¬ 
slova. Po Kristu Gospodinu našemu. 

SVI: Amen. 

Nakon te molitve dostojanstvenik uzme opet mitru i štap te novakinju 
koja ustane preda majci samostana ovim riječima: 

DOSTOJANSTVENIK: Evo povjeravamo vašoj nježnoj ljubavi i ma¬ 
terinskoj skrbi, časna gospođo i majko, ovu novu zamčnicu Kristovu moleći 
da se ona uz Božju milost i uz vašu pomoć i nastojanje marno dade na sveto 
življenje što ga je netom radosno pred Bogom prigrlila. Neka ona pod va¬ 
šim vodstvom, pod vašom upravom stupa putem Božjih zapovijedi i nastoji 
spremno izvršavati evanđeoske savjete i sve odredbe svetoga pravila. Tako 
će po skupnom vam nastojanju i ona doći do željenoga cilja svoje kušnje, 
to jest do nebeskoga vjenčanja sa Zaručnikom Kristom, i vaš će vjerni mar 
i materinska skrb za sretan porast ove vaše redovničke obitelji biti za vas 
obilno vrelo zasluga i blagoslova. Mir Gospodnji bio vazda s vama. 

Tad se zatvore vrata samostana i procesija se vrati šuteći u crkvu. 
Redovnice odvedu novakinju u kapitul pjevajući kantik. Kantik Izaijin. 

REDOVNICE: Živo ću se radovati u Gospodinu i moja će duša kli- 
cati od radosti u Bogu mojemu. 

Jer me je zaodjenuo haljinama spasenja i pokrio me odjećom pravde. 

Kao kad se zaručnik ukrasi krunom i kao kad se zaručnica okiti ure¬ 
sima svojim. 

Jer ; kao što iz zemlje raste bilje i kao što u vrtu niče sjemenje, tako 
će Gospodin Bog učiniti da nikne pravda i pohvala pred svim narodima. 

Poradi Siona ne ću šutjeti i poradi Jeruzalema ne ću mirovati, dok se 
ne digne kao zora pravda njegova, i zasja spasenje njegovo kao svjetiljka. 

I vidjet će narodi pravdu tvoju i svi kraljevi slavu tvoju. 

I nazvat ćeš se novim imenom, koje će izreći usta Gospodnja. 

I bit ćeš slavni vijenac u ruci Gospodnjoj i kruna kraljevska u ruci 
Boga svojega, Slava Ocu... 

Kada stignu do kapitula, novakinja ondje kleči dok se ne svrši kantik. 
Kad je taj gotov, majka samostana kaže: 

POGLAVARICA: Potvrdi ovo Bože, što si izveo u nama. 

SVI: Od hrama svojega svetoga koji je u Jeruzalemu. 

POGLAVARICA: Pomolimo se. Podaj nam, molimo te Gospodine, 
pomoć svoje milosti da po tvom djelovanju izvršimo što smo po tvome 
rasvjetljenju upoznali da nam treba činiti. Po Kristu Gospodinu našemu. 

SVI: Amen. 

Tad novakinja ustane, priđe najprije k majci samostana, potom obiđe 
sve redovnice i primi od njih poljubac sestrinske ljubavi. 

* * * 

S tim završava ova istinita drama koja je u neku ruku sam čin mistič¬ 
nih zaruka između duše i Isusa Krista. Treba s tekstom u ruci prisustvovati 
ovom dirljivom obredu, gledati kako pod blistavim nožicama pada crna 
kosa, kako uz pjesmu nostalgičnoga korala djevojka ide do samostanskih 
vrata i pjevajući moli da je puste unutra. Ona zna da će samo jedanput 
izići iz tih zidina - kada budu nosili njezino tijelo na groblje - zna da 
će u uskomu samostanskom prostoru zaroniti u carstvo vrhunaravnosti, 
mistična ushičenja i mistične noći ispunjat će njezinu dušu i poput nadze¬ 
maljskoga vihora hrlit će, držeći u ruci baklju ljubavi, u zagrljaj božanskom 
Zaručniku koji je urešen sjajem sunca i od vijeka čeka da je nagradi neo¬ 
graničenom srećom vječne združenosti. 

Iz ovoga malog remek-djela katoličke umjetnosti vidi se do kojeg je 
dostojanstva kršćanstvo diglo ženu. Obred polaganja zavjeta, 
koji iza toga slijedi, s umjetničkoga gledišta kao da nadmašuje sam ovaj 
obred oblačenja. To je preobraženi himan djevičanstvu, vrhunac 
umjetnosti uopće, koji se gubi u nedoglednim nadzemaljskim visinama. 
Klasična grčka umjetnost odsjev je Božanstva kako se očituje u naravnom 
svijetu (Antigona); Dante nam je dao umjetnost u kojoj je narav podignuta 

po Milosti na nadnaravni svijet: aliuobredu polaganja zavje- 
t a, kao da smo napustili već naravni svijet i kao da se već nalazimo u pre- 
obraženoj anđeoskoj umjetničkoj sferi gdje blistanje Duha Svetoga stvara 
djela neopisive ljepote, neopisivoga kolorita i sjaja. 

I jedino u vrtu papinstva koje ima zalog Kristove neograničene pomoći, 
može cvasti ovo neusporedivo lijepo i miomirisno cvijeće liturgijske poezije. 

PAX CHRISTI IN REGNO CHRISTI! 

Isus prijatelj malenih 

Molitvenik s pjesmaricom za dječake i djevojčice u izdanju 
Zbora duhovne mladeži zagrebačke, 1925. 

KATOLIČKI LIST, Zagreb, 29. X. 1925., br. 43, str. 551-552 


Jedno od obilježja suvremene pobožnosti jest liturgičnost. Kod svih 
katoličkih naroda osjećamo jaku reakciju protiv vjerskoga sentimentali- 
zma i protiv svih onih sladunjavih, plitkih molitvi koje su se pod utjecajem 
protestanata, pietista, romantičara uvukle u katoličke molitvenike. Velika 
je zasluga benediktinskoga reda u tome što je objelodanjivao svoja znan¬ 
stvena istraživanja i pokazao koje je odlično mjesto u životu prvih kršćana 
zauzimala službeno organizirana svečana liturgija. A pape, koji su nepre¬ 
stance željeli da se molimo u duhu Crkve i zajedno s njom, blagoslivljali su 
liturgijski apostolat benediktinaca koji su se dali na raspačavanje misala u 
prijevodu. Taj je liturgijski pokret započeo u Francuskoj polovicom XIX. 
stoljeća sa solesmeskim opatom Dom Guerangerom, a onda se razmahao 
u ostalim katoličkim zemljama. Poglavito su u Francuskoj bili veliki plo¬ 
dovi te liturgijske obnove. Književnici kao Huysmans, Claudel, Baumann 
klicali su puni radosti i ushićenja, čitajući besmrtne stranice misala i ča- 
soslova. Tvrdili su i da one svojom ljepotom nadmašuju prva remek-djela 
svjetske književnosti. Mnogi su se ljudi obratili čitajući službene molitve 
Crkve ili slušajući gregorijansko pjevanje. 

Neki su skeptični duhovi držali kako je misal za neobraćene ljude, a 
narod ga ne će razumjeti. Prevarili su se. Kada u Francuskoj dođete u cr¬ 
kvu, vidjet ćete kako veliki broj vjernika, od pučkoškolaca do staraca, drži 
u rukama misal i prati svećenikove molitvenike. Budući da je misal riznica 
teološkoga znanja, razumije se da su plodovi toga liturgičnog života veliki. 

Mi Flrvati obično nešto zakasnimo. Pobožnost našega naroda još je 
prilično neliturgična. A sveta Crkva želi da mi osjećamo s njom, da se 
molimo s njom i živimo s njom. Naša je pobožnost još odviše pod utjeca¬ 
jem sentimentalizma. Hvala Bogu, valovi liturgijskoga pokreta počeli su 
se prelijevati i u naše krajeve i moramo biti zahvalni svakomu tko nešto 
pridonese u liturgijskom odgoju naroda. Veliku korist nam je donio misal 
dr. Kniewalda, djela oca Vlašića. Uspjeh drugoga izdanja liturgijskoga mo- 

litvenika Isus prijatelj malenih, prilično jasno svjedoči kako su 
potrebne takve knjige. 

O. Milan Pavelić, jedan od naših najboljih stilista, uredio je taj moli¬ 
tvenik i on je, bez obzira na sadržaj i s čisto formalnoga, estetskoga gledi¬ 
šta, pravo remek-djelo. 

Tako u njemu nalazimo znatan broj crkvenih himana prevedenih na 
hrvatski te nas se doimaju kao original. Neki su pojednostavnjeni i odgo¬ 
varaju dječjem shvaćanju. 

Čitav molitvenik je liturgičan. Sve je usredotočeno na svetu misu, 
a liturgijska godina zastupljena je najljepšim hvalospjevima. Brojne slike 
popraćene stihovima od velike su pedagoške vrijednosti i bude kod djece 
razumijevanje za sv. misu. Uz liturgični dio, molitvenik sadržava glavne 
litanije, molitve, narodne crkvene pjesme. A sve je namijenjeno mladeži 
koja će nakon toga molitvenika lakše moći pratiti potpuni misal. 

Dao Gospodin da mnoga dječica koja se budu služila tom knjižicom 
osjete u sebi zvanje da jednom postanu misnicima Božjim i da taj mali mi¬ 
sal odgoji takav naraštaj koji se ne će dosađivati pod misom, već će shvatiti 
kako je sveta Žrtva središte kršćanskoga života. 

LJEPOTA CRKVENE GODINE 

ŽIVOT, Zagreb, kolovoz 1926., god. VII., br. 4., str. 214-220 


Iznijet ću sudove nekih književnika ocrkvenoj godini teo 
pojedinim svetkovinama, misama, himnima. Mnogima će se ovi zanosni 
hvalospjevi liturgije učiniti posve novim; mnogi katolici kod nas ne po¬ 
znaju riznice crkvene poezije i ne slute da se najveća remek-djela svjetske 
književnosti ne mogu ni usporediti s djelima koja je stvorio Duh što vodi 
Crkvu. 


1. Liturgija uopće 

Evo odmah kako je obraćenik Walcheren sudio o crkvenoj godini: 

»U svetoj liturgiji koja izgrađuje godinu poput katedrale himana i 
molitava, lekcija i psalama, svetaca i žalosnih spomendana, svaki dan ima 
svoju vlastitu vrijednost, svoju vlastitu ljepotu, svoje vlastito duboko zna¬ 
čenje. Sve se baca prema Bogu.« 1 Zatim isti pisac veli: 

»...Kakva li bi se divna pjesma mogla spjevati o liturgijskoj godini, o 
ovoj duhovnoj katedrali s oltarima svetkovina, sa stupovljem nedjelja, s 
užarenim ružama i prozorima svetih dana, s lijepim slikama liturgijskih 
razdoblja: došašća, božičnoga doba, korizme, Velikoga tjedna Muke, sve¬ 
čanosti uskrsne, s dvama danima Božića, Uskrsnuća, s kapelicom sveča¬ 
nosti Majke Božje gdje svi zabludjeli i svi žalosni nalaze svoje zaklonište. 
Božanstvena je ljepota godine koja je tako u vremenu slika Vječnosti, gdje 
je sve istodobno.« 2 

Huysmans je na sličan način proslavio umjetničku ljepotu crkvene 
godine, promatrajući je kako se odsijava u misalu: 

»I listajući po svome misalu, vidjevši nečuveni krug služba Božjih, on 
je pomišljao na onu divnu dragocjenost, na onu krunu kralja Recceswint- 
he, koja se nalazi u muzeju Cluny. Nije li i liturgijska godina okićena po¬ 
put te krune kristalima i sjajnim draguljima, svojim predivnim pjesmama, 
svojim žarkim himnima, urezanim u samo zlato blagoslova i večernja... 
(Rorate coeli) ova melankolična pjesma iščekivanja i žalbe, ovaj vrijedni 


1 VValcheren, Journal d'un Converti, str. 267. 

2 Ibid. ; str. 184.- 185. 

dragulj, plavkast, kojega se voda bistri... Bila je to korizma kojoj su (ljubi¬ 
časti) ametisti utonuli u vlažno sive hidrofane i u smećkasto-bijeli bjelutak 
te divno zazivanje Attende Domine koje se penjalo prema svodovima ... I 
najednom, na ovoj kruni, nakon sumornoga tijeka sijevnu korizma, vatreni 
rubin Muke ... U ovu su krunu crkvene godine upletene, poput manjih 
dragulja, proze svetačkih dana koje ispunjaju prazna mjesta i povisuju ci¬ 
klusu njegov čar. Ponajprije biseri i dragulji, kamenje Blažene Djevice, 
svijetli dragulji, plavi safiri i ružičasti rubini njezinih antifona.« 3 

»Kako li golemu riznicu poezije«, nastavlja Huysmans, »kako li ne¬ 
usporedivu baštinu umjetnosti Crkva posjeduje, povikne on, zatvarajući 
svoju knjigu, i dade se u misli nakon ovog izleta po misalu.« 4 

O časoslovu slično sudi: 

»Priznajte da nema ni u jednoj svjetskoj književnosti tako blistavih, 
tako divnih stranica.« 5 6 

Pojedini se obredi crkvene godine ističu osobitom ljepotom. Veličan¬ 
stveno je, na primjer, prisustvovati noćnoj službi u kartuzijanskom samo¬ 
stanu i slušati nebeske melodije gregorijanske glazbe. Sam je nekatolik 
Maurice Barres bio duboko dirnut tim obredom. Evo kako ga opisuje u 
svom romanu La Colline inspiree: 

»Strogi se glasovi dižu prema ledenoj noći, a nikakve ih orgulje ne 
podupiru. Koral hvali, jeca, zaziva. U satu, kada tmine pokrivaju svijet, ovi 
redovnici bdiju i mole se da uzmognu dati zadovoljštinu za zločine i sve 
noćne prestupke... Tri sata nije nikakva kretnja prekinula dostojanstvena 
tijeka njihovih zazivanja, nikakva kretnja, tek bi katkada sve svjetiljke uga¬ 
sli ili skrili i tada je mala luč svetišta sama bacala svoj drhtavi sjaj prema 
koru gdje se opažaju bjelkaste utvare. Velika nepomična drama i baš stoga 
puno dirljivija, velika drama prezasićena voljama i sanjama junačke vrste. 
Ta nas drama vraća nama samima, uvjerava nas kako valja prezirati sve 
vanjske moći i tražiti pobjedu u našemu unutarnjem svijetu. Jakim bojama 
ona slavi savjest najboljih. Istodobno nas podređuje redu, oslobađa nas 
traženja svojega puta iuvodi nas u božansku harmoniju, 
kao što svaka nota dolazi u ovome koncertu na 
hvalu Svevišnjega... (Ovo je) velika slika redovničke discipline 
...« 6 

Slične je dojmove opisao Leon Bloy u svom romanu L e 
Desespere: 


3 Huysmans, En route, str. 406. -411. 

4 Ibid., str. 411. 

5 Ibid., str. 411. 

6 M. Barres, La Colline inspiree , str. 60-62. 


256 




»Očajnik je proboravio dio svojih noći u kapelici na tribini za stran¬ 
ce. Noćna služba kartuzijanaca malo je utišala njegov očaj... Činilo mu se 
kako ponovno zalazi u kolotečinu nekoga uzvišenog života, koja kao da je 
za neodređeno vrijeme prekinula njegovu sadašnju užasnu egzistenciju. 
Jer kako drukčije protumačiti ovo unutrašnje podrhtavanje, 
ovo ushićenje, ove polete duše, ove vrele suze 
do kojih je uvijek došlo kada bi na nj s j a j ljepote udario s bilo koje 
strane?« 7 

»Takav je prizor za mene najsvježiji od svih odmora. Kada to vidi, čo¬ 
vjek mora priznati kako uopće nije poznavao samostanski život. Čovjek se, 
štoviše, čudi što je tako slabo poznavao kršćanstvo jer se s njim upoznao 
samo preko književnih otpadaka. I Otac nebeski uzima srce u svoju ruku 
kao užarena peć komadić leda. 

Osamnaest stoljeća kršćanstva ponovno za¬ 
počinje, poput nečuvene pjesme za koju kao da se nije nikada znalo... 
Dovoljno je sjećati se toga i nikada ne zaboravimo ove noći jer je 
tada Bog sam govorio.« 8 

Leon Bloy je tako zavolio svečanu pjevanu liturgiju da je u bolesti 
iskreno priznao u jednom listu: 

»U ovim svetim danima veliku mi bol zadaje što ne mogu nazočiti 
svečanim službama Božjim.« 9 

Za obred oblačenja kod redovnica sv. Benedikta, 
Huysmans kaže kako je to s čisto umjetničkog stajališta jedno od najvećih 
remek-djela književnosti uopće. On je taj obred detaljno opisao u djelu 
»En route«, a taj opis preveden je i (u Luči) na hrvatski. 10 U »Oblatu« 
ovako sudi o tome izvatku iz Pontifikala: 

»Tu se liturgija i umjetnost pokazuju u svome potpunom sjaju. Polaga¬ 
nje zavjeta redovnica sv. Benedikta! Ima trenutaka kada vam za izvanred¬ 
noga obreda mala jeza božanskoga čara zanjiše dušu i osjećate se ushićeni, 
bačeni izvan sebe, tako daleko od ovoga prostog svijeta koji vas okružuje. 
Da, u stanovitim časovima spopane vas želja da vičete od ushićenja koje 
vas davi. Remek-djelo crkvene umjetnosti moguće 
je Pontifikal Djevica. Što su u usporedbi s ovom zaista bo¬ 
žanskom dramom koja se odigrava između duše i Boga, siromašni komadi 
izmišljeni od starih i modernih kazališta?!« * 11 


7 Leon Bloy, Le Desespere, str. 122-124. 

8 Ibid., str. 131. 

9 Martineau, Leon Bloy - Lettre du 6 avril 191 7. 

10 Luč, 1923., 9-10. 

11 Huysmans, Oblat, str. 255-256. 

2. Pojedine svetkovine 


Prelazimo sada na pojedine svetkovine. Louis Veuillot veli: 

»Svaka crkvena svetkovina je p j e s m a, istodobno 
ozbiljna i puna vedre radosti. Vjera, ufanje i ljubav u njoj jedna s drugom 
govore. Svaki svetački blagdan pripovijeda život junaka, njegova trpljenja 
i njegovu slavu.« 12 

Božične obrede, to jest pjevanje matutina i mise prema benediktin- 
skome obredniku, Walcheren je opisao na ovaj način: 

»B o ž i ćl Cijelu sam noć probdio u kapelici benediktinki; prisustvo¬ 
vao sam jutarnjoj (matutinu), polnoćki, laudima, a poslije, u cik zore, zor- 
nici. Još sav drhćem od ushićenja natprirodnom 
ljepotom obreda. Vanjština je divotna; pjevanje, riječi, svečana 
misa kod koje su posluživala tri svećenika! Ali poglavito sam do dna duše 
ganut radi svega onoga što osjećam iza ove sjajne vanjštine; svaka kretnja, 
svaka riječ, svaki čin skriva jedan smisao; sve je vidljivi plamen nevidljivo¬ 
ga ognja, opipna zbilja nevidljivoga otajstva, daleko spoznavanje božanskih 
peripetija ... « 13 

Ljepotu korizmenoga vremena Huysmans karakterizira kratkim, ali 
značajnim potezima. 

»...Ovo vrijeme četrdesetnice bijaše s liturgijskoga gledišta predivno; 
žalost je danomice sve više rasla, prije negoli će gorko zakucati u bijednim 
improperijima, u bolnim jecajima Velikoga tjedna...« 14 

Demokratski pisac Frangois Coppee ovako razmatra o obredu Pe¬ 
pelnice: 

»Obred čiji je simbolizam divan, kao što su u ostalom svi crkveni. 
Njegova zadaća nije samo sjetiti nas kako je život kratak, a smrt blizu 
i da će ono malo što će od nas preostati, bili mi slavni osvajači i moćni 
vladaoci, možda služiti da se začepi pukotina jednoga zida ili rupa jedne 
bačve; pa makar bilo uvijek korisno ponavljati i spasonosno razmatrati ovu 
običnu istinu. Pepeo posut iznad glave kršćanima ima drugo značenje«... 
(On mu svjetuje) »neka bude ponizan, pomišljajući na zasluge 
koje je možda stekao, na makar kako važno mjesto koje zauzima u svijetu, 
na dobra djela koja je možda učinio. On mu također zapovijeda da po¬ 
pra v i zlo koje je učinio i barem gorko i sa svim silama svoje duše zažali 
zbog pogrješke, ako se ona više ne da popraviti... K tome, u ovome obredu 
Pepelnice pokazuje se i duboki smisao: on podsjeća čovjeka da smrt bez 


12 Veuillot, Parfum de Rome, str. 244. 

13 Walcheren, Journal d’un Converti, str. 185-186. 

14 Huysmans, Oblat, str. 267-268. 

prestanka vreba na nj i sam sebe mora ispitivati i suditi, ponizno, strogo, s 
duhom pokore i dajući zadovoljštinu.« 15 

Tragično značenje Gluhoga tjedna Walcheren prikazuje slikovito 
ovim riječima: 

»U tjednu smo Muke... Grozna noć polako pade na dane, tmine biva¬ 
ju sve gušće. I Kralj se primiče pod crkvenim kaputom svoje krvi, slomljen 
ispod tereta.« 16 

Ljepota poznatih Jeremijinih lamentacija, koja još i u naše neliturgij- 
sko vrijeme privlači tolike rasipne sinove, kad dođe Veliki tjedan u kato¬ 
ličke hramove, prema riječima filozofa Helloa ima ovo, duboko značenje: 

»Ova je (Jeremijina) lamentacija osobito svečana jer se ponavlja ista 
tužaljka. Ovaj izljev suza sliči Oceanu. More i nebo dotiču se na obzorju 
da se stope. Poput voda oceanskih, Jeremijine suze mogu napuniti naše 
poglede, a da ih ne umori. Moglo bi se pomisliti kako ovaj Ocean duboke 
vode zbog svoje veličine prouzrokuje monotoniju. Zbiva se protivno. U 
oceanskim vodama je kao i u suzama Jeremijinim skrivena tajna da se 
pomlađuju kao krila orla i njihova druga mladost dolazi iz njihove dubine. 
Ta mladost izlazi iz bezdana, opojena je solima i miomirisima. I ovi miomi¬ 
risi okrjepljuju. Ono što probija kroz Jeremijinu lamentaciju jest nada jer 
ove dolaze od Boga: u dubini ovih očajavanja bljeskaju 
odsjevi Slavlj a.« 17 


3 . Razno 

O psalmima ovako sudi Joseph de Maistre: 

»David, naprotiv, pobjeđuje vrijeme i prostor... on je pjevao samo o 
Bogu i o istini, vječnoj kao On... (psalmi), generaliziraju... i u njima nema 
ni jednoga poteza koji ne bi bio vlasništvom svih vremena 
i svih Iju di.« 18 »David je uslišan jer je pjevao samo o Vječnomu; 
njegove su pjesme dionici vječnosti; užareni akcenti, koji su bili povjereni 
strunama njegove božanske lire, odzvanjaju još nakon trideset stoljeća u 
svim dijelovima svemira. Sinagoga čuva psalme; pjesništvo svih kršćanskih 
naroda za njih se otimlje; i već trideset stoljeća sunce ne prestaje rasvjet¬ 
ljavati neke hramove čiji svodovi odzvanjaju od ovih svetih hvalospjeva. 
Pjevaju ih u Rimu, u Zenevi, u Madridu, u Londonu, u Quebecu, u Mo¬ 
skvi, u Pekingu, Botany-Bayu; šapuću se u Japanu.« 19 


15 Coppee, Bonne Souffrance, str. 213. 

16 Walcheren, Journal d'un Converti, str. 271. 

17 Hello, Paroles de Dieu, str. 352-353. 

18 J. de Maistre, Soirees de Saint Petersbourg, Vile Entr., str. 55-57. 

19 Ibid., II. str. 77. 

Dalo bi se navesti mnogo književnika koji su veličali pjesničke ljepote 
psalama (Taine i dr.). Tako već spomenuti Louis Bertrand u svojemu ro¬ 
manu »Sanguis martyrum« prikazuje što su bili psalmi u životu prvih kr¬ 
šćana koji su ih pjevali svakom prigodom: kod službe Božje ili u radionici, 
na putovanju, u lijepoj prirodi ili na svojim javnim manifestacijama. 

Poznati hvalospjev Tebe Boga hvalimo također se dojmio 
mnogih književnika. Joseph de Maistre o njemu kaže: »Držim kako nije 
moguće zahvaliti Bogu za dane pobjede koji dolaze samo od njega, ljepšom 
molitvom... to je ognjena pjesma, lišena svih umjetnih nakita. Sumnjam 
da je vjeru, ljubav, zahvalu ikada izrekao istinitiji i dirljiviji jezik.« 20 

Chateaubriand istu misao izriče još plastičnije: 

»Napokon je sam zanos inspirirao pjev Tebe Boga hvalimo. 
Kad je francuska vojska na ravnici kod Lensa ili kod Tontenaya sred krvi i 
prašine, izbrazdana ratnom vatrom, prigibala koljena i započinjala himnu 
Bogu bitaka ili kad su sred svjetiljaka, zlata, baklji i miomirisa, uz zvuk or¬ 
gulja, uz njihanje zvona, uz trublje i gudala od te himne odzvanjali vitraji, 
podzemlje i svodovi bazilike, tada ne bijaše čovjeka koji se ne bi osjećao 
zanesen, koji ne bi osjećao neko gibanje onoga zanosa koji je tresao Pindara 
u šumama olimpskim ili Davida na potoku Cedronu.« 21 

Posljedica Dies irae koju Crkva pjeva na Dušni dan kod zadušnica, 
duboko se dojmila i mnogih nekatoličkih pjesnika. Tako živo prikazuje 
strahote posljednjega dana te vrlo lako djeluje na čovječju svijest. Goethe 
je u Faustu prikazao kako je ova pjesma tako uzbudila Margaretinu dušu 
te nije više mogla izdržati grižnju savjesti i pala je u nesvijest usred crkve, 
kada su se pjevale zadušnice njezinoj majci koju je nehotično otrovala. 

Huysmans ovako uspoređuje Dies irae sa pokajničkim psalmom De 
profundis : 

»Dies irae žalobni i strahoviti himan srednjega vijeka, nije De 
profundis ponizno moljenje, trpljenje koje sluti da ga netko čuje, koje za- 
paža u mraku svijetlu stazu; to više nije bila molitva koja je sačuvala dosta 
nade te ne mora drhtati; to je bio krik očaja i strah a.« 22 

Sve ove liturgijske analize nisu samo usputne pojave u životu raznih 
funkcija književnika. Oni su, otkako je benediktinac Dom Gueranger u 
Francuskoj pokrenuo silan liturgijski pokret, postali prvim pristašama li¬ 
turgije. Gotovo svaki među njima ima mali misal i po njemu razmatra. 
Neki mole, štoviše i sam brevijar. Donosimo za dokaz kratki izvadak 
vrlo duga i lijepa razmatranja o Prudencovu himnu Salvete flores mar- 


20 Joseph de Maistre, Soirees de Saint Petersbourg, Vile Entretien; II, str. 48. 

21 v: Katolički List od 20. IX. 1923., str. 460-461. 

22 Huysmans, En route, str. 14-17. 

tyrum (Zdravo da ste cvjetovi mučenika), koji se nalazi u Peguyovu djelu 
Mystere des Saints Innocents: 

»Ali Crkva ide dalje. Crkva prelazi granicu. Crkva prestiže apostola. 
Crkva ne kaže samo da su ovi prvijenci Božji i Jaganjčevi. Crkva ih zaziva i 
naziva cvjetovima Mučenika, doslovno razumijevajuči pod tim 
da su drugi mučenici plodovi, a da su ovi među mučenicima sami cvjetovi. 

Salvete flores Martyrum 

Zdravo cvjetovi Mučenika 

Položeni na mučilo, povezani na mučilo, 

Kao na plot povezani plodovi, 

Drugi mučenici, dvadeset vjekova mučenika, 

Vjekovi vjekova mučenika 
Doslovno su plodovi godišnjeg doba 
I poglavito plodovi jeseni 
I sam je moj sin bio ubran 
U svojoj trideset i trećoj dobi. 

Ali ovi, ova jednostavna nevinčad. 

Ovi su prije samih plodova, 
ovi su obećanje plodova. 

Salvete flores martyrum, ova su dječica 
i mlađa od dvije godine cvatovi svih ostalih mučenika, 

To jest cvatovi koji daju ostale mučenike... 

Ovi su cvatovi svih ovih biljaka i svih ovih ružinih stabala. 
Navještavanje tolikih mučenika, oni su pupoljci ruže. 

Onog krvavog mraza... 23 

Ovo Peguyovo razmatranje himna (koji potječe iz VI. stoljeća) nije 
jedino u njegovim spisima. On također opisuje svoje dojmove prigodom 
svečanoga sprovoda nevinoga djeteta, kada Crkva odijeva svećenika u bi¬ 
jelo ruho, jer se raduje što se rodio novi anđelak. 

Kod Huysmansa nalazimo seriju analiza misa, himana, psalama. On 
se uvijek služi metodama koje se primjenjuju na svjetsku umjetnost. Čita¬ 
jući na primjer ovu glazbenu analizu »Introita« iz mise Svih Svetih, ne čini 
li nam se kako analizira neki motiv iz koje simfonije? Cujmo ga: 

»Ova melodija Gaudeamusa, koja pleše i koja se od radosti više 
ne može zadržati i koja se ipak zaustavlja prije kraja fraze G a u d e n t 
a n g e 1 i, kao da ne može više i kao da ju je spopao neki nepoznat strah 
da nije dosta uljudna, zatim ponovno skupi svoje sile jer ju je unatoč tomu 
obuzelo ushićenje te završava bacivši se ničice...« 24 

23 Peguy, Mystere des Saints-Innocents, str. 232-234. 

24 Huysmans, Oblat, str. 90. 

CRKVENO PJEVANJE 

KATOLIČKI TJEDNIK, Sarajevo, 5. lipnja 1927., II. god., br. 23., str. 3 


U nebu je potpuna sreća. A potpune sreće ne bi bilo kad bi našim 
ušima manjkalo glazbe ili barem nečega čemu je zemaljska glazba blijeda 
slika. I zato mi na svoj ljudski način zamišljamo nebo s divnim pjevanjem 
anđeoskih zborova. Nema neba bez glazbe i pjevanja. 

Sveta Crkva je malo nebo na Zemlji. I zato ni ona ne smije biti bez 
svoje glazbe i pjevanja. U njoj moraju započeti pjesme beskrajne sreće 
koje će se nastaviti na cvjetnim poljima vječnosti. 

U svetoj Crkvi ne smije se čuti samo šum pokajničkih uzdaha i suza, 
zvižduk pokorničkih bičeva, potresni glas propovjedničkih opomena. U 
njoj mora vladati i jedna zanosna pjesma koja pjeva o kršćanskome Spasi¬ 
telju, kršćanskoj radosti, žalosti i kršćanskim nadama... 

I sveta Crkva oduvijek je pjevala: i u katakombama i nad katakomba¬ 
ma... I gdje se zaboravlja na crkveno pjevanje, zaboravlja se na jednu svetu 
i veliku crkvenu predaju. A obnoviti kršćanski život znači obnoviti crkveni 
život, crkvene običaje i predaje. Dakle, obnoviti i crkveno pjevanje. 

Iz ovoga se jasno vidi da je dužnost Katoličke akcije raditi na obnovi 
crkvene glazbe i pjevanja. Jer njezin je cilj kršćanska obnova kršćanskoga 
društva. 

Gdje su crkve pune? Gdje se lijepo propovijeda i lijepo pjeva. Gdje 
su crkve prazne? Gdje se loše propovijeda i loše ili nikako pjeva. Dobar 
crkveni zbor jednako je znamenit kao i dobar crkveni propovjednik. 

Orlovska i druga katolička društva dobro rade što osnivaju pjevačke 
sekcije i pjevaju kod službe Božje. Još će bolje raditi budu li udvostruče¬ 
nom ljubavlju i snagama radili na obnovi crkvenoga pjevanja. 

GREGORIJANSKO CRKVENO PJEVANJE 
I KATOLIČKA AKCIJA 


KATOLIČKI TJEDNIK, Sarajevo, 5. lipnja 1927., II. god., br. 23., str. 8 


Među najzaslužnije muževe na području glazbe pripada papa Pio X. 
On je 22. studenoga 1903. izdao okružnicu [Motuproprioj o crkvenoj glaz¬ 
bi u kojoj se lijepo iznose i umjetnički poredana načela Katoličke Crkve o 
tom predmetu. Ta okružnica vrijedi kao crkveni zakonik za sve biskupije 
rimskoga obreda. - Temeljna misao ovoga zakonika jest da nije u duhu 
Crkve pjevati pod misom, već samu misu valja pjevati. Za¬ 
tim, da se gregorijansko pjevanje koje označava savršenstvo crkvene glazbe 
polako, ali sustavno, uzmogne uvoditi onamo odakle ga je moderni duh 
istjerao. Osnovani su posebni zavodi za proučavanje tih melodija i za odgoj 
dobrih zborovođa. Isto i cecilijanska društva - i to ona koja se strogo 
drže naputaka Sv. Stolice - štoviše mnogo pridonose širenju ovih melodija 
»koje su se porodile u neoskvrnjenom krilu Crkve od Duha Svetoga prema 
uzoru anđeoskih melodija (sv. Hildegarda: Scivias) među vjernim pukom. 
Tko god ih je slušao kako lijepo pjevaju sigurno će zaželjeti da se pridruži 
anđeoskim zborovima: »Jer ako je ta pjesma tako divna već na ovoj zemlji, 
kakva li mora tek biti na nebu« (izjava jednoga vojnika koji je slušao 20 
tisuća vjernika kako koralno pjevaju u Vicenzi u Italiji). 

Sadašnji Sv. Otac Pio XI. pozvao je i Katoličku akciju da se pridru¬ 
ži ovomu apostolatu gregorijanskoga pjevanja. Prvi koji se odazvao tomu 
pozivu bio je Savez talijanskih katoličkih djevojaka sa svojih pola milijuna 
članica. One su izdale poseban gregorijanski molitvenik i u svojim društvi¬ 
ma uče takvo pjevanje. Time su ove djevojke postale pravim apostolima 
gregorijanske obnove u talijanskim župama. 

Nedavno je Sv. Otac poslao vlastoručno pismo presvijetlom g. Ro- 
dolfu, biskupu u Vicenzi u čijoj je biskupiji jedno od središta liturgijske 
obnove u Italiji. Pismo osobito ističe kako i Katolička akcija ima svoj velik 
udio u ovoj obnovi. Ono glasi: 

»Od svega srca podjeljujemo apostolski blagoslov premilom Talijan¬ 
skom društvu svete Cecilije, delegatima i njegovim članovima. Neka sve 
većim žarom ustraju u svome umjetničkom apostolatu što su ga stavili u 

službu Službe Božje jer u svetoj liturgiji kršćanska vjera i pobožnost nalaze 
svoj najuzvišeniji i najdivniji izričaj. Živo želimo da nađu sve širi i djelo¬ 
tvorniji odaziv kod svjetovnoga kao i redovničkoga svećenstva, kao i kod 
vođa Katoličke a k c i j e i kod svih vjernika. - 6. II. 1921Papa 
Pio XI.« 

OBRED OBLAČENJA NOVAKINJE 

FRANJEVAČKI VJESNIK, Sarajevo - Visoko, siječanj 1928., br. 1., str. 18-21 


Što su siromašni trikovi starih 
i modernih kazališta ako ih usporedimo 
s ovom zaista božanstvenom dramom 
koja se odigrava između duše i Boga? 

Huysmans, Oblat (str. 225-226.) 

Prisustvovao sam kod benediktinki u ulici Monsieur, u Parizu, 4. stu¬ 
denog 1921., oblačenju novakinje. 1 Liturgija je veličanstvena; dojam: kao 
da djevojče ide pod giljotinu - u smrt. Umire svijetu, postaje strunom koja 
će na vijeke pjevati slavu Božju. Izgarat će kao vatra i ući poput mudre 
djevice s upaljenom svjetiljkom u bračne dvore Zaručnika. 

Kada su u stara vremena žrtvovali ljude božanstvima, ubijajući ih (Ifi- 
genija), prisutnike je prolazila jeza. - Mlada rumena benediktinka ulazi 
u zatvor da iz njega nikada ne iziđe. Prošla je prvi prag smrti koji vodi u 
nebo. 

Stare su poganske ceremonije naslućivale velike tajne; tek ih je kr¬ 
šćanstvo protumačilo... 

Generalova kći, odjevena kao bijela zaručnica, napušta svijet... Post, 
jesti stojećki, ustajati u tamnoj noći u studenoj sobi; natovariti križ na leđa 
da se pogani Babilon, tisuće razbludnika, sebičnjaka, slabića... spasi. 

Bože, velik sil Slabim dušama ulijevaš nadnaravnu snagu i sramotiš 
članove znanosti, akademičare 2 , političare, sve one koji sastavljaju velike 
govore, a nisu spremni žrtvovati ni najmanje od svoje udobnosti. 

Da, zrno mora biti bačeno u zemlju i tamo umrijeti ako želi donijeti 
ploda. 

Kraljice Djevice, ulij ulje svetosti u njezinu dušu i njezino tijelo. Neka 
miomiris izgarajuće žrtve napuni zemlju svojim parama. 

Danas čovjek mora pročitati knjižnicu, a ne zna da Crkva posjeduje 
ljepšu dramatsku poeziju od svih Sofokla i Shakespeara... 


1 To je u onoj istoj tamnoj gotskoj kapelici, koju je opisao Huysmans u »En route« (Vidi »Luč«, 20. 
lipnja 1923.) Tekst samoga obreda tiskan je u »Za Vjeru i Dom«, 1925., broj 9. i 10. 

2 Tu se misli na onih 40 besmrtnika, članove Francuske akademije. 

Ceremonija (oblačenje novakinje), osim ljepote teksta, ima pred 
svjetovnom dramatskom poezijom tu prednost što posljednja izmišlja ne¬ 
što što je bilo, dok mi kod liturgije prisustvujemo samoj drami. 

O, kako li su velike duše koje se posve odriču svijeta. Adam je zgri¬ 
ješio ne želeči slušati Boga koji je iznad njega i tako je postao robom tijela 
koje je ispod njega. Jedino poniznost uspostavlja poremećeni poredak. Ne 
tražeći za sebe ništa, uništavajući u sebi sve što odvaja od Boga, nastojati 
zaboraviti na samoga sebe - sve je to protuteža Adamovu grijehu po koje¬ 
mu je čovjek htio postati jednak Bogu. 

O, silno je žalostan život. Koliko li je stotina tisuća djevica, lijepih, 
zdravih, mudrih, napustilo život, sreću, roditelje da se uzida u samostan 3 i 
da im imena posve iščeznu. 

I danas, generalova kći ostavi svoga oca, urešena svakakvim medalja¬ 
ma, poput onih stotina tisuća da nikada ne iziđe iz zidina ulice Monsieur. 

Što li je mislila? Misterij života morao ju je dugo i dugo mučiti. Na¬ 
pokon je uvidjela kako je najbolje - jer je ovaj život samo predradnja - što 
prije započeti, makar s mnogo muke, onaj život koji će vječno trajati. 

Kod kuće je jedva čekala da što prije započne s redovitim redovnič¬ 
kim životom; svi mogući poslovi odvraćali su je od njezine jedine misli. 

Kada je sudbonosni prag samostana danas prešla, što li je mislila? Ja¬ 
mačno, da će sada zapravo započeti priprava za onaj život. Nije li je obuzeo 
strah da se ne će moći priviknuti na samostanski život i da joj neće postati 
navikom? Oh da, morat će svim mogućim sredstvima buditi samu sebe i 
biti uvijek spremna na dolazak Zaručnika. 

Morat će joj ovaj život, u tijesnom i bolnom zatvoru tjelesnosti, po¬ 
stati tako nemio da zaželi onaj čas kada će prijeći preko drugoga praga koji 
vodi u samostan Neba. 

Bože moj, daj da iščezne poganstvo u kojemu živimo! 


Huysmans je u svome autobiografskom romanu E n r o u t e opisao 
oblačenje jedne novakinje reda sv. Benedikta te je tom prigodom upozorio 
na ljepotu ove ceremonije. U Luči od 20. lipnja 1923. izišao je opis tog 
prizora u cjelini i upotpunjuje ovaj kratki predgovor. I u kasnijim se dje¬ 
lima Huysmans s oduševljenjem sjećao toga obreda i nije našao dovoljno 
izraza kako bi mu se nadivio. U motto smo stavili rečenicu koja se odnosi 
na tu ceremoniju, a radi potpunosti citirat ćemo još jedno slično mjesto 
iz »Oblata.« 


3 Benediktinke rue Monsieur zatvorene su u svojim zidinama, iz kojih nikada ne izilaze (Claustratae). 

»Tu se pokazuje liturgija upravo kakva jest... Ima trenutaka kada, za 
vrijeme izvanrednoga obreda, mali srsi nebeskoga cara vam zadršću dušom 
i vi se osjetite ushićeni, bačeni izvan sebe i tako daleko od svjetske banal¬ 
nosti koja vas okružuje. Da, u nekim biste časovima vikali od udivljenja 
koje vas guši. Remek-djelo crkvene umjetnosti možda je upravo „Pontifi- 
kal Djevica...« 

Iz Pontifikala djevica preveli smo samo Obred oblačenja koji čini cje¬ 
linu za sebe. On je mnogo kraći od Obreda polaganja zavjeta. Ako nam se 
pruži prigoda, prevest ćemo i posljednji. Taj svojom ljepotom nadmašuje 
sam Obred oblačenja. Osobito pri onome mjestu gdje se govori o svetoj 
čistoći 4 . 

Sva ljepota prevedenoga obreda može se razumjeti tek kada mu se 
prisustvuje. Ona nas se duboko doima; znatno dublje negoli ikoja drama 
koju gledamo u kazalištu. Razlog tomu jest taj što znamo da se u kazalištu 
ništa istinski ne zbiva, dok kod ovoga obreda nemamo pred sobom glumce 
već prave osobe koje polažu svoj život u ruke vremenite smrti. Mi znamo 
da nakon ovoga čina novakinja vjerojatno ne če nikada izaći iz ovih zidova i 
u njima će i umrijeti. Ona će u njima morati živjeti kao mudra djevica koja 
će, pjevajući dan i noć božanstvene molitve, čekati na dolazak božanskoga 
Zaručnika. 

U ovome samostanu bit če ona, prema riječima Huysmana, »mistič¬ 
ni gromobran«, trapljenjem oblačeči na sebe mržnju Božju koja bi inače 
uništila čovječanstvo ogrezlo u grijehu. Ona će se u ovome samostanu 
pridružiti četi anđela, pjevajući hvalospjeve Gospodinu i živjet će, unatoč 
mnogih trapnji, novim i blistavim životom. Psalam 15., koji se pjeva u 
ovome obredu, posve jasno slika nadnaravnu radost katoličkih pokornika. 

I ostali biblijski tekstovi u ovome obredu dobivaju svoj posebni reljef. 
Dok rod novakinje plače za »izgubljenom«, »umrlom« djevicom, sva njezi¬ 
na duša klikće poput proroka Izaije. 

Sam obred simbolizira zaruke ljudske duše s Isusom. Ostalo, kao po¬ 
jas, škapular, veo, na vidljiv način tumače ono što se u duši nevidljivo, ali 
posve realno zbiva. 

Tko je prisustvovao obredu uvjerit će vas kako ga nikada ne će za¬ 
boraviti. On se tako duboko usiječe u našu dušu da upravo instinktivno 


4 »Tako se ni jedna zabrana ne odnosi na čast ženidbe i bračni blagoslov silazi na ovu svetu vezu. Ti 
si htio (Bože) da postoje još uzvišenije duše koje, odričuči se bračne veze, ipak teže za onom tajnom 
koju ova samo (simbolično) predstavlja i traže jedan simbol za čiju realnost one ne će znati. Blaženo 
djevičanstvo prepoznalo je svojega Tvorca; ono je takmac neporočnosti anđela, ono se posvetilo 
bračnoj postelji Onoga koji hoće biti zaručnikom vječnoga djevičanstva, kao što je On bio i njegovim 
sinom...« I sve ljepše i ljepše. Evo gdje katolički književnici moraju tražiti inspiraciju. Proučavajući 
liturgiju uvjerit će se kako je ljepota odraz istine iumjetničko djelo mora buditi ra¬ 
dost u našoj duši. 

osjetimo stvarnost nevidljivoga, vrhunaravnoga svijeta. Jer, čemu da se 
tolike tisuće elitnih duša, toliki redovnici i redovnice odriču svih radosti 
ovoga svijeta - već dvadeset stoljeća - i počinju svojevoljno oskudijevati, 
patiti, bdjeti, moliti... 5 ! Nije moguće da su svi oni lude, žrtve puke varke, 
iluzije... 


5 Vidi »Luč« od 20. lipnja 1923., str. 204. - 209. 


268 



GREGORIJANSKA GLAZBA 

ŽIVOT, Zagreb, veljača 1928., IX. god., br. 1., str. 34-38 


Jedan od prvaka suvremene glazbe je g. Vincent d’Indy. Njegovo djelo 
St. Christophe davalo se na velikoj francuskoj operi. Time je on dokazao 
kako se već u gregorijanskoj glazbi nalaze svi temeljni glazbeni oblici moder¬ 
ne glazbe. 1 Svjedočanstva Walchcrena ; Claudela, Huysmansa, koji su nam 
opisali svoja liturgijska obraćenja, već su dovoljno predočila moć ove svete 
umjetnosti koja posvećuje duše. Prije negoli pokažemo neke umjetničke 
vrline ove glazbe, citirat ćemo mjesta u djelima Huysmansa (a moglo se 
naći i sličnih protesta kod drugih književnika, kao kod Veuillota), koja u ime 
svetosti umjetnosti zahtijevaju da se iz Crkve izbaci sve ono što podsjeća na 
svjetovnu kazališnu umjetnost. Tako Huysmans protestira protiv »pjesama 
izvađenih iz talijanskih opera i odurnih melodija (cavatina), nepristojnih 
kadrila« 2 što su se pjevale u crkvi mjesto remek-djela korala. 

Malo dalje nastavlja: »Upravo je neverojatno što se sada čuje u pariš¬ 
kim crkvama. Pod izlikom da se pjevačima ne želi oduzeti zarada, ispušta 
se polovica kitica pobožnih pjesama... Muče se Tantum ergo pre¬ 
ma austrijskoj nacionalnoj melodiji i što je još gore, ova se kiti šuštanjem 
(flon-flon) opereta i gluktanjem birtija... Međutim, pape su izričito u ra¬ 
znim bulama zabranili prljanje svetišta nakaznim pjevanjem (fredon). Ivan 
XXII. je izričito zabranio svjetovnu glazbu i takve glasove u hramovima. 
On je istodobno zabranio službenim pjevačima (maitrises) da kićenjem 
mijenjaju koral.« 3 

Ove su riječi tim značajnije jer su bile napisane prije Motu proprio 
Pia X. o svetosti crkvene glazbe i vrlo dobro pokazuju kako je Huysmans 
bio u francuskim umjetničkim krugovima prethodnik reforme velikoga 
glazbenika pape. Evo još jedne crtice protiv obeščašćenja hramova Božjih: 

»Litanije su bile napudrane mrazom i parfimirane bergamotskim na¬ 
rančama i ambrom... Jasno je kako ovo nije sličilo religioznoj glazbi... (Toj 
skupini pripadaju i »mistične golotinje pokojnoga Gounauda, rapsodije 


1 Vinced d’Indy, Chant gregorien etArt moderne (Revue des Jeunes. 25. V 1922.). 

2 Huysmans, A Rebours, str. 270-271. 

3 Huysmans, En route, str. 389-390. 

staroga Thomasa, saltomortala bijednih nazovi-glazbenika.«) Ta su djela iz 
katoličkih crkvi izbacila tradicionalna remek-djela gregorijanske glazbe.« 4 

Srednji vijek osobito je volio gregorijansku glazbu; on ju je zapravo 
usavršio i najljepši dijelovi božanskoga oficija ostavština su toga liturgij¬ 
skog vijeka. Sveta Hildegarda ovako sudi o pjevanome božanskom oficiju: 

»Kao što se je tijelo Isusa Krista porodilo po Duhu Svetom iz neo- 
skvrnjenosti Djevice Marije, isto tako su pjevane hvale Božje (canticum 
laudum), p o uzoru na nebeske melodije, nikle u Crkvi 
po Duhu Svetomu.« 5 

Od kojeg li su golemog značenja riječi ove svetice! Gregorijanska 
glazba nastala je po uzoru na nebeske melodije i ne možemo si zamisli¬ 
ti drugog nebeskog glazbenog ugođaja. Sama Treća božanska osoba, Duh 
Sveti, djelovao je na razvoj ove umjetnosti. Zato je mi katolici moramo 
njegovati i voljeti više negoli bilo koju drugu glazbu. Ona nam dočarava 
nebeske ugođaje i na taj nas način popravlja. 

Kada je Chateaubriand jednom bio u šetnji s jednim prijateljem i 
iznenada začuo takvo pjevanje, učinilo mu se kako čuje zvukove s neba: 
»Noć se primicala. Kako smo prolazili između ograde zidova u jednoj pu¬ 
stoj ulici, iznenada glas orgulja dospije do naših ušiju i iz dubine susjedne 
crkve začule su se riječi kantika. Laudate Dominum omnes gentes... Ne 
možemo opisati emocije koje su probudili u nama ti vjerski pjevi. Čini¬ 
lo nam se da čujemo glas s neba.« 6 

Isto ustanovljuje i obraćenik Walcheren: »Ovoga jutra bio sam u ka¬ 
pelici benediktinki u ulici Monsieur. To je uzvišeno. Ove ženske glasove 
- samo se gregorijansko pjevanje izvodi ovdje - čujem uvijek. Netvarna je 
ova glazba. ..Prvi put osjetio sam da se zaista nešto 
neizrecivo odigravalo...« 7 

Gregorijanska glazba je službenica liturgije. Ona tvori harmoničnu 
cjelinu s ostalim umjetnostima koje se natječu da urese sa što više čara 
hvalu Božju čije je središte sv. misa. Evo kako se ta glazba prilagođava 
arhitekturi: 

»Gregorijanska glazba je vječno pjevana molitva, modulirana prema 
ushitima duše ... beskonačni himan koji se kroz stoljeća šalje Svevišnje¬ 
mu... Ona se jedina sa svojim moćnim jednoglasjem, svojim svečanim i 
masivnim harmonijama mogla složiti poput građevnoga kamena s r o m a - 
ničkim svodovima i čini nam se kako je ona iz 


4 Huysmans, En route, str. 120. 

5 Katolički List, od 16. kolovoza 1923. str. 394. 

6 Chateaubriand, Genie du Christianisme , III. s/p. 111. - v: Kat. list od 20. IX. 1923., str. 459. 

7 Walcheren , Journal d'un Converti, str. 181. 

ovoga izišlai sam je njegov glas. 8 Nadalje: »Što se tiče gregorijan¬ 
ske glazbe, također je jasno kako se melodija posve slaže s arhitekturom, 
katkada se ona sagiblje kao tamni romanički lukovi, pridiže mrko i za¬ 
mišljeno, kao potpuni polulukovi. De Profundisse sagiba poput 
onih velikih lukova koji tvore udimljenu okosnicu svodova; on je polagan i 
mračan kao ovi svodovi; on se ispruža samo u tmini i umire samo u tužnoj 
polusjeni kripti.« 9 »Katkada, naprotiv, gregorijansko pjevanje kao da p o - 
suđuje od gotike svoje cvjetne lučiće, svoje izrezuckane strijele, 
svoje prozirne kolutove, svoje iščipkane pukotine (tremie), svoje lagane 
čipke... Gregorijansko pjevanje je zračna i pomična parafra¬ 
za nepomične strukture katedrala.« 10 

A i sa slikarstvom se ono može usporediti, i to s remek-djelima ta¬ 
kozvanih Primitiva, Memlinga i drugih koji su slikali na slavu Božju, a ne 
kao poslije renesansa koja je velikim dijelom prožeta poganskim duhom: 
«... Ova je svisvetska epistola prije svega idealna slika umjetničkoga smjera 
Primitiva i posve je vjerojatno da su stari flamanski slikari prikazali ovaj 
tekst svetoga Ivana, gdje se rađaju Anđeli, Starci, Sveci...« * 11 Nisu li res- 
ponzoriji Vittorijeve Noćnice (Tenebres) prožeti istim nadahnućem, istim 
umijećem kao Quentin Metsysovo remek-djelo Pokop Kristov... 12 Grego¬ 
rijansko pjevanje je nematerijalna i tekuća interpretacija slika umjetničko¬ 
ga smjera Primitiva.« 13 

Za ljude koji rade u aktivnome životu, osobito za članove takozvane 
Katoličke akcije, gregorijansko pjevanje je potrebno: ono im umiruje nji¬ 
hovu izmorenu dušu. Novinar Louis Veuillot je to iskusio na sebi: 

»Moram udisati samostanski zrak (pisao je on jednoga dana Dom 
Guerangeru) i za nekoliko dana postaviti svoj siromašni duh u propuh 
čistoga zraka, između pjevanja redovnikai pjevanja ptica.« 14 

Mnogima se gregorijanska glazba čini odviše primitivnom. Ipak je ne¬ 
pobitna činjenica kako je umjetničko djelo tim veće i vrjednije što s manje 
sredstava zna polučiti veći učinak. Zatim Huysmans tvrdi kako je grego¬ 
rijanska glazba ljepša što je jednostavnija: »Cim je gregorijansko pjevanje 
jednostavnije i bezazlenije, ono više djeluje i bolje iznosi zaista jedinstve¬ 
nim jezikom radost i tugu koje su uglavnom one dvije teme kojima se bave 
crkvene službe...« 15 

8 Huysmans, A Rebours, str. 268-269. 

9 Huysmans, En route, str. 12-13. 

10 Huysmans, En route, str. 13. 

11 »I svi anđeli stajahu oko prijestolja i oko starješina i oko četiri životinje; i padoše na lice pred prije¬ 
stoljem, i poklonište se Bogu govoreći...« (Otk 7, 2-12). 

12 Huysmans, Oblat, str. 90. i En route, str. 12. 

13 Huysmans, En route, str. 13. 

14 J. Delporte, La Croix od 16. IX. 1923. 

15 Huysmans, En route, str. 13. 

Pjevajmo! 


I u našim je krajevima nekada bilo drukčije. I u doba hrvatskoga kra¬ 
ljevstva bilo je mnogo benediktinskih samostana iz kojih se neprestano diza¬ 
la hvala Božja prema nebeskim visinama. Gotovo sve je nestalo i mi pitamo 
nije li s tim samostanima nestalo i vremenito blagostanje hrvatskoga naroda; 
nisu li ti kontemplativni bedemi bili prvi bedemi od kojih su se odbija¬ 
le navale neprijatelja narodne duše i koji su oboružani teškim topništvom 
svojih pjevanih molitava i trapnja prolomili brane nebeske milosti koja je u 
doba Tomislava bujno tekla hrvatskim dušama? Gotovo sve je iščezlo? Ali na 
nama je da pripravimo narod na gregorijansku obnovu i na dolazak benedik- 
tinaca i ostalih kontemplativnih redova u naše opustjele krajeve. 

Vjerska društva, organizacije Katoličke akcije zapada časna zadaća li¬ 
turgijskoga apostolata. Želja je to Svete Stolice, a želja je Oca svih kršćana 
zapovijed pravoj djeci. Pio XI. šalje Ligi talijanskih katoličkih djevojaka 
poseban blagoslov jer su one za tisuće svojih članica izdale poseban »grego¬ 
rijanski« molitvenik i jer su si uzele za zadaću biti apostolima gregorijanske 
obnove u svojim župama. Pio XI. hvali »njihov žar za crkvene obrede i 
za širenje svete i posvećujuće umjetnosti svete glazbe, crpljene u čistim 
liturgijskim vrelima«. 16 

I zaista je svet apostolat, liturgijski apostolat, gregorijanski apostolat. 
To je apostolat mirenja i ljubavi. Tek kada upozna ljepotu gregorijanske 
glazbe, čovjek može razumjeti riječi jednoga svetog redovnika koji je rekao 
da se ljudi više ne mogu mrziti kad su ujedinili svoje glasove u pjesmama 
Crkve. 17 

Talijanski katolici počeli su to vrlo uspješno provoditi i evo o tome 
izvatka iz jednoga izvještaja njihova glasila ženske mladeži: »U svakome 
društvu valja osnovati tečaj za liturgijsko pjevanje ... i sve će naše članice 
morati pjevati i to ne kao schola cantorum, već kao narod čistim grego¬ 
rijanskim načinom za vrijeme liturgijskih obreda. I nemojte reći: gregori¬ 
jansko pjevanje je dosadno, monotono! Nemojte to reći. Spremne su vas 
u plač utjerati tisuće i tisuće osoba koje su 11. rujna (1923.) u Vicenzi 
prisustvovale kratkoj misi koju su otpjevali svi vjernici (2500 glasova) i 
koje su bile ushićene, dirnute i oduševljene. Uz našu glavnu tajnicu stajao 
je jedan vojnik i ovo mrmljao: >Hoću si spasiti dušu i otići u nebo jer ako 
ovako pjevaju ljudi, tko zna kako će pjevati anđeli. I onda mora 
biti lijepo u rajuh« 18 


16 Prof. D. R. Malaspina. II bello liturgico nel Poema di Dante, Firenze, str. 43. 

17 Lodiamo ii Signore (Milano, 4. Via S. Anese; G. F. C. I.) str. 5. 

18 Squilli di Risurrezione , Milano, 1. listopada 1923. str. 2. Ove nas riječi nehotice sjećaju na kralja 
Klodviga i na citirane riječi sv. Hildegarde »po uzoru nebeskih melodija.« 

I u ovome pogledu ni mi ne smijemo zaostati za našom braćom iz 
drugih zemalja. Veliki je Mahnić kod nas počeo kršiti u katoličkim redovi¬ 
ma duh liberalizma. No, nije li glazbena orijentacija hrvatskih katolika još 
u predmahnićevu periodu? Nije li na nama skršiti glazbeni liberalizam kod 
nas i započeti voljeti i njegovati gregorijansku glazbu? Pio X., koji si je sta¬ 
vio zadaću omnia restaurare in Christo (sve obnoviti u Kristu) i koji je sa 
svojom enciklikom Ii fermo proposito od 11.VI. 1905. ujedinio smjernice 
svojih prethodnika i posve jasno odredio program te takozvane Katolič¬ 
ke akcije, uzeo je za podlogu toj obnovi svoj euharistijski i gregorijanski 
program. Euharistijski program, Bogu hvala, već smo počeli provoditi s 
mnogo uspjeha; došao je trenutak da postanemo apostolima njegova litur¬ 
gijskoga programa. Ostvarimo zato ponajprije na sebi samima, a onda na 
drugima, smjernice koje nam je ostavio u svom Motu proprio od 22. XI. 
1903. i iz kojih citiramo jedan od najznačajnijih stavaka: »Naša je najživlja 
želja vidjeti da pravi kršćanski duh procvate u svakome obliku i uzdrži se 
među vjernicima. Stoga je prije svega potrebno ono što se odnosi na sve¬ 
tost i dostojanstvo hrama pa zato neka se bdije nad time da vjernici, kada 
su sakupljeni, crpe ovaj duh u prvome i nenadomjestivome izvoru, to jest 
da sudjeluju kod presvetih otajstava i javnih svečanih 
molitvi Crkve. Uzalud je nadati se da će u tu svrhu obilno na nas sići 
blagoslov neba, ako naše iskazivanje časti Svevišnjemu, koje mora uzlaziti 
mirisom ugodnosti, ostavlja u rukama Gospoda bičeve s kojima je nekada 
Božanski Otkupitelj iz hrama istjerao nevrijedne oskvrnitelje.« 19 


19 Pijo X., Motu proprio od 22. XI. 1903. 

LITURGIJA I SVETI FRANJO SALEŠKI 

FRANJEVAČKI VJESNIK, Sarajevo - Visoko, travanj 1928., br. 4, str. 100-105 


Liturgijski pokret počeo se širiti kod nas. Sve se više članovi Katolič¬ 
ke akcije počinju zanimati za službenu molitvu Crkve. Naši listovi donose 
članke o liturgiji i uvode tzv. »liturgijske kutiće«, a u našim prosvjetnim 
društvima dosta se često predaje o sv. liturgiji. Tako i valja! To je želja Sv. 
Stolice; a dobra djeca ne čine samo ono što im se n a r e d i, već i ono što 
želi njihov otac. 

Posve je razumljivo kako ponajprije svećenstvo mora dobro upoznati 
liturgiju, a zatim članovi Katoličke akcije. Tek kada i jedni i drugi u tome 
smjeru budu temeljito izobraženi i kada budu znali liturgijski moliti, moći 
će se pomišljati na liturgijski odgoj širih narodnih slojeva. 

Književnici su osobito cijenili sv. liturgiju. Ovaj ćemo put pokazati 
kako sam zaštitnik katoličkih književnika sudi o liturgiji. Za katoličke knji¬ 
ževnike to je od osobite važnosti jer je Sveta Stolica, izabravši sv. Franju 
Saleškog za zaštitnika katoličkih književnika, svima koji se bave književno¬ 
šću dala uzor prema kojemu se imaju ravnati. Tom prigodom citirat ćemo 
samoga sveca. Njegove vlastite riječi bit će same sebi najbolji komentar. 1 

Želja svetoga Franje je da i svjetovnjak 
dnevno pribiva svetoj misi: 

»Nisam vam još govorio (Filitejo) o suncu duševnih vježbi, a to je pre¬ 
sveta, posvećena i preuzvišena Žrtva i Sakrament Mise, središte kršćanske 
vjere, srce pobožnosti, duša religioznosti, neizreciva tajna u kojoj se nalazi 
neograničen ponor božanske ljubavi i po kojemu se Bog istinski nama daje 
i na nas izlijeva svoje milosti i svoje darove. 

Uprite sve sile da dnevno pribivate svetoj misi i prikažete sa 
svećenikom žrtvu svoga otkupitelja Bogu, njegovu Ocu, za vas i za 
svu Crkvu« ( Introd. a la vie devote II. 14.). »Na svaki je način bolje da 
dnevno pribivate svetoj misi i pratite njezine svete čine, negoli da ne pri¬ 
bivate pod izgovorom kako ćete kod kuće nastaviti s molitvom. Kažem da 
je tamo bolje, i to ne samo zato jer zbiljsku prisutnost čovječanstva našega 


1 Izrađeno prema članku D. I. Ryclandta, koji je izišao u Revue pratique de Liturgie et de mistique 
sacree. Studeni - prosinac 1923. 

Gospodina u misi ne može nadomjestiti duhovna prisutnost, pa makar 
čovjek iz hvalevrijednih razloga ostaje udaljen od nje, već jer Crkva 
silno ž e 1 i da se prisustvuje svetoj misi: i ova želja nadomještava sa¬ 
vjet kojemu se ova vrata poslušnosti imaju prilagoditi kada se to može bez 
zapreka« (Tome X. en. Vives Lettre CLI, str. 388.). 

Sveti Franjo Saleški zatim daje savjet na koji način valja pribivati sve¬ 
toj misi. Pri tome treba pratiti barem glavne funkcije svećenika i moliti 
u zajednici s prisutnim narodom. Loše čine oni koji se mole sami za sebe 
(nesocijalnol), ne obazirući se ni na svećenika ni na narod čiji su dio. 

Kod podizanja, Presveti Sakrament treba obožavati velikim po¬ 
kajanjem u srcu (tj. i pogledati ga), zatim ga prikazati Bogu Ocu za opro- 
štenje naših grijeha i grijeha cijeloga svijeta te nas same prikaza¬ 
ti... u zajednici s Crkvom... Kada svećenik izgovara Oče naš, treba 
ga govoriti s njim, glasno ili u duhu, s velikom poniznošću i pobožnošću, 
isto kao da slušamo našega Gospodina i govorimo ga za njim riječ po ri¬ 
ječ... Kod blagoslova moramo zamisliti da nam Isus Krist u isto 
vrijeme daje svoj« (Direct. špirit, art. V) 

»Od Creda do Očenaša prionite svojim srcem uz tajne Smrti i Muke 
našega Otkupitelja koje ova sveta Žrtva prikazuje aktualno i bitno. Žrtvu 
ćete vi prikazati Bogu Ocu u zajednici sa svećenikom i ostalim pukom 
Njemu na čast, a za vaše spasenje.« ( Intr: a la Vie devote II., chap.14.). 

»Molitva, što ju činimo ujedinjeni s ovom božanskom Žrtvom, ima 
tako neizrecivu moć da se po njoj, Filotejo, duša posve napuni bo¬ 
žanskim darovima, kao da se prislonila uz svoga Ljubljenika« (Loc. cit.). 

Kada molimo, ne smijemo se žuriti. Moramo »uži¬ 
vati u divnome i slatkome smislu ovih svetih molitava i u njih duboko 
zaroniti misli i pobuditi osjećaje po njihovu smislu i nimalo se ne žuriti...« 
{Introd. a la vie devote II.) 

Sto je on drugima savjetovao, to je i sam činio. Evo jednog suvreme¬ 
nog dokaza koji potječe iz pera svete Ivane Chantal (Lettre No. 121.): 

»Kada bi molio, kada bi pribivao oficiju ili kada bi govorio presvetu 
misu kod koje je izgledao poput anđela, poradi velikoga žara koji je oblije- 
vao njegovo lice, nije činio nikakvih grimasa i činilo se kao da ni ne diše, a 
ni ne otvara oči; već bi ih čedno držao zatvorene, čineći samo one kretnje 
koje su bile potrebne. Ipak se na njemu vidjelo smireno lice, blago i ozbilj¬ 
no, i čovjek je mogao suditi da se nalazi u dubokoj sabranosti. Tko god bi 
ga vidio i promatrao kod njegovih čina, bio je bezuvjetno ganut, a osobito 
onda kada bi posvećivao: jer tada je ponovno zasjao - tisuću puta moglo se 
to opaziti. Njegovao je također osobitu ljubav pre¬ 
ma Presvetome Sakramentu koji bijaše njegov 
pravi život i njegova jedina snaga.« 

Osim dnevnog pribivanja svetoj misi preporučuje on čestu svetu pri¬ 
čest. U tome se vidi veličina ovoga sveca književnika. U vrijeme hladnog 
jansenizma i tri stoljeća prije Pia X., on nam daje posve suvremen savjet: 
»Ako vas ljudi svijeta zapitaju zašto se vi pričešćujete tako često, recite 
im da to činite radi toga da naučite kako se ljubi Bog, da se očistite svojih 
nesavršenosti, oslobodite se svojih jada, utješite se u žalostima, svladate 
svoje slabosti... Ako vas nešto spriječi da se zbiljski pričestite kod svete 
mise, pričestite se barem srcem i duhom« ( Introd. a la vie devote II., 21.). 

»U 25 godina, koliko služim dušama, iskustvo me uvjerilo koju sve¬ 
moćnu krjepost posjeduje ovaj božanski Sakrament da ojača duše, oslo¬ 
bodi ih zla, utješi ih i jednom riječi učini ih božanskim u ovome svijetu; 
razumije se, treba k njemu pristupiti s vjerom te s potrebnom čistoćom i 
pobožnošću« [I. X. str. 402 (ed. Vives)]. 

Do sada smo govorili samo o sv. misi i sv. pričesti, njezinu bitnom 
dijelu. Sveti Franjo je osim toga osobito volio pjevanje cijeloga brevijara te 
je s velikom ljubavlju sam prisustvovao ostalim dijelovima službe Božje. O 
tome imamo dosta dokumenata njegovih suvremenika, a i njega samoga. 
Katoličkim književnicima on mora biti miliji jer je sv. liturgija najsavršenija 
umjetnost cijeloga katoličkog naroda, svih krajeva i razdoblja. 

Dok je on još bio kanonikom, njegov biskup ga je pitao zašto tako 
redovito dolazi na zbor. On mu odgovori: »Otvoreno Vam kažem, sva je 
moja radost biti članom ovako lijepog društva. Držim vrlo važnim što se u 
jednom takvom kapitulu može obavljati služba anđela. Osim 
toga, stara je istina kako valja više cijeniti djela što se čine u zajednici ne¬ 
goli nasamo« (Hamon, Vie de S. Frangois de Sales II. str. 410.). 

On zatim moli turinskoga biskupa da mu ne oduzme kanoničku čast. 
Motiv je liturgijski: »Želim, vrativši se ovamo, naći mjesto u našemu koru 
u kojemu se oficij tako dostojno služi te mi je to jedna od najvećih utjeha 
koju uopće imam« [Lettre du 31 mai 1597, XI. 298 (ed Anney)]. 

Kada je postao ženevskim biskupom, trudio se da se služba Božja što 
dostojanstvenije obavlja i da joj sam prisustvuje: 

»Bio je tu u svom mjestu (zbora), kao kakav kip u svome kutu. Nije 
se micao, ni uznemiravao, ni žurio, ni gledao amo-tamo, ni brinuo ni za što 
osim da dobro moli, posve lijepo noseći svoje srce od stiha do stiha, svom 
dušom kušajući i uživajući med najdivnijih slatkosti koje je Duh Sveti 
ovdje cijedio; i budući da je imao dosta jak glas, pjevao je hvale 
Tvorcu zvučnim glasom, koji je u prisutne duše 
ulijevao osjećaje pobožnosti« [Le P. la Riviere str. 117. 
(Hamon loc. cit.)]. 

»Cesto sam tako preopterećen, kaže on, raznim poslovima da ne 
znam na koju bih se stranu okrenuo ni gdje bih započeo; ipak mi to nimalo 


276 


ne smeta kod oficija; kod njega nisam nikad rastresen. Pri tome mi¬ 
slim da sam na nebu i zajedno s anđelima pje¬ 
vam hvale našeg Tvorca; kada zatim iziđem iz kora vidim kako 
se svi ti veliki poslovi, koji su mi zadavali toliko muke, začas obave; a naš 
Gospodin sve to čini« [ Deposition du proces de canonisation. (Hamon , loc. 
cit. str. 422.)]. 

Ponosio se lijepim oficijem. Tako piše spomenutoj sv. Ivani Chantal: 

»Dođite, dakle, moja predraga kćeri; neka vaš dobri anđeo bude uvi¬ 
jek uz vas i neka vas dovede. Bit ćete utješeni gledajući moju malenkost 
u kući, u poslu, u svemu, gledajući naš lijepi oficij jer u 
tome je moj kaptol prvorazredan« ( Lettre 1 Mai 1607, t. XIII. str. 287.) 

On želi da svjetovnjaci ne prisustvuju samo sv. misi već i ostalim 
liturgijskim činima: 

»Osim toga, Filotejo, za svetkovina i u nedjeljama treba pristustvova- 
ti oficiju malih hora i vesperama, koliko vam to okolnosti dopuštaju jer su 
ovi dani posvećeni Bogu i zato u njima valja činiti više činova njemu na čast 
i slavu negoli u drugim danima« ( Introd. a la Vie devote 11.15.). 

Liturgija je tako divna da će ona u njoj uživati na osobit način: 

»Osjetit ćete na taj način tisuću pobožnih slatkosti, kao što je to osje¬ 
tio sveti Augustin koji nam o tome svjedoči u svojim Ispovijestima. Kada 
je pri početku svoga obraćenja slušao božanske oficije, njegovo se 
srce stalo topiti od milinei suze pobožnosti oblile su nje¬ 
gove oči« ( Introd , a la vie devote II., 1.). 

Neki su sv. Franji Saleškom predbacivali odviše kićenosti. Ako teme¬ 
ljitije zaronimo u njegova djela, vidjet ćemo kako je on u svojim naoko ki- 
ćenim spisima iznio svojim čitateljima solidnu teološku hranu. Evo njego¬ 
va suda o samome značenju sv. liturgije. On kaže da je Bog konačni cilj sve¬ 
ga što postoji. Zbog toga, sve što je stvoreno treba Tvorcu odavati hvalu: 
»Zbog toga anđeli, ta nebeska vojska, neprestano hvale Gospoda. Zemlja 
ima također svoje pjevače koji Boga hvale bez prestanka. Ne 
pitajte me, zašto (ima) toliko kolegija redovnika i redovnica? To su tabori 
postavljeni u zborove. Oni realiziraju namjeru zbog koje 
je Gospodin sve stvorio. Kako li je divotno slaviti i pjevati 
(psalmodier) ime preuzvišenoga Boga!« [T. VIII. Str. 206. (ed Anney)]. 

Prva svrha sv. liturgije, prema tome, nije posvećenje duša, već odavati 
čast Stvoritelju: 

»Sav svemir hvali (Boga) po čovjeku, kao po svom izaslaniku; čovjek 
ga hvali po Kristu, kao po svom posredniku« (Loc. cit. str. 205)... »Nebe¬ 
ska je dobrota tako neizmjerne hvale vrijedna da je samo vlastita neizmjer- 
nost može u dovoljnoj mjeri hvaliti... (Svakom psalmu dodajemo Gloria 
Patri sa završetkom: kako bijaše na početku itd.), na taj način izjavljujući 

kako su sve ljudske i anđeoske hvale odviše niske, a da bi mogle dostojno 
hvaliti božansku Dobrotu. Da ipak bude dostojno hvaljena, ona mora biti 
svoja vlastita slava, hvala i svoj vlastiti blagoslov« (Traite de l’Amour. V 
! 20 - 

Kada sa svetom liturgijom pjevamo slavu Božju, povodimo se 
za anđelima, Blaženom Djevicom Marijom i Kri¬ 
stovim Čovječanstvom. 

»O koju li pjesmu pjeva Sin Ocu! ... O kako li je sladak glas, kao da si¬ 
lazi s usana na koja je izlivena punina milosti. Svi su ostali puni miomirisa, 
ali je on miris Sam; ostali su pomazani, ali on, on je samo izliveno pomaza¬ 
nje... Da, moj dragi Teotime, svi blagoslovi koje Bogu daje vojujuća i slavna 
Crkva samo su anđeoski i ljudski blagoslovi... ali nebeski su oni koje daje 
Sin... O, kada bismo čuli ovo božansko srce kako pjeva glasom neizmjerne 
slatkoće pjesmu hvale Božanstvu!...« (Traite de l’Amour V II.l. Directoire 
spirituel, art. IV) 

LITURGIJSKI KUTIĆ 

POSESTRIMSTVO, 1922. - 1925. 


UVOD 

Tijekom tri školske godine tj. 1922./23, 1923./24. i 
1924./25. bi. Ivan Merz vodio je u POSESTRIMSTVU, kato¬ 
ličkom časopisu za žensku mladež rubriku »Liturgijski kutić«. 
U svakom broju obrađivao je po jednu liturgijsku temu. Uku¬ 
pno je objavio 25 članaka. 

Svi ovi članci čine jednu cjelinu tako da se mogu smatrati 
kao mali liturgijski tečaj o osnovnim liturgijskim pojmovima 
te o načinu kako svoj duhovni život utemeljiti na velikom du¬ 
hovnom bogatstvu što ga vjerniku pruža katolička liturgija i 
povezanost s njome. Svi ovi članci proizašli su iz osobnog isku¬ 
stva bi. Ivana jer je on sam živio dubokim liturgijskim životom. 
Stoga je i mogao napisati ovako divne misli o liturgiji. Čitajući 
ove članke ostajemo zadivljeni kako je Božja milost tako dubo¬ 
ko prožela i preobrazila dušu bi. Ivana Merza koji je u liturgi- 
ji-bogoslužju Crkve našao mjesto svoga svakodnevnog susreta i 
druženja s Božanstvom. 

Upozoravamo da je označavanje brojeva Posestrimstva po¬ 
činjalo s početkom školske godine, tj. mjesec rujan bio je br. 1, a 
godište je završavalo sljedeće godine u mjesecu lipnju s brojem 
10 . 

Originali ovoga časopisa mogu se pronaći u Znanstvenoj 
biblioteci DL »Juraj Habdelić«, Zagreb, Jordanovac 110, kao i 
kod Suradnica Krista Kralja u Zagrebu. 

Čitatelja želimo također upozoriti da je bi. Ivan Merz ove 
tekstove objavljene u Posestrimstvu, kao i sve prethodne, pisao 
prije liturgijske reforme koju je proveo Drugi vatikanski sabor 
nakon 1965. god. Stoga u ovim njegovim tekstovima koji su 
kao jedan mali liturgijski tečaj, susrećemo izraze iz pretkon- 
cilske liturgije koji današnjem vjerniku mogu biti nepoznati ili 
nerazumljivi, ali se lako može pronaći njihovo značenje u li¬ 
turgijskoj literaturi prije Drugog vatikanskog sabora. Posebno 
želimo upozoriti na neke izraze koji se češće ponavljaju u ovim 
tekstovima bi. Ivana Merza. Nedjelje pedesetnica, šezdesetni- 
ca, sedamdesetnica bile su nedjelje neposredno prije korizme. 
U današnjoj liturgiji te se nedjelje nazivaju »nedjelje kroz godi¬ 
nu«tj. s njima započinje prije korizme liturgijsko vrijeme »kroz 
godinu«. Slično je s nedjeljama po Duhovima. U pretkoncilskoj 
liturgiji sve nedjelje od Duhova do Adventa nazivale su se »po 
Duhovima« uz redni broj nedjelje koji slijedi nakon svetkovine 
Duhova. Nakon liturgijske reforme umjesto »po Duhovima« te 
se nedjelje sada nazivaju »nedjelje kroz godinu« uz odgovaraju¬ 
ći redni broj u liturgijskom razdoblju koje traje sve do početka 
nove crkvene liturgijske godine. 

Poznavanje liturgije uvjet je za djelotvornu pobožnost 

Lit. kut. 1, POSESTRIMSTVO, Zagreb, rujan 1922., I./br. 1, str. 7-8 

Naša će pobožnost bit valjana i djelotvorna samo ako je liturgijski 
točna i ispravna. Neodređeni osjećaji, koji često vode osobito mlade dje¬ 
vojke kod molitve, donose sa sobom mnogo puta različite zablude prazno¬ 
vjerja i krivih vjerskih nazora. Naša nabožnost treba živjeti s Crkvom; ona 
će biti najčišća i najljepša, ako se drži onih oblika koje je Crkva odredila i 
posvetila kao oblike molitve i duhovnoga života. Zajednica s tolikim dru¬ 
gim katolicima koji na isti način i u isto vrijeme odaju Bogu čast ili mole 
od njega milosti, daje takvoj pobožnosti posebnu snagu i osjećaj velike kr¬ 
šćanske zajednice, po kojoj su svi njezini udovi mističnoga Tijela Kristova 
u kojima neprestano kuca predragocjena i živa Krv Srca Njegova. 

Zato ćemo u kratkim crtama podsjećati posestrime na ono što treba 
znati iz liturgije, ako hoće da njihova pobožnost bude što bolja i dublja. 

Razlikujemo: 1.) svete čine, 2.) sveta vremena, 3.) sveta mjesta. 

Najvažniji od svetih čina jest sv. misa. Da možemo pravilno razumjeti 
sv. misu, slijediti je kako treba i iz nje crpsti prave plodove, trebamo po¬ 
znavati: 

1. ) njezine dijelove i njihovo značenje, 

2. ) molitve kojima su ti dijelovi popraćeni i koje svatko, ako ikako 
može, treba zajedno sa svećenikom moliti. Sve ćete to naći u Rimsko¬ 
me misalu što ga je u hrvatskome prijevodu priredio i protumačio dr. D. 
Kniewald, a izdao dr. S. Markulin u nakladi »Knjiga katoličkog života« 
(Zagreb, Kurelčeva ul. 9.). Nijedna posestrima ne bi smjela biti bez ove 
potrebne knjige koja je ujedno najljepši molitvenik. 


Vrijednost liturgijske molitve 

Lit. kut. 2, POSESTRIMSTVO, Zagreb, listopad 1922., I./ br. 2, str. 24-26 

Ali, reći će pokoja posestrima, ja sam već naučila pod sv. misom moli¬ 
ti krunicu ili druge molitve iz svoga molitvenika pa bi mi bilo žao napustiti 
taj običaj, jer u tim molitvama izlijevam svu dušu pred Boga, dok, kad po 
misalu pratim svećenika za oltarom, moram moliti određenom brzinom 
da ga stignem; i osim toga moram moliti samo ono što on moli. A ja i ne 
obavljam u isti čas sve ono što on radi pa prema tome nema pravoga smisla 
da molim isto što i on. Nije ova posestrima ni prva ni posljednja koja ova¬ 
ko prigovara, a lakše ju je pobiti, nego što se u prvi mah i čini. Ponajprije, 
to što ne uspijevaš izlijevati svu dušu kod liturgijskih molitava, kao kod 
one svoje posebne, individualne pobožnosti, jest zato jer se nisi dovoljno 

zadubila u ljepotu liturgijskih molitava. Dakako, ako hoćeš držati korak sa 
svećenikom, ne možeš se zadržavati kod pojedinih molitava, ali zato trebaš 
češće za svoga slobodnog vremena izvan sv. mise čitati liturgijske molitve, 
o njima razmišljati i nastojati što dublje ući u njihov smisao. Onda će ti 
i samo čitanje ići brže, a i uvjerit ćeš se kako nema tako divnih molitava 
kao što su ove. To su sve sami odlomci iz Sv. Pisma i to ponajljepših nje¬ 
govih dijelova evanđelja, djela i poslanica apostolskih, psalama, Pjesme 
nad pjesmama, proročkih knjiga Staroga Zavjeta. Uz to su u starinskim 
kršćanskim molitvama tisuće i tisuće duša, koje su ih molile kroz tolika 
stoljeća, nalazile utjehu i jakost i najljepši razgovor s Bogom. Za druge ćeš 
molitve naći vremena i kod kuće i ako se preko dana navratiš u crkvu, ali 
sv. misa treba ti biti poseban čin koji ćeš obaviti zajedno sa svećenikom. 
Nije li i samo ime liturgija (grčki: leiton ergon), narodna, javna, zajednička 
stvar pa ako pažljivije pročitaš misne molitve, vidjet ćeš koliko se puta sve¬ 
ćenik obraća puku pozdravljajući ga, pozivajući ga na molitvu, na sabranje, 
dajući mu odrješenje i blagoslov moleći se i za njega i u njegovo ime. Eto, 
taj si puk i ti, pa ako se tim činima svjesno pridružiš postaješ sudionikom 
velikih milosti koje donosi nekrvna žrtva Tijela Kristova i samo ona. A 
osobito, ako se pod sv. misom i pričešćuješ, onda su ti liturgijske molitve 
najljepša i najbolja priprava i zahvala. 

Liturgija živi s crkvenom godinom 

Lit. kut. 3, POSESTRIMSTVO, Zagreb, studeni 1922., I./ br. 3, str. 43-44 

Vidim jednu posestrimu očajna lica, a nije jedina koja se tuži. Sve 
je to lijepo i dobro, ali dok se ja priučim stizati u molitvama svećenika, 
izgubit ću svu strpljivost. One molitve koje ne dolaze redovito ne mogu 
tako glatko čitati; a k tome još nisam tako vješta u upotrebi misala, pa 
dok ja očajnički tražim među »promjenljivim dijelovima« za taj blagdan, 
dotle već izgubim čitavu nit sv. mise. - Dakako da tu vježba, a i priprava 
o kojoj smo zadnji put govorili, čini mnogo da nam baratanje misalom s 
vremenom sve okretnije teče; ali bi bilo pogrješno i to kad bismo mi mislili 
kako pošto-poto moramo sve izmoliti pa makar i navrat-nanos, rastreseno. 
Često će nam se dogoditi da nas ljepota jedne molitve tako osvoji da u nju 
zaronimo i zaostanemo; a dosta ćemo puta mi imati više toga kazati Bogu 
nego svećenik, kad se sjećamo na odnosnom mjestu živih i mrtvih. Ali, ako 
već moramo ispuštati neke molitve, trebamo imati na umu ovo pravilo: 
liturgijski život ne znači samo praćenje čina sv. mise; on osobito znači život 
s crkvenom godinom. 

Slaveći uspomenu znamenitih dana iz Kristova života, Presvete Dje¬ 
vice i dr. ili uspomene svetaca, Crkva nam svaki put hoće staviti pred oči 
osobite istine i upute za kršćanski život, osobite primjere i uzore i poseb¬ 
ne molitve u kojima molimo posebne milosti. Dakle, ako hoćemo živjeti 
liturgijski, nipošto ne propuštajmo promjenljive dijelove mise: pristupa, 
evanđelja, poslanice i prikazanja i odnosnih molitava. Ako poradi toga ne¬ 
što zaostanemo, jer nam njihovo čitanje ne teče još od ruke ili stoga što 
smo se zadržali koji čas duže razmišljajući o onome što se u njima, osobito 
u evanđelju kaže, dosta je u duhu sjetiti se propuštenih dijelova sv. mise i 
njihova značenja i onda mirno i bez uzrujavanja naći dio mise kod kojega je 
svećenik upravo sada, i onda nastaviti s molitvom. Život prožet liturgijom, 
život s crkvenom godinom donijet će u naše misli sređenost, u naše želje 
mir, a u naša srca utisnut će Kristov Božanski Obraz. 

Duboko značenje liturgije 

Lit. kut. 4, POSESTRIMSTVO, Zagreb, prosinac 1922., I./ br. 4, str. 63-64 

Tko će ljepše označiti duboko značenje liturgije nego časna Ana Ka¬ 
tarina Emmerich, velika njemačka vizionarka koja je u svojim viđenjima 
gledala velike i mnoge milosti što ih Bog dijeli upravo onima koji sudjeluju 
u sv. misi. Evo kako je ona govorila: »Ovim blagom namiruje se pravednost 
Božja i otplaćuje se za potrebne i slabe u ovome, a i za bijedne duše u dru¬ 
gome životu, što oni sami ne mogu isplatiti. Svaki sat ima svoje milosti; 
tko ga prezre, mora skapati. Kao što postoji zemaljska godina sa svojim 
vremenima, kao što postoji zemaljska priroda sa svojim stvorovima, plo¬ 
dovima i svojstvima, tako postoji i jedan viši red da se pali rod ljudski 
podigne nebrojenim milostima i sredstvima vječnoga spasa, vezanima za 
duhovnu godinu i njezina vremena. Svake godine, dana, sata zriju u tom 
redu plodovi koji su nam pruženi za naš spas. Djeca Katoličke Crkve, koja 
pobožno slave ovu duhovnu godinu s njezinim svetkovinama i službom 
Božjom te uređuju svoj život prema njezinim zahtjevima, samo su ona 
slična vjernim graditeljima i radnicima u vinogradu i dobivaju preobilno 
njezine blagoslove. Vrlo je žalosno što tek tako malo ljudi spoznaje ovaj 
red milosti i po njemu živi, ali s iznenađenjem će se jednom vidjeti što je 
crkvena godina, što su njezini blagdani, što su sveta vremena, što su crkve¬ 
ne molitve i pobožnosti, što su duhovna doba dana i brevijarske molitve 
svećenika i redovnika! Božanski Spasitelj sam živi s nama u tomu redu i 
u svako vrijeme daje Se nama za žrtvu i za hranu da postanemo jedno s 
Njime. Zato se po ustanovi Boga - čovjeka ova najsvetija žrtva dnevno ob¬ 
navlja i ponavlja, dok ne prestane brojenje i vremeniti svijet se ne svrši, te 

se on sam po rukama valjano zaređenih, iako možda i nedostojnih svećeni¬ 
ka, pod likom Kruha i Vina svomu nebeskom Ocu žrtvuje za pomirenje.« 


Važnost crkvenoga pjevanja 

Lit. kut. 5, POSESTRIMSTVO, Zagreb, siječanj 1923., I./ br. 5, str. 84-86 

Možda je već koja posestrima požalila za onim što ju je vrlo veselilo 
u crkvi: za pjevanjem. Ako mora slijediti čin i molitve sv. mise po misalu i 
ako je to najplodonosniji način da iskoristimo nekrvnu žrtvu, onda više ne 
će moći pjevati pod misom što je dosad možda s tolikim oduševljenjem 
činila. Nipošto! Crkveno pjevanje je osobito zaslužan način podizanja vjer¬ 
ničkih duša u visine molitve, i ako je pjevanje dobro, ono svakako samo sli¬ 
jedi sv. misu i uživljava nas u nju. Ne mislimo kako je pjevanje dobro samo 
ako se pjeva muzikalno, tj. bez pogrješaka i lijepim glasovima, nego ono 
mora biti liturgijski točno. Duh crkvenoga pjevanja, njegov stil i njegov 
sadržaj mora biti točan u smislu crkvenih propisa i mora se podudarati s 
liturgijom. Duh će biti točan onda ako je pjesma lako shvatljiva svim vjer¬ 
nicima i takva karaktera da budi zaista religiozne misli i osjećaje, a ne ako 
nas sjeća možda na poznate melodije iz opera, na motive iz plesova itd., 
što se na žalost kod nas često čuje, osobito u preludiranju. Crkvena glazba 
ne smije u nama buditi nikakve burne i strastvene osjećaje, makar nam se 
ona i činila kao nekakav polet Bogu jer se mi u tome samo varamo i pada¬ 
mo u nezdravu teatralnost, u afektivnu sladunjavost koja se brzo raspline 
u nekakav nejasan i neodređen osjećaj koji mnogo može naštetiti mladim 
dušama. Crkvena glazba ne smije pogodovati nečijoj taštini pa se zato tre¬ 
ba kloniti kojekakvih sola i tehničkih bravura; ako koga u crkvi pjevanje 
rastresa, tomu će mnogo puta biti razlogom i što se ta glazba nije riješila 
svjetskih elemenata. Kao liturgijska molitva, tako i crkvena pjesma mora 
biti općenita da je svatko može razumjeti i da odgovara svim vjerničkim 
dušama; ozbiljna jer prati jedan uzvišen čin i sveta jer podiže duše Bogu. 
Zatim, treba točno odgovarati činu sv. mise i crkvenomu dobu: dijelu cr¬ 
kvene godine u kojem se pjeva i svetkovini koja se slavi. To se, kako se čini, 
samo po sebi razumije, ali se ipak protiv toga mnogo griješi. Zato treba i 
opet točno proučavati misal kako bismo dobro znali kakav tekst odgovara 
kojemu dijelu sv. mise i kojemu dobu, koji se blagdan slavi, a sadržaj toga 
dvoga treba nam biti stalno na umu kada pjevamo. Nadalje, crkveno pje¬ 
vanje ne smije biti dosadno; ne samo da moramo uliti svu dušu u pjevanje 
kako pjesma ne bi bila suha i beživotna nego se i pjesme moraju mijenjati, 
jer pjevanje uvijek istih pjesama više smeta, nego što pomaže. Zato će se 
dobre pjevačice, ako im je ikako moguće, pretplatiti na »Sv. Ceciliju« koja 

uvijek donosi nove pjesme u dobrome crkvenom stilu; a da ne moraju 
same snositi trošak za taj časopis, može ga držati njihov pjevački zbor, 
crkva ili bilo koje drugo društvo. Znamo kako nas već mnogo posestrima 
nestrpljivo hoće prekinuti u riječi: Pa ja nisam u tome mjerodavna, ja samo 
sudjelujem kod pjevanja i ne mogu određivati što će se pjevati. Znamo mi 
to vrlo dobro, ali ipak može i pojedinac vrlo mnogo učiniti, malo-pomalo 
pridobivajući ostale za svoje namjere. U tome i jest smisao Posestrimstva; 
svim sredstvima unositi pravi duh i donositi nove inicijative. Ako dobro 
pjevamo, sve više se približavamo onoj najuzvišenijoj liturgiji koja je pra- 
izvor čitave liturgije i koja se od vjekova obavlja u nebu, gdje anđeoski 
zborovi slave Boga, gledajući ga licem u lice i pjevajući: »Svet, svet, svet 
Gospod Bog Sabaot!« 


Oprema oltara 

Lit. kut. 6, POSESTRIMSTVO, Zagreb, veljača 1923., I./ br. 6, str. 108-110 

Muškarci imaju tu prednost što mogu na poseban način slijediti mi¬ 
snu liturgiju i s njom biti u najužoj vezi, poslužujući (ministrirajući) kod 
sv. mise. Crkva je na najstroži način zabranila ženama ministriranje pa i u 
slučaju da nema ni jednoga muškog pri ruci. One jedino mogu pripraviti 
sve potrebne stvari i staviti ih svećeniku na dohvat te je na taj način bar 
indirektno poslužen. Ali, ako ne mogu posluživati kod sv. čina, posestri¬ 
me mogu mnogo pridonijeti svetosti, ljepoti i dostojanstvu svetih mjesta. 
Onaj liturgijski stih (iz Prikazanja): »Gospodine, zamilovao sam ljepotu 
doma tvojega i mjesto naselja slave tvoje« (Ps. 25.) posestrime trebaju 
uzeti sebi za devizu. Dakako, one si ne će moći uzeti dužnost da se brinu 
za ljepotu i opremu crkve i oltara; ali svakako, osobito po selima i u ma¬ 
lim mjestima u tom pogledu mogu mnogo činiti. Ako ima već netko tko 
se stalno brine za to, trebaju ga u tomu izdašno podupirati i živo utjecati 
na ukus u opremi oltara koji nažalost često ne odgovara pravomu pojmu 
ljepote. Neukusne papirnate cvjetove koji se tako brzo zapraše i izblijede 
treba što više istisnuti živim cvijećem, složenim u diskretnim bojama, u 
simetrijskome obliku, ali ipak ne suviše ukočeno. S oltara nam dolazi vječ¬ 
ni život pa bi bilo vrlo žalosno kad bi on sam odavao mrtvilo i ukočenost. 
Oltar ne smije biti pretrpan ni svijećama ni cvijećem. Srce koje će voljeti 
oltar svoje crkve lako će tu pogoditi pravu mjeru bez posebnih pravila, 
uzevši, dakako, u obzir i crkvene propise glede osvjetljenja. Ako ima u cr¬ 
kvi, a osobito na oltaru kakav neukusan kip ili slika bez posebne povijesne 
vrijednosti, neka posestrima nastoji da tkogod daruje novi kip ili sliku ili 
da se skupe prilozi pa se zajednički nadoknadi ljepšim. A gdje opet ima u 

crkvi kakva povijesna uspomena, treba je nastojati dostojno čuvati, ne za¬ 
pustiti je i ne oštetiti. Ali ima ovdje jedno posebno polje ženskoga rada: ol¬ 
tarsko rublje i misno ruho. Kad se jednom moćno razgrana Posestrimstvo, 
moći ćemo organizirati rad posestrima u tome pogledu: davati uzorke i 
krojeve, nabavljati materijal i osobito nastojati primijeniti naše narodne 
motive u ovoj grani aplicirane umjetnosti i s vremenom stvoriti naš narod¬ 
ni stil za opremu crkvi. U većim učeničkim organizacijama moglo bi se u 
narodnim odjeljenjima pomalo već početi s ovakvim poslom, a posestrime 
koje imaju dara za to mogle bi dati pobudu za rad, ako je potrebno, ruko¬ 
voditi njime. Ali prije toga treba uzeti u ruku liturgiju i dobro se uputiti 
u karakter, značenje i oblik misnoga ruha. Svaki će svećenik također lako 
i rado dati potrebna razjašnjenja. No ovaj će rad biti najuspješniji ako se 
dobro organizira pa ćemo se za to na nj u zgodnoj prigodi vratiti. 


Vladanje u crkvi 

Lit. kut. 7, POSESTRIMSTVO, Zagreb, ožujak 1923., I./ br. 7, str. 127-129 

Kad smo već kod crkvene zgrade i njezine unutrašnjosti, ne će biti 
nezgodno donijeti nekoliko praktičnih pravila što smo ih odnekud ispisali, 
o tome kako se u crkvi vladati. Možemo, doduše, mirno pretpostavljati 
kako su naše posestrime tako odgojene te će sve ove stvari dobro znati i 
već održavati: no dobro je imati sve to na okupu u ovako kratkim pravi¬ 
lima; prvo da sami možemo pregledati ne ogrješujemo li se možda ipak o 
njih u kojoj prigodi - iz slabosti ili ljudskih obzira, a drugo da ih možemo 
drugima dati u ruke; našoj okolini koja eventualno u tome treba biti bolja. 
Savjeti glase: 

1. Spomeni se uvijek: crkva nije svjetsko sastajalište, nije lokal za za¬ 
bavu niti kazalište, nego kuća Božja! Prema tome se i vladaj u njoj. 

2. Kad ideš u crkvu, idi u čistu, pristojnu odijelu i prije svega sa so¬ 
bom ponesi čisto srce. 

3. Nikad ne dolazi prekasno na službu Božju i ne odlazi prije nego što 
je ona završena; ne kradi Gospodinu Bogu još koju minutu od ono malo 
vremena što mu u tjednu trebaš posvetiti i nastoj da i svi tvoji ukućani 
dođu u crkvu. 

4. Kad stupiš u crkvu saberi svoje misli, poškropi se blagoslovljenom 
vodom, čestito poklekni pred Svetotajstvom, ne zaustavi se odmah kod 
crkvenih vrata, nego idi u prvu praznu klupu, klekni i za pozdrav izmoli 
kratak poklon. 

5. Kad svećenik pođe k oltaru ili se vraća s njega, ustani u znak po¬ 
štovanja. 

6. Za službe Božje ne ogledaj se, ne govori s drugima, nego moli; pred 
Božjim si licem. 

7. Sjediti možeš od početka sv. mise do evanđelja. Nakon ovoga (ili 
iza Credal do Sanctusa i nakon Pričesti do misnikova blagoslova. Kod 
evanđelja trebaš stajati. 

8. Klečati treba od Sanctusa do iza Pričesti, a najmanje bar za vrije¬ 
me sv. Pretvorbe i čitave sv. Pričesti i kod misnikova blagoslova kao i kod 
blagoslova sa Svetotajstvom. Pred izloženim Svetotajstvom treba klečati 
i stajati. (Dakako da je ljepše kad netko, ako ima mjesto u klupi, kleči za 
čitave sv. mise, osim ondje gdje treba stajati; ali ako nam je duže klečanje 
tegotno, osobito onomu tko je star, može sjediti kako je rečeno i ne tre¬ 
bamo zato misliti da je premalo revan ili sami sebi predbacivati ako bismo 
sjedile kada je to dopušteno.) 

9. U košaru za novac daj koliko možeš za službu Božju i za potrebe 
crkve i ne budi najškrtija baš prema Bogu od kojega imaš sve. 

10. Ne odlazi za vrijeme propovijedi, ne pravi buku ni štropot, nego 
pažljivo slušaj. Ma kako »monotona« i jednostavna bila propovijed, uvijek 
ćeš iz nje mnogo naučiti ako je pažljivo saslušaš. 

11. Vrlo je loš običaj odmah nakon Pričesti odlaziti iz crkve. Zar ti 
se toliko žuri uteći od Boga i zar ti ne treba blagoslova na kraju? Kod po¬ 
sljednjih molitava moli glasno zajedno s drugima, ne istrčavaj ispred njih, 
niti ne zaostaj moleći. 

12. Ostavljajući crkvu, oprosti se najprije s Božanskim Spasiteljem, 
pristojno poklekni, poškropi se svetom vodom i počni govoriti tek tada 
kad si sasvim izišla iz crkve. 

Crkva je sveto mjesto 

Lit. kut. 8, POSESTRIMSTVO, Zagreb, travanj 1923., I./ br. 8, str. 144-145 

Možda smo često od »mudrih« ljudi čuli prigovor kako je najljepši 
Božji hram priroda te ne treba crkvi kad nam je Bog svagdje jednako blizu; 
a i mnogi pobožni katolici će nam reći da se vole moliti u prirodi, za šutlji¬ 
vih jutara ili za tihih ljetnih večeri. Sasvim je točno da mjesto nije mjero¬ 
davno za vrijednost molitve; nije li Isus upravo izričito rekao Samaritanki: 
»Ženo, vjeruj mi, doći će čas kad se ne ćete klanjati Ocu ni na ovom brdu 
ni u Jeruzalemu. Dolazi čas i on je već tu, kada će se pravi poklonici kla¬ 
njati Ocu u duhu i istini jer takve poklonike i hoće Otac. Bog je duh i koji 
se Njemu klanjaju, trebaju mu se klanjati u duhu istine.« (Iv 4,20) Nije li 
se On sam povukao u pustinju da posti i da se moli? Nije li se pripravljao 
na smrt molitvom na Maslinskoj gori? Nije li, po njegovu primjeru, sv. 

Pavao otišao na tri godine u samoću u arapsku pustinju? Pustinjaci, pa sv. 
Benedikt i sv. Franjo toliko vole osamu neprolaznih vrhunaca ili zabitnih 
špilja. Sv. Ignacije dobiva nadahnuća od Boga u špilji kod Manreze. Ali 
priroda nam nije uvijek povoljna niti je uvijek prikladna za molitvu, oso¬ 
bito ako u njoj nema mira i osame. Crkva nam, i sred najbučnijega vele¬ 
grada, pruža kutić tišine i mira; svojom gradnjom, unutarnjim uređajem, 
ljepotom i osvjetljenjem ona sabire dušu, budi pobožne misli, podiže nas 
Bogu. Ove psihološke činjenice već bi bile dostatne da opravdaju crkvu 
kao posebno mjesto molitve; da pokažu kako to nije ludo trčkaranje iz 
običaja ili da se pokažemo, kao što to često rade nevjernici ili lakoumni 
kršćani. Ali za katolike postoji još jedan poseban razlog koji je jači od svih: 
mistična Kristova nazočnost u svetohraništu, njegova posebna blizina koja 
molitvi daje veću iskrenost, veću intimnost, jači žar i bistriju dubinu. Ona 
nas neodoljivo privlači, daje nam želju za molitvom i onda kada je inače 
možda ne bismo osjetili i čini da naši pohodi crkvi nisu samo časovi moli¬ 
tve, nego i djela najviše mistične dobrotvornosti, obilaženje sužnja Ljubavi 
i nastojanje da bilo čime uzvratimo na njegovu neprestanu i neprocjenjivu 
žrtvu. Na svakom su oltaru, osim toga moći svetaca; crkva nije nikada 
obeščašćena grješnim djelima kao tolika i najljepša mjesta u prirodi; ona 
je, recimo to tako, natopljena molitvama, zaista sveto mjesto. Zato je sa¬ 
svim opravdano, ako i svoju privatnu pobožnost obavljamo osobito rado 
u crkvi - i ako to nipošto ne mora uvijek biti - i ako svoj boravak u crkvi 
nazivamo pohodom Svetotajstvu, a ne samo običnom molitvom. Ovi su 
pohodi upravo ono što Katoličkoj Crkvi daje onu posebnu toplinu prema 
svima ostalim bogomoljama, pa ako mi napose ističemo važnost liturgij¬ 
ske pobožnosti, točnoga i redovitoga prisustvovanja obredima i življenju s 
njima, crkva je upravo ono sveto mjesto koje može spojiti našu osobnu, 
privatnu pobožnost s crkvenim obredima i da čitavoj našoj pobožnosti da 
pravi smisao i unutarnju ravnotežu. 


Priprema za Prvi jugoslavenski Euharistijski kongres 

Lit. kut. 9, POSESTRIMSTVO, Zagreb, svibanj 1923., I./ br. 9, str. 161-162 

Prihvaćamo prigode da na vrijeme upozorimo i pozovemo posestrime 
na Prvi jugoslavenski Euharistijski kongres u Zagrebu, 18. i 19. kolovoza o. 
g. Budući da je ovaj kongres za sve katolike u Jugoslaviji, on će zasigurno 
biti dosad kod nas neviđeno slavlje euharistijskoga Kralja i velika mani¬ 
festacija katoličkoga vjerovanja. Posebna je vrijednost ovoga javnog ispo¬ 
vijedanja žive i djelotvorne vjere u istinsku nazočnost Krista u Presvetoj 
Euharistiji; ono je golema pobuda za mlake i zapuštene duše, okrjepa za 

bojažljive, a i za same one koji neustrašivo ispovijedaju svoju vjeru, velik 
porast unutarnje snage i snažna utjeha u borbama. Kao što je uvijek u litur¬ 
giji zajedničko moljenje i poklonstvo vjernika izvor osobitih milosti i uvijek 
nove i jače svijesti svete Katoličke Crkve i opčinstva svetih, kako molimo 
u Vjerovanju, kako li tek ovdje gdje su udružene tolike mase svijeta, gdje 
će po svim crkvama zagrebačkim biti izloženo Svet otajstvo, služene sv. 
mise i držane propovijedi o euharistijskome Kristu kao središtu čitavoga 
našeg života; gdje će se čitavim gradom razviti veličanstvena procesija kao 
viteška pratnja Kralja svih kraljeva koji svečano ulazi u srca svoga naroda. 

Da pokaže svoju veliku radost nad ovom prvom svečanom manife¬ 
stacijom katoličke Jugoslavije, Jugoslavenska katolička đačka liga saziva 
uoči sastanka (16. i 17. kolovoza) opći ženski đački sastanak, a vodstvo 
Posestrimstva sa svoje strane poziva posestrime na zborovanje Posestrim¬ 
stva 17. kolovoza jer se ne može zamisliti ljepši završetak obaju sastanaka, 
nego da sve sudionice zajedno sudjeluju općem euharistijskom sastanku. 
Potanje upute za sve sastanke bit će iznesene na drugome mjestu, a mi 
bismo ovdje samo pozvali posestrime: 

1. ) da prikažu koju sv. Pričest i molitvu za što bolji uspjeh naših sasta¬ 
naka, osobito euharistijskog; 

2. ) da se za euharistijski sastanak pažljivo pripravljaju molitvom (ako 
je moguće duhovnim vježbama) i primanjem svetih sakramenata kao i 
time da što više ljudi iz svoje okoline pridobiju za sudjelovanje na euhari¬ 
stijskome sastanku. 

Otkidajte od svojih usta da omogućite što veličanstveniju euharistij- 
sku slavu koja će izliti obilje blagoslova na katoličku Jugoslaviju i na naš 
pokret. 


Liturgija je Božje umjetničko djelo 

Lit. kut. 10, POSESTRIMSTVO, Zagreb, lipanj 1923., I./ br. 10, str. 185-187 

Završavajući ovo godište Posestrimstva, možemo ukratko pregledati 
što smo u njemu u dosadašnjim člancima naglasili. Ponajprije smo istaknu¬ 
li smisao i potrebu liturgijskoga života koji stoji u tome: 

1. ) da svoju pobožnost ujedinimo sa činima i smislom obreda nasto¬ 
jeći što bolje proučiti same obrede; 

2. ) da se služimo kod toga obrednim molitvama koje jedine mogu 
udovoljiti potrebama svih, a ujedno su najljepši i najdublji izričaj kršćan¬ 
ske vjerničke zajednice, općinstvo živih i mrtvih; 

3. ) da mijenjamo molitve prema crkvenim vremenima u sklopu stal¬ 
nih molitvenih modela Crkve; po tome se stalno obnavljamo, proživljujući 

neprestano život našega Spasitelja i njegovih svetaca, a to je proživljavanje 
ujedno u vezi sa stalnim mijenama u ljudskom životu, s mijenama godi¬ 
šnjih doba i prirodnih pojava, s mijenama djetinjstva, mladosti, starosti 
po kojima uvijek nešto novo ulazi u naš život koji treba biti bistra i zdrava 
voda tekućica, a ne ustajala bara koja se brzo usmrdi; 

4.) da proučavamo liturgiju jer ćemo na taj način steći obilje prak¬ 
tičnoga teološkog znanja i doći do uvjerenja kako je liturgija u svojoj veli¬ 
čanstvenoj i raznolikoj cjelini najdivnije umjetničko djelo, prožeto i vođe¬ 
no Duhom Svetim, posvećeno vjekovima svetoga života u Crkvi i vječito 
puno neusporedivoga čara. 

Mi smo se za ovu godinu zadovoljili time što smo posestrime po¬ 
sebno upozorili na najvažniji liturgijski čin, sv. misu i što smo govorili o 
najvažnijem svetom mjestu, crkvi. U sljedećem ćemo godištu, ako Bog da, 
donositi sustavne bilješke o svetim vremenima, prateći crkvenu godinu, 
a osim toga ćemo nastojati od vremena do vremena progovoriti nešto i o 
drugim svetim činima i mjestima. Jer će se, na primjer, mnogo posestrima 
uvjeriti, ako su slučajno pozvane za krsnu ili krizmanu kumu, kako su im 
malo poznati ti tako obični obredi i kako su slabo upućene u njihov duh, 
njihove molitve i značenje dijelova od kojih su sastavljeni. 

Sve su ovo tek prigodne bilješke kojima je svrha da svaku posestrimu 
potaknu na pravi rad; zato ćemo ovom prigodom preporučiti zgodne knji¬ 
ge pomoću kojih će posestrima moći sustavno proširivati svoje znanje o 
liturgiji; a svakako će tomu u prvome redu pridonijeti što življe prisustvo¬ 
vanje posestrima samoj liturgiji i što dublji euharistijski život koji će nas 
ispuniti dubokim uvjerenjem da ono što proživljavamo u liturgiji nije tek 
lijepa predstava ili ceremonija, pa makar i najkrasnija, nego je Božje djelo 
i zemaljski lik vječnoga života. 


Važnost sv. Pričesti za liturgijski život 

Lit. kut. 11, POSESTRIMSTVO, Zagreb, rujan 1923., II./ br. 1, str. 13-14 

Jesi li kada, posestrimo, učila liturgiku? A je li Ti sada još što u glavi? 
Sumnjam. Naime, ako se radi o zbiljskom, sređenom znanju. Pojedini ra¬ 
strgani odlomci - to da. Ali i to sve netočno, nesigurno, bez pravoga smisla 
i veze. Možda si, čitajući Liturgijski kutić u Posestrimstvu, došla sada do 
toga da na te stvari više svraćaš pažnju, a možda već i moliš iz misala. Me¬ 
đutim, još uvijek se vrti po Tvojoj glavi mnogo različitih imena i izraza i 
baš ni sama ne znaš kako bi prošla da tkogod pripremi kakav mali ispit o 
tim stvarima, na kojem bi i Ti morala odgovarati. 

Zašto se sve to tako nestalno pamti i tako teško sređuje? Jer se litur¬ 
gija ne »buba« napamet; ona se mora proživljavati. Kao što put koji si sama 
obavila, pamtiš do u najmanje sitnice, dok bi tuđi opis istoga puta, ako 
ne poznaš krajeve, mogla dugo učiti, a niti bi ga tako lako zapamtila, a još 
manje bi imala jasnu sliku samoga puta. 

Svakako je jedan uvjet proživljavanja liturgije živjeti s mijenama cr¬ 
kvene godine. O tomu smo govorili lani, a uzeli smo to i za poseban pro¬ 
gram ove godine, kad smo obećali donositi sustavne bilješke o različitim 
svetkovinama pojedinih mjeseci. Nego, budući da crkvena godina počinje 
tek s došašćem, a ne bi bilo zgodno početi kad je ona već pri kraju, priče¬ 
kat ćemo s bilješkama još do studenoga. 

Međutim, želimo upozoriti i na drugi uvjet. Hoćemo li proživljavati 
liturgiju, tj. da svaki obredni čin dobije svoj pravi smisao i svaka molitva 
djeluje na dušu onako kako joj uistinu odgovara, trebamo i mi doživljavati 
ono što doživljava svećenik za oltarom. Drugim riječima: liturgijsko praće¬ 
nje sv. mise je ne samo najbolja priprava za sv. Pričest, kako smo jednom 
prije rekli, nego je sv. Pričest u vezi s misom njegov bitan uvjet. U nas je, 
doduše, u većini slučajeva običaj da se pričest za vjernike obavlja tek po¬ 
slije čitave mise, ali je mi trebamo svakako uklopiti u svoje misne molitve 
i tako se nastojati uvijek kad slušamo sv. misu i pričestiti. Pa ako nam koji 
put zaista nije moguće primiti sv. Pričest, na njezino mjesto treba svakako 
doći duhovna Pričest. Tako ćemo upravo neopazice prijeći na običaj česte 
odnosno svakidašnje sv. Pričesti, a ako smo to do sada činili, taj običaj 
obavljen na ovaj način bit će nam mnogo plodonosniji. A to će biti upravo 
u duhu zaključaka euharistijskoga kongresa čije provođenje treba svakoj 
posestrimi osobito biti na srcu. 

Značenje duhovnoga štiva 

Lit. kut. 12, POSESTRIMSTVO, Zagreb, listopad 1923., II./ br. 2, str. 34-35 

Jedna je posestrima željela da ovdje kažemo nekoliko riječi o duhov¬ 
nome štivu. To je baš i opravdano nakon onoga što smo govorili u posljed¬ 
njem broju o važnosti sv. Pričesti za naš duhovni, a napose liturgijski život 
jer, kako kaže neusporedivi pisac »Nasljeduj Krista«, »dvoje ćutim da mi 
je potrebno u ovom životu, bez čega ne bih mogao podnijeti ovoga jadnog 
života. Držanu u tamnici ovoga tijela, priznajem da mi nedostaje dvoje, 
naime jela i svjetlosti. Zato si mi, slabiću, dao sveto Tijelo svoje za okrjepu 
duši i tijelu i postavio svjetiljku nogama mojim riječ Tvoju.« (Ps 118, 105) 
Bez toga dvoga ne bih mogao dobro živjeti jer je riječ Božja svjetlost duši 
mojoj i sakrament tvoj kruh životu. Može se također reći da su to dva 

stola, postavljena s ovu i onu stranu u riznici svete Crkve. Jedno je stol 
svetoga žrtvenika i kruhom svetim, to jest s dragocjenim Tijelom Kristo¬ 
vim. Drugo je stol božanskoga zakona u kojemu je sveti nauk što uči pravu 
vjeru i pouzdano vodi iza Zastora gdje je svetinja nad svetinjama. Hva¬ 
la Ti, Isuse Gospodine, svjetlosti vječnoga vidjela, za stol svetoga nauka 
što si nam ga spremio po slugama svojim prorocima, apostolima i drugim 
učiteljima.« (Nasljeduj Krista, knj. IV, gl. 11.). Tko bi ljepše, a ujedno 
kraće izrazio važnost i značenje duhovnoga štiva? A time je ujedno kazana 
i njegova glavna podloga: čitanje proroka i apostola ; a eto, upravo nam to 
i Crkva u liturgiji stavlja pred oči. Sastavni dio sv. mise jest poslanica i 
evanđelje, a baš taj dio mise se i naziva Kršćanski nauk (v. Rimski misal 
str. 482.). Poslanica je redovno upravo i uzeta iz proroka i apostola (kako 
kaže Nasljeduj Krista ), a kako je ona priprava za evanđelje, jasno je kako 
upravo u ova dva dijela sv. mise Crkva na najljepši način stavlja vjernicima 
pred oči baš onaj nauk koji prema duhu liturgijske godine tomu vremenu 
najviše odgovara. Tko pobliže promatra evanđelja crkvene godine, vidjet 
će kako je u njima divno složen čitav sustav kršćanskoga života. Zato je, 
svakako, najčvršća osnovica duhovnomu štivu Sv. Pismo, u prvome redu 
onako kako ga je Crkva priredila u liturgiji, a onda i u potpunim izdanjima 
Sv. Pisma, osobito evanđelja, djela i poslanica apostolskih. Da dublje pro- 
dremo u duh i smisao ovih vječnih knjiga, dobro dolaze komentari i njihovi 
tumači. Tako časopis Nedjelja donosi tumačenje nedjeljnih i blagdanskih 
poslanica i evanđelja. No, kao što je uz liturgijsku pobožnost ne samo 
dopuštena i osobna, posebna, individualna, tako i u duhovnomu štivu mo¬ 
žemo ovoj liturgijskoj pouci dodati čitanje djela koja poglavito odgovaraju 
našem obrazovanju, temperamentu, dobi i duševnim darovima i smjeru u 
kojem se kreće naš život. No, o tome ćemo govoriti drugi put. 

v 

Čitajmo životopise svetaca! 

Lit. kut. 13, POSESTRIMSTVO, Zagreb, studeni 1923., II./ br. 3, str. 60-61 

U toj kategoriji ima mnogo djela koja odgovaraju svakomu i mogu se 
u svako doba čitati; to su djela asketske literature kao Nasljeduj Krista, 
Katolik na djelu, U školi trpljenja i mnoga druga poznata djela. Ali i tu 
postoji vrsta knjiga koje možemo vezati uz liturgijsku pobožnost; to su ži¬ 
votopisi svetaca. Život i djela svoje svete zaštitnice i one svetice koju smo 
izabrali svojim uzorom uvijek trebamo čitati i proučavati, nastojeći ih na¬ 
sljedovati u njihovim krjepostima. Osim toga trebamo tražiti i nove uzore 
i šire poglede, unoseći ujedno i ugodnu promjenu u svoj duševni život. To 
ćemo najbolje učiniti ako svaki mjesec proučavamo život pokojega sveca 

ili svetice koji se baš u tome mjesecu slave. Tako je, na primjer, u mjese¬ 
cu rujnu naš bi. Marko Križevčanin (7.) i sv. Mihajlo Arhanđeo (29.), u 
listopadu sv. Franjo Asiški (4.), sv. Terezija (15.) i sv. Margareta Marija 
Alacoque (17.), a sada u studenome sv. Stanislav Kostka (13.) (hrvatski 
životopis od Brixyja), sv. Elizabeta (19., životopis od Alb. Stolza u hrvat¬ 
skom prijevodu) i sv. Katarina (25.), u prosincu sv. Franjo Ksaverski (3.) i 
sv. Ambrozije (7.), a osim toga je dakako taj mjesec ispunjen pripravom za 
Kristovo rođenje i razmatranjem tih velikih tajna vjere. Naveli smo ovdje 
samo najvažnije i najpoznatije svece do čijih je životopisa razmjerno lako 
doći i čiji je život pun onakva rada o kojemu bi baš nama bilo vrlo dobro 
i potrebno razmišljati. Eto, dakle, vidite koliko je obilno polje duhovnoga 
štiva i ne trebamo ga dugo tražiti; ali još je važnije od samog izbora štiva 
da se ono uvijek čita s pravom korišću. A to će biti: 1.) ako razmišljamo 
i gledamo što više dobrih misli nastaviti na ono što čitamo; 2.) ako čita¬ 
mo s tvrdom nakanom da ćemo ono što čitamo primijeniti na svoj život 
i tako napredovati u krjeposti; 3.) ako duhovno štivo uokvirimo kratkom 
molitvom kojom molimo od Boga što veću korist. Kod toga se možemo 
poslužiti s nekoliko redaka izvađenih iz knjige Nasljeduj Krista. Prije čita¬ 
nja: »Govori Gospode, jer sluga Tvoj sluša. (1 Kr 3, 9). Ja sam sluga Tvoj; 
daj mi razum da spoznam svjedočanstva Tvoja (Ps 118, 125). Govori mi 
na bilo kakvu utjehu duše moje i na popravak čitavoga moga života, a Tebi 
na hvalu i slavu i na vječnu čast. Arnen.« A poslije čitanja: »Prikloni srce 
moje na riječi usta Tvojih, Gospode Bože moj, vječna Istino, da možda 
ne umrem i ne ostanem bez ploda, ako budem samo izvana opomenuta, 
a unutra ne budem raspaljena; da mi ne bude na propast riječ koju sam 
čula, ali nisam ispunila; spoznala, a nisam ljubila; vjerovala, a nisam držala. 
Amen«. ( Nasljeduj Krista III. 2.) 

Advent 

Lit. kut. 14, POSESTRIMSTVO, Zagreb, prosinac 1923., II./ br. 4, str. 67-69 

Toga će se dana iz gord cijediti novo vino, 
a mlijeko i med će teći s brežuljaka, aleluja. 

Joel 3.18 

Liturgijska godina u neku je ruku fotografija cijele ekonomije spasa. S 
Adventom ona započinje i zato je posve razumljivo da su četiri adventska 
tjedna odraz onih četiriju tisuća godina koje su protekle prema poimanju 
Židova od Adamova grijeha do dolaska Emmanuela - Isusa Krista. Čovje¬ 
čanstvo bi jamačno zaboravilo na ono očajno stanje u kojem su se nalazili 

narodi prije dolaska Spasitelja; no sv. liturgija nam sugerira onaj duh osa¬ 
me i bijede i sili nas da i mi tako proživljavamo ona ista duševna stanja, 
u kojima su bili ti stari narodi. Tek kada osjetimo u duši svu tu moralnu 
bijedu staroga vijeka, moći ćemo razumjeti zahvalnost ljudskih duša, kada 
je stigao Onaj kojega su naviještali proroci. 

Svijetla zraka nade ove adventske epohe jest pomisao na dolazak Spa¬ 
sitelja. Liturgija je umjetnički odraz toga nestrpljivog iščekivanja Spasite¬ 
lja; što se više približava Božić, to Crkva svojim pjesmama nestrpljivije i 
pjeva i dozivlje Božanskoga Zaručnika. 

Ljepota liturgijskoga teksta u adventsko doba tako je čarobna da bi 
svako opisivanje bilo uzaludno. Posestrime neka čitaju tekst mise i neka 
meditiraju sljedeće velike antifone, koje u sebi zapravo sadržavaju cije¬ 
lo značenje Adventa. Ako mogu od kojega svećenika pribaviti Antifonar, 
moći će u njemu naći one nebeske melodije, po kojima se pjevaju ova mala 
remek-djela. 

1 7. prosinca: »O Mudrosti, koja si izašla iz usta Svevišnjega, koja do¬ 
siže od jednoga kraja drugomu i koja moćno i blago sve raspoređuješ: dođi 
da nas podučiš u putovima razboritosti.« 

18. prosinca: »O Adonai (Bože), koji si se pokazao Mojsiju u plamenu 
ognjenog grma i koji si mu dao zakon na brdu Sinaju: dođi da nas otkupiš 
raširivši svoju ruku.« 

19. prosinca: »O korijene Jesse, koji si kao zastava narodima, pred 
kojima će i sami kraljevi šutjeti i koga će narodi kazivati: dođi da nas oslo¬ 
bodiš i nemoj više oklijevati.« 

20. prosinca: »O ključu Davidov i žezlo kuće Izraelove, koji otvaraš, 
a da nitko ne može zatvoriti, i zatvaraš a nitko ne može da otvori: dođi i 
izvedi iz kuće zatvora zarobljenika, koji čami u mraku i sjeni smrti.« 

21. prosinca: »O Istoče, odraže vječnoga svjetla i sunce pravednosti: 
dođi i rasvijetli one koji čame u mraku i sjeni smrti.« 

22. prosinca: »O kralju naroda i njihov žuđeniče i kamenu povezniče, 
koji ujedinjuješ dva naroda (Židove i pogane): dođi i spasi čovjeka kojega 
si od blata stvorio.« 

23. prosinca: »O Emmanuele, Kralju i zakonodavče naš, koga narodi 
iščekuju, i Spasu njihov: dođi da nas spasiš, Gospode Bože naši« 

Doba Adventa, doba je pokore. Neka se posestrime priprave samoza¬ 
tajom na dolazak maloga Božića. Kod odijevanja neka radije biraju tamnu 
nošnju, koja najbolje odgovara cijelom ugođaju ovog doba iščekivanja. 

Božični ciklus - tajna utjelovljenja - Božić i Bogojavljenje 

Lit. kut. 15, POSESTRIMSTVO, Zagreb, siječanj 1924., II./ br. 5, str. 103-105 


Dok je vladala sveopća tišina nad svim stvarima 
i dok je noć prevalila polovicu svog puta, Tvoja sve¬ 
moćna Riječ sišla je, Gospode s kraljevskoga prijestolja. 

(Knjiga Mudrosti 1.14.) 

Veliko je, moja predraga braćo, 
veliko je, velim, dostojanstvo 

dostojanstvenika Crkve... (sv. Ivan Zlatousti, 59. o sv. Ivanu). 

Moje je srce spremno, o Bože, srce je moje spremno. Pjevat ću i 
reći ću psalam Gospodu. Ustani, o slavo moja, digni se psaltiru, 
i ti, harfo; ja ću se dići u ranu zoru. (Psalam 56J7.) 

Liturgija je u neku ruku projekcija neba na zemlju. Sam Bog - Presv. 
Euharistija - središte je liturgije. Svećenstvo i narod obavlja razne kretnje, 
čita divne molitve, pjeva anđeoske pjesme i pali miomirise, krasi hram 
Božji cvijećem i djelima svih umjetnosti. Nema nijedne stvari na cijelome 
svijetu, niti ijednoga zvanja među ljudima koje ne bi surađivalo kod bo¬ 
žanske liturgije. Cijelo kretanje svemira, sav žar sunca, svi vjetrovi i sve 
kiše napokon dovode do toga da pšenica sazri, koja će postati nosiocem 
samoga Boga. Seljaci i vinogradari pripravljaju svete česti, pobožne duše 
priređuju raznovrsna misna ruha, zlatari izrađuju kaleže, slikari nabožne 
slike, kipari kipove itd. A sam Trojedini Bog, nadahnjujući Crkvu, stvarao 
je sv. liturgiju, koja nosi na sebi pečat trojednosti. Tri su velike svetkovine 
oko kojih je raspoređena crkvena godina; to su Božić, Uskrs i Duhovi. O 
Božiću razmišljamo o tajni utjelovljenja, o Uskrsu o tajni otkupljenja, a o 
Duhovima o tajni posvećenja. Oko ove tri svetkovine koncentrično kruže 
razni planetarni sustavi drugih svetkovina, a uspomene na velike miljenike 
Božje, a osobito na Bi. Djevicu Mariju, zasjaše poput kakvoga kometa ne¬ 
nadanim sjajem unutar toga planetarnog sustava. 

Mi ćemo se i ovaj put držati naše metode i prevest ćemo nekoliko 
lijepih tekstova, koji mogu služiti kao podloga za razmatranja. Zadnji smo 
put obradili Advent, a danas ćemo se zabaviti božićnim i bogojavljenskim 
razdobljem. Time bismo dovršili tajnu utjelovljenja i morat ćemo zatim 
preći na liturgiju otkupljenja. 

Kao uvod u ovaj članak uzeli smo iz brevijara tri razne rečenice. Prva 
sadržava glavni motiv svih božičnih molitava, a zadnja nam pokazuje kakva 
mora biti zaručnica Isusova, koja hoče slijediti život i djela svog Zaruč- 

nika od Bogojavljenja pa sve do nedjelje sedamdesetnice (17. veljače). 
- Motto, koji je u sredini, izvađen je iz 7. čitanja svetkovine sv. Tome Can- 
terburijskoga (+29. prosinca 1170.). Ovaj nas sveti biskup poučava kako 
moramo braniti slobodu sv. Crkve, koja je savršeno društvo i koja može 
nezavisno od svake vremenite vlasti širiti svoje poslanje. Njega su pogubili 
vojnici jer nije htio da potpiše veze, koje nisu bile u skladu sa slobodom 
sv. Crkve. Razni nam sveci prema tome pokazuju kako valja u stanovitim 
prigodama primjenjivati Kristova načela na javni i privatni život. Ogledaj¬ 
mo još nekolicinu. 

17. siječnja: sv. Ante pustinjak (+ 356 u Egiptu). »Tolika je bila njego¬ 
va slava da su mu se Konstantin Veliki i njegovi sinovi pismeno preporučili 
u molitve« (6. čitanje). O, kako svijet danas slabo razumije značenje po¬ 
korničkih redova! Kako i mi sami imamo tako malo vjere u čisto duhovna 
sredstva! Mi ne znamo da su čovječanstvu uvijek potrebni »mistični gro¬ 
mobrani« (Huysmans), koji če na se svuči srdžbu Božju. A koje je to moć¬ 
no oružje u rukama tih duševnih atleta? Evo što nam ovaj osnivač redov- 
ništva (koji živi u zajednici) veli: »Vjerujte mi, moja braćo, sotona se boji 
pobožnih bdijenja, molitava, postova, dragovoljnog siromaštva, milosrđa 
i poniznosti, ali osobito žarke ljubavi spram Krista, našega Spasitelja...« 
Tako eto preobraženi isposnik IV stoljeća daje članovima Katoličke akcije 
dvadesetog stoljeća posve suvremen savjet. 

21. siječnja. Tko ne poznaje život trinaestogodišnje mučenice sv. 
Agneze? Brevijar na neobično lijep način prikazuje ovu zaštitnicu djevo¬ 
jaka. Donosimo samo neke izvatke iz teksta; ovaj bi mogao služiti kao 
uzorak za živu sliku. 

Blažena Agneza, usred ognja, molila je raširenih ruku ovako: «... Evo 
me gdje dolazim Tebi (Isuse), koga sam ljubila, koga sam tražila, za kim 
sam uvijek žudila.« 

»Natrag od mene, mamilo smrti, jer sam bila predmetom jednog dru¬ 
gog ljubljenika.« 

»Nakitio je moju ruku i vrat moj dragim kamenjem i postavio na moje 
uši dragulje neizmjerne vrijednosti.« 

»On je postavio znak na moje lice, da ne pripustim drugog ljubljenika 
osim njega.« 

»Ja ljubim Krista... i on je milovao moje uši skladnim melodijama. 
Kada ga ljubim, neoskvrnjena sam, kada ga se taknem čista sam; kada ga 
posjedujem, djevicom sam. On me je darivao prstenom kao znakom vjer¬ 
nosti, okitio me je bogatim đerdanom.« 

»Odjenuo me je u odijelo vezeno zlatom, nakitio me je divotnim đer- 
danima.« - »Udisala sam med s njegovih usana i njegova krv rumeni moje 
obraze.« 

»Zaručnica sam Onoga koga anđeli poslužuju, Onoga čijoj se ljepoti 
dive sunce i mjesec« - »Dijelite sa mnom radost i čestitajte mi, jer sam 
zadobila sa svim ovim svetim djevicama sjajno prijestolje.« 


Uskrsni ciklus - tajna otkupljenja 

Nedjelja s e d a m d e s e t n i c a i korizma 
(17. II. - 5. III. - 5. IV.) 

Lit. kut. 16, POSESTRIMSTVO, Zagreb, veljača i ožujak 1924., 

II./ br. 6 i 7, str. 128-131 

Kako bismo mogli pjevati pjesmu 
Gospodnju, govoraše narod izraelski, 
dok se nalazismo u stranoj zemlji? 

Ps 137, 4 

Milostinja - Post - Molitva - Nemrs 

U božično smo se doba uvjerili da je Bog uzeo na se lik ljudski, a 
sada ćemo razmatrati o načinu kako Isus ljudski rod odijeva u odijelo Bo¬ 
žanstva. Tri nas razdoblja vode sa svojim stupnjevima sistematski u borbu 
proti sotoni, oholosti i sjetilnosti dok se napokon ne srušimo iznemogli 
pred Kalvarijom, razmatrajući o smrti našega Poglavice... 

U doba se nedjelje sedamdesetnice sv. Crkva zaodijeva u ljubičasto 
odijelo; više se ne čuju ni Gloria ni Aleluja. Polako božična radost iščezava 
iz naše duše i mi se spremamo da zajedno s Isusom započnemo divovski 
boj. Sa sv. Crkvom razmišljamo o ljudskoj bijedi i o grijehu Adamovu 
sa svim njegovim užasnim posljedicama. U našoj se duši budi vizija svih 
nesreća ljudskoga roda tamo od zločinstva Kainova pa sve do onih legija 
bolesnika, siromaha, prezrenih, koji cijeloj povijesti ljudskoga roda daju 
posebno obilježje. 

Uzalud ćemo tražiti u brevijaru u ovo razdoblje mjesta koja bi odisala 
radošću i koja bi nas zablještavala sjajem, kojemu smo se divili u božično 
doba. Ugođaj je brevijara ozbiljan: sv. Crkva razmišlja o riječi Božjoj u 
Starome Zavjetu i želi da nam na taj način rastumači smisao suvremenoga 
života. Kao primjer navodimo 5. čitanje (nedjelja šezdesetnica) od sv. Am¬ 
brozija o simboličnom značenju događaja koji su se zbili u doba patrijarha 
Noe: »Još se k tomu Bog zaprijeti da će istrijebiti čovjeka: Tstrijebit ću, 
kaže on, sve od čovjeka pa do životinja, od gmazova sve do ptica nebeskih!. 
(Post 6,7). Cime su nerazumne životinje uvrijedile Boga? One nisu nima¬ 
lo zgriješile, ali zato što su bile stvorene poradi čovjeka, logično su i one 

morale propasti nakon čovjeka, koji se dakako nije mogao njima služiti. 
U višem značenju, ovo nam mjesto dokazuje istinu da čovjek posjeduje 
sposobnost umovanja. Definicija je čovjeka uistinu: živa životinja, smrtna 
i razumna. Ako se u njemu slučajno ugasi ono što je najbolje, ugasi se u 
njemu i osjećaj i više se kod njega ništa ne može spasiti, ako kreposti - toga 
temelja spasa - nestane.« Na taj se način svi događaji Staroga Zavjeta daju 
simbolički protumačiti i sve činjenice materijalnoga svijeta imaju zadaću 
da nam služe kao komentar, kao vidljiva ekspresija raznovrsnih realnosti 
nevidljivoga svijeta. 

Svetkovina sv. Matije apostola i mučenika, koji je zasjeo na biskupsko 
prijestolje izdajnika Jude, resi poput žarkog rubina tamni niz dana od Ne¬ 
djelje sedamdesetnice do Pepelnice. 

Nakon Pepelnice sveopća Crkva počinje odlučni boj. Velike su to 
duhovne vježbe, u kojima milijuni vjernika razmatraju o padu čovjeka i 
svojim vlastitim grijesima. Doba korizme doba je osobite milosti, naše se 
duše pročišćuju u dragovoljnom trpljenju, oslobađaju se veza ovoga svijeta 
i svom se snagom priljubljuju uz okrvavljeno Božansko Srce, naš Spas i 
utjehu našu. »Obdržavanje je korizme«, veli papa Benedikt XIV, »veza 
našeg vojničkog službovanja; po njemu se razlikujemo od neprijatelja Križa 
Isusa Krista; po njemu odvraćamo bičeve Božjega bijesa... Oslabi li ovo 
obdržavanje, to se događa na štetu slave Božje, na sramotu katoličke vjere, 
a kršćanske duše dolaze u opasnost. Bez svake dvojbe ova nehajnost po¬ 
staje vrelom nesreća za narode, katastrofa u javnim poslovima, nezgoda za 
pojedince.« (Encikl. od 29. V 1741.) Kako li je u našemu narodu ostalo u 
tom pogledu? A u Katoličkoj akciji? Ne leži li tu razlog mnogih neuspjeha 
na svim područjima naše djelatnosti? 

Sama ceremonija Pepelnice, koja je u dušama mnogih književnika 
ostavila nezaboravne dojmove, usredotočuje u sebi sav misterij zemnoga 
života. Molitve, koje se tom prigodom pjevaju i mole, prava su remek- 
djela ljepote i dubine: »O Bože, koji ne želiš smrt već pokoru grješnika, 
dobrohotno pogledaj slabost ljudske naravi i udostoj se u svome milosrđu 
blagosloviti ovaj pepeo, koji želimo postaviti na svoje glave, da tako izrazi¬ 
mo svoje ništavilo i zaslužimo oproštenje; da, priznavajući da smo pepeo i 
da ćemo se za kaznu naše pokvarenosti pretvoriti u prah, zaslužimo dobiti 
od Tvoga milosrđa oproštenje svih naših grijeha i nagradu obećanu onima 
koji čine pokoru.« 

Blagovijest i svetkovina sv. Josipa na momente prekidaju naše tužno ras¬ 
položenje i podsjećaju nas da je korizmeno vrijeme samo velebna škola odgoja 
i da unatoč trapljenju imamo na nebu divnu Majku i moćna Zaštitnika. 

21. ožujka Crkva slavi sv. Benedikta, čiji je red stekao najveće zasluge 
za sv. liturgiju. Prva je karakteristika ovoga reda da sve ostale službe zapo- 

stavlja liturgijskim obredima jer su oni najsavršeniji način klanjanja Presv. 
Trojstvu. Regula sv. Benedikta i sv. liturgija urodila je obilnim plodom: taj 
red ima 55 tisuća svetaca. 

Ugledajmo se u njih; posvećujmo se po sv. liturgiji. 


Uskrsni ciklus - tajna otkupljenja 

Od Gluhe nedjelje (6. IV.) 
do 3. nedjelje po Uskrsu (10. V.) 

Lit. kut. 17, POSESTRIMSTVO, Zagreb, travanj i svibanj 1924., 

II./ br. 8 i 9, str. 161-166 

Sveta nas liturgija sve bliže dovodi odlučnom času: uskoro će se do¬ 
goditi najveća tragedija koja je zapisana u povijesnim analima ljudskoga 
roda; ljudi će ubiti Boga, koji je sišao na zemlju da ih otkupi. Mi slijedimo 
Spasiteljeve stope: gledamo Ga kako sjedi kod Simona farizeja i odrje- 
šuje Mariju Magdalenu od njezinih grijeha (četvrtak u Gluhoj nedjelji). 
Idemo zatim tajno s Njim na proštenje u Jeruzalem, gdje slavimo svetko¬ 
vinu Tabernakula (utorak u Gluhoj nedjelji). Isus ustvrdi nakon toga da 
je zdenac vode žive, koja napaja dušu i naviješta skoru smrt. (U utorak u 
Gluhoj nedjelji, kad je rekao Židovima da je Bog, htjedoše ga kamenova¬ 
ti.) Nakon što se vratio u Galileju, ponovno odlazi u Jeruzalem da tamo 
slavi godišnjicu posvećenja hrama. Židovi Ga hoće ponovno kamenovati 
jer je tvrdio da je s Ocem jedno (U srijedu Gluhe nedjelje Židovi sva ova 
djela Isusova ne mogu podnijeti i zaključuju da će Ga ubiti). Isus pobježe 
u Efrem na sjeveroistok Jeruzalema.) (U petak Gluhe nedjelje.) Šest se 
dana prije Uskrsa vraća u Betaniju, gdje mu Marija Magdalena izlijeva na 
noge miomirisno ulje. 

Razmatrajmo na temelju evanđelja ovo mukotrpno apostolsko dje¬ 
lovanje Spasiteljevo. Zamislimo Njegova bdijenja kad po noći, osamljen i 
obavijen mržnjom rođaka, On ipak ne sustaje. On nosi u duši svojoj viziju 
novoga poretka, razmišlja kako će završiti započeto djelo - Crkvu. Neka 
naša duša postane ogledalom Spasiteljeve duše. - Veliki nam tjedan prika¬ 
zuje kraljevski ulazak Spasiteljev u Jeruzalem. (U subotu Gluhe nedjelje.) 
Na Veliki utorak ide predvečer na Maslinsku goru i proriče apostolima 
skoru smrt. Vraća se u Jeruzalem na Veliki četvrtak na posljednju večeru 
(V četvrtak). Sljedećeg ga dana razapnu na Kalvariji izvan grada. (Cvjet¬ 
nica, V utorak, srijeda i petak). Istoga dana polažu Ga u grob, a u nedjelju 
uskrsne proslavljen. 

Svi su ovi momenti izraženi u svetoj liturgiji. Svaki dan u ova dva 
tjedna ima svoju posebnu misu i sv. Crkva razmišljajući o zadnjim tmur¬ 
nim, teškim danima svoga Zaručnika gotovo zaboravlja na živote sveta¬ 
ca. Blago onim zemljama, gdje ima kontemplativnih redova i gdje vjernici 
mogu prisustvovati svim dirljivim ceremonijama Velikog tjedna. Mi bismo 
morali posvuda raširiti misao da se prigodom proslave tisućgodišnjice hr¬ 
vatskog kraljevstva oživi u našim krajevima benediktinski red, koji je u 
doba nar. dinastije slao Tvorcu u ime hrvatskoga naroda one hvalospjeve 
koje ima svaki narod da da svome Bogu. 

Jedan je od najdirljivijih obreda pranje nogu, koji slijedi nakon što 
nas je sv. misa Velikog četvrtka podsjetila na osnivanje Presv. Euharistije i 
svećeničkog reda. Antifone, koje se tom prigodom pjevaju, iznose najljep¬ 
ša mjesta iz novozavjetnih knjiga, npr.: »Dajem vam novu zapovijed, da se 
međusobno ljubite. Kao što sam vas Ja ljubio...« (Iv 13, 34). »Neka vjera, 
ufanje i ljubav, te tri kreposti ostanu u vama, ali je ljubav največa među 
njima. Sada opstoji vjera, ufanje, ljubav sve tri; no največa je između ovih 
ljubav« (1 Kor 13, 13). 

Nije li obred Velikog petka, kada svećenstvo i narod potrbuške pa¬ 
daju na zemlju i ljube sv. križ - najveće umjetničko tragično djelo što 
ga uopće pozna književnost? Gdje je cijeli smisao ljudske povijesti, sva 
trpljenja milijuna ljudi od Adamova grijeha do Sudnjega dana bolje ozna¬ 
čen negoli upravo o tome obredu. A je li opet prava radost i gdje bolje i 
ljepše izražena negoli u obredima Velike subote, kad svećenik prigodom 
blagoslova vazmene svijeće zanosno zapjeva: Nek usklikne sad nebesko 
mnoštvo Anđela, nek uskliknu službenici Božji, i s pobjede tolikog Kralja 
neka jekne trublja spasenja (v: Kniewald, Rimski misal, str. 254). - Inače, 
pretpostavljamo da sve posestrime imaju tu knjižicu. Ako se u njihovu 
mjestu nalazi koja franjevačka crkva ili red koji ima svečano bogoslužje, 
neka prate svete obrede jer su oni u neku mrtvo slovo, ako se ne čuje pje¬ 
vanje melodija, vide kretnje službenika, osjećaju mirisi itd. Postoji li ljepši 
i veličanstveniji hvalospjev vodi od blagoslova Krsnoga studenca? U njemu 
sv. liturgija prikazuje svu ulogu koju je voda imala pri spasenju duhovnog 
preporoda čovječanstva. Koja li zahvala ljudskoga roda ovoj neživoj, ali od 
Boga stvorenoj tvari? Bi li apstinenti mogli uopće izabrati ljepši pjevani 
himan od ovoga: »Koji duh učini da tečeš iz rajskoga izvora i zapovjedi da s 
četiri rijeke natapaš svu zemlju. Koji te gorku u pustinji učini pitkom ulivši 
slatkoću i žednom puku iz stijene izvede. Blagoslivljam te i po Isusu Kristu 
jedinom sinu njegovu, Gospodu našem, koji te u Kani galilejskoj divnim 
čudom i svojom moći pretvori u vino. Koji nogama po tebi hodi i od Ivana 
u Jordanu u tebi se krsti. Koji te zajedno s krvlju iz boka svojega izvede i 
učenicima svojim zapovijedi da krštavaju vjernike u tebi govoreći...« ( Rim- 

ski misal, str. 295.). Tko bi nakon ovog himna vodi mogao još ustvrditi da 
je katolicizam prožet duhom protuprirodne askeze, koja nema smisla za 
ljepote naravnog svijeta? 

Uskrsna je svečanost najveća u cijeloj liturgijskoj godini. Radost koja 
obuzima našu izmučenu dušu ima da bude slika vječnog Uskrsa koji ćemo 
uživati na nebu. Crkva na sve moguće načine izražava veselje. Služi se služ¬ 
benim nebeskim izrazom radosti »Aleluja« (Otk 19, 1-8), pjeva stojeći an- 
tifonu »Kraljice neba raduj se«, jer se tako pristaje pobjednicima. Vazmena 
svijeća neprestano gori i podsjeća nas da je Spasitelj još uvijek vidljivo nazo¬ 
čan na ovoj zemlji. Simbolično značenje bijelih odijela govori nam da bude¬ 
mo mirni poput neokaljanih anđela. Čuvajmo se, da zbog uskrsne radosti ne 
popustimo našim osjetilima koja smo tako junački krotili za vrijeme velikog 
korizmenog boja sa sotonom: »Čuvajmo se svake mlitavosti, svake neumje- 
renosti, svake razuzdanosti. Nastojmo se umjereno odmoriti, čuvajmo svetu 
čistoću da po ovoj čistoći duše zadobijemo, što zasada ne stječemo traplje- 
njem tijela« ( Brevijar , Bijela nedjelja, 4 lekc., sv. Augustin). 

Od 3. nedjelje po Uskrsu (10. V.) 
do Duhova (7. VI.) 

Liturgija je treće, četvrte i pete poslijeuskrsne nedjelje puna nadna¬ 
ravne radosti i uspomena na uskrsnulog Isusa. Hranimo Presv. Pričešću 
dušu i štitimo njome tijelo (Popr. 3. nedj. po Uskrsu). Uoči Spasova su 
Prosni dani, čija je zadaća da odvrati od nas pravednu srdžbu Božju i da se 
zatraži blagoslov za plodove zemlje. Otajstvo spasovske svetkovine poka¬ 
zuje nam put, kojim će morati krenuti vjernici slijedeći svoga poglavicu. 
Uzašašće Gospodnje jest načelo našega posvećenja. »On se vije u nebesa, 
pjevajući predslovlje, da nas učini dionicima svoga Božanstva.« Ova nas 
svetkovina dovodi do trećeg dijela liturgijske godine do Tajne posvećenja. 
Kada svećenik pročita evanđelje, u kojemu se govori o uzašašću Spasite- 
ljevu, utrne se svijeća u znak da je Isus uzašao na nebo. Povedimo se za Bi. 
Djevicom Marijom koja je gledala odlazak svoga Sina i koja je čeznula za 
ujedinjenjem s Njim u nebeskom Jeruzalemu. 


Duhovski i poduhovski ciklus - tajna posvećenja 

Od Duhova (8. VI.) 
do 3. nedjelje po Duhovima (29. VI.) 

»Danas se rodila Crkva«, veli sv. Augustin govoreći o Duhovima. Po¬ 
slije uskrsnuća Krist nam je vratio naša prava na božanski život, a o Duho- 

vima nam daje >duha, koji oživljujen« »Kao što je tijelo živo, jer je u njemu 
duša, isto tako duša dobiva život, koja se po milosti posvećujućoj ujedi¬ 
njuje s Duhom Božjim« (Klement Aleksandrijski). Taj isti Duh, daje papi 
i biskupima nepogrješivost, koju mnogi nazivlju najsmjelijom dogmom 
katoličke vjere. Duhovi, taj crkveni Uskrs dolazi po svojoj veličini odmah 
nakon Uskrsa. 

Advent nas je podsjećao na vladavinu Boga Oca nad izabranim na¬ 
rodom, Bog Sin je vladao od Božića do uzašašća, a Duh Sveti vlada od 
Duhova pa do kraja svijeta. Poduhovska nas liturgija podsjeća na ovaj treći 
period. Kao što je papa na čelu hijerarhije, tako je Euharistija vrhunac 
sakramenata. Vladavina Duha Svetoga očituje se u Crkvi rimskoj, usred 
koje blista Presv. Sakrament. On je tih, nepomičan, ali njegovu vanjsku ak¬ 
tivnost preuzima katolička hijerarhija. Po svojoj Crkvi Krist nastavlja svoj 
život dajući nadu ljudima i poduhovsko je doba zato poglavito posvećeno 
životu svetaca koji su na uzoran način najviše radili za proširenje Isusova 
kraljevstva među ljudima. - To je duhovsko doba posvećeno posvećivanju 
duša. Ta prva velika svetkovina počinje s blagdanom Presvetog Trojstva, 
ove dogme koja je polazna točka apostolskog djelovanja: krštenje u ime 
Oca, Sina i Duha Svetoga. Po svetoj Euharistiji vjernici postaju dionicima 
božanskog života i sv. Crkve. Odmah nakon Presvetog Trojstva slavi se 
Tijelovo, svetkovina posvećena sakramentu Presvetog Tijela i Krvi. 

Poduhovski ciklus - tajna posvećenja 

Od 3. nedjelje nakon Duhova (29. VI.) 
do 16. nedjelje nakon Duhova (28. IX.) 

Lit. kut. 18, POSESTRIMSTVO, Zagreb, lipanj 1924., II./br. 10, str. 189-193 

Vidio sam je lijepu kao golubicu, koja se izdiže iznad 
obala voda; neprocjenjiv se je miris u izobilju nalazio u 
njezinoj odjeći. I cvjetovi ruža i ljiljani doline su je 
opkoljavali kao u danima pramaljeća. Tko je ona koja se 
diže u pustinji kao stup pare miomirisa, mirte i tamjana. 

(Časoslov: Resp 1. lekcije od 15. kolovoza.) 

Najveća svetkovina u poduhovskom razdoblju jest Velika Gospa. 
Ona rasvjetljuje poput žarkoga sunca one zelene dvadeset četiri nedjelje, 
što kao u nekoj povorci stupaju prema danu koji će nam na nebu pokazati 
»Sina čovječjega, gdje s velikom moći i velikim dostojanstvom dolazi na 
oblacima neba« (Mt 24, 30). Liturgija je ovoga dana puna poezije. Sveta 

Crkva tom prigodom čita Pjesmu nad pjesmama, koja slavi vezu Isusa 
Krista sa svojom Crkvom, »vezu Isusa Krista s dušama, koje pripadaju 
Crkvi, poglavito s Djevicom Marijom koja je najvjernija, najvrjednija duša 
Crkve« (M. Olier). Kada je Marija uzlazila na nebo, anđeoski su korovi 
pjevali puni radosti: »Tko je ona, koja se približava poput zore što se diže, 
lijepa kao mjesec, čista kao sunce, strašna kao vojska poredana u bojne 
redove.« (Pj 6, 10). A duša je Marijina gledajuči pred sobom slavu svoga 
Sina klicala: 

»Neka me poljubi poljupcem svojih usana, jer su tvoja prsa bolja od 
vina, mirisna kao najdragocjeniji miomirisi. Tvoje je ulje razliveno i zbog 
toga su te djevice ljubile. Povuci me i za tobom letimo, za miomirisom 
tvojih miomirisa. - Kralj me je uveo u svoje odaje; mi ćemo klicati i drh¬ 
tati od radosti sjećajući se tvojih prsa, koja su bolja od vina; prava te (srca) 
ljube. Crna sam ali lijepa, o kćeri jeruzalemska, kao svetohranište cedara, 
kao šatori Salomonovi...« 

A Sin joj čovječji odgovori: Ako se ne poznaješ, o najljepša među že¬ 
nama, iziđi i idi za stopama stada i pasi svoje janjčiće pokraj svetohraništa. 
Tvoji su obrazi lijepi kao (perje) grlice, tvoj vrat je poput... 

Sve ove usporedbe imaju preneseno značenje: poljubac je simbol koji 
označuje ujedinjenje Isusa i Marije u viziji blaženstva, u užitku i posredo¬ 
vanjem Božjim. Prsa označuju svjetlo i užitak koji hrane spoznaju i volju. 
Razliveno ulje podsjeća na prirodne darove, dar čudesa, proročanstva itd., 
koji su poput miomirisa pronijeli dobar glas Isusa Krista. »Djevojkama« 
se označuju duše vjernika, osobito djevičanske duše, djevice. One zaista 
bolje od drugih osjećaju miomirise Krista, njegove tako privlačne savr¬ 
šenosti; one samo njega ljube; također slijede Jaganjca svukud, kamo on 
ide (usp. Otk 14, 4). Marija je crna jer je njezina vanjština slična vanjštini 
palog čovječanstva, ali uistinu je lijepa i njezina ljepota dolazi od Bezgrješ- 
nog Začeća. Djevica Marija se uspoređuje s grlicom, simbolom čistoće i 
vjernosti. Takav je karakter grlice; izgubi li svoga druga, ne traži drugoga. 
O zaručnice Kristova, budi slična ovoj grlici i ne traži druge ljubavi od 
Isusa Krista svoga zaručnika. O zaručnice Kristova, povedi se za grlicom, 
plači dan i noć da se sjediniš sa svojim Zaručnikom Isusom Kristom, koji 
je uzašao na nebo, da zaslužiš jednom da vidiš njegovo lice s doma Oca« 
(sv. Bernard). Tako je Marija uzdisala za časom kad je trebala poći u nebo 
za svojim ljubimcem i na dan Uznesenja je njezina želja bila okrunjena. 

Slijedimo i mi Mariju, čeznimo za uvjerenjem s našim Božanskim 
Zaručnikom i primajmo ga što češće, dok smo ovdje na zemlji, urešenim 
trima blistavim krunama: vjerom, ufanjem i ljubavlju. Nastojmo u život 
provesti za vrijeme praznika savjete koje nam daje sljedeći kratki prijevod 

Pere G.Villefranck: LAction de Grace avec le coeur de Jesus (Vittc, Pariš; 
14, rue de 1’ Abbaye): 

»Prema najnovijim papinskim odredbama moramo vjerovati da malo 
vremena, kojim raspolažu, ne smije biti razlogom da se zaposleni ljudi 
ne pričešćuju i dnevno. Bolje je često neprijatelj dobromu. O vremenu se 
može reći kao i o milostinji: ako imate mnogo, dajte mnogo, ako imate 
malo, dajte malo; ali je bolje dati malo negoli ništa; bolje se je zbog oprav¬ 
danog razloga na brzu ruku pričestiti, nego nikako. 

Slovni zakon koji rukovodi svim ovim pitanjem jest da budemo u 
stanju milosti i da imamo pravu nakanu - i više ništa. Udovoljava li čovjek 
tim dvama uvjetima, uvijek je bolje pričestiti se, negoli se odreći sv. Priče¬ 
sti. Dovoljna je priprava ako je u vama prava izričita (aktualna) ili barem 
uključna (virtualna) nakana. Jedina zahvala koja se od nas traži jest da ni¬ 
ste vraćajući se od Stola Gospodnjeg opozvali svoju nakanu. Vrlo je važno, 
vrlo je korisno, da se više učini, ali to se na kraju krajeva traži - da se iz 
sakramenta izvuče obilniji plod. Neka se radnici ne skanjuju pričešćivanja 
u svojem tjednom odijelu ako im se žuri i ako moraju na posao odmah 
nakon sv. Pričesti. Siromašna sluškinja i majka obitelji koje odlaze nakon 
sv. mise obavljaju zahvalu usput; kada se vrate kući započinju s Bogom i za 
Boga svoje poslove sluškinje ili majke, zahvala joj se bolje nastavlja i ona je 
u potpunom skladu s njihovim staležom i s njihovim poslovima. Najbolja 
zahvala jest dobra uporaba dana koji slijedi nakon sv. Pričesti. 

Svi se divimo i hvalimo način generala de Sonisa. Za talijanskog bi 
rata često u ranu zoru odjahao da bude izvidnikom. Kad bi opazio toranj, 
ravno bi upravio k njemu, zaiskao sv. Pričest i otišao odmah da nastavi 
svoje izviđanje. 

U redovitim se prigodama obično preporuča četvrt sata zahvale. Ali 
će se reći: zašto četvrt sata, a ne drugi odsjek vremena? U ovoj se stva¬ 
ri prilagodimo običaju koji je plod činjenice. Želimo govoriti o trajanju 
realne prisutnosti u nama. Može li se razumjeti da sigurno znamo da je 
Božanski Gost još ovdje, da ga bez razloga ostavljamo? Zar ne pristoji da 
ga zabavljamo kao Marija ili da ga samo sa žalošću i za nuždu ostavljamo, 
kao što je to učinila Marta? 

Treba oko petnaest minuta da se donekle uvjerimo da je Božanski 
Pohodnik zbog rastvaranja česti, nestao... Kada smo jednom razborito 
odredili vrijeme koje možemo posvetiti zahvali, ostanimo mu vjerni, ne 
skraćujmo ga iz hirovitosti... iz ništetnih razloga ili jednostavno zbog očaj¬ 
nog stanja naše duše. Vrag vrlo dobro znade koja će nam korist biti od re¬ 
dovito upotrebljavanih trenutak; svim će silama nastojati da ih djelomično 
izgubimo. To je prigoda da primijenimo savjet sv. Ignacija za razmatranje: 

ostati čas iznad određenog vremena, da se tako naučimo ne samo opirati 
se neprijatelju nego ga i uništiti (Duh. vježbe, 13. uvodna bilješka).« 


Poduhovski ciklus - tajna posvećenja 

Od 16. nedjelje poslije Duhova (28. IX. 1924.) 
do kraja liturgijske godine (29. XI. 1924.) 

Lit. kut. 19, POSESTRIMSTVO, Zagreb, rujan i listopad 1924., 

III./ br. 1 i 2, str. 22-25 

Languentibus in Purgatorio qui purgantur ardore nimio 
extorquantur gravi supplicio subveniat tua compassio, o Maria 
Trpećima usred čistilišta koje vatra čisti prevelika, koje 
muka bije pregolema, pomoć budi njima usmiljena, o Marijo. 

XIV. stoljeće 

Posljednjom poduhovskom nedjeljom završava liturgijska godina, a 
prvom adventskom ponovno započinje novi liturgijski ciklus. Krug će se 
oko kruga nizati, i nova će pokoljenja na temelju sv. Liturgije u svojoj duši 
proživljavati Isukrstov život, dok ne dođe sudac koji će učiniti kraj svemu 
vremenitom i prolaznom životu. 

Završit ćemo naše ovogodišnje liturgijsko razmatranje mišlju na naše 
mrtve. O kako li su bijedni ljudi koji nemaju tu sreću da posjeduju Krista 
i da žive po katoličkoj vjeri! Kada im netko umre, to se sjećaju pokojnika, 
a ne misle na to da ovaj pokojnik još živi, samo što je odsutan. Oni ne 
pomišljaju na to da je njihov miljenik vjerojatno u velikoj nesreći i da su 
mu dužni pomoći. Dužni su to učiniti isto onako kao i kada bi doznali za 
jednoga živog prijatelja, koji negdje u dalekom kraju stradava. A mi smo 
katolici tako sretni da znamo za same osjećaje naših pokojnika, da se mo¬ 
žemo uživjeti i da možemo što više s njima i dijeliti. Tako smo sretni da 
možemo pokojnicima i pomoći u njihovoj tuzi i nevolji. 

Čitajte peti, šesti i sedmi psalam i odmah ćete čuti bijedno jecanje 
duša u čistilištu. Čitajte Jobovu knjigu pa ćete doznati osjećaje tih duša: 
»Pomiluj me, Gospode, jer moji dani, nisu ništa. A što je čovjek da se 
udostoji dati mu svoju ljubav. Jer svakog ga jutra pohodiš i kušaš svakog 
časa. Kada ćeš mi se smilovati, i kada ćeš me pustiti da malo odahnem? 
Zgriješio sam što ću Ti učiniti, o čuvaru ljudi? Zašto si me učinio. Job 
Tebi protivni i zašto sam sam sebi na teret? Zašto ne uzimaš s mene moj 
grijeh i ne oduzimlješ moj zločin...« (Job 7,16: Brevijar 1. lekcija; Služba 
za pokojnike). 

»Dosadio je duši mojoj život; pustit ću uzde svojoj tužbi, govorit ću 
pun gorčine u srcu. Reći ću Bogu; nemoj me osuditi; reci mi zašto tako 
sa mnom postupaš. Zar Ti se čini dobro da me optužuješ i da me mučiš, 
mene koji sam djelo Tvojih ruku...« (Job 10, 1-7). 

Kada slušamo ovo jecanje naših pokojnika ili ovog ili onog pokojnika, 
zar ne osjetimo u duši samilost i ne zavapimo sa sv. liturgijom: »Koji si 
uskrisio Lazara, koji je u grobu zaudarao, udijeli mi, Gospode, mir i mjesto 
odmora.« (Rep. II. lekcije). 

Jecanje se nastavlja: 

»Tvoje su me ruke izjedale i ove su izobličile sve udove moga tijela i ti 
bi htio da me tako na jednom uništiš? Sjeti se, molim, Te, da si me načinio 
kao iz ilovače, i zar ćeš me u prah pretvoriti? Zar me nisi stukao, kao što 
se tuče mlijeko, ukiselio kao sir? Odjenuo si me u kožu i meso, izvezao si 
me iz kostiju i iz žila. Ti si mi dao život i svoja dobročinstva i Tvoje me je 
dobročinstvo usavršilo na životu.« (Job 10, 9-12). 

Slušajući ovaj jauk i razmatrajući goleme kazne svakoga grješnika, bri¬ 
nemo se i mi sami za svoju vlastitu sudbinu i molimo Gospoda: 

»Gospode, kada ćeš doći suditi zemlju, gdje ću se skriti pred Tvo¬ 
jom srdžbom? Jer sam mnogo zgriješio u svome životu. - Strah me mojih 
grijeha i pred Tobom se crvenim od stida. Kada dođeš suditi, nemoj me 
prokleti...« 

I pripazite na samu umjetničku ljepotu ovih molitava! Tu ne susre¬ 
ćete poredbe kao: »Ti neizmjeran Bože, upotrebljavaš svoju vlast protiv 
jednog lista, koga vjetar odnosi i ti progoniš osuđenu slamku« (Job, XIII. 
23-28). Ili: »Čovjek rođen od žene malo živi i obasut je bijedama. Raste 
poput cvijeta i bježi kao sjena i nikada ne ostaje u istom stanju. Ima li 
svjetska književnost ljepših proroka od ovih slika? Ili dirljivijih i jednostav¬ 
nijih stihova straha od sljedećih: »O, jao meni, Gospode, jer sam mnogo 
griješio u svom životu. Sto ću učiniti, ja nesretnik? - kako da bježim, ako 
ne k Tebi, o moj Bože? - Moja je duša silno uznemirena, ali joj Ti pomozi, 
Gospode« (Resp. 5. lekcije). 

I da si vjernici uzmognu što bolje ucijepiti svete osjećaje žalosti i 
nade, sv. liturgija se odijeva u preobraženo ruho gregorijanskih melodi¬ 
ja, koje nas čuvaju od očaja i ispunjaju dušu radošću nad divnim planom 
Božjim, koji na tako savršen način u jednu nerazrješivu cjelinu povezuje 
pravednost i ljubav. Evo jednog takvog odsjeva nebeske radosti u tmurnoj 
noći Službe mrtvih. Riječi su to samog Spasitelja (Iv. 11, 25), za koje se 
vojujuća i trpeća Crkva hvata kao utopljenik za kopno. 

Ego sum resurrectio et vita qui credit in me etiam si 

mortuus fuerit vivet et omnis qui vivit et credit in me 

non morietur in aeternum. 

Ja sam uskrsnuće i život, tko vjeruje u me, pa makar on već 
bio mrtav, živjet će i tko god živi i vjeruje u me, ne će 
umrijeti u vijeke. 


Liturgijska reforma pape Pia X. 

Lit. kut. 20, POSESTRIMSTVO, Zagreb, studeni 1924., III./ br. 3, str. 35-37 


U prošloj smo godini prošli cijelu liturgijsku godinu i nastojali na te¬ 
melju citata upozoriti na njezine ljepote i na njezino dostojanstvo. No, 
ipak je nemoguće razumjeti pravo značenje sv. Liturgije, ako se od nje 
otrgne glazba koja tek izražava osjećaj prema svim njezinim ljepotama. 
Velika je većina liturgijskih obraćenika (Huysmans, Walcheren, Claudel i 
dr.) bila upozorena na sadržaj Liturgije, a prema tome i sv. katoličke vjere 
upravo prema gregorijanskim melodijama, koje posebnim ruhom odijeva¬ 
ju svete tekstove. 

Nije čudo što je upravo papa Pio X. izdao monumentalnu uputu o 
značenju crkvene glazbe za kršćanski život. On je za lozinku svog pastir¬ 
skog djelovanja uzeo riječi sv. Pavla omnia restaurare in Christo (sve ob¬ 
noviti u Kristu, Ef 1, 10). Da bi taj opširni program ostvario u ljudskom 
rodu, podigao je dva divovska pokreta: euharistijski i Katoličku akciju. U 
dekretu od 20. XII. 1905. veliki Papa uzima kao temelj »obnovi svega u 
Kristu« dnevnu sv. Pričest, a u enciklici Ii fermo proposito od 20. VI. iste 
godine pokazuje glavna načela Katoličke akcije, tog vjersko-ćudorednog 
pokreta u javnom društvenom životu. Ta su dva dokumenta Sv. Stolice 
kao dva granitna supa, koje u obliku romanskog poluluka povezuju Motu 
proprio o crkvenoj glazbi od 22. studenoga 1903. Tek se kroz ovaj trosložni 
pas tad može prodrijeti u katedralu u Kristu obnovljenog i arhitektonski 
kontinuiranog ljudskog društva. 

Crkvena je glazba u uskoj vezi sa sakramentom sv. Pričesti. Pretvorba 
i sv. Pričest su ona dva žarišta oko kojih se eliptično vrti liturgijski dan. 
Melodije što se dnevno pjevaju pomoćno su sredstvo dušama da što dublje 
shvate sav sadržaj svetih riječi, da se što pripravnije uzmogne primiti sv. 
Pričest. 

Jedan od bitnih elemenata katoličke vjere - socijalnost, a samo je po 
sebi razumljivo da će ove izabrane čete katolika (Ii fermo proposito , B. Pr. 
itd. 93), članovi Katoličke akcije - zajednički prisustvovati sv. misi i sv. sa¬ 
kramentu Pričesti i da će dati jednoglasan osjećajni, muzički odušak svim 

nagonima koji ih gone sve do borbe protiv nekršćanske civilizacije današ¬ 
njega vijeka. Tako eto crkvena glazba nadopunjava jednu prazninu u duši 
članova Katoličke akcije, stvara osjećajne veze između pojedinih članova i 
svih skupa s Bogom euharistijskim. 

Budući da se tzv. cecilijanski pokret crkvene glazbe u hrvatskim kra¬ 
jevima sa svojim glasilom Su. Cecilija razvija mimo Katoličke akcije, u 
mnogo slučajeva u vezi s liberalima, vjerski indiferentnim nastojanjima, 
to će Posestrimstvo u tijeku ove godine gledati da pobudi smisao za grego¬ 
rijansku glazbu u redovima jednog ogranka Katoličkog pokreta. Uvjereni 
smo da se zdrav pokret prave crkvene glazbe ne može zamisliti izvan druš¬ 
tva Katoličkog pokreta i da bi valjalo ići za time da ne bude niti jednog 
društva koje ne bi imalo svoju gregorijansku sekciju. Praksa je talijanskog 
djevojačkog pokreta pokazala shvaćanje ovih ideja te je dobila i pismenu 
pohvalu od samog pape Pia XI. za svoj Priručnik crkvenog pjevanja. 

Prije negoli pređemo na samo tumačenje divnog Motu proprio o cr¬ 
kvenoj glazbi moramo zapamtiti: Misa koju je služio naš Gospod Isus Krist 
na posljednjoj večeri bila je svečano pjevana, pontifikalna misa. I u prvim 
stoljećima kršćanstva misa je uvijek bila pjevana i narod je izmjenice pje¬ 
vao sa svećenikom. Tiha je misa nastala tek poslije i dobro nam dolazi u 
današnjem užurbanom vremenu. Ipak, trebala bi nam biti draža pjevana, 
svečana misa jer odgovara dostojanstvu hrama Božjega i svečanih čina. 
Kod te se svečane mise moraju pratiti riječi i kretnje svećenika; mora se 
posve točno znati što se moli. Radi toga bi u rukama svakoga vjernika mo¬ 
rao biti misal. To je želja sv. Crkve, a to i odgovara socijalnom katoličkom 
duhu, koja ne želi da na sv. misi svatko nešto posebno moli, već da svi 
skupa mole i istodobno razmatraju isto, pod vodstvom svećenikovih riječi 
i čina na oltaru. 

Uz to istaknimo da se u našim krajevima na vrlo rijetkim mjestima 
svečana služba Božja obavlja onako kako to sv. Crkva želi. U tom smo po¬ 
gledu silno zaostali. Kod naših svečanih služba Božjih ili se pjevaju pjesme, 
koje se uopće ne odnose na dijelove mise, koja se služi ili pjevači uvijek 
pjevaju iste dijelove, a nikada ne uvježbaju ono što je karakteristično za 
pojedine mise; što, naime, čini da ova misa nije jednaka kao prošloga tjed¬ 
na ili na sljedećoj svetkovini. 

Pripovijeda se da je jedan svećenik došao papi Piu X. i rekao mu: 
»Sveti Oče, Vi ste toliko toga zabranili, što će se napokon smjeti pjevati 
pod misom?« Papa muzičar mu je odgovorio: »Sinko, pod misom se ne 
pjeva, već se misa pjeva...« 

U tim je riječima smisao liturgijske reforme. U sljedećem ćemo bro¬ 
ju pokazati shvaćanje i umjetničku ljepotu crkvene glazbe, a s tim ćemo 
naznačiti sredstva prema kojima bi se unutar organizacije Katoličkoga po- 

kreta moglo poraditi na promicanju liturgijskoga i s tim u vezi gregorijan¬ 
skog pokreta. 

Motu proprio o crkvenoj glazbi pape Pia X. 

Lit. kut. 21, POSESTRIMSTVO, Zagreb, prosinac 1924., III./ br. 4, str. 57-59 

Papa Pio X. izdao je 22. studenoga 1903., na svetkovinu sv. Cecilije, 
rimske djevice, mučenice i zaštitnice glazbenika, Motu proprio o crkvenoj 
glazbi. Iako je oblik ovoga dokumenta sličan uputi, ipak je obvezatan, po¬ 
put svih kanonskih zakona za cjelokupnu Crkvu. 

U uvodu su iznesene ove glavne misli: 

a) crkvena umjetnost mora biti službenica sv. Liturgije. Kod službe 
Božje treba sve bezuvjetno podrediti pravilima tih obreda; 

b) svi vjernici moraju nastojati da nešto pridonesu ljepoti i dostojan¬ 
stvu hrama Božjega; 

c) narod neka se ujedinjuje s općenitom molitvom Crkve prema jav¬ 
noj i svečanoj službi Božjoj (koja više odgovara socijalnom duhu 
Crkve od tihog i jednostavnog bogoslužja); 

d) sam narod mora aktivno sudjelovati u javnoj i svečanoj službi 
Božjoj; 

e) obredi treba da budu što dostojanstveniji i ljepši jer su inače uvre¬ 
da nanesena beskrajnoj svetosti Božjoj i vape za strašnom kaznom; 

f) poglavito se valja čuvati lošega utjecaja kazališne umjetnosti, a iz¬ 
baciti valja sve što ima imalo teatralno značenje. 

Uvod u Motu proprio 1 

»Među mnogobrojnim brigama duhovne pastve, što ih imamo ne 
samo prema ovoj Apostolskoj Stolici, na koju smo i ako nevrijedni po ne- 
dohitnoj odluci Božjoj nedavno uzdignuti, nego i prema svakoj pojedinoj 
Crkvi (biskupiji) nesumnjivo je ona najveća, kojoj je zadaća da nastoji oko 
časti kuće Božje. U ovoj se, naime, obavljaju božanska otajstva i puk se kr¬ 
šćanski sabire da bi primio svete sakramente, pribiva nekrvnoj žrtvi, klanja 
se Presv. Tijelu Gospodnjem te sudjeluje u molitvama crkve u javnom i 
svečanom liturgijskom bogoslužju. U hramu se, dakle, Božjemu ne smije 
ništa zbivati, što bi bunilo pobožnost vjernika i umanjivalo, ništa što bi im 
moglo biti na odvratnost i na loš primjer, a poglavito ništa, što bi vrijeđalo 


1 Izdala Nadbiskupska tiskara 1921.; kod tumačenja se poglavito služimo komentarom A. Gastonea 
(Schola cantorum, Pariz). 

svetost i dostojanstvo sv. obreda te bilo nedostojno kuće Božje i Božjega 
Veličanstva.« 

»Mi ćemo poglavito govoriti o pojedinim zloporabama koje se mogu 
dogoditi. Za sada obraćamo pozornost na onu zloporabu koja je najčešća, 
a čini se najteža da ju iskorijeniš pa je nerijetko moraš osuditi upravo na 
onim mjestima gdje su ostale stvari, kao što su ljepota Božjega hrama, 
uzoran red obreda, mnoštvo klera koji s najvećom pobožnošću i gorlji- 
vošću obavlja sv. Bogoslužje, vrijedni najveće pohvale. Tu ćeš zloporabu, 
koja se izričito bavi navedenim pohvalnim stvarima, naći u crkvenom pje¬ 
vanju i crkvenoj glazbi. Uistinu, bilo zbog nestalne i promjenjive naravi 
svoga umijeća, bilo zbog izobličenog ukusa u protoku vremena, bilo zbog 
lošega utjecaja, što ga svjetska kazališna glazba vrši na crkvenu, bilo zbog 
dopadljivosti koju glazba želi izravno u nama izazvati, a nije moguće uvi¬ 
jek zadržati tu dopadljivost u pravim granicama, bilo konačno zbog krivih 
nazora, kojima u toj stvari mnogi ugledni i pobožni ljudi podlegoše, mno¬ 
go se griješi protiv ovog nepokolebivog crkvenog zakona koji određuje da 
ovo umijeće mora biti u službi sv. Obreda. Taj je zakon, međutim, jasno 
izražen u pojedinim crkvenim kanonima, u raznim općim i provincijskim 
saborima te u odlukama svetih rimskih kongregacija i rimskih biskupa, 
naših prethodnika«. 

»Međutim, sa zadovoljstvom uviđamo da je u ovoj stvari, poglavito 
u zadnjih deset godina, ponešto dobro učinjeno i u ovom svetom gradu 
Rimu i u mnogim crkvama naše Italije, navlastito pak u nekih naroda, gdje 
su se preodlični i za sv. bogoslužje gorljivi ljudi složili uz odobrenje Sv. Sto¬ 
lice i svojih biskupa i društava da u pojedinim crkvama i svetištima pro¬ 
cvate crkvena glazba. No, te se reforme u dobrom smislu nisu pojavile kod 
svih naroda. Naše vlastito iskustvo: mnoge pritužbe što nam sa svih strana 
stigoše u tako kratkom vremenu, u kojem se Gospodinu svidjelo podi¬ 
gnuti Nas na vrhunac Petrove stolice, držasmo da se u ovom ne može više 
odgađati te da treba otvoreno i ukoriti i osuditi zloporabu u sv. bogoslužju, 
što se protivi zakonu, koju smo gore razložili. Kako je naša najtoplija želja 
da pravi krščanski duh procvate i da se u svih vjernika utvrdi, prva nam 
je dužnost pobrinuti se da taj duh s obzirom na dostojanstvo i čast kuće 
Božje, da tamo gdje se sastaju sljedbenici Kristovi, crpu iz prvoga vrela, 
naime sudjelujući u svetim otajstvima i javnim i svečanim molitvama Cr¬ 
kve. Zaludu se pak uzdamo da će se na nas izliti obilje milosti nebeske 
ako se naša pobožnost prema Bogu ne diže kao ugodan miris, nego daje 
Gospodu u ruke bič kojim je nekada Isus Krist protjerao nedostojnike iz 
Božjega hrama«. 

»Stoga, da se ne bi tkogod ispričavao neznanjem propisa i da bi se 
uklonila nesigurnost u tumačenju već izdanih odredaba, odlučismo ukrat- 

ko razložiti ona načela koja moraju vladati u crkvenoj glazbi te u jednoj sli¬ 
ci prikazati glavne crkvene odredbe s obzirom na zloporabe u ovoj stvari.« 

»Stoga potpunim znanjem i vlastitom ponukom izdajemo nazočnu 
uputu, koja ima služiti kao kodeks prava za crkvenu glazbu, te krepošću 
našega apostolskoga ugleda naređujemo da mora vrijediti kao zakon i da je 
se svi vjernici moraju doslovce pridržavati.« 

Sklad između glazbe i liturgijskih odredaba 

Analiza Motu propria o crkvenoj glazbi pape Pia X. 

Lit. kut. 22, POSESTRIMSTVO, Zagreb, siječanj i veljača 1925., 

III./ br. 5 i 6, str. 84-85 

Istaknimo još jednom da ovaj dokument ima u Rimokatoličkoj Crkvi 
zakonodavnu vrijednost. Papa o njemu govori kao pastir cjelokupne 
Crkve i svake pojedine biskupije napose, i u njemu naređuje biskupima da 
u svojim vlastitim biskupijama primijene ovu uputu. Papa ističe da je gla¬ 
zba, kako je danas organizirana u mnogim crkvama, prava sablazan. Dok je 
sve drugo u hramu Božjemu i kod obreda odmjereno i dostojanstveno, to 
mjesto tradicionalnih melodija imamo vrlo često »glazbene kompozicije,... 
koje su udešene poput starih opera i u najviše su slučajeva od tako ne¬ 
znatne umjetničke vrijednosti da ih ljudi ne bi podnosili ni na najmanjem 
svjetovnom koncertu« (List od 8. XII. 1913. kardinalu Respighiju). No 
glavna je nesreća što se je glazba udaljila od liturgije. 

Ovakva se necrkvena glazba uvukla u crkve jer se sviđa poluinteli- 
gentnim ljudima; no ona nije nimalo pobožna. Dužnost je stoga papina da 
osudi ove zloporabe i da upozori na tvorevine koje su pisane za Crkvu i u 
njezinu duhu. U gore navedenom listu kardinalu Respighiju papa predviđa 
da će se mnogi ljudi - a poglavito crkveni glazbenici - nešto začuditi kada 
doznaju za ovu reformu, ali njihov otpor ne će ni malo smetati jer će si ona 
prokrčiti put, poglavito zato što se u njoj zahtijeva potpun sklad između 
glazbe i liturgijskih odredaba. 

Društva koja spominje Papa obično se nazivaju schola cantorum. Gla¬ 
sovite su pariška Schola cantorum i barcelonska Orfeo catala. Trostruka je 
svrha tih društava: 

1. Njegovanje gregorijanskog pjevanja prema starim rukopisima; 

2. Njegovanje palestrinske glazbe; 

3. Njegovanje moderne glazbe, koja se oslanja na prva dva oblika. 

U ostalim zemljama postoje društva sv. Cecilije ili sv. Grgura, koja su 
često sjajno organizirana i disciplinirana, no što se tiče gregorijanskog pje- 

vanja, u mnogo slučajeva ne posvećuju mu dosta pažnje, ali ipak mijenjaju 
neautentične melodije koje su se bile udomaćile u pojedinim biskupijama. 
Reforma je u tom pravcu potekla od aachenskog kanonika Boecklera i od 
glasovitih samostana Maria-Lach i Beuron. Ta reforma u zadnje vrijeme 
brzo kroči naprijed; osnovane su tako gregorijanske katedre na katoličkim 
sveučilištima u Fribourgu (Švicarska) i Parizu. 

Odlike gregorijanske i palestrinske glazbe 

Analiza Motu propria o crkvenoj glazbi pape Pia X. 

Lit. kut. 23, POSESTRIMSTVO, Zagreb, ožujak 1925., III./ br. 7, str. 102-105 

Da uzmognemo razumjeti golemo značenje Motu propria pape Pia X. 
o crkvenoj glazbi, morat ćemo istaknuti još neke općenite ideje. Valja poći 
s općepriznatog stajališta da ljepota ljudskoga glasa uvelike nadmašuje lje¬ 
potu svih glazbala. Glazbala samo oponašaju ljepotu glasa ljudskoga grla. 
Odnos instrumentalne glazbe prema ljudskom pjevanju odgovara odnosu 
između kopije i originala, ili priviđenja prema javi. 

Gregorijanska je umjetnost pjevanja. I stoga je ona dostojnija od 
umjetnosti glazbala da Bogu ljepote iskaže divljenje, zahvalnost i kajanje 
ljudskih srdaca. Ali kako to da se je u Starom Zavjetu Bogu odavala čast 
harfom i psalterionom? Sveti Toma veli da je razlog u tomu što je židovski 
narod bio tvrde glave i vrlo osjetilan, pa su bila potrebna sva moguća bučna 
sredstva i čisto materijalna obećanja, samo da se u njemu uzdrži vjernost 
Bogu. No kršćanski je narod duhovan narod i zato on može ostvariti ideal, 
tj. može čistim ljudskim glasom - bez teretnih instrumentalnih privjesaka 
- najdostojanstveniju hvalu iskazati Stvoritelju. 

Što se tiče orgulja, vrlo su slične ljudskom glasu i mogu poduprijeti 
pjevanje. No orgulje se smiju samo na svet način miješati s glasom vjernika 
i ni pod kojim ga uvjetom ne smiju ugušiti. 

Gregorijansko je pjevanje homofono - jednoglasno. Je li i to 
možda jedna odlika ili je pak homofono pjevanje dosadno? Evo dubokog, 
filozofskog značenja gregorijanske homofonije: Zvučna jednoglasnost naj¬ 
bolje izražava jedinstvenost. Glasovi vjernika međusobno se ne razlikuju, 
svi su istih misli i osjećaja - pravi kršćanski - i prema tome istim zvucima 
izražavaju da su cor unum et anima una - jedno srce i jedna duša. Nije 
li takvo jednoglasno pjevanje pravi izražaj kršćanske poniznosti, gdje se 
nitko ne želi istaknuti, već svi skupa žele zajedničkim silama što jedno¬ 
stavnije, poput prave djece, hvaliti Boga. - Ali jednoglasnost nije samo 
izražaj jedinstvene zajednice svih vjernika, već pokazuje da je i duša svakog 

pojedinog kršćanina u sebi jedinstvena, da u njoj nema nijedne suvišne mi¬ 
sli ni htijenja, već da svi njezini dijelovi tvore jednu skladnu jedinstvenost. 
I zato iz iskustva znamo da gregorijanska glazba osvježuje, umiruje, unosi 
sklad u našu izmorenu dušu... 

No najvažnija je odlika gregorijanskoga pjevanja njegova rječitost. U 
čemu je ova? Ta je glazba u uskoj, može se reći u bitnoj, vezi sa samim 
liturgijskim tekstom. Liturgijski tekst donosi riječi vječnoga života, riječi 
objavljene, koje je govorio Bog, Isus Krist, nadahnuti ljudi ili riječi koje 
ljudi govore. Ove Božje ili ljudske riječi imaju u sebi jedan emocionalni 
glazbeni sadržaj pa nam gregorijansko pjevanje izražava ovaj u riječima 
skriveni sadržaj. Gregorijanska glazba ne ovija riječi muzičkim ruhom, već 
su njezine melodije vanjski izražaj onog osjećajnog života koji se nalazi 
u tim riječima. A te su riječi, kako vidjesmo, često izražaj samog božan¬ 
skog života te je gregorijanska glazba po tome u neku ruku zemni odsjev 
nebeskih melodija. Ona je iznad svake glazbe, a možda stoji u hijerarhiji 
umjetnosti na prvom i najvišem stupnju. 

Sv. je Toma rekao: »Stvorenje je glas riječi, i svi stvorovi su kao kor 
glasova, koji ponavljaju tu istu Riječ.« Jer cijeli svijet, sva priroda stvorena 
je po Riječi Božjoj. U urnebesu zvijezda i mora, ljepoti cvijeća, savršenosti 
razmnažanja, ugodnosti ljetnih večeri, spoznajemo moč, ljepotu, mudrost, 
dobrotu Božju. Zaista, sav je univerzum kao kor glasova, koji ponavlja Ri¬ 
ječ Božju. I svi su ti zvuci proizašli iz praizvora Riječi, oni su prave službe¬ 
nice Riječi koja kraljuje i od koje dobivaju svoj opstanak. Isti taj kršćanski 
poredak vlada u odnosu između liturgijske - Božje - riječi i gregorijanske 
glazbe. I ona je samo odsjev, pokorna službenica, vjerna jeka kraljevskih 
riječi svete liturgije. Riječ je »bila u početku gregorijanske glazbe«. 

Još bi se mnogo toga moglo reći u prilog gregorijanskoj glazbi. Ona 
u sebi usredotočuje razne oznake kršćanstva. Ona je dionikom vječnosti. 
Njezino podrijetlo seže u ona pradavna vremena, kada je Bog objavio lju¬ 
dima riječi koje ona glazbeno izražava. Ona se razvijala iz židovstva; i kao 
što je židovska vjera majka kršćanske, tako se u Novom Zavjetu još uvijek 
čuju zvuci starog Jeruzalema. Ta Isus nije došao da dokine zakon židov¬ 
ski, već da ga usavrši. - No nije samo židovstvo bilo dionikom Kristova 
otkupljenja, već i poganstvo. I pogani i Židovi čine sada jedan obnovljeni 
kršćanski narod; a gregorijanska glazba tvori sa židovskim i grčko-latinskim 
(poganskim) elementima obnovljenu jedinstvenu cjelinu. 

Gregorijanska glazba ne poznaje egoistično solo-pjevanje. Njezine su 
melodije pune poniznosti, ni ne znamo tko ih je sastavio; anonimne su. 
Njihova je jedina želja da pjevaju hvalu Božju; njihov izvor i njihova je 
svrha Bog. Prema tome, gregorijanska je glazba svetaca, unutarnji glazbeni 
izražaj svetosti. 

Osim gregorijanske glazbe imamo i drugu vrstu liturgijske glazbe. To 
je vokalna polifonija koju je na visok stupanj podigao Palestrina. Crkva i 
njoj ustupa mjesto u liturgiji, jer ima neka obilježja koja su joj zajednička s 
gregorijanskom umjetnošću. No zapamtiti valja da je gregorijanska glazba 
savršenija i bolje odgovara duhu hvale Božje negoli palestrinska. 

Često melodije i teme gregorijanske glazbe postaju bitnim dijelom 
kompliciranog ustrojstva palestrinske polifonije. Skladno bratsko zajed¬ 
ničko pjevanje svih četiriju glasova divan je glazbeni izražaj ljubavi. Iako 
nikada ne protuslovi riječi, ta se glazba nikada ne iskazuje tako snažno 
kao njezina starija gregorijanska sestra. Ona također svu svoju pažnju kon¬ 
centrira izravno na Boga i izbjegava svaku misao na vidljivi svijet, koji bi 
mogao ljudske duše odvratiti od pobožnosti. I ta umjetnost sabire, moli i 
razmatra i divnija je po svojoj dubini negoli po prostranosti. 

Moderne glazbene kompozicije, koje su u skladu s liturgijom i ima¬ 
ju temeljna obilježja gregorijanske i palestrinske umjetnosti, odgovaraju 
umjetničkim zahtjevima crkvene umjetnosti. Sve ostale glazbene tvorevi¬ 
ne religioznog karaktera, koje mogu biti same po sebi prava remek-djela, 
stvorena na slavu Božju (Liszt: Sv. Franjo Asiški; Bach: Misa, Muka; Parsi- 
fal; Stabat Mater, Te Deum i dr.) nemaju mjesta u crkvi. 

Sada razumijemo, zašto sva glazbena udruženja, koja kane skršiti 
glazbeni liberalizam - kako to vidjesmo u prošlom broju Posestrimstva - 
hoće provesti tri stvari: njegovanje gregorijanskog pjevanja prema starim 
rukopisima; njegovanje palestrinske glazbe i njegovanje moderne glazbe 
koja se prislanja uz prva dva oblika. 

Iza ovog predgovora možemo preći na samo tumačenje velikog Motu 
propria. 


Mjesto pučke crkvene pjesme u liturgiji 

Analiza Motu propria o crkvenoj glazbi pape Pia X. 

Lit. kut. 24, POSESTRIMSTVO, Zagreb, travanj 1925., 

III./br. 8, str. 118-119 

Vidjeli smo da je želja sv. Crkve da se služba Božja pjeva prema propi¬ 
sanim gregorijanskim melodijama ili polifono. Kako to da se u našim kra¬ 
jevima gotovo i ne poznaje takva služba Božja i da se pod misom pjevaju 
pučke popijevke, koje su često u očitom protuslovlju s molitvama što ih 
svećenik moli na oltaru. Nije li možda ovaj nesklad između pjesme naroda 
i molitve svećenika izražaj i slika onoga razilaženja koje danas, nažalost, 
postoji između obih u samom životu? Kakvo je naše stajalište prema ovim 

pučkim vjerskim popijevkama, koje su kod nas gotovo posve istisnule pre¬ 
krasne službene crkvene melodije? 

U prijašnjim se vremenima te pučke vjerske pjesme nisu nikada pje¬ 
vale za v r i j e m e službe Božje. 2 Pjevale su se izvan crkve, u kučama, na 
poljima, zabavama, ulicama. Danas se može dopustiti ova pučka pjesma 
u crkvi, ali pod uvjetom da ne ometa gregorijanski pjevanu službu Božju. 
Prema tome, može se pjevati prije ili poslije propovijedi, za kršćanskog 
nauka, prije ili poslije službe Božje, kada vjernici dolaze i odlaze. 

Danas se, nažalost, te pučke pjesme pjevaju za tihe mise. To je loše 
jer narod mora znati što svećenik moli na oltaru i mora moliti ili moleći 
pjevati, što traži sv. liturgija dotičnog dana. 

Prema tome, za Podizanja i Pričesti ne smiju se pjevati ove pučke 
narodne pjesme. Nakon Pretvorbe i za Pričesti mogu se pjevati latinske 
narodne pjesme, kao O salutaris, Ave verum, Adoro te itd., koje potpuno 
odgovaraju dotičnom liturgijskom času. 

Crkva nimalo ne zabacuje pobožnu pučku pjesmu. Ona joj jedino 
označuje mjesto i od nje traži da je po obliku i sadržaju dostojna hvale 
Božje. Na žalost, mnoge su tzv. crkvene pjesme često svjetskog karaktera i 
podsjećaju nas na ljubavne, bećarske, kazališne. A kako je plitak, u najviše 
slučajeva, njihov sadržaj! Najljepše crkvene pučke pjesme nastale su pod 
utjecajem dubokih i umjetničkih latinskih crkvenih melodija. Možemo 
prema tome ustvrditi da Crkva ne samo da nije protivnica pučke crkvene 
pjesme već je najveća zasluga njezina latinskog bogoslužja da su se pod 
njegovim utjecajem porodile mnoge lijepe narodne crkvene pjesme. 

Što se narodna pučka pjesma bude više držala granica, koje joj ozna¬ 
čuje sv. Liturgija - to jest da se ne miješa u samu službu Božju - i što se 
više bude držala liturgijskog sadržaja i gregorijanske glazbe to će njezina 
umjetnička vrijednost biti veća. 


Naputak o crkvenoj glazbi 

Analiza Motu propria o crkvenoj glazbi pape Pia X. 

Lit. kut. 25, POSESTRIMSTVO, Zagreb, svibanj i lipanj 1925., 

III./ br. 9 i 10, str. 147-150 

Opća načela 

U ovom broju nastavljamo s glasovitim Motu p r op r i o pape 
Pia X. od 22. XI. 1903. (Ovaj je prijevod izdala g. 1914. Nadb. tiskara u 


2 Vidi: Amedee Gastone, Petit Guide pratique de Musique d’Eglise (Bonne Presse). 

Zagrebu.) Sjetimo se da taj spis nije samo direktiva, već pravni za¬ 
konik crkvene glazbe i još je danas na snazi jer ga nije opozvao ni Bene- 
dikt XV ni Pio XI. Evo teksta: 

1. ) »Crkvena glazba kao bitan dio svečane liturgije ima isti cilj 
koji ima i sama liturgija, a taj je slava Božja i posvećenje ( sanctification et 
edification) vjernika. Ona povećava sjaj crkvenih obreda i kao što joj je 
svrha da prikladnom melodijom ukrasi liturgijski tekst koji je namijenjen 
razumijevanju vjernika, tako joj je svrha [propre fin) i da t e k s t u (li- 
turgičnom) pribavi što veću snagu. Po njoj će vjernici biti više 
potaknuti na pobožnost i bolje pripravljeni za primanje plodova milosti, 
što ih u sebi sadrže svete tajne. 

2. ) Zato sveta glazba mora u velikoj mjeri posjedovati sva svojstva 
liturgije, i to poglavito svetost i formalnu dotjeranost 
(bonte de la forme), a iz njih po sebi izvire općenitost (universalite). 

Mora biti SVETA, dosljedno mora da se kloni svega svjetovnoga, i to 
ne samo u sebi već i u načinu kojim je izvode. 

Mora biti PRAVA UMJETNOST jer inače ne može u slušačima proizve¬ 
sti onaj učinak koji Crkva nastoji postići time, što liturgiji pridružuje glazbu. 

Mora biti OPĆENITA u tom smislu da je svakom narodu dopušteno 
da u crkvenim kompozicijama upotrijebi one posebne oblike koji na očit 
način tvore posebno obilježje njegove (narodne) glazbe. No ti se (narodni) 
oblici vjerojatno podvrgavaju općim načelima crkvene 
glazbe, i to tako da ne djeluju neugodno na nijednog pripadnika stra¬ 
noga naroda.« 


Komentar prvoga poglavlja 

Ovaj je dio već sam po sebi jasan. Sv. Otac ističe da se u svečanoj 
liturgiji moramo služiti glazbom koja je sveta, lijepa i općenita. Kod sve¬ 
čanog bogoslužja ne valja pjevati pod misom, već se mora pjevati misa. A 
kada se misa pjeva to znači da latinski tekst treba zaodjenuti melodijom. 
Budući da te melodije treba da budu glazbeni, zvučni izražaj svetosti - a 
svetost je univerzalna - to ne valja zaodjenuti taj službeni latinski tekst na¬ 
rodnim melodijama, koje bi mogle djelovati estetski neugodno na pripad¬ 
nike drugog naroda. Iako se našem uhu katkada više sviđaju naše narodne 
pjesme, to objektivno ne znači da su ljepše od gregorijanskih. Kada ih, na 
primjer, slušamo u armenskoj katoličkoj crkvi, narodne melodije ostavlja¬ 
ju na nas čudan dojam, a jamačno na Armence ugodno djeluju. - Budući 
da je univerzalna, gregorijanska glazba ugodno djeluje na sve narode, a 
ako nam se možda u prvi mah čini da je dosadna, monotona, moramo biti 

uvjereni da je u nama nedostatak, a ne u gregorijanskoj glazbi i da moramo 
tako odgajati svoj sluh dok ne proniknemo u sve dubine umjetnosti. 

Štoviše, ta je glazba službenica liturgijskom tekstu, Riječi Božjoj. Dok u 
mnogo slučajeva naše narodne crkvene pjesme nemaju nikakva pravog i du¬ 
bokog sadržaja, tako da melodija posve potisne tekst, što je jedno veliko zlo 
- dotle gregorijanska glazba daje snagu tom tekstu, tako da bolje proniknemo 
u njegov sadržaj. »U početku liturgijske glazbe bijaše riječ...«, koja je kraljica i 
vladarica melodije. Gregorijanska glazba kao da je kanal kroz koji teče milost 
Božja i zato vidimo da su se po njoj mnogi obratili - jer samo prava vjera može 
stvoriti tako veličanstvene melodije, govorahu obraćenici - a osim toga kod 
mladeži, koja njeguje tu glazbu, cvatu mnoga svećenička zvanja. 

Ta se crkvena glazba bitno razlikuje od operne, kazališne, svjetovne. 
Nažalost, u našim crkvama još velikim dijelom vlada glazbeni liberalizam. 
Tu možete vidjeti kako se u crkve uvode operni pjevači i pjevačice, mo¬ 
žete slušati violine, trube i druga glazbala, te ženski solo..., sve što je Sv. 
Stolica formalno zabranila. Kada to slušate, divite se tehničkoj 
dotjeranosti izvedbe, uživate u milozvučju, ali zaboravite da se nalazite 
u prisutnosti Božjoj. Crkva nije neprijateljica umjetnosti, ali budući da 
je crkvena glazba među ostalim samo sredstvo posvećivanja duša, to ona 
mora biti zvučni izražaj molitve, a ne drugih - po sebi dopuštenih osjećaja 
(svjetske radosti, bračne ljubavi). Liturgija obične osjećaje prosječnih ljudi 
ne prima neoplemenjene u svoj zagrljaj, već ih preobražava i kruni njihovo 
čelo aureolom svetosti. A to čini i gregorijanska glazba. 

Crkva ipak nimalo ne odbacuje crkvene narodne pjesme, već im samo 
naznačuje stalno mjesto. Ta se pjesma može pjevati prije i poslije mise, prije i 
poslije vespera, kod tihih misa, kod sastanaka vjerskih društava, kod klečanja 
pred izloženim Presv. Sakramentom. »To je gorska žila koja se zgodno može 
iscrpljivati, a da se ne pređe zemljište, koje je isključivo ostavljeno službenom 
(latinskom) jeziku Crkve« (Buli. par. lit. 17. i 24. V 1925., str. 174.). 


317 



Treći dio 

KATOLIČKA AKCIJA 


Katoličku akciju, unutar crkveni pokret, kao sudjelovanje vjer¬ 
nika laika u hijerahijskom apostolatu Crkve, pokrenuo je papa 
Pio XI. 1922. g. Ona se je raširila unutar Katoličke Crkve kao dobro 
strukturirana organizacija najprije u Italiji, a onda i drugdje po svije¬ 
tu. Mladi profesor Ivan Merz, koji se te godine vratio sa završenog 
studija iz Pariza u Zagreb, spremno se odaziva Papinu pozivu da se 
Katolička akcija proširi i izvan Italije. Bio je prvi u Crkvi u Hrvata 
koji je počeo uvoditi u hrvatsku crkvenu javnost ideje i načela Ka¬ 
toličke akcije. To je u prvom redu činio kroz Orlovsku organizaciju 
katoličke mladeži kojoj je bio u vodstvu kao tajnik i glavni ideolog. 
Već od njezina osnutka koncem 1923. god. bi. Merz uvodi njezine 
ideje i u same službene dokumente Orlovstva, a istodobno to još 
više čini u praksi. O Katoličkoj akciji bi. Merz je napisao mnogo 
članaka, kao i jednu brošuru u kojoj na pregledan način objašnjava u 
čemu je bit Katoličke akcije, njezin cilj i svrhu te sredstva kojima se 
služi za širenje Božjega kraljevstva na zemlji. Ova je brošura također 
uvrštena u ove tekstove bi. Ivana Merza o Katoličkoj akciji i nalazi 
se na kraju ovoga dijela njegovih radova. 

Njegove zasluge za promicanje Katoličke akcije u Hrvatskoj 
bile su tako velike da je dobio naziv pionir i prvoborac Katoličke 
akcije. U svome radu za uvođenje Katoličke akcije u Crkvu u Hr¬ 
vata nailazio je na mnoge teškoće i nerazumijevanja, čak i unutar 
samih crkvenih redova. Neki katolički laici okupljeni oko Seniorata, 
vodstva Hrvatskog katoličkog pokreta, smatrali su da Katolička ak¬ 
cija nama nije potrebna s obzirom da kod nas već od prije postoji 
Katolički pokret. Ipak su hrvatski biskupi na zasjedanju Biskupske 
konferencije u jesen 1926. godine dali za pravo bi. Ivanu Merzu i 

odredili uvođenje Katoličke akcije u cijelu Crkvu u Hrvata. Imajući 
ove momente i ovu pozadinu u vidu lakše će se razumjeti mnogi 
članci koje je bi. Merz napisao o Katoličkoj akciji. 

Za beatifikaciju bi. Ivana Merza prema crkvenim propisima 
bilo je potrebno sastaviti poseban dokument zvan »pozicija« kojim 
se dokazuje da je dotični kandidat oltara imao i vršio kršćanske krje- 
posti u herojskom stupnju i da je dostojan da bude uzdignut na 
čast oltara. Poziciju za bi. Ivana Merza napisao je mons. dr. Fabijan 
Veraja i dao joj je ovaj naslov: Ivan Merz - pionir Katoličke akcije 
u Hrvatskoj. Tim je naslovom autor želio istaknuti najvažniju crtu 
duhovnosti i apostolata bi. Ivana Merza u godinama njegova javnoga 
apostolaskog djelovanja. 

Katolička akcija, koja je u Hrvatskoj prestala djelovati 1945. 
god., nakon dolaska komunističkog režima, u drugim slobodnim ze¬ 
mljama zapadnoga svijeta nastavila je djelovati i djeluje i danas. Važ¬ 
no je spomenuti i ovaj podatak da Drugi vatikanski sabor (1962.- 
1965.)u svome dokumentu Apostolicam Actuositatem, o apostolatu 
laika, od svih katoličkih laičkih udruga, pokreta i organizacija spo¬ 
minje jedino Katoličku akciju i preporuča je vjernicima. Time je 
nastojanje bi. Ivana Merza za njezinu provedbu u Hrvatskoj dobilo 
dodatno priznanje. 

I na kraju spominjemo da je prof. Zdravko Matić iz Zagreba za 
temu svoje doktorske disertacije obradio djelovanje Ivana Merza na 
području uvođenju Katoličke akcije u Hrvatsku. Svoju je disertaciju 
uspješno obranio 2005. g. na Odsjeku za povijest Filozofskog fakul¬ 
teta Sveučilišta u Zagrebu; na istom je Fakultetu Ivan Merz obranio 
svoju doktorsku disertaciju 1923. g. o utjecaju liturgije na francuske 
pisce. 

KATOLIČKA AKCIJA U ITALIJI 

KATOLIČKI LIST, Zagreb, 3. 1. 1924., br. 1., str. 4-9 


Uvod 

Katolička akcija nije stara pojava. Kod latinskih naroda ona se počela 
pojavljivati i razvijati tek u drugoj polovici devetnaestoga stoljeća, dok ju 
je kod nas uveo tek biskup Mahnić. 1 Kod nas je »Katolička akcija« nosila 
ime »Katolički pokret«, ali pošto je naslov »Katolička akcija« postao služ¬ 
benim izrazom kojim se služi Sv. Stolica u svojim spisima, posve je jasno 
da smo i mi počeli napuštati naš stari naziv. 

Još prije nekoliko godina nije se posve točno znalo što je to zapravo 
»Katolička akcija« i što sve spada u njezin djelokrug? Često je u tome po¬ 
gledu vladala potpuna zbrka, tako da su neki ubrajali Marijine kongrega¬ 
cije, Društvo sv. Vinka, Treće redove, Katolička glazbena društva u Kato¬ 
ličku akciju, dodavši ovima još razne vjersko-prosvjetne organizacije - kao 
đačke, omladinske, djevojačke i slične. 

Danas nam je posve jasno što je »Katolička akcija«, za čim ona teži 
i koje organizacije spadaju u njezin djelokrug. O tome nam pružaju naj¬ 
bistrije podatke pravila Centralnoga Saveza Talijanske Katoličke akcije 
koje je potvrdila Sveta Stolica 2. listopada 1923. U njima je posve preci¬ 
zno izraženo što je Kat. akcija, za čim ona teži i koje organizacije spadaju 
pod njenu nadležnost. 2 

List koji je napisao kardinal Gasparri predsjedniku Talijanske katolič¬ 
ke akcije, gosp. Luigi Colombu prigodom odobrenja ovih pravila, na vrlo 
jasan način tumači značenje ove suvremene pojave u Katoličkoj Crkvi. Mi 
ćemo radi toga istodobno analizirati ovaj list i pravila cjelokupne Talijan¬ 
ske katoličke akcije. Za nas je to od osobite važnosti, jer se Katolička ak¬ 
cija među Hrvatima sada nanovo grupira i potrebno je, radi toga, da nam 
temeljni pojmovi budu posve jasni. Iako mi ne moramo, a ni ne možemo 

1 U sljedećemu broju Katoličkog lista iznijet ćemo jedan neobjelodanjeni fragment velikoga biskupa 
Katoličkoj akciji, koji je tako suvremen, kao da je pisan nakon odobrenja pravila Tal. kat. akcije po 
Svetoj Stolici. 

2 Giunta Centrale dell’ Azione cattolica italiana. - 2a Edizione - Statuti della Azione Cattolica 
Italiana. - Approvati della Santa Sede, II 2 ottobre 1923. 

kopirati sve kao što je to sada teoretski provedeno u Italiji, ipak se mora¬ 
ju naše ideje vodilje posve slagati s onima koje su izražene u navedenim 
pravilima. 


Što je to Katolička akcija? 

Počnimo ispočetka! Razlikujemo Crkvu koja naučava - Ecclesiu do- 
cens, i Crkvu koja sluša, Ecclesia audiens. Zadaća je pastira - Ecclesiae do- 
centis - da vodi čovječanstvo k vječnomu blaženstvu. No današnje kultur¬ 
no društvo zapalo je u novo poganstvo, a broj svećenika je vrlo malen. Zato 
vidimo da i vjernici - to jest Ecclesia audiens - hoće participirati 
na misiji svojih pastira. Ali kako će oni to činiti? Ima li Ecc¬ 
lesia audiens dosta spreme da postane pomoćnicom Ecclesiae docentis pri 
spašavanju duša? Imat će je samo onda ako se unutar Ecclesiae audientis 
osnuju sjemeništa analogna onima koja već ima Ecclesia docens. 

Katoličke organizacije su prema tome sjemeništa - dakle zavodi za 
odgoj elite - Ecclesiae audientis. Svaki laik, koji hoće imati učešća u po¬ 
sebnoj misiji Crkve, mora postati članom jedne katoličke organizacije; i 
to jedne organizacije koja ima odgojni cilj. I budući se svi laici dijele po 
staležima, posve je razumljivo što imamo oko šest raznih tipova katoličkih 
organizacija koje spadaju u Katoličku akciju: organizacije muževa, omladi¬ 
ne, đaka, majki, djevojaka, učenica. Ovima bi se mogle dodati organizacije 
djece te razne podvrste: radničku, seljačku, pomorsku omladinu i slično. 
Sve ostale organizacije, koje nemaju izravno odgojni cilj, kojima, naime, 
nije stalo u prvome redu do odgoja pomoćnika svećenika pri širenju kra¬ 
ljevstva Božjega, ne spadaju u Katoličku akciju. Takve organizacije - kao 
npr. zavodi za spašavanje djece, djevojaka, za njegu crkvene umjetnosti, za 
širenje katoličkoga tiska i slično - mogu potpomagati i pospješivati Kato¬ 
ličku akciju, ali ne spadaju izravno u nju. Svaka organizacija koja je uklo¬ 
pljena u »Kat. akciju« obuhvaća odgoj cijeloga čovjeka, a brine se samo za 
jednu njegovu sposobnost. To je posve razumljivo; kao što svećenik mora 
širiti Kristovu nauku u svim staležima i mora poradi toga poznavati ono 
što je svim staležima zajedničko, isto tako to mora znati njegov pomoćnik 
- laik Katoličke akcije. 

Iz ovoga što smo naveli, možemo posve lako razumjeti definiciju »Ka¬ 
toličke akcije«, koja glasi: »Savez organiziranih katoličkih sila za a) afirma¬ 
ciju, b) proširenje, c) primjenu i d) obranu katoličkih principa u 1) indi¬ 
vidualnom, 2) obiteljskom i 3) društvenom životu jest »Katolička akcija«. 
Pošto je ta akcija vjerska, a ne politička, kao što to ističe kardinal Gasparri, 
ona se ima ravnati 

a) po nauci Crkve, 

b) po smjernicama Svete Stolice i po 

c) odredbama nadležne crkvene vlasti. 

Osim toga ona nije direktivna u teoretskome području; nije, naime, 
njezina zadaća rješavati teoretske probleme katoličkih načela, već mora 
naći najzgodniji način kako će se već riješena načela praktično p r i m i j e 
n i t i na javni život. Tu primjenu katoličkih načela na javni život Katolička 
akcija postiže na taj način da ona organizira laike u staleškim društvima 
pod duhovnim vodstvom svećenika i ove tako 

a) međusobno udružene povezuje 

b) pripravlja i 

c) osposobljava za katoličku aktivnost u javnome životu. 

Katolička akcija je dakle jedna religiozna akcija. Ona se poradi toga 

mora osloniti na hijerarhiju; ona je pomoćnica hijerarhije i gdje ona ne 
radi pod vodstvom hijerarhije tamo su prilike nezdrave. Kardinal Gas- 
parri je to izrekao riječima: »Potrebno je da razni oblici 
ove aktivnosti nađu u Crkvenoj hierarhiji svoje 
disciplinarno središt e«. Mi to posve jasno osjećamo i zato se 
kod nas u zadnje vrijeme osjeća posve jasno nastojanje da Katoličku akciju 
svedemo u svoju normalnu kolotečinu i da sve naše organizacije prislo¬ 
nimo uz župe i biskupije; štoviše, da niti jedna naša organizacija, zvala se 
ona Omladinsko društvo ili Orlovski savez, Djevojačko društvo ili Ženska 
sveza, ne bude bez svoga službenog duhovnika. 

Cjelokupna Katolička akcija kod nas mora težiti za tim idealom; to su 
izričite smjernice Svete Stolice kojima se želimo pokoriti. 

Polazeći s toga stajališta, talijanski katolici su stvorili jedan uzorni 
tip katoličkoga organiziranja. Ideja dvostruke hijerarhije - fundamentalna 
ideja za Katoličku akciju - provedena je u njoj do zadnjih potankosti. U 
čemu se sastoji ta dvostruka hijerarhija? Ona leži baš u tome da u Katolič¬ 
ku akciju spadaju laičke organizacije koje odgajaju pomoćnike svećenstvu. 
U jednome društvu mora poradi toga biti predsjednik jedan svjetov¬ 
njak, a duhovno vodstvo vrši u njemu jedan svećenik. 

Katolička akcija u župi 

Pogledajmo sada kako je Katolička akcija organizirana u jednoj ideal¬ 
noj župi. To je, razumije se, ideal. Može biti da bi riječ tipičnoj župi bolje 
odgovarala, jer u svim župama nemamo zastupane sve slojeve naroda kao 
npr. đake, učenice, a i omladinske organizacije mogu imati razne značajke. 

Evo prema tome jedne tipične župe. U njoj imamo šest raznovrsnih 
organizacija i to: 

1. organizaciju katoličkih muževa, 

2. organizaciju katoličke omladine, 

3. organizaciju katoličkih đaka, 

4. organizaciju katoličkih majki (žena), 

5. organizaciju katoličkih djevojaka, 

6. organizaciju katoličkih učenica. 

Samo se po sebi razumije kako u svakoj župi ne postoje sva ta druš¬ 
tva, a da su osim toga u raznim mjestima ova društva na razne načine 
raspoređena. Tako imamo dječje organizacije (mlade junake), organizacije 
srednjoškolaca, sveučilištaraca koje su podijeljene. Gore navedeni nacrt 
ima samo pokazati da Katolička akcija mora obuhvatiti sve staleže i nije 
moguće odgajati u vjersko-prosvjetnome duhu, ako se odgoj ne prilagodi 
pojedinim staležima. Mora biti prema tome princip katoličkih organizacija 
(koje spadaju u Kat. akciju) da svoju odgojnu zadaću vrše udružujući ljude 
koji pripadaju istome staležu. 

Predsjednici gore navedenih šest organizacija konstituiraju jedan 
»Župni Savjet Katoličke akcije« i počinju djelovati kao 
svaka pojedina organizacija Qedan među njima je predsjednik, tajnik itd). 
»Župni Savjet« ima dati smjernice sveukupnoj Katoličkoj akciji u župi i 
koordinirati sile pojedinih organizacija, tako, da se ne bi dogodilo da jedna 
organizacija u svome djelovanju dolazi u sukob s drugom. No budući je 
Kat. akcija samo organizirano participiranje laika u misiji Crkve, a budući 
je župnik u prvome redu pred Bogom odgovoran za širenje katoličkih na¬ 
čela među svojim župljanima, posve je razumljivo da sam župnik ili njegov 
zamjenik ima u tome Savjetu vršiti ulogu duhovnoga vođe. 

Na taj smo način došli do same biti organizacija koje potpadaju pod 
Katoličku akciju. U njima mora bezuvjetno biti provedena dvostruka hi¬ 
jerarhija: hijerarhija laikata (jer je to svjetovna organizacija) koja radi po 
uputama crkvene hijerarhije čija je ona samo pomoćnica. 

Župnome savjetu nije samo zadaća koordinirati Kat. akciju u jednoj 
župi. On se brine također za razna društva, institucije koje su u župi i koje 
ne spadaju strogo pod Kat. akciju. Njemu je poglavito stalo do toga da svi 
katolici složno rade. Zatim, Župni savjet promiče razne inicijative sveop¬ 
ćega karaktera s osobitim obzirom na manifestacije vjere, vjerske pobož- 
nosti i nastoji da se vjerska i socijalna kultura u samoj župi što više rašire. 

Budući je Župni savjet podređen jednom višemu tijelu, tj. »Bisku¬ 
pijskomu savezu Katoličke akcije« - o kojemu ćemo malo kasnije govoriti 
- on se mora brinuti da se oživotvore one inicijative koje je naredio taj 
nadređeni Savez. 

Mnogi će se pitati što valja učiniti ako u jednoj župi postoji samo 
jedna ili dvije organizacije ili uopće nema nikakve. Zato valja nastojati da 

Župni savjet ima barem pet članova i u tu svrhu valja u nj izabrati, osim 
predsjednika i potpredsjednika, odnosne tajnike ako je broj predsjednika 
manji od pet. Gdje uopće nema katoličkih organizacija, neka župnik iza¬ 
bere nekoliko župljana čija je iskrenost vjerskoga osvjedočenja najočitija i 
koji su uzornoga privatnog i javnog života i neka oni konstituiraju »Župni 
savjet«. U tome slučaju Župni savjet ima karakter promicajućega organa 
Kat. akcije u župi i mora stajati u vezi s nadređenim biskupijskim sredi¬ 
štem Kat. akcije. 

Dosta je, ako se taj Župni savjet sastane jednom mjesečno. Kada 
se pokaže potreba ili ako to zatraži barem 1/3 članova, predsjednik sazi¬ 
va izvanredni sastanak. Članstvo Župnoga savjeta traje tako dugo dok su 
dotični članovi zaista predsjednici onih organizacija koje zastupaju. No, 
njihov izbor se mora svakako obnoviti nakon dvije godine. 

Budući je Župni savjet najniži organ Kat. akcije, razumljivo je on 
mora imati utjecaja i na cijelo zakonodavstvo cjelokupne Kat. akcije kojoj 
se on podređuje. Osim toga se može ostvariti jedan organ koji postaje 
središtem Kat. akcije jednoga grada u kojoj ima više župa ili koji daje 
smjernice za rad nekolicine župa raznih mjesta, koje su na poseban način 
povezane. Konstrukcija toga organa ovisi o mjesnim prilikama i svatko si 
ga po uviđavnosti može urediti kako sam zna. 

Pri tome ne smije zaboraviti 

a) na princip dvostruke hijerarhije; 

b) na reprezentaciju s t a 1 e š k i h katoličkih organizacija; 

c) na ovisnost od Biskupijskoga saveza. 

Predsjednik Župnoga savjeta mora imati aktivni glas kod glavne skup¬ 
štine nadređenoga organa Kat. akcije. Tu ingerenciju ćemo posve jasno 
razumjeti kod analize slijedeće instancije Kat. akcije. 

2. Katolička akcija u biskupiji 

I sada ćemo se poslužiti jednom tipičnom slikom. Uzmimo da se 
biskupija sastoji od 10 župa 

Prema tome imamo u biskupiji: 

1. 10 organizacija katoličkih muževa koje zajedno čine Biskupij¬ 
sku ligu katoličkih muževa; 

2. 10 organizacija katoličke omladine koje zajedno čine Biskupij¬ 
sku ligu katoličke omladine; 

3. 10 organizacija katoličkih đaka koje zajedno čine Biskupijsku 
ligu katoličkih đaka; 

4. 10 organizacija katoličkih žena koje zajedno čine Biskupijsku 
ligu katoličkih žena; 

5. 10 organizacija katoličkih djevojaka koje zajedno čine Bisku¬ 
pijsku ligu katoličkih djevojaka; 

6. 10 organizacija katoličkih učenica koje zajedno čine Biskupij¬ 
sku ligu katoličkih učenica. 

Iz navedenoga pregleda vidimo da se Kat. akcija ima prisloniti uz 
hijerarhijsku strukturu, a gdje to nije provedeno, valja nastojati da se ne¬ 
normalni rad svede u pravu kolotečinu. 

U biskupiji imamo šest Biskupijskih liga koje imaju svoja predsjed¬ 
ništva. Ona daju smjernice za svoj rad podređenim župskim organizacija¬ 
ma. Tako npr. Biskupijska liga katoličkih muževa daje naloge onim deset 
organizacijama koje su u nju učlanjene. Dogodi li se npr. da Biskupska 
liga katoličkih žena svojim podređenim društvima da jedan nalog koji je 
u protuslovlju s nalogom Biskupijske lige katoličkih muževa, predsjednici 
katoličkih organizacija muževa i žena u župi ne će se, unatoč zajedničke 
suradnje u Župnome savjetu, moći složiti jer svaki pojedini predsjednik 
dobiva od svoje navedene ovlasti naređenja kojima se mora pokoriti. Razu¬ 
mljivo je zato da se i ovi nadređeni organi Kat. akcije - te staleške Bisku¬ 
pijske lige - moraju ujediniti na temelju onoga istog principa po kojemu 
se to učinilo u župi. To se tvori u »Biskupijskom savezu Katoličke akcije«. 
Pogledajmo njegovu strukturu! 

U njemu su zastupani predsjednici navedenih šest staleških Biskupij¬ 
skih liga. No ovi predsjednici ne biraju između sebe svoga predsjednika, 
kao što je to bilo u Župnome savjetu. Ovoga imenuje sam biskup. To 
je tako provedeno u Italiji, a nama se čini čudnim, jer smo mi navikli na 
daleko više neovisnih od crkvene vlasti. Je li to dobro, to je svakako drugo 
pitanje. 

Biskup dakle imenuje u Italiji predsjednika Biskupskoga Saveza 
Kat. akcije, a Sveti Otac predsjednika cjelokupne Katoličke akcije [Cen¬ 
tralnog (narodnog) Saveza Katoličke akcije za Italiju]. Osim toga biskup 
imenuje biskupijskog duhovnika koji se brine za duhovni život Kat. akcije 
cjelokupne biskupije. Taj ima u djelokrugu biskupije ono isto pravo koje 
ima duhovnik Centralnoga Saveza Kat. akcije. On bdije nad tim da se rad 
Biskupijskoga Savjeta razvija prema naredbama Sv. Stolice i njegovog bi¬ 
skupa. On pribiva glavnim i specijalnim sastancima te posjeduje pravo da 
prekine sjednice, opazi li da su oni u protuslovlju sa Svetom Stolicom 
i opčim crkvenim smjernicama. On može zatim periodično sazvati duhov¬ 
nike onih Katol. liga, koje su učlanjene u Biskupijskom Savezu da s njime 
proučava i rješava probleme na koje je naišao u svojoj djelatnosti. Na taj 
se način akcija samih duhovnika kat. organizacija koordinira i njihov istup 
postaje jedinstven. Taj biskupijski duhovnik ima, štoviše, pravo da bisk. 
ordinarijatu predlaže duhovnike za pojedine organizacije biskupija. 

U Biskupijskom Savezu imamo osim navedenog duhovnika i pred¬ 
sjednika, koje imenuje ordinarijat, te predsjednika (6) Liga, još 2-5 čla¬ 
nova, koje imenuje Biskupijska Glavna Skupština. Ovo 
je zasigurno radi toga da se unese više praktičnoga duha u cijeli rad Bi¬ 
skupijskog Saveza. Predsjednici navedenih (šest) Liga misle svaki na svoj 
posebni tip organizacije (muževi na muževe, omladinci na omladince itd.) 
i u Bisk. Savezu su radi koordinacije, radi svojih Liga. Ti su predsjednici 
često i zaboravih, koje su potrebe pojedinih organizacija, kako valja u nji¬ 
ma raditi, kakav je u njima duh i slično. Zato u Savjet dolaze članovi koje 
je sama Biskupijska Glavna Skupština izabrala i ovi imaju udjela u samom 
radu ove biskupijske legislative. 

Popunimo još tehničku sliku Biskupijskog Saveza. Članovi koje smo 
naveli imaju, vjerojatno osim duhovnika, pravo glasa. Jedan je između njih 
blagajnik, katkada i glavni tajnik te jedan ili dva su potpredsjednici. Glavni 
tajnik može biti i izvan predsjedništva, ali tada on ima samo savjetujući 
glas. Glavni tajnik ima pod sobom nekoliko specijalnih ureda čiji pročelni¬ 
ci također posjeduju savjetujući glas. 

Sto se tiče Biskupijske Glavne Skupštine ona se sa¬ 
stoji od: 

1. gore navedenog predsjedništva Biskupijskog Saveza; 

2. od tri člana koje imenuje bisk. ordinarijat; 

3. od 2-4 delegata župnika koje odredi bisk. ordinarijat; 

4. od duhovnika biskupijskih Liga učlanjenih u Bisk. Sav. 

(Iz svega se vidi kako moment autoriteta dobiva i u organizacijskoj 
strukturi svoj jasan naravni izričaj.) 

5. od tajnika Bisk. Saveza i svih pročelnika specijalnih ureda; 

6. od predsjednika Župnih (ili međužupnih, gradskih i analo¬ 
gnih) Savjeta i 

7. 2-4 člana od svake od 6 navedenih staleških organizacija (u 
Italiji na svaku akademsku organizaciju spada po jedan cijeli 
član). 

Ova se Biskupijska Glavna Skupština sastaje barem jednom na se¬ 
mestar. Ona se obnavlja svake druge godine (jer je u Italiji običaj da od- 
borske funkcije traju dvije godine, a ne jednu godinu, kao što je to kod 
nas), prima izvještaje o razvoju katoličke djelatnosti u biskupiji i izražava 
zatim svoje odobrenje o moralnom i financijskom izvještaju koje joj mora 
predložiti Predsjedništvo Biskup. Saveza. Napokon Gl. Skupština bira onu 
dvojicu do petoricu članova o kojima smo prije govorili. 

Ogledajmo sada konstrukciju samoga Predsjedništva Biskup. Saveza. 
To je jedan deliberativni organ, koji posjeduje sve redovite i izvanredne 

sposobnosti, što su potrebne za normalni razvoj cjelokupne Katoličke ak¬ 
cije u biskupiji. Što predsjedništvo naredi, mora se vršiti, ali je slobodna 
žalba na Centralni Savez Kat. akcije. Ono mora dati - kao što smo to već 
vidjeli - od vremena do vremena izvještaj o svojemu radu Glavnoj Bisku¬ 
pijskoj Skupštini. Na koncu svake godine sastavlja jedan moralni i financij¬ 
ski izvještaj koji priopćava - nakon što ga je odobrila Bisk. Gl. Skupština - 
nadležnome ordinarijatu te nadređenom Centralnome Savezu Kat. akcije. 

Bisk. Savjet prima također do znanja izvještaje koji mu stižu od po¬ 
dređenih organa. Župski Savjeti imaju, naime, dužnost da pošalju Bisk. 
Savjetu svakog semestra jedan pismeni izvještaj o svome radu. U njemu 
oni ne govore samo o izvršenom poslu, već i onim inicijativama koje se 
proučavaju ili na kojima se radi. 

Raščlanili smo na taj način tehničku strukturu Biskupijskoga Saveza. 
Odredimo sada posve točno njegovu zadaću! Taj B. S. traži: 

a) od odgovarajućih viših središta (Centralnog Saveza Kat. akc.; Me- 
đubiskupijskih Savjeta i slično), da ona osnuju staleške Biskupij¬ 
ske Lige Qednu između onih šest navedenih) ili druge institucije 
ili organizme koji su u skladu s Katoličkom akcijom; 

b) da se koordinira praktični rad i spriječi nadmetanje i protuslovlje 
raznih inicijativa. Pri tome čuva autonomiju i ovisnost učlanjenih 
bisk. Liga; 

c) da se disciplinira zajednički rad s obzirom na one probleme, koji 
se tiču katolika, a spadaju u djelokrug svih postojećih organizacija 
(kao npr. ljepota bogoslužja, javne vjerske manifestacije, obrana 
obitelji i kršćanske škole, propaganda vjere, obrana javnoga ćudo¬ 
ređa, svetkovanje blagdana, borba protiv kletve i sramotnih govora 
itd., itd.); 

d) da se proučavaju problemi koji se tiču zajedničke djelatnosti kato¬ 
lika ili poradi kojih su oni odgovorni i da ispitaju smjernice kojih 
se moraju držati; 

e) da se provede u biskupijama - na harmoničan način i u onome 
duhu u kojemu središnji organ namjerava da se tumače - zaključci 
Centralnoga Saveza Kat. akcije; 

f) da se osnuju Župni Savjeti i da ih potpomažu u njihovoj djelatnosti. 

Katolička akcija u cijelom narodu 

»Centralni Savez Katoličke akcije« uređen je u Italiji analogno Bi¬ 
skupijskom Savezu. To je Savez predsjednika Saveza. U njemu su prema 
tome učlanjeni predsjednik 

1 Vrhovne Lige Katoličkih muževa; 

2. Vrh ovne Lige Kat. omladinaca; 

3. Vrh ovne Lige Kat. sveučilištaraca, te 

4. Predsjednica Tal. Kat. Ženske Sveze sa svoje tri dopredsjednice: 

a) Predsjednicom Vrh. Lige Kat. žena; 

b) Predsjednicom Vrh. Lige Kat. djevojaka; 

c) Predsjednicom Vrh. Lige Kat. sveučilištarki. 

Odgovornost predsjedništva ovog Centr. Saveza Kat. akcije daleko 
je veća negoli Bisk. Saveza. Sto se u ovome zaključi, to svi Bisk. Savezi i 
bezbrojni Župski Savjeti moraju vršiti. Vjerojatno je zato Sv. Otac Papa 
pojačao u ovoj organizaciji element autoriteta, element ovisnosti od cr¬ 
kvene vlasti. On u ovo Predsjedništvo ne imenuje samo predsjednika i 
duhovnika, kao što to čini biskup za Bisk. Savez, već imenuje u taj odbor 
još 4 člana. Na taj način - sudeći po ljudski - nemamo samo garanciju da 
se cjelokupna Kat. akcija cijeloga naroda ne će udaljiti od načela sv. Crkve, 
već je vjerojatno da će ti zastupnici Svete Stolice (dakle u tome slučaju 
vrhovne crkvene vlasti tal. naroda - primasa Italije) ideološki djelovati i 
pokazivati najprikladnije metode za rekristijanizaciju društva. 

No to nije sve. Kao da se Sv. Otac ni time nije zadovoljio; on je ja¬ 
mačno htio čistoću načela očuvati još na poseban način. Uz predsjedniš¬ 
tvo Centralnoga Saveza postoji još tako zvana »Consulta«, savjetni organ. 
Predsjednik joj je duhovnik Predsjedništva Centr. Saveza, a članovi su du¬ 
hovnici onih Vrhovnih Kat. Liga koje su učlanjene u Centr. Savez. Zatim 
predsjedništvo, u sporazumu s vrhovnim duhovnikom Centr. Saveza, u 
nju izabere najvrjednije doktrinarce i praktičare Kat. akcije. Ovaj konzul- 
tativni organ ima izreći najzgodnija rješenja u doktrinarnim i praktičnim 
pitanjima s obzirom na kolektivnu Katoličku akciju u cijelome narodu. Na 
zahtjev Predsjedništva Centr. Saveza, »Consulta« se može također dijeliti 
u sekcije, a to ona i čini prema potrebama, obazirući se pri tome poglavito 
na one probleme s kojima se ona u to vrijeme bavi. 

Vrhovni duhovnik Centralnoga Saveza ima u okviru cijeloga naroda 
onu istu vlast koju posjeduje biskupijski duhovnik za biskupiju. On bdije, 
prema tome, nad tim da se rad Centr. Saveza vrši prema odredbama Svete 
Stolice. On sudjeluje kod skupština Centr. Saveza, prisustvuje glavnim i 
specijalnim sastancima (sjednicama) koje je ona sazvala te posjeduje pravo 
da suspendira vijećanja, opazi li da su ona u protuslovlju s višim smjerni¬ 
cama. On ima pravo sazvati na dogovor duhovnike (7) Vrhovnih narodnih 
Liga (Omladinske đačke lige itd.) i koordinirati njihove funkcije prema 
glavnim ciljevima Katoličke akcije. Između članova samoga predsjedništva 
jedan vrši funkciju blagajnika, a tajnik, koga predsjedništvo obično imenu- 

je izvan svojih članova, ima u tom slučaju samo savjetujući glas. Glavno 
tajništvo ima obično pod sobom nekoliko Specijalnih ureda. Ovi 

a) proučavaju i traže rješenje raznih problema koji se odnose na kat. 
aktivnosti; 

b) sastavljaju prijedloge koje stavljaju do znanja samom Centralnom 
Savezu i 

c) nastoje dati Centr. Savezu najprikladniju pripomoć kod provođe¬ 
nja njegovih zaključaka. 

Sto se tiče financiranja Centralnoga Saveza Kat. akcije ono je uređe¬ 
no uglavnom ovako: 

Njegovi su dohodci dvojaki. Redoviti i neredoviti. U neredovite do¬ 
hotke spadaju darovi i slično dok se u redovite ubrajaju interesi na kapital 
i članarinu koja se ubire od učlanjenih Vrhovnih Liga. Tu članarinu ona 
dobiva na taj način da svake godine izda Iskaznicu Talijanske 
Katoličke akcije. Ova iskaznica ima jedan dio koji je zajednički 
svim organizacijama, a jedan dio koji je poseban za dotičnu organizaciju, 
čiji je član posjednik iskaznice (đačka, djevojačka itd). 

Vršenje naredaba 

Centralni Savez Katoličke akcije zaključi npr. da sve tak omladin¬ 
ske organizacije imaju kupiti potpise protiv kletve, a djevojačka društva 
potpise za obranu konfesionalnih škola. To je centralno Predsjedništvo 
zaključilo i predsjednik Vrhovne Lige Kat. Omladine, predsjednica Vrh. 
Lige Kat. Djevojaka, te predsjednik Centr. Saveza Kat. akcije to jave svo¬ 
jim podređenim organima: predsjedniku Biskupijske Lige Kat. Omladine, 
predsjednici Bisk. Lige Kat. Djevojaka, te predsjedniku Bisk. Saveza. Ovi 
tu odluku dalje saopće predsjednicima i predsjednicama kat. omladinskih 
i djevojačkih društava u župama, te predsjednicima Župnih Savjeta. Na 
taj način ne može doći do sukoba između rada pojedinih organizacija i 
cjelokupne Kat. akcije; po istoj se, naime, naredbi ravnaju predsjednici 
staleških organizacija (u župi i biskupiji), kao i predsjednici Kat. akcija 
u župi (predsjednik Župnog savjeta Kat. akcije) i biskupiji (predsjednik 
Biskupijskog saveza Katoličke akcije). 

Ima li se provesti u vjerskome pogledu jedan poseban zaključak, po¬ 
stupak je analogan. Vrhovni duhovnik Kat. akcije saopći ga duhovnicima 
Vrhovnih Staleških Liga i duhovniku Biskupijskog Saveza. Svi oni obavije¬ 
ste o istome duhovnike Biskupijskih staleških Liga. Ovi otpreme naredbu 
duhovnicima odgovarajućih staleških župnih organizacija, a duhovnik Bi¬ 
skupijskog Savjeta saopći odredbu župniku ili njegovome zamjeniku koji 
je duhovni vođa Kat. akcije u župi. 

Zaključak 


Na taj smo način pokazali idejnu i konkretnu stranu Katoličke akcije 
u Italiji. Poučno bi bilo sada, kada bismo na isti način proučili pravila svake 
pojedine Vrhovne staleške Lige učlanjene u Centr. Savezu (Đačke Lige, 
Omladinske i dr). U ovima bismo jasno vidjeli izražena temeljna načela 
cjelokupne Kat. akcije kako su u skladu s bližim (specijalnim) ciljem po¬ 
jedine staleške organizacije. 3 Iz svega bismo također jasno razabrali razliku 
koja dijeli Kat. akcije od vjerskih udruženja. Dok ova u prvome redu na¬ 
stoje uvesti odnos članova prema Bogu i imaju jedan posebni bliži vjerski 
cilj, 4 organizacije Kat. akcije pretpostavljaju već vezu s Bogom. 5 

Prva je, prema tome, oznaka organizacija Katoličke akcije - za razliku 
od čisto vjerskih društava - što je njima stalo poglavito do toga da odgoje 
takve članove koji će moći vršiti radi Boga djela ljubavi prema bližnjemu s 
onim određenim sredstvima koja im stavlja na raspolaganje njihov stalež i 
njihov posebni stupanj naobrazbe. 

U tome je upravo bit Katoličke akcije. 

To je ona »participacija svjetovnjaka na misiji Crkve« koja je po Kar¬ 
dinalu Gasparriu pretpostavka kat. organizacija. 

Tek kada organizirani katolik podredi cijelo svoje znanje, sve svoje 
duševne i stručne sposobnosti, svu svoju osobnost nastojanjima za spas 
svoje duše i svojih bližnjih - a ima li konačno sav naš rad, svi naši napori i 
sve naše muke drugi raison d’etre? - tek onda on zavrjeđuje dični naslov 
člana Katoličke akcije. 


3 Kod đaka je to naime intelektualna izobrazba članova, specijaliziranje u jednoj struci, naravno sve u 
katol. duhu. 

4 Treći red želi da unese u svoje članove franjevački duh posvećenja, Marijina kongregacija hoće da 
posvećuje ljude u njihovim staležima itd. 

5 Zato je dobro ove pretpostavke normirati, da se ne bi dogodilo, da u kat. vjersko-prosvjetnim or¬ 
ganizacijama imamo članove, koji ne žive onim životom, koji moramo tražiti od jednog organiziranog 
člana. To je provedeno u »Z 1 a t n o j knjizi« hrv. katol. omladine (Cijena K 42.-; H. K. Orlovski 
Savez, Kaptol 27., Zagreb). 

KATOLICIZAM I POLITIKA 1 

KATOLIČKI LIST, Zagreb, 17. 4. 1924., br. 16., str. 187-190; - 
24. 4. 1924., br. 17., str. 201-203; - 1. 5. 1924., br. 18., str. 212-213 


Uvod 

U ovoj se temi nisu napisala mnoga sustavna djela. Katolici kao da 
su se ustručavali iznijeti načela o jednome predmetu uslijed kojega dolazi 
između njih u javnome životu do mnogih kobnih nesporazuma. 2 U zadnje 
vrijeme se katolici i s često teoretskoga gledišta započeše više zanimati za 
političke probleme; dokaz su tome npr. velika internacionalna anketa koju 
je lani organizirao časopis »Les Lettres« i koja je našla među katolicima 
vrlo veliki odziv. O tome nam, nadalje, svjedoče sama predavanja koja o 
ovome problemu sada u Parizu drži sveučilišni profesor Pecoul te članci 
belgijskoga lista kat. omladine »L’ Effort« (siječanj do ožujka 1924.), koji 
iznaša principijelne razloge zašto treba Katoličku akciju odijelili od poli¬ 
tičke stranke. 3 Među djela ove ruke spada i ova Goyauova knjiga koja, uz 
neka načelna razmatranja, donosi i mnoge zanimljive podatke o utjecaju 
katolika na francuski javni život i njihovu politiku. 

U ovoj knjizi ima mnogo aktualnih mjesta te ih stoga, informacije 
radi, donosimo u ovomu članku. G. Goyau, član Franc. akademije, jedan 
je od najvećih francuskih kulturnih povjesničara. Njegova djela o njemač¬ 
kom katolicizmu te o vjerskoj povijesti Francuske spadaju među najbolja 
što su se uopće o tome do sada napisala. 


1 G.Goyau, Catholicisme et Politique (Pariš, Revue des Jeunes; 9 fr). 

2 Osim djela sv. Tome vidi o ovoj temi: 

Coulet, L Eglise et le Problemepolitique (Pariš, Spes; 5 fr). 

Sertillanges, Politique chretienne (Lecoffre). 

Enciklike zadnjih četiriju papa, te Messagero del Sacro Cuore, III. 1923, Messager du Sacre 
Coeur, IV 1923. i dr. 

3 Vidi: Nova Revija, ožujak 1924. (str. 79) i Život, od svibnja 1924. 

Neka načela: solidarnost, h e r e d i t a c i j a , autoritet 

Tko želi upoznati politička načela sv. Crkve ne smije ih tražiti, kao što 
se to na žalost još uvijek često čini, u Bossuetovoj Politici izvađenoj 
iz Svetoga pisma (str. 2.): 

»Doktori političke znanosti koji bi htjeli znati, obzirom na civilno 
društvo i prava vlasti, točna katolička načela, dobro će učiniti ako ih ne 
potraže u spisima, koji su bili određeni Karolinškomu Carstvu niti Gali- 
kanskoj Monarhiji (Bossuet), već posve jednostavno u enciklikama Leona 
XIII., D i u t u r n u m , Immortale Dei, Libertas, Sapi- 
entiae christianae...« 

»Ove enciklike nemaju u sebi ništa diplomatskog; to su načelne gra¬ 
đevine, čiju podlogu tvori tomizam« (str. 3). 

»Moderne su one, jer ono što je vječno, nije nikada zastarjelo. Ali njiho¬ 
va modernost pušta svoje korijenje u trinaesto stoljeće kada su se podizale, s 
najuzvišenijom nepristranošću, velike sinteze kršćanske misliti (str. 4). 

Politika, »znanost o vladanju država« (str. 1), mora računati sa željom 
mrtvih, to jest s tradicijom: 

»Također su u vremenu ljudi međusobno pove¬ 
za n i, i evo druge činjenice, hereditacije, tradicije, s kojom politika mora 
računati. Štoviše i u samim revolucionarnim razdobljima ona mora - htjela 
to ona ili ne - svoj rad postavljati na realnosti, koje su plod hereditacije« 
(str. 6). 

Katolička dogma o istočnom grijehu već jasno dokazuje da je čovjek 
povezan s prošlim pokoljenjima i da svaka zdrava politika mora računati s 
tom činjenicom: 

»Opstajala je uvijek, na bazi same katoličke teologije, jedna dogma 
koja se može tumačiti kao najsvečanije opovrgavanje ovih fikcija (t. j. da 
je čovjek bez ikakvih veza s prošlošću, kao što je to tvrdila ideologija Fran¬ 
cuske revolucije), jedna dogma, koja povezuje svakoga između nas po¬ 
sljedicama vrlo udaljene prošlosti, posljedicama Adamovog grijeha, bolni 
početak ljudskih zabluda: dogma istočnog grijeha« (str. 7). 

Zdrava politika mora nadalje računati sasolidarnošću pojedi¬ 
nih ljudi, slojeva, naroda, društava. Solidarnost je božanskoga podrijetla. 
Čovjek joj se ne može niti silom oprijeti: 

»Naše bi se grješne naravi htjele katkada izmaći ispod ove obveze: ali 
zatim, na fizički, skoro brutalni način, potreba nas da živimo, sili, da se 
obratimo na druge i ona nas opet u red tjera« (str. 11). 

Krist je sam rekao sv. Katarini Sienskoj, prema njenim »Dijalozima«, da 
je solidarnost zahtjev pravoga društvenog poretka. Evo riječi velike svetice: 

»Radnik mora tražiti pomoć od ratara, a ratar od radnika; jedan se 
služi drugim, jer ne zna činiti što drugi zna; isto tako svećenik treba svje¬ 
tovnjaka, a svjetovnjak svećenika (le religieux a besoin du seculier, et le 
seculier du religieux). Isto je tako i s drugim ljudima« (str. 5). 

»U ovom životu, gdje ste vi stranci i putnici, ujedinio sam vas sponama 
ljubavi, jer je čovjek po svojoj naravi (forcement) povezan sa sebi sličnim. 
Ako se hoće od ovoga odijeliti, usprotivivši se ljubavi, to on poradi nužde 
ipak s njim ostaje ujedinjen. Da vas istodobno ujedinim djelima i ljubavlju, 
to nisam svakomu dao što treba za opstanak, tako da se onaj, tko uslijed gri¬ 
jeha izgubi ljubav bližnjega, ne može poradi svojih potreba odijeliti od ovo¬ 
ga. Tako ste vi svi međusobno povezani činima i ljubavlju. Nisam li mogao 
dati svakomu što mu je potrebno? Ali ja sam htio da svaki bude podložan 
svomu bližnjemu, tako da svi budu prisiljeni da se ujedine izmjenom dobrih 
usluga. Udovi bi vas vašega tijela morali zastidjeti, jer oni imaju ono među¬ 
sobno jedinstvo, koje vam fali« (148 pogl. iz Dijaloga; str. 10). 

Valja nastojati da dođe do koordinacije između suvremenih ljudskih 
volja s voljama mrtvih i interesom budućih pokoljenja da se uzmogne 
postići glavni socijalni cilj: zajedničko dobro. To se ne može postići bez 
autoriteta. (7.) Društvo bez autoriteta pretvorilo bi se u kaos; samo mu 
autoritet može zajamčiti organski razvoj: 

»Pustimo, dakle, da se djetinja oholost vijeka koji je vjerovao u Rou- 
sseauov Contrat social nateže s apstraktnim hipotezama: bit ćemo 
istini bliži ako se ponizimo pred tajanstvenošću, koja pokriva postanak 
ljudskoga društva i početke vlasti. Tu ima nešto vrhunaravnoga, tu ima 
nešto božanskoga, veli u suštini Joseph de Maistre; ovo se ne nalazi samo 
u povijesti Moj šija, već i u Likurgovoj i u Numinoj... on (autoritet) se 
tako pokazuje kao neka vrsta životnoga fenomena, kojega je htio Tvorac 
svakoga života.« 

Zdrava politika mora dakle računati s navedenim trima realnostima: 

Solidarnost, hereditacija, autoritet: sve su ove 
prvobitne činjenice, koje nam dokazuju iskustvo i povijest, za političku 
spekulaciju postulati socijalne fizike, koji se nameću na kategoričan način 
i ludo bi bilo ne htjeti se ni u teoriji ili praksi na njih obazrijeti« (str. 9). 

Međusobni odnos duhovne i vremenite vlasti 

Katolički nauk je o međusobnom odnosu posve jasan. Ostao je nepro¬ 
mijenjen kroz vjekove, a Leon XIII. ga je na veličanstven način izložio. U 
zemljama, gdje se ovaj nije primjenjivao na život, ljudsko je društvo uvijek 
trpjelo. Iskustvo dovodi čovječanstvo, nakon revolucija i inih trzavica, uvijek 

nesvjesno do katoličkoga stajališta. Gdje se duhovna vlast pokorava vreme¬ 
nitoj, vjerski se univerzalizam, bitni znak prave vjere, mora razmrskati. 

»Bog je«, piše Leon XIII., »podijelio vladavinu ljudskoga roda među 
dvije vlasti: crkvenu vlast i civilnu vlast, ona da ravna božanskim stvarima, 
a ova vremenitim; svaka je od ovih u svojoj vrsti iznad svake druge; svaka 
ima svoje granice, koje opredjeljuje njena posebna narav i svrha; svaka ima 
dakle kao svoj posebni djelokrug u kojemu se ona kreće i s punim pravom 
djeluje.« Tako je na pravi teološki način izražena razlika vlasti kako ju je 
kršćanstvo unijelo u svijet... 

Odmah je ova duhovna vlast javila vremenitoj vlasti da Riječ Božja 
ne može biti sputana pod nikakvom izlikom; i ova je jednostavna riječ bila 
revolucijom... 

Krist je u ljudskome društvu za sobom ostavio svećenstvo, koje je on 
odabrao, koje je on ustanovio i koje je među ljudima po samoj svojoj ovi¬ 
snosti nastavljalo opstanak Krista kao Boga-čovjeka; i odsada je pa sve do 
konca vjekova, duhovna vlast postala vlašću čije je blagotvorno djelovanje 
prelazilo preko granica države, a da ih u ostalom nije brisala, »i ona je leb¬ 
djela iznad ljudskih vlasti, priznavajući ih međutim« (str. 30-32). 

Odmah nakon velike Francuske revolucije, koja je poricala opstanak 
duhovne vlasti, neovisne od države i iznad nje, najveći su mislioci onoga 
vremena ubrzo spoznali kobne zablude svojih filozofskih preteča XVIII. 
stoljeća i stali isticati princip razlike duhovne i vremenite vlasti, kao što 
ga je kršćanstvo kroz vjekove naučavalo. Evo što veli g. Goyau o dubokim 
djelima velikoga mislioca prošloga stoljeća J. de Maistrea: 

»Knjige oPapi i o Galikanskoj crkvi ne bijahu samo 
veliki manifesti u prilog onoj duhovnoj suverenosti čiju je nepogrješivost 
imao da definira Vatikanski koncil; ove dvije knjige, također zagovarahu 
slavodobitno kod duhova i savjesti autonomiju duhovne vlasti: jasnu i bi¬ 
stru ideju, da se civilna vlast nema da miješa niti kod određivanja dogme, 
niti kod određivanja crkvene discipline, niti u obuku vjeronauka, niti u 
opravdanu igru hijerarhije, niti u odnošaje duhovnog učiteljstva prema 
duši vjernika« (str. 80). 

Same države, koje su protivne katoličkom naziranju na svijet, koje su 
provele nasilnu rastavu Crkve i države, priznaju, da postoje dvije vlasti: 
duhovna i vremenita i nehotice si prisvajaju proturevolucionarne nazore 
J. de Maistrea. 

Antikne, poganske države pomiješale su obje vlasti, 
a pokušaji kalvinizma, galikanizma, jozefinizma, narodnih crkava, reakcija 
su protiv zdrave povijesne evolucije ipovratak u poganstvo: 4 


4 Vidi o tome rezultate internac. ankete časopisa »L e 11 r e s« {Život, V 1924). 

»Antikna država nije poznavala razlike između duhovnoga i vremeni¬ 
toga. U obitelji su se očinstvo i obiteljsko svećenstvo pomiješali; a u državi 
se je činovnički stalež pomiješao s municipalnim svećenstvom. Činovnik, 
koji je imao zadaću da pridobije za grad (državu) boga grada (države): eto, 
što je bio svećenik. Tako shvaćena duhovna vlast bila je samo službe¬ 
nicom vremenite v 1 a s t i« (str. 31). 

»U Zenevi je primitivna Kalvinova reforma pobrkala duhovno i vre¬ 
menito, apsorbirajući Državu u Crkvi. Rezultat ove fuzije, da li je bio na¬ 
pokon blagotvoran kršćanskom životu? Ne mogu zaista to vjerovati... Ne 
ostaju Ženevljani iz vjerskih razloga, koji su daleki od njihovih bezvjerskih 
duša, protestantima: oni su protestanti, jer su Ženevljani« (str. 33./ 34). 5 

Josip II. »je govorio da hoće osnovati državu koja bi svećenicima po¬ 
vjerila ulogu učitelja morala i ljudskoga napretka... Taj (svećenik) bijaše 
državni govornik, koji je govorio s propovjedaonice o svim granama morala 
i političke ekonomije, koji su zanimali državni život... Ovce su slušale, 
katkada su i zapamtile; one su iz svetišta kuči ponijele katkada koji korisni 
savjet iz agrikulture ili štednje; ali im se je moral, koji se je još k tomu 
propovijedao, činio lišenim sveg svog vrhunaravnog podrijetla« (str. 35). 

Ista konfuzija obje vlasti vlada u Rusiji i na Balkanu: 

»Pred ritualnim se kretnjama popova klanjaju s punim žarom ritualne 
kretnje narodne pobožnosti, ali ni savjesti ne dolaze da pokucaju na vrata 
popa, a niti pop ne ide da pokuca na vrata savjesti: moralni se život vjernika 
skoro posve izmiče ovoj duhovnoj vlasti, jer se je ova dala pretvoriti u jedan 
kotač političkog života i to je i za sam politički život velika šteta« (str. 37). 

»Suvereno jedinstvo Crkve, kao što su ga shvatili snovi (duhovne vla¬ 
sti), kojima je zapovijedalo božansko htijenje, sličilo je u neku ruku sa¬ 
mom nadnaravnom izražaju jedinstva ljudskoga roda, bratski klečeći pred 
svojim jedinim Tvorcem; i neovisno je veličanstvo duhov¬ 
ne moći štitilo od pokoljenja do pokoljenja, samu 
ideju vjerskoga univerzalizma, koji je bio u nepre¬ 
stanoj opasnosti radi ljudskih p r e p i r a k a« (str. 32.-33). 

Država, koja hoće učiniti Crkvu robinjom, ponaša se kao da je ona 
sama sebi svrhom. No iskustvo čovječanstva neminovno vodi jednomu 
nadnacionalnom stajalištu i sadašnje Društvo Naroda najbolje dokazuje da 
je potrebno naddržavno zakonodavstvo, kojem se i država mora pokoriti; a 
to su zakoni morala. Iskustvo, dakle, opovrgava tezu da je država sama sebi 
svrhom i da duhovna vlast ima biti službenicom vremenite: 

»I ovi teoretičari, koji oko nas niču i koji snivaju o tome da postave 
granice hirima naroda, kao što su narodi postavili granice hirima poje- 

5 Lakše ćemo razumjeti tu tvrdnju ako kažemo da Srbi nisu pravoslavni jer vjeruju u istinitost svoje 
vjere. Oni su uglavnom pravoslavni jer su Srbi. 

dinaca, traže nove institucije... Već sama njihova istraživanja izražavaju 
uvjerenje, da država nema u sebi samoj svoj istiniti 
cilj, i da ona mora nastojati, da u svijetu ostva¬ 
ri dobro prema pravilima, koja ona ne stvara, 
ali koja je n a d m a š u j u; i to je posve točno ono što je mislio sveti 
Toma Akvinski.« 

»Nagnuti nad posteljom našega starog čovječanstva, liječnici rade, 
liječnici tapkaju; oni traže nešto što bi moglo nadomjestiti ono što je za 
poredak u kršćanstvu stvorilo srednjovjekovno papinstvo... oni nastoje 
stvoriti, učiniti sposobnom jednu drugu duhovnu vlast. Potrebna je ona, 
dakle, ma što mu drago o tome mislio XVIII. vijek, kojega je dvadeseti 
više negoli jednom odbio, više negoli jedanput pobijedio.« 

»Neki bi htjeli da čovječanstvo izvuče ovu duhovnu vlast iz svoga vla¬ 
stitoga krila; ali već sama ova čežnja dokazuje da je 
takva vlast potrebna. I ova je proklamacija, htjeli oni to ili ne, 
također znak strahopočitanja Kristu, koji je unaprijed, za slijed vjekova, 
zadovoljio ovoj potrebi« (str. 47-48). 

Našlo se dosta modernih teoretičara, koji su htjeli čovječanstvo baciti 
za sedamnaest do devetnaest stoljeća natrag, brišući razliku između du¬ 
hovne i vremenite vlasti (Hobbes, Rousseau... str. 37). Sve su te pojave - a 
osobito Kalvinova teokracija - »Uskrsnuće poganske ideje o 
jednoj državnoj vjeri« (str. 34). 

Ima na sreću mnogo drugih filozofa koje je povijesno iskustvo uvjeri¬ 
lo da je razlika između duhovne i vremenite vlasti jedan zakon ljudskoga 
napretka. Bezvjerski osnivač pozitivizma A. Comte tvrdi slijedeće u svome 
djelu S y s t e m e de politique p o s i t i v e (II. str. 314-315): 

»Kada nazivljemo jednu od velikih socijalnih vlasti imenom duhov¬ 
nom, dostatno se podsjeća da je druga materijalna... Isto tako nazivajući 
jednu materijalnom, dosta se jasno ističe vječnost druge... Civilna vlast 
može biti samo organom solidarnosti; njoj bitno pripada samo sadašnjost... 
Naprotiv vjerska vlast, glavni organ ljudske trajnosti (continuite), jedina 
predočuje ova neizmjerna trajanja između kojih se njiše prolazni djelokrug 
političke vlasti u užem smislu riječi« (str. 42). 

Većina »modernih« nekatoličkih državnika traže rastavu Crkve od 
države. Na taj način i nehotice poriču vjersko-političke nazore svojih ne¬ 
katoličkih preteča XVIII. stoljeća, koji su poricali duhovnoj vlasti pravo 
na opstanak i ovi su suvremeni zastupnici djelomično ušli u kolotečinu 
katoličkog nauka, koji je već u prvoj polovici prošloga stoljeća počeo širiti 
među intelektualne slojeve već spomenuti kat. filozof J. de Maistre: 

»Jer ako mi s Maistrom velimo, da duhovna vlast mora biti neovisna u 
svome djelokrugu, to je ta jedna ideja s kojom se istodobno slažu pristaše 


337 


rastave Crkve i države i katolici, koji žele da između obe vlasti postoje 
neke stanovite veze. Bili vi podložni Rimu ili bili vi od njega više odijeljeni, 
vi ćete složno ujediniti vaše podsmjehe proti sakristanskom Cezaru kao 
što je bio Josip II., koji se je želio igrati teologije; i kada se vi svi skupa 
smijete Josipu II., to vi svi skupa niste duhovni učenici Voltairea ili Jean- 
Jacquesa Rousseaua već Maistreovi duhovni učenici« (str. 
81). 

Katoličko je stajalište izrazio na magistralan način Leon XIII. On tvr¬ 
di da u idealnom poretku odnos između Crkve i države ima sličiti odnosu 
između duše i tijela (str. 43). 

Duhovna i vremenita vlast moraju se 
međusobno potpomagati 

Uslijed istočnoga grijeha poremećen je poredak u ljudskome društvu. 
Duhovna i vremenita vlast raspolažu raznim sredstvima u borbi protiv 
njegovih kobnih posljedica. Bilo bi dakle ludo, kada se u zajedničkoj borbi 
obje vlasti ne bi međusobno potpomagale: 

»I lijepa bi bila demokracija, koja bi sumnjivim okom gledala ili spr¬ 
ječavala politički moral katolicizma. Crkva se i Država, svaka na svoj način 
bore, na koncu konca, protiv nekih socijalnih posljedica istočnoga grijeha. 
Država donosi u ovu borbu svoje kaznene sankcije, Crkva svoje moralne za¬ 
povijedi i čim se ove više slušaju, to one postaju manje potrebnim« (str. 17). 

»Promatramo li ga s teološkog stajališta, to nam prizor ljudskoga druš¬ 
tva pokazuje našim pogledima neprestanu borbu protiv poslje¬ 
dica istočnoga grijeha; bez odmora, bez klonulosti, zahtijeva 
socijalni interes da se ova borba vodi na dva područja: vremenita je vlast 
vodi pomoću zakona, bila ona toga svjesna ili ne, a duhovna vlast pomoću 
božanskih naučavanja, koja ona naviješta i pomoću milosti, kojima ona 
raspolaže« (str. 28). 

Sva nam povijest tvrdi ovu nepobitnu činjenicu, a ipak se dan danas 
zavarava u školama mladež, govoreći joj se da je Crkva neprijateljica vre¬ 
menitoga blagostanja naroda i da je svaki poraz, koji je Crkva doživjela u 
borbi protiv vremenitih vlasti, jedan korak prema napretku čovječanstva: 

»Iz toga se zaključuje, površno, da Država neprestano lupa protiv Cr¬ 
kve i da svaki poraz Crkve označuje, da se je civilno društvo oslobodilo 
jedne zapreke! Stotine su srednjoškolaca, tisuće sveučilištaraca robovima 
ovih predrasuda; na taj se način postavlja velo između njihovih pogleda i 
točne povijesne zbilje, koja nam u Crkvi pokazuje suradnika na¬ 
rodnoga života« (str. IX-X). 

Jedni tvrde da je Crkva zaštitnica svih mo¬ 
gućih apsolutističkih sustava, jer naglašava da je svaka 
vlast od Boga, adrugi je opet optužuju radi njenih 
revolucionarnih ideja, jer ona zahtijeva od svojih vjernika da se 
moraju oprijeti državnim zakonima, ako se oni protive zakonima Božjim: 

(Članak se nastavlja u: 

KATOLIČKI LIST, br. 17, 24.4.1924.; str. 201-203]. 

»Povijest nam pokazuje dosta čudan prizor. Evo legista cara Fridrika 
II. i zatim Jakova I. Engleskog, i zatim parlamentarce iz doba Elenrika IV i 
Ljudevita XIII., koji ocrnjuju Rimsku Crkvu, tvrdeći da naviješta bunovne, 
revolucionarne ideje - govori se napokon da je ona rasadilište (pepiniere) 
kraljoubojica. I filozofi osamnaestoga stoljeća rado šapću ove optužbe u 
uši »prosvijetljenih« despota. Ali ovi isti filozofi u drugim satima i zatim, 
nakon njih demokratski antiklerikalizam, žigošu Crkvu - episkopat pre- 
drevolucionarne vlade (ancien regime) ili papinstvo Grgura XVII. - kao 
savršeni stup civilnih tiranija, kao vlast koja je upravo slijepo konzervativ¬ 
na. Sada ju nazivlju buntovnom, a zatim opet apsolutističkom; i jednom 
joj se predbacuje da potkapa prijestolja, a drugi put dozvoljava da se ova 
prislone uz oltare...« (str. 14-15). 

»Svijetla, i razvedravajući nas samom svojom naukom, Crkva nastav¬ 
lja svoje proštenje od stoljeća k stoljeću. Katkada je optužena, kada pro¬ 
povijeda red da je sklona despotizmu, a zatim, kada izgovara riječi osude 
da je sklona demagogiji; i sam je kontrast obih ovih optužaba nehotična 
pohvala načelne sinteze, točne i nijansirane, radi koje ona hoće biti odgo¬ 
jiteljicom ljudskih zajednica« (str. 16). 

»Kršćanstvo je zaista obogatilo političku zna¬ 
nost jer je posvetilo ideju autoriteta i jer ju je 
istodobno ograničilo. Ono ispovijeda, u jednu ruku sa svetim 
Pavlom, da svaka vlast dolazi od Boga, na koji mu se drago način odredio 
nosioc vlasti. S druge ono strane tvrdi da svaki ljudski autoritet, bio taj u 
rukama Cezara ili kralja, Parlamenta ili narodnog kolektiviteta, potpada u 
svojim odlukama pod viši moralni zakon, kojemu se ne može oteti nikakav 
ljudski apsolutizam, bio on monarhistički ili jakobinski.« (str. 14). 

Jer svjetovna i duhovna vlast računaju s istim ljudima i jer povijest 
dokazuje da obje vlasti, ostane li svaka u svom djelokrugu, blagotvorno 
djeluju na razvitak naroda, to načelo svake zdrave politike mora biti da 
žive u međusobnoj snošljivosti: 

»Volim ovu zaključnu riječ: međusobno povjerenje. Ova 
točno označuje duh, koji mora prožimati odnose obih vlasti, ako im je 


339 


stalo da blagostanje zavlada u jednom velikom narodu. U ovom je lakonič- 
nom ali supstancijalnom programu zgusnuta jedna cijela vjerska politika, 
sklona miru savjesti« (str. VIII). 

Isti odnos koji postoji između civilne i vjerske vlasti u velikom, mora 
vladati i u malom; to jest između župe i općine. Sama nam 
povijest govori da i naravne veze postoje između obih ovih zajednica: 

»Vidjelo se je, negda, da tržište procvate oko slabašne seoske bogo¬ 
molje i sadašnja imena stanovitih sela, imena svetaca ili imena svetica, 
dokazuju da je svetište u početku bilo stanovnicima jedno žarište koje ih 
je k sebi zvalo; ovi su se nastanili oko njezine sjene i dali su se civilizirati. 
Onamo gdje se podizaše križ, onamo gdje se postavilo svetohranište, su¬ 
vremenici su Dagoberta ili Karla Velikoga dolazili, zaustavljali se, nastanili. 
Ista se pojava ovdje i ondje ponavlja u našem vijeku, koji se zaista diči da je 
laičan (bezbožan), u (od rata) opustošenim krajevima: da se opet povrate 
u selo, koje je invazija uništila, stanovnici katkada čekaju dok se podignu 
grede crkve... Čovjek bi rekao da u očima ljudi XX. stoljeća prisutnost 
Boga među ljudima označuje zoru uskrsnuča, kao što je ona nakon barbar¬ 
skih invazija bila predznakom novih ljudskih naseobina...« 

«... i ova nam (historijska) poduka potvrđuje da postoji vrlo duboka i 
vrlo intimna veza između župe i grada ili između župe i kotara...« 

»Župe se tu pokazuju kao izvanredne organizacije inicijative, koje pri¬ 
pomažu cjelokupni socijalni život...« (str. 270-271). 

Nije samo u interesu Crkve da živi u prijateljskim odnosima s drža¬ 
vom, već sama država od Crkve dobiva više negoli joj sama daje. Koliko 
li karitativne institucije Crkve rasterećuju sam proračun 
države?: 

»Zatražite od političke znanosti da vam dade statistike o učinjenim 
pripomoćima i one će ustanoviti da u borbi protiv bijede, privatna inicija¬ 
tiva kršćanskih duša rasterećuje državu od jednoga dijela svojih pripomoć- 
nih poslova« (str. 17). 

Država se mora zatim boriti protiv spekulacije koja baca sa¬ 
dašnja i buduća pokoljenja u siromaštvo i zatim protiv nećudored- 
n o s t i koja je uzrokom mnogih nesreća u sadašnjosti i bolesti u buduć¬ 
nosti. Ona tu borbu sama ne može voditi i mora zatražiti pomoć od Crkve: 

»Politička znanost ne može, pozivljući se na činjenicu hereditacije, 
da probudi dovoljno snažne skrupule u srcu razbludnika, koji unaprijed 
truje krv od više generacija ili u srcu spekulanta, koji ih unaprijed robi i 
osiromašuje. Jedan i drugi govore: »Iza mene potop!« I protiv kolektivnog 
egoizma ona se mora obratiti kršćanskoj misli po pomoć« (str. 13). 

Država može narediti što mu drago, njeni se zakoni ne će poštivati, 
ako u javnome životu ne će vladati ćudoredni običaji. A ćudoredni običaji 

ovise dobrim djelom od duhovne vlasti (str. 25). Nitko ne može poreći da 
je Crkva, kao što je nedavno Sv. Otac Pio XI. izrekao u svojoj enciklici 
Ubi Arcano Dei, učiteljica ćudorednih običaja (str. 311). 

U svakom drugom slučaju, u ratu i u miru, država treba pripomoć Cr¬ 
kve koja prodire do ljudskih duša i djeluje radi toga 
više na ljudske čine negoli sila kojom raspolaže vremenita 
vlast. Evo što bi svaka nepristrana državna vlast mora priznati Crkvi: 

»Trebam da svaki razumije svoju građansku dužnost, a mnogo je duša 
koje u tebi pozdravljaju učitelje dužnosti; trebam da se ova dužnost, pošto 
se je jednom shvatila, vrši točno i velikodušno, i ti, duhovna vlasti, vršiš nad 
dušama moć koju ja nemam. Jer se ushiti velikodušnosti, koje hoću uskrisi¬ 
ti, ne mogu nametnuti (ljudskim) htijenjima pod silu, jedino sredstvo kojim 
ja raspolažem; vama pripada, o vodiči duhova, da se tu obraćate, s vašim 
osebujnim metodama, vašim posebnim jezikom na dobre volje...« 

»Moj vojnički zakon, i onda kada potupno vrši svoju ulogu, može samo 
nametnuti doslovno izvršavanje same dužnosti. U njemu nalazim oružje 
protiv prebjeglica, nepokoravanja, protiv formalnih i brutalnih neposluha; 
ali kada se radi o tome da se zatraži od ljudi da više vrše negoli je njihova 
dužnost... moje su zapovijedi bez snage, moje zabrane bez učinka; jer ja ne 
dopirem do savjesti, a vi, svećenici, vi do njih dopirete« (str. 23-24). 

Kada je povrijeđen ili samo u pogibelji sveopći interes ili interes jedne 
klase, država je prisiljena stvarati socijalne zakone. Čim duhovna 
vlast ima više utjecaja na sveopće ćudoređe i tako štiti sveopće dobro od 
nekih izroda, to je država oslobođena od mnogih poslova (str. 27). Čim 
na narod više djeluju moralne zapovijedi Crkve, to nepotrebnije postaju 
kaznene mjere države. 

»I uspjehe koje postiže duhovna vlast, dovodeći duše k prakticiranju 
krjeposti, o 1 a k š a v a j u vremenitoj vlasti njenu stra- 
žarsku u 1 o gu« (str. 27). 

»Kraljevstvo Božje, čim se više širi, sužuje djelokrug, gdje će morati 
uvijek djelovati kraljevstvo legalne sile« (str. 28). 

«... traženje se socijalnoga napretka poistovjećuje s obligatornim tra¬ 
ženjem kraljevstva Božjega i po samom će ovom naučavanju (socijalnog 
morala katolicizma) uskrsnuti mnoge aktivnosti« (str. 68). 

Država, dakle, treba Crkvu u svakoj prilici. Cim utjecaj Crkve na 
narod slabi, svi državni zakoni postaju slabim, a država mora, osim toga, 
gubiti svoje vrijeme u stvaranju raznih obrambenih ustanova. Lako je drža¬ 
vi boriti se u doba mira protiv Crkve; ali dođe li r a t, onda u njoj obično 
nadvlada smisao realnosti i ona zove Crkvu u pomoć. Isto tako, država 
Crkvu zove u pomoć kada se radi o širenju njenog dobroga glasa među 
drugim narodima: 

»Gledajte iz bliza našu suvremenu povijest: laička se ideologija raz¬ 
meće s nekom bukom i često vrlo bezobrazno u periodima, kada domovi¬ 
na ne vidi da joj prijeti kakva opasnost ili kada ona u sebi goji iluzije sigur¬ 
nosti; ali ona spušta svoj glas, trapi svoje neumjerene želje, čini političkom 
realizmu potrebite koncesije kada životna opasnost zapri¬ 
jeti z e m 1 j i. U takvoj opasnosti, koja zahtijeva sveto jedinstvo (union 
sacree) svih..., vjera... umnožava svoje energije i nalazi u sebi samoj sve 
one potrepštine koje može donijeti naciji: Nitko... se skoro tomu ne čudi i 
država se, makar kako laička ona bila, obraća na službenike 
vjere ... Ali se laička ideologija prestaje nadmetati u tim tragičnim ča¬ 
sovima. Zašto se dakle ova protu-Crkva neugodnije osjeća od Crkve kada 
valja raditi za sveopće dobro?« (str. 253.-254.) 

»U aktivnost se misionara, vjesnike jedne posve druge 
filozofije (a ne laičke), povjerava naša nacionalna diplomacija pri širenju 
našega utjecaja: aktivnost isusovaca u Beyrouthu, marijanista u Japanu, 
otaca Sv. Duha u ekvatorijalnoj Africi, braće Kršćanskih škola u sredozem¬ 
nom Istoku, dominikanaca u Jeruzalemu i u Mezopotamiji, asumpcionista 
na Balkanu, lazarista na Arhipelagu i u Siriji, svećenika Stranih Misija na 
krajnjem Istoku, marista u Oceaniji« (str. 282-253). 

I sami mnogi katolički političari, ne poznavajući dobro nauk Crkve, 
drže da se sva Kristova načela ne mogu primijeniti na državnu politiku. 
Neupućeni su jer ne znaju razlikovati između zapovijedi 
i evanđeoskih savjeta. Samo se prvi imaju primijeniti na dr¬ 
žavnu politiku: 

»Evanđeoski se savjeti nikada ne nameću kao životno pravilo nacional¬ 
nim zajednicama. I u teološkim poglavljima srednjega vijeka, u kojima se 
govori o ratnome pravu, mogli bismo čitati da je vladar moralno obvezan ne 
ostaviti nekažnjenim nepravde koje je susjedna zemlja nanijela na štetu nje¬ 
gove zemlje; jer ostaviti ih nekažnjene značilo bi da lišava svakog pojedinog 
od svojih podanika onih naknada na koje ima pravo, a vladam nije dozvolje¬ 
no da svojim podanicima nameće (nepotrebna) djela samozataje.« 

Sve u svemu, Crkva je najveća dobročiniteljica države i posve su neu¬ 
pućeni oni koji to još ne znaju. To je već tvrdio sv. Augustin, a Leon XIII. 
je ponovio te riječi velikoga crkvenog oca: 

»Lažna mudrost nekih političkih filozofa tvrdi da je nauka Kristova 
protivna dobru države. Neka nam ovi filozofi daju jednu armiju vojnika, 
kao što ih nauka Kristova može učiniti, neka nam daju guvernere provinci¬ 
ja, učitelje, sluge, kraljeve, suce, napokon građane koji su vjerni u plaćanju 
poreza i pobiratelje carine kakve ih želi kršćanstvo; neka se onda usude 
reći da je Kristova nauka u protuslovlju s državom! Ali ne, neka rade reknu 
da je ova nauka za državu, ako se vjerno vrši, vrelo velikoga blagostanja.« 

»Tako govori pisac Božje Države i u ovim se stranicama du¬ 
hovna vlast - vlast, čija je glavna zadaća zadobiti nebeska i vječna dobra 
- izražava i pokazuje, kao radnik za ono vremenito blago¬ 
stanje, koje spada u bliži i glavni cilj države« (str. 29). 

Moderna država i njezine dužnosti 

Katolicizam, Crkva, blagodat su za državu. Podjela vlasti omogućuje 
jednoj i drugoj harmonični razvoj, a jer su obje od Boga, ne može doći do 
ozbiljnih konflikata između njih. Ljudski rod na žalost nije uvijek htio sli¬ 
jediti katolički nauk o obim ovim djelokruzima izato u povijesti 
vidimo pokušaje državne vlasti da se »oslobodi« 
od Crkve. Ljudi su govorili da je crkvena vlast pristrana i kako se ne 
zna prilagoditi potrebama pojedinih naroda. Što se dogodilo? Stvorile su 
se narodne crkve i one su istom postale pravim robinjama bezbroja malih 
vladarčića: 

»Kroz tri stotine je godina Europa malo po malo zaboravila da je Cezar 
imao biti u svojoj kući gospodarom isto kao što i Bog u svojoj i da Cezar ne 
smije biti kod Boga gospodarom. Suverenost cara (ruskog) i kralja (engle¬ 
skog) i suverenost bezbroja velikih i malih vladara u Njemačkoj htjede 
vladati i vladaše zaista vjerskim teritorijalnim institucijama. Na ruševina¬ 
ma ove univerzalne Crkve, koju je zamislio srednji vijek i koju je sagradio, 
razmrvile su se, pune naivnog i prevarenog veselja da su oslobođene od 
Rima, vladarima podložne crkve. Ista iluzija, iako ona nije za sobom povu¬ 
kla krajnje konzekvence, vladala je kod francuskih galikanaca: ovi otvoriše 
kraljevskoj moći vrata svetišta, vrata koncila i vrata konklava s jednom 
sklonošću, koja je na osobit način sramotila neovisnost duhovne vlasti. I 
filozofi su se za njima poveli; neka nastoji da je njena Crkva dobro sluša, 
glasio je savjet koji je Voltaire davao Katarini II.; jozefinizam, jedan od naj- 
prefriganijih sustava, što ih je povijest poznavala, izrabljivanja (domestica- 
tion) duhovne vlasti od vremenite, pozdravljali su prosvijetljeni duhovi na 
obalama Seine; i pisac se je Društvenog sporazuma (Rousse- 
au), pokazao vrlo strog prema nauci Evanđelja, koja je ‘odijelivši teološki 
sustav od političkog prouzrokovala’ državama unutarnje prepirke i time se 
pokazala da više škodi negoli koristi snažnoj konstituciji države« (str. 79). 

»Moderna« država prošla je kroz tu fazu i iskustvo je dovelo mnoge 
suvremene mislioce do osvjedočenja da Crkva ne može postati nikada ro¬ 
binjom države. Ovi su se približili kršćanskomu nauku jer razlikuju dvije 
vlasti: duhovnu i vremenitu. No zaustavili su se na polovini puta, govoreći 
da je vjera privatna stvar i da modernu državu nimalo ne zanima¬ 
ju vjerska pitanja: 

(Članak se nastavlja u: 

KATOLIČKI LIST, br. 18, 1.5.1924.; str. 212-213). 

»Mi imamo danas modernu državu, to jest državu koja se uglavnom 
ne zanima za nadzemaljsku sudbinu svakog od svojih članova, koja se cjen- 
ka ili koja ne daje svoju pripomoć duhovnoj vlasti da ova upravi ove sud¬ 
bine prema nadnaravnom svijetu i koja se pomalo priučava, dosljedno ili 
formalno, da s m a t r a vjeru za privatnu s t v a r...« (str. 29). 

Ako dakle »moderna« država ne želi da se duhovna miješa u njezine 
poslove, ali ako ona priznaje da ova de facto postoji, vremenita vlast mora 
nastojati da ova distinkcija obje vlasti ostane netaknuta i da se zatim ne 
ponaša kao da duhovna vlast ne bi uopće ni postojala: 

»Da duhovna vlast uzmogne s moralnim sredstvima kojima raspolaže, 
pospješivati dobar napredak civilnoga društva, kako li se mora država, una¬ 
toč svojih »modernih« načela, ponašati prema ovoj vlasti? Naš će odgovor 
biti ovaj: 

Jer država nedvojbeno koegzistira s duhovnom 
vlašću, to ona u prvome redu mora bdjeti nad tim da razlika između 
obih vlasti, duhovne i vremenite, i obih društava, vjerskog i civilnog, bude 
striktno pridržana; u drugom redu ... ona mora bdjeti da ovo razlikovanje 
ne dovede nikada do toga da se obe pole ponašaju kao da jedna ne bi znala 
za opstanak druge ili da ne bi dovelo do međusobnog nepoznavanja, do 
međusobne šutnje. Ova razlika neka bude naprotiv po¬ 
radi zajedničkog sklada, ishodišna točka za neke 
dogovore i za neke mogućnosti s p o r a zu m a« (str. 30). 

Moderna država stoji na stajalištu slobode. Ona mora, prema tome, 
podijeliti slobodu svakom pojedincu i zajednici koja ne radi protiv opće¬ 
ga dobra - cilja države. Katolička Crkva zahtijeva od svojih vjernika da 
se pokoravaju svakoj legalnoj vlasti; Crkva ima dakle pravo na građansku 
slobodu. Istina je, njoj nisu simpatični principi moderne države jer ovi 
stoje na stajalištu slobode vjeroispovijesti. Katolička Crkva zna da ju je 
Krist osnovao i ona radi toga ne može dopustiti da se laž širi uz istinu. No, 
budući »moderna« država de facto postoji, Crkva, da izbjegne veće zlo, 
računa s njom kao činjenicom. Crkva se okorišćuje državnim principom 
slobode, ali ona pri tome upozorava vjernike da moraju težiti za drugim, 
boljim državnim poretkom u kojem će odnos Crkve i države biti sličan 
odnosu duše i tijela: 

»Teoretski smatrati apsolutnu slobodu ideja i vjera kao ideal u sebi, 
značilo bi zaboraviti ideal, koji je označio Krist, a to 

je naprotiv slobodna harmonija misli i duša u veličajnom jedinstvu jedno¬ 
ga, samoga i istoga slobodno izabranoga tora...« (str. 119-120). 

»Biti iskreno privržen jednom režimu (veli kardinal Mercier, koji po¬ 
čiva na sada neuklonjivoj razlici vjeroispovijesti - što je bit moderne države 
- karakteristika je razboritog i pozitivnog duha, ali se jedna čista 
praktična smjernica ne smije izdići do visine 
jednog sveopćeg pravila; trebalo je naprotiv postojećim či¬ 
njenicama suprotstaviti pravne činjenice, istaknuti neodgodivu privilegiju 
istine i ne pretvoriti u politički ideal jedno prolazno stanje koje je dovelo 
Crkvu da ga ova samo tolerira« (str. 128-129). 

Crkva tako tolerira mnoge konstitucije i traži od katolika- 
da se postave na legalnu b a z u, da se zakunu na Ustav i 
da se posluže svim onim sloboštinama, koje njima, 
kao i ostalima svjetovnim nazorima, daje Ustav: 

»Da je uistini u Belgiji 1830. proklamacija nekih načela slobode dala 
katolicima najprikladniji okvir da se njihova Crkva uzmogne rascvasti, prvi 
im je Rim udijelio pravo da tako misle, kada je Grgur XVI., obaviješten od 
kardinala Sterxa, izjavio da ga belgijski Ustav nimalo ne zabrinjava; i Adolf 
Dechamps će moći 1856. zatražiti od ljevice da iznese samo jednu papin¬ 
sku riječ o neskladu između javnog belgijskog prava i katoličkih načela, 
jedan jedini papinski glas koji bi zabranio da se zakune Karti« (str. 20). 

»Van Bommel bijaše dobar teolog i posve je jasno izrekao da ne sma¬ 
tra pod riječju tolerancija vjersku ili dogmatsku tolerantnost, jer je ta ne- 
smisao, već civilnu i praktičnu koja postoji među članovima raznih vjero¬ 
ispovijesti.« 

»Tražeći potpunu slobodu poduke i novinstva,« pisaše u veljači 1830. 
Felix de Merode nunciju, »mi ne želimo zasađivati niti polijevati pogubne 
biljke, otrovne i smrtne hrane, već (tražimo) takav poredak koji nama 
ostavlja slobodu da kultiviramo našu hranu i koji nam nameće žrtvu da 
i neprijatelju damo slobodu, da sije kukolj među dobrim sjemenom. M i 
tražimo mjesto drugoga poretka koji bi jedino¬ 
me neprijatelju ostavio slobodne ruke.« 

»Htjeti slobodu vjeroispovijesti, propovijedahu sa svoje strane, od 
god. 1828. novine Katolik Nizozemske (Le Catholique des Bays-Bas) ne 
znači priznati da ima više pravih; i htjeti slobodu naziranja (opinion) ne 
znači priznati da su sva naziranja jednako dobra. Hoću sveopću 
slobodu, ne kao jednu dobrobit, već kao manje 
z 1 o, usporedimo li ga s opasnošću koja prijeti, ako političkoj vlasti ostavi¬ 
mo prosuđivanje dobra i zla, čiji službenici u najviše slučajeva udaraju po 
istini, tvrdeći da je ova pogubna, a ne će nikada udariti zabludu, već će je 
oni možda i činiti jačom negoli je ikada bila. Svagdje gdje je društvo pre- 

stalo imati samo jednu vjeroispovijest, pozitivno kršćanstvo prestaje biti 
socijalnim zakonom, a država, nužni izričaj svih potreba društva, zadovo¬ 
ljava se štititi civilnu sigurnost svih građana bez razlike« (str. 116). 

U modernoj državi katolici imaju pravo na slobodu. »Bez slobode po- 
duke ne bi im više preostala mogućnost da predaju svojoj djeci vjeru u svoj 
čistoći; bez slobode tiska ne bi im ostala sloboda da brane svoja vjerovanja 
i svoja djela, ni da iznašaju svoja načela prema potrebi vremena, ni da se 
opru svojevolji i despotizmu; napokon bi se oni, bez slobode vjerskih nazo¬ 
ra, morali pognuti pod jarmom nazora onih koji će se izmjenjivati u vlasti. 
Katolici ne će moći biti sami slobodni, sloboda svih je postala potrebnim 
uvjetom njihove slobode.« (Robiano de Borsbeck u Courrier de la Meuse 
od 22. II. 1830.-str. 112). 

Dobre su bile u Belgiji posljedice ove slobode. »Sretne godine nastaše 
za belgijske katolike: prva uporaba njihove slobode bila je uspostava Lou- 
vainskog sveučilišta god.1834. i 1835. Upravo gdje je htio vladati jozefini- 
zam, vidio se je trijumf autonomije naučavajuće, misleće i učene Crkve.« 
(str. 120.) 

KATOLICI I POLITIKA 

NEDJELJA, Sarajevo, 27. IV. 1924., br. 17., str. 1-2 


I. 

Nedjelja od 6. travnja o. g. donijela je mali izvještaj o jednom članku 
što je izišao u poluslužbenom glasilu Sv. Stolice LOsservatore Romano. U 
njemu je izrečeno da su katolici pred Bogom obvezani birati onakve za¬ 
stupnike koji će u sabornici braniti sv. Crkvu i kršćansko ćudoređe. Kako 
to? Jednom se kaže: Crkva se ne pača u politiku, a drugi puta ona nalaže 
vjernicima kakve će zastupnike birati. Nije li to očito protuslovlje? Nika¬ 
ko! Evo zašto: 

Gospodin Bog osnovao je dvije ljudske zajednice i to jednu naravnu i 
vremenitu, a drugu vrhunaravnu i vječnu. Vrhunaravna je zajednica sv. Cr¬ 
kva koju je ustanovio sam Isus Krist i njezina je zadaća voditi čovječanstvo 
vječnoj sreći. Drugu zajednicu, naravnu, nije Gospodin Bog osnovao na 
izravan način kao sv. Crkvu, već na neizravan način. On je, naime, učinio 
čovjeka društvenim bićem, a društvenost zahtijeva jednog poglavicu. Prva 
je društvena jedinica obitelj, a narod i država sastoje se iz bezbroja takvih 
društvenih jedinica. Potrebno je, dakle, jedno vodstvo, jedan autoritet koji 
će voditi sve ove naravne društvene jedinice, a to je društvena vlast. Zato 
razumijemo zašto Katolička Crkva naučava da je svaka vlast od Boga pa 
makar ona bila i u rukama bezvjernika. 

Glavna je dužnost države brinuti se kako će ljudima biti dobro na 
zemlji i kako će ovdje steći vremenito blagostanje. 

Gospodin Bog, koji je tvorac vrhunaravnoga reda (Crkve) i naravnoga 
reda (države), razdijelio je ljudski rod među dvije vlasti kojima se valja 
pokoravati. Razumijemo zašto je naš Spasitelj rekao: »Dajte Bogu što je 
Božje, a caru, što je carevo.« 

To je vrlo mudro uredio i tako nas je uputio da je jedno od temeljnih 
načela svake akcije: podjela rada. Neka se Crkva ne miješa u grad¬ 
nju željeznica i cesta, ali neka se država ne miješa u namještanje biskupa, 
u osnivanje Marijinih kongregacija i orlovskih društava. Svako ovo društvo 
- Crkva naime i država - ima svoj djelokrug u kojem moraju biti neovisni. 
Ali što je ondje gdje se interesi sukobljuju, kao npr. kod ženidbe, kod ško- 

le? U takvim mješovitim pitanjima, koja spadaju istodobno u djelokrug 
Crkve, a i države - jer je ženidba sakrament, a za sakramente se brine 
Crkva, ali iz braka se rađaju vojnici, a to opet zanima državu - u takvim 
pitanjima Crkva ima prvu riječ. A zašto to? Nije li to nametanje? Nipošto; 
i to zato jer se država brine za zemaljsku, vremenitu sreću ljudi, a Crkva 
za vječnu. Vremenitost se mora podrediti vječnosti, kao što se tijelo, koje 
traje do sto godina, mora podrediti duši koja je vječna. 

Svaki je katolik istodobno član Crkve, a i države. On se mora pokoriti 
jednoj i drugoj i to državi u stvarima vremenitog, materijalnog blagostanja, 
a u pitanjima vječnog blaženstva, mora se pokoriti Crkvi. Traži li država 
nešto od njega što se protivi Božjim zakonima, on mora biti spreman pro¬ 
liti svoju krv i pokazati da treba više slušati Boga nego ljude. 

Sta je napokon politika? Ona je znanost o dobrom upravljanju drža¬ 
ve. Svaka politička stranka tvrdi da bi ona znala bolje upravljati državom 
negoli koja druga. Mi katolici imamo čista i jasna načela u tome i znamo 
da svaka stranka, koja na primjer ne priznaje slobodu i neovisnost Crkve 
ili ne priznaje prirodno ćudoređe kao npr. svetost obitelji, nerazrješivost 
braka, vjerski odgoj djece, nedjeljni počinak, ne valja. Katolici moraju pre¬ 
ma tome potpomoći onu stranku ili one stranke, ako ih ima više, koje 
stoje na kršćanskim temeljima i koje će u saboru braniti ponajprije prava 
Crkve, prava vjernih katolika i po načelima Crkve raditi i za vremenito 
blagostanje države. 

Sve te navedene stvari spadaju u vjeru i ćudoređe, a za ovo se mora 
brinuti Crkva. Evo u koliko se Crkva bavi politikom. 

II. 

Ali evo u koliko se ona ne bavi politikom: Njoj je svejedno, bila mo¬ 
narhija ili republika, bilo petnaest ministarstava ili samo tri, gradile se že¬ 
ljeznice ili parobrodi. To se sve tiče vremenitoga blagostanja, a Gospodin 
Bog je to stavio u djelokrug države. Ovakva se pitanja u običnom životu 
nazivaju imenom »politike«. I sada nam je jasno zašto Crkva uvijek tvrdi 
da je izvan politike i političkih stranaka. 

Sto je Katolička akcija? 

Koje su dužnosti katolika? Dvojake su: oni moraju ponajprije potpo¬ 
magati Crkvu u širenju kraljevstva Božjega, a zatim vršiti svoje građanske 
dužnosti. Danas je jedno od najboljih pomagala Crkve tako zvana Kato¬ 
lička akcija. Katolička akcija ima zadaću utvrđivati, širiti, primje¬ 
njivati i braniti katolička načela u životu pojedinaca, obitelji i ljudskoga 

društva; ona je sudjelovanje svjetovnjaka u uzvišenomu poslanju Crkve. 
U Katoličku akciju spadaju mladi junaci, orlovska, omladinska društva, 
društva đaka, muževa, djevojaka, majki i druga si. društva. Sva ova društva 
spadaju pod crkvenu vlast, biskupi šalju u njih svoje odaslanike, duhovne 
vođe i biskupi za njih odgovaraju pred Bogom. Bez dozvole biskupa ne 
smije se takvo društvo osnovati u njegovoj biskupiji. 

Što je politička stranka? 

A politička stranka? Ona je upravila svoje oči prema državi i ona mora 
poznavati sredstva kako će osigurati državi blagostanje. To su čisto vreme¬ 
nite stvari i zato vidimo mnogo političkih stranaka, a svaka od njih tvrdi 
da bi najbolje uredila državu i pomogla narodu. Mi katolici tvrdimo da bi 
temeljna načela svih političkih stranaka morala biti ista; sve one bi morale 
naglasiti u svome programu da će aktivno braniti slobodu svete Crkve 
i kršćansko ćudoređe jer su ove dvije stvari također temelji vremenitog 
poretka. 


Za koga će katolik glasovati? 

Katolik je često u sumnji za koju će stranku dati svoj glas. Evo mu 
temeljnih načela: Samo se po sebi razumije da on ponajprije ne smije i ne 
će glasovati za stranku čiji se program izričito kosi s katoličkim načelima, 
za stranku koja npr. niječe privatno vlasništvo ili navješta klasnu borbu 
ili traži rastavu braka. On ne će zatim glasovati za stranku čije novinstvo 
napada na svećenički stalež i na biskupe i na druge katoličke svetinje. On, 
nadalje, ne će glasovati za stranku koja šutke prelazi preko katoličkih na¬ 
čela i u svome programu ne spominje npr. slobodu Crkve, vjersku obuku 
u školi, slobodu udruživanja za katolike, nerazrješivost braka i slično. Sve 
to zdrav razum nalaže katoliku. 

No napokon, za koga će katolik glasovati? Idealno bi bilo kada bi 
stranka u kojoj su katolici udovoljila slijedećim trima uvjetima: 

1. Ponajprije mora bezuvjetno posve jasno isticati katolička načela 
kao temelj svojega rada, naglašavajući da će se aktivno zauzimati za prava 
sv. Crkve i vjernika, za slobodu katoličkih škola, za vjerski odgoj u školama, 
za slobodu udruživanja i manifestacija katolika, za poštivanje svećeničkoga 
staleža (oslobođenje od vojničkih dužnosti) i da će stranka napadati sve 
ono što uništava kršćanski poredak: kao civilni brak, slobodnu ljubav, ra¬ 
zbludno štivo i slično. 

2. Zatim valja tražiti od samih kandidata te stranke da su iskreni 
katolici koji vrše svoje vjerske dužnosti i da su dovoljno spremni da će 
uspješno moći raditi za lijepi program svoje stranke. 

3. Napokon bi dotična stranka morala imati i čisto politički pro¬ 
gram koji se u svim potankostima slaže sa željama izbornika. No, to je 
najteže jer se tu radi o čisto vremenitim stvarima: o uređenju države i 
vremenitoga blagostanja naroda, a u takvim nebitnim stva¬ 
rima ne može nijedan savjesni katolik ustvrditi 
daje nepogrješiv. Zato neka katolik-izbornik ponajprije gleda na 
one dvije gore navedene točke - na program stranke koji je na jasno ista¬ 
knutim katoličkim načelima, na praktični katolicizam kandidata - a glede 
čisto političkog (vremenitog) programa neka katkada i zataji svoje želje, 
imajući pred umom da su interesi vjere i ćudoređa glavni, a samo će po 
sebi doći do vremenitog blagostanja ako sv. Crkva i kršćansko ćudoređe 
zavladaju javnim i privatnim životom pojedinaca i naroda. 

Ovim nije rečeno da svaki katolik mora pripadati jednoj političkoj 
stranci, pa bila ona i na katoličkim temeljima, ali je dužan glasovati kadgod 
to traže interesi vjere i ćudoređa (a to je dandanas redovito kod svakog 
političkog izbora) i to za onog kandidata koji odgovara gore navedenim 
zahtjevima. 


Lučimo Katoličku akciju od političke stranke! 

Ideal bi bio kada bi svaki katolik bio u jednoj organizaciji Katoličke 
akcije i osim toga u jednoj političkoj organizaciji koja stoji na kršćanskim 
temeljima. 

Katoličku akciju i političku stranku treba 
vrlo dobro lučiti i razlikovati. Obje su potrebne i svaka 
ima svoj posebni djelokrug. Katolička akcija spada pod vodstvo Crkve i bi¬ 
skupa, a oni moraju biti, kako već rekosmo, iznad svake stranačke politike. 
Politička stranaka ne ovisi od biskupa i Crkve - naravno u koliko njezin 
rad ne zadire u područje vjere i ćudoređa - i ona slobodno odlučuje. Sada 
razumijemo zašto je Sv. Stolica od Leona XIII. pa sve do danas naglašavala 
da Katolička akcija, kao i sama Crkva, moraju biti izvan i iznad svake po¬ 
litičke stranke. Belgijska omladina je to nedavno provela, a u Italiji je sam 
sadašnji Papa tu reorganizaciju Katoličke akcije uzeo u svoje ruke. 

Tako je i bolje. Bolje je to i za Katoličku akciju i za političku stranku. 
Jer ako se jedni te isti ljudi u javnosti izlažu za jednu i drugu, narod lako 
pomisli da su obje tijesno povezane. To je osobito kobno u onim zemljama 
gdje su katolici u više političkih stranaka, pa se čini da se ljudi katoličke 
akcije služe katoličkim društvima samo zato da pridobiju narod za svoje 

stranačke političke ciljeve. Već nam, dakle, sama razboritost nalaže da Ka¬ 
tolička akcija i politička stranka - dvije vrlo potrebne akcije - budu jedna 
od druge odijeljene. 

Pogledajte kako je sada u Italiji. Katolici su tamo na svim područjima 
vrlo dobro organizirani. Do nedavno su skoro svi bili u Pučkoj stranci. Na¬ 
došao Mussolini i fašizam i katolici su se među sobom politički pocijepali. 
Sam je Duh Sveti vodio sadašnjega papu Pia XI., što je tamo tako ener¬ 
gično odijelio Katoličku akciju od Pučke stranke, i to dok je Pučka stranka 
bila još jaka. Talijanski katolici koji su danas politički rascijepani, unatoč 
tomu vrlo su čvrsto povezani u svojim organizacijama Katoličke akcije i na 
taj način, uslijed političke pocijepanosti, ipak ne stradava sveta Crkva niti 
najvažniji rad: rad oko obnove svega u Kristu. 

Jasno nam to dokazuje kako blagoslov Božji prati djela onih koji se 
ravnaju po smjernicama Svete Stolice; ova naime sve promatra sa jednoga 
uzvišenijeg gledišta i uz pomoć Duha Svetoga mudro ravna Crkvom Kri¬ 
stovom. 

BISKUPI I IZBORI U FRANCUSKOJ 

NEDJELJA, Sarajevo, 1924. g., br. 23., str. 2-3 


Već smo u »Nedjelji« od 27. IV iznijeli glavna načela što moraju vo¬ 
diti katolike u političkom radu. Rekli smo da je svaki katolik dužan ispovi¬ 
jedati ona politička načela koja je Sveta Stolica na vrlo jasan način označila 
u svojim odredbama. Glavno je da su narodni zastupnici, za koje će katolik 
glasovati, spremni braniti svetu Crkvu i unijeti evanđeoski duh u zako¬ 
ne kao i u javne uredbe. Dužnost je samih biskupa voditi brigu oko toga 
da katolici biraju zastupnike koji će u političkom životu zastupati načela 
Crkve o kršćanskome uređenju država. Biskupi, naime, moraju u svojim 
izvještajima Svetoj Stolici odgovoriti između ostaloga također na slijedeći 
upit: »Zanimaju li se vjernici u vršenju političkih i građanskih prava za 
dobrobit katoličke vjere i slobodu Crkve« (Acta. Ap. Sed., 1918/502). 

Krivo, dakle, imaju oni katolici koji se brinu stoji li stranka, uz koju 
oni pristaju, na čisto katoličkim temeljima ili ne i ne pitaju je li ta njihova 
stranka barem dala izričitu izjavu koje je njezino stajalište prema Katolič¬ 
koj Crkvi. Ne čudimo se, dakle, da su svi francuski biskupi prigodom za¬ 
dnjih izbora uputili vjernike na političke dužnosti, ali se naravno nisu upu¬ 
štali u stranačku političku borbu. No za izbora se je usvim 
Crkvama žarko molilo, p r i č e š ć i v a 1 o , klanjaloi 
tako je Francuska ponovno pokazala svoju živu vjeru i pravu ljubav prema 
domovini. 

Donosimo u izvatku kao primjer list lionskoga kardinala Maurina; 
a slične su poslanice, prigodom izbora, vjernicima poslali i drugi brojni 
biskupi: 

»Dragi katolički izbornici! - Približava se čas kada ćete morati izvršiti 
važan čin građanskoga života s kojim su u tijesnoj vezi interesi Crkve i 
Francuske. 

Savjest vam nameće dužnost da se poslužite pravom glasa koje 
vam daje Ustav i da se d o b r o njime poslužite. 

Ne poslužiti se ovim pravom, bila bi u najviše slučajeva pogrješka. 

Loše glasovati bila bi još veća pogrješka. 

Kako i za koga valja glasovati? 

Čini moraju biti u skladu s uvjerenjem, stoga može katolik glasati 
samo za kandidate koji su spremni poštivati i braniti prava 
Boga, vjere i savjesti, interese domovine, čast obitelji i koji se ne će u 
svome javnom radu ponašati kao da ne postoji Crkva i njezin Poglavar. 
(Osuda tako zvane »neutralnosti«.) 

Dragi katolički izbornici: ako se nalazite pred ozbiljnom listom kan¬ 
didata koji bi bili spremni potpuno udovoljiti idealu pravednosti i socijal¬ 
noga napretka kako ga iznosi katolički nauk, oklije¬ 
vanje nije moguće. 

Ako naprotiv nijedna lista tomu potpuno ne odgovara, vi ćete ipak 
glasovati i vršiti, kako se to obično naziva, politiku manjega zla: vi ćete bi¬ 
rati, uz izvjesna jamstva, one ljude čiji je program najbliži vašemu. 

Dužnost mi je bila podsjetiti katolike svoje biskupije na njihovu iz¬ 
bornu dužnost. Jer sam udovoljio svojoj zadaći i jer ne želim upuštati se 
na političko poprište, zadovoljavam se time što tražim od svih vjernika 
da ujedine svoje molitve s mojima, za uspjeh onih kandidata koji će 
najbolje odgovarati interesima Crkve i Francuske.« 


353 


KATOLIČKA AKCIJA I STRANAČKA POLITIKA 

KATOLIČKI LIST, Zagreb, 19. VI. 1924., br. 25., str. 295-298 


U Nedjelji od 27. IV ove godine izišao je članak pod naslovom Ka¬ 
tolici i politika. Ovaj je članak isticao, da su katolici pred Bogom obvezani 
da potpomažu onu političku grupu koja daje najveće jamstvo da će raditi u 
korist katoličke vjere i kršćanskoga ćudoređa. Zadnji je odsjek navedenoga 
članka pokazao odnos koji mora postajati između tzv. Katoličke akcije i 
političke stranke na katoličkim temeljima. Katolička akcija je ovisna od bi¬ 
skupa i pomoćnica je Crkve, dok politička stranka poglavito gleda prema 
državi i ne ovisi u svome radu od crkvene hijerarhije. 

Ova podjela rada katolika ne znači da valja zanemariti jednu 
ili drugu akciju. Obje su potrebne; svaka ima svoj djelokrug. Urađa često 
lošim posljedicama ako se obje vežu i pobrkavaju. To su spoznali belgijski 
katolici zato navodimo što o tome piše jedna odlična belgijska revija. Osim 
toga, taj belgijski časopis donosi u izvatku jedan službeni list Svete Stolice 
u kojemu ona izražava opravdanu želju neka se svećenici i oni »koji zastu¬ 
paju na neki način i u nekoj mjeri interese vjere« (vode svjetovnjaci Ka¬ 
toličke akcije?!) ne zauzimaju u javnosti za interese jedne stalne političke 
stranke, da tako ne bi odbili od sebe vjernike drugoga političkog naziranja. 

Ali da ne bi navedeni belgijski članak krivo razumjeli, iznosimo neko¬ 
liko dokumenata Svete Stolice u kojima ona posve jasno izražava slijede¬ 
će: Katolici se moraju baviti politikom da unesu katolički duh u sve »žile 
države«. 

»Jasno je, radi toga, da katolici imaju opravdane razloge da zahvate u 
politički život; jer oni to čine i moraju to činiti, ne da uzmognu dati svoje 
odobrenje svemu onom što ima danas nevrijednoga u političkim instituci¬ 
jama, već da izvuku iz ovih samih institucija, ukoliko se to može, sveopće i 
istinito dobro, uzevši si za cilj da uliju u sve žile države, kao najzdraviji sok 
i takvu krv: krjepost i utjecaj katoličke vjere.« (Leon XIII., Enc. Immortale 
Dei od 1. XI. 1885.; B. Pr. 11/48.) 

Politika katolika mora se temeljiti na izričitim katoličkim načelima i 
ne budu li oni to uvijek isticali, to znači kako žele »da država bude uređena 
i upravljana izvan Boga Tvorca svih stvari«: 

»Bit će dakle prije svega korisno da podsjetimo na odnose između 
vjere i politike (res civilis) jer se mnogi u ovoj točci daju zavesti od protiv¬ 
ne zablude. Zaista neki ne običavaju samo razlikovati (distinguere) poli¬ 
tiku (rem politicam) od vjere, već je potpuno odvajaju i dijele (sejungere 
ac separare), tako da između obih ne žele ništa zajedničko i misle da se ne 
smije dozvoliti utjecaj jedne na drugu. Ovi se zaista mnogo ne razlikuju 
od onih koji žele da država bude uređena i upravljena izvan Boga Tvorca 
sviju stvari: i njihova je zabluda to veća što tako društvo zlobno (temere) 
udaljuju od najplodnijeg vrela.« (Leon XIII.; Enc. španj. episk. Cum muha 
sint od 8. XII. 1882.: Bone Presse, VII/46.) 

Kada dođe do izbora, katolici moraju u prvome redu birati ljude koji 
temeljito poznaju načela sv. Crkve, kako ih Sveta Stolica naučava i da su 
oni »uvijek spremni zauzimati se za prava Crkve«. 

Također morate nastojati da u zakonodavne skupštine budu izabrani 
ljudi iskušane vjere i krjeposti, obdareni velikom ustrajnošću, uvijek spre¬ 
mni da se zauzimaju za prava Crkve. (Leon XIII.: Enc. ugarskim biskupi¬ 
ma C onstanti Hungarorum od 2. IX. 1893.; B. Pr. III/235) 

Danas je gotovo isključeno izabrati uvjerenoga katolika bez jedne 
katoličke izborne organizacije. Svaka stranka mora stajati na katoličkim 
načelima i sveta Crkva osuđuje političku »neutralnost« stranaka. Dužnost 
je, dakle, katolika osnivati političke stranke koje počivaju na katoličkim 
načelima. 

»Naprotiv se sve stranke moraju slagati u tome da vjeri iskažu 
isto strahopočitanje i čuvati je od svakoga napadaja. Štoviše, jer se politi¬ 
ka ne da odijeliti od zakona morala i vjerskih dužnosti, valja se uvijek i u 
prvome redu brinuti da se što uspješnije brane interesi kato¬ 
lici zm a«. (Leon XIII.; Enc. Sapientiae christianae od 10. I. 1890.; B. 
Pr. 11/282). 

Katolički političari moraju jasno iskazati da rade iz vrhunaravnih mo¬ 
tiva i da se njihova politička akcija nadahnjuje političkim načelima svete 
Crkve: 

»Također sam ja to izjavio u jednome listu upravljenom biskupu Sa- 
lamanke, na zapovijed Papinu, 17. II. 1891., dodavši međutim slijedeće 
uvjete: katolici, koji se nazivlju liberalnima 1 , moraju prije svega iskreno 
pristati na sve bitne točke nauke koju naučava 
C r k v a i biti spremni primiti što će Crkva ubuduće naučavati; napokon 
se oni ne će nikada oprijeti; kada će to prilike zatražiti, kao što je to nji¬ 
hova dužnost, da javno proglase (aperte significare) da se nji- 
h o v e p o 1 i t i č k e namjere potpuno slažu s naukama 

1 Koji naime pripadaju tzv. liberalnoj političkoj stranci, no u tom slučaju riječ liberalizam nema ono 
loše značenje vjerskoga liberalizma koji je Crkva svečano osudila. 

C r k v e...« (Leon XIII. - Kardinalu Rampoli; List nadbiskupu u Bogoti, 
Kolumbiji, O Liberalizmu od 6. IV 1900., VII./189). 

Kada, dakle, katolik politički djeluje (a to je danas svaki onaj koji ima 
pravo glasa), on ne smije biti u pitanjima vjere »neutralan«, tvrdivši da je 
on dobar katolik u privatnom životu, a vjera se nema miješati u politiku. 
Tu je »neutralnost« sv. Crkva u više navrata osudila: »...opaža se gdje (Sio- 
nisti) iznose ili naglašavaju jedan program koji nigdje i u nikakvoj mjeri ne 
pokazuje da su katolici. To ni malo ne smeta iste ljude da u jeku političke 
borbe, nakon jednog izazova, javno ispovijedaju svoju vjeru. Sto to znači? 
Da su dva čovjeka u Sionistu: pojedinac, koji je katolik; 
čovjek akcije, koji je neutralan« (Pio X., List o Sillonu 
od 25. VIII. 1920). 

Katkada je zgodno da se i sami svećenici bave čisto katolič¬ 
kom p o 1 i t k o m (a ne neutralnom), pazeći pri tome da ne bi u njima 
prevladao stranački duh koji bi mogao biti sablazan vjernicima drugog po¬ 
litičkoga osvjedočenja: 

»Štoviše nije katkada nezgodno (haud inopportunum videtur) posla¬ 
ti u ove (zakonodavne) skupštine ljude svećeničkog staleža: ovi zvanični 
čuvari, ove u neku ruku predstraže vjere moći će bolje od drugih braniti 
prava Crkve.« 

»Ali neka narodni zastupnici (svećenici) svim silama izbjegavaju one 
neograničene borbe u kojima bi se pokazivalo jedno slavohleplje i slijepi 
stranački duh, a ne ljubav katoličkim interesima...« 

Posljedica svega toga može samo biti ogromna sablazan 
naroda i nepresušno vrelo mržnje prema sve¬ 
ćenstvu. Treba se dakle umjereno služiti izbornim pravima: izbjegava¬ 
ti svaku sumnju slavohleplja...« (Leon XIII., Paterna Provid.aeque od 18. 
IX. 1899.; B. Pr. VI./112). 

Bavi li se svećenik politikom, on to čini »iz samilosti«; za taj su po¬ 
sao pozvani u prvomu redu katolički svjetovnjaci. (Vidi o tome još Antun 
Mahnić, Knjiga života .) 

»Neka se zaista (svećenici) čuvaju da se odviše ne podaju civilnim ili 
političkim stvarima; sjećajući se često riječi Pavla apostola: Neka se 
nitko, tko se bori za Boga, ne miješa u svjetov¬ 
ne poslove, da se svidi Onome, kome se je po¬ 
svetio (usp. 2 Tim 2, 4)... Potrebno je međutim najveće razboritosti i 
opreznosti da svećenici ne prekorače istodobno ozbiljnost i mjeru i da se 
ne bi činilo da se više brinu za ljudske stvari negoli za nebeske. Vrlo dobro 
veli isti Grgur Veliki: Iz smilovanja (ex compassione) treba katkada pod¬ 
nositi svjetske poslove; ne smiju se nikada tražiti iz ljubavi da ne bi oteščali 
duh onoga koji ih ljubi i povučen od njihovog tereta ne spadne s nebeskih 

visina do nižih dubina.« (Leon XIII., Enc. Constanti Hungarorum od 2. 
IX. 1893.; B. Pr. III./239) 

Sama Katolička akcija, koja je bitni dio crkvene pastve, mora biti 
kao i Crkva iznad političkih stranaka, pridržavajući si pravo da širi među 
svojim članovima i u narodu katolička politička načela i to ona koja bi 
morala biti zajednička političkim strankama u kojima ima katolika (neu¬ 
tralnim strankama i onako ne smiju pripadati katolici): 

»K tome pristupa... i tuga zbog zadjevice građana sa građanima; a u 
prvom redu zbog nasilja koje se nerijetko nanosi... i onakvim udruženji¬ 
ma (»Katoličke akcije«) koja... su u uskom savezu sa vjerom i crkvenom 
hijerarhijom, pod čijim vodstvom i pročelništvom nastoje pojedine lju¬ 
de i obitelji i građansko društvo privesti katoličkom osjećanju i življenju 
isključivši svako stranačko političko društvo«. 
(Konsistorijalna alokucija Sv. Oca pape Pia XI. od 24.VII.1924. Prema 
Katoličkom listu od 3. IV1924.; str.14.) 

Prelazimo sada na izvadak iz navedenoga belgijskog članka: 

»Može se reći da je Sveta Stolica neprekidno nastojala, osobito nakon 
rata, odijeliti i desolidarizirati Crkvu i vjeru od politike. Izborna borba, 
koja je nedavno započela u Italiji, pružila joj je za to novu priliku. 

LOsservatore Romano je publicirao, već u početku te izborne bor¬ 
be, jednu autoriziranu bilješku izjavljujući da Sveta Stolica kani ostati 
iznad političkih konflikata. Katolička akcija, to 
jest sveopća organizacija talijanskih katolika ujedinjenih da uzmognu slu¬ 
žiti Crkvi, objelodanila je, u sporazumu s Vatikanom i u skladu sa svojim 
statutima, jednu izjavu tvrdeći da se ne zauzima ni za jednu suvremenu 
stranku, ali se zadovoljava, kao Sveti Otac, da svojim članovima preporuči 
potpomaganje one politike koju u savjesti drži najkorisnijom za narod i 
koja najbolje odgovara principima i interesima katoličkim. Zatim je jedna 
okružnica Državnoga tajništva episkopatu i jedna druga od Kongregacije 
redovnika na poglavare redova, podsjetila članove obih svećeničkih stale¬ 
ža, da im njihovo zvanje zabranjuje da se zalažu za stranačku politiku. 

Ova će (okružnica) možda još koristiti da neke potpuno uvjeri o važnoj 
istini da vjera i vjersko društvo ne smiju vezati svoju sudbinu s nikakvim 
sustavom, s nikakvim programom, s nikakvom političkom strankom. 2 

Prečasni oče, Vi znate koliko je Sveti Otac, osobito za ovih zadnjih 
godina koje su doživjele da talijanski katolici stupaju u politički život, uvi¬ 
jek preporučivao svjetskom kao i redovničkom kleru da ostane stran poli¬ 
tičkim borbama i da stoji iznad političkih tražbina. Bez dvojbe svećenici, 
bavili se oni dušobrižništvom ili ne, imaju pravo kao svaki građanin imati 

2 Nova revija od ožujka 1924., (str. 79.) donijela je o istoj temi noticu pod naslovom Pragmatičko 
stajalište katoličke mladosti u Belgiji te Život od svibnja ove godine. 

svoje političke nazore i simpatije ukoliko su ovi u skladu s načelima morala 
i interesima vjere. Ali nije ni malo manje jasno da njihov karakter i njihova 
služba, koji su im povjereni, zabranjuju svako ponašanje koje bi moglo 
odvratiti duše od ljubavi i od poštivanja vjere i baciti njezine zastupnike u 
zagrljaj konflikata strasti i isključivo vremenskih interesa. U više su navra¬ 
ta pape izrazili svoj osjećaj o ovomu predmetu poglavito Leon XIII. u svo¬ 
jemu listu češkim biskupima i Benedikt XV biskupima Belgije i Poljske. U 
to ne ubrajamo autentičnu interpretaciju Kanona 139., koja se je načinila 
na zapovijed slavno vladajućega Pape u početku njegovoga pontifikata. 

Po ovim se je uputama, pravedno je i utješno to ustanoviti, uglavnom 
točno ravnao redovnički i svjetovni kler. Ipak je korisno prije početka iz¬ 
borne borbe svratiti na činjenicu da se jedan ili drugi redovnik, s najboljim 
nakanama, barem to valja pretpostavljati, pod izlikom da brani vjeru - ne¬ 
spretna obrana - ili da služi domovini - loše obuzdan patriotizam - neraz¬ 
borito bacio u političku akciju idući, štoviše, tako daleko da je zauzeo stav 
i to demagoga (mutingiste) uz pljeskanje ove ili one stranke, ali na bolno 
začuđenje vjernika i uvijek na štetu Crkve. 

To su motivi radi kojih Vas podsjećam, prečasni oče, kao što je to 
Državno tajništvo učinilo biskupima za svjetovni kler na izričitu volju Nje¬ 
gove Svetosti, da se svi oni koji zastupaju na neki način i u ne¬ 
koj mjeri interese vjere, ravnaju po najskrupuloznijoj razboritosti i da 
izbjegavaju sve do samog izgleda da su skloni jednoj političkoj stranci, ma 
koje ime ova nosila...« 

Kardinal Laurenti 
Prefekt Kongregacije redovnika 

Krivo je bilo kada bi se u sadašnjem držanju Svete Stolice prema ta¬ 
lijanskim političkim strankama vidjela samo taktika oportuniteta jer Papa 
i Kongregacije opravdavaju svoje preporuke na temelju načela op¬ 
ćenitog značenjai pozivaju se na analogne mjere u najrazličitijim 
prilikama. Krivo bi bilo zaključiti, kao što će biti bez sumnje u napasti to 
učiniti nacionalisti i privrženici bratske sloge (union sacree), da religija 
nema nikakvog ili skoro nikakvog saveza s politikom. Ovaj se zaključak ni¬ 
kako ne nalazi u premisama koje je iznijela Sveta Stolica i on se formalno 
protivi naučavanju Papa i Koncila o kršćanskoj konstituciji država. - Louis 
Picard. 3 

Iz navedenoga slijedi da katolici i u svojim organizacijama Katoličke 
akcije mogu pod vodstvom hijerarhije (njezinih zastupnika!) raspravljati 
o načelima katoličke politike ukoliko se ona odnosi na vjeru i ćudoređe, 

3 La revue catholique des idees et des faits (Bruxelles), du 7. III. (str. 18-19.) Opširniji je članak istoga 
sadržaja u La Civilta cattolica od 21. II. 1920. pod naslovom »Unione populare e Partito popolare in Italia« 

ali da samo izvan i odijeljeno od društava Katoličke akcije smiju raditi za 
ovu ili onu kršćansku političku stranku, to jest, koja je u skladu sa 
smjernicama Sv. Stolice o kršćanskoj konstituciji država, o udruživanju s 
nekatolicima, o vjerskim školama i inim odredbama. Ovo slijedi iz toga jer 
sve odredbe Sv. Stolice smjeraju na ove tri stvari: 

1. Katolici su dužni baviti se politikom i to politikom koja se osniva na 
načelima sv. Crkve kako ju naučava Sv. Stolica. Kada se katolici organiziraju 
u političke stranke, one moraju počivati na katoličkim temeljima i moraju 
od sebe odbaciti sve što bi podsjećalo na političku »neutralnost«, to jest na 
onaj duh koji tvrdi da između vjere i politike nema ništa zajedničkoga i da 
Crkva ne smije davati političke smjernice načelnoga karaktera. 

2. Svećenici po naravi nisu pozvani voditi političku stranku, nego su 
na to pozvani u prvome redu katolički svjetovnjaci; svećenik jedino nastu¬ 
pa dozvolom svoga biskupa 4 kao vođa ili član uprave jedne kršćanske 
stranke gdje nema spomenutih svjetovnjaka. 

3. Zelja je i nakana Sv. Stolice u gore navedenim uputama neka nitko 
ne nastupa politički u ime Crkve, vjere ili katoličke organizacije kao ta¬ 
kve, neka nitko ne poistovjećuje bilo u teoriji ili činom Katoličku akciju i 
katoličku politiku. 


4 Can. 139. &4, Senatorum aut oratorum legibus ferendis quos deputato s vocant, munus ne 
sollicitent neve acceptent sine licentia Sancte Sedis in locis ubi pontificia prohibitio intercesserit; 
idem ne attenttent aliis in locis sine licentia tum sui Ordinarii, 
tum ordinarii loci in qua electio facienda est.) 


359 



KATOLIČKA AKCIJA I POLITIČKE STRANKE 

Smjernice belgijske omladine 
ŽIVOT, Zagreb, rujan 1924., br. 5., str. 303-305 


Lani je belgijska katolička omladina (27. XII. 1923.) održala svoj 
predstavnički sastanak. Jedna je od najzanimljivijih konstatacija prigodom 
toga sastanaka bila što su se članovi uvjerili o blagotvornim posljedicama 
odvojenja Katoličke akcije od političke stranke. Na taj su način oba dijela 
koraknula naprijed. Evo što o tome piše L' Effort, službeno glasilo Katolič¬ 
ke lige belgijske omladine: 

»O ovom predmetu (o odnosu Kat. lige belg. omi. i političke stranke) 
vodila se je dva sata divna diskusija. Ne ću vam je prikazati, a niti vam 
opisati svoje dojmove. Zadovoljavam se s nekim primjedbama. Prvo, evo 
nešto iz povijesti: od 1918. do 1923. Katolička se je omladina oslobodila 
pogubne zablude (erreur pernicieuse) koja je povezivala (soudait) Katoličku 
akciju s političkom akcijom. Tom su prilikom mogli nastati nesporazumi: 
pretjerivanje razborite razlike (distinction), neprijateljska podjela; pretjeri¬ 
vanje nekih političara koji su tvrdili da smo ravnodušni prema višim intere¬ 
sima države (rite). Danas, kada je K. L. B. O. jaka i slobodna, danas, kada se 
pristaje na negativnu stranu, na distinkciju i kada se ova razumije, kucnuo 
je čas da se reče u koliko se omladina mora baviti politikom i na koji joj se 
način ona kani posvetiti« (19. I. 1924., str. 14). 

L' Effort komentira u broju od 26. I. 1924. (str. 29) gore navedenu 
izjavu predstavničkog sastanka: 

»Sjećamo se, kao da je to jučer bilo, živahnih protesta kada smo po 
prvi put iznijeli nakanu (la pretention) vođa Kat. lige belg. omi. da okupi¬ 
mo katoličku omladinu izvan i iznad političkih razmirica. Oh! Vi puštate 
na cjedilu staru katoličku stranku! Vi spadate među ove! Vi ih podcje¬ 
njujete i vi držite da su političke organizacije dovršile svoju ulogu! Koja 
li zabluda! Kolike li ćete štete nanijeti, ostanete li tvrdoglavo pri svojemu 
mnijenju o katoličkoj stvari u Belgiji!« 

»Kroz više smo mjeseci, godina morali ponavljati: Ali se o tome ne 
radi, vi posve krivo shvaćate naše nazore i naša čuvstva obzirom na poli- 

tiku i političke grupe. Energičnije negoli ikada ponavljamo ovaj protest... 
Nismo mi naše nekad zloglasno stajalište zauzeli samo radi toga jer je ono 
bilo u interesu za katoličku akciju, već je to zahtijevao živi i duboki interes 
katoličke politike.« 

»Ova tvrdnja nije nimalo pretjerana iako se čini čudnom u prvi mah. 
Čitajte do konca ovo jednostavno rasuđivanje. Jedna je organizacija to 
djelotvornija, čim je savršenije i točnije primjerena svojoj zadaći. Iz toga 
slijedi da je u interesu jedne organizacije Katoličke akcije da se ne bavi 
istodobno politikom, a isto tako bi jedna politička organizacija imala krivo, 
sa svog vlastitog stajališta, kada bi se htjela istodobno baviti politikom u 
Kat. akciji.« 

»Ne traži li politička akcija od svojih vođa druge sposobnosti, drugi 
temperament, drugo stručno znanje negoli Katolička akcija? Ako iste vođe 
moraju voditi jednu i drugu, ne mora li se čovjek jako bojati da od toga 
trpe i stradavaju jedna ili druga ili, štoviše, obje? To je izravna i nepobitna 
primjena o podjeli rada. I neka se ne iznese prigovor o rasipavanju sila i 
gubitku vremena. Podjela rada nije gubitak, već dobitak na vremenu; ona 
nije rasipanje, već bolje uređenje organizacija nastojanja.« 

»A što smo rekli o vođama, moramo također reći o pravilima, atmos¬ 
feri, nastupanju i vrsti koje pristaju raznim organizacijama. Nije li naš Spa¬ 
sitelj iz istih razloga, koje smo ukratko naveli, ustanovio vjersku zajednicu 
odijeljenu (distincte) i neovisnu od društvene (vremenite) zajednice (na¬ 
rod, država...)? Nismo mi zastupah iz unilateralne koristi, koja bi samo or¬ 
ganizmima Katoličke akcije dobro došla, niti smo konačno iz istoga razloga 
proveli razliku od političkih organizacija, već smo mi to također činili radi 
izravnog i neposrednog interesa ovih.« 

»Recimo međutim - čista hipoteza - da će to biti samo na korist 
Katoličke akcije, ne bi se na to smjeli tužiti i vrijeđati (offusquer) vođe i 
borci u katoličkoj (polit.) stranci. Jer je u dubokomu interesu katoličke 
politike da uspijeva i napreduje Katolička akcija, kao što je također u in¬ 
teresu ove da uspije katolička politika. Zaista, na koje vi osjećaje apelirate 
kada tražite dobre vođe i dobre vojnike za katoličku stranku? Na vjerski 
osjećaj i na rodoljubni osjećaj. Napokon: Katolička akcija pojačava, pove¬ 
ćava i produljuje ujedno vjerski osjećaj kao i rodoljubni osjećaj.« 

»Što se tiče vjerskoga osjećaja, to je ta istina i odviše jasna, a da bi se 
za to morali iznijeti dokazi. Ova je već uključena u samoj definiciji Kato¬ 
ličke akcije... Tko ne vidi da pravi kršćanski duh i te kako pojačava ove 
istine zdravoga razuma i ove naravne krjeposti koje čine rodoljuba? Nije 
li kršćanstvo život Kristov u svakomu od nas? I nije li kleveta tvrditi, da 
bi s Kristom moglo usporedno živjeti samoljublje, nepravda i nepoštenje? 
Uostalom, Krist je ljubav. Njegovo evanđelje veliča zadnje milosrđe, milo- 

srde jedne čaše vode koja se daje najzadnjemu od njegovih stvorova. Koje 
li značenje mora, dakle, u svijetlu krščanstva zauzeti rodoljublje, to jest 
najšire i najviše milosrđe (vremenitoga karaktera) koje se čini cijelomu 
narodu braće?« 

Velik je dio belgijskoga tiska radosno pozdravio ovo odvajanje Kato¬ 
ličke akcije od političke stranke. Standard navodi da je duboki razlog ove 
podjele taj što Katolička akcija ima stajati pod neposrednim vodstvom cr¬ 
kvene hijerarhije koja ima biti iznad čisto političkih trzavica. LOsservatore 
Romano, službeni list Svete Stolice, pohvalio je u broju od 30. I. o. g. ovaj 
korak belgijske kat. omladine. Štoviše, i samo vodstvo Talijanske katoličke 
akcije izdalo je nedavno saopćenje da želi ostati iznad izborne borbe koja 
se provodi ( LEffort , 16. II. 1924. str. 62). 

Tako se postupno i sigurno provode kod drugih naroda direktive Sve¬ 
te Stolice koja je u vrlo mnogo navrata i vrlo precizno izjavila da Katolička 
akcija ima raditi odijeljeno od političke akcije, ne govoreći time da se po¬ 
sljednje smije zanemariti. Katolička akcija upravlja svoje oči k Crkvi; ona 
joj je pomoćnica pri izvršavanju misije, ona vodi čovječanstvo u nebesku 
domovinu. Politička akcija ima kao bliži cilj vremenitu akciju i ona zato 
mora uperiti svoje poglede prema onome društvu koje je Bog ustanovio 
neovisno od Crkve da ljudima osigura zemaljsko blagostanje. Kao što dr¬ 
žava i Crkva imaju svaka svoj posebni djelokrug u kojemu je svaka stranka 
od druge posve neovisna, isto tako to ima biti obzirom na odnos između 
Katoličke akcije i političke stranke (koja priznaje kršćanski poredak). 

IZBORI U FRANCUSKOJ - KATOLIČKA AKCIJA 

Stajalište Katoličke Crkve i organiziranih katolika 


KATOLIČKI LIST, Zagreb, 10. 7. 1924., br. 28., str. 336-338,-24. 7. 1924., 
br. 30., str. 360-361; -31.7. 1924., br. 31, str. 368-370; - 
- 7. 8. 1924., br. 32., str. 383-385; -14.8. 1924., br. 33., str. 400-403 


Motto: »Zanimaju li se vjernici u vr¬ 
šenju političkih i građanskih prava 
za dobrobit katoličke vjere i slobodu 
Crkve«. - Upit Sv. Stolice na svakog 
pojedinog biskupa (Acta Ap.Sedis 
1918/502). 

Uvod 

Poznato je iz dnevnoga novinstva da su dana 11. svibnja o. g. prigodom 
izbora u francuski parlament ljevičarske stranke izvojevale veliku pobjedu. 
Dok je u staroj zastupničkoj kući bilo tek 86 radikalno-socijalističkih za¬ 
stupnika i 68 socijalističkih, skočio je broj prvih na 139, a posljednjih na 
102. Time su protukatolički elementi dobili preko 80 novih mandata i nije 
isključena opasnost da će opet doći u Francuskoj do kobnih vjerskih trza¬ 
vica. No to pitanje puštamo za sada po strani; samo usput istaknimo da je 
Crkva u Francuskoj daleko moćnija negoli je bila god. 1905/6. za vrijeme 
rastave i napokon je velik dio omladine te elite u znanstvenome svijetu ka¬ 
tolički u najboljem značenju te riječi. 1 Ti su ljudi doduše razmjerno mladi i 
nemaju za sobom političku prošlost, dok sadašnji protukatolički vlastodrš¬ 
ci spadaju uglavnom još onoj generaciji na koju još katolička obnova nije 
utjecala u dovoljnome opsegu. 

Mi u ovome članku želimo iznijeti načelno stajalište koje je crkve¬ 
na hijerarhija zauzela prigodom posljednjih izbora. Mnogobrojni primjeri, 
koje ćemo navesti, pokazat će nam jasno koji udio ima Crkva u političko- 


1 Tako je predsjedništvo Katol. saveza franc. omladine naredilo svojim 4000 učlanjenim organizacija¬ 
ma da u cijeloj zemlji započnu kampanju novinstvom i predavanjima protiv nakane vlade da se ukine 
poklisar Sv. Stolice, prognaju redovi i uvede laičko zakonodavstvo u Alzasu. 

mu životu francuskoga naroda i kako se u praksi provode političke smjer¬ 
nice Svete Stolice. Uz to ćemo također donijeti uvodnik iz francuskoga 
dnevnika La Croix od 9. V 1924. koji vrlo bistro iznosi mišljenje ostalih 
katolika o njihovim političkim dužnostima. 

A. Episkopat i izbori 

1. Sveta Stolica i nuncijatura stoje izvan i iznad 
svake stranačke politike 

Pio XI. je unatoč uspostavljenih diplomatskih odnosa s Francuskom 
energično osudio, u svojoj enciklici Maximam gravissimamque od 18. I. 
1924., francuske laičke zakone i na taj način zacrtao episkopatu i vjernici¬ 
ma smjernice za izbornu borbu. Glavno je da se svi katolici slože u tome 
da biraju kandidate protivne bezbožnim laičkim zakonima. Naravno da 
je to jedna čisto načelna politička smjernica koja je neovisna od svake 
stranačke orijentacije. Protivnicima katolicizma je teško razumjeti da 
je sveta dužnost službenih crkvenih krugova zauzeti javno stajalište u tako 
načelnim pitanjima i bezvjerci im radi toga obično podmeću stranačke 
političke namjere. 

G. Albert, novinar, oklevetao je u dnevniku Oeuvre od 22. IV nuncija 
N. Exc. msgr. Cerettia da se miješa u unutarnju francusku politiku jer daje 
episkopatu direktive za izbore. Evo nuncijeva odgovora: »Na najizričitiji 
način to poričem Q’y oppore les denegations les plus formelles) i pozivam 
0e defie) g. Alberta da citira jednu jedinu od mojih riječi ili jedan jedini 
od mojih čina koji bi se mogli pošteno tumačiti kao jedno uplitanje, s moje 
strane, u francusku politiku.« (Pariš, 25. IV 1924.) La Croix, 6.V1924. 

2. Episkopat stoji izvan i iznad političkih stranaka 

Msgr. Richard, nadbiskup iz Aucha piše u svojoj poslanici od 20. IV 
1924.: »Izvan i iznad stranaka« bila je lozinka koju je nedavno dala Sveta 
Stolica talijanskim izbornicima. Također će to biti naša lozinka jer se nala¬ 
zimo u istom položaju...« 2 (C. 1212.) Isto kaže i Msgr. de Durfort, biskup 
iz Poitiersa (2. III. 1924.): »Daleko je od mene misao da bih htio, u makar 
čemu, dirnuti u vaše političke simpatije. Još jednom: Mi se ne uplićemo u 
politiku. Ali, postavljajući se jedino na katoličko stajalište, mi tvrdimo da 
katolici nemaju pravo ne voditi računa o političkoj dužnosti jer je ova po 
svojim posljedicama tako tijesno vezana za najviše interese vjere. U ovo¬ 
mu, uostalom, vas podsjećamo samo na jednu dužnost koju vam navodi 
katekizam biskupije u svom zadnjem poglavlju...« 


2 Većina se ovih citata nalazi u La Documentation catholique od 3-10.V i od 14. VI. 1924. 

Novinar Jean Guiraud potvrđuje u La Croix od 9. V 1924. misao na¬ 
vedenih biskupa: »Treba dobro glasovati!... Ali što znači »dobro glasovati!. 
Mnogi su nas naši čitaoci o tome pitali i zatražili su da im označimo liste 
kojima valja dati naš glas. Ove im liste nismo pokazali, ne jer to ne bismo 
mogli ili iz malodušnosti te sitnih razloga posve ljudske politike. Mi to 
nismo učinili jer smo se postavili na isključivo katoličko stajalište te smo 
htjeli ponovno naglasiti da nismo ovisni niti o jednoj političkoj stranci. 

Mi to nismo učinili jer se Crkva postavila izvan i 
iznad svih stranaka, ne preporučuje niti jednu i pušta sva¬ 
komu pravo da glasa za onoga koji bolje odgovara njegovim mislima i 
osjećajima«. 3 


B. Načela katoličke politike 

1.Kršćanska demokratska akcija te Katolička 
akcija neovisne su od političkih stranaka 

Katolička akcija spada pod crkvenu pastvu, ovisna je od hijerarhije i 
zato je neovisna od stranačke politike; razumljivo je da će ona uvijek 
zastupati i širiti načela katoličke politike. Isto je i glede tzv. Kršćanske 
demokratske akcije (sindikati, zadruge etc.) koja spada pod kompetenciju 
Crkve ukoliko se pri sticanju vremenitih dobara služi sredstvima koja joj 
pruža katolička vjera i katoličko ćudoređe. Karakteristična je zato izjava 
koju je objelodanio »Francuski savez kršćanskih radnika«: 

»Nacionalni odbor priznaje važnost i interes političkih pitanja i par¬ 
lamentarne akcije; podsjeća, međutim, da je isključiva svrha C. F. T. C. 
(Confederation Frangaise des Travaileurs Chretiens) profesionalna orga¬ 
nizacija i akcija na temelju kršćanskih načela... Drži, uostalom, da bi bilo 
opasno za C. F. T. C. da ova bude upletena u izbornu borbu i u političku 
akciju, bilo izravno, bilo preko svojih boraca kao takvih. Iako su političke 
ambicije posve opravdane, ipak je, međutim, nužno da se C. F. T. C. ne 
učini nikomu kao sredstvo kojim bi ove (ambicije) zadovoljio... Današnja 
raštrkanost i nesređenost grupa i stranaka čini naprotiv poželjnim da C. F. 
T. C. sačuva svoju potpunu neovisnost prema njima te tako uzmogne vršiti 
utjecaj na sve.« 

»Iako vođe i borci organizacija koje su pripojene C. F. T. C. posjeduju 
posve jasno pravo da imaju osobno one političke simpatije koje im odgo¬ 
varaju, neka radi toga samog prava ne prime nikakav politički mandat da 
tako ne daju povoda unutar same C. F. T. C., prigodom izvršavanja svoga 
političkog mandata, diskusijama i protestima koji bi mogli umanjiti njihov 

3 O izvanstranačkom stajalištu klera vidi još: Mgr. Carsalade du Pont, biskup Perpignana od 10. V. i 
Mgr. Legasse-a istoga mjesta od 20. IV 1924. 

autoritet i biti na štetu sveopćemu dobrom redu. Nacionalni odbor mora 
uostalom ponovno ponoviti da suvremene potrebe C. F. T. C. i pripojenih 
organizacija traže od svojih vođa... rad i požrtvovnost neovisnu od svake 
političke funkcije.« 

Radi toga Nacionalni odbor određuje: 

»Gore navedeno ne će za legislativnih izbora 1924. primiti nikakvo 
zastupničko mjesto, izuzevši, ako pripadaju staroj Skupštini (Chambre 
sortante). U slučaju da drže kako se ne moraju obazirati na ovu odredbu 
oni će morati, u času kada započnu raditi za kandidaturu, napustiti svoju 
ulogu ili službu koju vrše u C. F. T. C. Jasno je da im je zabranjeno isticati 
za vrijeme svoje izborne borbe da su možda vršili neke funkcije u C. F. T. 
C. i ne smiju se u Parlamentu, ni u kome slučaju, smatrati kao njezini (C. 
F. T. C.) zastupnici.« 

»Pošto su istaknuta ova načela, Nacionalni odbor primjećuje da ona 
ne mogu ni malo ometati ni spriječiti članove, borce ili vođe organizacija 
koje su pripojene C. F. T. C. da izvrše, u času izborne borbe, svoje dužnosti 
koje im pripadaju kao građanima pod bitnim uvjetom da u to ne upliću 
odgovornost francuskoga Saveza kršćanskih radnika (Direktive francusko¬ 
ga Udruženja kršćanskih radnika prigodom izbora u zakonodavno tijelo: 
V/1924. Dossiers de l’Action populaire, 24-Elections).« 

Već smo u našemu članku Katol. akcija i stranačka politika [Kat. 
List od 12. VI. 1924. god.) istaknuli da nitko ne smije, bio on svećenik ili 
laik, nastupati u ime Crkve ili Katoličke akcije za ovu ili onu, pa i posve 
katoličku, političku stranku. Sveta Stolica to izričito traži. Evo što o tome 
donosi Nedjelja od 6. III. 1924. prema LOsservatore Romano: »Katolici 
imaju tešku dužnost da sudjeluju u političkomu životu svoje domovine, 
ne doduše u ime Crkve (isto tako ne u ime Katoličke akcije, jer »eamdem 
actionem catholicam hine ad pastorale ministerium, inde ad christianam 
vitam sine dubio pertinere - Pio XI: Ubi Arcano Dei ), već na svoju vlastitu 
odgovornost, kao što to traže francuski kršćanski radnici. 

S time je druga stvar u vezi. Iz principijelnih razloga nitko ne bi smio 
imati ništa protiv toga da se vođe Katoličke akcije istodobno u javnosti za¬ 
uzimaju za politički program jedne katoličke stranke. To je njihovo pravo 
kao građana i njihova je dužnost kao katolika raditi za katoličku politiku 
koja se dandanas služi suvremenim sredstvom političke organizacije. Ipak 
prva naravna, umna i praktična krjepost razboritost traži od vođa 
Katoličke akcije da to ne čine jer bi se moglo pomisliti da rade 
za političku stranku u ime Crkve i Katoličke akcije, a ne u svoje vlastito 
ime. Jasno nam je zašto Sv. Stolica traži da se »svi oni koji na neki način 
ili u nekoj mjeri (in qualche modo o misura) predstavljaju interese vjere 
moraju podvrći pravilima razboritosti, izbjegavajući da se miješaju 

s političkim strankama ili da ih samo potpomažu, pa bilo to i prividno...« 
(25. IV 23: Doc. cath. od 9. VI. 23; str. 1411). Vođe Katoličke akcije 
zaista predstavljaju interese vjere jer ona spada »u dušobrižničku službu« 
(Ubi Arcano Dei). 

2. Neka se svećenstvo ne miješa u stranačku 
izbornu borbu 

Sveta Stolica, tumačeći Kanon 139., preporučila je biskupima da sve¬ 
ćenstvu podijele dozvolu da smiju biti birani u zakonodavna tijela. ( Acta 
Ap. Sed. 1922 str. 313). U navedenom članku, pod naslovom Katolička 
akcija i stranačka politika (Katolički list od 12. VI.) iznijeli smo odnos 
svećenika prema politici. Tom smo prilikom naveli jedan list Svete Stolice 
talijanskim redovničkim poglavarima. Jer je taj list od načelne važ¬ 
no s t i, na nj se poziva lionski kardinal Maurin (25. IV 24.): 

»Nalazimo se u predvečerje izbora u zakonodavno tijelo koji su uvi¬ 
jek, ali poglavito ove godine, kao tek nakon rata od najveće važnosti. Vaša 
je dužnost da podsjetite vjernike na njihovu dužnost, brižljivo pazeći, pre¬ 
ma naputcima Svete Stolice, da se ne miješate u izbornu 
b o r b u«. (List E’noto od 2. X. 1922. i List E’noto od veljače 1924). 4 

(Članak se nastavlja u: 

KATOLIČKI LIST, Zagreb, 24. 7. 1924., br. 30., str. 360-361) 

3. Dužnost je katolika glasovati 

Evo koje razloge iznosi poznati novinar Jean Guiraud u uvodniku 
od La Croix od 9. V 1924., što svakomu katoličkom izborniku imperativ¬ 
no nalažu da se posluži svojim pravom glasa: 

»Također ponovno osjećamo potrebu izjaviti da je dužnost glasovati, 
izričita dužnost, i da oni koji ne glasuju teško griješe protiv Boga i protiv 
domovine. Bog nas nije stvorio da živimo povučeni sami u sebe, poput 
egoista koji se ne brinu za ono što ih okružuje. On nas je stvorio da živimo 
za njega i za bližnjega. On nas je postavio da živimo u društvu i nametnuo 
nam je socijalne dužnosti koje nas isto toliko vežu kao naše osobne duž¬ 
nosti. Dakle, glasovati, to je jedna socijalna dužnost. Na dan se glasovanja 
odlučuje smjer jedne politike koja će biti dobra ili loša za domovinu, za 
društvo i za nas same prema tome, hoće li naši glasovi biti dobri ili loši. 
Ako je naša dužnost ljubiti bližnjega kao samoga sebe, iz toga slijedi da mu 
mi moramo, ukoliko to ovisi o našim silama, pribaviti jednu vladu koja će 
biti dobra za njega kao i za mene i to mi činimo bacivši naš gas u izbornu 
žaru...« 


4 Ovaj članak se nastavlja u Katoličkom listu 24. 7. 1924., br. 30., str. 360-361 ali pod novim naslo¬ 
vom: Katolička akcija. 

»Za vrijeme rata prezirali smo one izrođenike koji su stajali >iznad 
borbe<, prožeti zločinačkom nehajnošću, kada se je uz tolika trganja i to¬ 
liku bol radilo o glavi, na bojnim poljanama, i o sudbini domovine. Isto 
to čine na dan glasovanja, kada se također bori za budućnost zemlje; pa 
makar te borbe ne bile krvave, one su ipak isto toliko tragične; isto to čine 
oni koji iz nehaja ili neznanja ne idu na glasovanje.« 

»A kada su oni katolici, njihova je pogrješka dva puta tako velika, jer 
se tada ne radi samo o domovini i građanskom društvu, već također o Bogu 
i Crkvi. O budućim će izborima zaista ovisiti vjersko primirenje, sloboda 
duhovne pastve, kršćanski odgoj djece, to jest sam život katolicizma u na¬ 
šoj zemlji. Ako će ovi biti dobri, vidjet ćemo gdje iščezavaju, dok napokon 
potpuno ne iščeznu, oni progonski zakoni koji se nazivlju laičkima... i Bog 
će opet zauzeti svoje mjesto - i to prvo - u školi, u bolnicama, na sudišti¬ 
ma i u svim zavodima. Budu li izbori loši, progon će ponovno započeti.« 

4.Dužnost je katolika dobro glasovati 

No nije samo dovoljno da katolik izbornik da svoj glas, već on mora 
glasovati za čovjeka ili stranku koja će najbolje znati štititi interese Crkve 
i društva: on mora dakle dobro glasovati. To je već istaknuo J. Guiraud u 
navedenom uvodniku, a francuski su to biskupi naglasili u više navrata. 
Evo što poručuje svojim vjernicima msgr. Gaillard, biskup u Meauxu (19. 
IV 24.): 

»ll.se svibanj, dan velikog narodnog ispita (consultation), približava. 
Podsjećamo sve naše mile biskupljane, koji će imati toga dana izvršiti svo¬ 
ju izbornu dužnost, na neizmjernu važnost ove dužnosti. Oni joj moraju 
udovoljiti pa makar ih to stajalo ozbiljnih napora. Jedino bi ih potpuna 
fizička nemogućnost mogla od nje osloboditi. Oni joj moraju udovoljiti 
pozivajući se na svoju savjest uvjerenih kršćana i dobrih Francuza, ostavlja¬ 
jući po strani svaku uskogrudnost i svaki osobni interes, a poglavito svaku 
strastvenost.« 

Pariški kardinal Dubois piše prigodom svetkovine sv. Ivane d’ Are (La 
Croix 27. IV 1924.): 

»Uzeli smo si za pravilo da se ne miješamo u izborne borbe, ali zna¬ 
mo da Bog vodi ljude kada se ovi pogibaju. Razne političke stranke teže 
za vlašću i bore se za što većim brojem glasova. Katolici su svjesni svoje 
uloge i svoje vrijednosti te poznaju svoju dužnost; oni će je znati izvršiti 
uprevši svoje oči na prava i sloboštine kojih se ne mogu odreći i istodobno 
na Francusku koja nakon tragičnih potresa rata i poteškoća mučnoga mira 
treba sigurnost, red i mir.« 

Slična je izjava lionskog kardinala Maurina (25. IV 1924.): 

»Dragi katolički izbornici! Približava se čas kada ćete morati izvršiti 
važan čin građanskoga života s kojim su u tijesnoj vezi interesi Crkve i 
Francuske. Savjest vam nameće dužnost da se poslužite pravom glasa koje 
vam daje Ustav i da se dobro njime poslužite.« 

Msgr de Durfort, biskup u Poitiersu piše (2. III. 1924.): 

»Reklo se da je najodurniji način činiti zlo, dopustiti da se zlo čini.« 
Glasovati je dakle jedna dužnost koju nitko ne će moći odbiti. Svako ne- 
glasanje, koje ne ispričava pravedan uzrok, teška je pogrješka pred savje¬ 
šću i pred Bogom.« U istom listu on podsjeća na slijedeći stavak koji je 
uvršten u Katekizmu njegove biskupije: 

»Treba glasovati za najpoštenije ljude, za najbolje kršćane i za one koji 
su najsposobniji braniti svojim riječima i svojim glasovima interese vjere i 
zemlje (pays).« (Msgr Marty, biskup Montaubana od 22. III. 1924.) 

5. Ne glasovati je »grijeh propusta« 

Jean Guiraud kaže, u navedenom uvodniku od »La Croix«, da svaki 
katolik koji se ne posluži svojim pravom glasa, osim u iznimnim slučajevi¬ 
ma, počinjava tzv. »grijeh propuštanja«: 

»U takvoj borbi, zar katolik može ostati iznad sukoba, a ne izdati 
samoga Boga i ne učiniti >grijeh propuštanja< (d’omission)?« (Jer je Crkva 
izvan političkih stranaka, dnevnik La Croix ne će se izričito izraziti ni za 
jednu izbornu listu). 

»Mi to nismo učinili, napokon, jer dok francuski katolici ne budu 
organizirani na građanskom (političkom) polju kao u Nizozemskoj, u Bel¬ 
giji, u Njemačkoj i u Austriji, nijedna novina, nijedna ličnost nema pravo 
govoriti u njihovo ime i dati im neopovrgljive smjernice. Čovjek se tome 
veselio ili radi toga žalostio, činjenica je tu.« (Nostalgija za jednom kato¬ 
ličkom političkom strankom! U vezi s člankom pukovnika Kellera koga 
ćemo kasnije citirati). 

Ali katolici ipak nisu bez smjernica. Da znaju kome će dati svoj glas, 
imaju naučavanja koja im je Crkva, po svojim poglavarima, po Papi i bi¬ 
skupima, više puta dala i na koje je nedavno podsjetio francuski episkopat 
u svome kolektivnom listu. 

Leon XIII. im kaže da moraju glasovati jer, odustavši od toga, uzde će 
vlade bez dvojbe preći u ruke onih čiji nazori zaista ne daju državi mnogo 
nade i oni moraju dobro glasovati »ne radi toga da odobre sve ono loše što 
se nalazi u političkim ustanovama, već da izvuku iz tih samih institucija, 
ukoliko je to moguće, opće dobro, iskreno i istinito, s namjerom da uliju 
u sve žile države, kao sok i krv koja popravlja, krjepost i utjecaj vjere«. 
Enciklika Immortale Dei ). 

Prema tome je »grijeh propuštanja« neglasovanje u svim onim zemlja¬ 
ma u kojima je episkopat dao načelne smjernice kojih se ima držati svaki 
katolički izbornik. 


(Članak se nastavlja u: 

KATOLIČKI LIST, Zagreb, 31. 7. 1924., br. 31., str. 368-370) 

6. Loše glasovati je grijeh protiv Boga i bližnjega 

La Croix je za vrijeme izborne borbe donijela slijedeći moto: 

»Sto znači loše glasovati? Loše glasovati znači glasovati za ljude za 
koje se zna da su spremni škoditi interesima zemlje ili interesima vjere.« 

Isti dnevnik imao je 9. V 1924. za moto slijedeći upit i odgovor: 

»Da li izborni glas, po kojemu se biraju oni ljudi čija je dužnost stvara¬ 
ti zakone ili vršiti javne službe, zanima savjest? Da, ovaj izborni glas zanima 
savjest i grijeh bi bio kada bi se loše biralo ili štoviše u mnogo slučajeva, 
ako se uopće ne bi biralo.« Ne znam odakle su izvađeni ovi reci, ali nije 
isključeno da se nalaze u jednom katekizmu, poput gore navedenih, koji 
su u katekizmu Poitierske biskupije. 

Kardinal Maurin [La Croix od 25. IV 1924.) kaže: »Ne poslužiti se 
ovim (pravom glasa) bila bi u najviše slučajeva pogrješka. Loše bi glasovati 
bila još veća pogrješka«. - Kolektivna poslanica francuskoga episkopata 
vjernicima (6. II. 1924.) iznosi istu misao drugim riječima: 

»Pozivaju vas na glasovanje, glasujte. Apstinirati biste mogli samo u 
jedinom iznimnom slučaju, kada biste bili prisiljeni vaš glas dati kandi¬ 
datima koji zastupaju načela nereda, anarhije, bezboštva. Kada vi ne bi¬ 
ste glasovali, znači da puštate slobodno polje lošim silama čija bi pobjeda 
bila istodobno razaranje društva. Nikomu nije dozvoljeno, pisao je Pio X. 
madridskomu biskupu, ostati neaktivan kada se radi o interesima općega 
dobra. Glasujte dobro, mi smo vam to rekli već prije 4 godine: O našim 
će glasovima, kao i o svim našim činima, Bog od nas tražiti račun. Izborna 
dužnost tim više veže savjest, jer o njenom dobrom ili lošem izvršavanju 
ovise najviše interesi domovine i vjere.« 

7. Poželjna bi bila politička stranka na katolič¬ 
kim temeljima 

Francuski su katolici u teoriji svjesni da se pomoću jedne izborne 
organizacije mogu postići uspjesi u javnom životu. Oni se nisu mogli još 
organizirati u jednu jedinstvenu stranku jer je s jedne strane jaz između 
republikanaca i monarhista dosta jak, a s druge strane je još uvijek u većini 
francuskoga naroda živa predrasuda - ostatak iz onoga vremena kada su 
katolici svoj vjerski problem vezali uz socijalne protukršćanske reakcionar- 


370 


ne sustave - da se vjera ne smije miješati s politikom. Same organizacije 
Katoličke akcije morat će još mnogo godina djelovati oko rekristijanizacije 
masa i u narodu proširiti ispravna načela katoličke politike, dok se bude 
moglo pomišljati na jednu političku stranku (stranke?) koja bi stajala na 
katoličkim temeljima. Neutralna stranka ne može biti za katolika jer se 
neutralnost protivi Kristovim riječima. »Tko sa mnom ne sakuplja, taj ra- 
siplje« (Lk. 10, 16); jer iz same naravi stvari proizlazi da svaka organizacija 
katolika mora posve svjesno imati kao konačni cilj - vječno blaženstvo. 

Evo konstatacije pukovnika Kellera, predsjednika glavnog Udruženja 
za odgoj i poduku, koji žali što francuski katolici nemaju jaku izbornu 
organizaciju. U idejnoj je vezi s riječima J. Guirauda na koje smo gore 
naročito upozorili: 

»Katolici Francuske još nemaju građansku organizaciju koja bi im do¬ 
zvolila da brane svoje interese na izbornom i političkom području. Dok im 
se ova ne će dati - a oni se tome ne bi protivili - bit će osuđeni boriti se s 
jakim strankama, kao mnoštvo bez kohezije, koje se neodlučno i strašljivo 
skriva za leđima jačih i vječno je u opasnosti da će ih tu zateći robovanje 
ili da će oni sami morati platiti odštetu u slučaju poraza... God. 1919. su 
se (katolički) zastupnici kandidirah bez određenoga programa, zadovoljni 
ako njihova osoba bude izabrana i što se ne moraše podvrći neprilici da 
postave određene uvjete. Sveopće je pravo glasa, dakle, zasvjedočilo da su 
mu njihove osobe bile simpatične i ono izabra 200 među njima u Palais- 
Bourbon (Zastupničku kuću)... Zatim smo doživjeli ovu nevjerojatnu situ¬ 
aciju, a moguće i jedinstvenu među parlamentarnim strankama, da se 200 
zastupnika, koji su u biti odlučivali o opstanku ministarstva, ali jer nisu 
bili svjesni svoje snage, nije moglo složiti da nju postave u službu interesa 
koji su im bili najdraži i da su pognuli šije pred posprdnim zapovijedima 
predsjednika Savjeta i da ih je zatekla sudbina nametnika u jednoj većini, 
gdje su mogli postati potpunim gospodarima«. (Documentation catholique 
od 3-10. V 1924., str. 1208-1209. Izvedeno iz Correspondance Hebdo- 
madaire od 25. III. 1924). 

8. Sav se narod po uputi pastira mora moliti za 

dobar uspjeh izbora 

Jer su izbori tako važan čin u životu naroda i jer o njima često, skoro 
uvijek, ovisi uspjeh raširenja kraljevstva Božjeg na zemlji, razumljivo je da 
su francuski biskupi naredili javne molitve za dobar uspjeh izbora. Msgr 
Binet, biskup u Soinonsu, piše (25. III. 1924.): 

»Mi dobro znamo daje zaštita prava čovjeka, obitelji i društva u bitnoj 
vezi s poštovanjem prava Božjih; kada je ovaj temelj socijalnoga poretka 
poremećen, sva je zgrada u opasnosti. Da se spase francuski interesi, tre- 

ba, dakle, spasiti interese Božje. Svemogući bi mogao učiniti svoje i naše 
djelo, posve sam, čudesima; On to neće. Njegova nam mudrost čini veću 
čast. On hoće da mi, koji smo tako maleni i slabi, budemo radnici Njegova 
kraljevstva u svijetu i prva snaga, koja se ima dići iz krila naše slabosti, jest 
moć molitve. Ona ima u evanđelju obećanja uspjeha koja zapanjuju razum 
kada se ona ravna prema uvjetima koje traži Naš Gospod. To je ta junač¬ 
ka, pouzdana, bogata i djelotvorna (prodigieusement influente) molitva 
koja se od sada sve do 11. svibnja mora čuti na nebu. Sve, staro i mlado, 
g. župnici, kapelani, duhovnici, upravitelji moraju podsjetiti opportune, 
importune na hitnu dužnost da se mole za Francusku i za njene vjerske 
interese. Žarko preporučujemo da se sjedinite s devetnicom »Majke Božje 
od Spasa«. 

Evo izvatka iz poslanice msgr Ginistya, biskupa verdenskog (23. IV 
1924.): »Stranke se umnožavaju i miču. Ali iznad njih i izvan njihovih agi¬ 
tacija Katolička Crkva čuva neovisnost i vedrinu svoga učiteljstva. Ona zna 
da ako se čovjek giba, to ga Bog vodi; da molitve i zasluge njegove najbolje 
djece teže u tezulji božanskih milosrđa?... U ovoj sveopćoj i miroljubivoj 
mobilizaciji pravednih duša na zemlji i Moći nebeskih, ostanimo mirni i 
puni pouzdanja... Si Deus pro nobis, quis contra nos.« 

Da, za vrijeme izbora sav katolički narod sudjeluje u tomu velikom 
činu: svi, veliki i maleni, starci i djeca, žena i služavka, svi se oni mole za 
dobar uspjeh. 

Kard. Maurin, zato piše (25. IV 1924.): »Ako svi izbornici imaju duž¬ 
nost dobro izvršiti ovaj veliki građanski čin, zar vjernici, koji sami ne sudje¬ 
luju kod glasovanja, nemaju pravo zanimati se za jednu stvar o kojoj ovisi 
dobrobit vjere i spas domovine? Oni će se pridružiti molitvom«. 

Završimo još riječima nadbiskupa tuluškog, Msgr. Germaina (23. IV. 
1924.): »Također se valja moliti za pomoć Božju da se udostoji prosvijetliti 
one koji će svojim utjecajem i glasovima doskora odlučiti o socijalnoj i 
vjerskoj budućnosti Francuske«, te s uputom kardinala Maurina (Croix od 
24. IV 1924.): »Zadovoljavam se zatražiti u svih vjernika da ujedine svoje 
molitve s mojima za uspjeh onih kandidatura koje će najbolje odgovarati 
interesima Crkve i Francuske«. 

(Članak se nastavlja u: 

KATOLIČKI LIST, Zagreb, 7. 8. 1924., br. 32., str. 383-385) 

C. Zakojega kandidata možemo, a za kojega 
ne smijemo glasovati? 

1. Najprije se valja obazirati na interes Boga i 
Crkve, a zatim na vremenit interes domovine. 
Msgr de Cormont, biskup aireski poručuje svojim vjernicima (17. IV 

14.): »Budimo izričiti katolici; ponajprije Bog... a zatim Francuska; Crkva 
svijetlo svijeta i element sreće... Jednoga smo vas dana na to podsjetili: Vaši 
će glasovi imati blagotvoran utjecaj, štoviše, za vaše interese, privatne, obi¬ 
teljske, za Domovinu, ako tražite prije svega kraljevstvo Božje i njego¬ 
vu pravednost; jer će vam se sve ostalo nadodati. Sam Vam to Bog obećaje«. 5 

2. Kandidati moraju biti ljudi vjere i krjeposti. 
Želimo li u političkomu polju »obnovu svega u Kristu« (Ef 1, 10), va¬ 
lja nam dati u prvome redu svoj glas ljudima koji u svojoj duši proživljavaju 
to obnovljenje u Kristu. Dakle, jedino praktični i naobraženi katolici moći 
će i u javnome životu blagotvorno djelovati za kršćanski poredak. Jean 
Guiraud zato kaže izbornicima u već navedenomu uvodniku francuskoga 
dnevnika La Croix: 

»Oni moraju dobro glasovati«, kaže im opet Leon XIII., »da u zakono¬ 
davne skupštine budu izabrani ljudi iskušane vjere i krje¬ 
posti, nadareni velikom ustrajnošću, uvijek spremni zastu¬ 
pati prava Crkve« (List mađarskim biskupima). Pio X. obraćajući 
se ne samo na episkopat jedne određene zemlje, već na katolike cijeloga 
svijeta, pisao im je u svojoj enciklici Inter catholicos: 

»Potrebno je da katolici ostave po strani stranačke interese i rade sa 
žarom za spas vjere i domovine. Njihovo će glavno nastojanje biti da po¬ 
šalju bilo u općine, bilo u zakonodavna tijela ljude koji, uzevši u obzir ose¬ 
bujnosti svakoga izbora, daju više garancija za zaštitu interesa vjere 
i domovine u upravljanju javnih poslova.« 

3. Kandidati moraju biti praktični katolici i to 
ne samo u privatnom, već i u javnom životu. 
Jer je politika u tako uskoj vezi s religijom, samo se po sebi razumije 

da vjernici ne će biti u političkom polju vjerski »neutralci« i birati ljude 
koji se ne zanimaju za vjerska pitanja ili su njihovi protivnici. 


5 »Action populaire«, središte francuske katoličke socijalne ideologije, koju vode oci isusovci, izdao 
je 25. III. 1924. u svojim »Svescima« (Dorssiers 30 - Etat) jedan list o izbornome pravu u kojemu se 
razlaže da je naša dužnost glasovati i to dobro glasovati i griješimo ako ne glasujemo prema savjesti. 
Pri glasovanju moramo često zatajiti naše interese vremenito-po- 
litičkoga karaktera i potpomagati, raditi i agitirati za kandidate 
koji daju najviše garancija da će djelovati na dobro vjere i čudo- 
reda. Pred ovim dvjema stvarima sve ostalo mora iščeznuti. 

Evo što nam o tome veli msgr de Cormont, biskup aireski (17. IV 24.): 
»Budimo izričiti katolici u privatnomu životu, izričiti katolici u jav¬ 
nomu životu. Budući je Leon XIII. odredio u koliko se uloga, funkcija i 
vlast Crkve razlikuje od države, on izričito kaže (u enciklici Immorta- 
1 e D e i): >Nije dozvoljeno ponašati se na dva načina: drukčije privatno, 
drukčije javno, tako da se sluša crkveni autoritet u svom privatnome živo¬ 
tu i zabacuje u javnome: to bi značilo spojiti dobro sa zlim i staviti čovjeka 
u borbu sa samim sobom, kada bi, naprotiv, on uvijek morao biti dosljedan 
i u nikakvoj stvari, nikakvoj vrsti života ne udaljiti se od kršćanske krje- 
posti.i 

Koji djeluju tako da su oni loši narodni zastupnici, koji žele seku¬ 
larizirati, laicizirati društvo, izbacivši iz zakona sve što podsjeća na Boga 
i na njegovu vječnu ćudorednost; pa makar ti ljudi bili osobno katolici, 
Leon XIII. ih je osudio jer, govori u svojoj Enciklici Immortale D e i, 
mije dozvoljeno ponašati se na dva posebna načina tako da se p o š t u j e 
vlast Crkve u svom privatnom životu i da se ova 
odbaci u javnom životu«. 

4. Kandidati moraju tražiti nezavisnost i slobodu 
Crkve te raditi za vremenito dobro domovine 
Kardinal Maurin ovako odgovara na upit: »Kako i za koga valja gla¬ 
sovati?«: »Jer čini moraju usporedno stupati s uvjerenjem, obično katolik 
može glasovati samo za kandidate koji su spremni poštivati i braniti pra¬ 
va Boga, vjere, savjesti, interese domovine, čast obitelji i koji se ne će 
sustavno ponašati, kao da ne postoji Crkva i njezin Poglavar. 

»Ja sam republikanac, kažete vi, i pridržavam si pravo dati svoj glas 
ljudima za koje ću znati da se ne će morati staviti u opoziciju protiv jed¬ 
noga vladavinskog oblika (regime) čiji sam ja pristaša. U pravu ste, ali pod 
izričitim uvjetom da ovi ljudi ne će poistovjetiti Republiku s tako zva¬ 
nim nepromjenljivim zakonima (bezbožnim) koji ne spadaju 
samo u njenu bit, već su u protuslovlju s načelima na kojima ona tvrdi da 
počiva, kao na svojoj najčvršćoj osnovici: Sloboda, jednakost, bratstvo.« 

»Prava sloboda i jednakost osuđuje sve iznimne zakone. Zar znači po¬ 
štivati slobodu, kada se ponovno sile na izgon redovnici koji hoće provoditi 
život prema svom idealu, redovnici koji su se na poziv Francuske po¬ 
vratili iz progonstva i čije je držanje bilo tako lijepo na bojnim poljanama? 
Zar znači poštivati slobodu kada se nanovo zabranjuje podučavanj e 
ljudima jer su vezani zavjetima koji se sami po sebi ne tiču građanskoga 
zakonodavstva (dont la legislation civile n’ a pas, en soi, a connaitre) i koji 
imaju sve svjedodžbe što ih traže zakoni; koji su prolili svoju krv i koji su 
za domovinu dobili najslavnije rane?« 

U zemlji koja je poput naše podijeljena po idejama, sveta sloga (union 
sacree) traži da zakonodavstvo zajamči priznanje svih prava i 
k tomu poštivanje svih sloboština koje nemaju ništa što 
bi se protivilo naravnomu pravu i javnome redu. Dragi katolički izbornici, 
ako se nalazite pred ozbiljnom listom kandidata koji bi bili spremni pot¬ 
puno udovoljiti (integralement) idealu pravednosti i socijalnoga napretka, 
kako ga iznosi katolički nauk, oklijevanje nije moguć e«. 6 

5. Kandidati moraju osuditi »laiciza m« 

Kolektivni list episkopata toulonskog, montaubanskog i Clermonta 
donosi slijedeći stavak: 

»Pio XI. nam piše: >Neka se nitko ne usudi iskrenuti našu sadašnju 
izjavu u smislu koji je vrlo udaljen od naše misli, kao da bismo mi htjeli 
ukinuti, što je izrekao naš prethodnik, svete uspomene Pia X. ili da bi se 
željeli pomiriti s laičkim zakonima; jer što je osudio Pio X., Mi to također 
osuđujemo...! To jasno kaže, naša predraga braćo, kako mi možemo, uko¬ 
liko to do nas stoji, dati naše glasove samo kandidatima koji su spremni 
osuditi taj >laicizam< koji je Papa definirao kao >osjećaj ili nakana protiv¬ 
na ili strana (dakle ne samo protivna nego i strana - dakle osuda vjerske 
neutralnosti u politici) Bogu i Vjerio Radeći po ovim odredbama, vi ćete 
povjeriti vlast ljudima koji će braniti opće dobro protiv svih protukršćan- 
skih i protudruštvenih urota, zaštitom zdravih sloboština, suradnjom i iz¬ 
mirenjem slojeva, suradnjom i izmirenjem koje će koristiti siromasima i 
radnicima isto kao bogatašima i gospodarima«. 

Msgr. Marty, biskup montaubanški još osim toga piše posebice (22. 
III. 24.): »Da budu sigurni kako u ničemu sa svojim glasom ne sudjeluju 
kod uvrede koju laički zakoni nanose Bogu i zlo što ga čine Francuskoj, 
katolici imaju dužnost i pravo znati da kandidati, koje im nude, ne prihva¬ 
ćaju i u principu ni ne toleriraju ove bezbožne i kobne zakone...« 

Bordeauxski nadbiskup zabranjuje glasovati za one »koji nisu spremni 
brisati iz našega zakonodavstva laičke zakone koji dezorganiziraju obitelj, 
domovinu i Crkvu i koji (zakoni) smetaju onim ustanovama kojima je pr¬ 
votni cilj voditi ljude božanskoj ljubavi, jedinoj što ih može učiniti sretnim 
na ovom i onom svijetu« (7. III. 24). Kandidati, dakle, koje će narod iza¬ 
brati, »branit će sve sloboštine koje Crkva ima pravo tražiti i nastojati da 
se postupno poprave (laički) zakoni koji kljaštre ove sloboštine«. 7 


6 Također mons. Marty, biskup Nimesa od 28. IV 24. 

7 Vidi još osudu laicizma kod kardinala Andrieuxa, nadbiskupa bordeauxskog od 30. IV, kod mons. 
Martya, biskupa Montaubana od 22. III., kod mons. Martya, biskupa Nimesa od 28. IV i kod mons. 
Caillota, biskupa Grenoblea od 30. IV 24 

Prilike su u Francuskoj takve da ne će biti mnogo kandidata koji će 
uvijek odgovarati svim gore navedenim zahtjevima. Zato nadbiskup bor- 
deauxski traži da ovi moraju barem donekle odgovarati tomu idealu. 

6. Kandidati moraju biti protivnici 

a) rastave braka; b) revolucionaraca; d) framasona; e) pristaše 
od države priznate nerazrješivosti braka; f) pobornici obuke vjeronauka u 
državnim školama i g) državnih potpora za konfesionalne katoličke škole. 

Zakon o rastavi braka uništava Francusku. Depopulizacija zauzima 
ogromne mjere; sam je opstanak francuskoga naroda uslijed ovoga ugro¬ 
žen. Crkva zato traži od svojih vjernika da se bore protiv liberalne in- 
dividualističke politike koja za volju pojedinca žrtvuje zajednicu. Nadbi¬ 
skup Richard iz Aucha (20. IV 24.) traži od izbornih kandidata da »će s 
porodičnoga gledišta raditi da pročiste sva naša ognjišta od svih njegovih 
neprijatelja, poglavito od rastave braka koja ih uništava, i pospješivat će 
sve što će ovim ognjištima moći dati bujniji život...« Zatim će on »znati 
braniti domovinu protiv unutarnjih agitatora, koji snivaju samo o neradu i 
revoluciji, te protiv vanjskoga neprijatelja«. 

Također se valja odlučno boriti protiv framasona i svih onih koji rade 
pod njihovim utjecajem. Evo izričitoga stavka J. Guirauda: »Pape su uvijek 
znali izmiriti zahtjeve vječne istine i vječnoga ćudoređa sa slučajnostima 
vladavine ljudi i oni su pristali na pravedne i poštene sporazume, štoviše, 
sa svim poštenim ljudima. Ali su nas uvijek upozoravali da se čuvamo 
izričitih ili skrivenih neprijatelja Crkve... »Neka se svaki kloni«, pisao je 
Leon XIII. talijanskome narodu, »svake veze, svakog udruženja s ljudima 
za koje se sluti da pripadaju framasoneriji ili pripojenim društvi¬ 
ma«, pa makar oni »hinili sveopću snošljivost (tolerance), poštivanje pre¬ 
ma svim vjerama, žar da pomire načela Evanđelja s načelima Revolucije, 
Krista s Belijalom; Crkvu Božju s Državom bez Boga.« 

Protiv ove sekte »nije dovoljno zauzeti samo obrambeni (defensive) 
stav, već treba junački sići u arenu i boriti se s njima licem u lice... Sekta 
nastoji zavladati Crkvom i da ova postane službenicom, položena na nogu 
Države. Vi ne ćete nikada prestati tražiti ina legalan način za¬ 
htijevati slobodu i neovisnost koja joj pripada«. 8 

Zatim upozorava isti novinar da se narodni zastupnici moraju po¬ 
koriti zahtjevima biskupa te raditi za uspostavu kršćanskoga braka i na- 


8 G. Jean Guiraud izvadio je ove citate iz Papinih enciklika koje se nalaze skupljene u izvrsnoj zbirci 
pod naslovom La Cite chretienne par Hevi Brun, Bonne Presse, Pariš, koju je Katolički list preporučio. 
Vrlo je oštro napao framasone kardinal Andrieu, nadbiskup bordeauxski [Doc. cath, od 14. VI. 1924. 
str. 1489-1490). 

učavanje vjeronauka u državnim školama, podjeljivanje državnih potpora 
konfesionalnim školama: 

»Na ovaj je minimum slobode i neovisnosti podsjetio francuski epi¬ 
skopat nakon papinskih enciklika Leona XIII., Pia X., Benedikta XV, i 
Pia XI. On je žigosao zlotvornost rastave braka i tražio uspostavu obitelji 
na nepokolebljivoj osnovici nerazrješivoga kršćanskog braka. On je tražio 
uspostavu obuke vjere u javnim školama i državne potpore za konfesional¬ 
ne škole« (9. V 24). 

Država je, naime, dužna to učiniti jer sam naravni zakon traži od dr¬ 
žave da ona izdržava katoličke škole jer je država obvezana imati onakve 
škole koje će nadopunjavati obiteljski odgoj, a jer to država ne čini, to ona 
katolike, ravnopravne državljane, ne smije siliti da šalju svoju djecu u ate¬ 
ističke škole, kao što ne bi bilo pravo da sili djecu ateističkih roditelja da 
idu u konfesionalnu školu. Već poznati kardinal Maurin, pun svetoga žara, 
kliče: »Zar znači poštivati jednakost i tražiti od očeva obitelji da dva puta 
plaćaju školski porez istodobno za školu koja ne udovoljava zahtjevima 
njihove savjesti i za onu koja odgovara njihovom uvjerenju!...« Katolički 
kandidat mora dakle biti pristaša tzv. Repartition proportionelle scolaire 
- Proporcionalne školske prosvjete (Izdržavanje katoličkih škola prema 
broju zavoda i đaka). 


(Članak se nastavlja u: 

KATOLIČKI LIST, Zagreb, 14. 7. 1924., br. 33., str. 400-403) 

7. Opreznost izbornika 

a) Dati valja svoj glas kandidatu, koji je već bio zastupnik, ako je u 
Parlamentu izričito radio za vjeru i domovinu; b) ako ne poznajemo kandi¬ 
data, moramo se raspitati kako je odgojen, s kakvim se ljudima druži, ka¬ 
kve novine čita, koji ga ljudi, grupe potpomažu; c) ako među kandidatima 
nema katolika koji bi htio unijeti u državni život evanđeoski duh, valja gla¬ 
sovati za manje lošega; d) nema li u našemu izbornom kotaru katoličkoga 
kandidata, od nekatoličkoga kandidata moramo tražiti potrebite garancije 
za zaštitu Crkve i ćudoređa. 

U ovom je pogledu msgr. Richard, nadbiskup iz Aucha dao svojim 
vjernicima posve konkretne upute (10. IV 1924.): 

»Nemamo pravo, na žalost (!) odviše birati u prilikama u kojima se 
nalazimo; ne preostaje nam nego računati s mjesnim i sa suvremenim mo¬ 
gućnostima. I to bi značilo nemati ni rodoljubnog ni kršćanskog smisla, 
kada bi se ljutili na kandidate pod izlikom da nisu ideal o kojemu se snilo. 
Ali postoji jedan minimum koji barem mora umiriti naše povjerenje i pla¬ 
titi naš glas.« 

To vrijedi, razumije se, za Francusku gdje katolici nemaju izbornu 
organizaciju; u zemljama gdje ona postoji, bilo bi loše kada bi se izbornici 
zadovoljavali s minimumom kršćanskih načela, gdje uz te kandidate imaju 
stranke i ljude koji u načelnim pitanjima u svojoj punini odgovaraju poli¬ 
tičkim zahtjevima sv. Crkve. 

No, gdje su prilike takve da nema izričitih katoličkih izbornih orga¬ 
nizacija), »ako, naprotiv, nijedna lista tomu (idealu) potpuno ne odgovara, 
vi ćete ipak glasovati i vršiti ono što se obično naziva »gorom politikom« 
(pratiquer la politique du pire): vi ćete birati, osigurajući se pri tome po¬ 
sebnim garancijama, onu listu čiji je program najbliži vašemu«. (Kard. Ma- 
urin). - To znači da katolici koji pod silom prilika glasuju za nekatolike ili 
tako zvane neutralce moraju od njih tražiti formalne garancije da će štititi 
slobodu Crkve i kršćansko ćudoređe.« 

Dalje nastavlja msgr. Richard: 

»Ako imate pod sobom ljude koji su već bili zastupnici, gledajte za 
što su glasovali; to Vam je dosta da ih prosudite. Glasovati za ljude čiji su 
glasovi (u Parlamentu) protivni onome što traže interesi vjere i domovine, 
bio bi zločin protiv vjere i protiv domovine... 

Ako su to novi ljudi, nemojte mnogo gledati na njihove riječi, već na 
okolicu u kojoj žive, na utjecaje kojima se podvrgavaju, na novine koje se 
za njih zauzimaju, na zaštitu u koju se upiru.« 

D. Prava i dužnosti biskupa 

1. Biskup ima pravo imenično osuditi loše stranke 

ili kandidate 

Da, biskupi mogu, štoviše, imenično osuditi one stranke čiji program 
stoji na izričitim protukatoličkim načelima i mogu zabraniti vjernicima, da 
za njih glasuju: 

»Dužnost je, dakle, katolika da ne daju svoj glas«, veli msgr. Marty 
biskup iz Montaubana (22. III. 24.): 

a) ponajprije i poglavito radikalnim socijalistima ili drugima koji buč¬ 
no naglašavaju da će nepokolebljivo braniti laičke zakone; 

b) ali također onim kandidatima što mu drago bili oni koji bi priznali 
načelo ili štoviše samo tolerirati kao gotovu činjenicu laičke zakone; koji bi 
na primjer bili spremni odglasati dnevni red u kome bi se pokazivalo samo 
poštivanje prema laičkim zakonima, dok se ovi ne mogu nikako poštivati 
jer su (ti zakoni) neprijatelji Boga i domovine.« 

2. Dužnost je bila biskupa podučiti vjernike o 
načelima katoličke politike i to poglavito prigodom 
izbora; dužnost je bila vjernika slušati ih. 

Iz svega smo vidjeli da je crkvena hijerarhija u Francuskoj udovoljila 
svojoj dužnosti i da se je ona posve konkretno upletala u unutarnje poli¬ 
tičke prilike svoje domovine. Zato i piše msgr. Rumeau, biskup iz Angersa 
(20. IV 1924.): »Niti je naša misija niti naša misao da se miješamo u 
stranačke prepirke. Naše nam sveto zvanje nalaže da budemo iznad njih i 
da nastavimo u vrednijim predjelima. Ali je naša dužnost rasvijetliti vaše 
katoličke savjesti«. Biskupi Toulousea, Montaubana i Clermonda slično 
pišu svojim vjernicima, pošto su oštro osudili tzv. laicizam: »Isticanje nas 
ovih načela visoko diže iznad ljudskih strasti (factions humaines): mi u 
njima iznosimo nepromjenljive istine koje moraju ravnati pojedincima bez 
obzira na njihov oblik (c. 1210). Nadbiskup tuluški kaže (23. IV) da su 
biskupi »prema vjernicima, očevi njihovih duša« i zato ih »podsjećaju na 
dužnost da glasaju i poglavito da dobro glasaju«, a kardinal Maurin, nadbi¬ 
skup lionski, obnovio je svoje pastirsko pismo od 1919. godine u kojemu 
ovako završava: »Dužnost mi je bila podsjetiti svoje katolike na 
njihovu izbornu dužnost. Pošto sam udovoljio svojoj zadaći i želeći s 
najvećom pomnjom izbjeći tomu da se spustim na političko poprište...« 
(La Croix od 24. IV 24). Tako su eto francuski biskupi upozorili vjernike 
na njihovu izbornu dužnost i dali im načelne smjernice za njihov politički 
rad. Dužnost je bila vjernika poslušati naučavanje svojih pastira bez protiv¬ 
ljenja. Jer protiviti se značilo bi zadirati u djelokrug crkvenoga učiteljstva 
koje ima dati političke smjernice u pogledu vjere i ćudoređa. 

Evo što o tome veli bordeauxski kardinal: »Što se tiče katolika koji 
govorom ili novinstvom savjetuju izbornicima da ne glasuju za listu prista¬ 
ša bitnih sloboština Crkve i obitelji ili da pod ispraznim izlikama praktici¬ 
raju neka isključenja, oni počinjaju još veću pogrješku jer odvraćaju svoje 
sugrađane od izvršavanja jedne dužnosti ijer kljaštre prava bi¬ 
skupskoga autoriteta, koji je jedini kompeten¬ 
tan vjernicima pokazati smjer, kojim valja kro¬ 
čiti, štoviše, i na samom izbornom polju kada 
vršenje prava glasa zanima, kao u sadašnjim 
prilikama, vjeru i moral, tj. temeljna načela na 
kojima počiva svako ljudsko društvo. 

Zaista je Papi i biskupima, a ne laicima, božanski Učitelj rekao u 
osobi Petrovoj i dvaju apostola: »Idite i naučavajte sve narode i učite ih 
ne samo dogmatske istine već i moralne istine koje sam vam povjerio na 
čuvanje.« 

Neograničena (ekskluzivna) je kompetencija biskupa, u stvari koja 
nas zanima, potvrđena mnogim dokumentima Svete Stolice, a napose 
ovim izvatkom iz enciklike Leona XIII. o glavnim dužnostima kršćana: »Iz 
ovoga se vidi koliko je potrebno da će vjernici, osim savršene sloge koja 
mora vladati u njihovim mislima i njihovim činima, uvijek raditi prema 
političkoj mudrosti crkvenoga autoriteta.« 

U velevažnom Listu koji je pisao francuskomu kleru 8. rujna 1899., 
uzvišeni je Papa podsjetio ovim riječima istu istinu: »Ako želite da u uža¬ 
snoj borbi, što protukršćanske sekte i sotonina država vode protiv Crkve, 
pobjeda bude na strani Božjoj i njegove Crkve, od krajnje je potrebe da svi 
zajedno vojujete u točnoj disciplini, pod zapovjedništvom vaših hijerarhij¬ 
skih poglavara. Ne slušajte one kobne (nefastes) ljude koji, unatoč tomu 
što govore da su kršćani i katolici, bacaju kukolj u njivu Gospodnju i siju 
neslogu u njegovu Crkvu.« 

Jer se novinari koji nisu iz Bordeauxa bave izborima u Bordeauxu, 
nije ih nezgodno podsjetiti na opomene pape Leona XIII. u enciklici No- 
bilissima Gallorum gens od 8. veljače 1884.: »Neka novinari pripravna 
srca slušaju biskupe koje je Duh Sveti postavio da ravnaju 
Crkvom Božjomi poštivaju njihovu vlast, neka ništa ne poduzimaju 
bez njihove volje jer kada se vojuje za vjeru, valja ih slijediti kao vođe.« 

»Iz ovoga valja zaključiti da se izbornici ne trebaju nimalo obazirati na 
savjete što ih daju katolici koji su bez mandata, a ponašaju se kao propo¬ 
vjednici morala i upravitelji savjesti. Umjesto što tako krše pravice duhov¬ 
noga učiteljstva, bolje bi bilo da se sjete kako spadaju pod Crkvu koja sluša 
(Ecclesia audiens) i da samo Crkva koja naučava (Ecclesia 
docens) ima pravo opredijeliti izbornu dužnost da 
se tako uzmogne dati zakonodavna vlast izobraženim, savjesnim ljudima 
koji su slobodni svake demagoške krilatice (libres de tout mot d’ordre) 
i nepokolebljivo vjerni staromu francuskom načelu: >Bog i domovinac« 
(List kard. Andrieu-a, nadbiskup Bordeauxskog od 7. V 1914.; Doc. cath. 
od 14. VI. 1914.; str. 1490.-1492.) 

Ista je misao izražena u poslanici msgr. Richarda, nadbiskupa iz Auc- 
ha (10. IV 24.): 

»On (vaš nadbiskup) bi se iznevjerio svojoj dužnosti, šuteći: o n 
iščekuje od vas da vi slijedite ove savjete s tom učti- 
vošću kršćanina koji zna da svojega Pastira biskupije, kada govori, potiče 
samo briga za duše...« 

A Jean Guiraud tumači u ime vjernika ove načelno-političke želje 
crkvenih pastira na slijedeći način: 

»Papa i biskupi nam nisu dali ove smjernice i ovaj nauk da ih žr¬ 
tvujemo stranačkim interesima i izbornim kombinacijama, već da nam u 

zbrci ideja i sukoba ambicija donesu svijetlo i to poglavito u času kada ih 
najviše trebamo, i to u izborno doba. Tko će o ovima razmi¬ 
šljati pun iskrenosti, neće biti u neprilici pri 
glasovanju. On će u najviše slučajeva naći listu 
vjernu nauku Crkve ili približujući mu se i on 
će glasovati za nju. I ako, na nesreću, ne nađe ni jednu koja bi 
potpuno odgovarala njegovim težnjama, on će znati otkriti, uzmanjka li 
lista, kandidate koji odgovaraju upozorenju Leona XIII. i Pia X. i koji, 
stavljajući u suglasje svoj javni život sa svojim privatnim životom, će biti 
uvijek spremni zastupati prava Crkve protiv onih koji za ovu ne znaju ili 
koji je progone.« 

Bila je, dakle, dužnost francuskoga episkopata uputiti vjernike o 
načelima katoličke politke i primijeniti ih na suvremene konkretne 
prilike; dužnost je to bila jer djelokrug Crkve ne prestaje ni tamo gdje se 
neizravno radi o interesima vjere i ćudoređa, a u rješavanju političkih 
pitanja ovisi često posve izravno i sama sloboda sv. Crkve. Naravno da se 
francuski episkopat nije izravno zauzimao niti za jednu političku stranku, 
ali logično zaključivanje je moglo dovesti svakog izbornika do uvjerenja da 
Crkva predlaže onu stranku ili one kandidate čiji je program najbliži vjer¬ 
skim i ćudorednim načelima katoličke vjere. 

E. Predanje u volju Božju 

Svi su nam navedeni izvadci pokazali da je francuski episkopat u za¬ 
dnjoj izbornoj borbi zajednički istupio poput »acies bene ordinata« i da su 
oni, unatoč ovomu vrhunaravnom duhu koji prožima francuske katolike, 
ipak doživjeli, prema njihovom vlastitom priznanju, znatan poraz. 

Putovi su Božji tajanstveni. Francuski katolici nisu klonuli duhom i 
puni su pouzdanja da će Bog poštediti njihovu domovinu od nesreće vjer¬ 
skih borbi. Evo što čitamo u La Croix od 20. V 1924.: 

»Naše katoličko i francusko srce nema zasigurno razloga veseliti se 
rezultatu zadnjih izbora. Međutim ne valja odviše tragično uzeti položaj... 
Pa makar kako bilo, u danima kao što ih sada proživljavamo, osjeća se 
osobito sreća biti katolikom. Mi znamo da smo u rukama Providnosti i 
možemo si reći, da se Bog upleće najčešće onda kada bi se reklo da se On 
od nas udaljuje. Izbori su se vršili za svetkovine sv. Ivane od Arka, druge 
zaštitnice Francuske, i u mjesecu svibnju koji je posvećen Blaženoj Djevici 
Mariji koju rado pozdravljamo kao našu svemoćnu kraljicu. Mi smo se, 
osim toga, mnogo molili svetom Mihaelu (kojemu Francuzi sada grade 
ex-vota svetište) - (vidi: Kat. list od 5. VI. 24. str. 278) zaštitniku naše 

zemlje. Možemo posve mirno reći kako ne će ostati neplodna tolika nasto¬ 
janja plemenitosti i prošnje.« 

»Nanovo započnimo raditi s pouzdanjem iščekujući od Boga određeni 
sat. Naša je sudbina rad i Providnost iz ovoga vadi uspjehe koji joj se svide 
i čiju dobrohotnost ni jedna majka ne će nikada nadmašiti. - Paul Feron- 
Vran.« (Vidi također uvodnik u La Croix od 18. VI. 24. gdje francuski 
katolici izražavaju svoje veliko ufanje u Presv. Srce). 

I još u istome tjednu i nekoliko dana nakon toga, kada su Francu¬ 
zi doživjeli politički poraz, četiri su Francuza u Lurdu na čudesan način 
ozdravila. 


F. Zaključak 

Unatoč uzronom držanju francuskoga episkopata, francuski su kato¬ 
lici ipak doživjeli veliki poraz kod zadnjih izbora i zaista im prijeti prema 
zadnjim vijestima velika opasnost da će sadašnja vlada opet započeti s 
progonom redova i da će se prekinuti veze sa Sv. Stolicom. Događaji koji 
su se odigrali u Francuskoj vrlo su poučni za katolike ostalih naroda. Svi se, 
naime, pitaju kako je došlo do toga totalnog poraza upravo u Francuskoj o 
kojoj nakon rata kolaju utješni glasovi. Neprestano se govori o katoličkoj 
obnovi Francuske, o njihovoj književnosti, organizacijama, tisku... 

Zaista su svi glasovi o katoličkoj obnovi posve istiniti; samo valja ra¬ 
zlikovati: elita suvremene Francuske i to književnici, umjetnici, đaci sred¬ 
njih i visokih škola vraćaju se u krilo sv. Crkve i poput većine obraćenika, 
njihova je vjera vrlo duboka, puna mističkog zanosa i apostolske revnosti. 
No, elita ne odlučuje kod izbora. Široki su slojevi naroda - oni koji u de¬ 
mokratskim državama odlučuju o sudbini države - na onoj vjerskoj razini 
na kojoj se nalazio Renan u prošlome stoljeću. Široki su slojevi francu¬ 
skoga naroda poganski; oko samoga Pariza imate mnoga tisuća nekrštenih 
ljudi, pravu »terra missionum«. Što odlučuje kod izbora da Male sestre 
Asumpcije (novi red) idu u zapuštene radničke kuće da tamo vode ku¬ 
ćanstvo za odsutnosti bezvjerskih supruga i prije posla, usred te obitelji na 
veliko čuđenje prisutnika, pokleknu i obave svoju molitvu? Što koriste za 
sada tolika kontemplativna zvanja, toliki poleti svetosti? Što koristi da su 
Pasteuri, Castelnaui, Claudeli katolici kada današnji izborni sustav broji 
glasove, a ne gleda na njihovu vrijednost? 

No sav nam ovaj vrhunaravni duh svjedoči da Francuska u sebi krije 
zalog obnove; da je vjerojatno da će francuski katolici doći do političke 
moći. 

A kako? 

Držimo da je to dan danas jedino moguće pomoću jedne političke 
stranke. I zaista se već čuju u tom smjeru potajne želje. Naveli smo članak 
pukovnika Kellera i aluziju Jean Guiraud na Nizozemsku, Belgiju, Nje¬ 
mačku i Austriju. Iz članka pukovnika Kellera također izbija na javu da je 
složni rad katolika, raštrkanih po raznim strankama, u svrhu zastupanja 
katoličkih interesa, u praksi obično neprovediv. I sama Hrvatska straža, 
koja je prije kod nas (neko doba) zastupala to načelo, odustala je od njega 
jer se je uvjerila da su u praksi pojedine stranke odviše moćne, a da bi 
dozvolile da njeni članovi na svoju ruku rade s članovima drugih stranaka. 
Preostaje dakle samo da se katolici ujedine u jednu političku stranku: da 
poradi velikih interesa vjere i ćudoređa i za volju uspješnijeg i složenog 
nastupa žrtvuju često svoje osobne interese pri primjenjivanju vječnih na¬ 
čela na vremenite slučajnosti dana i mjesta; da se, jednom riječi, podrede 
disciplini jedne političke stranke. Praksa je zadnjih godina pokazala da su 
katolici Nizozemske, Belgije, Njemačke, Austrije i Italije pomoću politič¬ 
kih stranka izvojevale mnoge pobjede koje su koristile samoj Crkvi koja je 
sama po sebi bila i ostaje svagdje izvan i iznad stranaka. 

Pod današnjim prilikama narodne reprezentacije, općega izbornog 
prava glasa zaista ne vidimo drugoga izlaza kako bi se katolici domogli 
državne uprave i pročistili sve one kanale državnoga života kroz koje teče 
okuženi duh protukršćanskih načela. 

Francuska nam pokazuje kako episkopat mora podučiti vjernike o 
političkim dužnostima, kako ga svećenstvo u svome radu mora potpoma¬ 
gati, pokazavši pri tome mnogo opreznosti i razboritosti, ne miješajući se 
izravno u stranačku politiku. Dužnost je samih katolika da se kao građani 
živo zanimaju za politički život i da se kao katolici politički organiziraju. 
Po sebi se razumije da Crkva ne uzima na se odgovornost za politički rad 
stranke, već samo nazire njezino vjersko-moralno djelovanje. 

KATOLIČKA AKCIJA - KATOLIČKA POLITIČKA 
STRANKA - KATOLIČKI DNEVNIK 

Na temelju posljednjih Papinih smjernica 
NEDJELJA, Sarajevo, 4. 1. 1925., br. 1., str. 3-4 


Već se je pisalo u »Nedjelji« (27. lipnja 1924.) i u »Katoličkom listu« 
o odnosu Crkve i politike, te Katoličke akcije i katoličke političke stran¬ 
ke. Nedavno je Sv. Otac održao dva velevažna govora koja raspravljaju 
o tome istom predmetu. Jedan je upravljen (8. rujna 1924.) talijanskim 
sveučilištarcima, a drugi (18. rujna) talijanskim svećenicima. Ti su govori 
od vrlo velike praktične vrijednosti i zato se je o njima mnogo raspravljalo 
u inozemnome tisku. 

Smisao govora donekle nadopunja okružnica kardinala Gasparria o 
političkoj djelatnosti talijanskoga svećenstva i članak što ga je 5. listopada 
donio poluslužbeni vatikanski list LOsservatore Romano. 

Život će donijeti tekst ovih dokumenata, a mi se u Nedjelji zadovo¬ 
ljavamo u deset točaka iznijeti njihov sadržaj i zaokružiti ga nekim dodat¬ 
cima. Evo ga: 

1. Sveta Stolica stoji izvan i iznad stranačkih političkih borbi. N o 
približi li se politika oltaru i vjeri, dužnost je 
Sv. Stolice upletati se i u čisto politička pi¬ 
tanja. Jer se svaka aktivnost, pa i politička, temelji na nepokolebivim 
načelima morala te se samo po sebi razumije da je dužnost Sv. Stolice 
davati načelno političke smjernice. To je ona uvijek i činila, a u tome se 
je poglavito istaknuo papa Leon XIII. sa svojim enciklikama Immortale 
Dei, Diuturnum illud, Libertas praestantissimum itd. Sami vjernici imaju 
pravo tražiti od svojih crkvenih poglavara, pa i od pape, te načelne poli¬ 
tičke smjernice jer one spadaju u djelokrug učiteljstva. 

2. Sto se tiče Katoličke akcijei svih društava koje joj pripa¬ 
daju, jasno je samo po sebi d a se ona ne smije miješati u 
stranačku politiku. Katolička akcija stoji poput Crkve - kojoj 
je ona pomoćnica - izvan i iznad svake političke stranke. Kažemo: po¬ 
litičke stranke, a ne politike uopće, jer Katolička akcija mora i 

politički odgajati svoje članove, pokazujući im što je država, što Crkva, što 
je zadaća jedne, što druge; kako valja odrediti njihov međusobni odnos; 
što je naravno pravo udruživanja itd. Katolička akcija smije nadalje jedin¬ 
stveno primijeniti, braniti, učvršćivati i širiti katolička politička načela. 

3. Papa zatim naglašava kako katolici ne smiju političku akciju na laku 
ruku shvatiti. Dužnost je katolika da se bave politi¬ 
kom i dođu do državne vlasti. Ali za svoj se politički rad 
moraju temeljito pripraviti, teološki i filozofski. Papa zato upozorava na 
borce staroga njemačkog Centruma, osobito ističući da su se u političkom 
radu služili svojim teološkim znanjem. 

4. Papa s velikim simpatijama govori o radu prijašnjega njemačkog 
Centruma. Iz toga neizravno slijedi kako su mu mile političke stranke 
koje posve svjesno stoje na kršćanskim temeljima. Tu on misao na jednom 
drugom mjestu ističe posve izričito. Kaže kako je dužnost kato¬ 
lika »da postave kao temelj svakoj svojoj dje¬ 
latnosti, pa i političkoj, velika načela vjere i 
religije, koja ispovijedaju i ispod kojih nijedan 
dio njih ovoga života ne može i ne smije izma¬ 
knut i«. Time papa katolike posve jasno upozorava na njihovo naravno 
pravo političkoga udruživanja na temeljima katoličke vjere i ćudoređa i na 
njihovu dužnost da osnivaju katoličke političke stranke. 

5. Kada katolici već imaju jednu političku stranku, oni smiju sura¬ 
đivati - kooperirati - sa zlim strankama, ljudima etc... ako to zahtijeva 
neizbježiva nužda ili ako se na taj način može spriječiti još veće zlo. Tako 
katolici s protuvjerskim političkim strankama 
smiju kooperirati (a ne im pripadati) samo onda kada 
su te na vlasti - da spriječe još veće zlo kada bi ona sama vladala - ali im 
katolici ne smiju nikada pomoći da se domognu državne vlasti. (Izuzet je 
jedino slučaj manjega zla!) 

6. Sto se tiče političke djelatnosti svećenika, njego¬ 
va je dužnost vjernike voditi i prosvjetljivati, pokazujući koja su temeljna 
načela prema kojima svaki vjernik mora politički djelovati. Samo se po 
sebi razumije da je uloga svećenika da sije ljubav i slogu među građanima 
i zato kao svećenik mora biti izvan i iznad političkih stranaka. Iz toga na¬ 
ravno ne slijedi da on smije zanemariti svoje osobne političke dužnosti ne 
radeći i ne glasujući za katoličku političku stranku. 

7. Svećenik se ne smije upuštati u političke borbe i stranačke pre¬ 
pirke. U Italiji mu je, štoviše, izričito zabranjeno surađivati u političkim 
strankama ili pisati u novinama političkih stranaka. Tako su nedavno neki 
svećenici na zapovijed svojih crkvenih poglavara napustili redakcije nekih 
katoličkih političkih novina. Posljedica toga je da se osnivaju izvan i iznad- 

stranački katolički dnevnici koji su glasila izvan i iznadpolitičke Katoličke 
akcije i u kojima svećenstvo nalazi najprikladnije sredstvo za svoj novinar¬ 
ski apostolat. 

8. Osnivanje novina Katoličke akcije - koje nisu u službi nijedne, pa 
ni katoličke političke stranke, već stoje izvan i iznad stranačke politike 
- jest posljedica načelnih i praktičnih potreba. S načelnoga gledišta Kato¬ 
lička akcija mora posjedovati svoj organ koji će širiti u narodu blagotvorni 
utjecaj sv. Crkve. (Crkva nije u vremenitim pitanjima nepogrješiva i glasilo 
Katoličke akcije se ne može zauzeti, poput jednoga političkog glasila, za 
stanovite reforme vremenitoga karaktera!) 

S praktičnoga stajališta takvo je glasilo potrebno da se narod oslobodi 
ispod jarma bezvjerskoga tiska i da mu se otvore novi vidici u život sv. 
Crkve. 

9. Kada katolici osnivaju svoje izvan i iznadstranačke novine, ne znači 
da su te novine protustranačke. Sveta Stolica traži s jedne strane da se ka¬ 
tolici organiziraju i politički (iz toga slijedi da moraju imati i svoja politička 
glasila), a s druge strane želi da se nalaze i u nepolitičkim organizacijama 
Katoličke akcije koja ima također svoje nadpolitičko glasilo. 

10. Iz svega slijedi da su potrebne istodobno: Katolička akcija kao i 
katolička politička akcija. Obje moraju podijeliti posao i međusobno se 
nadopunjavati. O jednoj opreci - teoretski - između glasila Katoličke ak¬ 
cije i katoličke političke stranke ne smije biti ni govora; obje novine mora¬ 
ju raditi u ljubavi i slozi. I kao što država radi za vremenitu sreću ljudskoga 
roda, a svoje vremenite ciljeve treba podrediti vječnomu cilju - Bogu, isto 
tako katolička politička stranka i njezina glasila svu svoju akciju upriličuju 
na taj način da njihovom pomoći narod lakše i sigurnije iz ove vremeni- 
tosti dođe u vječnost. Tako su konačni ciljevi i katoličke političke akcije 
i čiste katoličke akcije posve u skladu. Apostolat, dakle, glasila katoličke 
političke stranke i apostolat izvanpolitičkog i iznadpolitičkoga katoličkog 
glasila mora biti posve analogan odnosu države i Crkve, kojima je sam 
Bog odredio da svaka na svoj poseban način vode ljudski rad određenomu 
cilju. Papa ipak traži da Katolička akcija i katolička politička akcija budu 
odijeljene da tako svaka odgovara za svoje djelovanje i eventualno ne kom¬ 
promitira i ne sprječava jedna drugu. 

O KATOLIČKOJ AKCIJI 

Objavljeno u rubrici VJEČNI RIM 


Zbirka izvadaka iz papinskih enciklika 
i drugih crkvenih dokumenata o Katoličkoj akciji. 

ZA VJERU I DOM, Zagreb, 1925. g., br. 2., str. 27-28, 
br. 3 ., str. 44-47 


A koliko ga valja ljubiti, Papu? »Ne rije¬ 
čima niti jezikom, već djelom i istinom« 

(1 Iv 3, 18). Kada se ljubi jedna osoba, u 
svemu se nastoji prilagoditi njezinim misli¬ 
ma, izvršiti njezina htijenja, protumačiti 
njezine želje. I kako je naš Gospodin Isus 
Krist rekao o sebi: »Tko ljubi mene, riječ će 
moju držati (Iv 14, 23), isto tako, želi¬ 
mo li dokazati našu ljubav prema Papi, 
potrebno je slušati ga. 

Pio X. 18. XI. 1912. 

Katolička akcija želi stvoriti kršćansku kulturu i to donoseći Krista 
u obitelj, školu i društvo; pomažući vjerski, karitativno i ekonomski se¬ 
ljaka i radnika; boreći se za pravedno zakonodavstvo i protiv nepraved¬ 
noga; svagdje radeći za prava Boga i Crkve. 

Sve obnoviti u Kristu (Papina je deviza) i to obnoviti ne samo ono što 
direktno spada na Crkvu radi njezinoga božanskog poslanstva, već također 
obnoviti kršćansku kulturu u cjelini i pojedinostima, iz kojih se ona sastoji. 

I da se zaustavimo kod ovog zadnjeg dijela zaželjele obnove, vi vidite 
dobro, časna braćo, koju pomoć donose Crkvi ove izabrane čete katolika 
koji si postaviše zadaću ujediniti sve svoje žive sile s namjerom da se bore 
svim pravednim zakonitim sredstvima protiv nekršćanske civilizacije, koji 
nastoje svim sredstvima popraviti tako užasne nerede koji iz takve civili¬ 
zacije proizlaze. Katolička akcija opet će postaviti Isusa Krista u obitelj, u 
školu, u društvo; uspostavit će načelo ljudskoga autoriteta kao zastupnika 

Božanskoga, od srca se zauzeti za interese naroda i to poglavito radničkog 
i seljačkog staleža i to ne samo postavljajući u sva srca vjersko načelo, ovo 
jedino vrelo utjehe u poteškoćama života, već također nastojeći osušiti 
njihove suze, ublažiti njihove muke, poboljšati njihovo ekonomsko stanje 
mudrim uredbama; trsiti se radi toga da se javni zakoni učine pravednima 
i da se poprave ili ukinu oni koji to nisu; braniti napokon i potpomagati 
zaista katoličkim duhom prava Božja u svim stvarima i isto tako sveta 
prava Crkve. 

Sve ove organizacije skupa, čiji su glavni nosioci i radnici katolički 
svjetovnjaci i čija djelatnost (conception) ovisi od posebnih potreba sva¬ 
koga naroda i osobitih prilika svake zemlje, čini upravo ono što se obično 
označava posebnim i zasigurno vrlo otmjenim izrazom: Katolička akcija ili 
Akcija katolika. Ona je uvijek pritekla u pomoć Crkvi i Crkva ju je uvijek 
preradosno primila i blagoslovila premda se je u raznim razdobljima na 
više načina očitovala. 1 

Svi ogranci Katoličke akcije 
moraju njegovati pobožnost 

»Pobožnost je svemu korisna«, kaže sveti Pavao, »jer posjeduje obe¬ 
ćanje dobročinstava ovoga života kao i budućega: Pietas autem ad omnia 
utilis est, promissionem habens vitae, quae nunc est et futurae (I. Tim. IV 
8.) Isto tako i Katolička akcija, iako mijenja, kada je to zgodno, svoje vanj¬ 
ske oblike i sredstva svoje djelatnosti; ostaje uvijek ista u načelima koja 
njome ravnaju i u vrlo plemenitoj svrsi za kojom teži« (Pio X. enciklika Ii 
fermo proposito od 11. VI. 1905.; B. Pr., str. 95). 

Apostoli katoličke akcije 
moraju svojski težiti za svetošću 

»Prije svega moramo biti duboko osvjedočeni da je sredstvo neko¬ 
risno ako ne odgovara poslu koji želimo izvršiti. Katolička akcija (kako 
posve jasno proizlazi iz onoga što je malo prije rečeno) teži za tim da sve 
obnovi u Kristu i radi toga je ona apostolat na čast i slavu samoga Krista.« 

»Da je dobro izvršimo, trebamo božansku milost. I apostol je ne do¬ 
biva ako nije sjedinjen s Kristom. Tek onda kada budemo izgradili Krista u 
sebi samima, moći ćemo ga lakše dati obiteljima i društvu. Svi koji su po¬ 
zvani ravnati ili koji se posvećuju promicanju katoličkoga pokreta, moraju 
biti iskušani katolici, uvjereni o svojoj vjeri, temeljito poučeni u stvarima 


1 Pio X., enciklika II fermo proposito od 11. VI. 1905. (B. Pr; II. str. 94.) 

vjere, iskreno pokorni Crkvi i poglavito ovoj najvišoj Apostolskoj Stolici 
i namjesniku Isusa Krista na zemlji; moraju biti ljudi istinske pobožnosti, 
muževnih krjeposti i tako neporočnog života da uzmognu svima služiti kao 
djelotvoran uzor.« (Pio X., enciklika Ii fermo proposito, od 11. VI. 1905.; 
B. Pr., str. 95.) 

Apostoli Katoličke akcije moraju 

strpljivo podnositi klevete protivnika te 
nerazumijevanje sa strane dobrih ljudi 
i najbližih prijatelja 

»Ako duh nije tako uređen (Vidi stavak: Apostoli Katoličke akcije 
moraju težiti za svetošću) ne će biti samo teško druge na dobro bodriti, 
već skoro nemoguće djelovati u čistoj nakani, a manjkat će sile da se uz¬ 
mognu podnijeti sve poteškoće koje iziskuje svaki apostolat: klevete pro¬ 
tivnika, studen i slaba pripomoć samih dobrih ljudi, katkada i zavist prija¬ 
telja i suboraca, što se bez dvojbe sve može ispričati ako se uzme u obzir 
slabost ljudske naravi, ali koje su stvari od silne štete i uzrokom nesloga, 
sudara i unutarnjih svađa.« 

»Jedino je strpljiva i stalna krjepost u dobru, a istodobno blaga i ob¬ 
zirna u stanju ukloniti ili umanjiti ove poteškoće tako da djelo, kojemu se 
posvećuju katoličke sile, ne bude kompromitirano. Volja je Božja, govorio 
je sveti Petar prvim kršćanima, da čineći dobro, začepite usta zlobnicima; 
sic et voluntas Dei, ut bene facientes obmutescere faciatis imprudentium 
hominum ignorantiam« (I. Petr. II, 15.) (Pio X., enciklika Ii fermo propo¬ 
sito, od 11. VI. 1905.; B. Pr. str. 95). 

(Članak se nastavlja u: 

ZA VJERU I DOM, Zagreb, 1925., br. 3, str 44-47) 

»Katolička akcija jest sudjelovanje svjetovnja¬ 
ka na posebnoj misiji Crkve: to je jedna religi¬ 
ozna, a ne politička akcija. Potrebno je da ra¬ 
zni oblici ove akcije nađu u crkvenoj hijerarhi¬ 
ji svoje disciplinatorsko središte. Prema tome 
međudruštveni župni odbori (Consigli parroc- 
hiali), biskupijski savezi (Giunte Diocesane) i 
centralno predsjedništvo ovise izravno 
od crkvenog autoriteta.« 

Kardinal Gasparri od 2. X. 1922. 

Završavamo iznošenjem dokumenata Sv. Stolice o Katoličkoj akci¬ 
ji. Iz ovih smo dokumenata razabrali kako Sveta Stolica žarko želi da se 

Katolička akcija po svim krajevima raširi i da se posvuda stavi kao prvu 
zadaću vjersko-ćudoredno djelovanje, to jest »obnovu svega u Kristu« (Ef 
1, 10). Jedan je dio tih spisa upravljen talijanskim biskupima, no njihov 
se sadržaj temelji na načelima općenite vrijednosti i zato su za katolike 
drugih naroda, kako to veli bogoslov Noldin, »norma indicandi tutoque 
agendi« tj. pravilo prosuđivanja i svega djelovanja. 

Sveta Stolica toliku brigu vodi o društvima Katoličke akcije da je 
naredila biskupima {ActaAp. Sedis 1918. 502) da joj šalju redovite izvje¬ 
štaje kako djeluju i pokoravaju li se smjernicama Svete Stolice i biskupa. A 
Sveti Otac papa Pio XI. toliku važnost polaže u Katoličku akciju da ju je u 
svojoj konzistorijalnoj alokuciji od 23. V 1923. proglasio dijelom 
duhovne pastve (ad pastorale ministerium... pertinere). Ne samo 
da nema nijednoga biskupa na svijetu koji bi joj bio protivan, već je svi 
moraju u svim zemljama s oduševljenjem potpomagati i bodriti. 

Svrha Katoličke akcije (u Italiji) 

Veza organiziranih katoličkih sila za (1.) učvršćenje, (2.) proširenje, 
(3.) primjenu i (4.) obranu katoličkih načela u životu, (a) pojedi¬ 
naca, (b) obitelji, (c) društava tvori talijansku Katoličku akciju 
(Pravila tal. Kat. akcije potvrđena od Svete Stolice, 2. X. 1923., Art.l.) 

Tri temeljna pravila Katoličke akcije 

U talijansku Katoličku akciju spadaju sva društva koja idu u Italiji 
za istom svrhom, prema (1.) nauku Crkve, (2.) smjernicama Svete 
Stolice i (3.) pod ovisnošću nadležne crkvene vlasti. 
(Ibid. Art. 2.) 


Biskup je potpuni gospodar 
katoličkih društava svoje biskupije 

Svaki biskup, koji može imenovati predsjednika i članove biskupij¬ 
skog odbora, može iz važnih razloga raspustiti odbore, skupine i sekcije 
koje se nalaze u njegovoj biskupiji; on može dati svoj veto (zabranu) u po¬ 
gledu imenovanja i odluka koje dolaze iz raznih predsjedništva (centrala) 
organizacije Kongresa u stvarima koje se tiču njegove biskupije, kada drži 
da te stvari nisu korisne za njegove biskupljane jer je u tim starinama, osim 
suda Svete Stolice, jedini biskup mjerodavan. Ne mogu se bez dozvole 
biskupa osnivati odbori ni društva Katoličke akcije na području koje se na¬ 
lazi pod njegovom jurisdikcijom (upravom). Svi oni kojima je na srcu pravi 

napredak i rezultat organizacije Kongresa u svim svojim manifestacijama, 
moraju se uvijek sjećati ove ozbiljne rečenice: Bolje je da se jed¬ 
no djelo organizacija: akcija (oeuvre) ne učini, 
negoli da se učini mimo ili protiv volje biskupa. 

Sveti Otac želi ovim odredbama zajamčiti bolje ravnanje katoličkih 
organizacija u Italiji koje će bez djelotvorne i trajne akcije biskupa, koji od 
neba dobivaju stalešku milost i posebno svijetlo, dobro upravljati svojim 
biskupijama, uvijek životariti i biti neodređene i zbrkane... Ova se okruž¬ 
nica mora čitati u svim katoličkim društvima i mora se u cjelini objeloda¬ 
niti i to u jednom te istom broju u svim katoličkim novinama Italije. (Pio 
X. - Kardinal Merry del Val. Službeni List talijanskim biskupima od 28. 
VII. 1904.; B. Pr., IV 343-344). 

Ako dobro promotrimo nauk što smo ga iznijeli u prvom dijelu naše¬ 
ga Lista (vidi prva dva broja Za Vjeru i Dom], lako će se ustanoviti da sve 
organizacije koje izravno pritječu u pomoć duhovnoj 
i dušobrižničkoj službi Crkve i koje imaju v j e r s k i 
cilj, jer izravno teže za dobrom duša, moraju u svim svojim pojedi¬ 
nostima biti podređene crkvenom autoritetu i što slijedi autoritetu biskupa 
koje je postavio Duh Sveti da vladaju Crkvom Božjom u biskupijama koje 
su im bile određene (Enc. Pia X. Ii fermo proposito, od 11. VI. 1905.; B. 
Pr. II, 100-101.) 

Katolička društva (u Italiji) moraju dati 
svoja pravila biskupu na potvrdu 

»Kada se osnivaju kružoci, društva itd., treba pripaziti na slijedeće 
stvari: 1. pravila, programi, priručnici i drugi dokumenti moraju biti sa¬ 
stavljeni u čisto kršćanskom duhu; 2. zastave i drugi znakovi ne smiju ima¬ 
ti ništa zajedničkoga sa znakovima socijalističkog podrijetla; 3 . p r a v i 1 a 
i poslovnici moraju biti prethodno proučeni i 
odobreni od ordinarija (biskupa); uzmanjka li to odobrenje, 
ni jedno se od tih društava ne smije ponašati ih smatrati kao katolička 
ustanova koja zaslužuje povjerenje svećenstva i katoličkih svjetovnjaka.« 
(Leon XIII. - Kard. Rampolla: Instruction de la Sacree Congregation des 
Affaires Ecclesiastiques extraordinaires - o Kršćanskoj pučkoj ili demo¬ 
kratskoj akciji u Italiji od 27. I. 1902.; B. Pr., VI, 265.) 

Sto se tiče kružoka i društava, pravila i poslovnici moraju biti najprije 
pregledani i potvrđeni od ordinarija (biskupa). (Pio X., Enc. 
Pieni l’animo od 28. VII. 1906.; B. Pr., II. 209.) 


391 


Ne valja protiv biskupa ništa poduzimati u 
djelokrugu Katoličke akcije 

»U vršenju svoje uloge kršćanska demokracija 2 ima obvezatnu duž¬ 
nost da ovisi od crkvenoga autoriteta pokazujući prema 
biskupima potpunu podređenost i poslušnost; ako se poduzimaju same po 
sebi lijepe i dobre stvari, ali ako ih ne odobrava vlastiti pastir (biskupj 
nije to gorljivost hvale vrijedna niti je to iskrena pobožnost«. Pio X. Motu 
proprio od 18. XII. 1903.; B. Pr., I. 108). 

Svjetovnjaci (Katolička akcija) vojuju pod 
vodstvom biskupa i klera 

»Nadalje, podsjetite Kristove vjernike na to da su oni, kad pod vod¬ 
stvom vaših (biskupa) i vašega klera javno i privatno rade na tome da 
se proširi poznavanje Krista i ljubav prema Njemu, istom tada dostojni 
naziva: rod izabrani,kraljevsko svećeništvo, pleme 
sveto, puk izabrani (lPt 2, 9). Tada istom, ako tijesno s nama 
(papom) i s Kristom združeni, rade i kada se naprežu za obnavljanje Kri¬ 
stova Kraljevstva, postaju zaslužnima za opći mir među ljudima.« (Encikli¬ 
ka Pia XI. Ubi Arcano Dei od 23. XI. 1922.; Kat. List 1923., 40). 

Pravi su buntovnici koji kažu da se papa i biskupi 

smiju upletati samo u vjerska i ćudoredna 
pitanja, a da nemaju pravo upravljati 
socijalnom akcijom katolika 

»I oni koji su najmanje upućeni u počela katekizma morali su razu¬ 
mjeti da nema Katoličke akcijeu pravom smislu riječi bez ne¬ 
posredne podvrgnutosti biskupim a... (Pravi su) buntov¬ 
nici protiv autoriteta Crkve svi oni, ... koji... tvrde da Papa i biskupi 
imaju pravo suditi o stvarima koje se odnose na vjeru i ćudoređe, a da 
nemaju prava upravljati (diriger) socijalnom akcijom.« (Pio X., List 
Kardinalu Svampa od 1. III. 1905. B. Pr. II, 58). 


2 Imenom kršćanske demokracije su se u prvo vrijeme razumijevale razne vrste katoličkih organizaci¬ 
ja: prosvjetne (omladinske, djevojačke, đačke itd.) kao i one koje su imale svrhu da narodu materijal¬ 
no pomognu (radnički sindikati, pučka osiguravajuća društva, štedionice itd). Tek razvojem su se ove 
dvije vrste društava odijelile. Prema tome se ovi spisi Svete Stolice odnose i na ona vjersko-prosvjetna 
društva koja danas nazivamo imenom Katoličke akcije. 

Svećenici vrše u katoličkim društvima ulogu 
službenog duhovnika 

»Svećenici i to poglavito mlađi, iako je pohvalno što zalaze u na¬ 
rod, moraju u tomu postupati sa strahopočitanjem prema 
autoritetu i zapovijedima crkvenih poglavara 
(službena funkcija). Baveći se kršćanskom pučkom akcijom u tom duhu 
podređenosti (poglavarima), moraju težiti za plemenitim ciljem da 
istrgnu sinove naroda iz tame duhovnih i vječnih stvari 
(vjerski apostolat); upraviti ih brižljivom nježnošću prema poštenom 
i krjeposnom životu (ćudoredni apostolat); učvrstiti mladež u 
vjeri raspršivši neprijateljske predrasude; poticati među katoličkim svje¬ 
tovnjacima sve one ustanove koje su uistinu kadre da moralno i materi¬ 
jalno pomognu mnoštvu (vjerske, prosvjetne organizacije, sindikate, za¬ 
druge, pučke štedionice..). No neka nikada ne zaborave da svećenik mora 
usred naroda neporočno sačuvati svoje obilježje službenika Bož¬ 
jeg, koji je postavljen na čelo svoje braće anima- 
rum causa - poradi duša. (Sv. Grgur., Regul, past. II. pogl. 7.); Svaki drugi 
način da zalazi među narod na štetu svoga svećeničkog dosto¬ 
janstva, dužnosti i crkvene discipline mora se odlučno osuditi... 
U ostalom... mi opčenito zabranjujemo ... svim klericima i svećenicima da 
pripadaju kojemu drago društvu koje ne bi ovisilo od biskupa...« (Encikli¬ 
ka Pia X. Pieni l’animo od 28. VII. 1906.; B. Pr. II. 211). 

Katolička akcija pripada pastirskoj službi. 

Njezina je zadaća uliti u pojedince, obitelji i 
društva ljubav prema božanskomu srcu 

»Uz ovu je pobožnost usko srastao i duh apostolata koji se sada mno¬ 
go više proširio nego prije, to jest ono živo nastojanje da se, kako u dušama 
poj e d i n i h ljudi, tako i u obiteljskom životu iu građan¬ 
skom društvu (državi) povrati Božanskomu Srcu Kristovu dužna ljubav, 
poštivanje i vlast. Ovo se nastojanje služi ponajprije sa postojanim moli¬ 
tvama i primjerima života, zatim s dobrim riječima, plodonosnim spisima 
i ostalim djelima ljubavi... Ovamo treba uvrstiti uopće i skup svih onih 
uredaba, osnova i djela koja se označuju imenom predrage Katoličke 
akcije.« 

»Sve ove i druge slične stvari... ne samo da treba čvrsto držati, nego i 
prema odnosima ljudi i prilika s još većim marom p r o m i c a t i i novim 
sredstvima jačati. Ako bi se to kome činilo teškim, te za Pastire i stado 
vjernika prenapornim, neka uzme na um kako je to potrebno i kako bitno 

vezano s pastirskim dužnostima i životom kršćanskim.« (Enciklika Pia XI. 
Ubi Arcano Dei od 23. XI. 1922.; Kat. List 1923., 4). 

Katolička akcija pripada d u š o b r i ž n i č k o j 
službi. Tko napada katoličku akciju ogrješuje 
se prema tome o božanska prava Crkve 

»Sto nas poglavito raduje, to je odlučni žar i osjećaj dužnosti s kojim 
se svećenici i svjetovnjaci, kako smo Mi to odobrili i preporučili, posve¬ 
ćuju pod vodstvom biskupau ustanovama, organizacijama i 
društvima što sve skupa čini Katoličku akciju. Ova akcija ima po svojoj 
naravi svrhu da prožme duše istinitim duhom Isusa Kristap od nad¬ 
zorom posvećene hijerarhije, prilagodivši se dužnostima i 
prilikama, što sa sobom donosi individualni i socijalni život vlada i slojeva; 
odsada svatko vidi važnost jedne moćne Katoličke 
a k c i j e, ne samo za vjerski život i dobro Crkve, već također za civilizaci¬ 
ju i društvo. I eto zašto smo u enciklici (Ubi Arcano Dei), što smo je malo 
prije spomenuli, jasno naglasili da bez dvojbe ta Katolička 
akcija spada u dušobrižničku službu iu kršćanski 
život i to u tolikoj mjeri da sve ono što se poduzme da se ona proširi ili 
skuči samo po sebi čini jednu garanciju ili ozljedu prava Crkve 
i d u š a 3 .« (Pio XI., Konsistorijalna alokucija, od 23. V 1923). 

Sveta stolica stoga smatra da Katolička akcija i 
pravno spada pod njezinu jurisdikciju i štiti je 
pomoću konkordata 

»Litvanska republika ne će stavljati zapreka aktivnosti katoličkih dru¬ 
štava koja su učlanjena u Ligi, a nadzire ih biskup u Rigi. Ova će imati sva 
prava kao ostala od države priznata društva.« (Konkordat s Litvanskom 
republikom . Acta Apostolićae Sedis 1922. str. 579). 

Katolička se akcija ne bavi stranačkom politikom 

»Među ostalim, kršćanska demokracija se ne smije nikada miješa¬ 
ti u politiku, ne smije služiti strankama, a ni političkim 
ciljevima; tu nije njen djelokrug; već ona mora biti dobrotvorna akcija u 

3 Tandem catholicam actionem ad pastorale ministerium, inde ad christia- 
nam vitam sine dubio p e r t i n e r e, ita ut, quidquid ad eam augendam fiat aut minuen- 
dam, id ipsum ad tuenda aut violanda Ecclesiae animarum que iura videatur. - Istu misao da Katolička 
akcija spada u duhovnu pastvu izrekao je već 1905. godine papa Pio X. - Vidi gore zadnji odsjek od 
»BISKUP JE POTPUNI GOSPODAR...« 

korist naroda koja se osniva na naravnomu pravu i zakonima evanđelja.« 
(Temeljna pravila za kršćansku pučku akciju iz Motu propria Pia X. od 18. 
XII. 1903.; Zasada XIII., B. Pr. I, 110). 

»K tome pristupa ne samo briga i bojažljivost koju gore spomenu¬ 
smo, nego i tuga zbog zadjevica građana s građanima u prvomu redu zbog 
nasilja koje se nerijetko nanosi svetim osobama, mjestima i stvarima, pa 
osim toga i onakvim udruženjima koja, premda sama po sebi nisu ni sveta 
ni vjerska, ipak su u uskome savezu s vjerom i cr¬ 
kvenom hijerarhijom pod čijim vodstvom i pročelništvom poje¬ 
dine ljude i obitelji i građansko društvo (državu) nastoje, isključivši 
svako stranačko političko trvenje, privesti katolič¬ 
komu življenju. Mi smo, naime, jasno i više nego jedanput oglasili kako 
nitko ne smije niti za političke ciljeve niti u 
korist stranačkih odnosa počinjati zloporabe bilo 
sa svetim autoritetom, bilo s Katoličkom akcijomito smo, koli¬ 
ko se dalo, zabranili.« (Pio XI. Konzistorijalna alokucija od 24. III. 1924.; 
Kat. List od 3. IV 1924., str. 158-159). 4 

Bitno obilježje članova Katoličke akcije 
ljubav prema presvetoj euharistiji 

»Sve veće dnevno proširenje Katoličke akcije i njezina sve 
čvršća organizacija, činjenica da sve dublje u duše ulijeva 
ljubav prema božanskoj Euharistiji i čini sve spre¬ 
mnijim za akciju, prizor gdje se svećenici i svjetovnjaci, mladići i djevojke 
žrtvuju u plemenitom natjecanju i puni apostolskoga duha, ne obazirući 
se na muke i umor, sve nas to napunja velikim veseljem i daje nam nadu u 
bolje dane.« (Pio XI. Konzistorijalna alokucija od 23. V 1923). 


4 Ovaj se stavak ne smije krivo razumjeti. Katolička akcija je dužna i politički odgajati svoje članove i 
to ukoliko je politički nauk jedan dio Etike. Zato valja uvijek dobro lučiti načela katoličke politke od 
stranačke politike. Katolici su dužni baviti se i stranačkom politikom na temelju katoličkih političkih 
načela, ali izvan organizacija Kat. akcije. 

KATOLIČKA AKCIJA I VJERSKA UDRUŽENJA 1 

VRHBOSNA, Sarajevo, 1926. g., br. 9-10., str. 163-165 


U Italiji je izišla knjiga pod naslovom »Smjernice i programi Katolič¬ 
ke akcije« 2 . Knjigu su sastavili vođe talijanske Katoličke akcije koji su u 
neprestanom osobnom doticaju sa Svetom Stolicom i ova je knjiga done¬ 
kle poluslužbeni izričaj shvaćanja same Svete Stolice. 

Donosimo ukratko sadržaj poglavlja koje obrađuje razliku između 
udruženja Katoličke akcije i čisto vjerskih udruženja. Za nas je to pitanje 
vrlo aktualno jer je kod nas Katolička akcija tek u početcima i mnogi, pa 
i među svećenstvom, još posve jasno ne znaju koje je zamašno značenje 
Katoličke akcije. 

U suvremeno organiziranim katoličkim narodima nema ni župe ni 
biskupije koja ne bi imala svoju službeno organiziranu Katoličku akci¬ 
ju. U jednoj suvremenoj katoličkoj talijanskoj župi uz mnoga čisto vjerska 
udruženja nalaze se udruženja omladine, đaka, očeva, djevojaka, učenica 
i žena. Predsjednici tih udruženja tvore župni odbor Katoličke akcije. A u 
gotovo svakoj talijanskoj biskupiji svih ovih šest tipova udruženja čine svo¬ 
je okružje (omladinsko, đačko, djevojačko itd.), a predsjednici tih okružja 
čine biskupijski odbor Katoličke akcije. U Rimu je središte ove goleme 
vojske od dva milijuna članova, ovih svjetovnjaka koji imaju tako veliku or¬ 
ganizaciju što se stavlja u službu posebne misije Crkve - spašavanje duša. 
I sva ta vojska nije samo poluslužbeno priznata od Crkve, već je službeno 
vezana uz Crkvu kao dio crkvene duhovne pastve. - Uzmite na primjer 
shematizam crkve u Italiji; tamo ćete naći uz svaku biskupiju i posebnu 
rubriku »Giunta diocesana« gdje su imena predsjednika, duhovnika i svih 
dužnosnika Katoličke akcije. 

Tako je Katolička akcija u posve službenim, stalnim odnosima s Cr¬ 
kvom u Italiji. To je tako provedeno na želju Sv. Oca koji Katoličku akciju 
smatra najprikladnijim sredstvom za misioniranje novoga poganstva de- 
kristijaniziranih prosvijetljenih naroda. I Sveti Otac papa Pijo XI. izrazio 


1 Radi njegove aktualnosti, donosimo prikaz o naravi i smjernicama Katoličke akcije, iz pera uglednog 
radnika K. A. kod nas. - Ur. 

2 Direttive e Programmi dell’ Azione Cattolica. Edito a cura della Giunta Diocesana Milanese, 
Milano, Via Cesare da Šesto, 5. Milano, 1925 

je želju da se i u drugim zemljama organizira Katolička akcija kako je to 
njegovom inicijativom provedeno u rimskoj biskupiji. 3 

Evo razlike između Katoličke akcije i vjerskih društava: 


I. Papinske smjernice 

Ako pomno i bez predrasuda proučimo papinske dokumente koji se 
odnose na Katoličku akciju i na vjerska udruženja, vidimo razliku u izriča¬ 
jima kojima se služi prema jednoj i drugoj. Kada se radi o Katoličkoj akciji, 
papa se ne zadovoljava blagoslivljati je, preporučivati, već se služi tako 
izričitim i odlučnim frazama koje obično ne primjenjuje 
na druga udruženja. 

1. Dužnost i savjet. Iz papinskih dokumenata proizlazi: 

a) da je d u ž n o s t svjetovnjaka pripadati talijanskoj Katoličkoj akciji 
ili je barem potpomagati (vidi list kardinalu Gasparriu od 2. X. 1923.), 
jer »ulazi u kršćanski živo t«, kako se izražava Sv. Otac u en¬ 
ciklici Ubi Arcano Dei iu alokuciji od 23. V 1923. Upisati se u 
druga društva je pohvalno, korisno, treba to preporučiti; no dužnost 
je raditi za Katoličku akciju, b) Dužnost je svećenika baviti se Katoličkom 
akcijom. Sv. Otac je rekao u enciklici U b i Arcano Dei i u alokuciji 
od 23. V 1923. da Katolička akcija »spada u dušobrižničku službu«. Ako 
je dužnost da svjetovnjaci rade u Katoličkoj akciji, to je ta d u ž n o s t 
još veća za svećenike koji je moraju voditi. 

c) Katolička akcija se mora provoditi pomoću službeno pri¬ 
znatih organa. (Vidi pravila talijanske Katoličke akcije potvrđena 
od Sv. Stolice.) Sva doba, od djece do staraca, spadaju u Katoličku akciju. 

d) Svaka druga socijalna akcija treba se koordinirati službeno prizna¬ 
toj Katoličkoj akciji »ako se ne će izložiti opasnosti da učini svoj rad ne¬ 
plodnim ili možda zlim i štetnim« (list kardinala Gasparria od 2. X. 1923). 

2. Našu misao moramo upotpuniti 

a) Sv. Otac je preporučio i čisto vjerska udruženja i misijska, treće 
redove, bratovštine Presvetoga Sakramenta, za kršćanski nauk, Marijine 
kongregacije i dr. 

b) Iako se Sv. Otac drukčijim izrazima služi prema tim udruženji¬ 
ma, ne smije se krivo razumjeti da on njih smatra manje vrijednim. Svaki 


3 »Utješna je za jednoga oca prisutnost njegovih sinova kojega god bili imena i s kojih god strana do¬ 
laze. A kada su to vjerni sinovi koji s Nama dijele svakodnevni život, sinovi Našega Rima, kada su to 
oni koji tvore Biskupijski Savez Katoličke akcije, to jest središte inicijative, davanja smjernica i života, 
one Akcije koja nam je tako mila kao zjenica oka i da si cijeli svijet mora 
uzeti za uzor rimsku Katoličku akciju (e che in tutto ii mondo deve ispirarsi ali' 
azione cattolica romana..., Bolletino uffic. A. C. I. II. 2, str. 2J.« 

dobar svećenik i vjernik dobro čini ako se ravna prema željama Sv. Oca. 
A Sv. Stolica bez prestanka preporučuje ta udruženja, ističe njihovu lje¬ 
potu, daje im oproste. Nadalje, iako nisu svi obvezni stupiti u ta vjerska 
udruženja, katkada su svećenici, kao pojedinci ili vjernici dužni to učiniti. 
Često se vlastita duša ili jedna župa ne može spasiti bez tih čisto vjerskih 
društava. Tada se tu radi o dužnosti. 


II. Obilježje udruženja Katoličke akcije 

Činjenica da je Sv. Otac htio da se osnivaju udruženja Katoličke akci¬ 
je u doba kada su evala druga vjerska udruženja, jasan je znak da se narav 
i svrha drugih pobožnih udruženja razlikuje od naravi i svrhe udruženja 
Katoličke akcije. Evo te posebne oznake društava Katoličke akcije: 

1. Apostolat svjetovnjaka. Uz bok svećenstva slije¬ 
de svjetovnaci koji hoće biti »desnica koju će Bog i Crkva dati duhu i 
srcu svećenika« (Benedikt XV). Dok je u čisto vjerskim udruženjima 
apostolat naravna posljedica, u Katoličkoj akciji apostolat tvori posebno 
o b i 1 j e ž j e, duh koji sve prožima, prva i neposredna svrha. 

2. To je organiziran apostolat, a ne 

a) sitan, individualan, već organiziran od jedne jedinstvene nacional¬ 
ne organizacije; 

b) svjetovnjaci se u njemu organiziraju. Te organizacije vode i njima 
upravljaju redovito svjetovnjaci. Naprotiv Marijine kongregacije, Aposto¬ 
lat molitve, Treće redove i dr. vode i njima upravljaju svećenici i redovnici; 

c) udruženja Katoličke akcije su organizacije u modernome smislu 
riječi; i vidimo da u krajevima gdje manjka smisao za organizaciju, ta si 
udruženja teško probijaju put dok su tamo čisto vjerska pobožna udruže¬ 
nja u velikomu broju. 

3. Katolička akcija je ovisna od crkvene hije¬ 
rarhije. Talijanska Katolička akcija ima trostruko središte za koordina¬ 
ciju, i to za župu, biskupiju i Rim. Čisto vjerska udruženja ne moraju imati 
u župi, biskupiji, narodu ta središta. Katolička se akcija mora naprotiv 
prisloniti uz župe 4 , biskupije i nacionalna središta. 

4. Udruženja Katoličke akcije hoće obnoviti 
društvo u Kristu. 

a) Ako želimo obnoviti društvo u Kristu, nameću nam se problemi 
koje ne možemo riješiti samo na jednome mjestu ili pomoću nekoliko 


4 Gdje redovničke crkve rasterećuju župu, tamo se društva Katoličke akcije mogu prislonti uz te 
crkve. 


398 



ljudi. Tu trebaju sve narodne sile skladno raditi. Tako kod rješavanja mo¬ 
ralnih, obiteljskih, školskih, ženskih, ekonomsko-socijalnih problema i dr. 
te ako želilmo uspješno javno djelovati na javne običaje, javno mnijenje, 
zakonodavstvo; 

b) za to se Katolička akcija služi svim sredstvima i to ne samo kari¬ 
tativnim i čisto vjerskim, kao što su pobožna udruženja, već svakim sred¬ 
stvom socijalnoga djelovanja, kao što su novinstvo, intervencije na vlast, 
utjecaj na državu, zakonodavstvo itd. 


III. Odnosi vjerskih udruženja prema Katoličkoj akciji 

Evo glavnih: 

1. Trebaju vjerska udruženja njegovati simpatije prema Katoličkoj ak¬ 
ciji i svoje članove slati u Katoličku akciju, naglašujući im da je 
dužnost vojevati u redovima Katoličke akcije. 5 

2. Vjerska udruženja trebaju kooridnirati svoju socijalnu aktivnost sa 
socijalnom aktivnošću Katoličke akcije (dakle: dužnost im je obazirati se 
nju, a ne htjeti je ignorirati!), »ako se ne žele izvrći opasnosti da učine svoj 
rad neplodnim, štoviše zlim i štetnim« (kardinal Gasparri). 

3. Neka se vjerska udruženja ne supstituiraju organima Katoličke ak¬ 
cije i neka ni na koji način ne vrše ulogu Katoličke akcije: 

a) jer bi inače Katolička akcija, koju zahtijeva Sv. Otac, bila suvišna; 

b) jer je Sv. Otac izjavio da Katolička akcija treba biti prepuštena 
priznatim organima Akcije; 

c) i jer bi se dala na sva vjerska udruženja primjeniti riječi koje je Sv. 
Otac Pio X. b. u. rekao u listu Te r t i u m što ga je upravio trima glavnim 
superiorima franjevaca 18. rujna 1912.: »Zaista će trećoreci steći velikih 
zasluga za kršćansku stvar ako se upišu u katolička udruženja i k a o po¬ 
jedinci nastoje težiti za posebnim ciljem tih udruženja. Isto tako im 
nije zabranjeno baviti se socijalnom akcijom u duhu kako ju je odobrila 
Apostolska Stolica; no neka se taj Treći red čuva da ne 
bi zašao na područje tih udruženja i da ne bi 
njihovu svrhu uzeo za svoju« (»at cavendum ne Ordo ipse 


5 U našim se vjerskim društvima nažalost još premalo ističe ovo načelo. Članove bi vjerskih društava 
trebalo upozoravati na društva Kat. akcije i upućivati ih da u njih stupaju. A gdje tih društava nema, 
valjalo bi ih bezuvjetno osnovati; broj sastanaka u vjerskim i ovim udruženjima ne treba biti veći negoli 
samoga vjerskog društva za se i tako će dospjeti svaki svećenik, koji dospije voditi vjersko udruženje, 
voditi oba. U društvu Katoličke akcije uopće sav tehnički posao otpada na članove. 

Tertius in earum societatum regiones invadat, finemque earundem faciat 
suum»; Bonne Presse VII, str. 253.) 6 . 

4. Vjerska udruženja ne smiju priječiti Katoličku akciju da se i ona 
brine za vjerski odgoj jer je njezina svrha priprava za socijalni 
apostolatitaj zahtijeva stanoviti karakteristični odgoj koji se donekle 
razlikuje od onoga što se dobiva u vjerskim udruženjima. 


IV Odnos Katoličke akcije prema vjerskim udruženjima 

1. Katolička akcija ne smije presizati na tlo vjerskih udruženja, kako 
to stoji u kanonu 695. Kodeksa, i ne smije ih nadomještati. 

2. Treba se njegovati iskrene simpatije prema vjerskim udruženjima, 
šaljući u njih svoje vlastite članove... treba ih preporučivati iz istih razloga 
radi kojih ih Crkva preporučuje. 


V. Praktični kriterij 

Budući da su često isti ljudi članovi udruženja Katoličke akcije i vjer¬ 
skih udruženja, može se doći u sukob npr. radi vremena sastanka. Te i 
slične poteškoće daju se lako ukloniti: 

1. ako se vođe ovih vrsta udruženja srdačno sporazume međusobnim 
popuštanjem; 

2. ako postoje iskrene simpatije među oba udruženja. Jasno je da 
će vođe Katoličke akcije više simpatizirati s onim pobožnim udruženjima 
koja svojim članovima naglašavaju da je dužnost vojevati u Katoličkoj 
akciji. I isto tako će vođe vjerskih udruženja više voljeti Katoličku akciju 
kada vide da ona šalje svoje članove u njihova udruženja; 

3. v e ć i se zahtjevi, općenito govoreći, mora¬ 
ju stavljati na članove Katoličke a k c i j e , n e g o 1 i 
na članove vjerskih udruženja. Katolička akcija zato bira 
malo njih i zadovoljava se najboljima. Velika će masa kršćana hrliti 
u pobožna udruženja koja za upis stavljaju manje uvjete i tako su ta vjer¬ 
ska udruženja naravni prijelaz u društva Katoličke akcije i dobro zaštitno 
sredstvo za one kršćane koji drže da nisu pozvani na socijalni apostolat 
Katoličke akcije; 


6 Ovaj autentični dokument Sv. Stolice najbolje pobija kriva mišljenja onih koji drže da Marijine 
kongregacije, Treći redovi i druga vjerska udruženja mogu vršiti i ulogu Katoličke akcije i ne treba 
osnivati društva Katoličke akcije. Sama je Sv. Stolica to ekskluzivno stajalište ovim dokumentom osu¬ 
dila. Vođe vjerskih društava trebaju poticati svoje članove i članice da osnivaju unutar od episkopata 
potvrđenih centrala udruženja Katoličke akcije. 

a) neka su sastanci Katoličke akcije po mogućnosti na radne dane da 
ne bi smeli nedjeljne sastanke pobožnih udruženja; 

b) vjerske se funkcije mogu zajednički držati; 

c) kadkada društvo Katoličke akcije može na sastanak pozvati vjersko 
udruženje ili obratno; 

d) kada nema dovoljno vremena ili nema svećenika, neka se drže 
izmjenični sastanci vjerskih udruženja i Katoličke akcije; 

e) u procesijama prvo mjesto imaju vjerska udruženja. U građanskim 
ophodima prednost imaju udruženja Katoličke akcije. 

PROVOĐENJE HRVATSKE KATOLIČKE AKCIJE 1 

VRHBOSNA, Sarajevo, 1927., br. 3., str. 44-47 


Nije potrebno da se ovom prigodom potanje iznose smjernice Kato¬ 
ličke akcije kako ih je zacrtala Sveta Stolica i primijenio na naše prilike naš 
episkopat. Glavne norme sveopće Katoličke akcije te Hrvatske katoličke 
akcije izneseni suuVrhbosni od 20. studenoga u članku »Sto je i što 
hoće Katolička akcija«. 

Glavna misao vodilja Katoličke akcije jest da je ona dio duhovne pa¬ 
stve i prema tome je ona suradnja svjetovnjaka u posebnoj misiji Crkve: u 
spašavanju i posvećivanju duša. Njezino sredstvo, po kojemu se ona razli¬ 
kuje od drugih grana duhovne pastve, jest da ona ide za socijalnom kristi¬ 
janizacijom, osobito dandanas, dekristijaniziranim narodima. 

Kao dio duhovne pastve, Katolička akcija mora stajati pod vodstvom 
Sv. Stolice koja ima potpunu, vrhovnu i neposrednu vlast nad duhovnom 
pastvom u svim biskupijama svijeta i nad svakim pojedinim vjernikom; 
zatim mora stajati pod vodstvom mjesnih biskupa. Za ovo veliko načelo 
borilo se hrvatsko Orlovstvo tijekom ove godine i, hvala Providnosti, ovo 
je načelo i svestrano prihvaćeno. 

Posao nije bio tako težak dok se radilo o tome da se izvojeva teoret¬ 
ska pobjeda ovome načelu. Veće su teškoće nastale kada je valjalo ovo 
načelo u praksi provoditi i prilagoditi ga posebnim vjerskim, političkim, 
društvenim a i psihološkim prilikama koje kod nas vladaju. Neki novi pro¬ 
blemi, na koje je Hrvatski orlovski savez (HOS) naišao u prilagođivanju 
tih načela na naše posebne prilike, urodili su tim dobrim plodom, što su se 
načela još jače istaknula te se je ukazao i put kojim će se doći do sretnog 
ostvarenja tih načela. 

U provođenju Katoličke akcije naišlo se je u Orlovstvu na dva proble¬ 
ma koja su tipična za put kojim valja kročiti da se velebna načela Katoličke 
akcije kod nas provedu u život: 


1 Iz pera odličnog radnika na polju hrvatske K. A. donosimo ovaj članak, kao logični nastavak prošlo¬ 
godišnjih prikaza, što ih je o K. A. objelodanio u našemu listu. Na Orlovstvu konkretno pokazuje kako 
se, prema prije izloženim principima, kod nas izgrađuje K. A., i to s razloga što je hrvatsko Orlovstvo 
bez rezerve usvojilo odnosne papinske direktive, i jer je ono danas, svojim brojem i discipliniranošću, 
faktični najglavniji dio hrvatske Katoličke akcije. - Op. ur. 

a) Odnos mjesnoga biskupa prema Hrvatskom orlovskom savezu od¬ 
nosno biskupijskom orlovskom okružju; te 

b) Odnos Biskupijskoga narodnog saveza prema biskupijskom orlov¬ 
skom okružju. 

Promotrit ćemo zasebno svaku pojedinu točku 

I. Mjesni biskup prema HOS-u 2 i Okružju 

Ordinarij kao vrhovni pastir u svojoj biskupiji ima pravo voditi i ne¬ 
posredno paziti na sve što se tiče duhovne pastve i uopće katoličke stvari. 
Ordinarij je prema tome vrhovna glava orlovskih društava u svojoj bisku¬ 
piji, kao i okružja što vode ta društva. 

Budući da Katolička akcija odnosno Orlovstvo ima kod nas međubi- 
skupijski karakter, biskup vrši tu vlast nad orlovskim društvima u svojoj 
biskupiji ne izravno, već preko međubiskupijskih stručnih centrala. Ordi¬ 
narij potvrđuje Hrvatskom orlovskom savezu njegova prava nad orlovskim 
organizacijama u svojoj biskupiji, i ta prava Orlovskog saveza ne dokidaju 
niti ograničuju prava biskupa, nego se na njima temelje. 

Belgijanci bi rekli da biskup delegira Orlovskom savezu svoju vlast: »L’ 
autorite qu’exercent les dirigeants de l’aciton catholique est une autorite 
deleguee. Ils regoivent delegation du clerge.« (Picardhoyois: LAssociation 
catholique de laJeunesse Belge, Louvain, 1924. p.31.) 

Ovo načelo vrlo je važno za katolički život u pojedinim biskupijama. 
Tako npr. kad se u kojem gradu održava veliki orlovski slet, za taj grad ima 
ovakva velika orlovska manifestacija bez dvojbe vrlo velik značaj. Omla¬ 
dina iz desetak biskupija pohrlit će na takav slet i duhovno dobro, što ga 
taj slet donosi tome gradu, neusporedivo je veće negoli da je slet bio samo 
biskupijski. Jake međubiskupijske sletove, koji uspješno djeluju, nije mo¬ 
guće provesti bez jakih nacionalnih stručnih centrala koje na teritorijima 
raznih biskupija djeluju na podlozi vlasti koju im je za ovu potvrdio odno¬ 
sni pojedini biskup ordinarij. Dakle, Ordinarij, u želji da njegovi vjernici 
uživaju blagodati međubiskupijske Katoličke akcije, daju potrebito ovla¬ 
štenje izravno nacionalnim stručnim središnjicama. 

Kod Orlovstva, napose iz dva razloga, ova neposredna delegacija na¬ 
cionalnoj središnjici prijeko je potrebna: 

a) Orlovstvo ima u Sokolstvu, koje Crkvi oduzima veliki dio omladi¬ 
ne, jakoga protivnika. Sokolstvo djeluje protiv Crkve pod vodstvom jakih 
nacionalnih središnjica. Ovom općem, »nacionalnom« protucrkvenom po¬ 
kretu valja suprotstaviti jak nacionalan (međubiskupijski) pokret. Tek jako 


2 Hrvatski orlovski savez 

predsjedništvo Hrvatskog orlovskog saveza, koje ima potpuni i neposredni 
nadzor na posljednje društvo, na zadnjega Orla, moći će biti uspješan ustuk 
Sokolstvu. Slijedi da je u pojedinim biskupijama snažan ustuk protiv Soklo- 
stva u općem, međubiskupijskom Hrvatskom orlovskom savezu, ovlaštenu 
od dotičnih pojedinih ordinarija. Okružja ne mogu, dakle, mimo volje Sa¬ 
veza raditi, jer bi to znatno oslabilo Orlove, i čini se da bi to u današnjim 
hrvatskim prilikama značilo smrt međubiskupijskoj Katoličkoj akciji uopće. 

b) I obzirom na državnu vlast ovlašćuje ordinarij u pogledu Orlovstva 
izravno sam Hrvatski orlovski savez, a ne okružje, jer pred državnom vlašću 
za orlovska društva ne odgovara niti biskupijsko okružje, ni mjesni ordinarij, 
već Hrvatski orlovski savez. Stoga se disciplinska vlast HOS-a mora, često i 
mimo volje okružja i mimo volje društva, protezati do posljednjih jedinica, 
jer inače HOS pred državnom vlašću ne bi mogao preuzeti odgovornost 
za rad pojedinih društava. Prema našim državnim zakonima svaki veći pri¬ 
jestup kojega društva ne povlači u propast samo biskupijsko okružje, već 
može uroditi raspustom Orlovstva u svim biskupijama. Slijedi kako jedino 
Orlovska centrala s potpunom disciplinskom vlašću nad svim jedinicama 
može biti zaštita Orlovstva u svim jedinicama. To je uostalom postulat sva¬ 
ke velike organizacije koja hoće pravilno funkcionirati, pa je, kao i sva naša 
ostala društva, tako i Sokolstvo na ovaj način uređeno, te sokolska centrala 
svaki čas objavljuje svoja isključenja iz pojedinih društava. 

Prema ovim izloženim načelima slijedi da ordinarij u rečenomu smi¬ 
slu izravno ovlašćuje Hrvatski orlovski savez, a ne okružja kao ni biskupij¬ 
ske Narodne saveze. Kad ordinarij daje smjernice Orlovstvu na teritori¬ 
ju svoje biskupije ili kada traži provođenje svojih želja, ordinarij te svoje 
smjernice saopćava izravno orlovskomu okružju samo utoliko, ukoliko je 
ovo unutar Poslovnika ovlašteno to provesti; a kad ordinarij zatraži nešto 
što prelazi kompetenciju okružja, onda on tu stvar saopćava HOS-u koji 
će naložiti okružju da je provede. 

Pravila su Orlovskoga saveza potvrđena od Biskupskih konferencija, 
ona su dakle pravna norma za normalan razvoj Orlovstva u svim biskupijama 
tako dugo dok Biskupske konferencije ne provedu u njima kakvu izmjenu. 

Sve je to što smo rekli postulat zdravog i pravilnog funkcioniranja 
svake nacionalne organizacije s velikim brojem članova i društava. Govo¬ 
reći pak o Orlovstvu treba istaknuti njegovu posebnu značajku da Orlov- 
stvo ima jedinstvenu odoru, jedinstveni službeni znak, sve javljeno državi 
i od nje odobreno, jedinstveni tjelovježbeni sustav kao naročito sredstvo 
orlovskoga odgoja i rada, pokrajinske i savezne sletove i manifestacije na 
kojima svi članovi i sva društva ne nastupaju pasivno kao gledaoci i slušao- 
ci, nego aktivno prema jedinstvenomu nacrtu sa zajedničkim vježbama, po 
istoj glazbi, pod ravnanjem saveznoga načelnika. Sve je to sasvim neprove- 

divo bez neposredne i potpune disciplinske vlasti predsjedništva i drugih 
središnjih organa HOS-a na sva učlanjena okružja, društva i pojedince. Sve 
je to jasno i za same naše hrvatske priredbe. A kako bi se na primjer mogao 
upriličiti jedan hrvatsko-slovenski ili jedan sveslavenski orlovski slet koji 
sa slovenske, češke strane itd. vode njihove jake i jedinstvene disciplinske 
nacionalne centrale, ako HOS bude parceliran tako da ne može provesti 
u svojim okružjima, društvima i kod svih članova jedinstvenu disciplinu sa 
svim njezinim nužnim posljedicama? 

Načelo Katoličke akcije da je biskup vrhovni gospodar društava Ka¬ 
toličke akcije u svojoj biskupiji, nalazi u našim prilikama - radi međubi- 
skupijskoga značenja Katoličke akcije, radi Sokolstva, radi državnih vlasti 
i radi posebnih obilježja Orlovstva - kako se razvilo u slavenskom svijetu 
- primjenu da ordinarij svoju nadležnost nad Orlovstvom izravno prenosi 
na HOS. HOS ima, dakle, potpunu i neposrednu disciplinsku vlast nad 
svim podređenim jedinicama, kako to određuje §4 i §5 Saveznih pravila 
potvrđenih od crkvene i državne vlasti. 

II. Biskupijski katolički narodni savez prema HOS-u 

Nije teško odrediti odnos Biskupijskoga narodnog saveza prema 
HOS-u. Biskupijski katolički narodni savez jest direktivni i koordinatni 
organ Katoličke akcije za dotičnu biskupiju. I ovo ne valja krivo razumjeti: 
onkooridnira rad okružja Katoličke akcije za dotičnu biskupiju, ali 
ne zadire u autonomiju tih okružja koja rade po svome poslovniku. 
Lijepo je to istaknuo kardinal Gasparri u svome pismu od 2. X. 1923., 
koje služi kao podloga zakonodavstvu o Katoličkoj akciji (što ga je doni¬ 
jela i zagrebačka sinoda); u njemu se veli da ti organi ne umanjuju poje¬ 
dine autonomije (»senza menomare le singole autonomie«). Isto tako te 
biskupijske koordinantne centrale ne ometaju rad nacionalnih centrala, 
a bez tih nacionalnih stručnih disciplinskih »međubiskupijskih« centrala 
Katolička akcija ne može razviti svoju pravu djelatnost. Zgodno to ističe 
kardinal Cagliero: »Da se u katoličkom smislu mogu riješiti svi ovi pro¬ 
blemi, potrebno je, barem u običnom životu, da rade i djeluju katolička 
narodna udruženja ili Savezi.« (Nadbiskup Šarić: Za Katoličku akciju, 
11.) Biskupijski narodni savez također ravna Katoličkom akcijom u bisku¬ 
piji prema uputama središnjega Narodnog saveza i mjesnoga biskupa, ali 
nikad ne zadire u unutarnju strukturu učlanjenih okružja, društava ili čak 
nacionalnih stručnih saveza. Budući kod nas Katolička akcija nije proradila 
sa svim svojim čimbenicima (središnji HKNS još ne radi, Savez katoličkih 
muževa nije još osnovan), bilo je potrebno da se prema gore izloženim 
načelima izrade norme koje učvršćuju odnos Biskupijskih narodnih saveza 

prema Biskupijskim orlovskim okružjima, odnosno prema HOS-u. Te smo 
norme, tako reći, doslovno prenijeli iz glasovitoga Civardijeva djela koje se 
oslanja na izričite direktive Sv. Stolice i koje je stoga, tako rekavši, postalo 
međunarodni vademekum Katoličke akcije, tako da se na nj poziva čak 
primas Španjolske, kardinal Reig, u svojoj okružnici kojom prema odredbi 
Sv. Stolice naređuje reorganizaciju španjolske Katoličke akcije. Evo tih 
normi prema Civardiju: 


Norme 

Sve se katoličke organizacije, kako u 
biskupijama postoje, imaju zadržati 
i pomagati, ali se imaju povezati u čvrstu 
kooperaciju pod vrhovnim vijećem K. 
A. sa sjedištem u Zagrebu. (Priopćenje epi¬ 
skopata: Kat. List 22. XI. 1925.) 

1. Sve katoličke svjetovnjačke organizacije trebaju biti učlanjene u 
jedan od postojećih nacionalnih stručnih Saveza (Orlovski, Orlički, žene 
itd.), jer jedino će se onda rad svih organizacija moći koordiniratiu 
župi, biskupiji i narodu. Neka stoga ne bude katoličkoga svjetovnog druš¬ 
tva koje ne bi bilo učlanjeno u jednoj postojećoj nacionalnoj (među- 
biskupijskoj) stručnoj disciplinskoj centrali. (Civardi II. 45., 71.) 

2. Da se uzmogne provesti skladna kooperacija, članovima biskupij¬ 
skih Narodnih saveza ne bi mogla de jure biti društva koja ne spadaju u 
Katoličku akciju i koja nemaju svoju nacionalnu stmčnu centralu. Ali da se 
uzmogne u biskupiji koordinirati rad i ostalih katoličkih društava, u odbor se 
mogu propustiti, sa savjetodavnim glasom, članovi čisto vjerskih udruženja 
i drugih čisto katoličkih udruženja. Biskupijski narodni savez po tome ima 
pravo sam izabrati izaslanike tih društava i odabrat će naravno one koji ima¬ 
ju dovoljno duhovne spreme da mogu raditi u Katoličkoj akciji (44). 

3. Radi jedinstvene terminologije u cijeloj Hrvatskoj katoličkoj akciji 
zgodno bi bilo da se biskupijske stručne organizacije zovu imenom okružje 
(npr. orlovsko okružje, okružje katoličkih muževa itd). 

4. Biskupijski narodni savez ne će sam osnivati društva Katoličke akcije 
na svoju ruku, već će tu stvar povjeriti biskupijskomu okružju, a ako ovo ne 
postoji, nacionalnoj stručnoj centrali. Biskupijski narodni savez vrši prema 
tome funkciju promotora Katoličke akcije u biskupiji, a izvedbu prepušta 
stručnim organizacijama. Uz ovu funkciju promotora Biskupijski narodni 
savez koordinira stručne organizacije na području biskupije (okružja). Ako 
npr. Biskupijski narodni savez, gdje nema orlovskoga društva, želi osnovati 
jedno takvo, on to ne će učiniti na svoju ruku, već će se obratiti na Hrvatski 

orlovski savez, koji će imenovati jednoga biskupijskog povjerenika koji će se 
ili pobrinuti da se osnuje društvo ili možda okružje i to sve prema pravilima 
i poslovniku Hrvatskoga orlovskog saveza. Princip u radu mora biti da svaku 
inicijativu što je poduzme ili središnji Narodni savez ili Biskupijski narodni 
savez, mora izvoditi jedino stručna organizacija (45, 46, 70). 

5. Biskupijski narodni savez koordinira rad biskupijskih okruž¬ 
ja, ali čuva njihovu autonomiju i ovisnost od odgovarajućih 
nacionalnih stručnih centrala. Biskupijski narodni savez ne može zadirati 
u djelokrug što ga dotičnim okružjima zajamčuju njihova pravila i njihov 
poslovnik. Prema tome društva kao okružja rade prema svojim pravilima i 
poslovnicama u potpunoj autonomijii pod vodstvom odgova¬ 
rajućih nacionalnih stručnih centrala (46, 72). U tu autonomiju spada sav 
unutarnji život tih organizacija i sve što se odnosi na njihov razvitak, tj. sav 
njihov odgojni, organizatorski i administrativni rad (73). Prema tome je 
autonomija tih društava, okružja i stručnih saveza unutar Katoličke akcije 
potpuna. Svi rade pod vodstvom crkvene vlasti: društvo i okružje imaju 
duhovnika imenovanog od mjesnoga biskupa, a stručni Savez ima duhov¬ 
nika imenovanog od Biskupske konferencije. I u taj autonomni rad n e 
mogu koordinatorni organi, župska vijeća, Biskupijski narodni savez, 
središnji Narodni savez zadirati jer ova društva, kao i okružja, rade u pot¬ 
punoj autonomiji pod vodstvom svojih stručnih nacionalnih centrala (73). 

6. Ako Biskupijski narodni savez želi da okružje provede nešto što 
prema poslovniku toga okružja ne spada u njegov djelokrug, već ovisi o 
pristanku stručne nacionalne centrale, u tome slučaju se Biskupijski na¬ 
rodni savez ima izravno obratiti stručnoj nacionalnoj centrali, odnosno sre¬ 
dišnjem Narodnom savezu kada ovaj započne svoju djelatnost. Provedba 
ovisi o stručnim organizacijama čija se autonomija ne može umanjiti (14). 
(Gasparri, Pismo od 2. X. 1923., Stat. A. C. I. Art 3.; 6, 18a, b, c; Civardi: 
La pratica, 1926.; brojevi se u tekstu odnose na Civardia). 

Reforme u okružnoj podjeli 

Orlovstvo je od iskona stajalo pod vodstvom biskupa. Ovo se vodstvo 
nije provodilo preko okružja, jer okružja nisu ni bila biskupijski raspore¬ 
đena, već preko Hrvatskoga orlovskog saveza. Ordinarij koji je želio pro¬ 
vesti Orlovstvo saopćio je HOS-u i ovaj je to proveo u dotičnoj biskupiji. 
Dokaz je tomu oko sto listova što ih je Hrvatski orlovski savez izravno 
primao od mjesnih biskupa. Orlovstvo je dakle stajalo pod vodstvom mje¬ 
snih biskupa koji su ravnali orlovskim organizacijama na teritoriju svojih 
biskupija preko Hrvatskoga orlovskog saveza, a ne izravno preko okružja. 
Radi posebnih teškoća nisu se okružja posvuda poklapala s teritorijem bi- 

skupija. Unatoč tih teškoća bila su dva vrlo važna razloga koja su nave¬ 
la predsjedništvo HOS-a da sva Orlovska društva na teritoriju biskupije 
učlani u biskupijskim okružjima: 

a) biskup treba imati uvid u rad orlovskih društava na teritoriju svoje 
biskupije. Taj uvid ima ; kada su ona učlanjena u jednoj središnjici koja se 
nalazi u sijelu biskupije; 

b) osim orlovske organizacije postoje i druge organizacije Katoličke 
akcije. Rad tih raznih organizacija najlakše je koordinirati ako sve te orga¬ 
nizacije imaju svoja okružja u sijelu biskupije. 

Stoga je i Orlovski savez zaključio na svome posljednjem Saveznom 
vijeću da se okružja moraju što više priljubiti uz biskupije. Taj se zaključak 
Saveznoga vijeća postupno provodi gdje još nije bio posve ostvaren. 

Posljednje je Savezno vijeće HOS-a organizaciju Hrvatske katoliče 
akcije pomaklo za korak naprijed: ova okružna podjela po biskupijama 
omogućuje biskupijsku koordinaciju Katoličke akcije jer okružja, koja se 
nalaze u sjedištu biskupija, slat će u Biskupijski narodni savez svoga dele¬ 
gata i on će zastupati u njemu sve orlovske jedinice na teritoriju dotične 
biskupije. 

VLAST CRKVE 

VRHBOSNA, Sarajevo, 1927., god. XLI., br. 5., str. 75-80; 
- br. 6., str. 94-96; - br. 7., str. 105-108 


I .UVOD 

Kod nas se je u zadnje vrijeme govorilo o Katoličkoj akciji i o Katolič¬ 
kom pokretu. Tom se prilikom s pravom naglašavalo kako Katolička akcija 
spada u dušobrižničku službu i time dolazi pod vlast Crkve, to jest pape 
i biskupa. 

Poradi važnih razloga se u zadnje vrijeme naglašavala Katolička akcija; 
Sveti Otac i biskupi nisu prestali preporučivati je te se možda gdjekomu 
učinilo da osim Katoličke akcije zapravo nema u današnje vrijeme katolič¬ 
koga rada svjetovnjaka. A ipak nije tako. 

Treba samo proći i proučiti dokumente Svete Stolice tamo od 
Pia VII. (Diu satis od 15. V 1800; Post tam diuturnas od 29. IV 1814.), 
Grgura XVI. (Mirari vos od 15.VIII. 1832.), Pia IX., Leona XIII., pa sve 
do današnjega Pape te ćemo se uvjeriti da je papinstvo zacrtalo katolici¬ 
ma smjernice kako će se kao katolici držati na svim poljima privatnoga i 
javnoga života: u obitelji, na gospodarskom i političkom polju, u školstvu, 
novinstvu i drugdje. 

I zaista! Vidimo kako su se katolici latili raznovrsnih djelatnosti: i 
ekonomske i političke akcije, i školstva i novinstva. Oni se nisu latili tih 
akcija radi čisto vremenskih ciljeva, već su ovaj vremeniti cilj sjedinili i po¬ 
vezali s jednim vjersko-moralnim ciljem; prihvatili su se te akcije upravo 
radi toga vjersko-moralnog cilja. Oni su počeli osnivati ekonomske 
organizacije ne samo zato da narod ekonomski pridignu, već zato da naro¬ 
du, koji ekonomski pridižu, istodobno omoguće vršenje krjeposti; vršenje 
svojih vjerskih dužnosti i da tako postigne svoju konačnu svrhu u Nebu. 
Ovaj vjersko-ekonomski cilj, ono »vjersko« u tomu cilju je karakteristič¬ 
no za tu ekonomsku akciju. I budući da sve što je vjersko, kako ćemo to 
pobliže promotriti, potpada pod vlast Qurisdikciju) Crkve, i ta vjersko- 
ekonomska akcija spada pod vlast i vodstvo pape i biskupa. Ona ne spada 
pod njihovo vodstvo ukoliko je ekonomska, već ukoliko ima vjerski cilj i 

značaj. * 1 Isto možemo reći i o politici. Katolici se ne ujedinjuju u svo¬ 
jim političkim organizacijama samo zato da se brinu za vremenito javno 
blagostanje građana, nego i da po politici uzmognu postići vjersko-moralni 
cilj: na primjer, da država uvede obvezatnu obuku vjeronauka, cenzuru 
nemoralnih plakata, izloga, filmova i knjiga, zabranu nemoralnih plesova, 
priznavanje samo onog braka među katolicima koji je sakrament. Katolici 
osnivaju svoje političke organizacije ne samo radi čisto političkoga cilja, 
već radi vjersko-političkoga cilja. A budući sve što je vjersko potpada pod 
vlast pape i biskupa, tako i ta politička akcija sa svojim vjerskim dije¬ 
lom potpada pod njihovu vlast. Ta politička akcija katolika ne potpada pod 
vlast pape i biskupa ukoliko je politička, već koliko je vezana s vjerskim 
sastavnim dijelovima. Isto školstvo i novinstvo što ga katolički svjetovnjaci 
podižu radi odgoja i obavještavanja, potpada pod vlast Crkve, ukoliko 
su te škole osnovane s ciljem kršćanskoga odgoja i ukoliko se to no¬ 
vinstvo širi radi katoličkoga formiranja savjesti. 

Vidimo iz rečenoga da osim organizacija Katoličke akcije ima u jav¬ 
nome životu još mnogo djelatnosti katolika koji, ako i imaju jedan bliži 
vremeniti (ekonomski, politički, obrazovni, inforamativni itd.) cilj, ipak 
je s ovima tijesno povezan duhovni cilj, tako da se te akcije s uglavnom 
vremenitim ciljem poduzimaju da se pomoću njih uzmogne postići jedan 
daljnji vjersko-moralni cilj. Jasno iz toga slijedi da sve akcije, koje su podu- 


1 Tako npr. katoličke ekonomske institucije ne samo da svojim namještenicima moraju omogućiti da 
vrše svoje vjerske dužnosti (to mora učiniti svako poduzeće, koje je osnovano i radi samo lukrativne 
svrhe), već u poslovanju mora biti tako da se odmah na prvi pogled uoči da je to jedno katoličko po¬ 
duzeće. Katolička ekonomska poduzeća moraju biti dobrotvorna akcija u korist puka i to poglavito u 
korist slojeva koji trpe. Od tih poduzeća niži slojevi imaju korist; ako je zadruga ona daje bolju robu 

i jeftiniju i tako uopće unosi duh Kristove pravednosti i ljubavi u ekonomski život. A niži slojevi, koji 
uživaju blagodat takvih institucija, zavole Kristovo socijalno evanđelje koje im olakšava njihovu borbu 
za opstanak. One na taj način također pomažu svoje istomišljenike. Katoličke ekonomske organizacije 
osnivaju se radi toga vjersko-moralnog cilja. To je ono posebno obilježje tih institucija po kojemu se 
one razlikuju od čisto lukrativnih poduzeća. Stoga osim ekonomske bilance, što ih ta poduzeća stva¬ 
raju svake godine, ona trebaju činiti i vjersko-moralnu bilancu. K tomu, budući da je to dobrotvorna 
akcija u korist puka koji trpi, slijedi da ta akcija mora biti izvan svake političke stranke: mora činiti 
dobro svima bez razlike na stranačku pripadnost, a prihode opet upotrijebiti za sve, a ne samo za pri¬ 
padnike ili potrebe jedne stranke. U enciklici Graves de communi koja je obvezatna za sve biskupije 
svijeta i u drugim dokumentima Sv. Stolice, ističe se da ta akcija mora biti neovisna od svake političke 
stranke. Nadalje: budući da ona ide za vjersko-moralnim ciljem, Crkva u vjersko-moralni dio te akcije 
ne ulazi samo svojom naukom, već ulazi unutra i svojom trostrukom vlašću: zakonodavnom, sudač¬ 
kom, egzekutivnom (Crkveni nauk i vlast nerazdvojivo su svezani!), i stoga npr. u inozemstvu mjesni 
biskup (»ordinarius loci«) službeno šalje u te institucije »moralnoga konzultora«. Katoličke ekonomske 
institucije, koje bi se izmicale toj vlasti Crkve, bile bi lukrativna poduzeća s poštenom svrhom, 
ali ne bi bila sastavni dio katoličkoga pokreta jer za ovaj vrijede norme što ih za ekonomsku akciju 
poglavito iznose enciklike Rerum novarum i Graves de communi. Naravno da i lukrativna poduzeća, 
kao uopće i svi vremeniti ciljevi u svijetu, ako se dotaknu nečega što spada u nadnaravni red, spadaju 
pod neizravnu i direktivnu vlast Crkve, kako ćemo to promotriti. (Pio X., Motu proprio od 18. XII. 
1903; Leon XIII. Graves de communi , VI, 212; Pio X. Svampa II. 58) 

zete radi toga vjersko-moralnog cilja, stoje tim svojim vjersko-moralnim 
dijelom pod vodstvom i vlašću pape i biskupa. 

One djelatnosti katolika koje imaju čisto vjersko-moralni cilj sa svim 
onim djelatnostima vremenitoga karaktera, poduzetim radi vjersko-mo- 
ralnoga cilja, obično nazivamo imenom Katoličkoga pokreta. Taj Katolički 
pokret, ukoliko ide za vjersko-moralnim ciljem (bilo to ekonomska akcija 
ili politička ili novinstvo itd.) spada pod učiteljsku i pastirsku 
vlast pape i biskupa. 

Pape nam svojim enciklikama jasno kažu kako kao katolici moramo na 
svim poljima raditi i svagdje nastojati postići koji vjersko-moralni cilj. Pape 
zahtijevaju takav katolički pokret kojemu oni daju načela i u koje¬ 
mu oni svojom vlašću provode ta načela. Pape su tom katoličkom pokretu 
do u tančine zacrtali smjer (ideologiju) i taj katolički pokret stoji prema 
tome pod vodstvomi vlašću pape i biskupa, kako je gore rečeno. 

Crkva se ne zadovoljava samo Katoličkom akcijom; ona upravo po¬ 
duzima tu Katoličku akciju da pomoću nje - i drugih sredstava -sav 
privatni kao i javni život obnovi u Kristu. Crkva naravno hoće katolički 
pokret, ali onakav kakav je do u tančine zacrtan u dokumentima Sv. Sto¬ 
lice; pokret koji, osim toga, stoji pod vodstvom i pastirskom vlašću uvijek 
živoga poglavarstva i učiteljstva Crkve. 

Danas Crkva odgaja vjernike za katolički pokret i za sav katolički ži¬ 
vot osobito preko Katoličke akcije. Po tome Katolička akcija 
po naravi, a redovito u najnižim instancama (župama) i po vremenu, treba 
doći prije ostalih grana katoličkoga pokreta. 

Da uzmognemo posve jasno spoznati vlast što je ima papa i biskup 
i da točno uočimo razliku u odnosima između Katoličke akcije i crkvene 
vlasti te između ostalih grana katoličkoga pokreta i katoličke djelatnosti 
uopće s jedne i crkvene vlasti s druge strane, prikazat ćemo ukratko vlast 
pape i biskupa, te ćemo onda iznijeti vlast Crkve nad stvarima čisto du¬ 
hovnim, zatim nad duhovno-vremenitim (mješovitim) i napokon nad čisto 
vremenitim, kada one imaju duhovne posljedice. 

Iz svega toga ćemo posve jasno razabrati da Crkva ne daje samo na¬ 
čela (ideologiju) katoličkome pokretu i cijelome katoličkom životu, već 
ona u taj katolički pokret i život ulazi sa svom snagom svoje kraljevske 
vlasti, dajući zakone, odredbe i smjernice kako će se ta duhovna načela 
provoditi u svim njegovim granama i ograncima, brinući se za izvođenje 
tih svojih načela, sudeći i kažnjavajući. To je stoga što je Krist Gospodin 
nerazdruživo povezao u nosiocima crkvenoga autoriteta učiteljsku i 
pastirsku (kraljevsku) vlast. 

II. PAPA 


Želimo li shvatiti svu veličinu katoličke nauke o Papinoj vlasti, naj¬ 
bolje je da ukratko analiziramo onaj dokument koji na najveličanstveniji 
način govori o toj vlasti. To je konstitucija Pastor aeternus (1870.), koja je 
okrunila rad velikoga Vatikanskog sabora. 

Ova konstitucija ponajprije ističe da je Krist ustanovio Crkvu u kojoj 
su vjernici povezani vezom vjere i ljubavi: 

»I kao što Apostole, što ih je Krist iz svijeta odabrao, šalje kao što je 
Otac poslao njega, isto je tako htio da u njegovoj Crkvi budu pastiri 
i učitelji sve do konca svijeta. A da zaista sam episkopat bude jedan i 
nerazdijeljen i da po međusobno suvislim svećenicima sve mnoštvo vjerni¬ 
ka bude sačuvano u jedinstvu vjere i zajednice, blaženog je P e t r a stavio 
iznad ostalih apostola i u njemu je ustanovio trajan princip ovoga 
jedinstva i vidljivi temelj da se na njegovoj čvrstoći podigne 
vječni hram i da se na čvrstoći ove vjere podigne veličanstvo Crkve koja 
se ima do neba izdići. I budući da bi vrata pakla, kada bi to mogla, htjela 
razoriti Crkvu, te zato protiv njezina božanski ustanovljenoga temelja sa 
svih strana iz dana u dan sve većom mržnjom napadaju, Mi, radi zaštite, 
sigurnosti, proširenja katoličkoga stada smatramo potrebnim, uz suglasje 
svetoga Koncila, da nauku o ustanovi, trajnosti i naravi svetoga apostolskog 
primata, na kojemu počiva snaga i čvrstoća cijele Crkve, takvom iznesemo 
te svi vjernici moraju vjerovati i moraju je držati, prema staroj neprestanoj 
vjeri sveopće Crkve i da zabranimo i osudimo po Gospodnje stado tako 
kobne zablude.« 

»Naučavamo, dakle, i proglašavamo da je prema svjedočanstvima 
Evanđelja primat jurisdikcije u sveopćoj Crkvi Božjoj, nepo¬ 
sredno i izravno blaženomu Petru bio obećan i podijeljen od Krista Gos¬ 
poda (Iv 1, 42; Mt.16, 16 ss)... I jedinome Simonu Petru 
dade Isus nakon svoga uskrsnuća jurisdikciju najvišega pastira i vladara 
nad cijelim svojim ovčinjakom govoreći: Pasi janjce moje. Pasi ovce moje 
(Iv 21,15 ss.).« 

Ovaj odsjek završava kanonom: »Ako bi tko rekao da 
blaženi Petar nije od Krista Gospoda postavljen 
za poglavicu svih apostola i za vidljivu glavu 
cijele vojujuće Crkve; ili da je on dobio samo 
primat časti, a da nije od istoga Gospoda na¬ 
šega Isusa Krista izravno i neposredno dobio 
primat istinite i prave jurisdikcije, neka bude 
anatematizira n.« 

Zatim konstitucija dokazuje kako je Krist ustanovio vječnu Cr¬ 
kvu i da je Petar dobio ključeve toga vječnog kraljevstva te stoga on 
»do u današnje vrijeme i uvijek u svojim nasljednicima, u biskupima svete 
Rimske Stolice, koju je on osnovao i svojom krvlju posvetio, živi da joj 
predsjeda i vrši svoju sudačku vlast. Stoga tkogod sjedi na ovoj stolici Pe¬ 
trovoj, taj prema ustanovi samoga Krista dobiva Petrov primat nad cijelom 
Crkvom. Iz toga razloga uvijek je bilo potrebno da se s Rimskom Crkvom, 
radi njezine moćnije vlasti, cijela Crkva slaže; to jest da se vjernici posvuda 
slažu da oni u toj Stolici, iz koje se šire prava časne zajednice prema svima, 
srastu u sklop jednoga tijela, povezani kao udovi u glavi.« 

Kanon: »Ako bi tko rekao da nije po samoj 
ustanovi Krista Gospoda ili po božanskomu pra¬ 
vu da blaženi Petar u primatu nad cijelom Cr¬ 
kvom ima trajne nasljednike ili da rimski Papa 
nije u tomu primatu nasljednik blaženoga Petra: 
neka bude anatematiziran.« 

»Stoga pozivajući se na očito svjedočanstvo svetih knjiga i na posve 
očite i vrlo jasne dekrete bilo Naših predšasnika rimskih Papa, kao i općih 
sabora, Mi obnavljamo definiciju Općeg sabora u Firenci, prema kojemu 
svi vjernici moraju vjerovati da Sveta Apostolska Stolica i rimski Papa ima¬ 
ju primat (prvenstvo) nad cijelim svijetom i da je rimski Papa nasljednik 
blaženoga Petra, prvaka apostola, i da je on pravi namjesnik Isusa Krista, 
glava cijele Crkve, Otac i Učitelj svih vjernika te da je njemu, u osobi bla¬ 
ženoga Petra, od našeg Gospoda Isusa Krista bila povjerena punina vlasti 
da pase, vlada i upravlja sveopćom crkvom, kao što je i izraženo u spisima 
općih sabora i svetih kanona.« 

»Mi naučavamo, dakle, i proglašavamo da prema odredbi Gospodina, 
Rimska crkva ima prvenstvo vlasti nad svima drugim koji su s običnom 
vlašću i da je ova vlast jurisdikcije rimskoga Pape, koja je zaista biskup¬ 
ska i neposredna, takva te su prema njoj svi pastiri i svi vjerni¬ 
ci svakoga obreda i svake časti, kako pojedinci tako i svi zajedno, vezani 
dužnošću hijerarhijske podložnosti i istinite poslušnosti; i to ne samo u 
stvarima koje se tiču vjere i morala, već također u svima onima koje se 
tiču discipline i uprave Crkve koja je u cijelomu svijetu rasprostranjena; 
tako da, pošto je sačuvano jedinstvo i zajednice i ispovijedanja iste vjere s 
rimskim Papom, Crkva Kristova bude jedno stado pod jednim 
jedinim vrhovnim Pastirom. To su načela katoličke istine od 
koje se ne može udaljiti nitko, a da ne izloži opasnosti svoju vjeru i svoje 
spasenje.« 

»I jer je po božanskomu pravu apostolskoga primata rimski Papa nad 
cijelom Crkvom, naučavamo također i proglašavamo da je On vrhov- 

ni sudac vjernika i da se u svim stvarima, koje se odnose na crkveno 
istraživanje, može pozvati na njegovu presudu; i nitko ne može sud Apo¬ 
stolske Stolice, nad kojom nema višega autoriteta, poništiti te nitko ne 
smije suditi o njezinu sudu...« 

Kanon: »Ako bi dakle tko rekao da rimski Papa 
ima samo dužnost nadgledanja ili upravljanja, 
a ne potpunu i najvišu vlast jurisdikcije nad 
cijelom Crkvom, ne samo u stvarima koje se 
tiču vjere i ćudoređa, već također i onih koje 
se tiču discipline i upravljanja Crkve koja je 
rasprostranjena po cijeloj zemlji; ili da on ima 
tek glavniji dio, a ne potpunu puninu ove vr¬ 
hovne vlasti; ili da ova njegova vlast nije re¬ 
dovna i neposredna bilo nad svim i pojedinim 
crkvama, bilo nad svim i pojedinim pastirima i 
vjernicima: neka bude anatematiziran.« 

»Da je u apostolskomu primatu, što ga je rimski Papa, kao nasljednik 
Petra, prvaka apostola, dobio nad sveopćom Crkvom, uključena istodobno 
vrhovna učiteljska vlast, ova je Sveta Stolica uvijek držala i 
to dokazuje trajni običaj Crkve, sami sveopći sabori i to su poglavito nagla¬ 
šavali oni u kojima se Istok sa Zapadom slagao u vjeri i ljubavi... Da udovo¬ 
lje ovoj pastirskoj dužnosti, Naši su predšasnici uvijek neumorno na tome 
radili da se blagotvorna Kristova nauka kod svih naroda zemlje 
širi i istom su brigom bdjeli da tamo, gdje je bila primljena, neoskvrnjena 
i čista, bude sačuvana.. Nije Petrovim nasljednicima Duh Sveti bio obećan 
da oni po njegovoj objavi otkrivaju novu nauku, već da uz njegovu pomoć 
od Apostola predajom predanu o b j a v u ili zaklade vjere sve 
to čuvaju i vjerno tumače.« 

»Ova karizma (milost) istine i vjere, koja nikad ne slabi, od Boga je 
dana Petru i njegovim nasljednicima na Svetoj Stolici da mogu vršiti svo¬ 
ju uzvišenu zadaću na spas svih i da cijelo Kristovo stado po njima bude 
sačuvano od otrovne hrane zablude i hranjeno hranom nebeske hrane...« 

»Stoga Mi vjerno slijedeći predaju što je primamo iz početaka kr¬ 
šćanske vjere, na slavu Boga Spasitelja našega, proslavljene katoličke vjere 
i spas kršćanskih naroda, uz suglasje svetoga sabora, naučavamo i progla¬ 
šavamo da je od Boga objavljena dogma da, kada rimski Papa 
govori »ex cathedr a«, to jest kada vršeći službu 
Pastira ili Učitelja svih vjernika, na temelju 
svoje najviše apostolske vlasti, definira da od 
sveopće Crkve jedna nauka o vjeri ili ćudoređu 
mora biti vjerovana, on je radi pomoći Božje, 

koja je obećana osobi sv. Petra, obdaren onom 
n e p o g r j e š i v o š ć u koju je Božanski Spasitelj htio 
da ima njegova Crkvaka da proglašava (defi¬ 
nira) jednu nauku o vjeri ili ćudoređu i da su 
prema tome takve definicije rimskoga Pape ne¬ 
opozive same sebi, a ne stoga što bi im Crkva 
dala p r i v o 1 u.« 

Nasumice smo donijeli izvatke iz ove konstitucije Vatikanskoga sabo¬ 
ra jer je u njoj najvjernije izražena bit katoličkoga nauku o papinstvu koji je 
osnovica svakom katoličkom radu. Bez temeljitoga poznavanja toga na¬ 
uka nerazumljiv je svaki katolički rad; nerazumljivo je zašto se sada svagdje 
u svijetu opet velikom pomnjom naglašava da sav naš rad, privatni i javni, 
sav katolički pokret i sva Katolička akcija mora poznavati samo jednu nor¬ 
mu, a ta je norma: smjernice Namjesnika Kristova; jer što On određuje, 
određuje Krist preko njega, i to ima zalog blagoslova. Život i djelatnost, 
ako se ne ravnaju prema smjernicama Svete Stolice, jesu promašen život; 
jesu možda »veliki koraci«, ali »na krivom putu« (Sv. Augustin); na putu 
koji ne dovodi do konačne svrhe svih ljudskih čina - do Boga. 

Stoga promotrimo još potanje glavne misli ove velebne Vatikanske 
konstitucije. 

Kada, kako vidjesmo, govorimo o vlasti Crkve (tj. pape i biskupa), ra¬ 
zlikujemo trostruku vlast: naučavanja, upravljanja i posvećivanja. Za temu 
koju obrađujemo ne dolazi u obzir vlast posvećivanja, već samo vlast nau¬ 
čavati i vlast upravljati. Vidjeli smo, da papa ima vlast naučavanja: 
njegova je dužnost, prema tome, širiti kršćanski nauk među narode i ču¬ 
vati ga čista i neporočna. Kada, dakle, vidimo kako želimo raditi 
prema katoličkim načelima u Katoličkoj akciji, u katoličkome pokretu ili 
uopće u životu, ta čista i neporočna kršćanska načela 
dobivamo od papeiod drugih izvora, ali u suglasju s njime. Ova 
kršćanska načela papa objavljuje raznim bulama, brevima, enciklikama, 
pismima, govorima itd. Ako, dakle, želimo raditi kao katolici prema i s 
pravnim načelima bilo gdje, potrebno je da proučavamo nauk Kristov 
na vrelu: u bulama, enciklikama, govorima Sv. Oca itd. 

Štoviše ovi dokumenti živoga učitelj stva imaju za pretežni dio katolika 
veće značenje od samoga Sv. Pisma, jer nam Sv. Pismo ne govori uvijek jezi¬ 
kom našega vijeka i jer neupućeni laik nema uvijek dovoljnu naobrazbu da bi 
bio u stanju taj nauk Sv. Pisma uvijek primijeniti na današnje životne prilike 
koje znaju biti vrlo komplicirane. A eto to čine dokumenti Sv. Stolice koji 
nam govore današnjim jezikom i rješavaju nam na temelju filozofije i Objave 
današnje poteškoće i daju siguran pravac našoj djelatnosti. 

Pio XI. naglašava u svojoj enciklici Ubi Arcano Dei da omladini, a 
poglavito bogoslovima, valja sustavno tumačiti nauk, koji se nalazi u en¬ 
ciklikama, poglavito u enciklikama Leona XIII., Pia X. i Benedikta XV 
Upozorava da neznanje nauka sadržana u tim enciklikama neminovno i 
logičnom nuždom dovodi do moralnog, pravnog i socijalnog modernizma. 
U današnje vrijeme tako reći jedino sredstvo da se svih ovih vrsta mo¬ 
dernizma očuvamo, jest proučavanje tih enciklika. Pio XI. posve izričito 
kaže: »Mi h o ć e m o da se ova obuka daje poglavito omladini u školi, ali 
osobito mladićima koji se odgajaju za svećenički stalež jer inače usred 
tolikih revolucija i tolike razuzdanosti duhova oklijevajuća omladina mora 
postati onakva da ju »ljulja vjetar nauke po prijevari ljudi, po lukavštini da 
nas zavede u bludnju« (Ef 4, 14). I ovi isti ljudi se ne ponašaju drukčije 
u svojim govorima, u svojim spisima i u svim izričajima svoje djelatnosti, 
nego kao da su naučavanje i smjernice, koje su toliko puta proglasili Pape, 
poglavito Leon XIII., Pio X. i Benedikt XV, izgubili svoju stvarnu snagu ili 
nisu više uporabljive. U tome je jedna vrsta moralnog, pravnog i socijalnog 
modernizma, koji osuđujemo svom energijom, isto kao i bolje poznati do¬ 
gmatski modernizam« (Ubi Arcano Dei). 

Nije stoga čudo što se danas više nego ikada naglašava da u bit¬ 
ni dio radnoga programa Katoličke akcije spada 
upravo to proučavanje i primjenjivanje doku¬ 
menata Sv. Stoliceito poglavito onih koji imaju sociološki ka¬ 
rakter jer je specifični cilj Katoličke akcije socijalna kristijanizacija. 2 

2 Sto je zapravo socijalna kristijanizacija koja se toliko ističe kada se govori o Katoličkoj akciji? Kada 
čitamo poslanice svetoga Pavla, vidimo da ih on obično završava cijelom litanijom pozdrava. Imena, 
koja sveti Pavao spominje u tim pozdravima, bila su velikim dijelom imena svjetovnjaka. On je njih 
smatrao svojim suradnicima i pomagačima i pomoću njih, pomoću te manjine je Crkva obratila ogro¬ 
mno Rimsko Carstvo. Da su ti prvi kršćani ostali u katakombama, nikada kršćanstvo ne bi iznijelo 
pobjede nad cijelim državnim poretkom. Ti su svjetovnjaci pretkonstantinova doba, svaki u svome 
zvanju, širili kršćanstvo. Stoga i veli Tertulijan: »Mi smo tek od jučer i već napunjamo cijelo rim¬ 
sko društvo, od robova pa sve do palača careva, vojsku, poljodjelska poduzeća i činovnički stalež«. 
Isto u sadašnje novopogansko doba jedna manjina mora preporoditi cijelo moderno pogansko druš¬ 
tvo. »S kim ću usporediti kraljevstvo Božje? Ono je kao kvasac koji uze žena i pomiješa u tri mjere 
brašna dok sve ne uskisne.« Prema riječima Spasiteljevim manjine su oni koji nose preporod 
u cijelo ljudsko društvo. I kao što su u prvo kršćansko doba svjetovnjaci unosili u sva svoja zvanja 
kršćanstvo, isto tako danas valja pomoću radnika osvajati radnike, pomoću seljaka seljački stalež. »I 
treba priznati bez okolišanja, ako želimo osvojiti svijet rada za Krista, osvojit će ga radnici i poslodavci; 
ako valja rekristijanizirati vojsku, to će postići vojnici i časnici; ako književnost i umjetnost valja izli¬ 
ječiti i približiti ih katoličkomu idealu, tu će uspjeti književnici i umjetnici. Isto se može reći o svim 
poduzećima koja tvore prostranu društvenu organizaciju.« (Chanoine Picard, L'Action Catholique; 
Liege 1927.) Crkva izravno ne može preko svojih svećenika doprijeti do svih onih društvenih slojeva 
i staleža; zato ona povjerava svakome staležu da kristijanizira svoj vlastiti stalež i one staleže koji su 
mu bliži. A za ovaj posao socijalne kristijanizacije treba priprave. Za ovu se pripravu za socijalnu kri¬ 
stijanizaciju brine Katolička akcija u kojoj se svećenici brinu za katoličko formiranje onih svjetovnjaka 
koji imaju u životu vršiti zadatak socijalnih kristijanizatora. I tada u ljudskomu društvu i u svojim sta¬ 
ležima i zvanjima svjetovnjaci vrše one zadatke za koje su oni zgodniji od svećenika; do kojih svećenik 
izravno vrlo rijetko dopire jer se u najviše slučajeva te stvari tiču posebnoga svjetovnjačkog života. 

S vlašću naučavanja nerazdruživo je vezana vladalačka vlast. Po volji 
Kristovoj, Papa ima također i vlast vladanja. Naime, Papina vlast po 
toj volji Kristovoj ne bi bila potpuna kada bi Papa imao dužnost širiti ispra¬ 
van nauk da objavljuje načela, a ne bi imao v 1 a s t i i provoditi ih. Stoga 
Papa posjeduje i vladalačku vlast i sve što je s time u vezi: vlast izdavanja 
zakona (pravo izdavati odredbe na opće dobro Crkve koje vjernike vežu 
u savjesti), sudačku vlast (pravo urediti sudišta za čine vjernika i o njima 
izreći svoj sud), vlast kazniti prekršitelje (pravo upotrijebiti materijalnu i 
duhovnu silu u izvedbi zakona ili presuda). I što je važno, kraljevska Papi¬ 
na vlast jest neposredna. Papa je duhovni član svakoga naroda i svake 
države i ni jednoj državi nije tuđinac. Papa je biskup svake biskupije; on 
je biskup svakoga vjernika: »on je«, kako veli strasburški biskup, »prvi du¬ 
hovni vođa svakomu vjerniku, njegov istiniti župnik, njegov vlastiti biskup, 
zastavnik vjere, duša njegove duše i otac njegove savjesti«. (La Croix, 23. 
II. 1927). Stoga u provođenju Papinih smjernica u raznim narodima bilo 
u privatnom životu, bilo u katoličkomu pokretu i u Katoličkoj akciji, Papa 
nije samo neposredni učitelj, već je također i neposredni zapovjednik toga 
katoličkog života; izdaje zakone, sudi i kazni. 

U dušama nekih Hrvata laika je iščeznuo uopće svaki smisao za ovu 
neposrednu Papinu vlast. Papa je daleko u Rimu, on je Talijan. Još 
kako tako se u ograničenom krugu u katoličkim redovima govori o njego¬ 
vim smjernicama, ali da bi on vršio kakvu vlast nad svakom župom, da on i 
njegove smjernice moraju biti nazočne u svim našim katoličkim nastojanji¬ 
ma; da je Papa blizu i da je on naš neposredni gospodar i Otac naših duša, 
na to skoro nitko ne misli. 

(Članak se nastavlja u: VRHBOSNA, br. 6, 1927., str. 94-96j 

I eto, dužnost je Katoličke akcije opet nam Papu približiti i poučiti 
nas kako se sva naša nastojanja moraju ravnati prema smjernicama toga 


»Citirajmo nekoliko primjera. Borba protiv nećudoređa. Borba protiv laicizma. Rat framasoneriji. 
Borbe za školu. Propaganda za kršćansko shvaćanje države, zanata, obitelji. Propaganda da se prizna 
kraljevska vlast Kristu, poglavito da je priznaju vođe i zastupnici socijalnih i političkih institucija. 
Kampanje da se priznaju Crkvi njezina prava i protiv povreda tih prava. Izmjena općih vladajućih ideja 
o radu, izboru zvanja, poslovima, zabavama, čuvstvenomu životu, braku, odgoju itd.« (Picard, str. 19.) 
Crkva je ovaj zadatak socijalne kristijanizacije po laicima smatrala uvijek vrlo važnim. Bez te aktivne 
suradnje svjetovnjaka nije moguće rekristijanizirati sav društveni poredak: ljude i institucije. 
Ne čudimo se što Kristov Namjesnik kliče omladini cijeloga svijeta: »Mladići, vi ste naši suradnici; 
Mi od Vas tražimo, Namjesnik Isusa Krista od Vas traži Vašu suradnju.« Na ove riječi Svetoga Oca 
vrlo poznati duhovnik belgijske omladine, kanonik Picard, nadovezuje: »Zar čovjek ne bi rekao da su 
ove riječi upravljene biskupima? Slušači bijahu mladići, zastupnici svih mladih katolika, koji 
su organizirani u Katoličkoj akciji.« (Ibid. 6.) To je bilo u rujnu 1925; među slušateljima bilo je 120 
hrvatskih Orlova. 


417 



našeg neposrednog učiteljai pod vlašću toga našeg nepo¬ 
srednog zapovjednika. 

Time smo istaknuli jednu bitnu i to najvažniju osnovicu katoličke dje¬ 
latnosti. Ona bi bila nepotpuna kada ne bismo odmah nadovezali prikaz 
o vlasti mjesnog biskupa preko kojega se redovito, prema volji Isusovoj, 
širi nauk Božji u duše vjernika i koji je također neposredni vladar nad 
svakom katoličkom djelatnošću u svojoj biskupiji. 

III. MJESNI BISKUP 

Nije posve točno kada se govori da je ovaj ili onaj biskup vođa ka¬ 
toličkoga pokreta u svim biskupijama jednoga naroda. Isto tako katolički 
pokreti ne poznaju umrle vođe. Idejni vođa svakog katoličkog pokreta jest 
Sv. Otac u cijeloj Crkvi, a mjesni biskup u svojoj biskupiji zato jer Crkva 
ima svoje živo učiteljstvo. Ovaj ili onaj biskup je možda među ostalim bi¬ 
skupima stručno najvještiji da vodi onaj dio katoličkoga rada koji se naziva 
Katolički pokret te tako možda utječe i na razvoj istoga rada u drugim bi¬ 
skupijama; stvarno je ipak svaki biskup uz Papu uvijek i posvuda bio vođa 
svakog pokreta u svojoj biskupiji. On tome pokretu daje načela i ima 
i v 1 a s t ta načela u tomu pokretu provoditi; uvijek prema smjernicama 
Sv. Stolice i neovisno od drugih biskupa. To je njegovo pravo kojega se on 
nikada ne može odreći. Ovo, naravno, nimalo ne smeta da biskupi jedne 
pokrajine solidarno nastupaju. 

I kao što smo vidjeli da smjer za cijeli katolički rad daje Sv. Stolica, 
isto tako smjernice za c i j e 1 i katolički rad, ukoliko je on katolički (bio 
on i ekonomski, politički) daje mjesni biskup za svoju biskupiju; to jest 
ukoliko u njemu ima stvari koje spadaju u vjerski i nadnaravni rad. Mjesni 
je biskup u svojoj biskupiji vrhovni vođa Katoličke akcije, isto tako je 
on vrhovni vođa cijeloga katoličkog pokreta u koliko taj ide za vjersko- 
moralnim ciljem. Iz toga slijedi da je b i t n o za svaki katolički rad biti 
ubitnoj vezis mjesnim biskupom. Jasno je kako ni jedan biskup 
nema pravo zadirati u katolički rad u drugoj biskupiji mimo volje dotič¬ 
noga biskupa. To je načelo došlo do izražaja već u prvo kršćansko doba. 
Sv. Augustin već ističe kako na njega ne spada »da se posebno bavi osim 
hiponskom Crkvom... Ali u drugim krajevima toliko djelujemo, što se Cr¬ 
kve tiče, koliko ili nama dozvoljavaju ili od nas zahtijevaju biskupi dotičnih 
krajeva.« (Ep. 34, n. 5). 

Bila je Spasiteljeva volja da rimski papa ne može po sebi niti po svo¬ 
jim delegatima vladati Crkvom bez redovitih biskupa (cjelokupnoga epi¬ 
skopata). Volja je dakle Spasiteljeva da se redovito ništa što nosi na sebi 
biljeg katolicizma, ne zbiva bez pape i biskupa. Dokaz da je volja Spasitelja 

da se katolički život redovito razvija preko biskupa jest što je s jedne stra¬ 
ne Krist utemeljio Crkvu i dao joj ustav, a s druge strane Crkva nikada nije 
bila bez biskupa. Da nije bila Kristova volja da Crkvom vladaju biskupi, ne 
bi se moglo razumjeti zašto je Crkva već od prvoga stoljeća svagdje imala 
biskupsku ustanovu i smatrala je kako je ta ustanova božanskoga podrije¬ 
tla: »Nad kojim vas Duh Sveti postavi biskupima da upravljate Crkvom 
Božjom« (Dj 20, 28). Krist sam »je dao jedne za apostole, a jedne za 
pastire i učitelje« (Ef 4, 11). Tako je, eto, Krist odabrao apostole 
i njihove pomoćnike (proroke i evanđeliste) da osnuju crkve, a da se 
te već osnovane crkve pa su (upravljaju), dade im pastire i učitelje. Ta 
dvostruka dužnost (pasti i naučavati) spada u prvomu redu i ponajprije 
na biskupa. A u Otkrivenju sv. Ivana ukazuje se Krist imajući »u desnoj 
ruci sedam zvijezda... Sedam zvijezda jesu anđeli (biskupi) sedam crkava.« 
(Otk 1, 16. 20). 

Time je, dakle, jasno označeno kako je volja Kristova da u Crkvi budu 
biskupi koji će voditi brigu za pojedine crkve. Dakle ništa se specijalno 
katoličkoga ne može dogoditi, po volji i odredbi Kristovoj, u nijednoj bi¬ 
skupiji bez ni mimo biskupa. 

Biskupi su u svojoj biskupiji službeni (autentični) učitelji. Stoga mi 
ne slušamo biskupa što je on silne učenosti ili što su njegovi dokazi snažni, 
već jer on nauk Crkve naučava s autoritetom i jer je radi toga neposredno 
poslan od Sv. Oca, a posredno od samoga Krista da nas svojom vlašću, da¬ 
noj mu od Krista i Pape, uči i upravlja u cijelomu katoličkom životu 
i radu. 

O otajstvu svete Hijerarhije osobito lijepo govori sv. Ignacije (+107.), 
biskup i mučenik, u svojim pismima. U pismu Efežanima kaže među osta¬ 
lim ovo: »A vi (Crkva Efeza), trebate se sjediniti s mišlju biskupa što činite; 
jer vaše svećenstvo vrijedno Boga jest sjedinjeno i usklađeno s biskupom 
kao žice s lirom; i tako u vašemu jedinstvu i suglasju vaše ljubavi Isus Krist 
je pjevan bez prestanka« (S. Ign. Epist. ad. Eph. n. 3. 4). »Smatram vas 
blaženim, vas, koji ste sjedinjeni s vašim biskupom, kao što je Isus Krist s 
Ocem, tako da sve stvari budu u suglasju jedinstva« (Ibid. n. 5. 4). »Ako 
molitva jednoga pojedinca ili dvojice, kada su složni, ima toliku moć, koliku 
tek ima glas biskupa i cijele Crkve« (Ibid). »Nastojmo se ne opirati biskupu 
i biti podložni biskupu« (n. 5). »Koga otac obitelji (Krist) pošalje da vlada 
svojom obitelji, njega treba tako primiti kao samoga onoga koji posla. Jasno 
je, dakle, da biskupa valja smatrati kao samoga Gospoda« (n. 6). »Kao što 
Gospod nije ništa učinio bez svoga Oca, ostavši s njim sjedinjen, ni sam po 
sebi, ni po svojim apostolima, tako ne činite ništa bez biskupa i svećenika« 
(S. Ign. Epist. ad Magn. n. 7). »Budite podložni biskupu, kao što su apostoli 
Kristu« (n. 13). »Neka svi vide u biskupu Isusa Krista, Sina Očeva, a u sve- 

ćenstvu savjet Božji i zbor apostola. Odijeljeno od biskupa i svećenstva ime 
Crkve ne može postojati« (Epist. ad Trall. n. 3). 

Ovo je odnos prvih vjernika i c i j e 1 e njihove katoličke djelatnosti 
prema biskupu. To je nepromjenljiva volja Kristova za svaku katoličku 
djelatnost u svim vjekovima. 

Ali koji je odnos između Papine i biskupske pastirske vlasti prema ka¬ 
toličkoj djelatnosti? To nam na kratak i precizan način tumači spomenuta 
konstitucija Pa s t o r aeternus.U njoj stoji doslovno ovo: »Daleko 
je od toga, da bi ova vlast Vrhovnoga svećenika (Pape) ometala redovnu i 
neovisnu vlast biskupske jurisdikcije na temelju koje biskupi - koji su kao 
nasljednici apostola postavljeni od Duha Svetoga - pasu i upravljaju sebi 
doznačena stada kao prvi pastiri, tako da ova (biskupska vlast) štoviše po 
najvišem i sveopčem pastiru dolazi do izražaja, koji je učvršćuje i brani, 
prema riječima sv. Grgura Velikoga: »Moja je čast, čast sveopće Crkve. 
Moja je čast čvrsta krepčina moje braće. Tada sam istinito čašćen, kada se 
ni jednom od njih ne uskrati dužna čast.« 

Leon XIII. ove misli ponavlja u slijedeća dva dokumenta: »Na nje¬ 
mu (Papi) nije samo da ravna Crkvom u njezinoj cjelini, već također da 
tako upravlja činima vjernika da ovi postignu vječno spasenje. Po tome 
se vidi kako je neophodno nužno da, osim savršene sloge koja mora vla¬ 
dati u njihovoj misli i njihovim činima, vjernici uvijek smatraju svetim 
pravilom ravnati se prema političkoj mudrosti (politicam... sapientiam) 
crkvenoga autoriteta. No, neposredno iza rimskoga Pape i 
pod njegovim vodstvom uprava vjerskih interesa 
kršćanstva pripada biskupima. Isto tako, kao što u vršenju 
svoje biskupske vlasti biskupi moraju biti sjedinjeni s Apostolskom Stoli¬ 
com, isto tako članovi klera i svjetovnjaci moraju 
živjeti u tijesnoj vezi sa svojim biskupima. Ako bi 
koji među njima dao povoda kritici ili svojim djelima ili idejama koje za¬ 
stupa, ne pripada nijednomu privatniku da si obzirom na nj prisvoji službu 
suca koja je po Našemu Gospodu povjerena jedinomu Pastiru koga je po¬ 
stavio nad janjce i ovce.« (Leon XIII. Sapientiae christianae, II. 288-280). 
»Po nekim znakovima koji se opažaju nije teško zapaziti da među katoli¬ 
cima, zasigurno radi nesretnih vremena, ima ih koji nisu baš zadovoljni 
položajem podređenih što ga imaju u Crkvi i misle da mogu imati neki 
udio u upravljanju Crkve ili barem drže da im je dozvoljeno ocjenjivati i 
suditi čine autoriteta. Ako bi to mišljenje pobijedilo, bila bi velika šteta u 
Crkvi Božjoj, u kojoj se po jasnoj volji njezinoga božanskog Utemeljitelja 
mogu razlikovati na najočitiji način dvije strane: podučavana i podučava- 
juća, stado i pastiri, među kojima je jedan koji je vođa i najviši Pastir svih; 
jednim Pastirima je dano naučavati i suditi i 

upravljati; vjernicima je stavljeno u dužnost slijediti nauk, učtivo se 
podložiti presudama i dati se upravljati, popravljati i voditi k spasu. Tako 
je neophodno nužno da se jednostavni vjernici duhom i srcem podvrgnu 
svojim vlastitim pastirima, a ovi s njima vrhovnomu Pastiru; i u takvoj po¬ 
dređenosti i ovisnosti leži red i život Crkve i na njoj se temelji neotklonjivi 
uvjet dobroga djelovanja, i da se sve povoljno dovede u luku. Naprotiv, 
dogodi li se da si jednostavni vjernici hoće prisvojiti autoritet kao suci i 
učitelji; ako podređeni hoće u vladanju nad sveukupnom Crkvom dovesti 
do pobjede jedan smjer koji se razlikuje od onoga što ga zastupa najviši au¬ 
toritet, to znači preokrenuti poredak: tako se u mnoge duhove unosi zbrka 
i izlazi iz prave kolotečine.« (Leon XIII. Epistola tua, VII, 62). 

Papa i mjesni biskup daju načela svakom katoličkom gibanju; Papa 
i biskup posjeduju vlast nad tim katoličkim gibanjem. Kako oni tu vlast 
posjeduju u Katoličkoj akciji, cijelom katoličkom pokretu i nad svim ljud¬ 
skim djelatnostima uopće, sada ćemo je pobliže promotriti. 

IV. PRECEPTIVNA (ZAPOVJEDNA) 

I DIREKTIVNA VLAST CRKVE 

Iz svega dosadašnjeg se uvjerismo da Crkva, to jest Sv. Stolica i bisku¬ 
pi daju - prema Isusovoj božanskoj ustanovi -načela svakomu katolič¬ 
kom radu, svakomu katoličkom pokretu. Mi običavamo reći da nam oni 
daju ideologiju. Jedino oni; nitko drugi ne može dati tu ideologiju. 
Drugi mogu tu ideologiju propagirati, mogu je u životu ostvarivati, ali je 
ne mogu stvarati. Ideologija se katoličkoga pokreta zapravo ne stvara; po¬ 
gotovu je ne stvaraju svjetovnjaci, ma kako sposobni i zaslužni bili; ona je 
pohranjena čista i neporočna u zakladu Crkve, a Papa i biskupi je vade iz 
te zaklade i tumače prema suvremenim potrebama. 

Stoga svaki katolički pokret u svim svojim granama i ograncima do¬ 
biva svoju ideologiju jedino od Pape i biskupa. Učeni filozofi i bogoslovi i 
drugi stručnjaci tek pomažu Papu i biskupe, ali bez Pape i biskupa se ne 
može zamisliti nikakav katolički pokret. 

Taj katolički pokret u svom je najširem značenju - kako vidjesmo - 
djelatnost po katoličkim načelima u ljudskome društvu s izričitim vjersko- 
moralnim ciljem među pojedincima, u obiteljima, staležima, novinstvu, 
školstvu, odgojnim organizacijama, ekonomskom životu, politici itd. 

Sve ove djelatnosti nemaju isti specifični cilj. Među svima ovima mo¬ 
ramo razlikovati tri vrste. Jednu koja isključivo i neposredno ide za du¬ 
hov n i m i vječnim ciljem. To je npr. djelatnost redovite duhovne pastve, 
vjerskih društava, Katoličke akcije. 

Sve ove djelatnosti, jer imaju neposredni vjersko-moralni, to jest du¬ 
hovni cilj, spadaju pod zapovjednu i direktnu (neposrednu) 
vlast Crkve, pod izravnu vlast Pape i biskupa. Pape i biskupi su gospodari 
tih djelatnosti sve do njihovih posljednjih pojedinosti; one spadaju nepo¬ 
sredno u duhovnu pastvu i Crkva nad tim djelatnostima posjeduje vlast 
na temelju Spasiteljevih riječi: »Idite dakle i naučavajte sve narode.« (Mt 
28, 20). 

Ima velik dio ljudskih djelatnosti koje nisu čisto vremenite naravi, 
već je s vremenitim stvarima ili po naravi ili slučajno spojeno i duhovno 
dobro. Takve stvari zovemo mješovitim. I one spadaju pod zapo¬ 
vjednu vlast Crkve; u tom se slučaju vlast Crkve nad takvim vremenitim 
stvarima zove indirektnom (posrednom). 

Napokon u treću grupu spadaju sve one djelatnosti s kojima nije 
svezan nijedan duhovni problem i koje su čisto vremenitoga karaktera. 
Naravno je da takve čisto vremenite stvari ne potpadaju ni pod 
direktnu ni indirektnu vlast Crkve, već pod njenu direktivnu (sa¬ 
vjetodavnu) vlast. U tom čisto vremenitom djelokrugu npr. država razvija 
svoju posebnu djelatnost, brinući se za javno i vremenito blagostanje gra¬ 
đana, stvarajući financijske zakone, podižući agrarne institucije, umnaža¬ 
jući željezničku mrežu i slično. 

Iz svega dosadašnjega proizlazi da u svijetu postoje tri vrste ovisnosti 
od javne vlasti: a) ovisnost jedino od Crkve, b) ovisnost i od Crkve i od 
svjetovne vlasti (države), te c) ovisnost jedino od svjetovne vlasti (države). 

Crkva vrši nad svima ovim trima grupama svoju vlast. Nad prvom 
(čisto vjerske stvari) i drugom grupom (mješovite stvari) ona posjeduje 
zapovjednu vlast; Nad čisto vjerskim stvarima (nad prvom grupom) ona 
posjeduje direktnu zapovjednu vlast, a nad drugom grupom (mješo¬ 
vitim, duhovno-vremenitim stvarima) indirektnu zapovjednu vlast. 
Vjernik se mora pokoravati Crkvi, kada ona vrši svoju vlast nad ovim dvje¬ 
ma grupama, nad duhovnim i mješovitim stvarima, jer ga na to obvezuje 
krjepost poslušnosti. Ali Crkva vrši svoju vlast i nad čisto svjetovnim stva¬ 
rima: u koliko s njima nije tijesno povezan jedan duhovni problem, ali koje 
mogu imati duhovne posljedice, ta je vlast tek direktivna, savjetodavna. 
Vjernik se pokorava i ovoj vlasti, ne radi poslušnosti, već jer ga na to poti¬ 
če krjepost razboritosti. Pobliže ćemo promotriti svaku pojedinu skupinu 
i osvijetlit ćemo je primjerima. 

(Članak se nastavlja u: VRHBOSNA, br. 7, 20.7.1927., str. 105-108) 

A. DIREKTNA VLAST CRKVE 

O njoj ne treba mnogo govoriti. To je ona vlast, koju smo podrobno 
promotrili govoreći o Papi i mjesnome biskupu. Na temelju te su Papa i bi¬ 
skupi u svom djelokrugu u pravom smislu kraljevi. Ovamo spada sav čisto 
crkveni život, izdavanje zakona, njihovo provođenje, tumačenje, ukidanje, 
suđenje, propovijedanje, podizanje škola itd. U ovu direktnu vlast danas 
po odredbi Svetoga Oca Pape spada i Katolička akcija kao dio dušobriž- 
ničke službe klera. 

B. INDIREKTNA VLAST 

Može se dogoditi da se razne svjetovne stvari tiču vjere ili ćudoređa i 
da su s njima ili tijesno ili slučajno povezane. Takvi su npr. državni zakoni 
koji koriste ili škode vjeri, odgoj djece u školi, brak sa svojim građanskim 
posljedicama (pravo baštine), svetkovanje zapovijedanih blagdana, pobož¬ 
ne zaklade, sprovodi, vojna služba svećenika, podizanje župa. Budući da 
vjera i ćudoređe svih kršćana potpada pod vlast Crkve, slijedi da spome¬ 
nute stvari potpadaju istodobno pod crkvenu i državnu vlast. Ako dakle 
dođe do sukoba između obje vlasti? Ispravnom se poretku protivi da bi 
vlast čiji je cilj niži, nepravedno nadvladala onu koja ima uzvišeniji cilj. Iz 
toga slijedi da crkvena vlast nadmašuje građansku i da svjetovne (građan¬ 
ske) stvari u tome obziru potpadaju pod tu crkvenu vlast. Vlast Crkve nad 
tim svjetovnim stvarima jest indirektnajer se ona na ove svjetovne 
stvari ne odnosi stoga jer su svjetovne i jer imaju svjetovni cilj, već što ima¬ 
ju sveti cilj. Prema tome i država u svojim građanskim stvarima neizravno 
ovisi o crkvenoj vlasti, ukoliko se naime nešto odnosi na vjeru i ćudoređe 
ili na crkvenu disciplinu. 3 

Isto i cijeli katolički pokret, osim gore spomenutoga što potpada pod 
direktnu vlast, spada pod tu indirektnu vlast Crkve. U njemu se radi i 
ekonomski i politički. Ove ekonomske i političke i druge organizacije ne 
potpadaju pod vlast Crkve ukoliko one imaju čisto politički ili čisto eko- 


3 Već u petom stoljeću je Crkva isticala da u svijetu postoje dvije vlasti koje ravnaju ljudima. Papa 
Gelazije naučava: »Postoje dvije vlasti koje si podjeliše upravu svijeta: posvećena vlast biskupa i vlast 
kraljeva«. ( Revue des jeunes, 10-25, III. 1927, str. 510). »Jedan je mač pod drugim (Bonifacije VIII. 
Bulla Unam Sanctam), duhovni može i mora zapovijedati vremenitom ratione peccati (u vezi s grije¬ 
hom), ne stoga što bi on imao postići vremenito dobro, već radi grijeha na koji valja upozoriti ili komu 
valja izbjeći radi dobra duša, slobode Crkve i viših interesa koji spadaju u duhovni rad za koji se ona 
brine... U Kristu je ova vlast zahvaćanja u vremenito područje ne radi vremenitog, već radi duhovnoga, 
jedno s duhovnim kraljevstvom, jer je ono (vremenito) u njegovoj službi (duhovnoj) 
i tako reći njegovo oruđe. Ubi est unum propter alterum, govoraše već Aristotel, ibi tantum unum 
esse videtur. (Gdje je jedno poradi drugoga, tamo kao da je samo jedno). Stoga nije bez razloga što 
su stari bogoslovi ovoj vlasti (indirektnoj) dali ime instrumentalne. Christus secundum quod homo, 
pisao je Bennez, habet instrument alem potestatem dominii universalis circa omnia temporalia: Krist 
kao čovjek ima instrumentalnu vlast sveopćega gospodstva nad svim vremenitim stvarima.« (Maritain, 
Pie XI. et le Christ-Roi, u Revue des Junes od 10-25. III. 1927., str. 586.) 

nomski cilj, već ukoliko one idu (kako to i moraju činiti, ako rade prema 
smjernicama Sv. Stolice) za promicanjem kraljevstva Kristova na zemlji. 

Neizravna ovisnost svjetovnih stvari od crkvene vlasti može biti dvo¬ 
jaka: negativna i pozitivna. 

a) Negativna indirektna ovisnost 

Tako država ne smije ništa poduzeti što bi Crkva smatrala štetnim 
ili nedozvoljenim; npr. država hoće radi ekonomskih razloga dokinuti ne¬ 
djeljni počinak; to je mješovito pitanje jer država je dužna brinuti se za 
ekonomski napredak državljana; ali ovdje prijeti opasnost da će građani 
biti spriječeni vršiti svoje vjerske dužnosti. Crkva u tom slučaju ima pravo 
spriječiti taj državni zakon; ne zato što je to državni zakon i što ide za eko¬ 
nomskim napretkom građana, već što se u tomu zakonu nalazi jedno vjer¬ 
sko pitanje, koje jedino Crkva može rješavati. Prema tome nad mješovitim 
stvarima ima Crkva indirektnu, u tom slučaju indirektnu negativnu 
vlast. Ta »indirektna« vlast jest tek ime, ali ona je prava i potpuna 
vlast kao i ona direktna što je Crkva ima nad duhovnom pastvom. 

Isto ni katolički pokret sa svim svojim materijalnim (ekonomskim, 
političkim i dr.) poduzečima ne smije ništa poduzeti što bi nanijelo štetu 
Crkvi ili što bi Crkva smatrala nedozvoljenim. Tako npr. radi te negativne 
indirektne ovisnosti političke novine ne smiju napadati svećenstvo i tako 
kvariti ugled svećenstvu uopće; ne smiju napadati duhovnu pastvu, ne 
smiju zastupati drugi crkveno-politički program negoli hijerarhija; napro¬ 
tiv one su u svom čisto političkom programu neovisne: mogu zastupati 
monarhiju ili republiku, federaciju ili autonomiju. 

Izađe li npr. u jednim političkim novinama katolika jedan takav na¬ 
pad, koji krnji opći autoritet biskupa, ruši ugled Crkve, organizacija Kato¬ 
ličke akcije i slično, biskup može takve napade zabraniti. Kojim pravom on 
zapovijeda političkim novinama? Na temelju te indirektne negativne vla¬ 
sti. Kada on tu vlast ne bi imao nad vremenitim stvarima, u tom slučaju bi 
on nad tim stranačkim novinama morao mirno gledati kako se ruši Crkva. 
A jer je Spasitelj Crkvi dao sva ona sredstva obrane koja su joj potrebna da 
postigne svoj cilj, dao je i biskupu vlast da spriječi pisanje političkih novina 
koje bi priječile Crkvu u postignuću svoga cilja. Biskup tim novinama ne 
brani ništa ukoliko su one političke, već ukoliko su se dotakle vjere nad 
kojom on, kao biskup, ima vlast ako se ta vlast u tom slučaju, jer je to mje¬ 
šovito pitanje, i zove »indirektnom negativnom« vlašću. Poznat je slučaj 
iz sadašnjosti: Sv. Stolica i francuski episkopat osudili su političku školu 
i političko glasilo »Action Francaise« i to ne radi njegova čisto političkoga 

programa, već jer je s tim programom povezana jedna protukršćanska fi¬ 
lozofija i sociologija. 

Isto ako bi koja »katolička« ekonomska institucija izrabljivala radne 
sile, priječila namještenicima vršiti svoje vjerske dužnosti, nepravedno 
snižavala plaće, udarila odviše velike kamate, davala lošiju robu negoli je 
ugovorom sklopljeno i time se ogriješila o pravednost i o ljubav, crkveni 
autoritet ima pravo to zabraniti na temelju svoje indirektne vlasti nad 
mješovitim stvarima; štoviše suditi krivcima i kazniti ih. 

Često se je u posljednje vrijeme događalo da su biskupi propisivali 
koliko dugi moraju biti rukavi i suknje ženske odjeće. Čuli su se i sa strane 
nekih katolika prigovori što biskupi centimetrom mjere dužinu rukava. 
Zar je Krist poslao biskupe da oni propisuju žensku modu i da se brinu za 
toaletu? Jasno da nije! To po sebi spada u djelokrug vremenitih stvari i ne¬ 
ovisno je od Crkve. Ali se događa da odjeća može biti sablažnjiva i povod 
grijehu. A o grijehu sudi Crkva. U tome slučaju takva odjeća spada među 
mješovita pitanja i nad ovim Crkva posjeduje i te kako indirektnu vlast. 
Pape i biskupi osuđuju i zabranjuju nečednu žensku odjeću na temelju 
svoje preceptivne indirektne negativne vlasti što je imaju nad svjetovnim 
stvarima. 


b) Pozitivna indirektna ovisnost 

Pozitivna se indirektna ovisnost sastoji u tome što je npr. država duž¬ 
na pomagati dobro Crkvu kada ona to traži npr. da onemogući vjerske 
buntovnike. Crkva je dobila ovu vlast koja joj je potrebna da postigne svoj 
cilj, to jest vlast da zahtijeva od kršćanskih vladara, koji su njezini članovi, 
da joj daju ono što ona treba radi svoga cilja. Isto tako Crkva prosuđuje na 
koji način joj država ima pomagati jer ona sama ima pravo prosuditi na koji 
način će ona postići svoj cilj. Tako je država dužna Crkvi na tome području 
staviti na raspolaganje svoj vremeniti mač. 

Crkva se u povijesti vrlo mnogo služila ovom svojom pozitivnom indi¬ 
rektnom vlašću koju posjeduje nad vremenitim stvarima. Kada se Europa 
u srednjemu vijeku postavljala na posve nove društvene temelje, onda je 
sav društveni poredak valjalo tako organizirati da on računa s konačnom 
vrhunaravnom svrhom čovjeka. Državu je valjalo tako urediti da pojedinci 
i obitelji u njoj dođu do stanovitoga materijalnog blagostanja i da im se 
tako omogući krjepostan život. Time što se država imala brinuti da poje¬ 
dinci uzmognu provoditi život dostojan čovjeka, život krjepostan, građa¬ 
nima koji su istodobno kršćani - bilo je olakšano da u sebi množe posve- 
ćujuću milost i tako dođu u Nebo. To su načela o bližim i daljim ciljevima 
države kako ih iznosi kršćanstvo. Naravno, poganski poredak imao je o 

tome posve druge nazore; kako je kršćanstvo u srednjemu vijeku počelo 
na posve nove temelje postavljati sav državni poredak, jasno je da je ono u 
svojoj reformnoj djelatnosti uvijek naglašavalo vrhunaravne ciljeve građa¬ 
nima - kršćanima. Kada su dakle kršćanski zakonodavci i političari sred¬ 
njega vijeka htjeli državni poredak postaviti na ove nove temelje i sazdati 
državnu zgradu koja preseže zemaljski život i ulazi u sfere vrhunaravnosti, 
jasno je da su se oni obratili na Crkvu da im ona u ovomu pozitivnom 
konstruktivnom radu pomogne. Crkva je to rado učinila; ona je kroz dugo 
vremena podučavala državnike kako trebaju organizirati svoju državu i 
kako trebaju vladati da država zaista postigne opće ljudsko dobro (bonum 
commune humanum); Crkva je na temelju svoje indirektne pozitivne dje¬ 
latnosti, kada je to bilo potrebno, davala naputke kako valja organizirati 
svjetovnu i vremenitu djelatnost države, ali Crkva to nije činila da se time 
postigne samo vremenito dobro, već da se po tome vremenitom dobru 
građanima-kršćanima omogući da postignu svoju konačnu svrhu. A to je 
bilo uvelike potrebno, kako rekosmo, osobito na početku srednjega vijeka 
kada je sav državni poredak valjalo staviti na nove, kršćanske temelje; kada 
je valjalo državu urediti u skladu s vrhunaravnim ciljem čovjeka. Nije stoga 
čudno da, na primjer, sadašnji francuski povjesničari ističu kako su biskupi 
stvorili Francusku; nije čudno da u povijesti srednjega vijeka vidimo kako 
vladari imaju uza se učene bogoslove koji ih savjetuju i u čisto vremenitim 
pitanjima, kako valja državom upravljati; oni to čine uvijek u vidu duhov¬ 
nih i vrhunaravnih interesa građana; jer država ne smije ništa učiniti što bi 
pojedincu otežalo da dođe u nebo, naprotiv ga ona mora u tomu pomagati. 
Nije li sam sveti Toma, taj sveopći i anđeoski crkveni naučitelj, napisao 
najdublju raspravu o zadatku države i o zadatku što ga ima kršćanski vla¬ 
dar? Zar ne čitamo još danas s najvećim užitkom njegovu raspravu »De 
regimine principum« napisanu za ciparskoga kralja? 

Cijeli katolički pokret zapravo na poseban način potpada (osim spo¬ 
menutoga što spada pod direktnu ovisnost) pod ovu pozitivnu indirektnu 
ovisnost o Crkvi. On je zapravo pokrenut da pomaže Crkvi: on svoja vre¬ 
menita politička sredstva upotrebljava da Crkvi isposluje zakone koji po¬ 
goduju vjeri i ćudoređu; on svoje ekonomske organizacije osniva da time 
materijalno pomogne siromašnim slojevima koji će zavoljeti Krista jer će 
upoznati da kršćanstvu imaju zahvaliti za ovu materijalnu pomoć. 

Sve te organizacije katoličkoga pokreta i sa svojim vremenitim cilje¬ 
vima spadaju pod tu pozitivnu indirektnu ovisnost o Crkvi; i ako Crkva 
od njih nešto traži na tome području (a Crkva traži samo onda ako se radi 
o tome da se postigne jedno duhovno vjersko-moralno dobro), te organi¬ 
zacije su dužne u granicama svoje mogućnosti poslušati. Političke novine 
u tome slučaju pišu prema želji Crkve, a ekonomske organizacije posluju 

u ekonomskim institucijama prema njezinim duhovnim naputcima. Time 
Crkva nimalo ne dira u njihovu čisto političku, čisto ekonomsku, čisto 
vremenitu autonomiju jer ona traži poslušnost samo u stvarima koje imaju 
donijeti duhovno dobro. 

Sjetimo se ovom zgodom spomenutoga primjera u kojem smo osvi¬ 
jetlili kako Crkva, kada to iziskuju ćudoredni zakoni, zahvaća i u područje 
mode. Na temelju svoje indirektne negativne vlasti ona zabranjuje 
nečednu odjeću, a na temelju svoje pozitivne vlasti ona može tražiti 
- često to izričito i čini - da npr. rukavi sežu ispod lakata, da suknja po¬ 
kriva list noge, da odjeća seže do vrata itd. U tim slučajevima valja slušati 
Crkvu jer ona to ne određuje poradi mode, već radi duhovnoga dobra koje 
time želi postići. 

Ova nauka o indirektnoj zapovjednoj vlasti Crkve nad svjetovnim 
stvarima jasno je izrečena u enciklici Leona XIII. Immortale Dei: »Štogod 
je u ljudskim stvarima na koji mu drago način sveto, što god se tiče spasa 
duša i štovanja Božjeg, bilo po svojoj naravi ili smatralo se ono takvo radi 
uzroka na koje se odnosi, sve to spada pod vlast i sud Crkve; a ostalo što 
obuhvaća građanski i politički djelokrug, pravo je da potpada građanskoj 
vlasti.« 

Ponavljamo ukratko iznesene misli: U svim stvarima katoličkoga po¬ 
kreta, i uopće u svim ljudskim djelatnostima koje imaju neposredni du¬ 
hovni cilj, Papa i biskupi imaju direktnu vlast. U stvarima katolič¬ 
koga pokreta koje su vremenite naravi, ali je s njima vezan jedan duhovni 
interes (mješovite stvari), Papa i biskupi imaju indirektnu vlast (zapovjed¬ 
nu, preceptivnu: potestas iurisdictionis); vlast koja je vlast u punome smi¬ 
slu riječi. Ova je indirektna vlast Pape i biskupa nad mješovitim stvarima 
katoličkoga pokreta i svih ljudskih djelatnosti, kako vidjesmo, dvostruka: 
pozitivna i negativna. 

V. DIREKTIVNA (SAVJETODAVNA) VLAST CRKVE 

Osim ove direktne i indirektne (pozitivne i negativne) vlasti koje su 
zapovjedne i vežu se u savjesti pod poslušnost, dolazi još direktivna (sa¬ 
vjetodavna) vlast Crkve u vremenitim pitanjima. Ovoj vlasti se katolici 
pokoravaju jer ih na to potiče krjepost razboritosti. 

U tome se slučaju vremenite stvari radi okolnosti dotiču mješovitih 
pitanja, ali tu vjersko-moralno pitanje nije tako tijesno povezano s vre¬ 
menitim, kao u gore spomenutim slučajevima. Jedan vrlo često citirani 
primjer najbolje će osvijetliti ovu direktivnu vlast Crkve. Bilo je to godine 
1887. Papa Leon XIII. izrazio je želju da politička stranka njemačkih ka¬ 
tolika u njemačkome parlamentu, Centrum, glasuje za vojničke kredite 

na sedam godina. Time je Leon XIII. očekivao, na izričito obećanje nje¬ 
mačkoga kancelara Bismarcka, da će ovaj dokinuti zakone koji su skučivali 
vjersku slobodu njemačkih katolika. Njemački Centrum otklonio je 
tu želju Leona XIII. Centrum je imao to pravo otkloniti jer u činu glaso¬ 
vanja za vojne kredite po sebi nije upleteno nijedno vjersko pitanje. Crkva 
tu nije mogla tražiti posluh na temelju svoje indirektne pozitivne vlasti. To 
je jedno čisto vremenito pitanje i u tomu su katolici neovisni od Crkve. 
Ali valja uzeti u obzir da ovaj zakon može imati vjerskih posij e d i c a. 
Ako se primi taj zakon o kreditima, katolici će možda dobiti za uzvrat i 
kao protuuslugu slobodu; a ako centrumaški zastupnici za nj ne glasuju, ta 
će se vjerska sloboda, koja je ovisila o Bismarcku, vjerojatno teže postići. 

U tomu vremenitom pitanju dolazi dakle u obzir, po svojim daljnjim 
posljedicama i indirektno, jedno vjersko pitanje. A na to se vjersko pitanje 
proteže vlast Crkve. U tome slučaju je vlast Crkve direktivna (savje¬ 
todavna). Jesu li centrumaški zastupnici dobro učinili što nisu radili po toj 
direktivi Leona XIII.? Ne može se kod njih govoriti o činu neposluha, ali 
neki ugledni bogoslovi drže da su se ipak o g r i j e š i 1 i o krjepost raz¬ 
boritosti koja je od njih tražila da rade prema uputi one vlasti koja 
ima vječan cilj i koja sve promatra s međunarodnog i daleko uzvišenijega 
stajališta, nego li jedna ograničena narodna politička stranka. 

I sav katolički pokret će raditi prema smjernicama direktivne vlasti 
nadležnih crkvenih poglavara jer je uvjeren da će mu ti poglavari tek onda 
savjetovati da svoja čisto vremenita dobra stavi na raspolaganje (ili da se 
odreče nekih čisto vremenitih pogodnosti), ako se time mogu postići po¬ 
sljedice koje donose jedno duhovno dobro. 

Pokojni biskup Mahnić bio je velik pobornik ove direktivne vlasti 
Crkve. Tako on piše: »Da su francuski katolici uvažili naputke Leona XIII., 
ma kako bili više političke no vjerske naravi, Crkvu 
u Francuskoj ne bi zasigurno bila zadesila tako sramotna kob te je postala 
podnožjem framasonskoj sekti.« (Knjiga života, str. 111). Biskup Mahnić 
sam zna kako poslušnost nije vezala francuske katolike da rade prema 
direktivama Leona XIII. kojima je savjetovao da priznaju republiku. Po 
katastrofalnim se posljedicama danas jasno razabire da su se ogriješili o 
krjepost razboritosti jer se nisu podvrgli direktivnoj vlasti Crkve. Pa da 
nadležna crkvena vlast i pogriješi zapovijedajući ili savjetujući, bolje je 
slušati i zajedno s njome pogriješiti, prema onome »u sumnji više vrijedi 
poglavarova« (in dubio praesumptio stat prosuperiore), sa zakonitim po¬ 
glavarom, jer poseban blagoslov Božji prati svaki čin posluha. To naravno 
iziskuje vrhunaravno poimanje poslušnosti koje se pretpostavlja kod ista¬ 
knutih katolika. 

VI. ZAKLJUČAK 


Promotrili smo vlast Pape i biskupa. Oni su ž i v o učiteljstvo u Kato¬ 
ličkoj Crkvi. Oni daju načela (ideologiju) svakoj katoličkoj djelatnosti, 
svom katoličkom gibanju. Ne samo načela, već to katoličko gibanje potpa¬ 
da i pod vlast toga živog učiteljstva. 

Ta je ovisnost od živoga učiteljstva i od vlasti Pape realna: Katolička 
akcija je izravno ovisna od crkvene vlasti; ostali dijelovi katoličkoga pokreta 
su u indirektnoj ovisnosti. Ta indirektna ovisnost jest stvarna. I vremenite 
djelatnosti katoličkoga pokreta spadaju pod tu indirektnu vlast Crkve; tko 
se toj vlasti ne bi pokorio, ogriješio bi se o krjepost poslušnosti. Ali Crkva 
nad tim katoličkim pokretom ima i svoju direktivnu vlast, ukoliko u njemu 
uopće ima stvari s kojima nije povezan ni jedan duhovni interes. Tom direk- 
tivnom vlašću se Crkva služi da djeluje na po sebi čisto vremenite operacije, 
ako bi ove indirektno mogle imati duhovne posljedice. Katolici će poslušati 
i u tome slučaju jer ih na to potiče krjepost kršćanske razboritosti. 

Tako, eto, Crkva ne ulazi u Katoličku akciju, u katolički pokret i u sve 
manifestacije katoličkoga života samo sa svojim načelima, svojim čistim i 
neporočnim naukom, već ona istodobno i nerazdjeljivo u sve one djelatnosti 
ulazi s puninom svoje vlasti (direktne, indirektne i direktivne). 
Ona izdaje zakone i odredbe, sudi i brine se da se te njezine odluke u svim 
tim djelatnostima i p r o ve du. Tako, eto, nema nijedne katoličke dje¬ 
latnosti koja bi se smjela ili mogla izmaći učiteljstvu Crkve i njezinoj tro¬ 
strukoj kraljevskoj vlasti koja je s tim učiteljstvom nerazdruživo povezana. 

VII. SHEMA O VLASTI CRKVE 

I. preceptivna vlast Crkve A) direktna vlast Crkve čisto vjersko-moralni cilj 
(krjepost poslušnosti) B) indirektna vlast Crkve 1. pozitivna mješoviti 

2. negativna cilj 

II. direktivna vlast Crkve čisto vremeniti cilj s vjersko - moralnim posljedicama 
(krjepost razboritosti) 

SOCIJALNO-EKONOMSKA 
AKCIJA KATOLIKA 


KATOLIČKI TJEDNIK, Sarajevo, 1. 5. 1927., br. 18., str. 5-6 


»Podigavši dakle Isus oči vidjevši, da veoma mnogo naroda ide k nje¬ 
mu, reče Filipu: Gdje ćemo kupiti hljeba, da ovi jedu?... A Isus reče: Neka 
ljudi posjedaju!... Posjedaše dakle muškarci, njih oko pet tisuća. Isus pak 
uzevši hljebove i davši hvalu dade onima, koji se posadiše... A kad se na- 
sitiše... A oni ljudi vidjevši čudo koje učini Isus, govorahu: Ovo je zaista 
prorok... A kad razumije Isus, da će doći, da ga uhvate i učine kraljem, 
otiđe opet u gore sam« (Ivan 6, 1-15). 

Evanđelje je uistinu čarobna knjiga jer kolikogod je puta čitali, uvijek 
nam se čini da čitamo novu knjigu. Ono je uvijek zanimljivo. Pa kako i ne 
bi bilo zanimljivo, kada se u njemu iznosi život Prauzora svih ljudi! Isus 
je došao na svijet da nas svojim životom i svojim naukom uputi što ćemo 
vjerovati i kako ćemo živjeti. Pokazao nam je kakvo mora biti čitavo naše 
djelovanje ako hoće biti u skladu s Božjim poretkom. Promotrimo stoga, 
u vidu Ivanova Evanđelja, što se čita u sv. misi na četvrtu nedjelju u koriz¬ 
mi, koji cilj mora imati socijalno-ekonomska djelatnost katolika. U ovu, 
kako je poznato, spadaju sve one ustanove koje imaju kao neposredni cilj 
materijalno pomoći ljudima i to poglavito onim slojevima koji trpe. U 
taj rad spadaju katolički radnički sindikati, raznovrsne zadruge za nabavu, 
osiguravajuća i pripomoćna društva i slično. Kada se Isus popeo na brdo 
i vidio mnoštvo gladnoga puka oko sebe, smilovao mu se. No istodobno, 
dok je Njegovo Srce osjetilo tjelesnu bol izgladnjelih ljudi, još je većma 
ono osjetilo onu glad za Istinom koja je mučila bijedni narod. Odmah 
stvara odluku da pomogne narodu time što će utažiti narodu njegovu fi¬ 
zičku glad, gledat će također duhovno mu pomoći. I zaista Isus je posve 
uspio; nahranio je pet tisuća ljudi i tim djelom tjelesnoga milosrđa stekao 
je privrženost tih gladnih gomila; istodobno je to bilo čudo i ljudi dođoše 
do spoznaje da je Isus Prorok; time što je nahranio gladan narod, Isus je 
postigao jedan duhovni i vrhunaravan cilj: narod je u Isusu upoznao Pro¬ 
roka i obećanoga Mesiju i kasnije je lakše mogao razumjeti otajstvo presv. 
Euharistije. 

Ovaj je Isusov postupak uzor onim katolicima koji se posvećuju eko¬ 
nomskoj akciji. Dužnost je katolika podizati raznovrsne ekonomske insti¬ 
tucije: sindikate, zadruge i slično i time vršiti suvremeno djelo milosrđa. 
Ali to nije dosta: to čine i nekršćani: katolici moraju činiti ova djela tjele¬ 
snoga milosrđa da time postignu jedno duhovno dobro; moraju nastojati 
da narod, koji uživa blagodati tih katoličkih ekonomskih institucija, zavo¬ 
li Kristovo socijalno evanđelje koje je oduševilo one ljude koji vode one 
katoličke institucije što čine toliko dobra. Zato se i ne čudimo što pape 
uvijek naglašavaju da je katolička ekonomska akcija dobrotvorna akcija u 
korist naroda, i to poglavito onih slojeva koji su najbjedniji, ali se ta akcija 
ne smije zaustaviti kod materijalne pomoći, već mora posve svjesno ići 
za jednim vjersko-moralnim ciljem. Jedino takva akcija, koja ide za tim 
duhovnim ciljevima, može nositi katoličko ime. Time se i u ekonomski 
život unosi poredak Božjih zakona, koji je tako reći iščeznuo iz javnoga 
života sve od srednjega vijeka, a taj traži da se sve naše djelatnosti podrede 
jednomu duhovnom i vrhunaravnom cilju. 

Ima još jedna pouka koja nam se nameće kada čitamo spomenuto 
Evanđelje. Kad je narod vidio da ga je Isus nahranio i tako mu materijal¬ 
no pomogao, htio je Isusa proglasiti svojim zemaljskim kraljem. Narod je 
osjetio da bi Isus bio u stanju usrećiti ga i na ovoj zemlji. Nije li Isus time 
što je nahranio gladan narod posve jasno pokazao da je u stanju preuzeti 
državne poslove, među koje spada i briga za vremenito materijalno stanje 
državljana? Isus je, prema tome, kako bismo se izrazili jezikom današnje¬ 
ga vijeka, svojom ekonomsko-socijalnom akcijom postigao veliki politički 
uspjeh. Isus ipak nije iz toga političkog uspjeha (za kojim on nije ni išao, 
ali koji je sam po sebi došao kao nužna posljedica) htio izvući političku 
korist; on se skrio pred ljudima samo da ga ne učine vremenitim kraljem. 

Nije li ta pouka vrlo značajna? Ekonomskom akcijom ćemo dosta 
lako steći i političkih pristaša, a ipak ta ekonomska akcija mora ostati 
neovisna od svake politike! Kao što Krist nije nahranio gladan narod zato 
da ga ovaj onda proglasi kraljem, već zato da narodu učini djelo milosrđa 
i da u njemu probudi vjeru u njegovo Božansko poslanje, isto tako svaka 
socijalno-ekonomska akcija mora biti dobrotvorna akcija u korist puka, 
i to poglavito onih slojeva koji trpe, ali bez obzira na njegovu stranačku 
pripadnost, i stoga ta akcija mora stajati izvan svake stranačke politike te 
mora težiti tek za tim da se postigne koji duhovni cilj. Riječi Leona XIII. 
u enciklici Graves de communi kao da su jeka toga velikog čuda iz ovoga 
Evanđelja. Ta akcija, kaže veliki Papa, ide za tim da poboljša stanje onima 
koji žive od rada svojih ruku, da im omogući da postupno osiguraju svoju 
budućnost, da mogu slobodno, u obitelji kao i javno, vršiti krjepost i izvr¬ 
šavati svoje vjerske dužnosti, da osjete da su ljudi, a ne životinje; kršćani, 


431 


a ne pogani; da onda napokon lakše i s više žara pohrle prema onomu jedi¬ 
nom i potrebnom dobru, prema onomu najuzvišenijem dobru radi kojega 
smo stvoreni«. Ovo je nauk Crkve o ekonomskoj akciji katolika kako ga 
iznosi Papa, a za kojega imamo najveličanstveniji primjer u umnožavanju 
kruha u blizini pustinje od Betsaide Julije. U jednom drugom spisu toga 
vrhovnog Učitelja Crkve, u enciklici Graves de communi (poslanoj svim 
biskupima svijeta op. ur.), od 18. I. 1901., Papa je rekao: »Nije dozvolje¬ 
no dati politički smisao kršćanskoj demokraciji; treba po strani ostaviti 
svaki politički smisao; zapovijedi prirode i evanđelja jesu i ostaju iznad 
stranaka i promjena događaja; planovi i akcije katolika ne smiju imati za 
cilj više cijeniti ili pripraviti teren jednom obliku vladavine radije negoli 
drugom«... - »Kršćanske demokratske ustanove, makar kakav bio njihov 
značaj... ne smiju se dakle smatrati sredstvima za postizanje političkih ci¬ 
ljeva ili određenim da promijene jedan oblik vladavine« (27. I. 1902). »Kr¬ 
šćanska se demokracija ne treba nikada miješati u politiku; ona ne smije 
služiti niti strankama niti političkim ciljevima; to nije njezin djelokrug; ali 
ona mora biti blagotvorna akcija u korist puka...« (Graves de communi 18. 
XII. 1903.) 

Krist je svojom dobrotvornom akcijom u korist puka (umnožavanjem 
kruhova) mogao postići politički cilj; on se uklonio čim ga htjedoše iza¬ 
brati za kralja, pokazavši nam da sa svim našim ekonomskim institucijama 
želimo narodu pomoći tjelesno i time ga oduševiti za Krista koji nas je po¬ 
takao na to da u gospodarski život unosimo načelo pravde i ljubavi. Kako 
mora biti u Kristu i Bogu težište svih naših socijalno-ekonomskih nastoja¬ 
nja tako sve te socijalno-ekonomske institucije trebaju osim financijskoga 
obračuna uvijek polagati jedan duhovni vjersko-moralni obračun; zapravo 
financijski obračun trebaju polagati da pokažu koliko se dobra učinilo za 
širenje Kristova Kraljevstva, jer ovo posljednje je glavno. 

Jasno je da svatko mora vidjeti u našim ekonomskim institucijama da 
su katoličke. U prostorijama treba biti na vidljivom mjestu koji kršćanski 
znak; namještenicima se mora dati prilika da vrše svoje vjerske dužnosti 
i rade na svom vjerskom usavršavanju (moraju imati priliku i poticaj da 
se upišu u katoličke organizacije), plaća treba biti prema poslu, a njihove 
radne sile se ne smiju izrabljivati, pogotovo ne blagdanima, jer im se inače 
oteščava pohađanje sv. mise. 

VJERA I GOSPODARSKI ŽIVOT 

KATOLIČKI TJEDNIK, Sarajevo, 3.7.1927., br. 27., str. 5 

Ovaj članak objavljen je pod naslovom »Vjera i gospodarstvo« u: 
Orlovska straža, Zagreb, 1. VII. 1927., br. 7-8, str. 226-227. 


Kada govorimo o društvenom poretku, uvijek pomišljamo na raznovr¬ 
sne zemaljske potrebe ljudskoga društva. Društveni poredak nerazdruživo 
je vezan s ovom zemljom i sa životom čovjeka na ovoj zemlji. Sve, dakle, 
što nosi zemaljsko obilježje vezano je uz ovaj zemaljski društveni poredak. 
Među dobra ovoga zemaljskog društvenog poretka spada vjera, ćudoređe 
te umna i materijalna dobra. U dobro uređenom društvenom poretku sva 
ova dobra moraju doći do izražaja i imaju zadaću čovjeku pomoći da iz 
vremenite domovine prijeđe u blaženu Vječnost za koju je stvoren. 

Kada govorimo o ekonomskome poretku mislimo tek na jedan dio 
društvenoga poretka, to jest na materijalne interese građanskoga društva. 
Sociologija je znanost koja traži i određuje glavne zakone društava; socijalna 
ili politička ekonomija tek je jedno poglavlje, jedan dio sociologije. I ova je 
znanost koja pronalazi zakone ljudske djelatnosti, ali samo utoliko ukoliko 
se ti zakoni odnose na materijalne interese društva. Isto tako ti zakoni, koji 
se tiču materijalnih interesa, moraju biti podređeni općemu društvenom 
dobru, tako da se ne bi dogodilo da radi materijalnih interesa strada vjera, 
ćudoređe, intelektualna dobra koja također spadaju među društvena dobra. 

Katolička akcija ima kao poseban zadatak vršiti socijalni apostolat; to 
jest u cijelo ljudsko društvo, u obitelji, u države, među pojedince i u sve 
ljudske institucije unijeti kršćanska načela. Jasno je da u taj socijalni apo¬ 
stolat Katoličke akcije spada i poduka kako će se u ekonomski život unijeti 
kršćanska nauka. Primjer će to najbolje dokazati. Svaki je radnik stvoren 
da postigne svoju konačnu svrhu u nebu. Što želi Katolička akcija od rad¬ 
nika? Da uzmogne živjeti dostojnim životom i tako postići svoju konačnu 
svrhu. Za to je potrebno da dobije potrebitu vjersko-moralnu izobrazbu i 
umnu izobrazbu, jer to pripada svakome čovjeku; treba također stalešku 
izobrazbu, ali bezuvjetno radnik mora imati i stanovitu svotu materijalnih 
dobara. Bez materijalnih dobara on uopće ne bi mogao živjeti. Materijalna 
su dobra podloga na kojima se diže zgrada njegovoga zemaljskog života. Na 

toj se materijalnoj podlozi osniva njegov život; to su ona kola koja ga vode 
u vječnost. Bez tih materijalnih dobara čovjek, dakle, ne bi mogao ni živje¬ 
ti i prema tome niti vršiti k r j e p o s t. Ekonomska dobra 
su preduvjet krjeposti. U planu je Božjem da ova dobra budu pravilno ras¬ 
poređena jer ova raspodjela utječe i na moralni i religiozni život čovjeka. 
Stoga je potrebno da se u društvima Katoličke akcije prouče glavni zakoni 
ekonomskoga života: zakoni proizvodnje, podjele i potrošnje materijalnih 
dobara. Kako ćemo religiozno i moralno pomoći narodu ako je on u kraj¬ 
njoj bijedi i nema najpotrebnije za život? Treba stvoriti materijalne predu¬ 
vjete za dostojan život. A da se to uzmogne postići, treba dobro poznavati 
zakone toga ekonomskog života. Radi toga je ekonomija u najužoj vezi s 
religijom; ona je preduvjet naravnomu životu i time i krjeposti. 

Nadalje, koliko bi vjeri bilo pomognuto da u ekonomskom životu 
vladaju zakoni pravednosti i ljubavi? Tada bi gospodar radniku davao zaslu¬ 
ženu plaću, seljak ili mljekara ne bi vodu miješali u mlijeku, a radnik ne bi 
npr. morao stanovati u zagušljivim stanovima. Kada ne bi bilo lihve, narod 
bi si lakše pribavio sve što mu je potrebno za život, ne bi morao iscrpiti sve 
svoje sile u radu i mogao bi lakše vršiti svoje vjerske dužnosti. Ekonomski 
je život, po tome, prema samoj namisli Božjoj, vrlo važan čimbenik za re¬ 
ligiozni život, iako nije jedini. 

Stoga je od vrlo velike važnosti da se u našim društvima Katoličke ak¬ 
cije proučava socijalna ekonomija, naravno kako je izlažu pape, poglavito 
Leon XIII. u svojim enciklikama te katolički sociolozi. Crkva ide, štoviše, 
tako daleko da ona hoće evanđeoski duh unijeti u ekonomski život tražeći 
od katolika da osnivaju katoličke socijalno-ekonomske institucije. Bitna je 
njihova zadaća uspostava ekonomskoga Kristovog Kraljevstva. Iako se te 
institucije bave materijalnim dobrima, one dobivaju svoje smjernice od 
Crkve koja nepogrješivo tumači zakone ćudoređa (zakone ljudskih čina 
koji ga dovode do Boga) kako oni ravnaju ekonomskim ljudskim činima. 

Tako svaki ekonomski čin ima zadatak naći način kako će se postići eko¬ 
nomsko dobro. No taj način postizanja tih dobara mora biti ljudski čin: ne 
smije biti krađa, prijevara, grabež. To se dobro ne smije stjecati da se njime 
griješi, već zato da omogući čovjeku krjepostan život i time blaženu vječnost. 

Nije stoga čudno da sav ekonomski život mora biti ovisan od Crkve, 
nepogrješive čuvarice ćudoređa, i to utoliko ukoliko ekonomski čini, kao 
svi ljudski čini moraju biti moralni. Stoga vidimo npr. da u drugim zemlja¬ 
ma Crkva šalje u katoličke ekonomsko-socijalne organizacije takozvane 
»moralne konzultore« koji bdiju da te ekonomske organizacije rade prema 
načelima pravde i ljubavi. 


434 


O SUVREMENIM ZABLUDAMA 
I LOŠEM STANJU 

DANAŠNJEGA LJUDSKOG DRUŠTVA 

Nacrt prvog predavanja za članove Orlovske organizacije 
o kršćanskom društvenom poretku 

ORLOVSKI VJESNIK, Zagreb, 15.1. 1928. g. br. 1., str. 1 


Pogledajmo oko sebe. Mnogo ljudi ne misli više na Boga, Tvorca ovo¬ 
ga svijeta. Život mnogih ljudi protivi se zakonima Boga i Crkve. Obitelji 
propadaju radi nećudorednosti, novinstvo je zlo, kazališta su širitelji po- 
kvarenosti, državnici u mnogočemu loše upravljaju. Ni škole, ni moda, 
ni znanost, ni umjetnost, ni izlozi ni gospodarstvo nije velikim dijelom u 
skladu sa Božjim zakonima. No od svih suvremenih zala jedno je između 
najvećih: zlo novina i knjiga. 

Zašto je suvremeno društvo u tako očajno lošem položaju? Glavni je 
razlog što čovjek sam sebe smatra Božanstvom, a o živomu Bogu ne vodi 
više računa. Ovaj krivi filozofski sustav (kriva nauka) da je čovjek neovisan 
od Boga (bilo kao pojedinac, bilo kao član društvene zajednice) širi: 1. 
racionalizam, 2. naturalizam, 3. liberalizam. 

Tko hoće doći do korijena suvremenom društvenom zlu i izliječiti ga, 
mora znati što svaka od spomenutih zabluda znači. 

1. Racionalizam je onaj filozofski sustav (nauka) koji tražeći 
istinu posve zaobilazi vjeru. Latinska riječ ratio znači razum. Racionalist 
kaže: Ja mogu naći istinu; što me se tiče što o tome kaže katolička vjera! 
Na primjer: Oženio sam se. Nisam zadovoljan sa svojom ženom, lijena je. 
Ostavit ću je i uzet ću drugu, marljiviju. Sto me se tiče vjera koja kaže da 
je veliki grijeh uzeti drugu ženu za života prve žene. Imam zdrav razum: 
meni vjera ne treba biti tutor, sam najbolje znam što je za me dobro. - Eto 
vidite ovaj filozofski sustav racionalizma (zdravoga razuma bez vjere) vlada 
danas u svijetu i stoga je zavladalo veliko privatno i javno nećudoređe. Na¬ 
ravno, posljedice racionalizma u političkomu pogledu jesu tiranija (nasilje) 
i socijalizam. - Mi katolici kažemo: Razum i vjera su dva dobra druga koja 
se slažu i pomažu. Ako se hoću proveseliti, razum mi kaže; ne idi u birtiju, 

a vjera razumu dovikuje: Dragi pobratime, imaš pravo jer u birtiji ćeš se 
napiti i tako uvrijediti Boga... Sam razum bez vjere mora zabludjeti, a vjera 
u razumu ima moćnoga pomoćnika. - Kao katolici zbacujemo racionalizam 
i hoćemo da našim životom ne vlada samo razum, već vjera i razum. Stoga 
ako ne želimo biti racionalisti, moramo se, nakon što smo svojim razumom 
razmislili, pitati prije svakoga našeg čina: »A što o tome kaže Crkva Božja?« 

2. Naturalizamje onaj filozofski sustav koji niječe istočni grijeh 
i proglašava da je ljudska narav po svojoj biti neiskvarena i dobra. Natura- 
listi ovako mudruju: svi su ljudi dobri i posve jednaki. Ako smo svi dobri i 
jednaki, e onda jedan čovjek nema pravo zapovijedati drugome. Ako je onaj 
čovjek jednak meni, zašto da ga slušam. Ja ću sam sebe slušati; a jer ipak u 
društvu mora biti netko tko zapovijeda, ja ću slušati samo onoga koga sam 
sebi izaberem. Prema tome, sva vlast dolazi od naroda (a ne od Boga), a 
kada vidim da mi se ta vlast ne sviđa, dignut ću revoluciju, zbacit ću vlast 
i izabrati nove nosioce vlasti. - Mi katolici odgovaramo: Nije istina da su 
svi ljudi dobri po naravi, već uslijed istočnoga grijeha u čovjeku ima mnogo 
pokvarenosti. Nije istina da su svi ljudi jednaki u društvu. Protivno je istina: 
Muškarac je spretniji za ratovanje, politiku, a žena za odgoj djece, kuhanje i 
slično. - Nije istina da sva vlast dolazi od naroda. Svaka vlast dolazi od Boga. 
Otac u obitelji zapovijeda u ime Božje, gospodar u dućanu ravna svojim 
namještenicima jer je to Božja volja; i u državi, gdje narod kod izbora odre¬ 
đuje onoga koji će vladati, dotični ministar - kada određuje nešto razborito 
- zapovijeda u ime Božje i katolik je dužan pokoriti mu se i u tom je slučaju 
revolucija zabranjena. 

3. Liberalizam (libertas znači sloboda) je na području politike 
te javnog i privatnog ćudoređa pokušaj da se: a) posve zaobiđe vjera i kr¬ 
šćanska objava (racionalizam!) i b) i da se živi kao da ne postoji istočni 
grijeh (naturalizam!). - Liberalizam u politici kaže: Što me se tiču božanski 
i crkveni zakoni! Dokinimo nedjeljni počinak, zabranimo svećenicima po¬ 
dučavati vjeronauk u školama; dopustimo kinematografima oblijepiti ulice 
najgadnijim slikama; ne branimo novinarima tiskati najsramotnije romane; 
dozvolimo poduzetnicima otvarati javne kuće, kupališta za muško i žensko i 
javne plesne škole s divljačkim plesovima. - Prema tome, liberalizam daje u 
političkom pogledu slobodu svakome zlu da se širi, i budući da se osniva na 
filozofskom sustavu racionalizma (to jest priznaje samo razum, a zabacuje 
vjeru), brani Crkvi da se ona upleće u državni život. Kako se vidi, taj libera¬ 
lizam je pravo krivovjerje jer naglašava ove slobode: slobodu sve misliti, s v 
e vjerovati, sve govoriti, sve naučavati, sve pisati, sve činiti. - Kao ka¬ 
tolici borimo se protiv toga liberalizma. Liberalac kaže: S v e je slobodno što 
mi se prohtije. Katolik kaže: Sloboda se sastoji u tome da čovjek čini samo 
ono što vodi do istine i dobrote. - Sve ostalo nije sloboda, već razuzdanost. 

POSLJEDICE LIBERALIZMA 


Nacrt drugog predavanja za članove Orlovske organizacije 
o kršćanskom društvenom poretku 

ORLOVSKI VJESNIK, Zagreb, 15. 2. 1928. g. br. 2., str. 8 


Sloboda savjesti i vjere: Liberalizam traži slobodu savjesti i prema 
tome slobodu vjeroispovijesti. On kaže: Čovjek ima pravo vjerovati što ga 
je volja i izabrati onu vjeru koja mu se bolje sviđa. On kaže: Meni se više 
sviđa Muhamedova vjera jer ona ne traži od čovjeka da vjeruje u Presveto 
Trojstvo koje ljudski um ne može dokučiti ili ne ću pristati uz nijednu 
vjeru jer Boga nema. Liberalizam, dakle, daje čovjeku potpunu slobodu da 
vjeruje što ga je volja. - To je krivo načelo. Mi katolici kažemo: Ne smijem 
vjerovati što me volja, već što je istina, pa makar moj razum tu istinu ne 
može u cjelini shvatiti. Ne smijem prihvatiti krivu vjeru, već sam dužan 
priznati pravu - to jest katoličku vjeru. - Država koja je zadojena liberal¬ 
nim krivovjerjem kaže: Budući čovjek ima slobodu ispovijedati vjeru koju 
hoće, ja ću štititi jednako sve vjere. I to je krivo: Kao što otac obitelji mora 
štititi samo prava načela svoje djece i uputiti ih i ukoriti ako najednom po¬ 
činju na primjer govoriti: ne trebam slušati majku, ne trebam biti uslužan 
siromasima - isto je tako država po sebi dužna štititi pravu vjeru, a krivim 
vjerama ne dati slobodu. Prigovorit ćete: Pa što onda ako se nalazimo u 
jednoj državi koja nije katolička po svome pučanstvu? Odgovor je posve 
lagan. Načela što ih izlažemo jesu ideal i vrijede za idealni društveni pore¬ 
dak. U tom idealnom društvenom poretku narod je katolički, državnici i 
zakoni su katolički, a država i Crkva Kristova tako su tijesno povezani kao 
duša i tijelo. - Danas, na žalost, takvih je država malo. Unatoč tome je 
svim katolicima ideal da jednom sve države ovoga svijeta postanu takve. 
Međutim, danas gdje je stanovništvo po vjerama izmiješano, dužnost je 
države da se drži ovoga načela: Ne smijem ništa učiniti što bi naškodilo 
općemu dobru. Ako bi na primjer tko ometao kojoj krivoj vjeri slobodu, 
njezini sljedbenici bi se pobunili, nastao bi nered i opće bi dobro od toga 
stradalo. Stoga, da izbjegne većemu zlu, često puta je katolički državnik 
dužan dati slobodu mnogim zabludama, vjerama ili slično. No time on 
nikada ne pušta s uma kako je ta sloboda, koja se daje zabludama, ipak 

jedno zlo i kako uvijek treba težiti za idealom i jedino prava vjera ima 
pravo na slobodu. - Nadalje, država koja zastupa načela liberalizma ne 
odaje Bogu nikakvu čast zato što kaže: Mene se ne tiče bio Bog ili ne bio. I 
to je velika zabluda jer znamo da Bog nije stvorio samo pojedinog čovjeka, 
već i državnu zajednicu. Bog, naime, na životu održava pojedine ljude iz 
kojih se sastoji država. Kao što stvorenje mora odavati Tvorcu čast, kao 
što čovjek kao privatnik mora davati Bogu čast, tako i država mora Bogu 
po svojim vođama, javno i službeno, odavati čast. Same poganske države 
su to činile. U katoličkim državama se Bogu ta čast mora odavati onako 
kako to od Boga objavljena, to jest katolička vjera traži. I katoličke obite¬ 
lji, organizacije, općine, županije, narodi dužni su Bogu odavati čast, kao 
svom Gospodaru. 

Praktične posljedice toga liberalnog načela slobode savjesti i vjere 
jesu ove: svaki čovjek ima slobodu širiti najužasnija načela, živjeti najne- 
ćudorednijim životom, navaljivati na državni ugled, širiti nemoralne knji¬ 
ge, otvarati mješovite kupke i besramne plesne škole. Stoga vidimo da 
se temelji država ruše, državnici nisu sigurni za svoj život, posvuda se širi 
korupcija, nećudorednost - a nitko nije u stanju to propadanje zaustaviti. 

Jedino Katolička Crkva je u stanju svojim naukom usrećiti države: 
ona naučava načelo da istina i zabluda ne smiju biti ravnopravne, u ideal¬ 
nom poretku ne smije postojati sloboda savjesti i vjere, već jedino istinita 
vjera ima pravo na opstanak. A ondje gdje narod više nije katolički, in¬ 
teresi općega dobra i manjega zla (da se izbjegne veće zlo) iziskuju da se 
da sloboda ne samo istini, već i zabludi. Ali istini i pravoj vjeri u svakom 
slučaju valja dati slobodu (neki bi, naime, htjeli samo krivim vjerama i 
zabludama dati slobodu, a slobodu Katoličke Crkve u zametku ugušiti) pa 
i onda kad država nije katolička. - Tu slobodu katoličkoj vjeri i katoličkoj 
savjesti nema ni jedna država u svijetu pravo ograničiti (pa ni kineska ni 
Japan - gdje su i narodi i institucije potpuno poganske) jer je bitno pravo 
svakoga čovjeka slobodno vršiti zakone jedine prave vjere i tako postići 
u nebu svoju konačnu svrhu radi koje ga je Bog stvorio. Svaka je država 
dužna pomagati čovjeku da postigne svoju konačnu svrhu - dužna je štititi 
katoličku vjeru, dati slobodu samo istini i dobru. 

ČOVJEK JE DRUŠTVENO BIĆE 

Nacrt trećeg predavanja za članove Orlovske organizacije 
o kršćanskom društvenom poretku 

ORLOVSKI VJESNIK, Zagreb, 15. 3. 1928. g. br. 3-4., str. 7 


1. Što je društvo? Društvo je skup osoba koje su se ujedinile da po¬ 
stignu zajedničku svrhu. Svaka osoba za se ne bi mogla postići tu svrhu, ali 
ujedine li svoje sile, lako će tu svoju svrhu postići. (Primjer: Ideš sam gor¬ 
skom stazom. Velik je kamen na nju pao. Sam ne možeš proći, jer je s lijeve 
strane ponor, a s desne vrletna stijena. Na to naiđe nekoliko ljudi i zajed¬ 
ničkim silama bacite kamen u ponor. Sto nisi sam mogao postići, postigao 
si uz pomoć društva.) Bog je stvorio ljude takvima da si moraju međusobno 
pomagati. Kada ljudi ne bi živjeli u društvu, ne bi mogli ni živjeti, a kamoli 
usavršavati se. (Primjer: Čovjek ima materijalne potrebe. Dijete bi umrlo 
kada se za nj ne bi brinula majka. Čovjek ima umne potrebe. On bi ostao 
neznalica kada ga nitko ne bi poučio. Čovjek ima moralne i vjerske potrebe. 
On bi ostao ili postao divljak da ga netko nije uputio na razlikovanje dobra 
i zla, na dužnost prema Bogu, sebi i bližnjemu). - Prema tome, čovjek ne 
može živjeti bez društva. Društvo je za čovjeka veliko dobročinstvo što mu 
ga je dao Bog. Jedan čovjek ovisan je o drugom; jedan stalež ovisan je o dru¬ 
gom staležu. Stoga nam je dužnost živjeti u slozi i ljubavi. (Primjer: Seljak 
radi za sve ljude jer svi ljudi trebaju kruha; no seljak treba kovača koji će mu 
napraviti plug; on treba krojača da mu sašije odijelo; treba zidara radi kuće; 
liječnika da ga liječi; učitelja da pouči njegovu djecu; svećenika da pripravi 
njegovu dušu za vječni život: kod nas treba Orlovsko društvo da postane 
Kristov borac i tako dobročinitelj svoga naroda). 

Nemoj misliti da su samo oni ljudi ovisni jedan od drugoga koji žive u 
istom selu ili gradu ili u istoj općini ili županiji. Ta ima ljudi koji rade da¬ 
leko od tebe, a ti ih ni ne poznaješ. (Primjer: Tvoja majka ima škare. - A 
koji je rudar izvadio željezo iz zemlje? U kojim se kovačnicama ova surova 
rudača pretvorila u blistavi čelik? Koji su je željezničari dovezli do najbliže 
željezničke stanice? - Eto vidiš kako si ovisan i o nepoznatim ljudima.) 

Pa i sami mrtvaci koji su odavno ostavili ovaj svijet, tvoji su dobroči¬ 
nitelji. Ti se služiš njihovom baštinom. (Primjer: Ti si se već vozio na lađi 

i željeznici. Ti se griješ uz peć koja je pocrvenjela. Imaš možda struju ili 
plinsko svijetlo. Gdje su oni učenjaci ili izumitelji koji su pronašli ugljen, 
struju, plin, paru; koji su napravili prve željeznice? Već su odavno pokopa¬ 
ni. Ali njihovo umijeće i njihova iznašašća još su među nama. Društvo je 
onaj dobročinitelj koji nam predaje ostavštinu mrtvih da se njome može¬ 
mo okoristiti.) 

Pa ni naše srce ne bi moglo živjeti u samoći. Iz iskustva znamo da 
nije jedino interes onaj koji povezuje ljude. Ta u sebi osjećamo potrebu da 
ljubimo i budemo ljubljeni; osjećamo potrebu da izmijenimo svoje misli, 
družimo se s drugima; ukratko: da ne budemo sami. (Primjer: Pomisli da 
te netko odnio u začaran dvor daleko od svakog čovjeka. Tamo si posve 
sam. Hrana, odjeća, knjige, igre - sve ti dolazi nekom čarolijom, a čovjeka 
ne vidiš. Imaš sve, kao kakav car - samo si sam samcat, posve sam. Budi 
uvjeren da ne ćeš dugo izdržati u toj carskoj samoći i doskora ćeš ostaviti 
sve ovo blago samo da se uzmogneš s nekim porazgovoriti.) 

Zaključna misao: Bog je čovjeka stvorio da živi u društvu i stoga 
čovjek u sebi nosi NAGON DRUŠTVENOSTI, to jest potrebu da živi 
u društvu svojih bližnjih. 

2. Razna društva: a) Obitelj. - Ovo društvo poznaješ najbolje, njemu 
duguješ mnogo, ono ti je možda najmilije. Šta bi bilo iz tebe da si došao 
na svijet, a da te obitelj nije primila, okružila ljubavlju, brinula se za tvoj 
odgoj i koja se uz velike brige i žrtve trsi učiniti te mužem. 

b) Domovina. - Kao što pojedinac ne može živjeti sam za sebe, tako 
ni jedna obitelj ne može živjeti bez pomoći druge obitelji. Već sama narav 
traži da se obitelji međusobno ujedine. Skup obitelji ili POLITIČKO 
DRUŠTVO tvore sa svojom vladom, svojim poglavarima, na većem ili 
manjem zemljištu (teritoriju) ono što nazivamo državom, narodom ili 
domovinom. 

c) Udruženja. - Obitelj i država su dakle naravna društva i neop¬ 
hodno nužna za čovjeka i to u svim vjekovima. Već u početku ljudskoga 
roda nailazimo na potpuno organiziranu zajednicu (svetu, jedinstvenu i 
nerazrješivu) obitelj. Isto je i država uvijek postojala, naravno u nesavr¬ 
šenom obliku, kao na primjer pleme. - No postoje druge skupine koje 
nisu tako neophodno potrebne, kao što su obitelj i država, ali i te skupine 
potpuno odgovaraju potrebama i željama čovjeka i njegove naravi: to su 
profesionalna (stručna) udruženja i druga. - Što je stručno udruženje? 
Ljudi koji vrše isti posao, bave se istim zanatom, imaju zajedničke interese 
(pa i onda kada si čine konkurenciju). To su interesi njihove struke. Stoga 
vidimo da se ljudi iste struke radi zajedničkih interesa ujedinjuju u stručna 
udruženja, u sindikate radnika, u savez seljaka, trgovaca itd. da tako udru¬ 
ženim silama rade za svoje zajedničke interese. - Bolest i starost su povod 

bijede, ali se osnivaju pripomoćne zadruge da se ovima zajedničkim silama 
doskoči. - Kupci i težaci se tuže da neki trgovci odveć zarađuju; oni će to 
izbjeći ako osnuju razne vrste zadruga). 

d) Čovječanstvo. - Bez dvojbe čovječanstvo ne tvori tako jedinstveno 
društvo kao domovina: ono nema poput domovine jednu i istu vlast. Pa 
vam se čovječanstvo čini kao neki udaljeni pojam. Po svojim običajima, 
interesima, jeziku, po svojim krvnim vezama s pravom osjećaš da ti je 
bliži Hrvat nego Kinez ili Amerikanac. Unatoč tome, dužan si biti sklon 
čovječanstvu i ljubiti ga. - Razlog je što svi ljudi imaju isto podrijetlo (od 
Adama i Eve), što imaju istoga Nebeskog Oca koji ih sve zove u blaženstvo 
Raja. Svi su ljudi prava pravcata brača. - Osim toga si svi ljudi na zemlji 
čine međusobne usluge. (Primjer: Iz čega je tvoja pregača? Iz pamuka. 
No pamuk ne raste u našoj državi. Tako mi Hrvati ovisimo o uslugama 
američkih i indijskih stanovnika kojima mi opet šaljemo svoje slavonsko 
i bosansko drvo. Najmanji predmet kojim se služiš je često plod ujedi¬ 
njenih sila od stotinu raznovrsnih obrta koji se često vrše u svim četiri¬ 
ma stranama svijeta. Stoga si dužan imati osjećaj ljubavi i solidarnosti ne 
samo prema obitelji, domovini, svome stručnom društvu (svome staležu: 
seljačkom, radničkom, obrtničkom, činovničkom), već i prema cijelome 
čovječanstvu. 

e) Društvo, duša i Crkva. - Naša je duša stvorena za vječni život 
u nebu. Ona mora spoznati Boga kako se On objavio ljudima; ona mora 
naučiti kako će mu služiti ovdje na zemlji i to onako kako On zahtijeva 
da mu se služi. Isto, naša duša traži pomoć da uzmogne služiti Bogu. Toj 
potrebi naše duše udovoljio je Isus Krist koji je ustanovio Katoličku Cr¬ 
kvu, to sveopće (univerzalno) vjersko društvo koje se rasprostire cijelom 
zemljom i koje će trajati do konca svijeta. Crkva je duhovna domovina u 
koju Bog zove sve duše bez razlike. Jer je cilj toga društva vječan, vrhuna¬ 
ravan, Crkva je daleko uzvišenije društvo negoli obitelj, domovina, stalež 
i čovječanstvo. 

Nju moramo ljubiti više negoli ijedno drugo društvo. A u krilu te 
Crkve, toga duhovnog društva, ustanovljene su župe radi koristi duša bi¬ 
skupije, štoviše, za one koji teže za savršenijim životom: bratovštine, vjer¬ 
ska udruženja, društva Katoličke akcije, Orlovska društva i si. 

ŽENA KATOLIČKE AKCIJE 

Ovaj je članak objavljen posthumno u spomen-knjizi 
»Božji čovjek Hrvatske - dr. Ivan Merz«, Zagreb, 

Veliko križarsko sestrinstvo, 1938. 

Članak sadrži razne misli i tekstove bi. Ivana Merza o ženi, što ih je 
objavio na raznim mjestima, a ovdje su skupljeni i objavljeni pod zajed¬ 
ničkim naslovom. 


ŠTO BLIŽE KRISTU 

Orliće se prije svega ne zadovoljavaju vršenjem običnih kršćanskih 
dužnosti, već one teže za nečim višim, za uzvišenim junačkim vršenjem 
krjeposti. 

Poniznost i čisto srce mora si steći svaka Orlića. 

I Orlića, koja često mora djelovati u javnosti, smatra da je često, pa 
i dnevno primanje svete Pričesti, jedno od najmoćnijih sredstava da se 
očuva čistom i napreduje u krjeposti, unatoč blatnoga poganstva koje ju 
okružuje. 

Svi koji rade u orličkoj organizaciji moraju biti u Milosti posvećuju- 
ćoj. Svi koji rade za Krista ne smiju biti neprijatelji Krista. Pomoćnici u 
apostolatu trebaju prije svega sami biti dobri katolici. 

Narodi se ne spašavaju deklamacijom i vikom »Živio«... Čovjek ne 
može biti apostolom, ako nije stekao sve one naravne i nadnaravne krjepo¬ 
sti koje se traže za svaki apostolat. Misija je svakog pojedinog čovjeka da u 
neku ruku postane sličan Kristu, da postane drugi Krist. 

Svaka Orlića treba iz dana u dan postati sve sličnija Isusu. Kada je 
ostali svijet promatra, to u njoj treba vidjeti samoga Krista. 

Tko gleda pravu Orliću, treba doći do uvjerenja kako život po kr¬ 
šćanskim načelima ne samo da nije nemoguć i nesuvremen, nego naprotiv; 
svaki život koji nije kršćanski, prazan je, promašen i nesuvremen. 

Po Orlicama Krist treba biti dušama pristupačniji. 

U BORBI ZA DUŠE 


Orlića je danas često prisiljena raditi u javnosti i zato mora bez pre¬ 
stanka svladavati ljudski obzir i ustrajno podnositi sve uvrede, kojima da¬ 
našnji poganski svijet obasipa svakoga borca katoličke obnove. 

Orliće se po uzoru svete Ivane odijevaju čedno i poput svoje svete 
zaštitnice posvuda naglašavaju socijalnu ulogu nošnje i stavljaju svoje sile 
na raspolaganje apostolatu čedne nošnje. 

Orlića se brine da svijet što češće prima svete sakramente, da se vrše 
crkvene zapovijedi, pohađaju propovijedi, organiziraju misije i duhovne 
vježbe. 

Orlića, poput svete Ivane, uvijek mora biti svjesna da je žensko, a ako 
je možda Providnost iznimno pozove da vrši muške poslove, ne samo da 
ne smije postati muškarcem, već treba nastojati ženska obilježja razviti do 
savršenstva. 


FILIA PETRI 

Orlića treba živjeti i osjećati s Crkvom. Treba raditi prema željama i 
zapovijedima Svetoga Oca Pape, biskupa i službenog duhovnika. 

Orlička organizacija odgaja oduševljene članice, koje ljube svoju Cr¬ 
kvu, ljube njezin nauk i žele svoje oduševljenje za katolicizam i za aposto- 
lat po Katoličkoj akciji prenijeti i na druge ljude. 

Orlića je uvijek i svuda prava Filia Petri, kći Petrova. 

PRAVA LJUBAV PREMA DOMOVINI 

Ljubav prema domovini spada u bogoslovske krjeposti jer mi ljubimo 
naše bližnje, naše sunarodnjake, jer ih Bog ljubi i jer hoćemo da naša volja 
bude u skladu s Njegovom. I Orlića ljubi svoju domovinu, jer Bog našu 
domovinu ljubi i jer nam, osim toga, i zapovijeda da ljubimo domovinu. 

A jer se poziv žene vrši u glavnom u obitelji, Orlića će uzornim vrše¬ 
njem svojih kućnih dužnosti biti na ugled svima i tako primjerom pokazati 
da je obitelj temeljna stanica u narodnom životu i da su oni narodi zdravi, 
u kojima se dobro odgajaju djeca, koji jednom riječju imaju zdrave obitelji. 

Orlovski nacionalizam stavlja rodoljubnu misao u službu Kraljevstva 
Božjega. Tako i svaka Orlića, kada misli o dobrobiti svojega naroda, uvijek 
se pita je li to u slavu Kristova Kraljevstva, na dobro svete Crkve, na vječ¬ 
no spasenje neumrlih duša. Sve će proći, jedino su ljudske duše vječne, i 
bolje je da je cijeli jedan narod u vremenu nesretan, nego li jedna jedina 
ljudska duša upropaštena za sve vijeke vjekova. 

KATOLIČKA AKCIJA 1 

Narav i definicija - cilj - sredstva 

Knjižnica Novi Život, Svezak 4. Šibenik, 1927. 


Dođi Kraljevstvo Tvoje1 

SADRŽAJ: 

Predgovor i Uvod 

A. Narav i definicija Katoličke akcije 

B. Cilj Katoličke akcije: socijalno kraljevstvo Isusa Krista. 

C. Sredstva Katoličke akcije da postigne socijalno Kraljevstvo Isusa Krista 

»Bitni načelni program: Neposredno 
proučavanje velikih socijalnih Enciklika... 
Obrazovani katolici, poglavito intelektual¬ 
na elita omladine mora da smatra svojom 
veoma časnom dužnošću da crpe katolička 
socijalna načela u nauci Papa ili, da se još 
točnije izrazimo, u samome tekstu Encikli¬ 
ka. To ih ne smeta da se bez štete služe ko¬ 
jim pomoćnim priručnikom.« (V. Honnay, 
S.J., u: Les Cercles sociaux de Doctrine 
catholique; Louvain 1926.; str. 139.-140.) 

PREDGOVOR 

Zamolio me je veleučeni Dr Ivan Merz da napišem predgovor njego¬ 
voj brošuri Katolička akcija - Narav i Definicija - Cilj - Sredstva, pa se 
rado odazivljem jer znam da ču po svojoj pastirskoj dužnosti i na ovaj način 
doprinijeti tako svetom i potrebitom sredstvu u naša vremena za širenje 
Kristova Kraljevstva - to jest Katoličkoj akciji. 

Iako je već temeljito pregledao rukopis jedan od naših najzaslužnijih 
starih radnika u Katoličkoj akciji - svećenik i doktor - ipak, prije nego 

1 Ovo je posebna brošura koju je Ivan Merz objavio u Šibeniku, 1927. i u kojoj pregledno obrađuje i 
prikazuje narav, cilj i sredstva Katolička akcije. 

udijelim svoj »imprimatur« jer se knjiga tiska u mojoj rezidenciji, a prije 
također nego napišem svoj predgovor, smatrao sam svojom dužnošću da 
ovu brošuru pomno pročitam i svestrano proučim. 

Meni se čini da je ova brošura veoma aktualna. Ona izbjegava sporna 
pitanja, a nastoji zaći u samu bit katoličke akcije. Ona će doći dobro vod¬ 
stvu naših katoličkih društava, a i samom svećenstvu, na vlastito dušobriž¬ 
ništvo i duhovnim vođama istih društava, jer se ovi u prvom redu moraju 
zanimati za katoličku akciju. 

Podvlačim da se svećenstvo u prvom redu mora interesirati za ka¬ 
toličku akciju, jer slavno vladajući Sv. O. Papa Pio XI. odmah u svojoj 
prvoj enciklici Ubi Arcano Dei od 23. decembra 1922. svim biskupima i 
ordinarijima čisto kaže da je Njemu katolička akcija veoma mila, te da svi 
moramo - posebice svećenici, uvijek združeni u ljubavi i posluhu prema 
svojim biskupima - uložiti svu brigu da katolička akcija sve bolje napredu¬ 
je. Iako ovo izgleda teško i naporno duhovnim pastirima i vjernicima, ipak 
- poručuje Sveti Otac - mora se katoličku akciju smatrati za jednu od naj- 
poglavitijih savremenih dužnosti pastirskoga zvanja i kršćanskoga života. 

Dužnost je sloga svakoga katolika, a poglavito svećenika, da se upozna 
s katoličkom akcijom te u njoj sudjeluje po svom položaju i mogućnosti. 
Svećenici zbog svoje pastirske revnosti, a vjernici zbog kršćanske dužnosti. 
Svi naime moramo sudjelovati u ostvarenju Kristova Kraljevstva, najprije 
u svojoj duši a ujedno u dušama svoje braće te u socijalnom životu. 

O ovoj važnoj stvari Sv. O. Papa Pio XI. često govori katolicima u 
raznim prigodama kroz ovo pet godina svoga pontifikata. Ovim On poka¬ 
zuje kako mu je veoma na srcu katolička akcija kao jedno od najuspješnijih 
sredstava za spašavanje duša. 

Baš se ovih dana Sveti Otac dotiče ovoga pitanja u svom pismu od 
24. januara te godine koje je upravio svom državnom tajniku kardinalu 
P. Gasparriu [LOsservatore Romano od 24.-25. 1. 1927). »Uvijek smo 
mislili - veli Sveti Otac - i zahtijevali da mora biti ne samo osebina, već i 
bit katoličke akcije njezina religiozna svrha tako da smo već u prvoj Našoj 
Enciklici Ubi Arcano Dei naglasili da je katolička akcija sudjelovanje laika- 
ta u hijerarhičnom apostolatu, i podvukli smo kako je pastiri duša moraju 
smatrati bitnom dužnošću svoje službe, a vjernici dužnošću kršćanskoga 
života.« Shvatljivo je stoga za svakoga što Pio XI. u spomenutom pismu 
ističe »da katolička akcija kako u sebi tako u svim svojim organizacijama 
mora biti i hoće da se drži iznad i izvan svake političke stranke«. 

Pisac ove brošure drži se ovih načela i direktiva Sv. Oca. Ja stoga 
želim obilnog uspjeha njegovu trudu i da vođe naših katoličkih društava, 
držeći se u svom radu ovih glavnih misli uspješno vode razne organizacije 
koje su im povjerene. 

Nego, ako Bog ne sagradi kuću, uzalud se muči oko nje onaj koji je 
gradi. Stoga molim Boga da blagoslovi svete namjere i trud pisca te da 
tako i ova brošura doprinese kamenčić ostvarenju Kristova Kraljevstva u 
ljudskoj zajednici: »Veni Domine Jesu! - Adveniat regnum tuum!« 

U Šibeniku, na blagdan Sv. Franje Saleškoga, 29. siječnja 1927. 

Dr. Fra Jerolim Mileta 
biskup šibenski 


UVOD 

Nastojat ćemo prikazati Katoličku akciju koja je postala u našim kra¬ 
jevima jednim od najsuvremenijih sredstava duhovne pastve. O njoj se 
mnogo pisalo. Naša je nakana da pokažemo njezinu veliku zadaću, pogla¬ 
vito u okviru božanske misije svete Crkve. 

Cijelu ovu radnju razdijelili smo u tri dijela. Ponajprije prikazujemo 
narav Katoličke akcije. Ona je apostolat svjetovnjaka. Ovaj se apostolat 
razlikuje od drugih svjetovnjačkih apostolata što je to socijalan apostolat. 
Ali i u drugim vjekovima su svjetovnjaci pomagali svetu Crkvu u socijal¬ 
nom apostolatu. Posebno je obilježje Katoličke akcije što ona provodi taj 
svjetovnjački socijalni apostolat u društvu koje je nekada bilo kršćansko, a 
sada je dekristijanizirano. 

Drugi dio pokazuje kako je cilj Katoličke akcije da se ostvari soci¬ 
jalno kraljevstvo Isusa Krista. Socijalno Kraljevstvo Kristovo jest onakav 
poredak u svjetovnom društvu koji čovjeka potiče na krepostan život i 
time stvara preduvjete da duša spozna i uzljubi Boga te tako postigne svo¬ 
ju konačnu svrhu. Nažalost je sadašnje društvo zbog liberalnoga laicizma 
daleko od Kristovoga poretka, a Katolička akcija jest jedno suvremeno 
sredstvo Crkve Božje kojim ona ostvaruje poredak Isukrstov u svjetovnom 
ljudskom društvu. 

Napokon su sredstva kojima se služi Katolička akcija u ostvarenju 
socijalnoga Kraljevstva Isusa Krista vrlo točno određena. Ona su trojaka: 
Prije svega dolazi uzgoj volje prema asketsko-mističkim načelima i izo¬ 
brazba uma u duhu filozofsko-teološkom. Zatim se prelazi na specifičnu 
sociološku izobrazbu; na proučavanje one nauke koja se znanstveno bavi 
socijalnim Kraljevstvom Kristovim i svim njegovim sastavnim dijelovima: 
pojedincima, obiteljima, društvima, državama, međunarodnim društvom 
i dr. Ova se sociološka djelatnost kreće u dva pravca: u stvaranju takozva¬ 
nog unutarnjeg socijalnog Kraljevstva Kristovog i time usporedo u promi¬ 
canju vanjskoga Kristovog Kraljevstva. Prvo činimo, ako sve organizacije 
Katoličke akcije izgrađujemo u duhu kršćanskoga pravnog poretka (Pravi- 

la, Poslovnici), a vanjsko Kraljevstvo promičemo primjenjujući načela ka¬ 
toličke sociologije na svjetovno društvo izvan Katoličke akcije. To činimo 
poglavito prema onim Papinim Enciklikama i uputama mjesnih Biskupa 
koje su sociološkoga sadržaja. A sav ovaj asketsko-mistički, filozofsko-te- 
ološki i sociološki uzgoj stavlja se u službu spašavanja i posvećivanja duša. 

Po Katoličkoj se akciji Crkvi Božjoj krči put u svjetovno društvo. 
Crkva preko Katoličke akcije širi unutarnje Kraljevstvo Božje, Kraljevstvo 
Milosti posvećujuće i tako pripravlja neumrle duše za Vječno Kraljevstvo 
Slave prema kojemu moraju kao prema svojoj konačnoj svrsi da teže sva 
ljudska nastojanja. 

A. NARAV I DEFINICIJA KATOLIČKE AKCIJE 

I. SVJETOVNJACI PREMA BITNOJ MISIJI SVETE CRKVE. 

1. Tri stanja Kristova Kraljevstva i naravno socijalno kraljevstvo Kristovo. 

Ako usporedimo evanđeoske izjave o Kraljevstvu Božjem vidjet ćemo 
da valja razlikovati tri stanja toga Kraljevstva: 

a) posljednje i savršeno ili eshatološko Kraljevstvo; 

b) ovo Kraljevstvo pripravlja unutarnje Kraljevstvo Božje u pojedinoj 
duši; 

c) a ovo se unutarnje Kraljevstvo propovijeda i širi od socijalnoga i 
vanjskoga Božjeg Kraljevstva, to jest od Crkve. - Osim ovoga du¬ 
hovnog socijalnog Kraljevstva razlikujemo još i 

d) ono, koje postoji kada je društveni poredak udešen prema evanđe¬ 
oskim zakonima te Crkva (to jest duhovno socijalno Kraljevstvo) 
u svijetu može bez poteškoća širiti unutarnje Kraljevstvo Božje. 

2. Crkva na tri načina širi Kraljevstvo Božje. 

Posebna je zadaća Crkve da spašava i posvećuje duše, to jest da širi 
unutarnje Kraljevstvo Kristovo i tako pripravi u dušama Kristovo Kraljev¬ 
stvo slave - eshatološko Kraljevstvo. Ovaj svoj cilj Crkva postiže na ova 
tri načina: 

a) spašava pogane koje svetim krštenjem ujedinjuje s otajstvenim ti¬ 
jelom Kristovim; Crkva dakle radi na »izgradnji tijela Kristova« (Ef 
4, 12); ona širi treće (vrhunaravno socijalno) Kraljevstvo Kristovo; 
ona svoje vlastito tijelo povećava; 

b) Crkva nadalje posvećuje duše koje se već nalaze u njoj odnosno 
preporađa sakramentima svoju djecu koja su smrtnim grijehom 
izgubila Milost posvećujuću; Crkva u ovom slučaju širi unutarnje 

Kraljevstvo Kristovo među onima koji se već nalaze u njenom otaj- 
stvenom tijelu; 

c) napokon Crkva širi Kraljevstvo Božje što stvara u svjetovnom 
društvu takve preduvjete da u njemu lakše može širiti unutarnje 
Kraljevstvo Božje; Crkva prema tome svoj cilj postiže također 
indirektno: širenjem naravnoga (svjetovnog) socijalnog Kraljev¬ 
stva Kristova. 

3. Isto tako svjetovnjaci na tri načina pomažu Crkvi u njenoj posebnoj 
misiji. Razlika između nutarnje i vanjske aktivnosti Crkve. 

Otkako Crkva postoji vidimo da joj svjetovnjaci na razne načine po¬ 
mažu u širenju Kraljevstva Kristova. Svjetovnjaci su Crkvu uglavnom u 
svim vjekovima na tri načina pomagali: 

a) »Izgradnjom tijela Kristova« (Ef 4, 12), to jest brinući se da što 
više ljudi primi sveto krštenje. Tako svjetovnjaci pomažu u šire¬ 
nju trećega Kraljevstva Božjeg. 

b) Kada su duše već pripojene otajstvenom Tijelu valja ih posveći¬ 
vati odnosno preporađati ako su izgubile Milost posvećujuću. I 
u tom su području svjetovnjaci uvijek pomagali Crkvu i time su 
se poglavito brinuli za širenje drugoga (unutarnjeg) Kraljevstva 
Kristova. 

Evo primjera kako su svjetovnjaci već u apostolska vremena poma¬ 
gali svetu Crkvu u širenju unutarnjega Kraljevstva Kristova: Kada je sveti 
Pavao boravio u Korintu, upoznao se sa svjetovnjakom Akvilom (znači: 
Orao) i njegovom ženom Priscillom. Rodom su bili iz Ponta, a došli su 
u Korint iz Italije, odakle ih je protjerao car Klaudije (50.-51. g). Bili su 
šatorari, a sveti Pavao je kod njih radio. Zajedno su sa svetim Pavlom ot¬ 
plovili u Siriju (1 Kor 16, 19). Ostadoše u Efezu, a sveti Pavao pođe dalje 
u Cezareju itd. Iako su oni bili svjetovnjaci i imali svoj zanat, potpomagali 
su Crkvu Božju u njenoj apostolskoj misiji. Evo što o njima pripovijedaju 
Djela Apostolska (Dj 18, 24-26): 

»A doše u Efez neki Židov po imenu Apolo, rodom Aleksandrinac, 
muž rječit, silan u Pismima. Ovaj bijaše poučen o putu Gospodnjem i 
oduševljeno je govorio i pomno učio o Isusu ali je poznavao samo krštenje 
Ivanovo. Ovaj dakle poče slobodno propovijedati u zbornici. Kad su ga 
slušali Priscilla i Akvila, primiše ga k sebi i izložiše mu točnije nauku Bož¬ 
ju.« Priscilla i Akvila povratili su se iz Efeza u Rim kada je bila dokinuta 
odredba Klaudijeva. Sveti Pavao je veoma cijenio ove svjetovnjake. U svo¬ 
joj poslanici Rimljanima ih se posebice sjeća: »Pozdravite Prisku i Akvilu, 
suradnike moje u Isusu Kristu jer oni za dušu moju glave svoje položiše (t. 
j. izložiše se za apostola smrtnoj pogibli), kojima ne zahvaljujem ja jedini, 

nego i sve crkve naroda.« (Rim 16, 3-4). Tradicija veli da su ovi svjetovnja¬ 
ci poginuli za Krista. - Imade mnoštvo mjesta kod svetoga Pavla iz kojih se 
vidi da u ono doba svjetovnjaci nisu bili samo pasivni članovi Crkve, već 
su aktivno pomagali širenje Kraljevstva Kristova. Tako on iz svoga rimskog 
sužanjstva piše Filipljanima i u svom se pismu sjeća dviju kršćanki koje 
su ga tako aktivno podupirale: »Evodiju molim i Sintihu prosim da jedno 
misle u Gospodinu. Molim i tebe, vjerni druže, zauzmi se za njih koje se u 
Evanđelju boriše sa mnom, s Klementom i s ostalim suradnicima mojim, 
kojih su imena u knjizi života.« (Fil 4, 2-3). 

c) Napokon vidimo kako svjetovnjaci pomažu Crkvi u širenju vre¬ 
menitoga naravnog svjetovnog socijalnog Kraljevstva Kristova. Poglavito 
se to činilo u porodici, udešenoj prema kršćanskim načelima koja je djeci 
stvarala takve naravne preduvjete da su djeca u porodici dobivala odgoj 
koji im je olakšao da postignu svoju konačnu svrhu. 

Donosimo kratak pregled iz povijesti ove vanjske i socijalne djelatno¬ 
sti Crkve u svjetovnom društvu: 

- Djakoni: Da Crkva uzmogne vršiti ovu svoju socijalnu funkciju, 
doskora je postavila đakone. Sveti Stjepan đakon brinuo se za »svakidašnje 
dijeljenje hrane« (Dj 6, 1-2); brinuo se za prvu »pučku kuhinju« (početak 
Katol. ekonomsko-socijalne akcije!). Sveti Lovrinac se brinuo za ekonom¬ 
ske potrebe sirotinje. 

- Monasi: Osnivač redovnika na Zapadu bio je sveti Benedikt. Njiho¬ 
va se socijalna akcija sastojala u krčenju šuma, isušivanju močvara, podiza¬ 
nju zgrada i hramova, te u stvaranju svih onih materijalnih preduvjeta koji 
su potrebni da se uzmogne ostvariti idealan kršćanski društveni poredak. 

- Vitezovi: Njihova je zadaća bila da štite društveni poredak onoga 
vremena. Branili su sirote, udovice, potlačene; snagom svojih mišica štitili 
su sav socijalni poredak. Sam obred posvete vitezova veoma je sličan na 
primjer obredu primanja u katoličke, skaute ili u orlovsku organizaciju 
(vidi: Priručnik Ori org., str. 64). To dokazuje da je cilj današnje Akcije 
kao i viteštva bio identičan: raditi na socijalnoj kristijanizaciji. Naravno 
su se vitezovi služili drugim sredstvima socijalne kristijanizacije: konjem, 
mačem, a ne perom, knjigom, novinom. Evo uglavnom najznačajnijih čina 
iz viteškog obreda: Prije negoli se vitezom tko proglasi, valja ga okupati. To 
znači da borac Kristov mora biti bez ljage grijeha. Oblače mu bijeli kaput 
jer vitez mora biti čista srca. Krvavi prsluk što ga dobiva podsjeća ga da 
vitez mora biti spreman da svoju krv prolije za Vjeru. Crnu kapicu prima 
da ga potiče na razmatranje o smrti kojoj ni vitez ne može izbjeći. Prije 
obreda cijelu noć mora da probdije u postu i molitvi, ispovijeda se i pri- 
češćuje. Zatim pred oltarom polaže zakletvu da postaje vitezom, jer hoće 
da proslavi Boga, Vjeru i viteštvo. Obvezuje se da će vjerovati što naučava 

Crkva i da će braniti Crkvu, siromahe i sve koji su u nevolji; isto tako neće 
uzmaknuti pred neprijateljima, neće prekršiti zadanu riječ, svagdje će sta¬ 
jati na braniku pravde i biti protivnikom nepravde i zloće. 

- Sveučilišta: Crkva je u 12. i 13. stoljeću osnovala 46 sveučilišta na 
kojima se nije naučavalo samo u bogosloviji i filozofiji, već i u onim znano¬ 
stima koje su služile da se izgradi materijalna kultura (civilizacija). 

- Treći red svetog Franje: jest organizirani apostolat svjetovnjaka iako 
je po svojim pravilima Red. On je provodio socijalni apostolat u doslovnom 
značenju. Djelovao je na reformu privatnoga i javnoga ćudoređa; izmirivao 
društvene slojeve, zaraćene obitelji, gradove i državice. U sav je društveni 
poredak unosio mir i red, a nižim i potlačenim slojevima zajamčio je u 
društvu pravedan položaj; uspješno je rješavao, što bismo mi danas nazvali 
imenom »socijalno pitanje«. Crkva je u srednjemu vijeku Trećorecima dala 
prava što su ih uživali tek crkveni staleži. Tako je mnoštvo trećoredaca bilo 
oslobođeno od poreza, nisu morali u vojsku i dr. Po trećem redu je vjerska 
misao opet ušla u niže narodne slojeve i ova je zatrpala jaz koji je dijelio 
siromašni kršćanski narod od bogatih crkvenih dostojanstvenika. Veliku 
socijalnu misiju izmirivanja društvenih slojeva Treći red sv. Franje vrši još 
i danas.- Bratovštine, cehovi, bolnice, zalagaonice. Za sve se socijalne po¬ 
trebe Crkva brinula. Nastojala je da se podigne staleška kultura seljačkoga 
i obrtničkoga staleža. Pod njenom su se zaštitom ujedinjavali razni staleži. 
Uz cehove bile su i bratovštine koje su uz svoje vjerske ciljeve imale i 
ekonomske zadatke: priređivale su besplatne pogrebe, podupirale udovice 
svojih članova. Cehovi su se brinuli i za političke interese svojega staleža. 

- Katolički pokreti: Nakon francuske revolucije vidimo kako se na 
svim područjima kršćanska misao sustavno istiskuje. Iz države je Bog već 
bio izbačen, iz škole se izbacivao, a u ekonomskom se životu više nije vo¬ 
dilo računa o Božjim i naravnim zapovijedima. Protiv ovog laičkog duha 
liberalizma nastaje reakcija među katolicima. Na školi u kojoj se pouča¬ 
valo u protuvjerskom duhu osniva se katoličko đačko udruženje sa zada¬ 
ćom da popravi ono što je škola pokvarila. Kad je val socijalističkih ideja 
počeo osvajati radničke mase, dižu se katolici i organiziraju radništvo u 
radničkim udruženjima kojima je zadaća da brane radničke interese prema 
katoličkim načelima i da se bore protiv nekršćanskog kapitalizma. A da se 
bezboštvo uzmogne tući i na političkom polju stale su se osnivati političke 
organizacije katolika koje su si stavile zadaću da katolicima izbore utjecaj 
na državni život s namjerom da i državu urede prema načelima socijalnoga 
Kraljevstva Kristova. Cijelo ovo veliko gibanje kojemu je genijalne teorij¬ 
ske smjernice dao Papa Leon XIII. sa svojim Enciklikama obuhvatilo je 
prosvijećene katoličke narode i proteglo se na sve pojave privatnoga kao 
i javnoga života, kamogod je dopro utjecaj liberalnoga laicizma. Cijelo se 

ovo gibanje zvalo raznim imenima: katolička pučka akcija, katolička demo¬ 
kratska akcija, akcija katolika, katolička socijalna akcija, katolički pokret, 
katolička akcija i dr. 

U početku se nisu u ovom svestranom gibanju jasno razlikovale sve 
granice. Tek kasnije kad se ono razmahalo Europom mogla su se u ovom 
opsežnom gibanju razlikovati uglavnom tri smjera: prosvjetni (odgojne or¬ 
ganizacije, štampa, školstvo i dr.), ekonomsko-socijalni (briga za materi¬ 
jalne interese radi spasa duša) i politički. Nije bilo uvijek lako opredijeliti 
granice svim ovim smjerovima jer su u početku isti ljudi posvuda radili. 
Isto tako je ovo gibanje imalo u raznim zemljama razne oblike i prila¬ 
godilo se raznim lokalnim potrebama. Na naše hrvatsko tlo je presadio 
ovaj velebni obnovni pokret neumrli biskup Mahnić. U mnogim zemljama 
nastaje jedno novo formalno stanje katoličkog pokreta otkako je sv. Otac 
Pio XI. u svojoj enciklici Ubi Arcano Dei upravljenoj na sve katolike svije¬ 
ta, naglasio jednu distinkciju koja se pokazala veoma potrebnom za cijelu 
Crkvu. On je naglasio da Katolička akcija odsada spada u kršćanski život 
vjernika i u pastirske dužnosti svećenstva. Time je sv. Otac formalno nešto 
naglasio što je velikim dijelom već bilo u praksi. Katolička je akcija jedno 
od sredstava kojim se Crkva služi za kristijanizaciju društva. Ona je time 
suradnica Crkve u spašavanju i posvećivanju duša stvarajući takav socijalni 
poredak svjetovnoga društva koji je potreban da Crkva uzmogne u njemu 
nesmetano vršiti svoje djelo otkupljenja i posvećenja. 

d) Tri su prema tome djelatnosti kako svjetovnjaci pomažu Crkvu u 
njenoj bitnoj misiji: obraćajući nekrštene, posvećujući krštene i stvarajući 
kršćanski socijalni poredak. Da bolje uzmognemo shvatiti razliku između 
ovoga posvećivanja duša i stvaranja kršćanskoga društvenog poretka (za 
kojim ide Katol. akcija) usporedit ćemo podrobnije obje djelatnosti: Cr¬ 
kva je u svim vjekovima vršila »unutarnju« i »vanjsku« akciju. Unutarnja je 
akcija čisto vjerska i duhovna. Ona se zbiva u savjesti, a vani se manifestira 
u bogoslužju. Vanjska akcija proizlazi iz unutarnje; vrši se u svjetovnom 
društvu i bez prestanka djeluje civilizatorno. To je socijalni život Crkve i 
po njemu je Crkva postala majkom civilizacije. Odnošaj je između obaju 
akcija: čim je unutarnja jača i vanjska je jača. Katolička akcija je po svojem 
značajnom obilježju tek jedna djelatnost neprestane vanjske i socijalne 
akcije Crkve i to jedna djelatnost koja odgovara suvremenim potrebama. 
Vjerska akcija jest očitovanje unutarnjega života Crkve (unutarnje Kra¬ 
ljevstvo Kristovo), njezin neposredni i posebni cilj jest (unutarnji i vanjski) 
kult Božji te posvećivanje pojedinaca. Naprotiv Katolička akcija ima kao 
posebni cilj socijalni apostolat, i to primjenjivanjem, učvršćivanjem, šire¬ 
njem i obranom katoličkih načela u životu pojedinaca, obitelji i društva. 
A jer je preduvjet svakom socijalnom apostolatu vjerski uzgoj pojedinca, 

to se i Katolička akcija bavi tim vjerskim uzgojem, ali se ona kod njega 
ne zaustavlja, već vuče praktične konsekvence za apostolat u svjetovnom 
društvu. Ovaj socijalni cilj jest što filozofi nazivaju imenom »diferentia 
specifica« - posebna razlika. 

Sredstva je vjerskoj akciji uglavnom dao sam Spasitelj: to su sa¬ 
kramenti, obredi, molitve, sakramentalija, propovijedi. Da se uzmognu 
postići ovi čisto vjerski specifični ciljevi, Crkva se služi i čisto vjerskim 
udruženjima (Mar. kongregacije, Treći redovi i dr.). To su čisto vjerska 
udruženja jer je njihov neposredni cilj bogoštovni (kult Božji) i duhovno 
dobro članova. Kat. akcija se služi naprotiv i nereligioznim sredstvima (kao 
štampom, školstvom, propagandom, zakonodavstvom). Nadalje je vjerska 
akcija vječna; trajat će do konca svijeta dok Kat. akcija u sadašnjem obliku 
može i nestati jer ona ima specifičan cilj koji je slučajan. Kat. akcija se ro¬ 
dila u stanovitom povijesnom času kao reakcija protiv liberalnog laicizma i 
ona odgovara suvremenim društvenim prilikama. Prema potrebama se ona 
mijenja, raste i iščezava. 

I obzirom na vodstvo je razlika između obaju djelatnosti: vjersku ak¬ 
ciju vode svećenici i oni su za nju pozvani. Naravno svjetovnjaci pomažu 
svećenike ali su svećenici upravitelji. Naprotiv je Kat. akcija neposredno 
vođena od svjetovnjaka ali u ovisnosti od crkvene vlasti. 

I glede mjesta je razlika: vjerska se akcija organizira na posvećenim 
mjestima (crkve, bogomolje) dok društva Kat. akcije imaju svoje posebne 
prostorije izvan mjesta koja su opredijeljena za bogoslužje. 

Obje se akcije međusobno podupiru: vjerska akcija propovijeda kat. 
načela i posvećuje duše te tako olakšava ostvarivanje zahtjeva Kat. akcije. 
Katol. akcija, ako joj uspije da ostvari svoje socijalne zahtjeve to ona time 
pomaže vjersko usavršavanje duša (brak, zakonodavstvo, sloboda Crkve, 
dobri javni običaji, staleške organizacije za zaštitu materijalnih interesa 
katolika). 

Katolička akcija i vjerska akcija sastaju se kod vječnih ciljeva čovjeka: 
kod njegove besmrtne duše kojoj valja stvoriti uvjete za vršenje kreposti i 
za usavršavanje. 

Katolička akcija je prema tome novo poglavlje velike knjige koja se 
počela pisati s Kristom i Apostolima, knjige koju Crkva piše u vanjskom, 
svjetovnom, ljudskom društvu. Ova vanjska akcija Crkve dovršit će svoje 
djelo tek na koncu svijeta. 

II. KATOLIČKA AKCIJA U SKLOPU 
SVJETOVNJAČKIH APOSTOLATA 


Misao: Katolička akcija jest mnogostruka organizirana djelatnost svih 
katolika, poglavito svjetovnjaka na socijalnom polju koja stojeći izvan i 
iznad svake političke stranke pomaže Crkvu pod vodstvom njenih pastira 
u njenoj bitnoj misiji spašavanja i posvećivanja duša ostvarujući u današ¬ 
njem dekristijaniziranom svjetovnom društvu socijalno Kraljevstvo Isusa 
Krista. 

1. Općenito i posebno obilježje Kat. akcije 

Općenito je obilježje Kat. akcije da je ona suradnja svjetovnjaka u 
posebnoj misiji Crkve: u spašavanju i posvećivanju duša. Takva je suradnja 
bila u svim vjekovima. No posebno obilježje apostolata što ga danas zove¬ 
mo imenom Kat. akcije jest suradnja svjetovnjaka u socijalnom apostolatu 
t.j. u širenju socijalnoga Kraljevstva Kristova. Prema tome danas pod Kat. 
akcijom ne smatramo onu djelatnost svjetovnjaka kada ovi surađuju u »iz¬ 
građivanju tijela Kristova« u svjetovnom društvu (Ef 4, 12) - u širenju 
kršćanstva među poganskim svijetom - a pod njom ne razumijevamo ni 
samo širenje unutarnjega Kraljevstva Božjega u dušama. Posljednje čine 
redovito razne čisto vjerske akcije. Kat. akcija ima to posebno obilježje da 
u svjetovnom ljudskom društvu stvara takve uvjete i pretpostavke da se s 
time usporedo može bolje širiti unutarnje Kraljevstvo Božje. 

2. Još jedno posebno obilježje Kat. akcije 

Budući da vidimo u svim vjekovima kako svjetovnjaci šire u svjetov¬ 
nom društvu socijalno Kraljevstvo Kristovo to je potrebno da ustanovimo 
razliku između prijašnjega i sadašnjega svjetovnjačkog socijalnog apostola¬ 
ta. - Socijalni apostolat u prošlim vjekovima sastojao se poglavito u tome 
da je stvarao kršćanski socijalni poredak među narodima gdje takvoga po¬ 
retka nije nikada bilo. Naprotiv Kat. akcija djeluje među narodima koji 
su već bili kršćanski ali su zbog liberalnoga laicizma te opće apostazije 
suvremenog doba stvarno zapali u poganski društveni poredak. Katolička 
akcija hoće Crkvi pomagati u rekristijanizaciji naroda koji su nekada živjeli 
kršćanski a danas žive u liberalnoj atmosferi, i to tako da Kat. akcija povra¬ 
ća u tim narodima katolički socijalni poredak. Možemo prema tome reći 
da Kat. akcija znači za dekristijanizirane narode u stanovitoj mjeri ono što 
misije za poganstvo. 

3. Općenita definicija Katoličke akcije 

Iz svega rečenoga možemo zaključiti da je Kat. akcija suradnja svje¬ 
tovnjaka u bitnoj misiji Crkve (spašavanju i posvećivanju duša) i u povra¬ 
ćanju socijalnoga Kraljevstva Isusa Krista u dekristijaniziranom društvu. 

4. Specifična definicija Katoličke akcije 

Danas se u Kat. akciji nalazi velik broj organiziranih svjetovnjaka koji 
svi skupa idu za socijalnom kristijanizacijom. Sve te mnoge organizacije su 
međusobno povezane. To je jedinstvo u mnoštvu. Velimo stoga da je Kat. 
akcija mnogostruka organizirana djelatnost. (Kod nas su dvije vrste organa 
koje vode tu Kat. akciju: disciplinatorni i koordinatorni.) 

U toj se Kat. akciji nalaze katolici svih staleža, slojeva i dobi. U njoj 
ima mladića, staraca, đaka, muževa, žena, seljaka, radnika, učenih, neukih 
i dr. Ona je otvorena svima koji smatraju socijalni apostolat svojom po¬ 
sebnom dužnošću. Ovo sve razlikuje Kat. akciju od npr. ekonomske akcije 
koja prima ljude istih ekonomskih interesa. Ovo sve je razlikuje i od stra- 
načko-političke akcije jer politička stranka trpi u svojim redovima samo 
one ljude koji se slažu s njenim čisto političkim programom. 

Stoga možemo spomenutu specifičnu definiciju Kat. akcije proširiti 
i reći da je Kat. akcija mnogostruka organizirana djelatnost svih katolika i 
da ona stoji stoga izvan i iznad svih političkih stranaka. 

Budući da je ta akcija pomoć što je svjetovnjaci daju Crkvi u njenoj 
vanjskoj socijalnoj djelatnosti jasno je da Crkva mora da vodi tu akciju. Ta 
akcija je radi Crkve. Kao što je plug radi seljaka jer on njim ore isto tako je 
Kat. akcija onaj plug kojim Crkva ima uzorati svjetovno ljudsko društvo da 
u nj zatim uzmogne zasaditi sjeme unutarnjega Kraljevstva Božjega. I kao 
što težak sam izabire oblik pluga jer o tom obliku ovisi kako će moći uzora¬ 
ti svoje polje kako će postići svoj cilj isto tako i Pastiri Crkve imaju pravo i 
dužnosti da odrede kakav će oblik imati ta Kat. akcija pomoću koje će oni 
socijalno kristijanizirati. Stoga velimo da Katolička akcija ima u crkvenoj 
hijerarhiji svoje disciplinatorno središte ili da radi pod vodstvom crkvene 
vlasti. Crkva vodi tu Kat. akciju po biskupijama jer ona spada u duhovnu 
pastvu a vrhovna glava duhovne pastve jest biskup. Ali jer današnje druš¬ 
tvene potrebe prelaze područje pojedinih biskupija to Biskupi priznaju 
vlast nacionalnih stručnih središnjica i ove prema propisima svoga vlastitog 
pravnog poretka (Poslovnici) i oslanjajući se na priznanje njihove vlasti sa 
strane Biskupa protežu svoju djelatnost na dijecezanske stručne centrale, 
tj. okružja i na pojedine organizacije koje se nalaze na područjima pojedi¬ 
nih biskupija. Jake nacionalne (interdijecezanske) stručne disciplinatorne 
središnjice s precizno izgrađenim pravnim poretkom kadre su da u suvre¬ 
menom društvenom kaosu budu nosiocima djelotvorne Kat. akcije. Cesto 

ove jake stručne nacionalne središnjice traže radi interdijecezanskoga za¬ 
jedničkog dobra prilično velike žrtve slobode od podređenih dijecezanskih 
ili mjesnih udruženja. To je potreba sadašnjega vremena jer događaj koji se 
odigrava u jednoj dijecezi ili pokret koji zahvati jedan kraj odmah ostavlja 
svoje tragove u drugoj dijecezi. Danas nije moguće prirediti uspješnu ma¬ 
nifestaciju, uspješan protest, uspješnu akciju za pobijanje krivovjerja, ne- 
ćudorednosti, za katoličko školstvo bez jakih nacionalnih središnjica koje 
istu i jedinstvenu disciplinu nameću svakom članu Kat. akcije bio taj u 
najzabitijoj gorskoj župi ili u središtu velikoga grada. Te stručne disciplina- 
torne interdijecezanske centrale rade unutar svojih Poslovnika odobrenih 
od Crkve (Bisk. konferencija); nešto slično kao što crkveni Redovi rade 
unutar svojih konstitucija. Sveta Stolica tek onda utječe na unutarnji rad 
tih Redova kada se ovi ogriješe o svoje konstitucije ili kada te konstitucije 
valja izmijeniti ili dopuniti. Inače Redovi imaju u svom unutarnjem radu 
od Crkve potvrđenu autonomiju. Slično je i s organizacijama Kat. akcije. 
Dok one rade prema svojim poslovnicima, crkvena vlast ne zadire u njihov 
unutarnji rad, ali kada se ogriješe o potvrđeni pravni poredak ako valja 
riješiti sporove ili štošta izmijeniti ili popraviti, tada se Crkva služi svojim 
pravom i zadire u njihovu unutarnju djelatnost. 

B. CILJ KATOLIČKA AKCIJE: 

SOCIJALNO KRALJEVSTVO ISUSA KRISTA 

I. KAKO BI MORALO BITI 

Misao: Socijalno Kraljevstvo Isusa Krista traži da se ljudsko druš¬ 
tvo i svi njegovi sastavni dijelovi zasnuju na temeljima naravnoga poretka 
uzevši pri tome u obzir da je svaki pojedinac stvoren da postigne vrhuna¬ 
ravno dobro. Ovo vrhunaravno dobro promiče Crkva. Budući da Kat. ak¬ 
cija pomaže ostvarivati socijalno Kraljevstvo Isusa Krista ona otvara Crkvi 
Božjoj put u svjetovno ljudsko društvo. 

Sav svjetovni društveni poredak služi da raste mistično (otajstveno) 
Tijelo Kristovo. 

Svi znamo da je Crkva katolička mistično (otajstveno) Tijelo Kristo¬ 
vo. Krist je glava, a mi smo njegovi udovi. Kao što je glava na križu umrla 
tako po svetom Krštenju i udovi mističnoga tijela umiru. Isto tako će čla¬ 
novi toga mističnog tijela s Kristom uskrsnuti. Krist će tada biti središte 
svega: mjesto sunca i mjeseca sjat će sunce Kristova tijela i svjetlost ovoga 
tijela razlijevat će se na uskrsla ljudska tijela. Konačna svrha ljudi jest da 
dođu u Kraljevstvo Kristovo. Jedino po Crkvi će doći u nj i postići svoju 

konačnu svrhu. Slijedi dakle da sve u svijetu, sav svjetovni poredak mora 
služiti da ljudi pripojeni Crkvi i tako Kristu uskrsnu na vječnost. Tako na 
primjer i država ima cilj da se brine za sreću ljudi na zemlji. Država je 
savez obitelji koje na zajedničkom zemljištu tvore neovisnu zajednicu, a 
pokoravaju se najvišoj glavi. Slijedi da je zadaća države da pomogne po¬ 
rodicama i pojedincima da nađu vremenitu sreću koja je put u vječnost. 
Kada na primjer država pomaže porodicu, pomaže ona rađanje i uzgajanje 
djece. Ta se djeca rađaju i uzgajaju da uzmognu biti pripojena mističnom 
tijelu Kristovu i po tome postići konačnu svrhu. Tako eto država daje Cr¬ 
kvi sastavne dijelove njezinoga tijela. »Podići ću svoj znak i javit ću svoj po¬ 
ziv narodima. - pjeva Izaija - Oni će ti donijeti (Jerusaleme) tvoje sinove 
na svojim rukama i tvoje kćeri na svojim ramenima. Kraljevi će biti tvoji 
hranitelji (tj. Država će služiti crkvi, da raste) i kraljice tvoje hraniteljice. 
Oni će te obožavati ničice Qer država mora da uvidi da se ona tek brine za 
vremenito dobro svoje djece, a Crkva se brine za njihov vrhunaravni život 
kojemu je naravni život tek podloga i sredstvo) pred tobom i ljubit će prah 
tvojih nogu.« (Iz 49, 22-23). Država je proizašla iz krila prvoga Adama.. 
Po prvome Adamu ljudski rod dobiva svoj naravni život i čeka na drugog 
Adama, Krista, koji će po prvom Adamu rođenim ljudima dati vrhunarav¬ 
ni život. Kao što cilj prvoga Adama leži u Kristu, tako i cilj države leži u 
Crkvi. »Čovječanstvo živi u vremenu samo za Krista i Crkvu u kojoj se ono 
preporađa za vječnost. Tako staro čovječanstvo (tj. država) ima po sebi tek 
propadljivu i vremenitu postojanost; staro će čovječanstvo biti malo po¬ 
malo preobraženo iz Adama u Krista. Ovo čovječanstvo, u ovim bijednim 
i jadnim prilikama ima svoj život i smisao tek u Crkvi i ostaje na životu 
tek radi Crkve. Država štiti porodicu: porodica krije kolijevku čovjeka, a 
čovjek se rađa samo stoga da bude u Crkvi preporođen. »Jer ništa nam ne 
bi koristilo rođenje da nismo zadobili otkupljenje«. Adam u čovječanstvu 
donosi Isusu Kristu sastavne dijelove njegova mističnoga tijela: Crkva sa¬ 
bire ovu materiju, pomalo je preobrazuje i u se pretvara: i kada ovo djelo 
bude dovršeno prestat će sav poredak starog čovjeka: bit će sav utopljen 
u novoga (2 Kor 5, 17): »Neće više biti ni države ni obitelji.« (Dom Grea, 
De l’Eglise, I. 37-38) Tako sve ima svoje težište u Crkvi i u njenoj Glavi, 
u Kristu, u utjelovljenoj Riječi Božjoj koji je konačni cilj svih djela Božjih. 

Sve ljudske djelatnosti i sav društveni poredak mora stvarati predu¬ 
vjete (dispoziciju) poštenom i dubokom religioznom životu. 

Ako je nadalje svrha čovjeku da ne bude samo pripojen tijelu Cr¬ 
kve već da po njemu zaista i postigne vječnu sreću a to se postizava kre¬ 
posnim životom slijedi da društveni poredak ima cilj da čovjeku olakša 
krepostan život. A da čovjek opet uzmogne pošteno živjeti potrebne su 
dvije stvari: glavna je vršenje kreposnih djela a pomoćna je posjedovanje 


456 


dostatnoga broja materijalnih dobara da se mogu vršiti kreposna djela. 
Među svim krepostima prvo mjesto zauzima krepost pobožnosti koja nas 
potiče da odajemo Bogu dužnu čast. Kontemplacija (duboki vjerski život), 
život duše u neprestanoj zajednici s Isusom jest najbolji život. Tako eto sav 
društveni poredak ima zadaću da nam pomaže vršenje kreposnih djela u 
aktivnom životu i da ova kreposna djela stvaraju dispoziciju za razmatra¬ 
nje. Evo jednoga primjera: Polovicom prošloga stoljeća morali su radnici 
dnevno da rade do 18 sati. Tako je čovjek prestao biti čovjekom. Zbog 
silnoga rada upravo je zaboravio na svoje ljudsko dostojanstvo. Država se 
mora brinuti da radnik ne bude izrabljivan već da ima dovoljno vremena 
da udovolji težnjama svoga duha, da se može umno izobražavati i da može 
vršiti svoje vjerske dužnosti. (V Sv. Toma: De reg. princ., I, 15) 

Sav život mora biti tako udešen da bude prožet vjerom. Išli mi uli¬ 
com, ne samo da nas ulica ne bi smjela svojim izlozima, svojim razgovo¬ 
rima, svojom modom navoditi na grijeh, već bi nas morala poticati na 
krepost, morala bi svojom ljepotom poticati dušu da se uzdižemo prema 
izvoru svake kreposti i svake ljepote. Pravi društveni poredak kadar je 
čovjeku umnožiti sreću jer mu daje prilike bilo da poput Marte vrši djela 
koja odgovaraju njegovim sklonostima ili da dade Mariji, kontemplativ¬ 
nim zajednicama mogućnost života ovdje na zemlji. Ali i Marta postaje od 
vremena do vremena Marijom; to su časovi mira, molitve. Ako društveni 
poredak veliku većinu ljudi potiče na vršenje kreposti i na duboki vjerski 
život, možemo ga nazvati dobrim. 

Sve dakle što pomaže vršenje kreposti i duboki vjerski život jest u 
skladu Božjem; sve što priječi čovjeka da bude krepostan jest loše. 

Katoličko socijalno Kraljevstvo jest onaj društveni poredak koji čo¬ 
vjeku omogućuje takav krepostan život pomoću kojega on postiže svoju 
konačnu svrhu. Zadaća je Kat. akcije da pomaže graditi takav društveni 
poredak. 

Čovjek koji hoće da živi potpunim ljudskim životom treba da živi ži¬ 
votom Milosti, životom sjedinjenja duše s Bogom. To je jedini pravi ljudski 
život. Prema tome je jedino život svetaca jedini pravi ljudski život; prema 
tome su najviša remek-djela umjetnosti koja opisuju taj život ljudske duše 
s Bogom. To su djela mistika kao sv. Tereze, sv. Ivana od Križa. Isto tako su 
oni narodi najveći koji ljudskom rodu daju najveći broj svetaca jer su sveci 
najsavršeniji ljudi koji najbolje žive prema svrsi ljudskoga života. 

Iz svega rečenoga slijedi da je čovjek stvoren radi razmatranja (kon¬ 
templacije) duše i da sve ljudske djelatnosti moraju imati kao cilj kontem¬ 
placiju duše. Unutarnje Kraljevstvo Kristovo treba da se po Milosti širi u 
dušama. 

I svjetovno ljudsko društvo koje je izašlo iz krila Adamova ima ne 
samo zadaću da rađa ljude koji će postati udovi na tijelu Crkve već narav¬ 
no društvo ima također zadaću da Crkvi omogući da ova uzmogne djelova¬ 
ti na život ljudskih duša. Iz toga slijedi da se cijelo ljudsko društvo koje je 
u katoličkim narodima preko svojih članova pripojeno tijelu Crkve mora 
tako organizirati da se u njemu stvore najbolji preduvjeti Crkvi za nje¬ 
nu djelatnost širenja unutarnjega Kraljevstva Kristova. Slijedi da sve bez 
iznimke, iz čega se sastoji ljudsko društvo i što doprinosi životu ljudsko¬ 
ga društva, anorganske tvorevine, bilje, životinje, tijelo čovjeka, obitelji, 
staleži, političke zajednice mora se tako organizirati da služi i pripomaže 
kontemplaciji duše jer napokon i aktivni život stvara dispoziciju za kon¬ 
templaciju. (Sv. Toma, II-II, 180, 2). 

Razlikujemo naravnu i vrhunaravnu kontemplaciju. Svaki čovjek koji 
nije kršten živi životom najdostojnijim naravnoga poziva ako razmatra na 
primjeru o Nepromjenjivom i Savršeno Jednostavnom Biču koje je počelo 
i svrha svih stvari. Svako naravno ljudsko društvo bez obzira na vrhunarav¬ 
ni poziv čovjeka teži za tim da se ostvari takav društveni poredak koji će 
omogućiti čovjeku razmatranje o spomenutoj istini, jer najviši čin ljudsko¬ 
ga uma može da bude da spozna i ljubi Boga. 

Budući je čovjek određen za vrhunaravni red to se ljudski društveni 
poredak ne može kod toga zaustaviti već mora čovjeku omogućiti vrhuna¬ 
ravnu kontemplaciju. Ova kontemplacija kod kršćanina nije naravan čin, 
već vrhunaravan kao uopće svi čini čovjeka koji je u Milosti. Sveti Toma 
definira kontemplaciju: »Simplex intuitus veritatis« (Sum. theoh, Ila Ilae, 
q. 180, a. I et X 6). Kontemplacija je prema tome jednostavno zrenje 
puno ljubavi Boga i božanskih stvari. 

Ako je dakle takva kontemplacija čin koji najbolje odgovara čovjeku 
koji je ponajprije razumno biće a zatim biće koje je uzdignuto u vrhunarav¬ 
ni red, slijedi da sve pa i reorganizacija društvenoga poretka mora davati 
poticaje za vršenje kreposti i time služiti kontemplaciji duše. 

I socijalno Kraljevstvo Isusa Krista stvara dispoziciju za kontempla¬ 
ciju duše. 

Kada dakle govorimo o socijalnom Kraljevstvu Isusa Krista mislimo 
na takvu organizaciju ljudskog društva - pojedinaca, obitelji, zvanja, drža¬ 
va, međunarodnoga poretka - da će Crkva u tom poretku moći da promi¬ 
če vršenje kreposti, kontemplaciju duše - širenje unutarnjega Kraljevstva 
Božjega. Stoga je bezuvjetno potrebno da se širi ovo socijalno Kraljevstvo 
Kristovo. Jedno suvremeno sredstvo pomoću kojega Crkva širi to Kraljev¬ 
stvo, jest Katolička akcija. 

U čemu je socijalno Kraljevstvo Isusa Krista? 

Socijalno Kraljevstvo Kristovo utječe na vršenje kreposti i duboki 
vjerski život (na kontemplaciju duše). Naravni svjetovni društveni pore¬ 
dak stvara uvjete da se uzmogne širiti vrhunaravni život. Krist je početnik 
cilju (vrhunaravnom životu), ali je on istodobno početnik sredstvu (na¬ 
ravnom poretku). Kao što je On izvor vrhunaravnih dobara isto tako je on 
početnik naravnoga društvenog poretka koji je radi vrhunaravnoga. Prema 
tome, ako svjetovni društveni poredak želi da udovolji vrhunaravnome 
cilju treba da je i on udešen po zakonima Kristovim. Koji su dakle zakoni 
Kristovi u naravnome redu? 

Krist koji je sve stvorio mora biti Kralj svih ljudi; slijedi da je Kralj 
svih obitelji, zvanja, političkih zajednica i cijeloga međunarodnog druš¬ 
tva. On je svim ovim organizmima dao naravne zakone života i razvoja. 
Ti zakoni dolaze od Krista. Prema tome sve te zajednice trebaju djelovati 
prema tim od Krista danim naravnim zakonima. Tako se na primjer obitelj 
po naravi mora brinuti za rađanje i uzgajanje djece; država se mora po na¬ 
ravi brinuti za javno blagostanje građana. Takav naravni društveni poredak 
je dobar ali nije dovoljan jer čovjek nije stvoren da postigne svoju svrhu 
u naravnim dobrima već u vrhunaravnima. Da uzmogne nastati katoličko 
ili Kristovo socijalno Kraljevstvo potrebno je da sve organizacije računaju 
s vrhunaravnim ciljem čovjeka: potrebno je da brak bude sakramentom i 
da djeci olakša da postignu svoj vrhunaravni cilj; roditelji moraju odgajati 
djecu u duhu Crkve Božje. Isto se i političko društvo ne smije zadovoljiti 
time da Bogu odaje čast već je ono dužno da prizna i prigrli pravu to jest 
katoličku vjeru i da Bogu odaje čast po zakonima koje određuje ta vjera. 
Političko društvo mora promicati tu vjeru i mora joj staviti svoju vlast - 
vremeniti mač na raspolaganje da ona širi unutarnje Kraljevstvo Božje. 
- Ista načela možemo primijeniti na školstvo koje valja da uzgaja u strahu 
Božjem i osjećanju s Crkvom. Također i ekonomski život treba se udesiti 
prema Kristovim zakonima pravde i ljubavi. 

Ako se cijelo ljudsko društvo i svi njegovi sastavni dijelovi udese pre¬ 
ma izloženim načelima koja zahtijevaju organizaciju na podlozi naravnih i 
evanđeoskih zakona tada imamo u punoj mjeri ostvareno socijalno Kra¬ 
ljevstvo Isusa Krista u svjetovnome društvu. 

II. KAKO JE DANAS 

1. Crkva je sputana u liberalnom laiciziranom društvu 

Crkva živi danas među narodima. Ali današnje društvo nije onakvo 
kakvo bi moralo biti. Nema danas socijalnoga Kraljevstva Kristova. Poslu¬ 
žit ćemo se jednom usporedbom. 

Ljudsko je društvo slično jednoj veličanstvenoj palači sa tisuću stu¬ 
pova, soba, sobica, pregrada, stepenica, potpornja i nakita. Došao je velik 
potres i uzdrmao je tu društvenu zgradu do temelja. Zgrada se srušila. 
Neki stupovi su još ostali; još se mogu raspoznati mjesta kuda su vodile 
stepenice gdje su bile sobe. Neke su se sobe i sačuvale; ali nema prave 
veze među pojedinim dijelovima ove razrušene zgrade. Vješto oko ipak i 
po ovim ruševinama iz kojih još strše i neki zidovi može prepoznati glavnu 
konstrukciju te palače. 

Predočite si tu palaču! 

Dok je bila cijela Crkva je u njoj mogla djelovati. Crkva je poput 
divne Gospođe išla od sobe do sobice, od kata do kata i posvuda je dijelila 
svoje darove i svoja dobročinstva. Nije bilo ni jednoga jedinog mjesta u toj 
ogromnoj palači kamo ne bi dopro njezin blagoslovni utjecaj. Ali otkako je 
nastao užasni potres ostala je zatvorena u jednom ograničenom odjelu te 
palače koji se nije posve razrušio. Istina glas je Crkve i sada još veoma jak 
i ona dovikuje i stanovnicima onih odjela razrušene palače kamo sama ne 
može da dospije. Nema više pregrada, stepenica koje su povezivale stalež 
sa staležom, narod s narodom. Ona bez prestanka gradi iako je mnogi pri¬ 
ječe te veze i stepenice i jednom će joj ipak uspjeti da razrušenu zgradu 
obnovi. 

Te stepenice treba opet podignuti, mnoge zidove nanovo sazidati, na¬ 
kite postaviti, štete popraviti i tako omogućiti Crkvi djelatnost na svim 
područjima; jednom riječi valja opet uspostaviti socijalno Kraljevstvo Isu¬ 
sa Krista. 


III. POMOĆ CRKVI: KATOLIČKA AKCIJA 

1. Katolička akcija ostvaruje socijalno Kraljevstvo Isusa Krista i time 
omogućuje djelatnost Crkvi u svjetovnom društvu. 

Pape su u svojim enciklikama upozorili na suvremenu anarhiju koja 
vlada u ljudskome društvu. Enciklike Leona XIII., Pija X., Benedikta XV, 
Pija XI., te prijašnjih Papa na veleban način slikaju ruševine sadašnjega 
društvenog poretka i pokazuju način kako će se opet uspostaviti socijalno 
Kraljevstvo Kristovo. Leon XIII. dao je veličajne teorijske smjernice što su 
ih kasniji Pape i praktično počeli provoditi u život. Jedno od najuspješnijih 
sredstava da se ostvari plan obnovljenja što ga Pape iznose u svojim enci¬ 
klikama jesu organizacije Kat. akcije. Prema tome je proučavanje Papinih 
enciklika bitno potrebno za svaki rad u Kat. akciji. 

Ta Kat. akcija ide za tim da laicizirano liberalno ljudsko društvo opet 
učini kršćanskim t. j. da uredi pojedine stanice ljudskoga društva tako da 

Crkva u njemu može nesmetano vršiti svoje božansko poslanje. Time je 
Kat. akcija postala sredstvom Crkve za socijalnu kristijanizaciju. 

2. Glavni radnici u Katoličke akciji jesu svjetovnjaci pod vodstvom Crkve 

Kat. akcija ima svoj opredijeljen djelokrug rada. Ona djeluje u svje¬ 
tovnom ljudskom društvu koje je proisteklo iz Adamovoga krila. Ovo svje¬ 
tovno ljudsko društvo ima svoj poseban poredak koji nije izravno ovisan od 
Crkve. Države imaju i svoj autoritet, svoju suverenost koja nije direktno 
ovisna od Crkve. Svjetovnjaci vladaju državama; oni su suvereni svjetov¬ 
noga društvenog poretka. 

Upravo u tom svjetovnom društvenom poretku u kojemu vladaju 
svjetovnjaci treba provesti socijalnu kristijanizaciju. Jasno je da će oni pre¬ 
ma tome sami u svojoj vlastitoj kući provoditi tu katoličku obnovu.. Ne 
rade neovisno. Tu obnovu u kući u kojoj su oni gospodari oni provode po 
uputama Crkve. Crkva najbolje zna kako mora biti udešeno ljudsko druš¬ 
tvo, ta palača svjetovnjaka, da ona, Crkva, uzmogne u njoj štititi unutarnje 
Kraljevstvo Božje, »Kraljevstvo istine i života; Kraljevstvo svetosti i milo¬ 
sti; Kraljevstvo pravde, ljubavi i mira.« (Praef. Fešti Jesu Christi Regis.) 
Slijedi da je Kat. akcija svjetovno sredstvo kojim Pastiri Crkve ostvaruju 
Isukrstov društveni poredak. 

3. Dvostruko vodstvo u Kat. akciji 

Imamo u Kat. akciji u umanjenom obliku sliku dvaju suvereniteta: 
svjetovnoga i duhovnoga. Katoličkom akcijom ravnaju svjetovnjaci ukoliko 
su oni suvereni svjetovnoga poretka i ukoliko oni dobivaju od Providnosti 
najviše sposobnosti da ravnaju svjetovnim društvenim poretkom; Katolič¬ 
ku akciju vode zastupnici Crkve jer je Kat. akcija ustanovljena radi Crkve 
da se uzmogne širiti pomoću socijalnoga Kraljevstva Kristova unutarnje 
Kraljevstvo Božje. Velimo stoga da u Katoličkoj akciji imamo dvostruko 
vodstvo. Crkva ima tek indirektnu vlast nad državom dok u Kat. akciji ona 
nad svjetovnim vodstvom ima izravnu vlast da vlast svjetovnjaka u Kat. 
akciji vrijedi zato jer je ona njima priznata od Crkve. Ovisi o Crkvi koliku 
će slobodu kretanja dati svjetovnjacima u Kat. akciji. Današnji vijek koji 
građanima daje veliku slobodu kao da traži iz psiholoških i pedagoških ra¬ 
zloga od Crkve da svjetovnjacima koji rade i vode Kat. akciju dade što više 
slobode i da se kategorički služi svojom vlašću tek u spornim pitanjima a 
inače se zadovoljava u organizacijskom djelovanju kao takovom direktiv- 
nim utjecajem. 

4. Četiri djelatnosti u Katoličkoj akciji: direktivna (hijerarhija), odgojna 
(svećenici), organizatorna (svjetovnjaci po direktivama svećenika) i 
administrativna (svjetovnjaci). 

Iz rečenoga slijedi da u Kat. akciji moramo razlikovati četiri vrste 
djelatnosti: 

a) opće reformne direktive daju sv. Stolica i biskupi 

b) odgojnu: valja uputiti svjetovnjake u Kraljevstvo Božje i u sredstva 
kako se ono postiže. Za taj su posao u prvom redu pozvani svećenici; 

c) organizatornu: ovo Kraljevstvo Božje valja širiti među članovima 
svjetovnoga društva. Te članove valja uzgajati za Kat. akciju. Svjetovnja¬ 
ci su redovito najspretniji da provedu organizaciju Kat. akcije jer je ta 
Kat. akcija svjetovnjačka organizacija i uređuje se redovito prema onim 
načelima prema kojima je organizirano svjetovno društvo i u kojemu su 
svjetovnjaci suvereni. Ali jer ta organizacija ima služiti Crkvi slijedi da 
svjetovnjaci u tom organizatornom poslu imaju da rade prema direktiva¬ 
ma zastupnika Crkve 

d) napokon dolazi sav administrativni posao koji trebaju redovito 
obavljati svjetovnjaci jer taj posao po sebi ne zahtijeva specifični sveće¬ 
nički utjecaj. 

5. Katolička akcija sudjeluje u vrhunaravnim dobrima Episkopata jer 
istodobno dok promiče socijalno Kraljevstvo Isusa Krista širi i unutarnje 
Kraljevstvo Božje i radi za vječno Kraljevstvo Slave. 

Kat. akcija jest djelatnost odabranih svjetovnjaka, odabranoga dijela 
Crkve koja sluša. Oni su nerazdruživo privezani uz naučavajuću Crkvu. 
Uslijed te tijesne veze Katolička akcija postaje ona dionicom onih vrhuna¬ 
ravnih plodova koje ubire sam Episkopat. Opet ćemo se poslužiti jednom 
usporedbom: 

Kroz učiteljstvo Crkve Božje, kroz Papu i zbor apostolskih nasljedni¬ 
ka Biskupa kao da jure, kao kroz koncentrične žljebove mlazovi božansko¬ 
ga života. Duh Sveti šiba te bujice života koje bez prestanka neizmjernom 
brzinom struje kroz posvećenu hijerarhiju. Čini se da je naučavajuća Cr¬ 
kva kao divska turbina koja se uslijed tih mlazova života što kroz nju struje 
vrti nepojmljivo velikom brzinom i to oko svoje osi - oko Papinstva - i za 
vrijeme te strelovite kretnje daje nečuvene zvukove: ječe kao srebro, kao 
zlato, kao prozirni kristali. 

Katolička akcija se tijesno privezala uz naučavajuću Crkvu i postala 
je dionicom toga života; došla je u vrtlog ovoga nadnaravnog gibanja. Ona 
se privezala uz ovu turbinu u rotaciji, uz ovaj život naučavajuće Crkve i 
počela je sama živjeti tim životom; kao da nema više razlike između oba 
života; život hijerarhije ujedno je i život Kat. akcije. 

A Katolička akcija ulazi svojom vrhunaravnom rotacijom u svjetovno 
ljudsko društvo i ovo stavlja u gibanje. Ona unosi u svjetovni poredak mla¬ 
zove i strujanje vrhunaravnoga života Episkopata. 

Čovjek dobiva dojam promatrajući ovaj božanski život Crkve kako se 
preko hijerarhije razlijeva u sve stanice ljudskoga društva da iz dana u dan 
sve većma raste; dobiva dojam da se turbina Crkve Božje od časa do časa, 
od godine do godine, od stoljeća do stoljeća sve većom brzinom vrti i da 
će na kraju vjekova ova rotacija postati tako strelovito brza da će sva Crkva 
Božja poput kakvoga neizmjernog zvrka sa zemlje poletjeti u vis, u Nebo, 
otrgnuvši sa zemlje sve što je bilo dionikom toga gibanja. 

To je tek vizija. Pokazuje slikovito kako život struji kroz Crkvu Božju 
i kako sve što se tijesno privezuje uz Crkvu kao što to čini Kat. akcija po¬ 
staje dionikom ovoga velebnog života. 

C. SREDSTVA KATOLIČKE AKCIJE DA POSTIGNE 
SOCIJALNO KRALJEVSTVO ISUSA KRISTA 

Misao: Budući da Katolička akcija ima osim općeg asketsko-mistič- 
kog cilja i specifični cilj da izgrađuje unutarnje i vanjsko socijalno Kraljev¬ 
stvo Isusa Krista a jer je bitni preduvjet socijalnog apostolata temeljita 
izobrazba uma prilagođena staležu slijedi da Kat. akcija uzgaja ponajprije 
asketsko-mistički (ako se tko drugi ne pobrine za taj uzgoj) i daje filo- 
zofsko-teološku izobrazbu uma prilagođenu staležu ako tomu proučava 
i primjenjuje onu znanost koja se posebno bavi socijalnim Kraljevstvom 
Kristovim, tj. katoličku sociologiju i to poglavito ona poglavlja na koja upo¬ 
zoravaju Papine Enciklike odnosno poslanice i upute nadležnih biskupa. 

1. U središtu nastojanja Katoličke akcije jest ascetika i mistika. 

Iz svega dosadašnjega vidjesmo da sva ljudska djelatnost mora ići za 
tim da ljudskoj duši olakša što dublji vjerski život (kontemplaciju). Imati 
milost na zemlji, a slavu na Nebu jest cilj svih ljudskih nastojanja. Ako se 
ženimo naš je cilj da si pomoću porodice olakšamo život da izbjegnemo 
grijehu te da uzmognemo bolje vršiti volju Božju: rađanjem i uzgajanjem 
budućih sudionika Kraljevstva Božjega; ako se bavimo ekonomskom ak¬ 
cijom želimo sebi i drugima priskrbiti materijalnih dobara; ekonomska 
akcija ide za tim »da poboljša stanje onima koji žive od rada svojih ruku, da 
im omogući da postepeno osiguraju svoju budućnost, da mogu slobodno i 
javno vršiti krepost i izvršavati svoje vjerske dužnosti, da osjete da su ljudi 
a ne životinje, kršćani, a ne pogani, da onda lakše i s više žara pohrle prema 
onom Jedinom i Potrebnom Dobru, prema onom najuzvišenijem dobru 
radi kojega smo stvoreni«. (Leon, XIII., Graves de communij. 

Štogod radili sva djela moraju ići za tim da se u svijetu čini što manje 
grijeha i što više zaslužnih djela. Sve mora promicati težnju ljudske duše 
za savršenstvom. Budući su ascetika i mistika znanosti o kršćanskom savr¬ 
šenstvu slijedi da ove dvije znanosti moraju stajati u središtu svih ljudskih 
nastojanja. A jer članovi Katoličke akcije na poseban način hoće ljudima 
omogućiti nastojanje za savršenstvom - ostvarivanjem socijalnoga Kraljev¬ 
stva Kristova - to je jasno da i u organizacijama Katoličke akcije ascetika 
i mistika te provođenje njihovih načela moraju stajati u središtu svih na¬ 
stojanja. 

Tamo gdje je katolički život tako razvit da uz Kat. akciju brojno cva¬ 
tu čisto vjerska udruženja pravilno je da ova vjerska udruženja uglavnom 
preuzmu brigu oko asketsko-mističkog uzgoja i života svojih članova te da 
i Kat. akcija taj uzgoj i život redovito crpi iz vjerskih udruženja. 

2. Opća izobrazba članova zahtijeva katoličku izobrazbu uma. 

Istina je članovi se Kat. akcije izobražavaju da postanu stručnjaci u 
socijalnom apostolatu. Ali prije negoli je katolik stručnjak u jednoj djelat¬ 
nosti katoličkog apostolata mora posjedovati onu opću katoličku izobraz¬ 
bu uma koja se traži i od nestručnjaka. Svi su katolici dužni da djeluju kao 
apostoli ali svi ne mogu da postanu socijalni apostoli. Prije dakle negoli 
netko postane socijalnim apostolom bezuvjetno je potrebno da zna s kato¬ 
ličkoga gledišta prosuđivati svoj zanat, svoje životno zanimanje; svaki svje¬ 
sni katolik mora prema tome dobiti onu izobrazbu uma koja odgovara nje¬ 
govom staležu. Katolička akcija mora se brinuti za ovu opću izobrazbu jer 
je općenita izobrazba uvijek preduvjet specijalne. Tako na primjer đaštvo 
koje se nalazi u organizacijama Katoličke akcije treba dobiti sustavnu pou¬ 
ku o svim onim predmetima koji tako reći tvore njegov svakodnevni život. 
U srednjoj školi valja đaka naučiti katolički misliti o povijesti, umjetnosti, 
filozofiji i dr., o svim onim pitanjima o kojima se u školi govori. Na sveu¬ 
čilištu se obično unutar sveučilišnih društava osnivaju sekcije koje odgo¬ 
varaju struci što je đaci proučavaju: historijska, medicinska, literarna itd. 

Ova opća izobrazba uma jest preduvjet svakoga rada u Kat. akciji jer 
član Kat. akcije jest prije svega liječnik, advokat, ratar, radnik, trgovačka 
namještenica, učiteljica, i svi ovi prije negoli žele uspješno socijalno djelo¬ 
vati moraju posjedovati izobrazbu uma koja odgovara njihovome staležu. 

A jer su filozofija i teologija preduvjet svake umne izobrazbe slije¬ 
di da su sustavni filozofsko-teološki tečajevi (naravno uvijek prilagođeni 
stupnju izobrazbe članova) bitni preduvjet za apostolat Katoličke akcije. 
Oko ovoga se filozofsko-teološkog izobražavanja treba kretati proučavanje 
ostalih disciplina koje su u bližoj vezi sa staležom članstva (estetska, me¬ 
dicinska, školska itd. sekcija). 

Tko nema temeljitu katoličku izobrazbu uma neće nikada moći dje¬ 
lovati kristijanizirajući upravo ondje gdje čovjek provodi velik dio svoga 
života a to je među ljudima svoga zvanja (u uredu, radionici, sveučilištu, 
u školskoj klupi itd). 

3. Vlastitu organizaciju valja izgraditi u duhu socijalnoga Kraljevstva 
Kristova (unutarnje socijalno Kraljevstvo Isusa Krista) 

Ponajprije, prije negoli se pređe na vanjsku djelatnost, valja u vlasti¬ 
tim redovima ostvariti socijalno Kraljevstvo Kristovo. Vlastitu organizaci¬ 
ju valja tako udesiti da u njoj članovi imaju što manje prilike griješiti i što 
više poticaja na kršćansko savršenstvo. U tome je sva mudrost društve¬ 
noga poretka; takav poredak valja najprije ostvariti u vlastitim redovima. 
Stoga ovo socijalno Kraljevstvo nazivamo internim za razliku od ekster¬ 
noga, vanjskoga, koje obuhvaća sav društveni život u državi. Interno je 
Kraljevstvo tek škola eksternoga. 

Prije negoli se članovi Kat. akcije teoretski upute u sve zakone socijal¬ 
noga Kraljevstva, oni to Kraljevstvo već proživljavaju u vlastitim redovima. 
Jedino u tim organizacijama se u današnje doba stvara katolička državljan- 
ska svijest, stvara onaj državljanski odgoj koji je kadar da državu udesi po 
načelima socijalnoga Kraljevstva Kristova. 

Ne može se dovoljno istaknuti kako je važno za ostvarenje katoličkog 
društvenoga poretka da se ostvari ovo unutarnje Kraljevstvo, i to iz ova 
četiri razloga: 

a) radi ljudi kao pojedinaca: u tom poretku ne bi bilo nečednih ple¬ 
sova, nečednih razgovora, nečedne mode, besramne štampe, bezvjerstva, 
loših predstava itd. Ovaj idealni poredak unutar Katoličke akcije upućuje 
da ni građanska vlast ne smije trpjeti nečednih plesova, nečednih razgovo¬ 
ra, besramne štampe itd. 

b) ovaj život u Kat. akciji uzgaja za legalnu pravednost. Legalna pra¬ 
vednost zahtijeva da točno vršimo zakone i nuka nas da priznajemo velika 
dobročinstva što ih dobivamo od društva. Ta nas pravednost potiče da sno¬ 
simo opravdane namete koje stavlja na nas društvo i da društvu učinimo 
one usluge koje od nas iščekuje. Budući da je zajedničko dobro vrednije od 
dobra pojedinca, ima slučajeva kada pojedinci moraju žrtvovati jedan dio 
svojih dobara radi zajedničkog interesa; moraju žrtvovati jedan dio svoje 
slobode, katkada i sam život. - Kršćanski poredak u državi bezuvjetno tra¬ 
ži da se poštuje ta legalna pravednost. To je preduvjet utjecaju Crkve na 
ljudsko društvo. A gdje da se odgojimo za ovu legalnu pravednost? Upravo 
zato su najzgodnije organizacije Kat. akcije. Nju vode svjetovnjaci. One 
rade pod vodstvom centrala koje se često protežu na državne teritorije. Te 
centrale radi zajedničkog dobra često nameću društvima i članovima razne 

obveze: članarine, traže izvještaje, polaganje računa za svoju djelatnost. 
Centrale traže da društva svoju ličnu slobodu djelomično suze na korist 
zajedničkoga dobra. A zauzvrat opet centrala šalje društvima predavanja, 
izdaje im list, čini ih dionikom jedinstvenog idejnog pokreta. Stoga mo¬ 
žemo reći da u današnje vrijeme nema zgodnijega sredstva za državljan- 
ski uzgoj upravo od tih organizacija Kat. akcije koje rade pod ravnanjem 
nacionalnih centrala. Uzmite još društvene sastanke, odborske sjednice, 
glavne skupštine cijelih Saveza koje sliče parlamentima i svatko će lako 
uvidjeti veliko značenje Katoličke akcije. U njoj se odgajaju državljani koji 
će biti u stanju da u državi ostvare kršćanski poredak. Kao što je npr. 
Benediktinski red dao Crkvi preko 20 Papa, 5 crkvenih naučitelja, oko 
57 000 poznatih svetaca, analogno Kat. akcija treba da uzgaja buduće vođe 
svjetovnoga društva, ideologe kršćanskog svjetovnog poretka; državi treba 
dati što više dobrih državljana i rodoljuba, a Crkvi svetaca. 

c) ni bez distributivne pravednosti nema kršćanskoga državnog ži¬ 
vota. Ova pravednost se odnosi na dužnosti društva prema pojedincima. 
Ova dijeli zajednička dobra i namete prema pravednosti i pravičnosti. Štiti 
pojedince: njihova prava i njihove bitne interese. Svaki član Kat. akcije 
vidi važnosti centrala i nauči prosuđivati rad tih centrala. Isto tako će zna¬ 
ti uvidjeti važnost države ali će također u Kat. akciji naučiti kontrolirati 
državne organe u njihovom radu prosuđujući koliko vlastodršci ostvaruju 
Kristov socijalni poredak ili se od njega odalečuju. 

d) napokon je komutativna pravednost koja uređuje odnošaj pojedi¬ 
nih građana međusobno i traži da se štiti privatno vlasništvo, dobra duše i 
tijela, te dobar glas. I za to se brine uzgoj u Kat. akciji. 

Sve dakle što državljanin mora znati da uzmogne uspostaviti u državi 
socijalno Kraljevstvo Isusa Krista on to već proživljuje unutar svoje organi¬ 
zacije koja radi pod vodstvom velikih nacionalnih centrala. 

Stoga se neće nikada dovoljno pažnje svratiti na što precizniju izgrad¬ 
nju cijeloga pravnog poretka u Kat. akciji. Ona mora biti pravna organi¬ 
zacija s točnim zakonima, poslovnicima, priručnim knjigama koje tumače 
sav pravni poredak. U tim poslovnicima valja predvidjeti svaku važniju 
prigodu: skupštinu, izlet, zabavu, putovanje, izbor, vjersku manifestaciju. 
Sve mora biti tako udešeno da ti poslovnici svedu grješne prigode na mini¬ 
mum, a dadu što više prigode za stjecanje kršćanskoga savršenstva. 

Kat. akcija ako hoće dobro uzgajati za socijalno Kraljevstvo Kristovo 
treba bdjeti nad tim da članovi zaista u ovoj školi državljanskoga života 
udovoljavaju točno svim dužnostima: legalnim i komutativnim, a centrala 
da se ne ogriješi o svoju distributivnu dužnost. Tako npr. redovno i savje¬ 
sno plaćanje članarine, redovito ispunjavanje preglednica, strogo vršenje 
svih paragrafa Poslovnika znači na oko malenkostima stvarati preduvjete 

socijalnom Kraljevstvu Kristovom. Ljuto se vara tko misli da se bez toč¬ 
no opredijeljenoga pravnog poretka može državljanski uzgajati, uzgajati za 
apostolat u naravnom ljudskom društvu u kojemu valja ostvariti socijalno 
Kraljevstvo Kristovo. Bez ove naravne pravne podloge Crkva neće nikada 
moći u svjetovnom društvu naći dovoljno preduvjeta za slobodan razvoj. 
A u Inkarnaciji i Crkvi jesu kako vidjesmo usredotočena sva djela Božja. 

Valja stoga da je Kat. akcija interno socijalno Kraljevstvo Kristovo, 
početak velikoga socijalnog Kraljevstva koje će obuhvatiti cio društveni 
život. 

U tom internom Kraljevstvu se ljudi posvećuju sakramentima i rade 
pod majčinskom paskom Crkve koja gleda jesu li svi njihovi čini u skladu s 
Božjim zakonima. Isto tako će morati biti u cijelome ljudskome društvu; i 
u njemu će Crkva imati onaj utjecaj na sve čine privatnoga i javnoga živo¬ 
ta, tamo od pojedinaca preko obitelji i zvanja do države kao što je to već 
donekle bilo ostvareno u Evropi u XIII. stoljeću. I tamo će morati vladati 
sličan odnošaj između Crkve i Države kao što je u Kat. akciji npr. između 
duhovnika i društvenoga predsjednika; idealom mora biti da i u Državi 
katol. vjera postane državnom vjerom kao što je ona službena vjera svakog 
udruženja Kat. akcije. 

4. Sociologija u službi eksternoga socijalnog Kraljevstva Kristova. 

Članovi Kat. akcije moraju postati socijalni kristijanizatori. Radi toga 
oni moraju i teoretski naučiti što je društvo, iz kojih se dijelova sastoji 
i prema kojim zakonima sve te sastavne dijelove i cijelo društvo treba 
urediti. Iz toga slijedi da u Kat. akciji valja proučavati nauku o ljudskome 
društvu - sociologiju. Proučavanje i primjena sociologije prema tome spa¬ 
da u bitni i posebni dio radnoga programa Kat. akcije. 

Sociologija spada u filozofiju a grana je specijalne etike. Ona govori 
o porodici, državi i međunarodnom društvu i o onome što je s tim u vezi. 
Budući je čovjek određen za vrhunaravno dobro to nije dovoljno sociolo¬ 
giju proučavati samo u svijetlu zdravoga razuma, već je treba promatrati u 
svijetlu objave. Brak nije samo nerazrješiva zajednica jednoga muža i jedne 
žene, radi rađanja i uzgajanja djece, već je također i sakrament. 

Proučavanje i primjena Papinih Enciklika i Biskupskih smjernica uko¬ 
liko su sociološke spadaju u bitni radni program Kat. akcije. 

Nisu uvijek u svijetu iste potrebe. Liberalni laicizam iako je uzdrmao 
temeljima društvenoga poretka sad se više očituje na polju školstva, drugi 
puta opet na ekonomskom ili državnom polju. Papinstvo koje promatra 
cijelo čovječanstvo s uzvišenoga mjesta najbolje vidi razne potrebe vreme¬ 
na i stoga vidimo kako Pape u svojim Enciklikama upozoravaju na razna 
suvremena zla i upućuju na sredstva kojima će se ta zla suzbiti. Pio IX 

u Silabu piše o savremenim zabludama, Leon XIII. o socijalizmu (Q uod 
Apostolici mune ris), o braku ( Arcanum ), o autoritetu ( Diuturnum illud), 
o framasonima ( Humanum genus), o kršćanskom ustavu država ( Immor- 
tale Dei), o slobodi ( Libertas ), o radničkom pitanju (Rerum novarum) 
itd. Enciklike po tome upozoravaju na ona poglavlja iz sociologije koja su 
najsuvremenija i stoga proučavanje i primjenjivanje tih enciklika spada u 
bitni dio radnoga programa Kat. akcije. 

Ali jer su u pojedinim biskupijama opet posebne prilike, to biskupi 
u skladu s Papinim enciklikama i uputama opet daju posebne smjernice 
za socijalnu kristijanizaciju za svoje biskupije. Tako je proučavanje i pri¬ 
mjenjivanje tih biskupskih socijalnih smjernica također bitni dio rada Kat. 
akcije u dotičnoj Biskupiji. 

Trostruk je neposredni cilj Kat. akcije: 

a) generički asketsko-mistički (koji uzgaja uglavnom volju) i filozof- 
sko-teološka izobrazba uma prilagođena staležu; 

b) sociološki (širiti unutarnje i vanjsko socijalno Kraljevstvo Isusa 
Krista) 

c) apostolski 

Iz svega rečenoga došli smo do zaključka da Kat. akcija ima zada¬ 
tak da ostvaruje socijalno Kraljevstvo Isusa Krista. To ona ostvaruje na 
taj način da svojim vlastitim članovima dade ponajprije dobru asketsku 
izobrazbu tako da sve čine iz vrhunaravnih motiva: da se time uzmogne 
Bog proslaviti i ljudima omogućiti da spoznaju i uzljube ono jedino dobro 
radi kojega su stvoreni. Takvi bi morali biti svi ljudi, ali Kat. akcija posebno 
uzgaja asketsko-mistički - ako taj posao već ne izvrše čisto-vjerska udruže¬ 
nja - jer se od apostola više traži nego od drugih. 

Iza toga slijedi da članovima Kat. akcije valja dati temeljitu izobraz¬ 
bu uma da ovi uzmognu svojim radom svome staležu dati onu funkciju 
u ljudskom društvu koju mu namijenjuju Božji zakoni. Ovo promatranje 
svih praktičnih i spekulativnih zvanja u vidu kršćanskih načela preduvjet 
su svakome apostolatu jer prije svega treba apostolski djelovati u vlastitoj 
okolici vršeći točno onako svoje staleške dužnosti kako to interes samoga 
staleža zahtijeva i imajući osim toga onu općenitu kršćanski orijentiranu 
izobrazbu koju posjeduje i njegova okolina. Tako se na primjer od jednoga 
katoličkog liječnika ne traži samo da je on dobar liječnik već također da on 
zna odnošaj između liječničke znanosti i morala, da zna moralne uzroke 
raznih bolesti; osim toga jer se on kreće u društvu naobraženih ljudi mora 
imati i opću izobrazbu u književnosti, povijesti, radiotelefoniji i slično ali 
to naravno sve kršćanski orijentirano. Ova njegova opća i posebno liječnič¬ 
ka izobrazba preduvjet su njegovom socijalnom apostolatu. 

Takav se odgoj i treba dati u društvima Kat. akcije. Usporedo s time 
valja u vlastitim redovima ostvarivati takav pravni poredak koji će član¬ 
stvu zajamčiti kretanje u takvom društvu gdje su grješne prigode svedene 
na najmanju mjeru a poticaji za vjersko-moralno usavršavanje veoma jaki. 
Uz ovo unutarnje ostvarivanje katoličkog socijalnog poretka valja naroči¬ 
tu pažnju posvetiti proučavanju i primjenjivanju sociologije te znanosti o 
ljudskom društvu (o obitelji, o zvaničnom, građanskom i međunarodnom 
društvu), čineći to poglavito u vidu Papinih Enciklika i nadležnih biskup¬ 
skih uputa. 

Zajedno s tim ostvarivanjem socijalnoga Kraljevstva Kristova u svje¬ 
tovnom društvu stvaraju se Crkvi preduvjeti da širi unutarnje Kraljevstvo 
Božje i tako Kat. akcija postaje dionicom bitne apostolske misije Crkve: u 
spašavanju i posvećivanju duša. 

Dođi Gospodine Isuse! 

(Sv. Ivan apostol , zaštitnik Hrvatskog Orlovstva, u Otkrivenju 22, 20) 

